
PREDGOVOR 

Petom svesku Sabranih djela Ivana Merza 

U petom svesku Sabranih djela Ivana Merza donosimo tri njegova do 
sada neobjavljena rada koja su bila čuvana u njegovoj rukopisnoj ostavštini. 
Prva dva odnose se na društvene teme povezane s kršćanskom vjerom i 
Katoličkom Crkvom, a u čemu je Merz bio aktivno angažiran kao katolički 
intelektualac i apostol hrvatske mladeži. Treći dio ovoga petog sveska odno¬ 
si se na njegovu struku - književnost. 

Prvom djelu sam Merz dao je ovaj naslov: Načela katoličke političke 
akcije. Međutim, da se izbjegnu mogući nesporazumi, kao i krivo tuma¬ 
čenje ovako formulirana naslova, a potpuno u skladu sa samim sadržajem 
njegova djela, izdavači su naslov jasnije preformulirali ovim riječima: Na¬ 
čela političkoga djelovanja katolika. Radi se o zaista originalnu djelu koje 
na hrvatskom jeziku nitko prije Merza ni poslije njega nije priredio. Merz 
je uz puno truda, ali i umješnosti prikupio i na hrvatski preveo izvatke iz 
raznih papinskih i ostalih crkvenih dokumenata te izjave biskupa i katolič¬ 
kih teologa o aktivnu sudjelovanju vjernika katolika u političkom životu. 
Koristio je u tu svrhu čak sto dvadeset autora i njihovih dokumenata kao 
što je naveo u Bibliografiji na kraju ove knjige. Opširniji prikaz sadržaja 
knjige te kome i zašto je namijenjena, Merz je dao u svom Predgovoru, 
kao i u promidžbenom letku koji je sam sastavio. Čitatelj ostaje upravo 
zadivljen s koliko je revnosti, mara i ljubavi Merz napisao ovo djelo kako 
bi unio u hrvatsku katoličku javnost jasne pojmove o vjeri i politici, a što 
ga je stajalo sigurno ne malena truda. 

U nastavku kao drugi dio petoga sveska slijedi još jedna do sada neo¬ 
bjavljena Merzova studiju sačuvana u njegovoj ostavštini pod naslovom kako 
ga je on sam odredio: Ljudsko tijelo i tjelesni odgoj u svjetlu Katoličke Cr¬ 
kve. Radi se o teologiji ljudskoga tijela i tjelesnoga odgoja što je primijenio na 
Orlovsku organizaciju kojoj je Merz bio na čelu kao njezin idejni vođa. Ovo 
svoje djelo Merz je zamislio kao duhovno-tjelovježbeni priručnik za članstvo 
Orlovske organizacije budući da je tjelovježba bila sastavni dio programa 
rada ove organizacije. Protiv sportskoga materijalizma i kulta tjelesnosti, što 
je bila opasnost i za Orlovstvo, Merz ovim svojim djelom unosi jasna kato¬ 
lička načela po kojima se treba ravnati i provoditi ih ova katolička odgojna 
organizacija. Opet se radi o originalnu, jedinstvenu djelu takve vrste. 

U trećem dijelu ove knjige donosimo njegov rad Lessing i Francuzi. 
Radi se o njegovu habilitacijskom radu s područja njemačke književnosti 
napisanu za polaganje profesorskoga ispita nakon kojega je dobio dopuštenje 
i svjedodžbu da može biti profesor francuskoga i njemačkoga jezika u sred¬ 
njim školama tadašnje države. Ovaj rad pokazuje njegovu veliku stručnost 
na području njegove profesije, a što pokazuje i ocjena »izvrstan« kojom je 
bio ocijenjen ovaj njegov rad. 

I ovaj peti svezak njegovih Sabranih djela donosi nam važne i izvanred¬ 
no vrijedne njegove radove koji nam svjedoče o njegovoj širokoj erudiciji i 
intelektualnoj nadarenosti koju je usmjerio i upotrijebio za osvjetljavanje 
problematike koja je tada bila veoma aktulana među hrvatskim katolici¬ 
ma, a kojoj je Merz ovim svojim djelima pokazivao rješenja. Čitajući prve 
dvije njegove studije i listajući bibliografiju koju je upotrijebio, iznenađuje 
kolika je djela s područja crkvenoga učiteljstva i teološke literature Merz 
prostudirao i potom njihove izvatke prevodio za hrvatsko čitateljstvo. Radi 
se u pravom smislu o jednom pionirskom radu na profesionalnoj razini. 

Premda su djela pisana prije devedeset godina, svojom tematikom, ali i 
svojim odgovorima koji su utemeljeni na učenju Katoličke Crkve, još uvijek 
su aktualna; i danas se postavljaju ista pitanja koja traže kršćanske odgovore i 
koje možemo pronaći i u ovim Merzovim djelima. 

Zagreb, svetkovina Krista Kralja, 23. XI. 2014. 


Božidar Nagy, SJ 
postulator 

BLAŽENI IVAN MERZ 

1896.-1928. 

Kratka biografija 

1896.-1914. - Djetinjstvo i mladost u Banjoj Luci. - Ivan Merz rođen 
je u Banjoj Luci 16. prosinca 1896. Tu započinje školovanje. Dva razreda 
osnovne škole pohađao je u Prijedoru, gdje mu je otac, austrijski časnik, kao 
državni željeznički službenik bio neko vrijeme na službi. U Banjoj Luci poha¬ 
đa gimnaziju - realku i maturira s odličnim uspjehom. Odrastao je u liberalnoj 
sredini. Veoma se zanima za umjetnost i književnost. U vjerskomu i odgojnom 
smislu najveći je utjecaj na njega izvršio tijekom školovanja i studija njegov 
srednjoškolski profesor dr. Ljubomir Maraković, katolički javni djelatnik i 
književni kritičar. 

1914. - U Vojnoj akademiji u Bečkomu Novom Mjestu. - Po želji rodi¬ 
telja nakon mature Ivan polazi u Vojnu akademiju u Bečko Novo Mjesto. Na¬ 
pušta je nakon tri mjeseca budući da za vojno zvanje nije imao ni smisla ni volje. 
Boravak u Vojnoj akademiji koristio mu je ipak za stjecanje životnoga iskustva. 

1915. - Početak studija u Beču. - Po izlasku iz Akademije upisuje na 
Bečkomu sveučilištu studij prava. Ovo je razdoblje označeno nutarnjim kriza¬ 
ma i traženjima, što se vidi iz njegova dnevnika i korespondencije. U ljetu iste 
godine pozvan je u vojsku. 

1916. -1918. - U krvi i plamenu Prvoga svjetskog rata. - Nakon časnič¬ 
koga tečaja poslan je na talijansku bojišnicu i ondje ostaje do kraja rata. Bora¬ 
vak na ratištu, gdje je svakodnevno gledao smrti u oči i bio izložen stradanjima 
i trpljenju svake vrsti, produbljuje njegovu vjeru i učvršćuje kršćanski nazor na 
svijet. Religiozne vrijednosti zauzimaju od tada prvo mjesto u njegovu životu. 
Bilo je to razdoblje njegova duševnoga sazrijevanja i iskrena obraćenja Bogu. 

1919. -1920. - Nastavak studija u Beču. - Po završetku rata i uz pri¬ 
stanak roditelja konačno započinje studij književnosti, što je želio još od gi¬ 
mnazijskih dana. Vodi i nadalje svoj dnevnik čije stranice postaju dragocjenim 
dokumentom njegova duhovnoga uspona prema kršćanskoj svetosti. 

1920. -1922. - Studij u Parizu. - Zauzimanjem isusovca Miroslava Va- 
nina, Ivan dobiva stipendiju jedne katoličke ustanove iz Francuske. Polazi u 
Pariz, gdje nastavlja studij književnosti na Sorboni i na Katoličkomu institutu. 
Dvogodišnji boravak u Francuskoj te mnogi dodiri s katoličkim intelektualci¬ 
ma i obraćenicima proširuju njegove kulturne i religiozne vidike. Posebno se 
zanima za liturgiju; o toj temi skuplja materijal za svoju doktorsku disertaciju. 
Vodi dubok religiozni život pun askeze i kršćanskoga usavršavanja. U jednomu 
pismu iz Pariza piše majci: »Katolička je vjera moje životno zvanje.« 

1923. - Doktorat na Filozofskomu fakultetu Sveučilišta u Zagrebu. - 
Doktorski je rad napisao na francuskome jeziku čiji naslov glasi: Utjecaj litur¬ 
gije na francuske književnike od Chateaubrianda do danas. (Ova je njegova 

disertacija objavljena u Zagrebu tiskom na francuskom za stotu obljetnicu nje¬ 
gova rođenja 1996. g., a drugo izdanje objavljeno je 2005. g. u Parizu, izd. Du 
Cerf.) Iste godine polaže vječni zavjet čistoće kojim se kao laik u svijetu potpu¬ 
no posvećuje Isusu Kristu i radu za proširenje njegova Kraljevstva. Nakon posti¬ 
gnutoga doktorata dvije godine pohađa privatno kod isusovaca u Zagrebu tečaj 
iz kršćanske filozofije. Potom nastavlja privatno studirati teologiju te proučavati 
sve crkvene i papinske dokumente posljednjih stotinu godina. Posljednjih mje¬ 
seci života bavio se proučavanjem suvremenih moralnih problema. 

1922.-1928. - Apostol hrvatske mladeži u Zagrebu i Hrvatskoj. - Po 
završetku studija dolazi u Zagreb i postaje profesorom francuskoga i njemačko¬ 
ga jezika u Nadbiskupskoj klasičnoj gimnaziji. Tu službu obavlja sve do smrti. 
Tijekom šest godina boravka u Zagrebu sve svoje slobodno vrijeme posvećuje 
apostolskoj djelatnosti u katoličkim organizacijama za mladež. Uvodi u Hrvat¬ 
sku Katoličku akciju pape Pija XI. Jedan je od suosnivača katoličke organizacije 
Hrvatskoga orlovskog saveza i u njoj obavlja dužnost tajnika. Ovoj organizaciji 
daje geslo ŽRTVA - EUHARISTIJA - APOSTOLAT po kojem će živjeti tisuće 
mladića i djevojaka. Jedan je od najzauzetijih promicatelja liturgijske obnove i 
euharistijskoga života u Crkvi u Hrvata. Svima svijetli nenadmašivim primje¬ 
rom revnosti u širenju Kristova kraljevstva u dušama ljudi. Živi svetačkim ži¬ 
votom ispunjenim ljubavlju prema bližnjima i herojski se uspinje do vrhunaca 
kršćanske savršenosti. Svake godine obavlja duhovne vježbe i zapisuje odluke 
koje vjerno provodi u život. Piše brojne članke, studije i brošure u kojima ostav¬ 
lja bogatu idejnu i vjersku duhovnu baštinu. Glavno njegovo obilježje kao kato¬ 
ličkoga intelektualca bila je vjernost Crkvi i papi. Ljubav prema papinstvu širio 
je riječju i perom i usađivao ju je duboko u duše hrvatskih katolika. »Premda 
nije nikada obukao reverende, bio je stup Crkvi Božjoj«, pisali su o njemu nakon 
smrti. Namjeravao je osnovati svjetovnu ustanovu katoličkih laika, svjetovni 
institut, koji bi se potpuno posvetili Bogu i apostolatu. Ovu je ideju djelomično 
ostvarila njegova bliska suradnica Marica Stanković, osnovavši deset godina na¬ 
kon njegove smrti prvi ženski svjetovni institut u Crkvi u Hrvata pod nazivom: 
Zajednica suradnica Krista Kralja. 

10. V. 1928. - Žrtva za mladež - ulazak u vječnost. - Nakon neuspjele 
operacije sinusa dobiva meningitis i umire u četvrtak, 10. svibnja 1928. u 
bolnici u Zagrebu. Prije odlaska u bolnicu, svjestan da će umrijeti, sastavlja 
oporuku u kojoj među ostalim piše: »Umro u miru katoličke vjere. Život mi 
je bio Krist, a smrt dobitak. Očekujem milosrđe Gospodinovo i vječno posje¬ 
dovanje Presvetog Srca Isusova. Moja je duša postigla cilj za koji je stvorena.« 
Na smrtnoj postelji prikazuje svoj život Bogu kao žrtvu za hrvatsku mladež. 
Koliko je ta žrtva bila Bogu ugodna, potvrđuje činjenica da je njegovo ime 
postalo programom života i rada cijelomu jednom naraštaju mladih katolika. 
Njegov svetački primjer i žrtva života donijeli su obilne plodove jer su mnogi 
mladi nastavili ostvarivati njegovu duhovnu baštinu, kako to svjedoči i natpis 

s vijenca koji su mu mladi postavili na grob: »HVALA TI, ORLE KRISTOV) 
ŠTO SI NAM POKAZAO PUT K SUNCU.« Grob mu se nalazi u bazilici 
Srca Isusova u Zagrebu. 

22. VI. 2003. - Beatifikacija u Banjoj Luci. Papa Ivan Pavao II. dolazi 
u Banju Luku i uzdiže Ivana Merza na oltar kao blaženika Katoličke Crkve. U 
svome govoru Papa je među ostalim rekao: 

»Ivana Merza dajem vam danas kao svjedoka Kristova i zaštitnika, ali isto¬ 
dobno i suputnika na putu u vašoj povijesti... On će od danas biti uzor mladeži, 
primjer vjernicima svjetovnjacima... Ime Ivana Merza za čitav jedan naraštaj mla¬ 
dih katolika značilo je program života i djelovanja. Ono to mora biti i danas!« 

2007. - Uvršten među 18 najvećih svetaca Crkve! - Papa Benedikt 
XVI. u svojoj apostolskoj pobudnici o euharistiji Sacramentum caritatis, 
objavljenoj 2007. g., uvrstio je bi. Ivana Merza, jedinoga od hrvatskih duhov¬ 
nih velikana, među osamnaest najvećih svetaca Crkve kao uzora štovanja eu¬ 
haristije. Ovo je još jedno veliko priznanje svetosti bi. Ivana, priznanje Crkvi 
u Hrvata i dodatan poticaj da ga što bolje upoznamo i štujemo. 

2011. - Prva župa u Zagrebačkoj nadbiskupiji posvećena bi. Ivanu Mer- 
zu. - 10. veljače 2011. zagrebački nadbiskup Kardinal Josip Bozanić utemeljio je 
u Zagrebu, u naselju Spansko, prvu župu posvećenu bi. Ivanu Merzu. 

2011. - Papa Benedikt XVI. prigodom svoga posjeta Hrvatskoj 4. i 
5. lipnja, na susretu s mladima na Trgu Bana Jelačića opširno je govorio o bi. 
Ivanu Merzu, o njegovoj ljubavi prema Kristu i liturgiji i preporučio im ga je 
kao uzor kršćanskoga života: »Ovdje, u Hrvatskoj, vi i ja upravimo misli na 
blaženoga Ivana Merza. Sjajan mladić, u potpunosti uključen u društveni ži¬ 
vot. .. Otkriva ljepotu katoličke vjere i shvaća da je njegov životni poziv živje¬ 
ti, i činiti da živi, prijateljstvo s Kristom. Koliko divnih djela ljubavi i dobrote 
ispunja njegov put!« 

Znanstvena istraživanja i proučavanja života i djela Ivana Merza. - Osim 
brojnih maturalnih, seminarskih i diplomskih radova posvećenih Ivanu Merzu o 
njemu je napisano i obranjeno pet doktorskih disertacija: 1. Marin Škarica: Ivan 
Merz - promicatelj liturgijske obnove u Hrvatskoj, Rim, 1975. (talijanski). - 2. 
Božidar Nagy: Ivan Merz - čovjek vjere i odgojitelj za vjeru, Rim, 1978. (talijanski). 
- 3. Zdravko Matić: Ivan Merz i Katolička akcija u Hrvatskoj, Zagreb, 2005. (hr¬ 
vatski) - 4. Stjepan Ribić: Vjera i razum u životu i misli Ivana Merza, Rim, 2007. 
(talijanski). - 5. Šaša Ceraj: Doprinos dr. Ivana Merza i Hrvatskoga orlovskog save¬ 
za hrvatskoj kulturi, posebice tjelesnoj kulturi, Zagreb 2013. (hrvatski). 

Opširne informacije o bi. Ivanu Merzu mogu se naći na njegovoj 
službenoj internetskoj adresi: www.ivanmerz.hr 

SUVREMENA PITANJA 


Vjersko-znanstvena rasprava 
za naobražene krugove 


Sabrao: dr. Ivan Merz 


NAČELA 
POLITIČKOGA 
DJELOVANJA KATOLIKA 

prema spisima Svete Stolice, 
nadopunjeno odredbama Koncila, 
okružnicama biskupa, člancima teologa 
i novinara te izjavama glasovitih političara 


Zagreb, 1925. 

Motto: 

»Posvuda gdje Crkva ne zabranjuje 
sudjelovanje u javnim poslovima valja 
jamačno potpomagati ljude čelična po¬ 
štenja i takve koji će steći zasluge za kr¬ 
šćansko ime i ni pod kojim se uvjetom 
ne smiju njima pretpostavljati loše ras¬ 
položeni ljudi prema vjeri... Ljudi koji 
žele biti tijesno povezani uz Crkvu koja 
je ‘stup i uporište istine’ (1 Tim 3,15) 
lako će se ukloniti učiteljima laži koji 
‘obećavaju slobodu, a sami su robovi po- 
kvarenosti’ (2 Pt 2,19).« 

Leon XIII., Sapientiae Christianae 

PREDGOVOR UREDNIKA 


Djelo o načelima političkoga djelovanja katolika kao prvi dio ovoga 
petog sveska Sabranih djela Ivana Merza jest zbirka izabranih navoda iz 
raznih papinskih i crkvenih dokumenata o temi kako se katolik može i 
treba angažirati u politici i dokle Crkva kao institucija preko svojih služ¬ 
benika može ulaziti u politički život. Dakle, ne radi se o izvornom djelu 
Merza, nego je on urednik, odnosno, kako je i sam napisao na naslovnici 
rukopisa: sakupio dr. Ivan Merz. Ono što je njegovo izvorno jest Predgo¬ 
vor, kao i tekst promidžbenoga letka, potom naslovi i podnaslovi pod koje 
je svrstao razne citate pojedinih dokumenata. Iz Predgovora se jasno vidi 
njegova izvorna misao što je htio postići ovim djelom i kome je ono nami¬ 
jenjeno. Donosimo nekoliko izvadaka: 

»Budući da ova knjiga donosi samo dokumente, a ne komentira ih, 
jasno je da ne polazi ni s kakva stranačkoga političkog gledišta. Ona izno¬ 
si samo ona velika načela prema kojima bi morali svi katolici djelovati 
politički... Zadaća je ove male riznice s jedne strane da pruži katoličkim 
intelektualcima zgodan priručnik, a s druge strane i da svećenstvo podsjeti 
na njihovu vlastitu uzvišenu misiju kod političkoga odgoja naroda, jer je to 
i njihova dužnost ...« 

Zašto i kako se Merz odlučio na sastavljanje ovoga, s pravom možemo 
reći, jedinstvena djela koje nitko ni prije ni poslije njega nije priredio u 
ovakvu obliku na hrvatskome govornom području. Prije odgovora na ovo 
pitanje moramo promotriti crkvene i društvene prilike u vremenu kada je 
Merz priređivao ovo djelo, a to su bile godine 1924. i 1925. 

Povijesna pozadina nastanka ovoga djela 

Svi tekstovi Ivana Merza, ovdje mislimo na njegove članke, studije i 
knjige, osim desetak članaka i studija koje se odnose na književnost, imaju 
konkretnu povijesnu pozadinu, tzv. Sitz im Leben. Redovito su nastaja¬ 
li kao njegov odgovor na određeni izazov koji se pojavio unutar društva, 
odnosno kršćanske zajednice u vrijeme kada je Merz živio i djelovao. Kao 
angažirani katolički laik bio je u vodstvu Orlovske organizacije u kojoj 
je vršio razne odgovorne službe. Svojim spisateljskim radom i osobnim 
zalaganjem te duhovnim i moralnim utjecajem što ga je imao na članstvo 
bio je idejni vođa ove velike katoličke organizacije za mladež; toj je orga¬ 
nizaciji davao smjer tako da je postala prava odgojna organizacija, i to na 

liniji smjernica Katoličke akcije koju je tih godina pokrenuo papa Pio XI. 
za cijelu Crkvu. 

U to vrijeme u tadašnjoj državi Kraljevini SHS Hrvati kao narod te 
Katolička Crkva u Hrvatskoj bili su izloženi raznim progonima i zlostav¬ 
ljanjima na nacionalnoj, kulturnoj i vjerskoj razini od strane beogradskoga 
režima na čelu s dinastijom Karađorđevića. 1 Osim toga, bio je veoma jak 
utjecaj liberalnih krugova koje je tajno i javno podupirala masonerija, a 
svoje revolucionarne ideje nakon Prvoga svjetskog rata počeli su sve više 
širiti socijalisti i komunisti. U takvoj društvenoj i političkoj situaciji bilo je 
veoma aktualno pitanje angažiranja vjernika katolika u politici. 

Među aktivnim hrvatskim katolicima koji su bili članovi velikoga Hr¬ 
vatskoga katoličkog pokreta što ga je pokrenuo biskup Mahnić početkom 
20. stoljeća bile su dvije struje. Jedni su zastupali mišljenje da katolici 
trebaju imati svoju političku stranku koja je i osnovana 1919. godine pod 
nazivom Hrvatska pučka stranka, a koja je političkom demokratskom 
borbom trebala osigurati provođenje kršćanskih načela u javni život. U tu 
svrhu željeli su angažirati i sve katoličke organizacije, u prvom redu najjaču 
među njima - Orlovsku organizaciju, koja je trebala postati podmladak 
Pučke stranke i tako u svoj program uvesti i stranačku politiku. Ivan Merz 
i cijelo vodstvo Orlovstva nisu prihvaćali takav stav i zastupali su i branili 
mišljenje da Orlovska organizacija, koja se od početka postavila na temelje 
papinske Katoličke akcije, treba biti i ostati odgojna katolička organizacija 
za formiranje angažiranih katolika u svim područjima društvenoga i javno¬ 
ga života, a političko opredjeljenje treba ostaviti svakomu pojedinom čla¬ 
nu organizacije. Takvo stanje među hrvatskim katolicima dalo je povoda 
Ivanu Merzu da se dao na izradu ovoga djela kako bi na temelju papinskih, 
biskupskih i ostalih crkvenih dokumenata i smjernica unio potpuno svjetlo 
na koji se način katolik treba angažirati u politici, a dokle Crkva kao insti¬ 
tucija preko svoje hijerarhije smije ići na tome području. 

Razlikovanje Katoličke akcije od političke akcije katolika 

U ovom djelu često se spominje naziv Katolička akcija. To nije obična 
akcija zauzetih katolika, nego se taj naziv odnosi na crkvenu organizaciju s 
tim nazivom koju je u Italiji pokrenuo papa Pio XI. i koja se potom proširila 
po cijelomu katoličkom svijetu. Radi se o izvanpolitičkoj katoličkoj organi¬ 
zaciji čiji je cilj bio formirati laike da budu suradnici biskupima i svećeni¬ 
cima u evangelizatorskom i spasenjskom poslanju Crkve u svijetu. Nakon 
što je papa Pio XI. pokrenuo Katoličku akciju 1922. godine, Ivan Merz je 


1 Vidi knjigu: Rudolf Horvat, Hrvatska na mučilištu 1918.-1941 Zagreb, Izd. Kulturno historij¬ 
sko društvo »Hrvatski rodoljub«, 1942. - Ponovljeno izdanje nakon 50 godina. Izdala Školska knjiga , 
Zagreb, 1992., 647 str. 

bio prvi koji je unio njezine ideje u Hrvatsku, i to u Hrvatski orlovski savez 
osnovan 16. XII. 1923. Stoga je i dobio nazi v pionir Katoličke akcije. 2 

U Predgovoru ovome svom djelo Merz jasno definira što je Katolička 
akcija i zašto se ona razlikuje od političkoga djelovanja u kojemu se narav¬ 
no trebaju angažirati i katolici, ali ne u ime Crkve kao institucije nego u 
ime svoga kršćanskog uvjerenja. Evo njegovih riječi: 

»Katolička akcija je vjersko-moralna akcija kojoj je zadaća djelovati 
odgojno, tj. da učvršćuje, širi, brani i primjenjuje katolička načela u životu 
pojedinaca, obitelji i ljudskoga društva. Ona je pomoćnica Crkve jer joj 
pomaže u njenoj posebnoj misiji radeći za spas neumrlih duša. Politička se 
akcija naprotiv obazire na društvo (državu) i traži načina kako će ga usre¬ 
ćiti na ovoj zemlji. Sličan odnos, koji postoji između Crkve i države, mora 
postojati i između ovih dviju akcija.« 

Kako je nastajalo ovo djelo? 

Sačuvana nam je vrijedna i zanimljiva dokumentacija kako je nastaja¬ 
lo ovo djelo, kako ga je Merz pripremao, kako je već bilo u tiskari i ujedno 
doznajemo razloge zašto nije bilo tiskano za Merzova života. Sve podat¬ 
ke o tome doznajemo iz korespondencije koju je Merz vodio sa svojim 
kolegom i prijateljem još iz studentskih dana u Parizu, odvjetnikom dr. 
Matijom Belićem koji je tada s obitelji živio u Đakovu. 

Koncem svibnja 1924. Merz u pismu dr. Matiji Beliću i njegovoj su¬ 
pruzi među ostalim piše ovo: 

»Neprestano skupljam materijal o odnosu Crkve i Katoličke akcije 
prema politici. Ako mislite da je zgodno da u Đakovačkim novinama upo¬ 
zorite na ovu tendenciju dijeljenja Katoličke akcije od političke stranke, 
to možete načiniti nadovezujući na zadnji odsjek uvodnika koji je izišao u 
Nedjelji 27. IV 1924... Ne radi se o brzoj provedbi, nego o javnom idej¬ 
nom pokretu o kojem valja misliti, pisati, raspravljati.« 3 

Početkom 1925. g. Merz je knjigu već dovršio i posredstvom svoga 
prijatelja dr. Belića poslao je rukopis u Prvu hrvatsku dioničku tiskaru u 
Osijek (Kapucinska uh). Međutim, do tiskanja ipak nije došlo najprije 
zbog tehničkih razloga. O tome ravnatelj tiskare Rudolf Švedi u dopisu 
od 27. III. 1925., nakon što je Merzu u istom dopisu poslao predračun 
za 1000 komada (ukupno bi za cijelu nakladu tiskanje iznosilo tadašnjih 
17.500 dinara), obavještava Merza ovim riječima: 


2 Pod tim nazivom mons. Fabijan Veraja napisao je i objavio Poziciju za beatifikaciju Ivana Merza 
koju je kao posebnu knjigu objavila Vatikanska izdavačka kuća na talijanskom jeziku 1998. god. Naziv 
knjige je: Ivan Merz - pioniere dell’ Azione Cattolica in Croazia. Roma, Lev, 1998., 1104 str. 

3 Ovo je pismo objavljeno u: B. Nagy, Borac s bijelih planina, Zagreb, FTI, 1971., str. 266-267. 

»Što se samoga rukopisa tiče, to Vam moramo nažalost saopćiti da se 
taj mora u dosta velikom dijelu još jednom prepisati jer je slaganje iz ovoga 
rukopisa nemoguće.« Rukopis, koji nije bio pisan strojopisom nego vla¬ 
storučno, vraćen je Merzu natrag u Zagreb, ali tek koncem listopada iste 
godine, i to posebnim automobilom zbog »odgovarajuće visoke vrijedno¬ 
sti«, kako to naglašava dr. Matija Belić u dopisu ravnatelju osječke tiskare 
Rudolfu Švedlu od 22. X. 1925. prigodom prijevoza istoga rukopisa. 

Zauzetost Ivana Merza brojnim drugim poslovima i angažmanima na 
području apostolata u Orlovstvu i izvan njega nije mu dopustila da ovu 
knjigu za života i objavi. No rukopis je ostao sačuvan i sada konačno dolazi 
na svjetlo dana. 

Jedinstvenost ovoga djela 

Kada se knjiga lista, čitatelj ostaje iznenađen s koliko je truda, ali 
i znanstvene akribije Merz pristupao sastavljanju ovoga djela. Upravo je 
nevjerojatno kolike je strane autore, pape, biskupe, teologe i njihove tek¬ 
stove ne samo konzultirao, nego ih i prevodio na hrvatski, i to s latinsko¬ 
ga, talijanskog, francuskog i njemačkog, da bi ih potom suvislo posložio u 
logičkom redu prema određenim temama. Radi se stvarno o pionirskom 
radu koji izaziva svako divljenje koje je tim veće jer ga je izradio ne sveće¬ 
nik ili biskup ili profesor teologije, što bi se očekivalo za takvu vrstu spisa, 
nego samoinicijativno mlad čovjek od samo 28 godina, koliko je Merz 
imao kada je sastavljao ovo svoje djelo, a kojemu još k tome teologija nije 
bila struka! Uz njegovu disertaciju o utjecaju liturgije na francuske pisce 
te djelo o teologiji ljudskoga tijela (objavljeno u ovom svesku), ovo njego¬ 
vo djelo ulazi u trilogiju Merzovih originalnih studija kojima nema ništa 
slična na hrvatskomu govornom području. 

O naslovu djela 

Izvorni naslov, kako ga je sam Merz vlastoručno napisao na naslovnoj 
stranici rukopisa, glasi: Načela katoličke političke akcije. Međutim, da se 
izbjegnu mogući nesporazumi, kao i krivo tumačenje ovako formulirana na¬ 
slova, izdavači su naslov jasnije preformulirali, ali potpuno u skladu sa sadr¬ 
žajem knjige i Merzovim mišljenjem koje je izrazio posebice u Predgovoru 
djela. Stoga sadašnji naslov glasi: Načela političkoga djelovanja katolika. 

U ono vrijeme kada je Merz pisao ovaj svoj rad pojmovi i izrazi o 
odnosu vjere, Crkve i politike nisu bili dovoljno iskristalizirani. Danas zna¬ 
demo da za svaku upotrebu pridjeva »katolički« treba imati dopuštenje 
crkvene hijerarhije. Stoga, kada bi se zadržao izraz »katolička politička 
akcija«, moglo bi se činiti kao da Crkva ima svoju političku akciju ili orga¬ 
nizaciju, da postoji neka »crkvena katolička politička akcija« i da se Crkva 

izravno miješa u politiku, što nije točno. To jasno potvrđuje i sam Merz 
navodeći brojne citate iz raznih crkvenih dokumenata u ovom djelu. Cr¬ 
kva kao institucija i njezina hijerarhija ne bavi se politikom, još manje 
stranačkom politikom. Ali zato crkveni pastiri u brojnim svojim govorima 
i dokumentima preporučuju katolicima da ulaze u politiku te da vođeni 
kršćanskom savješću i u javnom životu promiču načela evanđelja. 

Razne brojčane oznake 

Budući da je ova knjiga jedna vrsta leksikona, tj. zbirka izvadaka iz 
papinskih dokumenata i spisa pojedinih crkvenih pastira i teologa, Merz 
je njihove izjave svrstao po temama u jedanaest velikih poglavlja. Svakom 
izvatku iz dokumenta Merz je sam dao sažet podnaslov označen kurzivom. 
Ispred toga podnaslova je redni broj određenoga izvatka, potom u zagra¬ 
di rimski redni broj koji označava kvalifikaciju dokumenta. (Objašnjenje 
ovih rimskih rednih brojeva vidi na stranici 22). Numeracija izvadaka 
ide kontinuirano od 1 do 464, neovisno o brojevima poglavlja. Na kraju 
podnaslova češće se u zagradi nalazi oznaka: »vidi broj<(... Naime, jedan 
navod iz određenoga dokumenta često je višeznačan. Da se ne ispisuje 
ponovno isti tekst, Merz po toj oznaci »vidi broj ...« upućuje čitatelja na 
mjesto gdje je taj navod u knjizi već objavljen. 

U zadnjem, jedanaestom poglavlju koje nosi naziv DODATAK i koje 
je najopširnije jer sadržava preko osamdeset stranica, Merz donosi cijele 
članke kako svoje, tako i pojedinih autora koji ulaze u tematiku ovoga dje¬ 
la. Sve je te članke prema naravi djela razlomio u manje cjeline i dao im 
već uobičajene podnaslove kao i u prethodnom dijelu knjige. 

Promatrajući svu tehničku stranu uređenja rukopisnog teksta s broj¬ 
nim oznakama citata i njihovih izvora te pedantnom numeracijom i bibli¬ 
ografijom od čak 120 konzultiranih i upotrijebljenih dokumenata, čitatelj 
ostaje zadivljen s koliko je truda Merz sve to sastavljao i nastojao čitatelju 
omogućiti što bolji i lakši uvid u tematiku djela, u sadržaje pojedinih do¬ 
kumenata i u njihovo značenje za vjernike katolike u vidu njihova angaži¬ 
ranja u političkom životu. 

Naglašavanje kurzivom 

U svojim spisima Merz je veoma često naglašavao određene riječi, a 
koji put i cijele rečenice. U svome rukopisnom tekstu činio je to stavljaju¬ 
ći ili navodnike, ili označavajući tamnijim slovima, ili je slova razmicao da 
riječi koje je želio istaknuti budu uočljivije. Sve te oblike isticanja pojedi¬ 
nih pojmova i riječi u ovom izdanju uglavnom smo ujednačili stavljajući ih 
u kurziv. Stoga čitatelj, kada u tekstu naiđe na kurziv, treba znati da je tu 
riječ ili rečenicu sam Merz želio posebno istaknuti i naglasiti. 

Zahvale 

Zahvaljujemo svima koji su surađivali u tehničkoj pripremi izdavanja 
ovoga djela. U prvom redu gospođi Zlati Župan, magistri farmacije, koja 
je još sedamdesetih godina prošloga stoljeća na molbu Postulature Ivana 
Merza cijeli rukopisni tekst ovoga djela prepisala strojopisom u nekoliko 
primjeraka, koji su kasnije bile uvezani, i tako ga učinila dostupnim užem 
krugu štovatelja Ivana Merza i proučavateljima njegova života i djela. Nada¬ 
lje zahvaljujemo našim suradnicima koji su ovaj stroj opisni prijepis prenijeli 
u računalo i tako ga učinili spremnim za daljnju obradu i pripremu za tisak. 
Naša zahvalnost ide i lektorici, profesorici Anđi Jakovljević te gosp. Robertu 
Boreniću koji je izvršio posljednje grafičke i tehničke pripreme za tisak. 

Vjerujemo da će i ovo djelo Ivana Merza, bez obzira što je prošlo već 
gotovo jedno stoljeće od njegova pisanja, poslužiti današnjim vjernicima 
laicima da usavrše poznavanje ove problematike i da si posvijeste svoje 
obveze uključivanja u politički život kao jedan od uvjeta u radu za opće 
dobro društva. 

Zagreb, svetkovina Krista Kralja, 23. XI. 2014. 


Božidar Nagy, SJ, 
postulator 

PROMIDŽBENI LETAK 


Ovaj je tekst kao promidžbeni letak za knjigu sastavio sam Ivan 
Merz. Priložio ga je u pismu upućenom svome prijatelju dr. Matiji Beliću u 
Đakovo zajedno s rukopisom knjige koja je trebala biti tiskana u Osijeku, 
a u čemu je posredovao sam dr. Belić. Međutim, zbog tehničkih razloga 
knjiga nije mogla biti tiskana pa je rukopis vračen autoru. - op. ur. 


Vrlo suvremena knjiga. Koristan priručnik 
za svakoga svećenika i katoličkoga javnog radnika. 

NAČELA 

POLITIČKOGA DJELOVANJA KATOLIKA 

spisi Svete Stolice, biskupa, crkvenih dostojanstvenika, 
glasovitih katoličkih političara, načelni članci teologa itd. 

Sakupio: dr. Ivan Merz 

U ovomu se opsežnom djelu nalaze samo dokumenti skupljeni 
i zgodno poredani. Poglavlja su knjige ova: Sveta Stolica i politika, 
Biskup i politika, Svećenik i politika, Opća načela katoličke politike 
vjernika, Katoličke političke stranke i njena načela, Odnos Katolič¬ 
ke akcije prema katoličkoj politici, Politika i crkveni autoritet itd. 

Važnost je ovoga fundamentalnog djela u tome što se donose je¬ 
dino dokumenti (i to uglavnom službeni dokumenti Svete Stolice) i 
što ti tvore pravu riznicu za svakoga kulturnog radnika. Glavna ideja 
koja dominira ovom zbirkom jest sljedeća: 

Bog je gospodar svega života, pa i političkoga. Katolici su dužni 
- upravo jer su katolici - da se kao katolici bave politikom, da na taj 
način uzmognu uliti u sve žile države blagi duh evanđeoskoga nauka. 
Kako će oni to činiti, to je u knjizi naznačeno. Osim toga se vidi ve¬ 
ličanstvena misija papinstva koja je tijekom devetnaestoga i dvade¬ 
setoga stoljeća slala raznim katoličkim narodima političke smjernice 
načelnoga karaktera i tako narodima i vladama jasno pokazala da 
je politička znanost samo jedan dio etike i da postoji uska i upravo 

nerazdruživa veza između vjere i politike. Svaki čin čovjeka, pa i 
njegovi politički čini, moraju imati kao konačnu svrhu slavu Božju. 

Budući da ova knjiga donosi samo dokumente, a ne komentira 
ih, jasno je da ne polazi ni s kakva stranačkoga političkog gledišta. 
Ona iznosi samo ona velika načela prema kojima bi morali svi kato¬ 
lici djelovati politički. Ona upućuje vjerne katolike kojim strankama 
i narodnim zastupnicima mogu i smiju po savjesti dati svoj glas, a 
za koje to ne smiju učinti ne žele li se ogriješiti o same temeljne 
moralne zakone. 

Veliki talijanski obraćenik Giovanni Papini nedavno je napisao 
ove riječi: »U drugim vremenima, manje obilježenima od naše ko¬ 
motne hereze indiferentizma, papine su se riječi tumačile i glosirale 
jedna po jedna kao što se čini u višim školama s tekstovima Platona 
i Shakespearea. Kada je Otac govorio, sinovi su slušali da bi razu¬ 
mjeli, a razumijevahu da bi poslušali. Danas čak i velik broj onih koji 
se smatraju da su pobožni katolici čitaju letećim okom govore, bule 
i enciklike papa u novinskim izvatcima jer ih više zanima izvještaj 
matcha, meetinga ili premijera.« 

Kod drugih se naroda s velikim pijetetom čitaju i komentiraju 
spisi Svete Stolice jer je u njima usredotočeno neizmjerno blago 
znanosti, učenosti i praktičnih uputa. Izdaju se prijevodi, komentari 
te sistematski poredani izvatci tih pravih remek-djela. 

Eto, i u hrvatskom jeziku dobivamo po prvi put, i to doskora, 
ovakvo značajno djelo od trajne vijednosti . 4 


4 Na kraju ovoga promidžbenog letka Merz donosi i sasvim konkretne informacije u vezi s tiskanjem 
knjige i njezina raspačavanja. Taj dio završnoga teksta donosimo ovdje: 

»Cijena je ovoj knjizi... din. Na ... stranica u formatu ... Tko unaprijed pošalje pretplatu, dobiva ...% 
popusta. Narudžbe se šalju na adresu: ... Umoljavamo sve prijatelje katoličke knjige koji kane knjigu 
nabaviti da nam to jave. Prema broju tih predobjava ustanovit će se visina naklade.« 

PREDGOVOR 

Ivana Merza 


Sav je naš javni život prožet dnevnom politikom. Učeni i neučeni, rad¬ 
nik i seljak ; činovnik i svećenik, jednom riječju većina ljudi čita kod nas no¬ 
vine te govori i sudi o političkim problemima. Ne spada na mene da rečem 
je li to zdrava pojava. Neoboriva je činjenica daje svaki katolik, bez obzira na 
stalež, dužan raditi na »obnovi svega u Kristu« (usp. Ef 1,10) i da nastoji uni¬ 
jeti Kristov nauk i u politički život. Dužnost je dakle katolika da se ozbiljno 
bave politikom. Ozbiljno, velim, jer je politika sama po sebi prava znanost, 
i to znanost kojoj je predmet upravljanje građanskim društvom. 5 Ona nema 
ništa zajedničkoga s onim iskrivljenim značenjem koje joj je dao suvremeni 
život i koje obično s pojmom politike povezuje misli na nepoštenje, preva- 
ru i druge poroke. Bilo je dakle potrebno da se započne s objavljivanjem 
političkih djela koja će katolicima dati smjernice za njihov rad u javnome 
životu. To je poglavito danas poželjno jer su mnogi katolici i nesvjesno u se 
upili otrov poganskoga javnog mnijenja u kojemu žive i jer se hrane lošom 
štampom koju dnevno čitaju. Može se reći da u našim krajevima velik dio 
inače vjernih katolika ima iste neispravne političke nazore kao i njihovi vjer¬ 
ski protivnici. Zato sam se potrudio te sam preveo najvažnije izvatke iz spisa 
Svete Stolice koji se odnose na politički život. 

Iako svi ti spisi nisu dogmatske definicije kojima se treba bezuvjetno 
pokoriti, ipak možemo ustvrditi da ne bi nimalo pokazao »sentire cum 
Ecclesia « - osjećanja s Crkvom - svaki onaj koji bi se usprotivio načelnim 
smjernicama Svete Stolice. 6 

5 Politika je prema nauku sv. Tome: 

“Praktična znanost koja spada u područje agibilia. (Agibilia su ovisna o našim unutarnjim porivima.) 
Politika, dakle, ovisi o neoborivim zakonima morala. 

“Mjesto da postane baukom nesloge, politika je znanost kojoj kao bitni cilj pripadaju uvjeti zajednič¬ 
koga htijenja; ona je sintonizacija htijenja. 

“Politička znanost proučava socijalne kolektivne čine da ih ponajprije svede na njihov neposredni kon¬ 
stitutivni princip, na sintonizaciju htijenja; zatim na zadnji konstitutivni princip svih socijalnih čina, 
na narav ljudskoga čina i njegov cilj. 

“ Napokon je politika najuzvišenija znanost radi svoga objekta. Može li zaista da bude plemenitije ili 
više djelo od ove sintonizacije htijenja? (Profesor Katoličkoga sveučilišta u Parizu: Izvještaj u La Croix 
polovicom veljače 1924. Vidi također Crahay: La politique de St. Thomas .) 

6 Općenito se može reći: ne treba enciklike smatrati dogmatskim odredbama crkvenoga učiteljstva koje 
čovjeka bezuvjetno vežu. Ali im u neku ruku ipak pripada karakter dogmatskih naučavanja i to ukoliko 
hoće biti odredbe učitelj stva oslanjajući se pri tome na teze općenitoga značenja koje papa proglašava so- 
cijalno-etičkim naukom kršćanstva i s obzirom na ustanovljene dogmatske teze o koje se papa upire... Još 
više! Tko se dobro zadubi u sadržaj ovih enciklika, dobiva onaj sensus catholicus, onaj habitus vjere koji mu 

Tko se zaista zadubi u čitanje i proučavanje enciklika, apostolskih 
listova i drugih odredaba Svete Stolice, dolazi umnim zaključivanjem do 
uvjerenja da Crkva nije ljudsko djelo i da ljudi sami ne bi nikada mogli 
tijekom tolikih stoljeća davati načelne smjernice koje se dadu primijeniti 
kod svih naroda i u svim vjekovima. 

Zaista nam svaki redak tih spisa govori da Crkvu vodi Duh Sveti. Krist 
nam govori preko crkvenoga učiteljstva, a upute nas Svete Stolice uvjerava¬ 
ju da unatoč zbrci ideja u kojoj se danas nalazimo Krist Gospodin po svome 
namjesniku, biskupu rimskome, i danas među nama stanuje. »I evo ja sam s 
vama u sve dane do svršetka svijeta« (Mt 28,20), rekla je Utjelovljena Riječ 
Božja i mi s velikom ljubavlju i velikom pripravnošću primamo s usana nje¬ 
gova vidljivoga zastupnika svaku njegovu riječ, pa makar nam on i ne govorio 
uvijek nepogrješivo ex chatedra, pa makar nam te riječi katkada i teške bile. 

I da su starije generacije našega naroda, naših političara i svih onih 
koji su u političkom životu naše prošlosti imali odlučnu riječ, da su svi ti, 
velim, uskladili svoje djelovanje prema načelima katoličke politike, to bi 
vjerojatno danas naš položaj bio povoljniji i bili bismo u stanju da pomoću 
društvene vlasti unosimo u sav javni život načela Kristova nauka. 

Zadaća je ove male riznice s jedne strane da pruži katoličkim intelektu¬ 
alcima zgodan priručnik, a s druge strane i da svećenstvo podsjeti na njihovu 
vlastitu uzvišenu misiju kod političkoga odgoja naroda, jer je to i njihova 
dužnost. No istodobno će ih ova knjiga jasno uputiti koje granice moraju 
staviti svojoj političkoj djelatnosti kako se ne bi vjernicima učinilo da se sve¬ 
ćenici previše zauzimaju za pitanja vremenite naravi koja ne prelaze interese 
ovoga života. Ova knjiga također želi probuditi zanimanje za spise Svete 
Stolice i potaknuti želju za postupnim objavljivanjem ovih remek-djela kr¬ 
šćanske književnosti. Vjernici koji će čitati ovu zbirku doći će do uvjerenja 
da je njihova dužnost i u politici raditi na slavu Božju i u interesu Crkve i da 
su prema tome obvezni raditi prema uputama svojih biskupa ukoliko se one 
posredno ili neposredno tiču vjere ili ćudoređa prema: »Tko vas sluša, mene 
sluša i tko vas prezire, mene prezire« (Lk 10,16). Mnogima će se ove riječi 
činiti gorkima jer je sva naša generacija zadojena duhom krive slobode i jer 
ne poštuje skoro nikakva autoriteta i ne zna da i na političkom polju katolici 
moraju neprijateljima biti »strašni kao vojska pod zastavama« (Pj 6,4). 

Dva su poglavlja ove knjige nešto opširnije obrađena, i to ono o Ne¬ 
utralnim organizacijama i o odnosu između Katoličke akcije i katoličke 

omogućuje da uz pomoć skoro neprevarljivoga vjerskog instinkta u pitanjima javnoga života zauzme uvijek 
pravo stajalište. - /Bauer-Rieder, str. 56-57, govori o enciklikama što se odnose na konstituciju država, 
autoritet i dr., dakle o disciplinarnim enciklikama. Ove vežu bezuvjetno one kojima su upravljene, a za 
slične slučajeve drugih jesu »norma iudicandi tutoque agendi«. Vidi: Noldin, De Princ. Theol. mor.; 1917; 
Nr. 135/2. Vidi također djelo: Choupin, Valeur des decisions doctrinales et disciplinaires du Saint-Siege 
(Beauchesne). 

političke stranke. Za naše je prilike, naime, vrlo važno da se istakne da svaka 
organizacija među katolicima već po svojoj naravi mora imati konfesionalni 
karakter. Svi su naime ljudi društvena bića: Stvoritelj ih je takvima stvorio. 
Hoće li čovjek da se usavrši umno ili vjerski ili tjelesno ili kako mu drago, to 
mora tražiti pomoć kod svoga bližnjega. Dakle, sam naravni zakon traži od 
čovjeka da se ujedinjuje, a jer je tvorac samoga naravnog zakona sam Bog, to 
stvorenje - u ovom slučaju organizacija - mora Stvoritelju od koga dobiva 
svoj opstanak odati onu čast koja ga ide. Prema tome svaka organizacija, pa i 
politička, ne smije biti akonfesionalna i proglasiti da je vjera privatna stvar i 
da političko udruženje ne vodi o tome računa da li Bog postoji ili ne postoji. 
Sama dužnost konfesionalnoga opredjeljenja prema tome jest zakon koji bi 
morao ravnati cijelim javnim životom katolika. Ta dužnost postaje to veća 
ako se radi npr. o političkim te odgojnim organizacijama. Nemoguće je od¬ 
gajati mladež bez vjere i ćudoređa i zato katolici ne mogu slati - bez dozvole 
biskupa - svoju djecu u neutralne odgojne organizacije. Isto se može reći 
i za političke organizacije. Ujedinjuju li se naime katolici za obranu svojih 
političkih interesa, to se oni kao katolici ne smiju razilaziti u vjersko-ćudo- 
rednim načelima katoličke politike. Oni moraju imati iste nazore o zadaći 
Crkve, države, o postanku vlasti, o katoličkom odgoju djece, o kršćanskom 
braku. Iz toga slijedi da među katolicima svaka politička organizacija mora 
biti izrazito konfesionalna i da političke organizacije u kojima se nalaze ka¬ 
tolici, a koje nisu opredijelile svoje stajalište prema ovim temeljima cijeloga 
društvenog poretka, da te organizacije svojom šutnjom propovijedaju nauk 
koji je protivan nauku Isukrstovu. 

Čovjek koji govori da je vjera privatna stvar ili da su sve vjere jednake 
istodobno uključuje misao da katolička vjera nije jedina prava vjera. Na 
takve se ljude i stranke mogu primijeniti Spasiteljeve riječi: »Tko nije sa 
mnom, taj je protiv mene i tko sa mnom ne sabire, rasipa« (Lk 11,23). 

Sve bi stranke u kojima se nalaze katolici morale biti i katoličke. To 
ne znači da svaki katolik mora biti u jednoj stranci ili da mora postojati 
samo jedna katolička politička stranka ili da ta katolička stranka ne može 
surađivati u formi kartela na čisto političkom programu s nekatoličkom 
političkom strankom. Može biti više katoličkih političkih stranaka jer pro¬ 
gram svake političke stranke na sebi nosi dva glavna obilježja, i to jedno 
načelno [necessarium ), a drugo vremenito [contingens). U vjersko-ćudo- 
rednim načelima katoličke politike moraju se, kako to već rekosmo, svi 
katolici slagati, a u vremenitim je pitanjima dozvoljeno svakome imati 
svoje vlastito pošteno mišljenje. Ali, jer se vremenitost mora podrediti 
vječnosti, to će prilike često prisiliti katolike da žrtvuju svoje osobne, vre¬ 
menite, političke interese samo da spase velike interese Crkve i domovi¬ 
ne. Oni će često morati dati svoj glas onom narodnom zastupniku čije se 

vremenito političko mišljenje (npr. kako će se rasporediti porezi, uprava i 
dr.) ne slaže s njihovim samo zato što taj poslanik ima u pogledu temeljnih 
načela o kršćanskoj konstituciji države ispravne nazore. Oni neće prema 
tome dati svoj glas onom kandidatu čiji se vremeniti politički program 
potpunoma slaže s njihovim, ali koji istodobno ima nekatolička politička 
načela. Neka se katolik koji pridonese tu žrtvu sjeti Spasiteljevih riječi: 
»Tražite najprije Kraljevstvo i pravednost njegovu, a sve će vam se ostalo 
nadodati« (Mt 6,33). Da, nadodat će vam se i vremenito blagostanje vaše 
zemaljske domovine. Dakako da katolik ima pravo nastojati da se osnuje 
katolička politička stranka s njezinim vremenitim političkim programom. 

Drugo veće poglavlje O odnosu Katoličke akcije prema katoličkoj poli¬ 
tičkoj stranci ima zadaću pokazati razliku između obih ovih potrebitih akcija 
i ukloniti mnoge nesporazume. Cesto se naime događa u javnom životu - a 
to se poglavito odnosi na one zemlje u kojima je tzv. katolički pokret još 
mlad - da jedni te isti ljudi istodobno rade puni idealizma za Katoličku 
akciju i za katoličku politiku. Na taj način dolazi do čestih zabluda i mnogi 
pojedinci, ne poznavajući dobro razliku između obih akcija, pomišljaju da 
borci Katoličke akcije žele ovu da izrabe u stranačke političke ciljeve. 

Članci, koji su načelnoga karaktera i koje donosimo na kraju ove knji¬ 
ge, iznose uglavnom sljedeće misli: Katolička akcija je vjersko-moralna akcija 
kojoj je zadaća djelovati odgojno, tj. da učvršćuje, širi, brani i primjenjuje 
katolička načela u životu pojedinaca, obitelji i ljudskoga društva. Ona je po¬ 
moćnica Crkve jer joj pomaže u njenoj posebnoj misiji radeći za spas neumr¬ 
lih duša. Politička se akcija naprotiv obazire na društvo (državu) i traži načina 
kako će ovo usrećiti na ovoj zemlji. Sličan odnos, koji postoji između Crkve 
i države, mora postojati i između ovih dviju akcija. Politička je akcija u svom 
vremenitom programu neovisna o hijerarhiji, a u načelnim pitanjima i pitanji¬ 
ma mješovite naravi vremenita se akcija (politička, državna) mora podrediti 
vječnoj (Katolička akcija, crkvena). Ova velevažna načela valja širiti u sve slo¬ 
jeve naroda i eksponirani katolici moraju u svom političkom radu vrlo opre¬ 
zno i razborito nastupati da ne bi možda uslijed svoga dopuštenog i potrebitog 
političkog djelovanja odbili od Katoličke akcije mnoge neupućene vjernike. 

Usput spomenimo da je terminologija »Katolička akcija« u navede¬ 
nom značenju novijega podrijetla. Prije se je Sveta Stolica istodobno slu¬ 
žila izrazima »akcija katolika«, »katolički pokret« te »kršćanska pučka ili 
kršćanska demokratska akcija«. Prema današnjem značenju tih riječi imala 
bi se pod riječju katolički pokret shvatiti cjelokupna djelatnost katolika 
u javnom životu dok naziv Katolička akcija specificira vjersko-ćudoredne 
odgojne organizacije (omladinske, đačke, djevojačke, dječje, muževa, žena 
i dr.), a Kršćanska demokratska akcija poglavito teži za tim da u prvom 

redu materijalno te pomoću toga ćudoredno i vjerski pomogne siromaš¬ 
nim i zapuštenim slojevima naroda (sindikati, zadruge i si.). 

U ovoj sam knjizi također iznio izvatke iz nekih važnih biskupskih 
poslanica. Sto je naime papa za cjelokupnu Crkvu, to je biskup za svoju 
biskupiju. Njega je »postavio Duh Sveti da ravna Crkvom Božjom«. 7 8 On 
je zaručnik svoje Crkve. Pojedina biskupija postoji po svome biskupu: ona 
proizlazi iz njega, ona dobiva od njega svu konstituciju, ona počiva na nje¬ 
mu kao što zgrada počiva na svom temelju.8 Zato se i politička djelatnost 
katolika, ukoliko je u izravnoj ili neizravnoj vezi s vjerom i ćudoređem, 
mora vršiti pod vodstvom i u zajednici s biskupima. 

»Vi ste presretni,« piše mučenik sv. Ignacije Efežanima (br. 3, 4), »vi koji 
ste sjedinjeni s vašim biskupom, kao što je Crkva s Isusom Kristom i kao što je 
Isus Krist s Ocem da tako sve stvari budu u skladu jedinstva.« Isti svetac veli 
malo dalje (br. 4): »Svećenici (i po njima vjernici), sjedinjuju se s biskupom 
kao što se žice lire ujedinjuju s drvetom glazbala koje ih spaja i u ovom jedin¬ 
stvu duša i glasova, na ovoj liri Crkve Duh Sveti pjeva Isusa Krista.« 

Na koncu se knjige, a katkada i među spisima Svete Stolice i biskupa, 
nalaze neki članci iz časopisa i novina koji se odnose na sadržaj ove knjige. 
Samo se po sebi razumije da ovima ne smijemo pripisati odveć veliku važ¬ 
nost; njihova je zadaća da zaokruže i jasnije prikažu stajalište raznih naroda 
i uvaženih ljudi prema katoličkoj političkoj akciji. 

Lako je naći u ovoj knjizi glavna načela za političku djelatnost ka¬ 
tolika. Osim toga, preporučujemo proučavanje sljedećih enciklika pape 
Leona XIII.: Immortale Dei - o kršćanskoj konstituciji država (1. XI. 
1885.); Sapientiae christianae - o glavnim građanskim dužnostima kršća¬ 
na (10. I. 1890.); Arcanum divinae sapientiae - o kršćanskom braku (10. 
II. 1880.); Diuturnum illud - postanku građanske vlasti (29. VI. 1881.); 
Rerum novarum - o radničkom pitanju (16. V 1891.); Quod apostolici 
muneris - o modernim zabludama, socijalizmu (28. XI. 1878.); Huma- 
num genus - o masonskoj sekti (20. IV 1884.) i, napokon, Libertas prae- 
stantissimum - o ljudskoj slobodi (20. IV 1888.). 

Molimo se osim toga prvaku apostola sv. Petru da uzdrži hrvatski 
narod vjeran rimskim papama. Njemu i njegovim je nasljednicima rekao 
Spasitelj: »Ti si Petar-Stijena i na toj stijeni sagradit ću Crkvu svoju« (Mt 
16,18). Zar postoji jači izraz nego ovaj o temeljnoj stijeni? Oznaka je te¬ 
melja da svoju čvrstoću daje cijeloj zgradi i svakom kamenu zgrade tako 
da nema ni jednoga kamena koji bi od drugdje dobivao svoju čvrstoću i da 
onaj koji je temeljem ni od koga drugoga ne dobiva svoju nepomičnost. 9 

7 Usp. Sv. Klement Rimski, Epistula ad Corinthios, 42, 44. 

8 Dom Grea: De l'Eglise et de sa divine constitution (II., str. 13) 

9 isto (I., str. 136) 

Vjernost Svetoj Stolici rimskoj je dakle za svaki katolički narod prvi 
uvjet njegove vremenite sreće i jedino jamstvo da će kroz ovu vremenitu 
zemnu domovinu jednom doći do obala one domovine gdje vlada vječna i 
neugasiva radost. 

TUMAČENJE RIMSKIH REDNIH BROJEVA 

Napomena urednika: U ovoj knjizi Ivana Merza, koja je zbirka raznih 
citata iz pojedinih crkvenih dokumenata ili navoda iz časopisa, na početku 
svakoga citata nalazi se najprije arapski redni broj. Nakon njega slijedi u 
zagradi rimski redni broj. Taj rimski redni broj ne slijedi nikakav logički red 
nego je oznaka kategorije dokumenta po njihovoj važnosti i obvezatnosti iz 
kojega je određeni navod uzet. Donosimo ovdje popis crkvenih i drugih doku¬ 
menata kako ih je Ivan Merz razvrstao po važnosti i potom u tekstu označio uz 
svaki citat odmah nakon arapskog rednog broja, a prije teksta samoga citata. 

I. - Kanoni iz Zakonika crkvenog prava 

II. - Dokument koji je Sveta Stolica upravila cijelom svijetu 

III. - Dokument koji je Sveta Stolica upravila jednom narodu ili pro¬ 
vinciji 

IV - Dokument koji je Sveta Stolica upravila jednom crkvenom do¬ 
stojanstveniku 

V - Konzistorijalna alokucija 

VI. - Govor ili pismo Svetoga Oca jednoj grupi ljudi 

VII. - Pismo Svetoga Oca jednom privatniku 

VIII. - Govor Svetoga Oca u službenoj prilici 

IX. - Govor Svetoga Oca u poluslužbenoj prilici 

X. - Biskupski dokument 

XI. - Razna pravila, programi 

XII. - Članak načelne vrijednosti 

XIII. - Članak novinarske vrijednosti 

Napomena Ivana Merza: Tamo gdje ispod podnaslova nema sadržaja, valja 
naći sadržaj koji se odnosi na odgovarajući broj u zagradi. 

XI. poglavlje ove knjige jest DODATAK i spada samo utoliko u ovu knjigu, 
ukoliko pojedini brojevi tijekom prvih deset poglavlja upozoravaju na izvatke iz 
navedenih časopisa. 

Podnaslove smo stavili samo zbog lakše orijentacije. Treba biti na oprezu 
da se ne bi uvijek doslovno shvatili. Poglavito se valja obazirati na sam tekst 
gledajući pri tome na koga je upravljen. Neke su naime odredbe tek primjena 
načela na posebne prilike dok druge iznose čisto načelno stajalašte. Zato se 
valja čuvati generaliziranja. 


22 


I. MORALNI, PRAVNI I SOCIJALNI 
MODERNIZAM 


1. - Rad, koji se ne ravna prema smjernicama Svete Stolice, 
ne može uroditi Božjim blagoslovom. (vidi br. 43) 

2. (II.) - Tko se u pitanjima građanskoga autoriteta, međusobnoga 
odnosa država, odnosa Crkve i države itd. ne pokorava 
smjernicama pape i biskupa, spada pod osudu moralnoga, 
pravnoga i socijalnoga modernizma, (vidi br. 188) 

»Koliko li ih je zaista koji priznaju bilo katolički nauk o građanskom au¬ 
toritetu i o dužnosti da ga valja slušati, bilo o pravu vlasništva, bilo o pravima 
i dužnostima seljaka, bilo o međusobnim odnosima država ili radnika i gos¬ 
podara, bilo o odnosima vjerske i građanske vlasti, bilo o pravima Svete Sto¬ 
lice i rimskoga pape, o povlasticama biskupa, bilo napokon o pravima Krista 
Stvoritelja, Otkupitelja i Gospodara nad svim ljudima i svim narodima? I 
oni u svojim govorima, svojim spisima i u cijelosti svojega života rade upravo 
kao da su naučavanja i zapovijedi što su ih tako često pape objelodanili, a po¬ 
glavito Leon XIII., Pio X. i Benedikt XV, izgubili svoju prvotnu vrijednost 
ili da se uopće na njih ne treba više obazirati. Ova činjenica pokazuje kao 
neku vrstu moralnoga, pravnoga i socijalnoga modernizma; mi ga osuđuje¬ 
mo isto tako izričito kao i dogmatski modernizam.« (Pio XI., Enciklika Ubi 
arcano Dei od 23. XII. 1922.; AAS 1922., 696) 

3. (II.) - Ljudi su si braća bez obzira na narodnost. 

»Tko bi pomislio, promatrajući narode koji su međusobno zaraćeni, 
da oni potječu od istoga Oca, da imaju istu narav, da su članovi istoga 
ljudskog društva? Zar bi se po tome prepoznalo da su sinovi jednoga te 
istoga Oca koji je na nebesima?« (Benedikt XV, Enciklika Ad beatissimi 
Apostolorum od 1. XI. 1914.; AAS, 1914., 601) 

II. KATOLICIZAM I NACIONALIZAM 


4. (II.) - Neobuzdani je nacionalizam plod požude tijela, požude 
očiju i oholosti života. (Vidi o tome raspravu »Zdravi i nezdravi 
nacionalizam« u Životu, studeni 1924., str. 350-358.) 

»Zaista, ne može se zamisliti smrtonosnija kuga od požude tijela, to 
jest neobuzdane pohote za užicima koja ne ruši samo obitelji već i same 
države; požude očiju, to jest žeđi za bogatstvom koja je uzrokom bijesne 
borbe slojeva jer svi oni preko mjere misle samo na svoje vlastite probitke; 
što se tiče oholosti života, to jest strasti vladati nad svima drugima, njena 
je osobina da potiče političke stranke na tako užasne građanske ratove 
da ne krzmaju ni pred zločinima uvrede veličanstva, ni pred zločinstvom 
veleizdaje, ni štoviše pred ubojstvom domovine.« (Pio XI., Enciklika Ubi 
arcano Dei od 23. XII. 1922.; AAS 1922., 682.) 

5. (II.) - Svi narodi imaju pravo na blagostanje. Nepravedno 
su zadobivene prednosti na štetu drugih od kratke trajnosti. 

»Ovim neobuzdanim pohlepama koje se skrivaju pod velom opčega 
dobra i rodoljublja bez dvojbe valja pripisati mržnje i sukobe koji se redo¬ 
vito dižu među narodima. Sama ova ljubav prema vlastitoj domovini i vla¬ 
stitoj rasi, moćno vrelo mnogih kreposti i junačkih djela, kada je obuzdava 
kršćanski zakon, postaje isto tako sjemenom mnogih nepravdi i mnogih 
nepravičnosti ako se pretvori, prekoračivši granice pravednosti i prava, 
u neobuzdani nacionalizam. Oni koji padaju u tu pretjeranost jamačno 
zaboravljaju ne samo da su svi narodi kao članovi sveopće ljudske obitelji 
međusobno povezani vezama bratstva te da i druge zemlje imaju pravo 
na život i na blagostanje, ali da uz to nije ni dozvoljeno ni korisno dijeliti 
interes od poštenja: Pravednost uzvisuje narod, ali grijeh je sramota puci¬ 
ma (Izr 14,34). Ako je jedna obitelj, jedan grad ili jedna država zadobila 
prednosti na štetu drugih, to će se moći učiniti ljudima kao sjajan i visok 
politički čin, ali sveti nas Augustin mudro podsjeća da takvi uspjesi nisu 
konačni i da ne isključuju opasnosti propasti. To je sreća koja je blistava, 
a i krhka poput stakla, za koju valja strepiti da se ne razbije iznenada još 
strasnije.« (Sv. Augustin, De Civitate Dei, lib. IVj gl. 3) 

6. (III.) - Dopušteno je braniti materinji jezik kao svako drugo privatno 
pravo, ali se kod toga valja čuvati da vjeri ne zaprijeti opasnost. 

»Najveći razlog nesloge u Češkoj jest jezik kojim se svaki služi po 
svome podrijetlu. Sama nas priroda potiče da ljubimo i branimo jezik koji 
smo primili od djedova i mi smo odlučili da se ne uplićemo u rješavanje 
razmirica koje su nastale o tim stvarima. Zaista, obrana materinjega jezika 
ne zaslužuje nikakva prijekora kada ostaje u pravednim granicama; među¬ 
tim, ne valja zaboraviti da ono što vrijedi u pitanju ostalih privatnih prava, 
i ovdje vrijedi, tj. pri zauzimanju se za ove ne smije oštetiti opće dobro. 
Odnosi se dakle na one koji ravnaju javnim poslovima da, ne ogriješivši se 
o pravičnost, na taj način žele pribaviti svakom pojedincu prava, a da se 
potpunoma sačuva sva dobrobit države. Što se nas tiče, naša nas zadaća 
opominje da brižljivo bdijemo da rasprave ne dovedu u opasnost vjeru 
koja je prva od svih dobara duše i vrelo ostalih dobara.« (Leon XIII., List 
češkim biskupima od 10. VIII. 1901.; Bonne Presse VII., 113-117) 

7. (III.) - Veza je katoličke vjere daleko jača od veza po krvi. 

»Svi oni, zaista, koji su u Kristu kršteni imaju jednoga Gospoda i jed¬ 
nu vjeru i radi toga su jedno tijelo i jedan duh, kao što su i pozvani u jednu 
nadu poziva. Ne pristaje da oni koje spajaju tako čvrste veze, koji hoće da 
uđu u isti nebeski grad, da dozvole da ih odvuku zemni razlozi, pravda¬ 
jući se, kako veli Apostol, međusobno zaviđajući jedan drugome. Dakle, 
ovo sredstvo duhova, koje dolazi od Krista, treba vjernicima neprestano u 
glavu ucjepljivati i treba ga uzdizati s najvećim žarom. Bratstvo po Kristu 
jest jamačno daleko veće negoli bratstvo po krvi; bratstvo po krvi dolazi 
samo od sličnosti tijela, bratstvo po Kristu zasvjedočuje jednodušnost srca 
i duše, kao što je bilo pisano: ‘Mnoštvo je vjernika imalo samo jedno srce 
i jednu dušu’ (sv. Maxim, inter. Sv. Aug. Op.).« (Leon XIII., List češkim 
biskupima od 10. VIII. 1901.; Bonne Presse VII, 113-117.) 

8. (III.) - Kler mora primjerom pokazati da su mu 
vjerski interesi svetiji od nacionalnih i vremenitih. 

»U ovoj stvari članovi klera moraju davati primjer. Ne samo da im 
njihova dužnost zabranjuje da se miješaju u takve razmirice, već ako se 
nalaze u krajevima gdje obitavaju ljudi raznih jezika i rasa to se oni lako 
izlažu mržnji ili napadajima jedne ili druge stranke ukoliko se ne okane 
svake vrste raspravljanja; sve je to veoma kobno za izvršavanje svete služ¬ 
be. Vjernici moraju bez svake dvojbe iz svakdanjega iskustva znati da se 
službenici Crkve brinu samo za vječne interese duše i da ne teže za onim 
što njima samima pripada, već za onim ‘što jedino pripada Isusu Kristu’. 
Ako svi ljudi znaju da se učenici Kristovi prepoznaju po ljubavi koju gaje 

jedan prema drugom, tim više je sveti članovi klera moraju međusobno 
provoditi. To nije samo radi toga jer prema opravdanom poimanju koji se o 
njima ima oni moraju obilnije piti ljubav Kristovu. Svaki između njih kada 
govori vjernicima mora se poslužiti Apostolovim riječima: ‘Nasljedovatelji 
moji budite kao što sam i ja Kristov’ (1 Kor 11,1). 

Ovaj će sklad htijenja koji će blistati na kleru imati za posljedicu 
među drugim prednostima, kao što smo to naglasili, da će opomene koje 
će sveti službenici upraviti vjernicima biti djelotvornije te će ih to spriječi¬ 
ti da u obrani i zahtijevanju prava svoga vlastitog naroda, kada bi ih zaveo 
prevelik žar, ne prekorače mjeru te da tako ne stave u pozadinu praved¬ 
nost i općenite interese države. 

Mislimo da je s obzirom na stanje naših krajeva glavna zadaća koja sada 
zapada svećenike da obodre vjernike u zgodno i nezgodno vrijeme (oportu¬ 
no, importuno), da se ljube međusobno; da ih bez prestanka opominju da 
čovjek ne postaje vrijedan kršćanskoga imena ako ne ispuni u duhu i u djelu 
novu zapovijed koju je dao Krist: da se ljubimo međusobno kao što nas je 
On ljubio. Taj je ne izvršava koji drži da je dužan iskazivati ljubav samo pre¬ 
ma onima s kojima je povezan po krvi i po rasi. Veli Krist: 'Jer ako ljubite 
one koji vas ljube... zar to isto ne čine i carinici?’ (Mt 5,46). Obilježje je kr¬ 
šćanske ljubavi da se jednako proteže na sve; jer kao što veli Apostol, nema 
razlike između Zidova i Grka jer je isti Gospodin svih i bogat za sve koji ga 
zazivlju (usp. Rim 10,12). Bog koji je ljubav neka dobrostivo svima dade da 
svi za istim teže jednodušno, isto misle bez pravdanja, ali da nastoje da se 
međusobno nadmaše u poniznosti, ne pomišljajući svaki na svoje vlastite 
interese, već na tuđe (usp. Fil 2,2-4).« (Leon XIII., List češkim biskupima 
od 10. VIII. 1901.; Bonne Presse VII, 113-117) 

9. (III.) - Svećenici raznih naroda, obreda i političkih 
naziranja moraju prednjačiti u međusobnoj ljubavi. 

»Zatim - što svakome iz svetoga reda mora biti sveto - treba da na¬ 
stoje da prema svojoj svećeničkoj braći vrše usluge međusobne ljubavi, pa 
makar se u političkom pogledu razilazili i makar bili drugoga plemena ili 
obreda.« (Benedikt XV, List poljskim biskupima od 16. VII. 1921.; AAS 
1921., 426) 

III. UVJETI NARODNE SREĆE 


10. (II.) - Crkva je vrelo vremenitoga blagostanja. 

»Iako Crkva, to besmrtno djelo milosrdnoga Boga, teži za spasom 
duša i vječnom srećom, to je ona u samom djelokrugu ljudskih stvari vre¬ 
lom takvih i tolikih koristi da ona ne bi bila u stanju zadobiti ih veće i više 
kada bi bila ustanovljena poglavito i izravno radi toga da zajamči blagosta¬ 
nje ovoga života.« (Leon XIII., Enciklika Immortale Dei od 1. XI. 1885.; 
B. Pr. II, 17) 

»Iako po svojoj božanskoj misiji Crkva izravno teži za duhovnim do¬ 
brima, a ne za dobrima propadljivim - a sva se dobra međusobno potpo¬ 
mažu i povezuju - Crkva ništa manje ne surađuje pri stjecanju blagosta¬ 
nja zemaljskoga, kako pojedinaca, tako i društva. I to ona djeluje tolikim 
učinkom da ga ne bi mogla nadvisiti ni onda kada bi se njezin isključivi 
cilj sastojao samo u stjecanju ovoga blagostanja.« (Pio XI., Enciklika Ubi 
arcano Dei od 23. XII. 1922.; Doc. cath. od 13. 1. 1923.; 85) 

11. (III.) - Jedino je vjera vrelo narodnoga blagostanja i veličine narodne. 

»Mi smo ih [ceste i teške atentate ) također požalili i mi smo to radi 
naše domovine rekli u potpunoj iskrenosti našega srca zato što je religija 
vrelo blagostanja i veličine za jedan narod i glavni temelj dobro uređenoga 
društva. I zaista, kada oslabi vjerski osjećaj koji uzdiže i oplemenjuje dušu te 
u nju ucjepljuje načela pravde i poštenja, to čovjek počinje padati i prepušta 
se divljim instinktima te jedinom lovu za materijalnim interesima, odakle 
izlaze kao logična posljedica neprijateljstva, nesloge, pokvarenost, sukobi, 
poremećaj dobroga poretka. Sve to ne može uspješno i potpuno popraviti 
ni strogost zakona ni kazne sudova, štoviše ni sama uporaba oružane sile.« 
(Leon XIII., List talijanskim biskupima od 5. VIII. 1898.; B. Pr. Vj 249) 

12. (III.) - Jedino načela kršćanske socijalne organizacije obnavljaju 
narode i postaju uvjetom njihova materijalnoga blagostanja. 

»Mi smo međutim mislili da će oni koji upravljaju javnim poslovima 
tražiti prvotne uzroke ovih pobuna i ovih bratoubilačkih borba te da će 
prepoznati kobni, ali prirodni plod lošega sjemena što se je nekažnjivo 
sijalo na Poluotoku tako obilno i tako dugo. Mi smo mislili da će poći od 
učinaka k uzrocima te, okoristivši se teškom podukom kojoj su se podvr- 

gli, da će se povratiti kršćanskim pravilima socijalne organizacije pomoću 
kojih se narodi moraju obnavljati ako neće da izumiru i da će poradi toga 
dati časno mjesto načelima pravde, poštenja i vjere iz kojih poglavito pro¬ 
istječe štoviše i materijalno blagostanje jednoga naroda.« (Leon XIII., List 
talijanskim biskupima od 5. VIII. 1898.; B. Pr., V, 250) 

13. - Vjera je tvorac društvenoga poretka, [vidi br. 178a) 

14. (III.) - Slava naroda ovisi o njihovoj 
vjernosti Crkvi, papama i biskupima. 

»Dobročinstvo božanske istine i milosti koje je Krist donio po svojoj 
vjeri ljudskome rodu od takve je vrijednosti i potrebe da ne postoji ni jed¬ 
no drugo druge vrste, i to ne samo koje bi mu bilo jednako, već ni koje bi 
se s tim dobročinstvom dalo usporediti. Krepost se ovoga mnogostrukoga i 
spasonosnoga dobročinstva na divan način širi, kao što to svi znaju, na sva¬ 
koga i na sve, na obitelj i na građansko društvo, u prilog blagostanja ovoga 
prolaznog života, a u korist postignuća vječnoga života. 

Iz ovoga jasno slijedi da narodi koji su obdareni katoličkom vjerom 
moraju poradi najveće od svih dužnosti, zato što posjeduju u sebi najveće 
od svih dobara, po njoj živjeti i ljubiti je... 

Dakle, punim je pravom vaš narod primio toliki sjaj od vjere po kojoj 
su živjeli vaši pređi i vaši očevi. On se je naime uvijek s najvećom vjerno¬ 
šću vezao uz Crkvu, svoju majku, i ostao je uvijek jednako nepokolebiv u 
svojoj pokornosti rimskim papama i u svojoj poslušnosti prema biskupima 
koje je odredila papinska vlast. Koje koristi i koje su slave iz toga proiste¬ 
kle za vas, koju ste potporu iz toga primili u teškim prilikama, koju pomoć 
iz toga danas crpite, vaša zahvalnost to glasno naviješta. 

Svaki dan posve bistro pokazuje od koje je neizmjerne važnosti za 
narode i za carstva njihovo stajalište prema Katoličkoj Crkvi: da li joj oda¬ 
ju počitanje ili čast ili su pak prema njoj nepravedni ili puni prezira... 
Crkva po svojoj božanskoj misiji posjeduje veliku moć da ravna ljudskim 
društvom u koje ona ulijeva velikodušnu krepost i tako postaje vrelom 
najdragocjenijih plodova.« (Leon XIII., List poljskom episkopatu od 19. 
III. 1894.; B. Pr. iy str. 61-62) 

15. (III.) - Narodi, koji rade za vjeru, rade istodobno 
za slavu svoga imena i za spas svoje rase. 

»Štoviše, ako je ona (Ugarska) ostala uvijek vjerna vjeri katoličkoj 
koju je primila od Stjepana, kralja i apostola svoga, treba u tome prepo¬ 
znati, osim posebnoga dobročinstva Božjega, najjaču posljedicu uloge koju 

je uvijek vršio ovaj narod jer je potpunoma razumio da radi li se o vjeri, to 
se istodobno radi o slavi imena i o samom spasu naroda ...« 

»Iako je Ugarska i sama osjetila njihov bijes i prebrodila teške nemire, 
ona je uvijek iz njih izašla neporočna i ona će im u budućnosti odoljeti pod 
uvjetom da ostane vjerna svojoj vjeri, da svi njeni građani upoznaju svoje 
dnevne dužnosti i da ih vrše s revnošću.« (Leon XIII., Enciklika Constanti 
Hungarorum od 2. IX. 1893.; B. Pr. III. 231) 

16. (II.) - Dobri ćudoredni običaji daju snagu 
državama, a loši je gone u sigurnu propast. 

»Takva je dakle država kakvom je čine ćudoredni običaji naroda. Kao 
što vrsnoća broda ili zgrade ovisi o vrsnoći pojedinih dijelova i o njihovu 
zgodnom razmještaju, isto tako tijek javnih poslova ne može biti redovit i 
bez nezgoda ako građani ne slijede pravi životni put. Sam građanski (poli¬ 
tički) poredak propada i sve ono što s njim skupa čini akciju javnoga života 
ako ne proistječe od samih ljudi koji običavaju da ovaj tako izgrade da on po¬ 
stane izrazitom slikom njihovih nazora i njihovih običaja. Da naše naredbe 
prodru do dna u ljudske duše i, što je najglavnije, da se po ovima uredi svag¬ 
danji život pojedinaca, treba nastojati da pojedinci počnu kršćanski misliti i 
kršćanski raditi i to ne samo privatno nego i javno.« (Leon XIII., Enciklika 
Quod auctoritate apostolica od 22. XII. 1885.; B. Pr. II. 54) 

17. (V) - Nakićene teorije i bučne sjednice ne preporađaju 
ljudsko društvo, već žrtva u siromaštvu i boli. 

»I evo zbog čega je betlehemska štalica škola odakle božanski Ot¬ 
kupitelj započinje svoj nauk ne riječima već djelima, propovijedajući da 
je jedino sredstvo preporoda žrtva u siromaštvu i boli. Nakićene teorije, 
bučne sjednice, raspravljanja o goručim pitanjima ničemu ne služe. Da se 
uzmognu obnoviti sve stvari u Kristu bez brižljivosti, znanosti, bez pomoći 
bogatstva, bez sudjelovanja politike, ovaj je nauk dostatan i kada bi ljud¬ 
sko društvo pošlo tim putom, bilo bi sretno u radosti i sveopćem miru...« 
(PioX., Alokucija od 23. XII. 1903.) B. Pr. I, 210-211) 

18. (V) - Narode koji ne prime Isusa, iščekuje 
sudbina nesretnoga Betlehema. 

»Betlehemska je štalica škola. Kako bi bila sretna obitelj koja bi te 
noći bila primila siromašne supruge! Koliko bi blagoslova sišlo na nju! Ali 
za njih nema mjesta i Isus dođe k svojima, ali ga njegovi ne primiše. Siro¬ 
mašni puci, siromašni narodi, koji ne samo da ne primaju Isusa i njegovu 
Crkvu, već koji su daleko gori od stanovnika Betlehema te je sprečavaju 
u njezinu radu, progone, kleveću s neoprostivom zaslijepljenošću; jadni 

narodi koji znaju da ih iščekuje sudbina nesretnoga Betlehema .« (Pio X., 
Alokucija od 23. XII. 1903.) B. Pr. I, str. 210-211) 

19. (II.) - Države propadaju ako zanemare kršćanska načela. 

»Otkako su se pri vladavini država zanemarile odredbe i ustanove 
kršćanske mudrosti koje su najsigurnije jamstvo javnoga poretka i mira, od 
tada su se države nužno započele posve njihati u svojim temeljima i došlo 
je do tolika poremećaja u idejama i ćudoređu tako da ljudsko društvo hrli 
u svoju sigurnu propast ako se Bog ne požuri da mu priskoči u pomoć.« 
(Benedikt XV, EnciklikaAđ beatissimi od 1. XI. 1934.; AAS 1914., 602) 

20. (II.) - Samo grijeh upropašćuje narode. 

»Ovo je misao svetih knjiga o narodu židovskom: Dok nisu griješili 
proti svome Bogu, njihova je sudbina bila dobra jer je Bog mrzio njihovu 
zloću. Ali kada su se udaljili od puta koji im je dao Bog, bili su u bojevima 
uništeni od mnogih naroda (usp. Jdt 5,21-22). Zatim, židovski je narod 
bio u neku ruku započeti kršćanski narod i događaji njihove stare povijesti 
bili su često proročka slika onoga što se je imalo zbiti kasnije, s tom razli¬ 
kom što je nas Božja dobrota obogatila i obasula većim dobročinstvima; 
prema tome grijesi kršćana nose na sebi biljeg daleko veće nezahvalnosti. 
Bog ne napušta nikada ni na koji način svoju Crkvu. Ona se dakle ne tre¬ 
ba bojati nasrtaja ljudskih, ali narodima koji su se odrodili od kršćanske 
kreposti ne može biti ista sigurnost. Grijeh, dakle, čini narode nesretnima 
(usp. Izr 14,34).« (Leon XIII., Enciklika Sapientiae christianae od 10. I. 
1890.; B. Pr. II, 291-293) 

21. (III.) - Grijesi se katoličkih naroda strože kažnjavaju od 
grijeha onih naroda koji su od Boga dobili manje dobročinstava. 

»Uistinu bi Italija skuplje platila svoj otpad od vjere jer bi kod nje 
bogomrskosti i bezbožnosti još pridošla nezahvalnost. Nije slučajno ni usli¬ 
jed jednoga hira ljudske volje da je Italiji od početka bilo dano da bude 
po Isusu Kristu pridružena zadobivenom spasu, da posjeduje usred svoga 
krila Stolicu Petrovu i da bude dionikom kroz dugi tijek vjekova najvećih i 
božanskih dobročinstava kojima je katolička vjera naravno vrelo. Ona bi se 
morala veoma bojati da joj se ne bi dogodilo ono što je s prijetnjom navi- 
ještao apostol Pavao nezahvalnim narodima: ‘Jer zemlja koja se napije kiše 
što na nju često pada i rađa raslinjem korisnim onima za koje se i obrađuje, 
prima blagoslov od Boga; ona pak koja donosi trnje i drač, odbačena je, 
blizu prokletstvu, a svršetak joj je: ‘U oganj!” (Heb 6,7-8)«. (Leon XIII., 
Enciklika Etsi nos od 15. II. 1882.; B. Pr. VII., 33) 

IV CRKVA I VJERA 
U ODNOSU PREMA POLITICI 


22. (II.) - Crkveno je učiteljstvo blagodat za 
čovječanstvo i u njegovu političkom radu. 

»Jedini sin vječnoga Oca, pošto se je pojavio na zemlji da donese 
ljudskom rodu spas kao i svjetlo božanske mudrosti, pribavio je svijetu 
osobito veliko i divno dobročinstvo kada je neposredno prije uzašašća na 
nebo naredio apostolima da idu naučavati sve narode (usp. Mt 28,19) i 
što je ostavio za zajedničku i najvišu učiteljicu Crkvu, koju je osnovao.« 
(Leon XIII., Enciklika Aeterni Patris od 4. VIII. 1879.; B. Pr. I, 43.) 

23. (II.) - Crkvena vlast ne mijenja nikada svoja politička i socijalna načela. 

Osuda sljedeće modernističke teze: »Neka crkvena vlast promijeni u 
političkim i socijalnim stvarima smjer svojega rada; neka ostane izvan po¬ 
litičkih i socijalnih organizacija, ah neka im se ipak prilagodi da ih prožme 
svojim duhom.« To je želja modernista koju papa Pio X. osuđuje. (Pio X., 
Enciklika Pascendi Dominici gregis od 8. IX. 1907.; B. Pr. III, 147) 

24. (III.) - Crkva ne teži za političkim gospodstvom nad državom. 

»I ovdje, prije negoli pođemo dalje, moramo spomenuti jednu kle¬ 
vetu što je podmuklo šire oni koji kane podmetati katolicima i Svetoj 
Stolici gadne namjere. Tvrdi se da sloga i odlučnost u akciji koja se traži od 
katolika kod obrane vjere krije u sebi tajne namjere i ambiciju da pribavi 
Crkvi političko gospodstvo nad državom, a da joj je mnogo manje stalo do 
zaštite vjerskih interesa. Zaista, to znači da se želi uskrisiti jedna vrlo stara 
kleveta jer su ovu izmislili već prvi neprijatelji kršćanstva. Nije li se ova 
ponajprije podmetala božanskoj osobi Otkupitelja? Da, optuživahu ga da 
radi iz političkih motiva dok je rasvjetljivao duše svojim propovijedanjem 
i dok je bogatstvom svoje božanske dobrote utaživao tjelesna i duševna 
trpljenja nesretnika, govorili su: ‘Ovoga nađosmo kako zavodi naš narod i 
brani davati caru porez te za sebe tvrdi da je Krist, kralj’ (Lk 23,2). 'Ako 
ovoga pustiš, nisi prijatelj caru. Tko se god pravi kraljem, protivi se caru... 
Mi nemamo kralja osim cara!’ (Iv 19,12,15).« (Leon XIII., Enciklika Au 
milieu des sollicitudes od 10. II. 1892.; B. Pr. III., 114) 

25. - Crkva i Katolička akcija su iznad kontingentnih 
političkih pitanja, (vidi br. 426) 

26. - Vjera je neovisna o svakoj stranačkoj politici, (vidi br. 399) 

27. - Ne smije se poistovjetiti katolicizam s jednim 
stranačkim političkim programom (vidi br. 315). 

28. (III.) - Katolicizam nije povezan ni s jednom 
političkom strankom, (vidi br. 197; 205) 

»Iz toga se vidi kako loše i nepravedno čine oni koji potpomažu jednu 
političku stranku te ne oklijevaju staviti u sumnju katoličku vjeru drugih 
samo zato što pripadaju drugoj stranci, kao daje čast katoličkoga ispovije¬ 
danja nužno vezana uz ove ili one političke stranke.« (Leon XIII., Encikli¬ 
ka Pergrata nobis od 14. IX. 1886.; B. Pr. II, 114) 

29. - Crkva je neovisna o svakoj stranačkoj politici, (vidi br. 50a) 

30. (II.) - Crkva nije u službi nikojih političkih stranaka (vidi br. 206). 

»Crkva ima dakle pravo živjeti i uzdržavati se pomoću ustanova i 
zakona koji su u skladu s njenom prirodom. Jer ona nije sama u sebi samo 
savršeno društvo, već društvo iznad svakoga ljudskog društva, ona se od¬ 
lučno opire poradi prava i iz dužnosti da se stavi u službu strankama i da 
se ravna po promjenljivim zahtjevima politike.a Papa Leon XIII. poglavito 
misli na indiferentnost prema državnim oblicima. (Leon XIII., Enc. Sapi- 
entiae christianae od 10. I. 1890.; B. Pr. II, 283) 

31. (III.) - Crkva se ne miješa u kontingentne 
političke i ekonomske stvari. 

»Ako bi se, časna braćo, neke grupe usprotivile da se pokore ovim 
uvjetima (tj. da se bez zajedničke centrale organiziraju po biskupijama pod 
vodstvom biskupa), vi biste to morali smatrati činom kojim se protive po¬ 
koriti vašem vodstvu i zatim treba razvidjeti da li se ograničavaju na čisto 
političke i ekonomske stvari ili i nadalje ostaju pri svojim starim stvarima. 
U prvom se slučaju ne trebate s njima više baviti negoli s ostalim vjerni¬ 
cima«. (tj. ako je rad sijonista prešao na čisto političko, vremenito polje), 
»u drugom vi ćete raditi, kao što proizlazi iz same biti stvari, razborito, ali 
odlučno.« (Pio X., List o Sillonu od 25. VIII. 1910.; B. Pr. V, 139-140) 

32. - Crkva se ne miješa u vođenje vremenitih i 
čisto političkih poslova, (vidi br. 39a) 

33. - Crkva se ne bavi čistom politikom ukoliko ova 
zastupa kontingentne interese, (vidi br. 442) 

34. (III.) - Crkva ne služi političkim strankama. Ona propovijeda 
poslušnost prema zakonitoj vlasti, (vidi br. 144; 206j 

34a. (III.) - Katolicima mora da je svetiji interes 
Crkve negoli njihove političke stranke. Neka katolici 
preuzimaju javne službe, (vidi br. 116, 174) 

»Zaista, jer Crkva nije u vezi s buntovnim strankama kao što je to ja¬ 
sno, niti smije služiti političkim strankama, zato je njena zadaća vjernike 
podučavati da se pokoravaju onima koji vladaju, bez obzira na poseban način 
vladavine. O tome ovisi opće dobro koje je zaista po Božjoj odredbi najviši 
zakon društvu, kako je to izvanredno izložio naš sretno vladajući prethodnik 
Leon XIII. u encikličkom pismu Au milieu des sollicitudes od 16. II. 1892. 
On je također 3. svibnja iste godine pisao kardinalima Francuske da je duž¬ 
nost kršćaninu da se vjerno pokorava onoj vlasti koja uistinu vlada. Slijedeći 
dakle nauk i običaj Crkve koja je običavala biti u prijateljskim odnosima s 
javnim vlastima svih oblika i koja je nedavno uspostavila s Portugalskom re¬ 
publikom međusobne veze, neka se također isti katolici vjerno podvrgavaju 
civilnoj vlasti koja sada postoji i neka građanske službe, koje im se podijele 
svojevoljno prime u korist zajedničkoga napretka vjere i države... Dužnost 
je vaša, časna braćo, da po vašemu kleru što češće savjetujete vjernicima da 
majku Crkvu više vole od stranaka i strančica i da poglavito za obranu njenih 
prava rade zajedničkim silama.« (Benedikt XV, List portugalskim biskupi¬ 
ma od 18. XII. 1919.; AAS 1920., 32) 

35. (III.) - Zabluda je htjeti da se vjera posve 
odijeli od politike, (vidi br. 109) 

»Bit će dakle korisno prije svega da podsjetimo na odnose između 
vjere i politike jer se mnogi u ovoj točki dadu zavesti od protivne zablude. 
Zaista, neki ne običavaju samo razlikovati politiku od vjere, već je potpu¬ 
no od nje odvajaju i dijele tako da između obih ne žele ništa zajedničko i 
misle da se ne smije dozvoliti utjecaj jedne na drugu. Ovi se zaista mnogo 
ne razlikuju od onih koji žele da država bude konstituirana i upravljana 
izvan Boga tvorca i gospodara svih stvari i njihova je zabluda to veća što 
društvo na taj način zlobno udaljuju od najplodnijega vrela...« (Leon XIII., 
Enciklika Cum multa sint od 8. XII. 1882.; B. Pr. VII, 49) 

36. (III.) - Zabluda je miješati vjeru s jednom 
političkom strankom, (vidi br. 172) 

»Ali kao što valja izbjeći ovoj bezbožnoj zabludi, također se treba 
ukloniti protivnom mnijenju onih koji tako rekavši miješaju i brkaju vjeru 
s jednom ili drugom političkom strankom tako daleko da za one koji su 
druge stranke vele da su skoro napustili katoličko ime. To znači unositi 
političko strančarenje u uzvišeno polje religije; to znači htjeti da se uništi 
bratska sloga i otvori ulaz i vrata pogubnoj množini nezgoda.« (Leon XIII., 
Enciklika Cum multa sint od 8. XII. 1882.; B. Pr. VII, 49) 

36a. (III.) - Vjera ima vječan cilj, politika samo vremenit, (vidi br. 140) 
»Važno je radi toga da vjera i politika, koje se razlikuju po svojoj vrsti 
i naravi, budu u mnijenju i sudu predmetom iste podjele jer ovaj rad gra¬ 
đanskih stvari, ma kako pošten i važan bio, ako se sam u sebi promotri, 
ne prelazi granice života koji se provodi na zemlji. Naprotiv se religija, od 
Boga rođena i sve svodeći Bogu, uzdiže više i dosiže nebo. Sto ona hoće, 
zaista, što ona traži jest uliti u dušu, koja je najvredniji dio čovjeka, spo¬ 
znaju i ljubav Božju i sigurno hoće da odvede cijeli ljudski rod u buduću 
domovinu koju tražimo. Radi toga je opravdano smatrati da religija i sve 
što je posebnom vezom povezano vjerom spadaju u jedan viši red.« (Leon 
XIII., Enciklika Cum multa sint od 8. XII. 1882.; B. Pr. VII, 49) 

36b. (III.) - Sve političke stranke moraju biti katoličke, (vidi br. 203a) 
»Iz čega slijedi da ona, jer je najviše dobro, mora u raznolikosti ljud¬ 
skih stvari i u samim promjenama država ostati netaknuta budući da vjera 
obuhvaća sve razmake vremena i mjesta. Zastupnici se protivničkih stra¬ 
naka, razilazeći se u ostalim stvarima, moraju međutim svi slagati u tome 
da vjera mora biti u državi netaknuta.« (Leon XIII., Enciklika Cum multa 
sint od 8. XII. 1882.; B. Pr. VII, 49) 

36c. (III.) - Crkva ne osuđuje pošten politički rad, ali 
traži da se u potrebi pri obrani vjere zataje stranačko- 
politička mišljenja, (vidi br. 112, 182) 

»Svi oni koji vole katoličko ime moraju se kao nekim paktom ujedini¬ 
ti da uzmognu sa žarom raditi na ostvarenju ovoga plemenitog i potrebnog 
cilja te trebaju malo ušutkati razna politička mišljenja koja se mogu na 
svome mjestu posve slobodno, pošteno i legalno braniti. Crkva, uistinu, ne 
osuđuje poslove ove vrste, ako se ne protive vjeri ili pravednosti, ali uda¬ 
ljena od svake buke pravdanja nastavlja donositi svoje brige zajedničkoj 
potrebi, ljubeći sve ljude majčinskom ljubavlju, ali poglavito one čija su 
vjera i pobožnost veće .« (Leon XIII., Enciklika Cum multa sint od 8. XII. 
1882.; B. Pr. VII, 49) 

37. Religija i politika su u savezu, (vidi br. 403) 

38. Crkva se bavi politikom ukoliko je ova u vezi 
s vjerom i ćudoređem, (vidi br. 441) 

39. (IV) - Tko drži da božanski zakoni vrijede samo za privatni, 
a ne za javni i državni život i da se Crkva ne smije uplitati u 
politički život, dolazi pod osudu liberalizma, (vidi br. 110) 

»Zatim slijedi treći stupanj liberalizma kod kojega se zaustavljaju oni 
koji vele da ‘Božanski zakoni imaju ravnati životom i običajima privatnika, 
ali ne države. U javnim je stvarima dozvoljeno udaljiti se od zapovijedi 
Božjih i ne obazirati se na njih u stvaranju zakona’. Radi toga ljudi koji tako 
misle potpuno odbijaju od sebe crkveni autoritet i svako njezino uplitanje 
u građanske poslove jer Crkvu ne priznaju ili jer neće da priznaju da je ona 
savršeno i neovisno društvo.« (Leon XIII. - Kard. Rampolla, List o libe¬ 
ralizmu nadbiskupu u Bogoti, Kolumbija od 6. IV 1900.; B. Pr. VII, 187) 

40a. (II.) - Crkva se miješa u politiku kada građansko društvo: 
a) ograničuje duhovna dobra, b) izdaje po duše štetne zakone, 
c) ranjava njenu konstituciju, d) gazi nogama Božja prava u društvu. 

»Uistinu, Crkva sebi ne priznaje pravo da se bez razloga miješa u vo¬ 
đenje vremenitih i čisto političkih poslova, ali je njena intervencija oprav¬ 
dana kada nastoji izbjeći da građansko društvo pod izlikom politike ili 
ograničava u bilo kojem obliku najveća dobra o kojima ovisi vječni spas 
ljudi ili da pomoću nepravednih zakona i naredaba škodi duhovnim inte¬ 
resima ili da veoma ranjava božansku konstituciju Crkve ili da napokon 
gazi nogama prava samoga Boga u društvu. Mi dakle potpuno usvajamo 
nazore i same riječi našega neprežaljenog prethodnika Benedikta XV, na 
čiji smo spomen češće podsjetili; svečane izjave koje je izrekao u svom 
posljednjem govoru od 21. studenog prošle godine, posvećene međusob¬ 
nim odnosima koje valja uspostaviti između Crkve i društva, opetujemo i 
potvrđujemo s naše strane... Mi nećemo trpjeti ni pod koju cijenu da se 
u sporazume ove vrste uvuče makar koja odredba protivna časti i slobodi 
Crkve; uostalom, osobito danas, vrlo je važno za samo blagostanje društva 
da Crkva ostane u tom pogledu zaštićena od svakoga oštećenja.« (Pio XI., 
Enciklika Ubi arcano Dei od 23. XII. 1922.; Doc. cath. od 13. 1. 1923.; 
P. 85-86.) 

40b. (IX.) - Dužnost je Crkve i pape da u stanovitim 
slučajevima daju političke upute i smjernice, (vidi br. 147c) 

41. (II.) - Crkva potpomaže ljude koji imaju ispravna 
načela o odnosu između Crkve i države, (vidi br. 123) 

»Zaista, Crkva i političko društvo imaju svoju vlastitu suverenost i 
radi toga u vođenju stvari, koje spadaju pod njihovu kompetenciju, ni jed¬ 
no od ovih društava (Crkva i političko društvo), u okviru u kojemu se nala¬ 
zi svako po svojoj konstituciji, nije dužno da sluša drugo društvo. Iz ovoga 
međutim ne slijedi da su oba društva jedno od drugoga odijeljena ili da su 
štoviše u međusobnoj borbi. Zaista, priroda nije čovjeku dala samo fizičko 
biće, već i moralno. Zato čovjek iščekuje od mira javnoga poretka, a to 
je bliži cilj građanskoga društva, sredstvo da se usavrši fizički i osobito da 
radi na svome ćudorednom usavršavanju koje se jedino sastoji u spoznaji i 
vršenju kreposti. On istodobno hoće, kao što je to njegova dužnost, da u 
Crkvi nađe potrebnu pomoć za svoje vjersko usavršavanje koje se sastoji 
u poznavanju i vršenju prave vjere, tj. one vjere koja se nazivlje kraljicom 
kreposti, jer ih povezuje s Bogom i zato ih sve upotpunjuje i usavršuje. 

Dakle, kod stvaranja ustanova i zakona valja se obazirati na ćudored¬ 
nu i vjersku narav čovjeka i pri tome mu valja pomoći da se usavrši, i to 
ispravno i uredno: ne zapovijedajući i ne zabranjujući nešto, a ne obazirući 
se na posebnu svrhu svakoga od obaju društava, građanskoga i vjerskoga. 
Crkva dakle ne može biti indiferentna kakvi zakoni vladaju u državama 
i to ne radi toga sto ti zakoni pripadaju u građanski (i politički) poredak, 
već ukoliko ovi izlaze iz djelokruga ovoga reda te se ogrješuju o pravo Cr¬ 
kve. Crkva je također primila od Boga mandat da se usprotivi ustanovama 
koje bi škodile vjeri i da neprestano nastoji da krepost Evanđelja prožme 
zakone i ustanove naroda. I kao što sudbina država ovisi poglavito o duhu 
onih koji su na vlasti, Crkva neće potpomagati ni simpatizirati s ljudima 
za koje zna da su joj protivni, koji neće da javno priznaju njena prava i koji 
nastoje da raskinu naravnu vezu koja opstoji između vjerskih i građanskih 
interesa. Naprotiv, ona mora da potpomaže ljude koji imaju ispravna na¬ 
čela o odnosima Crkve i države i koji nastoje da oba društva zajedničkim 
silama rade na njihovu zajedničkom dobru.« (Leon XIII., Enciklika Sapi- 
entiae christianae od 10. I. 1890.; B. Pr. III., 284) 

42. - Katolička politička stranka vojuje u vlastito 
ime, a ne u ime Crkve, (vidi br. 419) 

V SVETA STOLICA I POLITIKA 


43. (X.) - Rad, koji se ne ravna prema smjernicama Svete Stolice, 
ne može uroditi Božjim blagoslovom, (vidi br. I, 458a) 

»Nikoja osnova, nikoja akcija, nikoja požrtvovnost ne može biti bla¬ 
goslovljena od Boga ni uroditi plodovima vječnoga života ako se ne ravna, 
a još manje ako se usprotivi smjernicama Petrova nasljednika kojemu je 
naš Gospodin Isus Krist dao misiju da učvrsti svoju braću u episkopatu.« 
(Kard. Ratti/Pio XI. i lombardski biskupi: Poslanica od 16. XI. 1921.; 
Doc. cath. od 25. II. 1922.; c. 451) 

43a. - Blagodat papinstva u političkom pogledu. (vidi br. 461) 

44. - Sveta Stolica i nuncijatura su izvan i iznad 
svake stranačke politike, (vidi br. 83a) 

45. (V) - Papa mora biti iznad narodnih sporova. 

»Ne bi bilo ni zgodno ni korisno kada bi se papinski autoritet miješao 
u razmirice raznih zaraćenih naroda. Tko razborito prosudi položaj, doći 
će zaista do uvjerenja da Sveta Stolica u toj borbi, koja joj posve nužno 
nameće najveće brige, ne može pristajati ni uz jednu stranku. Kao zamje¬ 
nik Isusa Krista koji je umro za sve i za svakoga pojedinog čovjeka papa 
mora svojom ljubavlju ogrliti sve zaraćenike. Kao otac katoličke zajednice 
ima svagdje sinove u velikom broju čija mu je sreća jednako prirasla srcu. 
On dakle ne smije gledati na pojedinačne interese koji ih razdvajaju, već 
na zajedničku vezu vjere koja ih veže. Kada bi drukčije radio, ne samo da 
ne bi nimalo koristio samoj stvari mira, već bi to štoviše na umjetan način 
razbudilo mržnju na vjeru, a sloga bi i unutarnji mir Crkve bili izloženi teš¬ 
kim potresima.« (Benedikt XV, Konzistorijalna alokucija od 22. I. 1915.; 
B. Pr. I. 67) 

46. (III.) - Papa je neutralan u narodnim 
sporovima, ali uvijek osuđuje nepravdu. 

»Ako nekoji narodi poradi svojih osobnih razloga međusobno ratuju, 
to papa, jer je zajednički otac sviju, mora biti neutralan i biti neovisan o 
objema strankama. Rimski su se biskupi uvijek tako ponašali, a i mi smo se 
sustezali za užasnoga rata i nedavno prije plebiscita u Gornjoj Sleziji uspr- 

kos svemu onomu što su opetovali i što opetuju zlobni ljudi, koji jamačno 
slabo poštuju Apostolsku Stolicu. Dogodi li se uslijed raspaljenih ljudskih 
strasti da se povrijedi tuđe pravo što se, kako nam to svjedoči iskustvo, 
često događa, ista nas sveta dužnost nuka da prekorimo i osudimo ovu po¬ 
vredu ne obazirući se na to s koje strane ona dolazi.« (Benedikt XV, List 
poljskim biskupima od 16. VII. 1921.; ASS, 1921., 424-425) 

47. (II.) - Smjernice za politički rad katolika nalaze 
se u spisima Svete Stolice, (vidi br. 139, 212) 

»Neka se radi toga (katolici) ravnaju prema naučavanjima koja smo 
mi sami upravili svim katoličkim narodima, a nekima posebice, i neka iz 
njih crpe, prema prilikama, načela za svoje misli i za svoju djelatnost.« 
(Leon XIII., Apostolsko pismo Praeclara gratulationis od 20. VI. 1894.; 
B. Pr. IV, 97) 

48a. (V) - Papa se bavi politikom ukoliko se radi o vjeri i ćudoređu 
i ukoliko mora štititi slobodu i sigurnost svih katolika. 

»Ne tajimo sami sebi da ćemo prouzročiti negodovanje kod nekih 
ljudi kada kažemo da se moramo baviti i politikom. Ali tko hoće pravedno 
da sudi, dobro vidi da Papa, vršeći svoju učiteljsku funkciju ( magisterio 
quo geritj, nema pravo da izuzme političke poslove iz područja vjere i mo¬ 
rala. Osim toga, vrhovni poglavar i vođa savršenoga društva, koje je Crkva, 
društva sastavljenoga od ljudi i postavljenoga među ljudima, mora htjeti, 
ako mu je stalo do toga da sve zemlje svijeta brane slobodu i sigurnost 
katolika, da podržava veze s poglavarima i članovima vlada.« (Pio X., Kon- 
zistorijalna alokucija od 9. XI. 1903.; B. Pr. I. 205. Vidi u Baur-Rieder: 
Die verbindlichkeit der Enzykliken, str. 50-61) 

48b. (IX.) - Dužnost je Crkve i Pape da u stanovitim 
slučajevima daju političke upute i smjernice, (vidi br. 147cj 

49. (X.) - Sveta Stolica ima se pravo miješati u 
politiku ukoliko je ova u vezi s moralom. 

»Božanska se misija papinstva ne ograničuje samo na dogmatsko na- 
učavanje, već se proteže na sva načela moralnoga poretka i radi toga i na 
socijalni, građanski i politički rad, ukoliko je taj u savezu s kršćanskim 
moralom.« (Jedan crkveni dostojanstvenik u Baur-Rieder, str. 54) 

50. (X.) - Sveta Stolica daje katolicima lozinku u 
načelno-političkim pitanjima, (vidi br. 129) 

50a. (X.) - Crkva je neovisna o svakoj 
stranačkoj politici, (vidi br. 29, 207) 

»Rastavom od države (u Francuskoj) Crkvi bijahu oduzete neke vre¬ 
menite pogodnosti. Ali ukoliko je ona izgubila na dobrima i pogodnostima, 
ona je to nadoknadila na području prave slobode i moralnoga autoriteta. 
Oslobođena je od politike; ne želimo joj da ponovno padne u vrtlog poli¬ 
tičkih agitacija pa makar time opet natrag dobila nekoja od svojih prava. 
Pustimo brigu Svetome Ocu koji posjeduje moć riječi i vodstva da u vri¬ 
jeme kada on bude htio povuče konsekvence zbliženja za koje je radio kao 
dobri radnik. Neka katolici uvijek uzmu od Svete Stolice svoju lozinku i 
mir će vjerski s tišinom i sa strpljivošću providencijalnih namjera polučiti 
svoje dobre učinke...« (Mons. Jullien, biskup iz Arrasa, Okružnica o Boži¬ 
ću 1921.) Doc. cath. 21. I. 1922., c. 140) 

50b. (II.) - Sveta Stolica je iznad nacionalnih konflikata, 
ali ima pravo stavljati prijedloge o čisto političkim 
stvarima ako je na to sili očinska ljubav. 

»Od početka našega pontifikata, usred užasa groznoga rata koji bjesni 
nad Europom, mi smo prije svega težili da budemo posve nepristrani pre¬ 
ma svim zaraćenicima kao što pristaje Onomu koji je zajednički Otac i koji 
voli svu djecu jednakom ljubavlju. Nadalje, neprestano smo nastojali činiti 
što više dobra svima, ne obazirući se ni na osobe ni na razliku narodnosti ili 
vjere kao što nam to istodobno nalaže sveopći zakon ljubavi i najuzvišenija 
duhovna dužnost koju nam je povjerio Krist. Napokon, kao što isto tako 
to od nas traži naša mirotvorna misija da ništa ne zapustimo, ukoliko to 
do nas stoji, što bi moglo pridonijeti da se požuri konac ovih nevolja, na¬ 
stojeći da privedemo narode i njihove poglavare k umjerenijim odlukama, 
vedrim pregovorima pravedna i trajna mira.« (Benedikt XV, Poglavarima 
zaraćenih naroda od 1. VIII. 1917.; ASS, 1917., 417) 

Sveti Otac, svjestan svoje tradicionalne uloge posrednika kršćana, 
daje posve konkretne političke prijedloge jer drži da o miru ovisi vjersko- 
ćudoredni, a zatim duševni, ekonomski i drugi procvat ljudskoga roda. 
Tako predlaže da Nijemci napuste Belgiju i Francusku, a Antanta da vrati 
njemačke kolonije. 10 

10 Uz ovaj kratak komentar što ga je Ivan Merz, tada već trideset ogodišnjak, nadodao na gornji izva¬ 
dak iz pisma pape Benedikta XV poglavarima zaraćenih strana, napominjemo da postoji još jedan 
njegov tekst-komentar na ovo isto Papino pismo. Napisao ga je međutim devet godina ranije boraveći 
na samom bojištu u Prvom svjetskom ratu, i to u istom mjesecu kolovozu kada je Papa uputio svoje 
pismo državnicima zaraćenih zemalja. Bila mu je tada 21 godina. Radi se o privatnom pismu ocu od 
25. VIII. 1917. u kojem komentira ovo Papino nastojanje za obustavu rata i pravednu uspostavu gra¬ 
nica. Iznenađuje s kakvom realnošću i dalekovidnošću Merz gleda na odnose među tada zaraćenim 
narodima i s druge strane na Papina nastojanja uspostave mira. Merz je tada bio mladić, student, pa 
još nije imao onako izgrađen stav prema Papi koji će biti tako karakterističan za njegovu kasnije zrelu, 

51. (III.) - Papa se upliće u internacionalnu 
politiku i traži neovisnost Poljske. 

»Kada su se vlastodršci više služili silom negoli pravom i kada su svi šutke 
dopuštali da se uništi osobnost poljske države, upravo je u to doba protestirala 
Apostolska Stolica. Kada su oholim gospodstvom bila ugnjetavana najsvetija 
prava Poljaka, istodobno ih je Apostolska Stolica javno i tajno uzela u zaštitu; 
kada je za vrijeme zadnjega prevelikog rata bilo ljudi koji su tvrdili da se je 
Poljskoj dovoljno dalo, ako joj se je obećala neka vrsta autonomije, istodobno 
je ta ista Apostolska Stolica tražila u više navrata i izričito da Poljska treba 
punu i potpunu slobodu, to jest nezavisnost brinući se poglavito da nanovo 
steče svoje negdašnje dostojanstvo moralne ličnosti...« (Benedikt XV, List 
poljskim biskupima od 16. XII. 1921.; ASS. 1921., 424-425) 

52. - Sveta Stolica nastoji odijeliti Crkvu i vjeru 
od stranačke politike. (vidi br. 396) 

53. (IV) - Papa ima pravo prema prilikama mijenjati odredbe, 
a vjernici ga moraju potpomagati. (vidi br. 131) 

»Ono što u tom pogledu treba zapamtiti jest da u ravnanju Crkve, 
izuzev najviših dužnosti kojima se moraju radi svoga apostolskog zvanja 
podvrći svi pape, svakome je između njih slobodno slijediti one razloge 
koji mu se čine zgodnijim, uzevši pri tome u obzir vrijeme i ostale stvari. 
U tome je on sam sucem: zbog toga što on za tu stvar nije obdaren samo 
posebnim svjetlom, već što poznaje prilike i potrebe cijeloga katoličanstva 
kojima mora dobro zadovoljiti njegova apostolska briga. On se brine za do¬ 
bro cijele Crkve kojem je podređena korist pojedinih dijelova, a svi ostali 
koje obuhvaća taj poredak moraju potpomagati naume najvišega poglavara 
i poslušno slijediti što se odnosi na taj cilj. Kao što je jedna Crkva i jedan 
koji je na čelu Crkve, isto je tako jedno vladanje, kojem se svi moraju 
podrediti.« (LeonXIII., List Epistola tua od 17. VI. 1885.; B. Pr. VII, 65) 

54. (III.) - Sveta Stolica je strana svakoj političkoj stranci, ali ima pravo 
da osudi onu koja se ogriješi o katolička načela. (vidi br. 192, 208) 

Državno tajništvo Njegove Svetosti, Vatikan, 2. listopada 1922. 

»Vaše Gospodstvo, Illustrissime i Reverendissime, znade da je u po¬ 
sljednja vremena liberalna štampa optuživala i napadala Svetu Stolicu. Tvr¬ 
dilo se je naime da ona radi u sporazumu s Pučkom strankom koja kao da je 
jedna organizacija ovisna o Svetoj Stolici ili kao da ta stranka zastupa kato- 


izgrađenu osobnost katoličkoga intelektualca. Ovo zanimljivo Merzovo pismo s bojišta ocu objavljeno 
je u 4. svesku njegovih Sabranih djela koji nosi naslov Dnevnik, Zagreb, Postulatura Ivana Merza, 
2014., str. 285-286. 

like u parlamentu ili u zemlji. Sveta Stolica uvijek je smatrala dužnošću da 
energično protestira protiv takvih posve neispravnih i klevetničkih podvalji- 
vanja; ona je u više navrata izjavila, vjerna svome načelu da se ne da zavesti 
u vrtlog političkih tražbina, da je uvijek ostala i da kani uvijek ostati posve 
strana Pučkoj stranci, kao i svakoj drugoj političkoj stranci, ali si pridržava 
pravo da zauzme prema Pučkoj stranci, kao prema drugim strankama, stav 
nepristajanja ili ukora u slučaju da se ova ogriješi o načela vjere ili kršćan¬ 
skoga ćudoređa.« {Documentation catholique, 28. X. 1922.; str. 707-708) 

54a. - Biskupi i svećenici mogu imati svoje privatno političko 
mišljenje, ali vršeći svoju službu moraju stajati iznad političkih 
borba i čisto političkih tražbina. (vidi br. 78, 87 i 447f) 

»Zatim su se, štoviše, takve optužbe rasturile i u narod i sve su se 
bez prestanka pronosile proti episkopatu u svećenstvu; govori se da Puč¬ 
ka stranka nalazi svoj najčvršći potporanj u crkvenoj hijerarhiji, tj. u epi¬ 
skopatu i župnom kleru. Sveta Stolica nimalo ne sumnja da je držanje 
biskupa i župnika, uzevši ih ukupno, bilo u skladu s čestim napucima koji 
su se objelodanili o tome predmetu, i to poglavito s onima koje je upra¬ 
vio Leon XIII. biskupima Češke i Benedikt XV belgijskim i poljskim bi¬ 
skupima. Te je naputke potvrdila Njegova Svetost, sretno vladajući papa 
Pio XI. Ali kako se radi o delikatnu i zamršenu pitanju, to Sveta Stolica 
drži shodnim da svrati na ovu točku uvijek življu i pozorniju pažnju bisku¬ 
pa. Jamačno se ne može zanijekati biskupima ili župnicima pravo da imaju 
kao privatni građani svoje mišljenje i svoje osobne političke simpatije, dok 
se ove ne udaljuju od zahtjeva ispravne savjesti i interesa vjere. Isto je tako 
jasno da se oni moraju, vršeći službu biskupa i župnika, držati apsolutno 
izvan političkih borba, iznad svake čisto 11 političke tražbine.« ( Documen¬ 
tation catholique, 28. X. 1922.; str. 707-708) 

54b. (III.) - Urodi li stanoviti rad biskupa i svećenika u 
zamršenim političkim pitanjima lošim posljedicama po vjeru, to im 
razboritost nalaže da apstiniraju od toga rada. (vidi br. 186) 

»Istina je, u praski nije uvijek lako s točnošću odrediti granice takve di¬ 
stinkcije; neće dakle u raznolikosti pojedinih slučajeva biti lakše odrediti u 
kojim prilikama jedna akcija stavlja zahtjeve ili samo na privatnoga građanina 
ili na čovjeka kome njegova služba daje javni karakter. U ovim dvojbenim 
slučajevima, kao i u svim onima gdje bi akcija biskupa ili župnika mogla kom¬ 
promitirati njima povjerene vjerske interese, razboriti se žar dobroga pastira 
duša neće nimalo ustručavati od nesudjelovanja (apstinencije). Sveta je Stoli- 

11 Bilješka Ivana Merza: »Cisto« (kontingentno, vremenito, stranačko) treba naglasiti jer u načelnim 
političkim stvarima biskupi moraju davati smjernice za rad. 

ca uvjerena da će biskupi i župnici uvijek prilagoditi svoje ponašanje smjerni¬ 
cama koje smo malo prije naveli i da će znati podrediti, ako je potrebno, svoje 
osobne simpatije visokim dužnostima i delikatnim zahtjevima svoje uzvišene 
službe.« ( Documentaion catholique, 28. X. 1922.; str. 707-708) 

55. (III.) - Sveta Stolica osuđuje kriva politička 
načela (Sillon). (vidi br. 191) 

»Sillon gaji plemenitu brigu za ljudsko dostojanstvo. Ali on razumije 
ovo dostojanstvo poput stanovitih filozofa s kojima se Crkva ne može ni¬ 
kako podičiti. Prvo je počelo ovoga dostojanstva sloboda koja se, osim u 
pitanjima vjere, ima tako razumjeti da je svaki čovjek autonoman. Iz ovoga 
temeljnog načela on povlači sljedeće zaključke: danas je narod pod tutor¬ 
stvom jedne vlasti koja se razlikuje od njega i on se nje mora osloboditi. 
Emancipacija politička... Ponajprije u području politike Sillon ne ukida 
autoritet; on naprotiv drži da je potreban, ali ga želi, da se bolje izrazimo, 
tako umnogostručiti da svaki građanin postane u neku ruku kralj. Auto¬ 
ritet, uistinu, dolazi od Boga, ali je njegovo prvotno sjedište u narodu i iz 
ovoga se izvodi putem izbora ili, što je još bolje, putem odabira, a da pri 
tome niti napušta narod niti postaje neovisan o njemu. On će biti izvanj¬ 
ski, ali samo prividno; on će biti u biti unutarnji jer će to biti autoritet na 
koji se je privoljelo...« 

»Sillon ponajprije postavlja javni autoritet u narod od koga on zatim 
prelazi na vladare, ali tako da i nadalje ima svoje sjedište u narodu. No 
Leon XIII. je formalno osudio ova načela u svojoj enciklici Diuturnum illud 
o političkom principatu u kojoj veli: ‘Moderni izjavljuju u velikom broju, 
stupajući stopama onih koji su si u prošlom stoljeću nadjenuli ime filozofa, 
da vlast dolazi od naroda; da uslijed toga oni koji u društvu vrše vlast nju ne 
vrše kao svoj vlastiti autoritet, već kao autoritet koji je njima povjerio narod, 
i to pod uvjetom da mu ga volja naroda koji mu ga je dao može i oduzeti. 
Posve je s time u opreci stajalište katolika koji tvrde da pravo zapovijedanja 
dolazi od Boga kao od svoga prirodnog i nužnog počela.’« 

Bez sumnje, Sillon priznaje da ovaj autoritet proizlazi od Boga koji on 
postavlja ponajprije u narod, ali tako da se ovaj diže odozdo da ide prema 
gore, dok u organizaciji Crkve vlast silazi odozgor da ode dolje (Mare San- 
gnier, Govor Rouhenski, 1907.). Ali osim što je neprirodno da vlast dolazi 
odozdo, jer u njezinoj biti leži da silazi, Leon XIII. je unaprijed pobio ovu 
težnju da se katolički nauk pomiri s filozofskom zabludom. On nastavlja: 

»Važno je da se to ovdje istakne: oni koji predsjedaju državi mogu u 
nekim slučajevima bez protivnosti ili opreke s katoličkom naukom biti iza¬ 
brani po volji i prema sudu mnoštva. Ali ako ovaj izbor označava vladara, 

to mu on ne daje pravo i autoritet da vlada, niti mu predaje vlast; on samo 
određuje osobu koja će je nositi...« 

»On (Sillon) radi na tome da oživotvori doba jednakosti koje bi, što¬ 
više, bilo prema tome razdoblje bolje pravednosti. Tako je za nj svaka ne¬ 
jednakost staleža nepravda ili barem manja pravda. To je načelo potpuno¬ 
ma u opreci s prirodom stvari; ono jer tvorcem zavisti i nepravde te ruši 
sav socijalni poredak. Po tome će jedino demokracija uvesti vladavinu sa¬ 
vršene pravednosti! Nije li to uvreda koja je nanesena drugim vladarskim 
oblicima koji se tako snizuju na stupanj vladavine drugoga reda?« (Pio X., 
List o »Sillonu« od 25. VIII. 1910.; B. Pr. V 128-131) 

56. - Papa žarko preporučuje katolička udruženja, (vidi br. 292) 

57. (IV) - Papu treba slušati iz religioznih motiva kada daje 
političke smjernice. Osuda onih koji to ne čine. (vidi br. 130) 

»To je, časni brate, što ste tako dobro istakli kada ste s istim govornič¬ 
kim darom raspravljali o dužnostima koje vežu katolike prema nasljedniku 
svetoga Petra i kada ste, među ostalim stvarima, svratili pozornost na osobit 
način na jedno od prava Svete Stolice i preporučili vjernicima čašćenje ime¬ 
na i bitnih osobina toga očinstva prema kojemu su, po samom Svetom pi¬ 
smu, sinovi mudrosti dužni da iskazuju poslušnost i ljubav (Sirah 3,1). Iako 
smo sretni što možemo ustanoviti da su mnogi od vaših sugrađana izvršili 
dvostruku dužnost poslušnosti i ljubavi i ako nadalje rado čestitamo onima 
koji svojim spisima i svojim djelima s ushićenjem potpomažu naše upute, to 
ipak ne možemo zatajiti činjenicu da nam zadaje stanovitu žalost što drugi 
u odviše velikom broju otvoreno zabacuju naše savjete i o njima ne vode 
računa. Tako si oni utvaraju u svojoj mašti da gaje sinovsku odanost što je 
duguju našoj osobi, dok se naprotiv izmiču potrebnoj dužnosti pokornosti.« 
(Leon XIII., List mons. D Antunu od 20. XII. 1893.; B. Pr. IV, 49) 

58. (III.) - Vjernici moraju slušati Svetu Stolicu u 
načelnim političkim stvarima, (vidi br. 147 i 231) 

»Enciklike, što smo ih već napisali za vrijeme našega pontifikata, sadr¬ 
žavaju o tim stvarima, kao što vi to znate, mnoga naučavanja koja katolici 
moraju slijediti i slušati. Ljudske slobode, glavne dužnosti kršćana, druš¬ 
tvena vlast, kršćanske konstitucije država - dotakli smo se svih tih tema 
u našim spisima i našim govorima, oslanjajući se bilo na načela crpljena iz 
evanđeoskoga nauka, bilo iz razuma. Koji dakle žele biti pošteni građani 
i vršiti svoje dužnosti kako to traži vjera, lako če u našim listovima naći 
pravila poštenja. « (Leon XIII., Longiqua oceani. Apostolsko pismo ame¬ 
ričkim biskupima od 6. I. 1895.; B. Pr. IVj 173-175) 

59. - Osuda onih koji se protive konkretnim političkim 
smjernicama Svete Stolice, (vidi br. 190) 

60. (II.) - Ljudi griješe kada se opiru ne samo u pitanjima vjere 
i ćudoređa, već i u onome što je u vezi s papinom trostrukom 
dužnošću naučavanja, vladanja i upravljanja, tj. i davanja 
političkih smjernica za dobrobit Crkve, (vidi br. 189) 

»Ne možemo prešutjeti smionost onih koji ne podnose zdrav nauk 
i tvrde da se ne mora prilagoditi i da se ‘bez grijeha i bez ikakve štete za 
ispovijedanje katolicizma može oprijeti osudama i zapovijedima Apostol¬ 
ske Stolice koje idu za sveopćim dobrom Crkve, za njezinim pravima i za 
njenom disciplinom, i to tako dugo dok se ne odnose na dogme vjere i ću¬ 
doređa’. Koliko li se to protivi katoličkoj dogmi o potpunoj vlasti rimskoga 
biskupa koja mu je dana na božanski način od samoga Krista Gospoda da 
Crkvom pase, vlada i upravlja! Nema čovjeka koji to ne bi jasno vidio ili 
spoznao.« (Pio IX., Enciklika Q uanta cura od 8. XII. 1864.; B. Pr. 11) 

61. (IV) - Papu treba slušati iz vjerskih motiva kada daje konkretne 
političke smjernice. Neka Francuzi priznaju republiku1 (vidi br. 130) 

»Dok se bavimo važnošću položaja i da vjera ne bude u svom uzviše¬ 
nom dostojanstvu bačena u vrtlog ljudskih strasti i u prevarljive kompli¬ 
kacije politike, hoćemo, kao što se to pristoji, da ona sačuva svoje mjesto 
iznad ljudskih slučajnosti. Mi pozvasmo zato sve francuske građane, ljude 
savjesti i srca, te im svjetovasmo da priznaju i da lojalno čuvaju ustav zemlje 
koji sada postoji i da zaborave stare prepirke i energično porade na tome da 
pravednost i pravičnost (equitej zavladaju zakonima, da poštivanje i uvjeti 
prave slobode budu zajamčeni Crkvi i da se tako bratski radeći s istim na¬ 
stojanjima brinu za blagostanje zajedničke domovine... Jer opravdano drži¬ 
mo da su prava djeca Crkve oni koji spremno žrtvuju svoja čuvstva i svoje 
privatne interese vrlo uzvišenom dobru vjere i domovine.« (Leon XIII., List 
kardinalu Lecotu od 13. VIII. 1893.; B. Pr. III., 221-222) 

62. - Katolici ne sudjeluju u talijanskom političkom 
životu jer im je to papa zabranio, (vidi br. 3 05) 

63. - Papi su mile katoličke političke stranke, (vidi br. 217) 

64. - Papa želi da katoličke političke stranke čuvaju slogu, (vidi br. 217a) 

65. - Katoličke političke stranke ne moraju se u kontingentnim 
stvarima bezuvjetno odazvati željama pape. (vidi br. 232) 

Faksimil promidžbenog letka što ga je Ivan Merz sastavio 
za svoju knjigu Načela katoličke političke akcije. 
Sadržaj letka vidi na 15. stranici ove knjige. 








VI. BISKUP I POLITIKA 


65a. (X.) - Kanonski obziri priječe biskupa da se kao 
biskup upliće u čisto politička pitanja, (vidi br. 67a) 

66. - Kardinali, nadbiskupi i biskupi ne trebaju posebnu 
dozvolu za vršenje senatorske službe ako im to pravo 
daje sama konstitucija Države. (vidi br. 102a) 

67. (III.) - Dužnost je biskupa oblikovati savjest naroda i javnih vlasti. 

»Ali propovijedajte također odvažno velikima i malima njihove duž¬ 
nosti; vama pripada da oblikujete savjesti naroda i javnih vlasti.« (Pio X., 
List o »Sillonu« od 25. VIII. 1910.; B. Pr. V, 138) 12 

67a. (X.) - Zanimljivi su listovi što su ih izmijenili državni 
kancelar Stresemann i miinchenski kardinal Faulhaber. 

Njemački je državni kancelar zatražio od ovoga crkvenog dostojan¬ 
stvenika da mu pomogne pri pridizanju moralne svijesti Nijemaca koja je 
jedini uvjet za politički i ekonomski procvat Njemačke i da aktivno sudje¬ 
luje kod rješavanja nekih čisto političkih pitanja. Kardinal ovako odgovara: 
»Nažalost me zdravstveni razlozi i kanonski obziri priječe da udovoljim 
želji s obzirom na naum koji iznosite u vašem listu. Mogu vas međutim 
uvjeriti, a da se ne umiješam u čisto političke stvari i da ne zauzmem 
stajalište prema svim suvremenim političkim problemima, da će si Kato¬ 
lička Crkva smatrati dužnošću da svim silama surađuje pri obnovi naroda 
njemačkoga...« (Documentation catholique, 19. - 26. VII. 1924., c. 75) 
Vidi također kard. Faulhaber: Njemačka čast i katolička savjest (Docu¬ 
mentation catholique, 19. - 26. VII. 1924., c. 80-88) 


12 Crkva je uvijek oblikovala političku savjest vlastodržaca i naroda. Vrlo poučne su u tom pogledu su¬ 
vremene njemačke prilike, i to kolektivna poslanica njemačkoga episkopata od 23. VIII. 1923. U njoj 
episkopat poziva Nijemce na pokoru, podsjeća ih da je kršćanska dužnost ljubiti neprijatelje, žrtvovati 
novac za spas domovine i prikazati te žrtve Kristu. »Mi se odričemo svih misli, svih nauma mržnje i 
osvete, mi ne pomišljamo na represalije. Mi se zadovoljavamo onom osvetom koju sv. Pavao nazivlje 
božanskom, a sastoji se u tome da ljubimo naše neprijatelje i da se za njih molimo.« [Documentation 
catholique, 19. - 26. VII. 1924., c. 72) 

67b. (I.) - Biskupi upućuju vjernike da prigodom izbora dobro glasuju. 

»Na koji se način mogu ponašati biskupi od kojih se je tražilo da 
potpomažu izbor dobrih poslanika? Ništa ne smeta da biskupi i ordinariji, 
kadgod se to od njih zatraži prigodom izbora, podsjete narod da je svaki 
pojedini vjernik dužan iz svih svojih sila spriječiti zlo i podupirati dobro.« 
(S. Poenitentieria od 1. XII. 1866. Citira kard. Sevin, str. 6) 

68. (I.) - Biskupi moraju Svetu Stolicu izvješćivati o 
djelatnosti katolika na političkom i građanskom polju; 
slijedi dakle da moraju vjernike o ovoj i podučiti. 

»Da li se vjernici u vršenju političkih i građanskih prava iz svih sila za¬ 
nimaju za katoličku vjeru i za slobodu Crkve?« (De relationibus Diocesanis 
od 4. I. 1918., ASS, 1918., 502) 

69. (X.) - Učiteljstvo Crkve ima pravo da odredi izborne 
dužnosti, a vjernici je moraju slušati. (vidi br. 148) 

»Izbornici se nimalo ne trebaju obazirati na savjete što ih daju katoli¬ 
ci, koji su bez mandata, a ponašaju se uz to kao kakvi propovjednici morala 
i upravitelji savjesti. Namjesto što tako krše prava duhovnoga učiteljstva, 
bolje bi bilo da se sjete da pripadaju Crkvi koja sluša i da samo učiteljstvo 
Crkve ima pravo odrediti izbornu dužnost, da se tako uzmogne dati za¬ 
konodavna vlast izobraženim, savjesnim ljudima koji su slobodni od svake 
demagoške krilatice i nepokolebivo vjerni starom francuskom načelu: Bog 
i domovina.« (Kardinal Andrieu, nadbiskup Bordeauxa, List od 7. V 1924. 
(Documentation catholique od 14. VI. 1924.; c 1492) 

70. - Biskupi moraju podučiti vjernike načelima 
katoličke politike, (vidi br. 117a) 

71. - Dužnost je bila biskupa podučiti vjernike o načelima 
katoličke politike, i to poglavito prigodom izbora, a 
dužnost je vjernika da ih slušaju. (vidi br. 83 u) 

72. - Katolička (načelna) politička akcija mora biti 
jedinstvena i podređena biskupima, (vidi br. 121) 

73. - Biskupi upućuju narod da se moli za 
dobar uspjeh izbora, (vidi br. 83j) 

74. (III.) - Biskupi se moraju brinuti da narod izabere 
narodne zastupnike koji su svjesni katolici, (vidi br. 149) 

»Također morate nastojati da u zakonodavne skupštine budu izabrani 
ljudi iskušane vjere i kreposti, obdareni velikom ustrajnošću, uvijek spre¬ 
mni da se zauzimaju za prava Crkve.« (Leon XIII., Enciklika Constanti 
Hungarorum od 2. IX. 1893.; B. Pr. III., str. 235) 

75. - Biskup ima pravo da imenom osudi loše 
stranke ili kandidate, (vidi br. 83t) 

76. - Episkopat stoji izvan i iznad političkih stranaka, (vidi 83b) 

77. - Neka se biskupi ne upliću u stranačku politiku, već 
svjetuju pokoravanje zakonitoj vlasti, (vidi br. 86) 

78. - Biskupi mogu imati svoje privatno političko mišljenje, 
ali vršeći svoju biskupsku službu moraju stajati iznad 
političkih borba i čisto političkih tražbina, (vidi br. 54a) 

78a. (X.) - Vjernici su dužni i u politici slijediti vodstvo 
biskupa, ukoliko je politika u izravnoj ili neizravnoj 
vezi s vjerom ili ćudoređem, (vidi br. 196a) 

»No što onda ako predstavnik crkvene vlasti prekorači granice svo¬ 
jega pravnog područja prešavši npr. na političko polje? Treba razlikovati. 
Dok se biskup ili svećenik služi političkim pravima koja mu pripadaju kao 
građaninu, ne može mu nitko prigovoriti, jer i za nj vrijedi što u ono doba 
reče sv. Pavao o sebi: ‘Civis romanus sum’ (rimski sam građanin). No dru¬ 
go je ako crkveni dostojanstvenik kao takav svoj ugled upotrebljava za to 
da vjernicima daje propise ili naputke za politički rad. Vjernici su dužni 
samo toliko uvažiti glas svojih crkvenih poglavara u politici koliko načela 
vjerske ili etičke naravi zasijecaju u politiku, a imaju slobodne ruke gdje 
god se radi o političkim pitanjima bez ikakva odnosa na vjeru i moral. Tu 
katolici mogu s dužnim poštovanjem otkloniti ingerenciju crkvenih pogla¬ 
vara, očitovala se ona u obliku zapovijedi, upute ili savjeta! Jedan takav 
primjer imamo u pitanju septenata gdje je njemački katolički Centrum 
otklonio želju pape Leona XIII. Može se dogoditi da i biskup usvoji poli¬ 
tički program uz koji katolički laici ne mogu pristati. Može biskup učiniti 
i pritisak na svećenstvo i vjernike u smislu izvjesna političkoga pravca. No 
nitko nije u ovom slučaju dužan žrtvovati ovom pritisku svoje političko 

uvjerenje. Štoviše, dopušteno je i javno, bilo riječju ili pismom, uz dužno 
poštovanje, sine ira et studio, ne odobriti politički pravac i rad crkvenoga 
dostojanstvenika, pa i narod odvraćati da se ne povede ovim pravcem.« 
(Biskup Mahnić, Luč, 1916.-1917; vidi: Knjiga života, str. 188-189) 

78b. (X.) - Neka biskupi i svećenici ne nameću vjernicima 
svoje mišljenje u čisto političkim stvarima, (vidi br. 98a) 

78c. (X.) - Neka svećenstvo ne hlepi za političkim 
gospodstvom. (vidi br. 98b) 

»Daleko to bilo od nas da bismo nadležnost duhovne vlasti protezali 
na čisto političko polje, nametnuvši vjernicima jaram što ni Bog neće da ga 
nosi! Za crkvene je poglavare u tom pogledu mjerodavan Kristov primjer. 
Upitan Isus da li je on Kralj židovski, izjavi da njegovo kraljevstvo nije od 
ovoga svijeta. A uzlazeći na nebo ovlasti apostole da uče narod držati sve 
što im je zapovjedio. No glede politike ne nalazimo u Evanđelju nikakvih 
Kristovih naredaba do one: ‘Dajte caru što je carevo, a Bogu što je Božje.’ 
Kada je netko od njega tražio neka rekne bratu njegovu da podijeli s njime 
baštinu, odgovori mu Isus: ‘Čovječe, tko me postavio sucem ili djeliocem 
nad vama?’ (Lk 12,14). To je svećenstvu putokaz i opomena da i ono u 
poslovima politike traži tek ono što je Božje, da se tu bez potrebe ne 
nameće, a kamoli da hlepi za političkim gospodstvom.« (Biskup Mahnić, 
Luč, 1916.-1917.; vidi: Knjiga života, str. 188-189) 

78d. - Katolici moraju biti složni. Uvjet je sloge: 
pokornost biskupima. (vidi br. 147a, 195a) 

79. - Ordinariji moraju biti suzdržljivi prema svećenicima koji traže 
dopuštenje da smiju postati narodnim zastupnicima, (vidi br. 103) 

80. - Biskupi moraju bdjeti da društva u kojima se nalaze 
katolici ne bi naškodila vjeri vjernika, (vidi br. 296) 

81. - Ordinarij odlučuje da li su pojedina neutralna ili 
areligiozna društva na štetu po vjeru, (vidi br. 297) 

81a. (X.) - Ordinarij može u stanovitim slučajevima iz Crkve izopćiti 
one roditelje koji svoju djecu šalju u neutralne škole, (vidi br. 290a) 

82. - Katolički novinari moraju vjersko-politički 
djelovati po intencijama biskupa, (vidi br. 161 ) 13 

83. (XII.) - Jedan primjer kako episkopat vrši svoju 
načelno-političku dužnost, (vidi br. 453a) 

Izbori u Francuskoj 1924. Vidi o tome članak na kraju knjige pod 
brojem 453a. 

83a. - Sveta Stolica i Nuncijatura stoje izvan i iznad 
svake stranačke politike, (vidi br. 44, 209) 

83b. - Episkopat stoji izvan i iznad političkih stranaka. 

83c. - Kršćanska demokratska akcija te Katolička akcija 
neovisne su o političkim strankama, (vidi br. 320) 

83d. - Neka se svećenik kao svećenik ne miješa u 
stranačku izbornu borbu, (vidi br. 90) 

83e. - Dužnost je katolika da glasaju, (vidi br. 134) 

83f. - Dužnost je katolika da dobro glasaju. 

83g. - Ne glasovati je grijeh propusta, (vidi br. 136) 

83h. - Loše glasovati je grijeh proti Bogu i bližnjemu, (vidi br. 137) 

83i. - Poželjna bi bila politička stranka na 
katoličkim temeljima, (vidi br. 236, 453b) 

83j. - Sav se narod po uputi pastira mora moliti za 
dobar uspjeh izbora, (vidi br. 73, 133) 

83k. - Najprije se valja obazirati na interes Boga i Crkve, a 
zatim na vremeniti interes domovine, ako bi se prividno činilo 
da između njih postoji opreka, (vidi br. 133, 176, 236) 

83.1. - Kandidati moraju biti ljudi vjere i kreposti. 


13 Glavne misli koje iznosi francuski episkopat prigodom ovih izbora zgodno su i sistematski poredane 
u knjižici lyonskoga kardinala Sevina Catechisme sur le devoir electoral. 

83m. - Kandidati moraju biti praktični katolici, i to 
ne samo u privatnom već i u javnom životu. 

83n. - Kandidati se moraju zauzeti da u državi 
ljudski autoritet ustupi mjesto Božjem. 

83o. - Kandidati moraju tražiti neovisnost i slobodu 
Crkve te raditi za vremenito dobro domovine. 

83p. - Kandidati moraju osuditi »laicizam«. 

83r. - Kandidati moraju biti protivnici: 

a) rastave braka - b) revolucionaraca - c) bezvjeraca - d) masona, 
a pristalice: 

e) od države priznate nerazrješivosti braka - f) pobornici obuke vje¬ 
ronauka u državnim školama - g) državnih potpora za konfesionalne ka¬ 
toličke škole. 

83s. - Opreznost izbornika 

a) Dati valja svoj glas kandidatu koji je već bio zastupnikom, ako je u 
Parlamentu izričito radio za vjeru i domovinu. 

b) Ako ne poznajemo kandidata, moramo se raspitati kako je od¬ 
gojen, s kakvim se ljudima druži, kakve novine čita, koji ga ljudi i grupe 
potpomažu. 

c) Ako među kandidatima nema katolika koji bi htio da unese u dr¬ 
žavni život evanđeoski duh, to valja glasati za manje lošega. 

d) Nema li u našem izbornom kotaru katoličkoga kandidata, to od 
nekatoličkoga kandidata moramo tražiti potrebite garancije za zaštitu Cr¬ 
kve i ćudoređa. 

83z. - Biskup ima pravo poimenično osuditi loše 
stranke ili kandidate, (vidi br. 75) 

83u. - Dužnost je biskupa da poduče vjernike o načelima 
katoličke politike, i to poglavito prigodom izbora, a dužnost 
je vjernika da ih slušaju. (Documentation catholique, 3. 

- 10. V 1924.; c. 1208-1216) (vidi br. 71, 196) 

VII. SVEĆENIK I POLITIKA 


»Spasenje naroda ovisi 
najvećim dijelom o svećeniku.« 

Papa Pio X., List Poloniae populum 
od 3. XII. 1905.-B. Pr. II. 114. 

84. (I.) - Župnik mora štititi vjernike od 
protuvjerskih političkih nauka i stranaka. 

Kanon 469: »Neka župnik brižljivo bdije da se ne bi u njegovoj župi 
naučavalo štogod protiv vjere i ćudoređa...« ( Zakonik kanonskog prava] 

85. (III.) - Svećenik mora i u širenju ispravnih 
političkih načela raditi po naputku biskupa. 

»Neka svećenicima bude svet autoritet njihovih poglavara; neka budu 
uvjereni da svećenička služba, ako se ne vrši pod vodstvom biskupa, ne 
može biti sveta, ni dosta korisna, ni poštena.« (Leon XIII., Enciklika No- 
bilissima Gallorum od 10. II. 1884.; B. Pr. I., 237. Citirano kod Pija X. u 
enciklici Pascendi Dominici gregis od 8. IX. 1907.; B. Pr. III, 171) 

86. (III.) - Neka se biskupi i kler ne upliću u stranačku politiku, 
već neka savjetuju pokoravanje zakonitoj vlasti, (vidi br. 77) 

»Izmirenje s obližnjim narodima i pripojenje srednje Poljske zaista, 
dragi naši sinovi i časna braćo, može potpuno postići vaša revnost i djela 
vašega klera ako se ona uistinu bude kretala unutar vrlo širokih granica 
vaše svete službe. Na koji se način ima ponašati kler, a poglavito biskupi 
u političkim stvarima, izražava list koji smo poslali 10. veljače ove godine 
biskupima Belgije, a u kojemu stoji: ‘S jedne strane pripada posebna za¬ 
daća legalnoj vlasti služba vladati državom koja je na čelu društvu; s druge 
strane moraju se oni koji su na čelu svetih stvari uvijek sjećati riječi sv. 
Pavla: ‘Svaki veliki svećenik, zaista, od ljudi uzet, za ljude se postavlja u 
odnosu prema Bogu da prinosi darove i žrtve za grijehe’ (Heb 5,1). Tako 
je razgraničen djelokrug u kojem se kreće svaka od pojedinih dviju vlasti.’ 
Radi toga civilna poljska vlast, vršeći svoju svetu dužnost u samom inte¬ 
resu države, mora pogodovati kleru, a naprotiv bi zlorabila svoju službu 
kada bi se usudila staviti zapreku izvršavanju njegovih dužnosti ili kada bi 

željela da sama uredi odnose koji postoje između građana i Boga. Također, 
biskupi i ostali poljski kler imaju kao građani slobodu da se pošteno služe 
svojim građanskim pravima, ali jer su sluge Kristove i upravitelji otajstava 
Božjih (usp. 1 Kor 4,1), to se ne smiju uplitati u političke poslove, već 
savjetovati riječju i primjerom pokoravanje zakonima države i političkoj 
djelatnosti civilne vlasti. Oni nadalje moraju u prvom redu tako djelovati 
da odgoje duše građana vjerski i u dobrom ćudoređu.« (Benedikt XV, List 
poljskim biskupima od 16. VII. 1921.; AAS, 1921, 425-426) 

87. - Svećenici mogu imati svoje privatno političko mišljenje, 
ali se, vršeći svoju službu, moraju držati iznad političkih 
borba i čisto političkih tražbina. (vidi br. 54a) 

88. (III.) - Svećenik je iznad svih političkih stranaka. 

»Svećenik, uzdignut iznad svih ostalih ljudi, da uzmogne vršiti misiju 
koju ima od Boga, mora se držati iznad svih ljudskih interesa, svih konfli¬ 
kata svih slojeva društva. Njegovo je posebno područje djelovanja Crkva 
gdje kao poslanik Božji propovijeda istinu i naučava sa strahopočitanjem 
pred Božjim pravima, pred pravima svih stvorova. Radeći tako to se on ne 
eksponira nikakvoj opoziciji, ne pokazuje se kao čovjek stranke, potporanj 
jednih, a protivnik drugih..« (Pio X., Enciklika II fermo proposito od 11. 
VI. 1905.; B. Pr. II, 102) 

89. (II.) - Neka svećenici budu iznad političkih strasti. 

»Neka se samo žarki plamen koji gori u vašim srcima prenese u srca 
svih vaših svećenika. Ovi su u neposrednu kontaktu s narodom; oni točno 
poznaju njegove želje, njegova trpljenja i stupice i zavađanja koji ga okru¬ 
žuju. Ako puni duha Isusa Krista i držeći se u sferi iznad političkih strasti, 
oni koordiniraju svoju akciju s vašom, uspjet će im da pod Božjim blago¬ 
slovom izvrše čudesa.« (Leon XIII., Enciklika Parvenu a la 25e annee od 
19. III. 1902.; B. Pr. VI, 292) 

90. - Neka se svećenstvo ne miješa u stranačku 
izbornu borbu, (vidi br. 83d) 

91. (III.) - Neka se svećenici ne upuštaju u stranačke borbe. 

»Nije u redu da se svećenici upuštaju u stranačke borbe tako da izgle¬ 
da da se više brinu za ljudske stvari negoli za nebeske. Neka se dakle 

razumiju čuvati i neka ne prekorače razboritost i mjeru.« (Leon XIII., 
Enciklika Cum multa sint od 8. XII. 1882.; B. Pr.VII, 51) 

92. (III.) - Svećenik se može služiti svojim građanskim dužnostima 
ukoliko mu to ne smeta u djelatnosti njegova zvanja. 

»Neka kler ponajprije ništa ne izgubi od svoga dostojanstva ni od 
uspješnosti ako se odviše umiješa u ovakva raspravljanja. Po kojim bi se ui¬ 
stinu uputama kler morao ravnati ne samo u ovim već i u drugim stvarima, 
koje su s tim u vezi, to proizlazi iz onih Apostolovih riječi koje posve jasno 
opisuju dužnosti svećenika: ‘Svaki veliki svećenik, zaista, od ljudi uzet, za 
ljude se postavlja u odnosu prema Bogu da prinosi darove i žrtve za grije¬ 
he’ (Heb 5,1). Iz ovoga jasno slijedi da je služba svećenika božanska; radi 
toga autoritet njegova zvanja i ne smije da služi zemaljskim poslovima; 
iako nije zabranjeno da se kler, kao i ostali građani, posluži građanskim 
pravima, to ta uporaba ne smije nikada škoditi uspješnosti njegova sve¬ 
toga zvanja. Iako svećenička akcija u svako vrijeme i svugdje mora težiti 
za izvršenjem toga pravila, to on mora osobito činiti kada odgaja narod u 
kršćanskoj mudrosti podukom i propovijedanjem.« (Benedikt XV, List 
kardinalu Mercieru od 10. I. 1921.; AAS, 1921, 128) 14 

93. - Kler se u pravilu ne smije izlagati za stranačku politiku 
jer bi to naškodilo vjerskim interesima, (vidi br. 398) 

94. - Kler, da ne odvrati duše od vjere, mora biti 
iznad čisto političkih tražbina, (vidi br. 400) 

95. (III.) - Neka kler ne sudjeluje ni kod agitacija ni kod buna. 

»Ali neka kler ne sudjeluje kod agitacija, a još manje kod buna, već 
neka radije svjetuje riječima i djelom što je najbolje i neka u zgodno vrije¬ 
me umiruje uznemirene duhove.« (Benedikt XV, List venetskim biskupi¬ 
ma od 14. VI. 1920.; AAS, 1920, 290-291) 

96. (III.) - Neka svećenici ne prisustvuju pučkim političkim 
skupštinama da ne bi prouzročili sablazan vjernika. 

»O ove bi se preporuke svetoga Koncila, koje bi htjeli, predraga braćo, 
urezati u sva vaša srca, jamačno ogriješili svećenici koji bi se u svojim pro¬ 
povijedima izražavali jezikom što je malo u skladu s dostojanstvom njihova 
svećeničkoga staleža i sa svetošću riječi Božje; koji bi prisustvovali pučkim 
skupštinama gdje bi njihova prisutnost služila samo da raspali strasti bezbož- 


14 Vidi također Acta 1916/389 gdje Benedikt XV savjetuje da se katolici zbog jezičnoga pitanja me¬ 
đusobno ne svađaju. 

nika i neprijatelja Crkve, a njih bi same izvrgavala najodurnijim uvredama, 
bez koristi za ikoga i na veliko začuđenje, ako ne na sablazan, pobožnih 
vjernika; koji bi se ponašali i radili kao svjetovnjaci i koji bi u se upili njihov 
duh. Jamačno se sol mora pomiješati s masom koju mora očuvati od truleži, 
ali se sol mora braniti protiv mase da ne izgubi sav ukus i da ne bude samo 
zato dobra da se baci napolje i satare nogama« (usp. Mt 5,13). (Leon XIII., 
Enciklika Depuis le jour od 8. IX. 1899.; B. Pr. VI., 106) 

97a. - Neka kler te laici koji predstavljaju vjerske 
interese izbjegavaju iz razloga razboritosti po mogućnosti 
svaki stranački politički rad. (vidi br. 185, 352) 

97b. - Svećenici se smiju samo iznimno, i to dozvolom 
biskupa, baviti politikom gdje za taj posao nema dovoljno 
katoličkih svjetovnjaka, (vidi br. 105, 450) 

»A svećenik bi morao tri puta promisliti prije negoli ostavi hram, 
kojemu ga je Bog postavio čuvarom, i istupi na političko polje kao agitator, 
kandidat ili čak kao vođa izvjesne političke stranke. Zato i Crkva nalaže 
svećeniku da se propita za savjet ne samo kod svoga biskupa, nego da do¬ 
bije i izrijekom od njega dopuštenje prije negoli preuzme bilo koju važniju 
ulogu na političkom polju. Svećenik koji ne haje za ovu naredbu Crkve, 
nego, uzdajući se u svoje političke sposobnosti, tvrdoglavo prihvaća poli¬ 
tičku karijeru, dijelit će udes nerazboritih svećenika makabejskoga doba, 
o kojima pripovijeda sveti pisac: ‘Toga su dana u boju pali svećenici koji 
su se htjeli istaći hrabrošću pa se nepromišljeno upustili u boj’ (1 Mak 
5,67). Kolikim se već svećenicima na kliskom tlu političkoga previranja 
okliznula noga, a oni su kukavno postradale.. Svećenika je Bog pozvao da 
vrši duhovne poslove. Obrađivanje ovoga polja iziskuje sve njegove sile... 
U svjetske poslove, u političke poslove neka se svećenik upliće samo uko¬ 
liko to iziskuju probici katoličke vjere dok nema svjetovnjaka koji bi te 
probitke branili ili promicali. Bespotrebno uplitanje sama sebe u svjet¬ 
ske poslove, prihvaćanje uloga za čije su vršenje pozvani i sposobniji laici 
daje neprijateljima Crkve povod te oni prekoravaju svećenstvo zbog tako¬ 
zvanoga ‘klerikalizma’. Nema jamačno ništa odvratnije, ništa poraznije za 
svećenički ugled, ništa što vjeri i Crkvi nanosi veću štetu nego svećenstvu 
predbačeni klerikalizam u smislu kao da svećenstvo hlepi za vodstvom u 
svjetovnim stvarima, a s namjerom da svome gospodstvu podvrgne drža¬ 
vu i općinu iskorištavajući ih u nečiste svrhe. Svećenstvo se treba kloniti 
svega što može pobuditi sumnju da u javnom životu i u politici traži nešto 
drugo osim Isusa, pobjedu evanđeoskih načela i slobodu Crkve. Gdje ga 
ne vode ovi razlozi, neka se svećenik ne nameće za upravu svjetskih posala 

pa ako uistinu drži da bi to moglo biti probitačno za katoličku stvar, neka 
slučaj podastre svome crkvenom poglavaru ne bi li uvažio njegov naum. 
Svećenik koji se usuđuje istupiti na političko polje bez odobrenja i bla¬ 
goslova svoga biskupa ili, štoviše, proti njegovoj volji, žet će prokletstvo, 
njegov će rad biti katoličkoj stvari prije na štetu negoli na korist.« (Biskup 
Mahnić, Luč, 1916/17; Knjiga života, str. 193, 202, 203) 

97c. (X.) - U prvom su redu katolički svjetovnjaci, a ne 
svećenici, pozvani da se bave politikom, (vidi br. 209a) 

»Laik se nalazi u neposrednu i neprekidnu saobraćaju sa svijetom, on 
je svjetsko dijete, sa svijetom živi, misli i osjeća; njemu su pristupačni svi 
slojevi zajednice. Zato i laik stječe u svjetovnim poslovima više iskustva, 
veću okretnost u vršenju svjetskih poslova negoli svećenik kojega je Bog 
od svijeta odijelio upravo zato da stojeći nad ljudima posreduje među ze¬ 
mljom i nebom. Premoć laikata u upravljanju svjetskim poslovima ne može 
se poreći. Sto je svjetovno - svjetovnjaku. Svakome svoje! Napose vrijedi 
to za politiku... I tu, na polju političkoga rada, opet je katolički laik pozvan 
da istupi na polje i sile svoje uloži ne bi li i u politici izvojštio priznanje i 
pobjedu načelima zdravoga razuma i Kristova evanđelja. U novije je vrije¬ 
me katoličko svjetovnjaštvo na sjajan način posvjedočilo intelektualcima 
svoje vrline i spretnost odvažnim vršenjem političkih zadaća, osvjetlavši si 
obraz pred cijelim svijetom. Imena jednoga O’Connella, grofa du Muna, 
Lindhorsta, Luegera i sijaset drugih potvrđuje nepobitno kako katolički 
laici razumiju svoju političku misiju u službi vjere i morala i kako su, što 
se tiče politike i ostalih grana javnoga života, upravo katolički svjetovnja¬ 
ci u prvom redu oni muževi po kojima dolazi spas Izraelu« (usp. 1 Mak 
5,62-63). (Biskup Mahnić, Luč, 1916/17; Knjiga života, str. 192-193) 

98a. (XII.) - Samo se iz ljubavi prema Bogu mogu redovnici 
i svećenici baviti vremenitim poslovima (npr. politikom), i to 
dozvolom poglavara kada za taj posao nema dosta svjetovnjaka. 

»U politici se moraju poglavito davati smjernice načelnoga karaktera. 
Odgovaram da valja reći, kao što je gore rečeno, da je redovnički stalež ure¬ 
đen tako da se teži za savršenstvom ljubavi; njegovo je dakle prvo obilježje 
ljubav prema Bogu, a tek zatim ljubav prema bližnjemu. I radi toga se re¬ 
dovnici moraju poglavito i radi sebe brinuti za Božje stvari. Ali ako zaprijeti 
opasnost bližnjemu, to iz ljubavi moraju da preuzmu njihove poslove, prema 
onom što piše u poslanici Galaćanima: ‘Nosite jedni bremena drugih i tako 
ćete ispuniti zakon Kristov’ (Gal 6,2), jer se u tom samom što poradi Boga 
služe bližnjemu pokoravaju Božjoj ljubavi. Radi toga se veli u poslanici sv. 
Jakova: ‘Bogoljubnost čista i neokaljana jest: zauzimati se za sirote i udovice 

u njihovoj nevolji’ (Jak 1,27). Tumačenje je ovo da valja pomagati onima 
koji u danima potrebe nemaju zaštite. Treba zato reći da se ni redovnicima 
ni kleru ne pristoji iz požude baviti vremenitim poslovima, ali se služeći i 
ravnajući se poradi ljubavi mogu s potrebitom umjerenošću i dozvolom po¬ 
glavara baviti vremenitim poslovima. Zato se veli u Dekretu, dist. 88, pogl. 
I, col. 416: Sveti Sinod je odredio da odsele ni jedan od svećenika ne smije 
ni iznajmljivati dobra niti se miješati u vremenite poslove. Izuzimaju se slu¬ 
čajevi gdje se to čini poradi brige za malodobnu djecu i siročad ili udovice 
ili ako bi to biskup zapovjedio poradi upravljanja crkvenim imanjima. Isti se 
razlog odnosi na redovnike kao i na svećenike jer se vremenita poslovanja, 
kao što je rečeno, obima jednako zabranjuju. K prvome valja reći da je re¬ 
dovnicima zabranjeno da se iz požude bave vremenitim poslovima. Ako to 
čine iz ljubavi, to im je dozvoljeno. K drugome valja reći da nije radoznalost 
već ljubav ako se poradi potrebe netko počne baviti vremenitim poslovima. 
K trećemu treba reći da se redovnicima ne pristoji pohađati poradi užitka ili 
slave ili požude kraljevske dvorove, ali da ih iz svetih razloga mogu pohađati. 
Radi toga se veli u 2 Kr 4,13, što je Elizej rekao ženi: ‘Što možemo učiniti 
za te? Treba li reći riječ za te kralju ili vojskovođi?’ Isto tako se pristoji da 
redovnici pohađaju dvorove kraljeva, da ove karaju i upravljaju kao što je 
Ivan Krstitelj karao Heroda, prema onom što se veli kod Mateja 14,4-5.« 
(Sv. Toma, Summa theologica, 2-2, q. 187, Art. II. 3 J; Utrum religiosis liceat 
saecularia negotia tractarej 

98b. (X.) - Neka svećenici ne nameću vjernicima svoje 
mišljenje u čisto političkim stvarima, (vidi br. 78b) 

98c. (X.) - Neka svećenstvo ne hlepi za političkim 
gospodstvom. (vidi br. 78c) 

99. (III.) - Svećenik se samo iz smilovanja 
može baviti stranačkom politikom. 

»Neka se svećenici čuvaju da se ne odaju odviše civilnim ili političkim 
stvarima sjećajući se često riječi Pavla apostola: ‘Neka se nitko, tko se bori 
za Boga, ne miješa u svjetovne poslove da se svidi vojskovođi’ (usp. 2 Tim 
2,4). Potrebna je međutim najveća razboritost i opreznost da svećenici ne 
prekorače istodobno ozbiljnost i mjeru i da se ne bi činilo da se više brinu 
za ljudske stvari negoli za nebeske. Vrlo dobro veli isti Grgur Veliki: 'Iz 
smilovanja treba katkada podnositi svjetske poslove; ne smiju se nikada 
tražiti iz ljubavi da ne bi oteščali duh onoga koji ih ljubi i, povučen od 

njihova tereta, ne padne s nebeskih visina do nižih dubina.« (Leon XIII., 
Enciklika Constanti Hungarorum od 2. IX. 1893.; B. Pr. III, 239) 

100. (III.) - Katkada je dobro poslati svećenika u parlament, (vidi br. 138) 
»Ovoj koristi vjerske štampe valja još pridodati onu koja proizlazi iz 

prava što ga imaju katolici da preuzmu javne službe i da stupe u Zako¬ 
nodavnu skupštinu. Zaista, riječ, kao i pero, upliv i autoritet, kao i spisi, 
mogu služiti dobroj stvari. Štoviše, nije katkada nezgodno poslati u ove 
skupštine ljude svećeničkoga staleža: ovi zvanični čuvari ove u neku ruku 
predstraže vjere moći će bolje od drugih braniti prava Crkve.« (Leon XIII., 
List Paternae providaeque od 18. IX. 1899.; B. Pr. VI, 112) 

101. (III.) - Katolički narodni zastupnici, poglavito svećenici, moraju 
biti umjereni i poslušni društvenom autoritetu. (vidi br. 157) 

»Ali neka narodni zastupnici svim silama izbjegavaju one neograniče¬ 
ne borbe u kojima bi se pokazivalo slavohleplje i slijepi stranački duh, a ne 
ljubav katoličkim interesima. Nije li zaista nedostojno službenika Božjih 
da se pod izlikom kako rade za sveopće interese bacaju u borbu te da tako 
postaju povodom najkobnijega zla u državi: bune i nesloge? I kako ćemo 
osloviti ponašanje onih koji se bacaju u stranku zlih i vode neumornu borbu 
protiv ustanovljene vlasti? Posljedica svega toga može samo biti ogromna 
sablazan naroda i nepresušno vrelo mržnje proti svećenstvu. Treba se dakle 
umjereno služiti izbornim pravima, izbjegavati svaku sumnju slavohleplja i 
nikada se zaista ne buniti proti poslušnosti prema društvenom autoritetu.« 
(Leon XIII., List Paternae providaeque od 18. IX. 1899.; B. Pr. VI, 112) 

102a. (III.) - Svećenici se ne smiju kandidirati bez prethodne dozvole 
vlastitoga ordinarijata i onoga u čijem se djelokrugu kandidiraju. 

102b. - Sacra Congregatio de Negotiis Ecclesiasticis extraordinariis: 
Odluka o svećeničkim kandidaturama prigodom legislativnih 
izbora 1906. - Audijencija kod Sv. Oca od 2. IV. 1906. 

»Bio je stavljen upit na Svetu kongregaciju da li je u Prancuskoj čla¬ 
novima klera, bilo svjetovnoga ili redovničkoga, u sadašnjim prilikama 
dozvoljeno da budu birani kao kandidati u Zastupnički dom kod sljede¬ 
ćih izbora. Ja, potpisani tajnik, predložio sam stvar našem Svetom Ocu 
Piju X., a Njegova je Svetost blagoizvolila odgovoriti da oni to ne smiju 
bez dozvole svoga vlastitog ordinarijata i ordinarijata onoga mjesta gdje 

se kane kandidirati. + Petrus, Archiep. Caesariensis, secret.« 15 (Pio X., 
B. Pr. II, 276) 

102c. - Kanon 139, § 2: Neka svećenici ne preuzimaju 
javne službe koje uključuju vršenje laičke jurisdikcije 
ili administracije. (Zakonik kanonskog prava] 

102d. - Kanon 139, § 4: 

»Bez dozvole Svete Stolice, u mjestima gdje bude papinska zabrana, 
neka ne traže i ne primaju senatorske zastupničke službe kojom se tvore 
zakoni; toga neka ne kušaju ni u drugim krajevima bez dozvole kako vla¬ 
stitoga ordinarijata, tako i ordinarijata mjesta u kojem se ima birati.« 16 
(Zakonik kanonskog prava] 

102e. - Kanon 141,§ 1: 

»Ni na koji način svećenici neka ne potpomažu unutarnje borbe ili 
remećenje javnoga poretka.« ( Zakonik kanonskog prava] 

102f. (I.) - Kardinali, nadbiskupi i biskupi ne trebaju 
posebnu dozvolu za vršenje senatorske službe ako im to 
pravo daje sama konstitucija države, (vidi br. 79) 

103a. (I.) - Ordinariji moraju biti suzdržljivi prema svećenicima 
koji traže dozvolu da smiju postati narodnim zastupnicima. 

(1) Da li kardinali, nadbiskupi, biskupi, bilo rezidencijalni ili titular- 
ni, mogu prema normi kanona 139 § 4 tražiti ili primiti službu senatora 
ili poslanika? 

(2) Da li da mjesni ordinariji u davanju slobode svećenicima, koji žele 
zauzeti sjedišta u Zastupničkom domu, radije budu suzdržljivi ili možda 
darežljivi ? 

Odgovor na (1): Negativno i po smislu. Smisao je: Ako su po Ustavu 
države kardinali, nadbiskupi i biskupi već de iure senatori i ako je to Sveta 
Stolica na neki način priznala, kardinali, nadbiskupi, biskupi mogu bez 
posebne dozvole Svete Stolice vršiti ovu službu dok po glavnom vikaru 
ili na koji drugi način udovolje svojoj službi. U svakom drugom slučaju 
kardinali, nadbiskupi, biskupi, bilo rezidencijalni, bilo titularni, trebaju 


15 Ova je naredba za Francusku obnovljena od S. Congregatio Consistoralis, dne 9. V 1913.; B. Pr. 
VIII, 83 te 8. VI. 1914; AAS p. 313. 

16 Alexander VII., Konstitucija Sacrosancti od 18. I. 1658.; 2, n. VIII; Klement IX., Konstitucija In 
excelsa, 13. IX. 1669.; Leon XIII., Enciklika Constanti Hungarorum, 2. IX. 1893.; Sv. Kongregacija 
Consist., Dekret, 9. V 1913.; Sv. Kongregacija de Prop. Fide, Instructio ad Vic. Ap. Societ. Mission 
ad Exteros, 1659. 

dozvolu Svete Stolice. Odgovor na (2): Afirmativno na prvi dio, na drugi 
dio negativno. - Rim, 25. travnja 1922. - R Card. Gasparri, predsjednik, 
Aloisius Sincero, tajnik (Sumnje o Kanonu 139, AAS, 1922, 313) 

103b. (X.) - Svećenik za svoju političku djelatnost mora u stanovitim 
prilikama također imati dozvolu župnika na čijem području djeluje. 

»Međutim, da sačuvam čast i dostojanstvo svećenstva i da još više za¬ 
štitim brigu za duše, držim da je moja biskupska dužnost da naložim neke 
restrikcije s obzirom na sudjelovanje svećenika u navedenim (političkim) 
pokretima... Zabranjujem pod prijetnjom otpusta svećenicima Breslau- 
ske biskupije održavanje političkih govora ili političkih predavanja, bez 
obzira na njihovu narav i njihov predmet i u svakom području za koje nije 
unaprijed svaki svećenik pismeno dobio dozvolu župnika mjesta. Ova se 
zabrana također proteže na svećenike koji ne spadaju u biskupijski kler.« 
(Kardinal Bertram Breslauski, Okružnica od ožujka 1924.; Documentaion 
catholique 19.-16. III. 1924; c. 88-89) 

104. (II.) - Briga za vremenite poslove ne smije svećenika nimalo 
smetati u njegovu nastojanju za vlastitim posvećenjem. 

»Neka se, međutim, svećenici u vršenju svojih dužnosti ponašaju vrlo 
oprezno i razborito, uzevši za uzor svece. Siromašni i ponizni Franjo, otac 
bijednika Vinko Paulski i mnogi drugi koji žive u sjećanju Crkve znali su 
tako moderirati svoje brige za narod da se nisu dali odviše zaposliti te tako 
nisu na sebe same zaboravih, već su jednako živahno radili na tome da 
svim krepostima što vode do savršenstva urese svoju dušu.« (Leon XIII., 
Enciklika Graves de communi od 18. I. 1901., B. Pr. VI, 223) 

105. - Neka se svećenici ne bave katoličkom stranačkom politikom 
gdje za taj posao ima dosta svjetovnjaka, (vidi br. 450) 

106. - Neka se svećenici pod pokroviteljstvom biskupa međusobno 
ujedinjuju da uzmognu zajedničkim silama umnogostručiti 
svoju apostolsku djelatnost, (vidi br. 301, 262) 

107. - Svećenici smiju biti članovima samo onih udruženja 
koja ovise o biskupu, (vidi br. 302, 302, 263) 

108. - Svećenici koji se u laičkim organizacijama nalaze u ime 
biskupa vrše poglavito ulogu dušobrižnika, (vidi br. 303) 

VIII. VJERNICI I POLITIKA 


1. Dužnost je vjernika baviti se politikom 

109. - Zabluda je htjeti vjeru posve odijeliti od politike, (vidi br. 35) 

110. - Tko drži da božanski zakoni vrijede samo za privatni, 
a ne za javni i državni život i da se Crkva ne smije uplitati u 
politički život, spada pod osudu liberalizma. (vidi br. 39) 

111. (II.) - Čovjek se u privatnom, kao i u javnom životu 
mora ponašati kao osvjedočeni katolik, (vidi br. 271) 

»Isto tako nije dozvoljeno drukčije se ponašati privatno, a drukčije 
javno tako da se sluša crkveni autoritet u svom privatnom životu, a zaba¬ 
cuje u javnom. Zaista bi to značilo povezati dobro sa zlim i staviti čovjeka 
u borbu sa samim sobom jer on naprotiv mora biti dosljedan i da se ni 
u kojoj stvari i ni u kojoj vrsti života ne udalji od kršćanske kreposti.« 
(Leon XIII., Enciklika Immoratle Dei od 1. XI. 1885.; B. Pr. II, 51) 

112. - Crkva ne osuđuje pošten politički rad. (vidi br. 36c) 

113. - Dužnost je katolika da se bave politikom, (vidi br. 430) 

114. - Vjera nalaže katolicima da sudjeluju u 
političkom i socijalnom životu, (vidi br. 408a) 

115a. - Katolici su dužni baviti se politikom - i to 
samo katoličkom, (vidi br. 201a, 210) 

115b. - Dužnost je katolika baviti se politikom, (vidi br. 458) 

116. - Neka katolici preuzmu javne službe, (vidi br. 34a) 

117. (IV) - Neka katolici sudjeluju u javnim 
poslovima da ih tako uzmognu kristijanizirati. 

»Zatim valja vjernike brižljivo podučiti da gdje to vjerski interesi traže 
i gdje to ne sprečava opravdani poseban razlog, treba nastojati da sudjeluju 
u javnim poslovima te svojom djelatnošću i svojim autoritetom dovedu 

u sklad ustanove i zakone s pravilima pravednosti i da duh i blagotvorna 
snaga vjere prodru cijelu političku zgradu.« (Leon XIII./Kard. Rampolla, 
List o liberalizmu nadbiskupu u Bogoti od 6. IV 1900.; B. Pr. VII, 193) 

117a. (IV) - Biskupi moraju podučiti vjernike o 
načelima katoličke politike, (vidi br. 70) 

»Njegova je Svetost naložila da ti pišem sve to, prečasni gospodine, i 
da to saopćiš ostalim biskupima Kolumbije da pastiri biskupija, pošto su 
se dogovorili, odrede jedan način djelovanja i govorenja koji će biti svima 
zajednički i da zajedničkim pismom objave povjerenom stadu da se toga 
drže. « (Leon XIII./Kard. Rampolla, List o liberalizmu nadbiskupu u Bogo¬ 
ti od 6. IV 1900.; B. Pr. VII, 193) 

118. (III.) - Katolici se moraju baviti politikom te radeči za građansko 
blagostanje naroda promicat če istodobno i duševna dobra. 

»Napokon prijeti opasnost da se ljudi zaustave na pola puta jer se 
štoviše ni u legalnoj mjeri ne služe tim građanskim pravima koja moderne 
građanske konstitucije pružaju svima i prema tome i samim katolicima... 
Činjenica je da suvremene konstitucije država svima bez razlike daju mo¬ 
gućnosti da vrše utjecaj na javni život. Katolici se mogu, podvrgavajući 
se istodobno dužnostima koje im nameću Božji zakon i odredbe Crkve, 
poslužiti ovom mogućnosti posve mirne savjesti te će se tako pokazati 
isto toliko ili štoviše i sposobnijima od drugih da surađuju za materijalno 
i građansko blagostanje naroda. Na ovaj će način osim toga steći ugled, a 
ovaj će im također olakšati da brane i promiču dobra uzvišenijega reda, tj. 
dobra duše. Ova su građanska prava u velikom broju i raznovrsna sve do 
izravna sudjelovanja u političkom životu zemlje po zastupstvu naroda u 
zakonodavnim skupštinama.« 

Papa dalje iznosi da je u interesu Crkve da katolici ne sudjeluju u Ita¬ 
liji u vršenju legislativne vlasti, ali ako »najviši interes društva, interes duša 
i najviši interesi Crkve« to zatraže, on može neke osloboditi te zabrane. 
(Pio X., Enciklika U fermo proposito od 11. VI. 1905.; B. Pr. II, 98-99) 

119. (III.) - Prije negoli katolici zahvate u javni politički 
život, neka se priprave dobrom katoličkom izbornom 
organizacijom. (vidi br. 168, 215, 219, 334) 

»Ali mogućnost ove dobrohotne dozvole s naše strane nameće svim 
katolicima dužnost da se razborito i ozbiljno priprave za politički život 
za čas kada budu u ovaj pozvani. Radi toga je vrlo važno da se ova ista 
aktivnost, koju su katolici već pohvalno razvili, tj. pripravljajući se na ad¬ 
ministrativni život općina i provincijalnih savjeta pomoću jedne dobre iz- 

borne organizacije, proširi također na prikladnu pripravu i organizaciju 
za politički život kao što je to dobro preporučilo Vrhovno predsjedništvo 
ekonomskih organizacija Italije u svojoj Okružnici od 3. prosinca 1904.« 
(Pio X., Enciklika U fermo proposito od 11. VI. 1905.; B. Pr. II, 98-99) 

120. (III.) - Katolik (ili stranka) koji surađuje u državnom 
životu mora raditi z a socijalno i ekonomsko dobro domovine 
i istodobno braniti interese vjere. (vidi br. 233) 

»Istodobno treba isticati i u praksi slijediti uzvišena načela koja rav¬ 
naju savješću svakoga istinitog katolika: on se prije svega mora sjetiti da u 
svakoj prilici bude katolik i da se kao takav zaista i pokaže preuzimajući 
javne službe i vršeći ih s čvrstom i nepokolebljivom odlukom da će pro¬ 
micati, koliko to može, socijalno i ekonomsko dobro domovine, poglavito 
pučanstva, i to prema načelima čisto kršćanske civilizacije i da će isto¬ 
dobno braniti najviše interese Crkve, to jest vjere i pravednosti.« (Pio X., 
Enciklika Ii fermo proposito od 11. VI. 1905.; B. Pr. II, 98-99) 

121. (II.) - Katolici se moraju baviti politikom da rekristijaniziraju 
državu. Njihova (načelno) politička akcija mora biti 
jedinstvena i podređena biskupima, (vidi br. 72, 239) 

»Također je za sveopće dobro važno da katolici mudro pridonesu 
svoju pripomoć upravi općinskih posala i da osobito uznastoje da u tom 
pravcu djeluju te se javna vlast tako pobrine za vjerski i moralni odgoj mla¬ 
deži, kao što se to dolikuje kršćanima; o tome poglavito ovisi blagostanje 
pojedinih gradova. Općenito će biti korisno i pohvalno ako katolici prošire 
svoj djelokrug izvan granica ovoga odviše uska polja i preuzmu velike dr¬ 
žavne terete. Općenito, velimo, jer su ovdje naši savjeti upravljeni svim 
narodima. ( Papa aludira na posebne talijanske prilike.) Ali općenito, kao 
što smo to rekli, ne htjeti sudjelovati u javnim poslovima, to bi se takvo 
ponašanje moralo isto tako osuditi kao kada netko ne bi htio brinuti ni 
za sveopću korist niti bi ovoj htio pripomoći; tim više što su katolici već 
poradi nauka koji ispovijedaju prisiljeni u potpunoj mjeri po savjesti vršiti 
ovu dužnost. Uostalom, ako oni budu apstinirali, uzde će vlasti bez dvojbe 
prijeći u ruke onih čiji nazori zaista ne daju velike nade da će koristiti do¬ 
brobiti države. To bi bilo i sudbonosno za kršćanske interese jer bi nepri¬ 
jatelji Crkve imali svu vlast, a njeni branitelji nikakvu. Jasno je zbog toga 
da katolici imaju opravdane razloge da zahvate u politički život jer oni to 
čine i moraju to činiti ne da uzmognu dati svoje odobrenje svemu onom 
što danas ima nevrijednoga u političkim institucijama, već da izvuku iz 
ovih samih institucija, ukoliko se to može, sveopće i istinito dobro, uzevši 

si za cilj da poput najzdravijega soka i krvi uliju u sve žile države mudrost 
i snagu katoličke vjere.« 

»Isto je bilo u prvim vjekovima Crkve. Ništa nije bilo udaljenije od 
načela i ćudoređa Evanđelja negoli načela i ćudoređe pogana; ipak se je 
moglo vidjeti gdje nepokvareni kršćani usred praznovjerja i uvijek sebi 
slični junački ulaze svakuda gdje im se je otvorio ulaz. Uzorne vjernosti 
prema vladarima i potpuno poslušni zakonima države, ukoliko im je to 
bilo moguće, oni su posvuda prosipali divno blistavih svetosti i nastojali 
da budu korisni svojoj braći i da privuku druge da slijede Krista, ipak spre¬ 
mni da napuste mjesto i da umru junački ako nisu s neokaljanom savješću 
mogli sačuvati časti, činovnička mjesta i vojničke službe.« 

»U vremenima u kojima se nalazimo na mjestu je da obnovimo ove 
primjere naših djedova. Prije svega je potrebno da katolici, dostojni toga 
imena, odluče da budu i da se pokažu kao odani sinovi Crkve; neka bez 
oklijevanja odbiju sve što se ne bi moglo složiti s tim uvjerenjem; neka se 
služe javnim ustanovama ukoliko oni to mogu s čistom savjesti na korist 
istine i pravednosti; neka rade da sloboda koju je opredijelio prirodni i 
Božji zakon ne prekorači granicu; neka si stave za zadaću da svaku javnu 
ustanovu svedu k onom kršćanskom obliku koji smo stavili za uzor. Nije 
lako odrediti jedan jedinstven i siguran način da se oživotvore ove stvari. 
Valja ih naime prilagoditi raznim mjestima i vremenima, koji se opet me¬ 
đusobno vrlo razlikuju. Ipak, prije svega, valja sačuvati slogu htijenja i teži¬ 
ti za jedinstvenošću u akciji. Jamačno će se postići ovaj dvostruki rezultat 
ako si svaki uzme za životno pravilo da slijedi odredbe Apostolske Stolice 
i bude poslušan biskupima koje je postavio Duh Sveti da ravnaju Crkvom 
Božjom (usp. Dj 20,28).« (Leon XIII., Enciklika Immortale Dei od 1. XI. 
1885.; B. Pr. II, 47-51) 

122. (III.) - Neka katolici sudjeluju u javnim poslovima i ondje gdje je 
zakonodavstvo bezbožno. U obrani vjere katolici moraju i na političkom 
polju biti složni, pa makar se nalazili u više dozvoljenih stranaka . 17 

»Pošto smo u našoj enciklici temeljito ustanovili tu istinu, mi smo 
označili razliku između političke vlasti i zakonodavstva i pokazali smo da 
pristajanje uz jedno nimalo ne uključuje pristajanje uz drugo u točkama gdje 
se je zakonodavac, zaboravivši na svoju misiju, stavio u protuslovlje s Bož¬ 
jim zakonom i zakonom Crkve. I neka si svi dobro zapamte da razumnu i 
junačku privrženost domovini dokazuju oni ljudi koji svim silama rade i koji 
se nastoje poslužiti svojim utjecajem djelujući na vlade da promijene mnoge 
nepravedne i nevaljale zakone, a istodobno ne pokazuju ni tračak neprija- 


17 Poznato je da su u to doba francuski katolici bili u raznim konzervativnim - dopuštenim - strankama. 

teljstva prema vlastima kojima je povjereno da ravnaju općom institucijom 
(državom). Tko bi se usudio ustvrditi da su kršćani prvih vjekova bili protiv¬ 
nici Rimskoga Carstva jer se nisu prigibali pred idolopoklonskim naredbama 
te su nastojali da se ove ukinu? Shvati li se na taj način zajedničko vjersko 
područje (to jest, ako se dobro razlikuju politička vlast i zakonodavstvo) i uz 
to ako katolici nastoje da se domognu političke vlasti i na taj način da gle¬ 
daju da poprave samo zakonodavstvo, to će se razne konzervativne političke 
stranke moći, a i morati složiti. Ali ljudi, koji bi sve podredili prethodnoj 
pobjedi njihove vlastite stranke, pa bilo to i pod izlikom da im se ta pobjeda 
čini najzgodnijom za samu obranu vjere, u tom bi slučaju oni uslijed kobne 
zbrke ideja bili uvjereni da u realnosti prije dolazi politika koja dijeli negoli 
vjera koja ujedinjuje. I njihova bi bila pogreška kada bi na kraju uspjelo na¬ 
šim neprijateljima da izrabe njihovu neslogu, kao što su to već i odviše puta 
učinili i da ih napokon sve pobijede.« (Leon XIII., Enciklika Notre consola- 
tion od 3. V 1892.; B. Pr. III, 126) 

123. - Crkva potpomaže ljude koji imaju ispravna načela 
o odnosu između Crkve i države. (vidi br. 41) 

124. - 1 stranačko organizirani katolici nisu samo 
dužni da privatno brane izvanstranačku Crkvu, nego 
da to čine i na političkom polju, (vidi br. 315b) 

125. - Svi su katolici dužni svagdje braniti Crkvu. (vidi br. 315a) 

126. - Katoliku nije dozvoljeno da bude »neutralan« 
u javnom životu, (vidi br. 2 73) 

127. - Katolik ne smije biti neutralan več borben, (vidi br. 272) 

128. - Osuda neutralnosti: svi ljudski čini moraju biti upravljeni prema 
Bogu i potpadaju u ćudorednom pogledu pod sud Crkve, (vidi br. 274) 

129. - Sveta Stolica daje katolicima lozinku u 
načelno-političkim pitanjima, (vidi br. 50) 

130. - Papu treba slušati iz vjerskih motiva kada daje 
konkretne političke smjernice. (Neka Francuzi priznaju 
republiku1) Osuda onih koji to ne čine. (vidi br. 57, 61) 

131. - Papa ima pravo da prema prilikama mijenja odredbe, 
a vjernici ga moraju potpomagati, (vidi br. 53) 

132. - Sav se narod po uputi pastira mora moliti 
za dobar uspjeh izbora. (vidi br. 83j) 

133. - Za kojega kandidata moramo, a za kojega 
ne smijemo glasovati? (vidi br. 83k) 

134. - Dužnost je katolika da glasuju, (vidi br. 83e) 

135. - Dužnost je katolika da dobro glasuju, (vidi br. 83j) 

136. - Ne glasovati je »grijeh propusta«, (vidi br. 83g) 

137. - Loše glasovati je grijeh proti Bogu i bližnjemu, (vidi br. 83h) 

138. - Katkada je dobro poslati svećenike u parlament, (vidi br. 100) 

139. - Smjernice se za politički rad katolika nalaze 
u spisima Svete Stolice, (vidi br. 47) 


2 . Općenita načela političke akcije vjernika 

140. - Vjera ima vječan cilj, politika samo vremenit, (vidi br. 36a) 

141. - Politička akcija - oblik kolektivne ljubavi 
prema bližnjemu je potrebna, (vidi br. 408) 

142. - Politički rad katolika teži za tim da se djelatnost države 
usmjeri prema smjernicama katoličke misli, (vidi br. 434) 

143. (II.) - Temeljno je načelo katoličke politike da je svaka vlast od Boga 
i da prema tome mora biti ljudi koji slušaju i ljudi koji zapovijedaju . 18 

»Da se uzmognu oba (socijalno i političko pitanje) mudro i pravedno 
riješiti, pa makar kako hvale vrijedna bila proučavanja, nagađanja, pokušaji 
o kojima se je raspravljalo, ipak ništa nije tako potrebno kao ono da se 
ljudi upute da po načelima kršćanske vjere iz dna svijesti utisnu u dušu 
smisao za pravo i dužnost. O socijalnom smo pitanju u tom duhu nedavno 
raspravljah pozivajući se na Evanđelje i na načela naravnoga razbora. Sto 


18 Vidi o tome posebnu encikliku Leona XIII. Diuturnum illud od 29. VI. 1881. 

se tiče političkoga pitanja, tj. da se uzmognu pomiriti sloboda i vlast, ove 
dvije stvari koje mnogi u teoriji miješaju, a u praksi odviše rastavljaju, i za 
takvo političko pitanje kršćanska filozofija ima predivna načela. Primimo 
li naime načelo i prisvoje li ga svi da je vlast od Boga, pa makar koji oblik 
imala vladavina, odmah razbor jednima priznaje vlast da zapovijedaju, a 
nalaže drugima da slušaju. To nije oprečno ljudskom dostojanstvu jer se 
zapravo pokorava Bogu, a ne ljudima. Bog će dakle najstrože suditi onima 
koji vladaju ako ne budu ispravno i pravedno zastupali njegovu osobu. 
Sloboda pojedinaca ne može biti nikom sumnjiva ni mrska jer nikom ne 
škodi i jer će se kretati samo u djelokrugu onoga što je istinito, ispravno i 
što je u skladu s javnim mirom.« (Leon XIII., Apostolsko pismo Praeclara 
gratulationis od 20. VI. 1894.; IVj 102) 

144a. - Crkva propovijeda poslušnost prema 
zakonitoj vlasti, (vidi br. 34) 

144b. - Međusobni odnos duhovne i vremenite vlasti, (vidi br. 455) 

144c. - Duhovna se i vremenita vlast moraju 
međusobno potpomagati, (vidi br. 456) 

144d. - Moderna država i njene dužnosti, (vidi br. 457) 

144e. - Nekoja politička načela: solidarnost, 
hereditacija, autoritet, (vidi br. 454) 

145. (II.) - Stajalište katolika prema 
nepravednim vladama, (vidi br. 241) 

»Gdje vlada, koja drži društvo pod tlakom nepravedne sile, tako jako 
ugnjetava i tlači građane ili nasilno oduzima Crkvi slobodu na koju ima pra¬ 
vo, dozvoljeno je tražiti drugu političku organizaciju u kojoj će biti dopu¬ 
šteno slobodno djelovanje, no na taj se način ne traži neograničena ili loša 
sloboda, već neko olakšanje za sve; što se jedino traži to je da ne bude 
oduzeta mogućnost činiti dobro tamo gdje je dana sva sloboda zlu.« (Leon 
XIII., Enciklika Libertas praestantissimum od 20. VI. 1888.; B. Pr. II, 211) 

146. (II.) - Stajalište katolika prema zakonodavcima čije se 
odredbe protive Božjem i naravnom zakonu, (vidi br. 242) 

»U slučaju da vladari smiono prekoračuju granice svoje vlasti, kato¬ 
lički nauk ne dopušta buniti se na vlastitu ruku protiv njih da se ne bi sve 
više i više poremetili mir i red i da to za samo društvo ne urodi još većom 
štetom. I kada je stanje postalo tako nesnosno da se čini da osim pobune 

nema druge nade spasu, treba tražiti lijek u zaslugama kršćanske strpljivo¬ 
sti i u vrućim molitvama. Ako odredbe zakonodavaca i vladara potvrđuju 
ili određuju nešto što se protivi Božjem ili naravnom zakonu, dostojanstvu 
kršćanskoga imena, dužnost i zapovijed apostolska izjavljuju da se treba 
većmapokoravati Bogu negoli ljudima, (usp. Dj 5,29).« (LeonXIII., Enci¬ 
klika Quod apostolici od 28. XII. 1878.; B. Pr. I, 35) 

147. - Vjernici moraju slušati Svetu Stolicu u 
načelnim političkim stvarima, (vidi br. 58) 

147a. (II.) - Katolici moraju biti složni. Uvjet je sloge: 
pokornost biskupima, (vidi br. 78d, 195a) 

»Kao što je u svakom ljudskom udruženju, bez obzira na motiv nje¬ 
gova ustrojstva, radi uspjeha zajedničkoga rada od najveće važnosti da čla¬ 
novi teže za jednim te istim ciljem, to moramo i mi raditi iz svih sila da 
nestanu sve vrste nesloge i nesporazma među katolicima, da spriječimo 
nastajanje novih i da postignemo te svi budu ujedinjeni u istoj misli i u 
istom djelu. Neprijatelji Božji i Crkve dobro razumiju da svaka nesloga 
među nama u činima naše obrane za njih postaje pobjedom. Oni se tako¬ 
đer često utječu sljedećoj taktici: kada vide katolike vrlo složne, to nastoje 
da među njih spretno bace sjeme nesloge i da na taj način unište njihovu 
jedinstvenost. Kamo sreće da u ovoj taktici nisu i odviše često uspjeli na 
veliku štetu vjere! Tako dakle, kada zakonita vlast izda pozitivnu odredbu, 
neka nikomu ne bude dopušteno ne pokoriti joj se pod izlikom da mu 
se to ne sviđa, već neka svatko podvrgne svoj način gledanja autoritetu 
poglavara i neka ga sluša jer mu tu dužnost nalaže savjest. Isto tako, neka 
se nijedan privatnik izdajući knjige ili novine ili javnim govorima ne name¬ 
će za crkvenoga učitelja. Svi znaju komu je od Boga u Crkvi podijeljeno 
učiteljstvo; ovomu treba ostaviti cijelu i potpunu slobodu da govori kada 
i kako mu se to čini zgodnim; dužnost je drugih da ga smjerno slušaju i da 
se prilagode njegovoj riječi.« (Benedikt XV, Enciklika Ad beatissimi od 1. 
XI. 1914.; AAS, 1914, 609-610) 

147b. (III.) - Katolici moraju u politici (unutarnjoj 
i vanjskoj) i kao katolici biti složni. 

»Što je tako pogubno za katoličku stvar i što je tako strano božanskim 
zakonima i načelima Crkve kao kada su kršćanski vjernici među se podije¬ 
ljeni uslijed stranačkih borbi? ‘Zaista, kraljevstvo koje je u sebi podijeljeno 
bit će razoreno’ (usp. Mt 12,25). To se isto događa kršćanskom narodu 
kada je zaboravio da bude ‘jedno srce i duša jedna’ i kada postupno otpada 
od one ljubavi koja nije samo ‘vez savršenstva’ (usp. Kol 3,14) već osobit 

i prvi zakon kršćaninu (usp. Mt 22,38-39) jer ga je Otkupitelj ljudskoga 
roda ostavio kao amanet i proglasio znakom i dokazom prave vjere: ‘Po 
ovom će svi upoznati da ste moji učenici ako se budete ljubili među so¬ 
bom’ (usp. Iv 13,35; 15,12.17; 17,11). Događa se da nesloge ove vrste 
nisu samo vrlo udaljene od duha Krista Gospoda, već imaju taj bijedni 
učinak da one koji su izvan Crkve sve više i više odbijaju od katoličke 
vjere, dok je naprotiv bratska složnost i ljubav katolika bila vanjskima (ne- 
katolicima) snažan poziv da dođu u njihov krug.« 

(Papa nadalje savjetuje da svećenici uče istodobno francuski i engle¬ 
ski da mogu koristiti vjernicima obaju naroda.) 

»Činimo svojima riječi Pavla apostola: ‘Zaklinjem vas, braćo, imenom 
Gospodina našega Isusa Krista: svi budite iste misli; neka ne bude među 
vama razdora, nego budite savršeno istoga osjećanja i istoga mišljenja’ (1 
Kor 1,10). ‘Podnosite jedni druge u ljubavi; trudite se sačuvati jedinstvo 
Duha svezom mira’ (Ef 4,2-3). Ta mi smo djeca istoga Oca, dionici istoga 
božanskog stola i istih sakramenata, zvani k istom blaženstvu: ‘Ta u jednom 
Duhu svi smo u jedno tijelo kršteni... I svi smo jednim Duhom napojeni’ 
(1 Kor 12,13). 'Koji ste god u Krista kršteni, Kristom se zaodjenuste’ (Gal 
3,27). ‘Tu više nema: Grk - Židov, obrezanje - neobrezanje, barbar - skit, 
rob - slobodnjak, nego sve i u svima - Krist’ (Kol 3,11). Ako vjernici onoga 
kraja iz porodičnih ili narodnih razloga ne osjećaju isto i trpe zbog tjele¬ 
snih ograničenja, to naprotiv trebaju, prema savjetu Augustina (Sermo 59, 
Migne, P L., t. 38, col. 440), da se prošire prostori ljubavi. Ako se ipak ne 
mogu pravično i dobro u svemu složiti na temelju jedinoga zakona ljubavi, 
to su u Crkvi od Duha Svetoga postavljeni oni koji će suditi i čijim se od¬ 
lukama moraju pokoravati vjernici ako žele biti Kristovi i ne žele da ih se 
drži za pogane i carinike. Zato neka vaše misli i vaše brige budu usmjerene 
prema tome da svi budu jedno i da budu savršeni u jedinstvu kao što je to 
naučavao i molio božanski Učitelj malo prije nego je za nas pretrpio smrt 
na križu: ‘Jedno tijelo i jedan Duh - kao što ste i pozvani na jednu nadu 
svog poziva! Jedan Gospodin! Jedna vjera! Jedan krst! Jedan Bog i Otac 
sviju, nad svima i po svima i u svima!’ (Ef 4,4-6). ‘Naprotiv! Budite jedni 
drugima dobrostivi, milosrdni; praštajte jedni drugima kao što i Bog u Kri¬ 
stu nama oprosti’ (Ef 4,32).« (Benedikt XV, List kanadskim biskupima 
od 8. IX. 1916.; AAS, 1916, 389-393) 

147c. (IX.) - Dužnost je Crkve i pape da u stanovitim slučajevima 
daju političke upute i smjernice, (vidi br. 40b, 48b, 447a) 

»Ne prolazi dan u kojem se ne bismo morali zahvaliti Bogu za utjehe 
koje izviru svuda oko nas kao iz jednoga divnog vrela, iz ovoga prekrasnog 
saveza osoba, ustanova i organizacija kao što je Katolička akcija. Ali kada 

potaknuti očinskom, instinktivnom brižljivošću pozornije gledamo oko 
nas, to otkrivamo više činjenica koje, iako ne zadaju pravu bol, to su ipak 
povodom velikih briga.« 

»Čini nam se da vidimo gdje niču ovdje i ondje ideje i mišljenja, držanja 
i kretnje koje kao da nisu učinjene da nas umire. Netko veli na primjer: Sve¬ 
ti Otac se ne bi trebao baviti politikom. On bi nam trebao ostaviti slobod¬ 
ne ruke. Ne trebamo upute... Ali kada se politika približava oltaru i vjeri, 
Crkva i papa koji je predstavlja imaju ne samo pravo već i dužnost da daju 
upute i smjernice koje sami katolici imaju pravo tražiti i dužnost slijediti. 
Tako je eto najveća politička smjernica bila zacrtana od Učitelja kada je re¬ 
kao: ‘Dajte caru što je carevo, a Bogu Božje’ i isto su se tako apostoli doticali 
najtežih političkih pitanja kada su naučavali: svaka je vlast od Boga.« (Papa 
Pio XI., Govor talijanskim katoličkim sveučilištarcima od 8. XI. 1924.) 

147d. (IX.) - Katolička akcija ne bavi se stranačkom 
politikom, več podučava vjernike kako če se ovi najbolje 
poslužiti politikom, (vidi br. 356b, 447b) 

»Ali eto drugih gdje se tuže što Papa dopušta premalo politike Ka¬ 
toličkoj akciji. Sinovi moji, istina je jasna, iako nije uvijek laka, jer jasno i 
lako nisu sinonimi i nema istine koja bi bila tako jasna da ne bi mogla biti 
zasjenjena. Manzoni je štoviše govorio sa svojom običajnom istančanošću 
da bi netko i u geometrijsko pravilo o kutovima trokuta jednakim dvjema 
ravnim crtama posumnjao kada bi ovo imalo posljedice za praktični život. 
Mi ne bismo trebali osjećati potrebu da naglasimo ovo pitanje jer smo uvi¬ 
jek govorili na isti način; što se tiče politike poradi politike, političke borbe 
i politike stranke, Katolička akcija u ovu se ne treba i ne može miješati 
upravo zato što je katolička. Treba li dakle potpunoma isključiti politiku? 
Ne, ali vas podsjećamo, vas, mladež, što smo rekli prvi puta kada smo pri¬ 
mili katoličku omladinu u dvorištu sv. Zampara.« 19 (Papa Pio XI., Govor 
talijanskim katoličkim sveučilištarcima od 8. XI. 1924.) 

147e-l. (IX.) - Katolik koji se bavi politikom mora 
steči prije toga temeljitu vjersku, duhovnu, ekonomsku 
i socijalnu izobrazbu. (vidi br. 356b, 447c) 

»Politika u svoje vrijeme kada i kako treba, i neka se njom bavi tko je 
za to pozvan nakon zgodne priprave, i to priprave potpune, vjerske, umne, 
ekonomske, socijalne, napokon priprave što si je temeljitiju možemo uop¬ 
će zamisliti. Katolička akcija, iako sama ne djeluje politički, hoće podučiti 
katolike kako će se politikom najbolje poslužiti: što su dužni činiti dobri 
građani uopće, a posebice katolici, budući da samo ispovijedanje katoličke 

19 Taj se govor nalazi u Zlatnoj knjizi Orlovske organizacije, Zagreb, 1924. 

vjere od njih traži da budu najbolji građani. To je priprava koju iziskuje 
svaki stalež. Tko hoće da se bavi politikom, ne može izbjeći dužnosti da 
se za nju temeljito pripravi.« (Papa Pio XI., Govor talijanskim katoličkim 
sveučilištarcima od 8. XI. 1924.) 

147e-2. (IX.) - Papi su mile katoličke političke stranke, (vidi br. 217, 447dj 
»Sjećamo se da smo poznavali mnogo članova staroga njemačkog 
Centruma koji su imali u svom stanu teološku biblioteku i koja, iako ne 
bi dostajala, to bi ipak bila hvalevrijedna štoviše i za jednoga svećenika. 
Ova biblioteka isto tako nije manjkala u sjedištu svake grupe. I tako se je 
dogodilo da se je Bismarck zaustavio zaprepašten pred tim katolicima ako 
bi se kojom prilikom zaletio na vjersko područje.« (Papa Pio XI., Govor 
talijanskim katoličkim sveučilištarcima od 8. XI. 1924.) 

147f. (IX.) - U politici se smije surađivati sa strankom 
koja počiva na neispravno vjersko-moralnim načelima 
samo onda ako je to zahtjev neizbježive nužde ili nakana 
da se spriječi još veče zlo. (vidi br. 217.b, 447.e) 

»Ali kod nas kola odviše ideja koje pokazuju opasni manjak priprave. 
Kaže se npr.: želi li se surađivati s jednim zlom, da je dovoljan koji mu dra¬ 
go razlog općega dobra. Ali to je posve krivo; jedna se takva suradnja koja, 
što se samo po sebi razumije, može biti samo materijalna, može opravdati 
samo neizbježivom nuždom ili da se spriječi još veće zlo. Navodi se još 
suradnja katolika i socijalista drugih naroda, ali se miješaju posve raznolike 
prilike zbog slaba razlikovanja ne uzimajući u obzir različitost okoline te 
povijesnih, političkih i vjerskih uvjeta. Jedna je stvar ako se nalazimo na¬ 
suprot jednoj stranci koja je već došla na vlast, a drugo je ako pomažemo 
drugoj stranci njezin dolazak do vlasti - prilike su bitno različite.« (Papa 
Pio XI., Govor talijanskim katoličkim sveučilištarcima od 8. XI. 1924.) 

147g. (IX.) - Neka katolici u politici budu složni, njihova je dužnost da 
svoju političku djelatnost postave na temelje vjere. (vidi br. 217c, 447d) 

»I zaista je bolno srcu Oca kada gleda dobre sinove i dobre katolike 
kako su podijeljeni i kako se bore jedni proti drugima. Zašto u ime kato¬ 
ličkih interesa siliti ili se držati prisiljenim da se pristaje uz program tamo 
gdje bi taj program, budući da je akonfesionalan, sam po sebi dovodio do 
toga da se ne vodi računa o katoličkoj konfesiji? Isto tako nije dobro kada 
katolici učine od nasilja sistem i ovjekovječe njihove prijetnje nastavljajući 
time miješati i poistovjećivati opće dobro s dobrom pojedinca; isto tako 
nije dobro kada potpomažu jedno stanje stvari i raspoloženje koje mora da 
dovede do bolnih protuslovlja i do sudbonosnih posljedica po opće dobro. 

Zar ne bi bilo mnogo korisnije, zar ne bi bila potrebna dužnost za katolike 
da postave kao temelj svakoj svojoj djelatnosti, štoviše i političkoj, velika 
načela vjere i religije koja ispovijedaju i ispod kojih se ni jedan dio njiho¬ 
va života ne može i ne smije izuzeti? Evo što trebate razumjeti, vi, koji se 
tako ozbiljno pripravljate za javni život. Učinit ćete dobro djelo noseći ove 
očinske riječi povjerenja onamo gdje mislite da bi se mogle dobro primiti 
i gdje mogu učiniti neko dobro. To će znati uočiti i učiniti prosvijećena 
ljubav koju pomaže vaš žar koji je apostolski.« (Papa Pio XI., Govor tali¬ 
janskim katoličkim sveučilištarcima od 8. XI. 1924.) 

147h-l. (IX.) - Svećenik mora biti iznad stranačke politike, 
ali je njegova dužnost da širi ispravna politička načela i 
da vrši svoje političke dužnosti. (vidi br. 54a, 447f] 

»Ako mi svećenici - Božansko Srce Isusovo nas to naučava - želimo 
činiti što Gospod od nas traži, to moramo raditi jedino i isključivo na sla¬ 
vu Božju i za spas duša. Ako smo to učinili, to smo sve učinili; to je naša 
zadaća i naše poslanje. To je djelokrug rada koji nama pripada, a isto tako 
poglavito i ondje gdje se radi o općem narodnom blagostanju. Radi li se 
o osobnoj sreći, to neka se razviju u svakom pojedincu sve njegove spo¬ 
sobnosti do najvećega stupnja. Radi li se o općem dobru, to je razumljivo 
da valja doći do podjele posla ne želimo li da mu mnogo toga uzmanjka. 
Financijer neka se bavi novcem, trgovac poslovima, industrijalac industri¬ 
jom, seljak obrađivanjem zemlje, vojnici obranom zemlje, sposobni i zako¬ 
nito izabrani građani državnim poslovima. To je temeljno pravilo bez koje¬ 
ga se ne može djelovati. To naravno ne znači da se svi drugi, a među njima 
i svećenici, ne trebaju brinuti za politiku. Upravo ona, zato što se odnosi 
na javno dobro, mora biti predmetom djelotvorne ljubavi koja mora biti 
to veća što je javno dobro veće i što ima veću važnost. I svećenici mogu 
i trebaju i ovdje sudjelovati na izravan način, bilo dajući primjer kako se 
savjesno vrše prava i ispunjavaju dužnosti, što im pripadaju, bilo da prema 
zakonima Božjim i Crkve prosvjetljuju i ravnaju mnijenjem građana. Ali 
to što dužnost ljubavi traži od svećenika poradi općega dobra neće moći 
izvršiti ako taj posao, koji im je milost Božja posebice dala, ne budu vršili 
na čast Božju i za spas duša. Ako tako djeluju, to rade na najplemenitiji, 
najdragocjeniji način za opće, socijalno i političko dobro. Razlog je tomu 
što su interesi Božji i duša najviši i najdublji, temelj i kruna svih ostalih, 
nepopustivi preduvjet, jedino sigurna garancija svega onoga što se uopće 
može zamisliti ili učiniti za opće dobro.« 

»Ako mi svećenici ne ispunimo ovu zadaću, to je neće nitko drugi iz¬ 
vršiti. Svi drugi će bolje, negoli bismo mi to mogli, druge stvari izvršiti, jer 
su slobodni od svih onih svetih zapreka koje nam donosi svećenički stalež. 

Potpuni se istiniti smisao Apostolovih riječi ‘nitko tko vojuje za Boga ne 
povezuje se s vremenitim poslovima’ odnosi na političke borbe, na izrazite 
stranačke prepirke, kako ih svijet sa sobom donosi.« (Papa Pio XI., Govor 
talijanskom svećenstvu Apostolata molitve od 18. IX. 1924. Kipa od 26. 

IX. 1924.; Život, 1. I. 1925.) 

147h-2. (III.) - Okružnica kardinala Gasparrija o 
političkoj akciji talijanskoga klera, (vidi br. 447gj 

»Budući da je u Italiji uzrujanost duhova radi suvremenih političkih 
borbi tako velika, to je nemoguće da svećenik, koji po volji Božjoj ima za¬ 
daću naviještati mir i ljubav, na ikoji način radi u jednoj političkoj stranci. 
Njegovo sudjelovanje u političkim borbama ne bi bilo bez opasnosti za 
njegovu osobu i za Crkvu. Ali to ne brani da svećenik može slobodno, na 
veće dobro vjere i društva, vršiti svoja građanska prava. Pozivljemo bisku¬ 
pe da nad tim bdiju, da bez razlike svi svećenici svjetskoga i redovničkoga 
klera budu izvan i iznad svih političkih stranaka i poglavito da ne surađuju 
u stranačkim listovima. U tu svrhu prilažemo ovom listu dva posljednja 
govora Svetoga Oca što ih je održao katoličkim sveučilištarcima i svećen¬ 
stvu Apostolata molitve.« (Kardinal Gasparri, Okružnica o političkoj ak¬ 
ciji talijanskoga klera. Kipa od 3. X. 1924.; Život, 1. I. 1925.) 

147i. (XII.) - Sveta Stolica stoji izvan i iznad svih stranačkih 
borba i Sveta Stolica nije šuštala da opetuje ovo načelo. (Papa 
Pio XI., O katoličkoj političkoj akciji. Vidi u: LOsservatore Romano 
od 5. X. 1924. i Život, br. 1, siječanj 1925., str. 44-49) 

147j. (XII.) - Također se Katolička akcija i sve 
organizacije koje o njoj ovise moraju postaviti izvan i 
iznad svih političkih stranaka, (vidi br. 147d) 

»Katolička akcija stoji dakle po strani svim nasiljima i izgredima, po¬ 
tjecali ovi od vladajuće stranke ili od opozicije. Ipak, opravdani otpor ka¬ 
tolika protiv svim nasiljima neće nikada uzmanjkati. Ali se taj ne smije 
zamijeniti razbijačkim otporom njihovih neprijatelja, koji pobijaju nasilje 
nasiljem.« To je jasni smisao Papina govora što ga je upravio katoličkim sve¬ 
učilištarcima čija je organizacija učlanjena u Katoličkoj akciji. Ove tvrdnje 
koje je Papa upravio na svoje sabrane sinove ponavlja samo ono što je već 
u više navrata upravio organizacijama i vođama Katoličke akcije. Uvijek se 
je tražilo da Katolička akcija (a protivnici su dugo tražili da je uzmognu 
lakše uništiti) ni na koji način ne djeluje kao politička organizacija. (Usp. 
Papa Pio XI., O katoličkoj političkoj akciji. LOsservatore Romano od 5. 

X. 1924. i Život, br. 1, siječanj 1925., str. 44-49) 

147k. (XII.) - Iz još jačih razloga ne smiju svećenici, ti službenici 
ljubavi i mira, sudjelovati u sadašnjim prepirkama, (vidi br. 147h-l) 

»Radi toga oni ne smiju, također, surađivati ni kod kojih stranačkih 
novina. Razlozi su tome u dostojanstvu njihove službe, u zadaći koja sve 
obuhvaća i u obziru prema neoskvrnjenosti njihove osobe i njihovih vjer¬ 
nika.« (Papa Pio XI., O katoličkoj političkoj akciji. Vidi u: LOsservatore 
Romano od 5. X. 1924. i Život, br. 1, siječanj 1925., str. 44-49) 

147 1-1. (XII.) - Članovi svjetskoga i redovničkoga klera 
imaju potpunu slobodu u vršenju svojih građanskih prava 
prema mjerilu svoje savjesti, (vidi br. 147h.) 

»Vršenje je ovih prava u neku ruku njihova dužnost, iako je ova po¬ 
dređena svetijim pravima i dužnostima svećeničkoga staleža.« (Papa Pio 
XI., O katoličkoj političkoj akciji. Vidi u: LOsservatore Romano od 5. X. 
1924. i Život, br. 1, siječanj 1925., str. 44-49) 

147 1-2. (XII.) - I svećenici smiju i trebaju surađivati 
kod javnih stvari, (vidi br. 147h-l) 

Ne samo izvršavanja ovih dužnosti, već i načina kako se to ima činiti i 
prije svega odnos svećenika prema novinarstvu dotaknuo se je Sveti Otac u 
svom govoru kada je rekao: »I svećenici smiju i trebaju surađivati kod javnih 
stvari, bilo primjerom savjesna vršenja svojih vlastitih dužnosti, bilo da ravnaju 
i prosvjetljuju savjesti prema nepogrešivim odredbama zakona Božjega i nje¬ 
gove Crkve.« (Papa Pio XI., O katoličkoj političkoj akciji vidi u: LOsservatore 
Romano od 5. X. 1924. i Život, br. 1, siječanj 1925., str. 44-49) 

147m. (XII.) - Svećenička djelatnost ravnanja i prosvjetljivanja 
potrebna je u ovo burno doba. (vidi br. 147h) 

»Ova je svećenička djelatnost ravnanja, prosvjetljivanja i savjetovanja, 
ujedinjavanja i pomirivanja upravo ona koja je potrebna u ovo burno doba. 
Ona je i najdostojanstvenija i najbolje odgovara svećeniku. Ona će također 
u sadašnjim prepirkama biti najkorisnija Crkvi i katoličkim svjetovnjaci¬ 
ma, štoviše cijelom građanskom društvu, i dobro će doći i onim protivni¬ 
cima koji sada s toliko nerazumijevanja na nju napadaju i koji je kleveću. 
Jasno je radi toga da se obveza prema ovim načelima ne odnosi na to da 
svećenik potpomaže ovu ili onu stranku, već ona ide jedino za tim da dje¬ 
lujući izvan svake stranke i svake političke prepirke radi za opće dobro.« 
(Papa Pio XI., O katoličkoj političkoj akciji vidi u: LOsservatore Romano 
od 5. X. 1924. i Život, br. 1, siječanj 1925., str. 44-49) 

148. - Crkveno učiteljstvo ima pravo odrediti izborne 
dužnosti, a vjernici ga moraju slušati, (vidi br. 69] 

149. - (Tekst ovoga broja je izgubljen. Nema ga u originalu. - op.ur.) 

150a. (II.) - Birati valja svjesne katolike, a ne one »koji 
obećavaju slobodu, a sami su robovi pokvarenosti«. 

»Jamačno posvuda gdje Crkva ne zabranjuje sudjelovanje u javnim 
poslovima valja potpomagati ljude čelična poštenja i takve koji će steći 
zasluga za kršćansko ime i ni pod kojim se uvjetom njima ne smiju pret¬ 
postavljati prema vjeri loše raspoloženi ljudi. Iz ovoga se vidi kako je važna 
zadaća da se sačuva sloga katolika, osobito u doba kada se na kršćansko 
ime napada s tolikom proračunanom žestinom. Ljudi koji žele biti tijesno 
povezani uz Crkvu, ‘koja je stup i tvrđa istine’ (1 Tim 3,15), lako će se 
ukloniti učiteljima laži ‘koji obećavaju slobodu, a sami su robovi pokvare¬ 
nosti’ (usp. 2 Pt 1,19).« (Leon XIII., Enciklika Sapientiae christianae od 
10. I. 1890.; B. Pr. II, 285-287) 

150b. (X.) - Dužnost je vjernika da biraju u 
zakonodavna tijela svjesne i sposobne katolike. 

»Budući da se danas građanska vlast obično na demokratski način 
određuje, to se pozivlju građani da izaberu one koji će preuzeti razne gra¬ 
đanske službe. Događa se da u današnjim prilikama skoro uvijek i svagdje 
dobar kao i nezgodan položaj Crkve kao i države ovisi o rezultatu javnih 
izbora. Nitko dakle ne može sumnjati da je velevažna dužnost građana 
da se posluže izbornim pravom i to tako da izaberu sposobne ljude, a da 
uklone one koji su loših namjera. I neka si svi budu svjesni da oni po izboru 
postaju općenito sukrivci šteta koje se nanašaju po njihovim zastupnicima 
vjeri i građanskom društvu. Iz toga slijedi da treba u pozadinu potisnuti 
posebne ili privatne simpatije i koristi, ‘a potpomagati ljude čelična pošte¬ 
nja i takve koji će steći zasluga za kršćansko ime i ni pod kojim uvjetom 
ne smiju se njima pretpostavljati prema vjeri loše raspoloženi ljudi’ ( Sapi¬ 
entiae christianae).« (Kard. Mercier, Acta et decreta concilii provincialis 
Mechliniensis quarti, anno 1922., Dessam, 1923., str. 72) 

150c. (X.) - Katolik ne može biti članom stranke čija 
se načela protive načelima Katoličke Crkve. 

»Koje će biti držanje katolika - a pod imenom katolik razumijevam 
katoličke vjernike koji slušaju glas Crkve - prema političkim strankama? 
Katolička Crkva nije nikada tvrdila da naučava nešto određeno o politič¬ 
kim strankama... No ona je postavila određena načela koja su takve naravi 

da ni jedan Crkvi odan katolik ne može pripadati političkoj stranci koja 
određeno i otvoreno zastupa načela koja su u protuslovlju s načelima Ka¬ 
toličke Crkve.« (Londonski kardinal Bouren, Univers, 16. 1. 1925.; Kipa 
22.-23. I. 1925.) 

15 Od. (X.) - Načela za katolike u zemljama (Engleska) 
gdje nema katoličke političke stranke. 

»Ali svaki katolik, kojoj god stranci pripadao, mora se sjetiti tri stvari: 
u prvom redu on ne može sa svojom strankom ići kamo god ga ona vodi, 
jer u ovoj zemlji ( Engleska ) svaku stranku vode ljudi koji često ne poznaju 
sva načela Katoličke Crkve i jamačno ih neće ni prigrliti. Zatim, katolici 
moraju nastojati da svoju stranku sačuvaju na pravom putu. I napokon - 
uzdam se da je to samo hipoteza koja je daleko od nas udaljena - moraju 
se sjetiti da može nadoći čas kada njihova stranka otvoreno i određeno 
hoće prigrliti načela protivna Katoličkoj Crkvi i tada je njihova dužnost 
ostaviti tu stranku.« (Londonski kardinal Bouren, Univers, 16. I. 1925; 
Kipa 22. -23. I. 1925.) 

151.- Katolici moraju birati zastupnike koji će na političkom polju 
raditi za Katoličku Crkvu i kršćansko ćudoređe, (vidi br. 439) 

152a. (III.) - U parlament valja slati katolike 
obazirući se kod izbora na lokalne prilike. 

»Neka se sjete svi da nije nikome dopušteno da ostane besposlen 
kada su vjera ili javni interes u opasnosti. Zaista, oni koji hoće da unište 
vjeru ili društvo poglavito se nastoje dočepati vlasti, ukoliko je to najviše 
moguće, i biti izabrani za zakonodavce. Potrebno je da katolici nastoje 
ukloniti ovu opasnost i, ostavivši po strani interese stranke, da sa žarom 
rade oko spasa vjere i domovine. Njihovo će glavno nastojanje biti da uzev¬ 
ši u obzir osebujnosti svakoga izbora i uvjete vremena i mjesta, kao što 
to mudro savjetuju članci naznačene revije, pošalju bilo u općine, bilo u 
zakonodavno tijelo ljude koji će u vođenju javnih poslova vjerojatno bolje 
bdjeti nad interesima vjere i domovine.« (Leon XIII., List Inter catholicos 
od 20. II. 1906.; B. Pr. II, 153) 20 


20 Španjolska revija Razony fe iznijela je načelo da katolik može glasati za lošega kandidata ili za listi¬ 
nu na kojoj su loši kandidati ako taj čin može spriječiti još veće zlo (naime izbor još lošijega kandidata 
ili slično). Ramon Nocedal je napao to načelo i apelirao na Svetu Stolicu. Papa Pio X. je odgovorio 
»da se ništa ne nalazi u naznačena dva članka Razon y Fe što ne bi danas naučavala većina moralista i 
da ih Crkva ne osuđuje«. - Kardinal Riario Sforza, nadbiskup napuljski, zauzeo je 28. III. 1867. isto 
stajalište. (Del Vecchio, vol. I. n 332, V; Sevin, str. 15-17) 

152b. (X.) - Nikada se ne smije glasovati za nekatoličkoga kandidata 
ili za nekatoličku listu ako postoji katolički kandidat ili katolička lista. 

»a) Za lošega se kandidata može samo onda glasovati ako je izbor ka¬ 
toličkoga kandidata nemoguć. - b) Na katoličku se listu mogu samo onda 
staviti kandidati strani našim katoličkim načelima ako je čista katolička 
lista nemoguća.« (Kard. Sevin, Catechisme sur le devoir electoral, 25. III. 
1914. (B. Pr., str. 18) 

153. - Katolik neče glasovati za stranku čiji se program izričito kosi s 
katoličkim načelima, koja potkapa crkveni autoritet ili koja šutke prelazi 
preko katoličkih načela (koja je vjerski »neutralna«), (vidi br. 444) 

154. - Katolik če glasovati za izričito katoličku političku stranku čiji 
su kandidati svjesni katolici i dorasli svome zvanju, (vidi br. 445) 

155. - Katolici mogu potpomagati samo katoličke 
političke stranke, (vidi br. 440) 

156. - Katolici mogu stupati samo u stranke prožete 
načelima katoličkoga ćudoređa, (vidi br. 220, 432) 

157. - Katolički narodni zastupnici (poglavito svećenici) moraju 
biti umjereni i poslušni društvenom autoritetu, (vidi br. 101) 

158. (III.) - Ljudi katoličke političke akcije moraju biti pokorni 
načelnim smjernicama Svete Stolice, (vidi br. 235) 

»Svi oni koji su pozvani da ravnaju katoličkim pokretom moraju biti 
uzorni katolici. Uvjereni o istinitosti svoje vjere, temeljito izobraženi u 
stvarima vjere, iskreno pokorni Crkvi i poglavito ovoj najvišoj Apostolskoj 
Stolici i zastupniku Isusa Krista na zemlji, ti ljudi moraju biti ljudi prave 
pobožnosti, muževnih kreposti, čistoga ćudoređa i tako neokaljana života 
da svima uzmognu služiti dobrim primjerom.« (Pio X., Enciklika II fermo 
proposito od 11. VI. 1905.; B. Pr. II, 95) 

159. (IV) - Katolički političari moraju naglašavati da se 
njihov rad slaže s političkim naukom Crkve, (vidi br. 234) 

»Također, to sam izjavio u jednom listu upravljenom biskupu Sala- 
manke na zapovijed Papinu, 17. veljače 1891., dodavši međutim sljedeće 
uvjete: katolici, koji se nazivlju liberalnima, 21 moraju prije svega iskreno 
pristati na sve bitne točke nauka koji uči Crkva i biti spremni primiti 


21 Ovdje liberalizam nije shvaćen u vjerskom smislu i ne znači onaj od Crkve osuđeni sistem. 

što će Crkva naučavati i ubuduće ; uostalom neće ništa poduzimati što 
je osudila Crkva izričito ili uključivo; napokon se oni neće nikada, kada 
će to prilike zatražiti, oprijeti tome kao što je to i njihova dužnost, da 
javno dadu do znanja da se njihove namjere potpunoma slažu s naukom 
Crkve. ..« (Leon XIII./Kard. Rampolla, List nadbiskupu u Bogoti o libera¬ 
lizmu od 6. IV 1900.; B. Pr. VII, 189) 

160. - Katolici moraju biti spremni poslušati Svetu Stolicu u još 
neopredijeljenim političkim poteškoćama. (vidi br. 177a) 

161. (III.) - Katolički novinari moraju vjersko-politički 
djelovati po intencijama biskupa. (vidi br. 82) 

»Neka novinari pripravna srca slušaju biskupe koje je Duh Sveti po¬ 
stavio da ravnaju Crkvom Božjom. Neka poštuju njihovu vlast i neka ništa 
ne poduzimaju bez njihove volje. Jer kada se vojuje za vjeru, to ih valja 
slijediti kao vođe.« (Leon XIII., Enciklika Nobilissima Gallorum gens od 
8. II. 1884.; B. Pr. I, 239) 22 

162. - Neka se omladina ne bavi preuranjeno kontingentno- 
političkim pitanjima, (vidi br. 333-410) 

163. - Valja razlikovati Katoličku akciju od katoličke 
političke stranke, (vidi br. 243, 346, 447) 

164. - Katolici se smiju izvan društava Katoličke akcije 
baviti katoličkom stranačkom politikom, (vidi br. 328a) 

165. - Nitko ne smije politički nastupati u ime Crkve ili Katoličke 
akcije (kršćansko-demokratske akcije). (vidi br. 452) 

166. - Katolici sudjeluju u katoličkoj političkoj akciji na vlastitu 
odgovornost, a ne u ime Crkve ili Katoličke akcije, (vidi br. 435) 

167. - Ne bude li narod imao jednu jedinstvenu nadpolitičku 
katoličku organizaciju, to se neće moći ni politička akcija 
katolika dobro razvijati, (vidi br. 336, 407) 

168. - Prije negoli katolik nastupi politički, treba 
biti za to spreman, (vidi br. 119, 409) 


22 Dokaz da se tu misli i na politička pitanja, ukoliko zasijecaju u područje vjere i ćudoređa, jest što 
se ovim izvatkom služi kardinal Andrieux iz Bordeauxa u svom listu od 7. V 1924. (Documentaion 
catholique 14. VI. 1924.; c. 1491.) 


79 




169. - Poželjna bi bila katolička politička stranka 
na katoličkim temeljima. (vidi br. 83 i) 

170. - Katolici i u politici moraju biti složni kao katolici unatoč 
raznih kontingentno-političkih mišljenja, (vidi br. 177) 

171. (III.) - Katolik ne može bit u revolucionarnim strankama. 23 
»Kako se mogu katolici nazivati neprijateljima domovine i kako ih 

mogu poistovjetiti sa strankama koje rade proti redu i proti sigurnosti dr¬ 
žave?« (Leon XIII., Enciklika Talijanskim biskupima i narodu od 5. VIII. 
1898.; B. Pr.y 252) 

3. I u politici se valja najprije obazirati na interese Boga 
i Crkve, a zatim na korist vlastite političke stranke. 

172. - Zabluda je miješati vjeru s jednom 
političkom strankom, (vidi br. 36) 

173. - Katolici mogu imati više čisto političkih mišljenja, (vidi br. 176a) 

174. - Katolicima mora biti svetiji interes Crkve 
negoli njihove političke stranke, (vidi br. 34a) 

175. (III.) - Glavno geslo katoličke politike jest: slava Boga i 
njegove Crkve. Pred tim mora prestati svaka stranačka nesloga. 

»Stavimo dakle iznad svega slavu Božju i njegove Crkve ; radimo za 
nju neumornom marljivošću i puni ljubavi, a brigu za uspjeh ostavimo 
Isusu Kristu koji nam veli: ‘U svijetu ćete imati tjeskobu, ali se uzdajte, ja 
nadvladah svijet’ (Iv 16,33). Da taj cilj postignemo, već smo to spomenu¬ 
li, potrebna je velika sloga i ako želimo da do ove dođe, trebamo ostaviti 
na stranu svaku brigu koja bi mogla umanjiti njenu snagu ili njenu uspješ¬ 
nost. Ovdje poglavito želimo upozoriti na politički nesklad Francuza u 
pogledu njihova držanja, poglavito u njihovu držanju prema suvremenoj 
Republici.« (Leon XIII., Enciklika Au milieu des sollicitudes od 16. II. 
1892.; B. Pr. III, 116) 

176a. - U političkoj se akciji (poglavito kod glasovanja) valja 
ponajprije obazirati na interese Boga i Crkve, a zatim na vremenit 
interes domovine ako bi se prividno činilo da postoji opreka 
između pozitivnoga i naravnoga zakona, (vidi br. 83k) 

23 Vidi encikliku Leona XIII. Quod apostolici muneris od 28. XII. 1878. 

176b. (II.) - Katolici mogu imati više čisto političkih mišljenja, (vidi br. 173) 

177a. (II.) - Katolici i u politici moraju biti kao katolici složni 
unatoč raznih kontingentno-političkih mišljenja, (vidi br. 170) 

177b. (II.) - Katolici moraju biti spremni poslušati Svetu Stolicu 
u još neopredijeljenim političkim pitanjima, (vidi br. 160) 

»Da se zadrži ova sloga mišljenja, kao što je to poželjno, neka svi 
izbjegavaju uzroke prepiraka koji vrijeđaju duhove i razdvajaju. Radi toga 
neka se u periodičnim spisima i javnim skupštinama prešute neka odviše 
suptilna pitanja i koja su skoro bez ikakve važnosti. Jer je teško protuma¬ 
čiti ova pitanja, to ona zahtijevaju da se uzmogne razumjeti stanovita moć 
inteligencije i vrlo rijetka marljivost. U samoj ljudskoj naravi leži uzrok 
ovoj raznolikosti mišljenja i mnogoj neodlučnosti, ali se pristoji onima, koji 
iskreno traže istinu, da sačuvaju, kada raspravljaju o još neizvjesnim stva¬ 
rima, ravnodušje, čednost i međusobno poštivanje; neka se naime također 
volje ne razdijele uslijed raznih mišljenja. Makar netko više volio bilo koje 
mišljenje, u stvarima gdje je slobodna sumnja, to se katolik mora uvijek 
tako ponašati da se na prvi pogled vidi njegova spremnost da sa svom 
odanošću posluša riječi Svete Stolice.« (Leon XIII., Enciklika Graves de 
communi od 18. I. 1901.; B. Pr. VI, 221-223) 

178. (IV) - Treba radi obrane vjere napustiti stranačku neslogu. 

»U tome leže za vašu domovinu razlozi, uvjerljiviji negoli su ikada 
bili, da ona posluša naše savjete i da se kani stranačke nesloge ako želi 
uspješno braniti najviše dobro. Trebaju se ujediniti svi građani i težiti za 
istim ciljem i ujediniti svoja nastojanja da uzmognu braniti slobodu i do¬ 
stojanstvo vjere.« (Leon XIII., List mons. D’Autunu od 20. XII. 1893.; B. 
Pr. iy 49) 

179. (IV.) - Vjera je tvorac društvenoga poretka, (vidi br. 13) 

»Događaji koje dnevno proživljujemo dosta glasno govore da jedino 

vjera može zajamčiti društvu potrebnu sigurnost i pravi mir i da je kadra 
ustaliti pojedince u vršenju onoga što je pravedno i pošteno.« (Leon XIII., 
List mons. D’Autunu od 20. XII. 1893.; B. Pr. IVj 49) (vidi br. 49) 

180. (III.) - Stranačko-političke interese valja 
potisnuti kada se radi o obrani vjere. 

»Težeći za tim rezultatom iz dana u dan mi smo to zaista sve bolje 
uočili: rad je dobrih ljudi bio nasamo oslabljen radi pocijepanosti njihovih 
sila. Zbog toga smo rekli i opetujemo svima: neka ne bude više strana- 

ka među vama, već naprotiv potpuno jedinstvo, da uzmognete zajednički 
braniti ono što nadilazi sve zemne interese: vjeru, interese Isusa Krista. 
U toj stvari, kao u svemu, ‘tražite ponajprije kraljevstvo Božje i njegovu 
pravednost i sve ostalo će vam se nadodati’ (usp. Mt 6,33).« (Leon XIII., 
Enciklika Notre consolation od 3. V 1892.; B. Pr. III, 124) 

181 . - U obrani vjere katolici moraju biti i na političkom polju složni, pa 
makar se nalazili u više dozvoljenih političkih stranaka, (vidi br. 122) 

182. - Crkva traži da se u potrebi za obranu vjere zataje 
stranačko-politička mišljenja, (vidi br. 36c) 

183. - Katolik mora često za ljubav Crkvi radije glasovati za 
onoga katoličkog kandidata čiji kontingentno-stranački program ne 
odgovara njegovim simpatijama, negoli za nekatoličkoga kandidata 
s čijim se kontingentno-političkim programom slaže, (vidi br. 446) 

184. (X.) - Osuda nasilnih ekonomskih i 
političkih diskusija, (vidi br. 261) 

»Vjerno slijedeći Papine riječi mi sada zaklinjemo sve intelektualce i 
poštene ljude da iz ekonomskih i političkih diskusija izagnaju svaki duh 
nasilnosti i podjarmljivanja. Iskustvo nas uči da nasilje rađa nasiljem i da 
ovi sukobi oslabljuju ugled zakona i autoriteta, čuvara reda i istodobno 
pripravljaju na ratove između braće i sinova iste zemlje.« (Kard. Ratti/Pio 
XI. i lombardski biskupi, Okružnica od 16. XI. 1921.; Documentation 
catholique od 25. 11. 1922.; c. 456) 

4. Politička razboritost eksponiranih katolika 

185. (III.) - Neka kler te laici koji zastupaju čiste vjerske 
interese po mogućnosti izbjegavaju zbog razboritosti 
svaki stranački politički rad. (vidi br. 97, 352) 

»Državno tajništvo Njegove Svetosti. - Vatikan, 25. IV 1923. 
Presvijetli i mnogopoštovani Gospodine! Potpisani Kardinal ima čast 
ponoviti Vašem Gospodstvu da Sveti Otac, pozivajući se na okružnicu 
koju je odaslao Državno tajništvo 2. listopada 1922., ponovno preporuča 
njeno obdržavanje. Po nalogu Njegove Svetosti svi se oni koji na neki na¬ 
čin ili u nekojoj mjeri predstavljaju interese vjere moraju podvrći pravili¬ 
ma najveće razboritosti i moraju izbjegavati uplitanje u političke stranke; 

neka ih i ne potpomažu, pa bilo to i prividno. P. Cardinal Gasparri.« (Pio 
XI., Doc. cath. od 9. VI. 1923.; str. 1411) 

186. - Urodi li stanoviti rad biskupa i svećenika u zamršenim 
političkim pitanjima lošim posljedicama po vjeru, to im 
razboritost nalaže da od njega apstiniraju, (vidi br. 54b) 

187. - Iz razboritosti i u javnosti neka se oni koji samo predstavljaju 
interese vjere ne zauzimaju za političke stranke, (vidi br. 401) 

5. Vjernici i crkveni autoritet u politici 

»Blaženi su poslušni jer Bog neće 
nikad dopustiti da zablude.« 
Sv. Franjo Saleški, Filoteja (3/11) 

188. - Tko se u pitanjima građanskoga autoriteta, međusobnoga 
odnosa država, odnosa Crkve i države itd. ne pokorava 
smjernicama pape i biskupa, spada pod osudu moralnoga, 
pravnoga i socijalnoga modernizma, (vidi br. 2) 

189. - Ljudi griješe koji se ne opiru papi samo u pitanjima 
vjere i ćudoređa, već i u onome što je u vezi s njegovom 
trostrukom dužnošću pastve, vladanja, upravljanja tj. i davanja 
političkih smjernica za dobrobit Crkve, (vidi br. 60) 

190. (IV.) - Osuda onih koji se protive konkretnim načelnim 
političkim smjernicama Svete Stolice, (vidi br. 59, 265) 

»Ali unatoč veselju koje nam prouzrokuju ovi znakovi, ne možemo 
se otresti osjećaja koji nas tereti i smionosti nekih ljudi koji naglašavaju 
svoje katoličko ime te tvrde da su privrženi vjeri pređa, a ipak se daju tako 
daleko nositi od stranačkoga vala da se ne ustručavaju u uvredljivim spi¬ 
sima određenim za javnost nesmiljeno napadati najviše dostojanstvenike 
Crkve, a ni samoga Papu ne štede svojim gorkim kritikama. Čini se štoviše 
da se ovi pisci, koji osjećaju da ne mogu ovom taktikom ništa postići za 
političku stvar koju brane, drže dovoljno nagrađenima za svoj rad ako svo¬ 
jom akcijom mogu zaustaviti ili smetati rezultate naših nastojanja i tako 
paralizirati blagotvorne dispozicije duhova koje su izmorile borbe te teže 
prema miru.« (Leon XIII., List Kard. Lecotu od 13. VIII. 1893.; B. Pr. III, 
220-221) (t; str. 220-221) 

191. - Sveta Stolica osuđuje kriva politička načela, (vidi br. 55) 

192. - Sveta Stolica ima pravo da osudi one političke stranke 
koje se ogriješe o katolička načela, (vidi br. 54) 

193. - Katoličke se političke stranke ne moraju u kontingentnim 
stvarima bezuvjetno odazvati željama pape. (vidi br. 232) 

194. (III.) - U obrani Crkve na političkom polju 
valja vojevati zajedno s biskupima. 

»Ako dakle želite... da u teškoj borbi što je vode protukršćanske sek¬ 
te i sotonina država proti Crkve pobjeda bude na strani Božjoj i njegove 
Crkve, od krajnje je potrebe da svi zajedno vojujete u točnoj disciplini, 
pod zapovjedništvom vaših hijerarhijskih glavara. Ne slušajte one kobne 
ljude koji unatoč tome što govore da su kršćani i katolici bacaju kukolj u 
njivu Gospodnju i siju neslogu u njegovu Crkvu, napadaju i štoviše često 
kleveću biskupe koje je postavio Duh Sveti da ravnaju Crkvom Božjom.« 24 
(Leon XIII., Enciklika Depuis le jour od 8. IX. 1899.; B. Pr. VI, 105) 

195a. (II.) - U politici će se vjernici ravnati prema 
političkoj mudrosti crkvenoga autoriteta. 

»Iz ovoga se vidi da nije dosta ako u mislima i činima vjernika vlada 
savršena sloga, već da je potrebno te se oni uvijek vjerno ravnaju prema 
političkoj mudrosti crkvenoga autoriteta.« (Leon XIII., Enciklika Sapien- 
tiae christianae od 10. I. 1890.; Br. Pr. II, 291) 

195b. - Katolici moraju biti složni. Uvjet je sloge: 
pokornost biskupima, (vidi br. 78d, 147a) 

195c. - Neka se katolici kane nadimaka 
integralci, liberalci i dr. (vidi br. 200c) 

196a. - Dužnost je vjernika (i to poglavito prigodom izbora) slušati 
biskupe kada naučavaju o načelima katoličke politike, (vidi br. 83u) 

196b. (X.) - Vjernici su dužni i u politici slijediti vodstvo 
svoga biskupa ukoliko je politika u izravnoj ili neizravnoj 
vezi s vjerom ili ćudoređem, (vidi br. 78a) 


24 Da se ova izjava zaista valja politički shvatiti i primijeniti na pojedine političke izbore, dokazuje list 
kardinala Andrieuxa iz Bordeauxa od 7. V 1924. (vidi Documentation catholique od 14. VI. 1924.; e. 
1491). Ova je izjava objavljena i u Katoličkom listu. 

IX. KATOLIČKA POLITIČKA STRANKA 


1. Može biti više katoličkih političkih stranaka 

197. - Katolicizam nije povezan ni s jednom 
političkom strankom, (vidi br. 28j 

198. (II.) - Katolici se mogu razilaziti u čisto kontingentnim 
političkim stvarima, ali ne u načelnim. 

»O stvarima o kojima se može slobodno izmijeniti mišljenje dopu¬ 
šteno je raspravljati u umjerenim granicama sa željom da se nađe istina, 
ali kod toga valja ostaviti po strani uvredljiva sumnjičenja i međusobne 
optužbe. Također nije dopušteno po drukčijim načelima živjeti u privat¬ 
nom životu, a po drugim u javnom tako da se poštuje crkveni autoritet u 
privatnom životu, a odbacuje u javnom. Ali radi li se o čisto političkim 
pitanjima, o najboljoj vrsti vladavine, o ovom ili onom sistemu građanske 
uprave, pošteno je razilaženje dopušteno. Pravednost ne podnosi, dakle, 
da se smatra zločinom kada ljudi, čija je pobožnost inače poznata i čiji je 
duh posve spreman nakon što učtivo primi sve odredbe Svete Stolice, 
ostaju drugoga mišljenja u naznačenim stvarima. Još bi veća nepravednost 
bila kada bi se osudili ti ljudi s tvrdnjom da je njihova vjera sumnjiva i da 
je izdaju. Mi žalimo što se je to više puta dogodilo.« (Leon XIII., Enciklika 
Immortale Dei od 1. XI. 1885.; B. Pr. II. 51) 

199. (III.) - Može biti više kontingentno-političkih 
mišljenja koja je slobodno braniti. 

200. (III.) - Sva politička mišljenja katolika moraju biti u 
skladu s načelima katoličke politike, (vidi br. 230) 

200a. (III.) - Kod obrane se kontingentno-političkoga 
programa ne smije govoriti u ime vjere, (vidi br. 257) 

»Iako je uostalom svatko slobodan da ima svoje vlastito mišljenje o 
čisto političkim stvarima, ako ono nije u opreci s vjerom i pravednošću 
te ga može pošteno i s dopuštenim sredstvima zakonito braniti vi, među¬ 
tim, znate, časna braćo, kako je kobna zabluda onih, ako ima takvih među 
vama, koji ne razlikuju dovoljno svete stvari od građanskih i koji izrabljuju 

ime vjere za zaštitu političkim strankama.« (Leon XIII., Enciklika Pergra- 
ta nobis od 14. IX. 1886.; B. Pr. II, 108) 

200b. (II.) - Dopušteno je umjereno braniti svoje osobno mišljenje 
ako Sveta Stolica o toj stvari nije izrekla svoj sud. 25 

»S obzirom na pitanja o kojima se bez štete za vjeru i disciplinu može 
raspravljati za ili protiv zato jer Sveta Stolica još ništa nije odlučila, ni¬ 
kome nije zabranjeno da izreče svoje mišljenje i da ga brani, ali neka se 
u ovim raspravljanjima čuva svakoga pretjerivanja u govoru koje bi mo¬ 
glo veoma ozlijediti ljubav; neka svaki slobodno iznosi svoje mišljenje, ali 
neka to čini umjereno te neka ne misli da može zastupnicima protivnoga 
mišljenja samo iz toga jedinog razloga predbaciti neposluh disciplini ili da 
je protivnikova vjera sumnjive vrijednosti.« (Benedikt XV, Enciklika Ad 
beatissimi od 1. XI. 1914.; AAS, 1914, 609-610) 

200c. (II.) - Neka se katolici kane nadimaka. (vidi br. 195bj 

»Također hoćemo da se naši kane nekih naziva kojima se je počelo 
služiti da se uzmognu razlikovati katolici od katolika; valja ih se kloniti ne 
samo kao 'svjetovnoga praznoglasja i proturječja’ (1 Tim 6,20) koji nisu 
u skladu ni s istinom ni s pravičnošću, već što iz njih proizlazi za katolike 
veliko uzbuđenje i velika zbrka. Katolička je vjera takve naravi da joj se 
ništa ne može pridodati niti joj oduzeti; ili se ona posjeduje u cjelini ih 
se nikako ne posjeduje. To je vjera katolička: ako netko u nju ne vjeruje 
čvrsto i vjerno, neće moći biti spašen ( Symb. Athanas.). Nisu potrebni 
nadimci da se označi ispovijedanje katolicizma; dosta je kada se svakome 
kaže: kršćanin mi je ime, a katolik prezime.« (Benedikt XV, Enciklika Ad 
beatissimi od 1. XI. 1914.; AAS, 1914, 609-610) 

201. (X.) - Može biti više političkih stranaka, ali sve moraju biti katoličke. 

»Svi su građani dužni raditi za opće dobro, ali kao što za kontin- 
gentne stvari nitko ne može ustvrditi da je nepogrešiv, naravno je da se 
razilaze i oni koji iskreno teže za općim dobrom; i upravo iz toga stanja 
nastaju stranke. Ali bi se ove stranke izrodile u strančarenje kada bi s 
vida smetnule zajedničko dobro, stavljajući iznad svega interes stanovitih 
pojedinaca ili stanovitih slojeva na štetu drugih ili, što bi bilo još gore, 
kada bi napadale kršćanska načela, koja tvore za ljudsku porodicu najbolje 
jamstvo mira i napretka. Nauk Crkve nije samo u stvarima objavljenih 
dogmi nepogrešiva, već i za naravne ćudoredne istine koje su u uskoj vezi 

Stavak br. 200.b i sljedeći br. 200c odnose se na borbu između integralaca i liberalaca. 

s objavljenim dogmama; i iz toga razloga ona u pravednosti i pravičnosti 26 
podučava društvo kao i pojedince i u samom društvu pojedine stranke. 
Crkva se dakle ne bavi čisto materijalnim pitanjima, kao ni političkim 
sistemima, koji svi mogu biti dobri kada u stanovitom času i s obzirom na 
prilike-vremena ovi tvore pošteno sredstvo da poluče opče dobro.« (Kard. 
Ratti/Pio XI. i lombardski biskupi: Okružnica od 16. XI. 1921. Documen- 
tation catholique 25. II. 1922.; c. 455) 

201a. (X.) - Katolici su dužni baviti se politikom, 
i to samo katoličkom, (vidi br. 115) 

»Ali ne zaboravljajući da vanjsko dobro, cilj građanskoga društva, 
mora biti koordinirano s unutarnjim dobrom čovjeka i podređeno vječ¬ 
nom dobru te znajući da se ne može niti smije zanemariti u čovjeku neu¬ 
mrli duh koji ga oživljuje i njegovi nadzemaljski ciljevi, Crkva uvijek ozna¬ 
čuje narodu putove u kojima može stupati slobodnim korakom, a da ne 
oskvrnjuje prava Božja i ne kompromitira najviše ciljeve čovjeka. Pošto 
su se jednom u duhu jasno odredila i fiksirala ova načela, svatko si može 
posve lako položiti račun o dužnostima vjernika pri izvršavanju njihove 
političke akcije. Pošto je iščezla zabrana izravnijega sudjelovanja u politič¬ 
kom životu, zabrana koja je iz vrlo važnih razloga do sada vezala katolike 
i koja je bila ukinuta poradi prijeke potrebe da svi dobri građani surađuju 
u korist društvu, vjernici moraju uskladiti svoju akciju prema kršćanskim 
načelima tako da javni život ne učini njihov pošteni život samo težim, 
već taj mora na nj i povoljno djelovati te se oni sami pokažu kao najbolji 
građani. Odazivajući se Papinu pozivu, mi zaklinjemo sada sve uviđavne 
i poštene ljude da isključe iz ekonomskih i političkih diskusija svaki duh 
nasilnosti i podjarmljivanja. Iskustvo nas uči da nasilje rađa nasiljem i da 
ovi konflikti umanjuju dostojanstvo zakona i autoriteta, tih čuvara reda, 
dok istodobno pripremaju ratove među braćom i sinovima iste zemlje.« 
(Kard. Ratti/Pio XI. i lombardski biskupi, Okružnica od 16. XI. 1921., 
Documentation catholique 25. II. 1922.; c. 455) 

202. (III.) - Svaka stranačka politika mora 
biti u skladu s naukom Crkve. 

»Samo se po sebi razumije da svaki katolički sillonist ostaje slobodan 
i da će k tomu svoje političke simpatije čuvati čiste od svega onoga što u 
tome pogledu ne bi bilo u potpunu skladu s naukom Crkve, a (Pio X., List o 
Sillonu od 25. VIII. 1910.; B. Pr. V, 139) 


26 Aequitas - Billigkeit je krepost koja tako stišava napetosti i trzavice u životu naroda da je poradi 
mira spremna u korist drugih žrtvovati jednu prednost koje bi se mogla domoći i koja joj i po pravu 
pripada. Baur-Rieder, str. 70 prema Schindler, Moraltheologie II (Wien 1913), str. 734. 

203a. (II.) - Katolici u politici moraju braniti vjeru 
kao sveopće i najveće dobro, (vidi br. 36b) 

»Bez dvojbe da na političkom području može biti u mišljenjima po¬ 
štena razilaženja i da je dozvoljeno nastojati, ne ogriješivši se pri tome o 
prava pravednosti i istine, da se u život provedu one ideje za koje se drži 
da će više negoli druge koristiti sveopćem dobru. Ali htjeti da se Crkva 
uvuče u ove borbe stranaka ili htjeti da ona postane njihovom pomoćni¬ 
com te se tako što lakše svladavaju protivnici znači nelijepo zlorabiti vjeru 
ljudi. Naprotiv se sve stranke moraju u tome slagati da vjeri iskažu isto 
poštovanje i da je čuvaju od svakoga napadaja. Štoviše, jer se politika ne 
da odijeliti od zakona morala i vjerskih dužnosti, to se valja uvijek i u 
prvom redu brinuti da se što uspješnije brane interesi katolicizma. Opazi 
li se da su ovi u opasnosti, to mora nestati svaki nesporazum među katoli¬ 
cima i da ujedinjeni istim mislima i istim savjetima započnu braniti vjeru 
koja je sveopće i najveće dobro i kojem sve valja podrediti.« (Leon XIII., 
Enciklika Sapientiae christianae od 10. I. 1890.; B. Pr. II, 282) 

203b. (X.) - U zemljama gdje ne postoji katolička 
politička stranka katolici mogu biti u strankama čiji 
se program ne kosi s katoličkim naukom. 

»Što misli kardinal Bourne o Labour Party koja vlada u Engleskoj... 
Ovo je vrlo zanimljivo i vrlo suvremeno pitanje postavio zastupnik nizo¬ 
zemskog katoličkog dnevnika De Tijd uvaženom dostojanstveniku katolič¬ 
ke Crkve Engleske. 

- Zar nema u Engleskoj, preuzvišeni, u Parlamentu katoličke stranke? 
- zapita nizozemski novinar? 

- Ne! - odgovori londonski nadbiskup i nastavi: - To valja tumačiti 
tako jer se je Katolička Crkva u Engleskoj u povijesti mnogo drukčije ra¬ 
zvijala negoli katolicizam drugih zemalja. U Engleskoj katolici mogu po¬ 
sve slobodno pripadati stranci koju si odaberu; tako ima izvrsnih katolika 
među konzervativcima, kao i među liberalima, 27 kao i u samoj Labour 
Party. Uskrsne li koje pitanje, što posebice zanima katolike i koje bi moglo 
postati opasnim za katoličke interese, odmah se i posve naravno katolici 
samih stranaka nađu posve složni. 

- Ali - ističe novinar - ako su članovi Labour Party ‘travajisti’, oni su 
po tome i socijalisti? 

Kardinal učini pokret neodobravanja i odgovori smiješeći se: 

- Socijalisti! Mogu vam zajamčiti da naš Labour Party nema u svom 
programu ništa što bi vrijeđalo naše vjersko osvjedočenje. Naravno je da u 


27 Ti liberali nisu zastupnici od Crkve osuđenoga filozofskog liberalizma. 


88 



njoj ima nekoliko ekstremista, ali stranka kao takva nema ništa zajednič¬ 
koga sa socijalizmom, kao što se ovaj razumije na kontinentu. Prema zna¬ 
čenju koje vi dajete toj riječi može se reći da u Engleskoj nema socijalista. 
Labour Party je osnovana kao reakcija na egoističnu školu Manchestera. U 
svom se shvaćanju društva sve više približava samom katoličkom shvaća¬ 
nju, iako si toga ni njezini članovi ni oni koji uz nju ne pristaju, toga nisu 
posve svjesni. Članovi Labour Party hoće promicati što je pravedno i svi 
koji tako djeluju približuju se, pa bilo to i nesvjesno, Crkvi Katoličkoj.« 
(LaJeune Republique od 5. IX. 1924.) 

204. - Sve bi političke stranke morale biti katoličke, (vidi br. 443) 

2 . Glavna obilježja katoličke političke stranke 

205. - Katolicizam nije povezan ni s jednom 
političkom strankom, (vidi br. 28) 

206. - Crkva nije u službi ni jedne političke stranke, (vidi br. 30, 34) 

207. - Crkva je neovisna o svakoj stranačkoj politici, (vidi br. 50a) 

208. - Sveta Stolica je strana svakoj političkoj stranci, (vidi br. 54) 

209. - Sveta Stolica i nuncijatura su izvan i iznad 
svake stranačke politike, (vidi br. 83a) 

209a (X.) - U prvom su redu katolički svjetovnjaci, a ne 
svećenici, pozvani da se bave politikom, (vidi br. 92b) 

210. - Katolici su dužni baviti se politikom, i 
to samo katoličkom, (vidi br. 115) 

211. - Katolici su dužni baviti se katoličkom politikom, (vidi br. 448) 

212. - Smjernice se za politički rad katolika nalaze 
u spisima Svete Stolice, (vidi br. 47) 

213. - Katolička politika jest aktivnost katolika na političkom 
polju za obranu religiozno-etičkih načela, (vidi br. 425) 

214. - Prije negoli katolik nastupi politički, treba 
biti za to spreman, (vidi br. 409) 

215. - Neka se katolici politički organiziraju, (vidi br. 119) 

216. (II.) - Katolici se smiju politički organizirati ako u korist 
građanskoga društva žele polučiti političke uspjehe, (vidi br. 280) 

»Sudjelovanje je kod vođenja javnih poslova hvale vrijedno. Izuze¬ 
ti valja neke krajeve gdje je poradi osobitih stvarnih i vremenskih prili¬ 
ka potrebno drugo držanje (npr. poseban položaj Svete Stolice u Italiji u 
prošlome stoljeću). Crkva štoviše nema ništa proti tomu ako svi poradi 
zajedničkoga uspjeha ujedine svoje sile i kada svatko prema svojim silama 
brani, uzdržava i širi građansko društvo.« (Leon XIII., Enciklika Libertas 
praestantissimum od 20. VI. 1888.; Br. Pr. II. 210) 

217. (XIII.) - Papi su mile katoličke političke stranke, (vidi br. 63, 147e-l) 

217a. - Papa želi da katoličke političke stranke čuvaju slogu, (vidi br. 64) 
»Godine 1887. stupio je Papa u bliži dodir s Centrumom 28 u Bavar¬ 
skoj . On pozva Franka von Steina na dogovor o školskom pitanju i odgoju 
klera, dakle o dvama pitanjima koja su u najužoj vezi s vjerskim, moralnim 
i crkvenim područjem. Papa hvali držanje bavarskoga Centruma, označava 
putove političkom radu za budućnost i opominje da kao svetu stvar valja 
štititi slogu u Centrumu.« (Baur-Rieder, str. 53) 

217b. (IX.) - U politici se smije surađivati sa strankom koja počiva na 
neispravnim vjersko-moralnim načelima samo onda ako je to zahtjev 
neizbježive nužde ili želja da se spriječi još veće zlo. (vidi br. I47f, 300a) 

217c. (IX.) - Neka katolici i u politici budu složni; njihova je dužnost 
da svoju političku djelatnost postave na temelje vjere, (vidi br. 147g) 

218. - Katolici se smiju udruživati samo u katoličkim, a ne u 
vjersko-neutralnim političkim udruženjima, (vidi br. 449) 

219. - Prije negoli katolici zahvate u javni politički život, neka se 
priprave dobrom katoličkom izbornom organizacijom, (vidi br. 119) 

220. - Katolici mogu stupati samo u stranke prožete 
načelima katoličkoga ćudoređa, (vidi br. 156, 432) 

221. - Katolička politička i katolička ekonomska akcija 
pretpostavljaju Katoličku akciju, (vidi br. 389) 


28 Centrum (njem. Zentrum) - katolička politička stranka u Njemačkoj u 19. stoljeću. 

222. - Katoličke političke stranke pretpostavljaju 
izvanpolitičku Katoličku akciju. (vidi br. 411) 

223. - Katoličke socijalne organizacije (Katolička 
akcija i Kršćanska demokracija) pripravile su teren 
katoličkoj političkoj stranci. (vidi br. 420) 

224. - Katolička politička stranka proizašla je iz 
katoličkih socijalnih organizacija, (vidi br. 423) 

225. (XIII.) - Poželjna bi bila katolička politička 
stranka (Bakšić, Zaključak). (vidi br. 83 i) 

226. - Naziv »katolička stranka« nije dobar, (vidi br. 416) 

227. - Rad političke stranke usmjeren je prema 
javnom životu nacije, (vidi br. 417) 

228. (XI.) - Političke stranke moraju voditi nacionalnu 
politiku, i to samo na temelju kršćanskih načela. 

Zadaća je Centruma »ostvariti načela kršćanstva u državi i društvu, u 
gospodarstvu i kulturi, jednom riječi baviti se istodobno kršćanskom i naci¬ 
onalnom politikom.« (Program Centruma 1921. Vidi: Baur-Rieder, str. 12) 

229. - Rad političkih stranaka mora biti usmjeren prema 
državi, a nadahnut papinskim smjernicama, (vidi br. 379) 

230. - Sva politička mišljenja katolika moraju biti u 
skladu s načelima katoličke politike, (vidi br. 200) 

231. - Vjernici moraju slušati Svetu Stolicu u 
načelnim političkim stvarima, (vidi br. 58) 

232. (XIII.) - Katoličke se političke stranke ne moraju u kontingentnim 
stvarima bezuvjetno odazvati željama pape. (vidi br. 65, 193, 269) 

»Svi se političari još sjećaju stajališta pape Leona prema njemačkom 
Centrumu u septenatskom pitanju. Papa je u siječnju 1887. Centrumu po¬ 
ručio da glasa za zakon o septenatu. U svom politički vrlo mudru i otmje¬ 
nu govoru, što ga je Windhorst održao 6. veljače 1887. u Gurzenichu kod 
Kolna, ne ogriješivši se ni jednom riječi o poštovanje prema Papi, razložio 
je zašto Centrum ne može ispuniti tu želju. Isto je tako veliko i otmje¬ 
no bilo držanje Pape koji je ‘naglasio da nije izrazio smjernicu već samo 

želju koju je iznio samo radi političko-taktičnoga saveza s crkvenim pita¬ 
njem (prestanak kulturnoga boja)’. Uostalom je po kardinalu Jacobiniju 
potvrdio Centrumu karakter kao političke stranke i njegovo pravo prema 
slobodnom, neovisnom, političkom samoodređenju .« (Baur-Rieder ; str. 53) 

233. - Katolik (ili stranka) koji surađuje u državnom 
životu mora raditi za socijalno i ekonomsko dobro domovine 
i istodobno braniti interese vjere. (vidi br. 120) 

234. - Katolički političari moraju naglašavati da se njihov 
rad slaže s političkim naukom Crkve, (vidi br. 159) 

235. - Ljudi katoličke političke akcije moraju biti pokorni 
načelnim smjernicama Svete Stolice, (vidi br. 158) 

236. - Poželjna bi bila politička stranka na 
katoličkim temeljima, (vidi br. 83i, 453b) 

237. - Katolička politička stranka čini Crkvi velike usluge, (vidi br. 429) 

238. - Katolička politička stranka (a i Katolička akcija) bavi se 
sljedećim načelnim pitanjima: odnos Crkve i države, bogoslužje, poduka, 
pravo posjedovanja, groblja, rastava braka, tvorni napadaji na vjeru, 
propaganda zablude i nećudorednosti, neovisnost Pape. (vidi br. 115a) 

239a. - Katolička (načelna) politička akcija 
mora biti jedinstvena, (vidi br. 121) 

239b. - Katolička se politička stranka brine (Katolička 
akcija se ne brine) za oblik vladavine, izbor poreza, 
organizaciju sudova, sastavljanje zakona, (vidi br. 414) 

240. - Žele li katolici postići pošten politički cilj, to s nekatolicima 
smiju surađivati u formi »kartela«, (vidi br. 299) 

241. - Stajalište katolika prema nepravednim vladama, (vidi br. 145) 

242. - Stajalište katolika prema zakonodavcima čije se odredbe 
protive Božjem i naravnom zakonu, (vidi br. 146) 

243. - Valja lučiti Katoličku akciju od katoličke 
političke stranke, (vidi br. 447) 

244. - Ne smije se poistovjetiti Katolička akcija (Kršćansko- 
demokratska akcija) i katolička politika, (vidi br. 451) 

245. - Velika je zabluda identificirati Katoličku akciju s 
jednom katoličkom političkom strankom, (vidi br. 380) 

246. - Treba poznavati razliku između Katoličke akcije 
i katoličke političke stranke, (vidi br. 349, 413) 

247. - U javnosti treba narod uputiti o razlici između Katoličke 
akcije i katoličke političke stranke, (vidi br. 350, 382) 

248. - Neka dnevnik Katoličke akcije ne bude i ujedno 
glasilo jedne katoličke političke stranke, (vidi br. 351) 

249. - Lučenje Katoličke akcije od katoličke političke 
akcije ne znači da se prva ne interesira za načelne 
političke probleme, (vidi br. 348, 356, 404) 

250. - Katolička politička stranka vojuje u vlastito 
ime, a ne u ime Crkve, (vidi br. 419) 

251. - Katolička politička stranka radi neovisno o Crkvi i lišava u 
svom političkom djelovanju Crkvu svake odgovornosti, (vidi br. 428) 

252a. - Katolička politička stranka ne kani pomoću crkvene 
organizacije ojačati svoju političku akciju, (vidi br. 418) 

252b. (XIII.) - Katoličke političke stranke neovisne su u 
vremenitim stvarima o crkvenom autoritetu, (vidi br. 418) 

»Hrvatska pučka stranka nije osnovana na crkvenoj organizaciji. Dru¬ 
go je crkvena, a drugo stranačka organizacija. Za našu politiku nisu odgo¬ 
vorni ni biskupi kao biskupi ni svećenici kao svećenici. Za politiku naše 
stranke odgovorni su oni koji je vode. Kao građani ove države udružili 
smo se u stranku po pravima koja proistječu iz građanske ravnopravnosti 
i slobode izricanja svojega mišljenja. Ako ljudi drže drukčije mišljenja da 
smiju formirati stranke prema svojim kulturnim, socijalnim i političkim 
načelima, onda ne smiju toga prava uskratiti ni nama. 

Ista potreba koja je primorala katolike drugih država da se organizira¬ 
ju politički dovela je i do osnivanja Hrvatske pučke stranke. Kao slobodni 
građani želimo voditi onakvu politiku kakva odgovara našem uvjerenju. 
Liberalci i socijalisti prihvatili su program koji se u mnogim načelnim toč- 

kama kosi s tim uvjerenjem. Radi toga nam savjest ne dopušta da budemo 
članovi njihovih stranaka. Politikom se moramo baviti jer smo i mi građani 
i zato nam je uvjerenje nalagalo da osnujemo takvu stranku koja će odgo¬ 
varati i po svojim načelima i po svojoj praksi našoj ideologiji. 

Ludorija je kada tko tvrdi da se smiju osnivati samo onakve stran¬ 
ke koje mogu okupiti oko sebe sve državljane. Tako shvaćanje dovodi do 
identificiranja stranke i države, a uz to takve stranke nisu moguće nigdje 
na svijetu, a najmanje u nas. 

Ne kidamo veza koje nas moraju spajati s građanima drugoga poli¬ 
tičkog mišljenja. Tko ne može stupiti u našu stranku, preostaju mu druge 
stranke. Mi ga zato ne isključujemo iz društva i države. Ima stalnih načela 
koja moraju biti zajednička svim državljanima i svim strankama, pa kada 
se radi o pitanjima u kojima odlučuju takva načela, mi smo spremni da 
stupamo s drugima u širu ili užu suradnju. Kooperacija ili čak koalicija 
omogućava svim strankama da se u nekim glavnim pitanjima nađu uvijek 
zajedno. 

Hrvatska pučka stranka propovijeda kao jedno od temeljnih svojih 
načela građansku ravnopravnost pojedinaca i skupina i uz to nacionalni i 
socijalni solidarizam.« (Narodna politika od 11. X. 1924., god. VII, broj 
41, str. 1-2) 

253. - Katolička politička stranka neovisna je o 
katoličkim socijalnim organizacijama (Katolička akcija, 

Kršćanska demokratska akcija), (vidi br. 424) 

254. - Katolička politička akcija ne govori u ime Crkve niti je 
emanacija crkvenih organizama niti ovisna o njima, (vidi br. 418) 

255. - Nitko ne smije politički nastupati u ime Crkve ili u ime Katoličke 
akcije (Kršćansko-demokratske akcije). (vidi br. 354, 377, 452) 

256. - Katolici se moraju baviti katoličkom politikom, i 
to u vlastito ime, a ne u ime Crkve, (vidi br. 431) 

257. - Kod obrane se kontingentno-političkoga programa 
ne smije govoriti u ime vjere, (vidi br. 200a) 

258a. - Neprijatelji vjere napadaju Crkvu pod izlikom da 
katolička politička stranka djeluje u njeno ime. (vidi br. 381) 

258b. - Katolički političari moraju težiti za svetošću. (vidi br. 459) 

259a. - Moraju postojati praktične veze između katoličke političke 
stranke i Kršćanske demokratske akcije, (vidi br. 378, 422) 

259b. - Žensko pravo glasa, (vidi br. 462) 

259c. - Neke druge smjernice katoličke politike, (vidi br. 463) 

260. - Kontingentni se dio programa jedne katoličke 
političke stranke mijenja, (vidi br. 421) 

261. - Osuda nasilnih ekonomskih i političkih diskusija, (vidi br. 184) 

262. - Neka se svećenici pod pokroviteljstvom biskupa 
međusobno ujedinjuju da uzmognu zajedničkim silama 
umnogostručiti svoju apostolsku djelatnost, (vidi br. 301) 

263. - Svećenici smiju biti članovi samo onih 
udruženja koja ovise o biskupu, (vidi br. 3 02) 

264. - Svećenici koji se u laičkim organizacijama nalaze u ime 
biskupa poglavito vrše ulogu dušobrižnika, (vidi br. 3 03) 

3. Katolička je politička stranka neovisna o 
hijerarhiji u kontingentno-političkim stvarima 

265. - Osuda onih koji se protive konkretnim načelnim 
političkim smjernicama Svete Stolice, (vidi br. 190) 

266. Čisto politička akcija stranaka ne ovisi hijerarhijski 
o crkvenom autoritetu, (vidi br. 328) 

267. (IV.) - Katolička politička akcija neovisna 
je o hijerarhiji, (vidi br. 232) 

»Centrumu, političkoj (a ne konfesionalnoj) stranci, uvijek se je dala 
potpuna sloboda djelovanja i u ovom svom političkom položaju ona ne 
može direktno predstavljati interese Crkve.« Kard. Jacobini miinchen- 
skom nunciju Di Pietru o septenatskom pitanju 1887. S. T. Serclaes, Le 
Pape Leon XIII. 1426; Baur-Rieder: Die Papstlichen Enzykliken und ihre 
Stellung zur Politik, Herder, str. 6-7) 

268. - Katolici se smiju izvan društava Katoličke akcije baviti 
katoličkom stranačkom politikom, (vidi br. 164, 328a) 

269. - Katoličke se političke stranke ne moraju u kontingentnim 
stvarima bezuvjetno odazvati željama pape. (vidi br. 232) 

270. (III.) - Čisto vremenite, ekonomske, administrativne 
i kontingentno političke stvari, kojima se bave katoličke 
organizacije, ne spadaju pod kompetenciju Crkve. 

»Sigurno je da se takve organizacije, uzevši u obzir njihovu narav, 
moraju kretati sa slobodom koja im razborito pripada i to jer na njih same 
pada odgovornost njihovih čina, osobito u vremenitim i ekonomskim pita¬ 
njima isto kao i u onima javnoga, administrativnoga ili političkoga života. 
Sve su to stvari koje su strane čisto duhovnoj službi. Ali jer katolici uvijek 
nose zastavu Krista, već po tome nose i zastavu Crkve. Razborito je, dakle, 
da je primaju iz ruku Crkve, da Crkva bdije da ona bude uvijek bez ljage 
i da su katolici kao učtivi i ljubezni sinovi podvrgnuti djelatnosti ovoga 
majčinskog nadziranja.« (Pio X., Enciklika II fermo proposito od 11. VI. 
1905.; B. Pr. II, 101) 

271. (X.) - Čovjek se u privatnom kao i u javnom životu 
mora ponašati kao osvjedočeni katolik, (vidi br. 111) 

4. Katolici se ne smiju međusobno udruživati na 
»neutralnoj« »laičkoj«, »interkonfesionalnoj« bazi 

272. (II.) - Katolik ne smije biti neutralan, več borben. (vidi br. 127) 

»Iz toga slijedi da svi koji ljube razboritost tijela i koji se prave kao da 

ne znaju da svaki kršćanin mora biti junačan vojnik Kristov, oni koji misle 
da će zadobiti vjernicima obećane nagrade živeći kao kukavice i ne sudje¬ 
lujući u borbi, ti ne samo da nisu sposobni zaustaviti nasrtaj vojske zlih, 
već je i potpomažu.« (Leon XIII., Enciklika Sapientiae christianae od 10. 
I. 1890.; B. Pr. II, 287) 

273. (II.) - Katoliku nije dopušteno da bude 
neutralan u javnom životu, (vidi br. 126) 

»Ali kao što to veli sveti Toma: ‘Svatko je dužan da javno ispovijeda 
svoju vjeru, bilo da podučava ili bodri ostale vjernike, bilo da odbija navale 
nevjernika’ (Sv. Toma, Summa theologica, I—II, quaest. III. art. III., ad 2.). 
Povući se pred neprijateljem i šutjeti dok se sa svih strana diže buka protiv 
istine ponašanje je čovjeka bez značaja ili onih koji sumnjaju u istinitost 
svojega vjerovanja. U oba je slučaja takvo ponašanje sramotno i ono vrijeđa 
Boga; ono se ne da uskladiti sa spasom svakoga i sa spasom svih; ono ide u 
prilog samo neprijateljima vjere jer ništa ne daje toliko odvažnosti nepo- 

štenima kao slabost dobrih.« (Leon XIII., Enciklika Sapientiae christianae 
od 10. I. 1890.; B. Pr. II, 287) 

274. (III.) - Osuda »neutralnosti«: svi ljudski čini 
moraju biti upravljeni prema Bogu i potpadaju u 
ćudorednom pogledu pod sud Crkve, (vidi br. 128) 

»Štogod kršćanin radi, pa i u stvarima koje se tiču zemaljskih intere¬ 
sa, ne smije zanemariti vrhunaravna dobra i treba sve upravljati prema naj¬ 
višem dobru, Bogu, kao svome zadnjem cilju prema propisima kršćanske 
mudrosti; svi pak njegovi čini, ukoliko su dobri ili zli s obzirom na ćudo¬ 
ređe, tj. slažu li se ili ne slažu s naravnim ili božanskim pravom, potpadaju 
pod sud i vlast Crkve.« (Pio X., Enciklika Singulari quadam od 14. IX. 
1912.; B. Pr. VII, 273) 

275a. (II.) - Država - najveća naravna 
organizacija mora biti konfesionalna. 

»Budući da se političko društvo osniva na ovim načelima (poštivanje 
autoriteta koji je prema Rim 13,1-2 božanska ustanova) 29 , jasno je da 
ono mora svakako javnim ispovijedanjem vjere zadovoljiti mnogobrojnim 
i važnim dužnostima koje ga vežu s Bogom. Ako priroda i razum svakome 
pojedincu zapovijedaju da poštuje Boga na svet i vjerski način, jer smo u 
njegovoj vlasti i jer smo izišli iz njega te se moramo povratiti k njemu, to 
oni (priroda i razum) podređuju istom zakonu građansko društvo. Lju¬ 
di, zaista, povezani vezama zajedničkoga društva ne ovise nimalo manje 
o Bogu negoli kao pojedinci; društvo se mora barem u istoj mjeri kao 
pojedinci zahvaliti Bogu od kojega dobiva svoj opstanak koji ga uzdržava i 
od kojega dobiva bezbrojno mnoštvo svojih dobara. Isto tako kao što nije 
nikome dopušteno da zanemari svoje dužnosti prema Bogu i jer je najveća 
od svih dužnosti da duhom i životom prigrlimo vjeru i to ne onu koja bi 
se nekome bolje sviđala, već onu koju je Bog odredio i za koju nam je dao 
sigurne i nedvojbene dokaze da je jedina istinita među svima, isto se tako 
države ne mogu bez prekršaja ponašati kao da Bog ne bi uopće opstojao 
ili da odbace brigu za vjeru kao da im je ova strana ili ne donosi nikakve 
koristi ili da indiferentno prema simpatijama prihvate jednu između više 
njih; poštujući Boga, države moraju svakako točno slijediti pravila i način 
po kojemu Bog hoće biti čašćen i koji je On sam pokazao. 

Vladarima mora dakle biti sveto ime Božje; među svoje najvažnije duž¬ 
nosti trebaju staviti promicanje vjere, trebaju je štititi svojom dobrohotno- 


29 Poslanica Rimljanima: »Jer nema vlasti doli od Boga: koje postoje, od Boga su postavljene. Stoga 
tko se suprotstavlja vlasti, Božjoj se odredbi protivi; koji se pak protive, sami će na se navući osudu« 
(Rim 13,1-2). 

sti ; staviti je pod okrilje autoriteta i vlasti zakona i ne smiju ništa ustanoviti 
ili odrediti što bi se protivilo njenoj neporočnosti. To duguju i građanima čiji 
su glavari. Rođeni smo, zaista, i podignuti mi svi ljudi radi jednoga najvišeg 
i konačnoga cilja, prema kojem valja upraviti sve odluke i koji se nalazi u 
nebu izvan krhkoće i kratkoće života. I jer od toga posvuda ovisi potpuna 
i savršena sreća ljudi, od najvećega je interesa za svakoga da postigne taj 
određeni cilj. Budući da je, dakle, građansko društvo bilo ustanovljeno radi 
zajedničke koristi, ono se mora brinuti, štiteći opće blagostanje, za dobrobit 
građana na taj način da ne samo ne donese ništa što bi vjeri bilo na štetu, 
već da joj priteče u pomoć sa svim olakšicama kojima raspolaže, da građani 
steknu ono najviše i nepromjenljivo dobro za kojim svi po naravi teže. Prva 
je između svih dužnosti da svojim utjecajem djeluje da se sveto i neporočno 
služi vjeri, čije dužnosti povezuju čovjeka s Bogom.« (Leon XIII., Enciklika 
Immortale Dei od 1. XI. 1885.; B. Pr. II, 21-23) 

275b. (II.) - Vjerski indiferentizam i ateizam u biti su jedna te ista stvar. 

»A osobito kada se misli o vjeri da je svejedno što ona ima različite 
i protivne oblike, to ovakav postupak posve isto znači, tj. da se ni jedna 
vjera ne želi ni prihvatiti, a niti se po njoj želi živjeti. Ali ako se takvo 
naziranje nešto malo po imenu razlikuje od ateizma, to se ono u biti od 
njega nimalo ne razlikuje.« (Leon XIII., Enciklika Immortale Dei od 1. XI. 
1885.; B. Pr. II, str. 37) 

275c. (II.) - Loše je kada su privatnici ili društvo 
indiferentni prema raznim vjerama. 

»Uopće treba iz ovih papinskih odluka prihvatiti da je grijeh kada 
privatni ljudi i društva smatraju da vjerske dužnosti ne zaslužuju pažnju 
ili da se na isti način smije postupati s različitim vjerama.« (Leon XIII., 
Enciklika Immortale Dei od 1. XI. 1885.; B. Pr. II, str. 41) 

275d. (II.) - Sveta Stolica naziva vjerski indiferentizam kugom. 

»Krivo je tvrditi da će građanska sloboda svih vjeroispovijesti bez ra¬ 
zlike, kao i potpuna vlast dana svim ljudima da otvoreno i javno manife¬ 
stiraju svoje uvjerenje i misli, usporiti kvarenje ljudskih duša i ćudoređa 
u narodu te širenju kuge indiferentizma.« (Pio IX., Alokucija Numquam 
fore od 15. XII. 1856.; Pio IX., Enciklika Quanta cura od 8. XII. 1864.; 
B. Pr., str. 35) 

276. (IV) - Sveta Stolica preporučuje čisto katoličke sindikate. 

»Njegova Vam Svetost najprije čestita glede sretnoga izbora pitanja 
o kojima se je raspravljalo za tih sastanaka (to je bio treći dijecezanski 

kongres) i u kojima se je poglavito vijećalo o konfesionalnosti organiza¬ 
cija. Ove organizacije nisu katoličke samo po imenu već i po duhu koji 
ih oživljuje, po naucima koje ispovijedaju, po moralu koji prakticiraju.« 
(Pio X., List biskupu Bougouinu od 29. VI. 1912.; AAS, 1912, 714; Život, 
1923.-1924.; br. 3, str. 167) 

277. (X.) - U sindikate valja primati samo uvjerene katolike. 

»U praksi, dakle, slobodni katolički sindikat može živjeti samo među 
katolicima. Htjeti da se vlastiti redovi otvore svima koji se nazivlju 'ljudi¬ 
ma dobre volje’ i zadovoljiti se jednostavnom izjavom da članovi pristaju 
uz nauk (katolički) i ništa drugo, to sindikatima prijeti opasnost da će 
oslabiti; što će možda zadobiti brojem, to će jamačno izgubiti na čvrstoći, 
dakle na snazi.« (Mons. Caillot, biskup Grenoblea, Smjernice o konfesio¬ 
nalnim sindikatima; Documentation catholique od 4. III. 1922., c. 534) 

278. (III.) - Preporuka katoličkim konfesionalnim sindikatima. 

» Što se tiče radničkih društava, premda ona idu za tim da članovima 
steknu probitke ovoga života, ipak ih treba najviše odobriti te takva druš¬ 
tva smatrati kao najpodesnija za pravu i solidnu korist jer su osnovana na 
temeljima katoličke vjere i otvoreno slijede Crkvu kao svoju voditeljicu. 
To je ono što smo mi isto izjavili više puta kada se je kod raznih naroda za 
to pružila prigoda. Odatle slijedi da treba osnivati i svim silama pomagati 
ovakva udruženja, kako vele, ‘katoličke konfesije’, kako u katoličkim kra¬ 
jevima, tako i u svim drugima gdje se vidi da se preko njih može pomoći 
raznim potrebama članova.« (Pio X., Enciklika Singulari quadam od 24. 
IX. 1912.; B. Pr. VII, 274-275) 

279. (III.) - Interkonfesionalna društva 
pogubno djeluju na vjeru članova. 

»Niti bi se, ako se radi o onim udruženjima koja se tiču direktno ili 
indirektno vjere ili ćudoređa, ikako moglo odobriti u onim istim krajevima 
koje sada spomenusmo, kada bi se gajila i širila mješovita udruženja, tj. 
koja se sastoje iz katolika i nekatolika. Jer, da drugo ne spominjemo, cje¬ 
lovitost se vjere naših katolika i njihov pravedni posluh prema zakonima i 
zapovijedima Katoličke Crkve nalaze u pogibelji poradi društava te vrste 
ili bi se ovi mogli radi njih naći u pogibelji. Stoga preradosno obasipljemo 
svakom hvalom čisto katolička radnička udruženja koliko god ih ima u 
Njemačkoj i na srcu nam je da uspiju u svemu što poduzimlju za dobrobit 
radničkih masa, želeći im sve bolji porast.« (Pio X., Enciklika Singulari 
quadam od 24. IX. 1912.; B. Pr. VII, 274-275) 

280. - Katolici se smiju politički organizirati ako političke uspjehe 
žele postići u korist građanskoga društva, (vidi br. 216) 

281. (II.) - Osuda organizacija koje stavljaju brigu 
za vjerske stvari među indiferentne stvari. 

»Štoviše, masoni, otvarajući svoje redove svim mogućim ljudima, 
došli oni iz koje mu drago vjere, tim samim djelom oni preporučuju veli¬ 
ku zabludu našega vremena da treba brigu za vjerske stvari staviti među 
indiferentne stvari i da nema razlike između raznih vjera. Već je samo 
ovo načelo dovoljno da uništi sve vjere i poglavito katoličku jer budući da 
je ona jedina istinita, to ne može bez krajnje nepravde biti izjednačena s 
ostalima.« (Leon XIII., Enciklika Humanum genus od 20. IV 1884.; B. Pr. 
I, 255) 

282. (VI.) - Pogubnost neutralnih institucija. 

»Također smo uvjereni da druga grupa neće u svojoj akciji samo nasto¬ 
jati da njeni članovi ne budu učlanjeni u onim društvima koja su izravnim 
uzrokom intelektualne i moralne razvratnosti, već će također uprijeti sve 
sile da ih izvuče iz neutralnih institucija koje su naoko ustanovljene za 
obranu radnika, a imaju posve drugu svrhu, a ne glavnu, to jest da pribave 
pojedincima i obiteljima istinsko moralno i ekonomsko dobro.« (Pio X., 
Breve od 19. III. 1904. grofu Medolagu Albaniju, predsjedniku II. grupe 
Organizacije talijanskoga katoličkog kongresa; B. Pr. V, 113) 

283. (VII.) - Osuda neutralne socijalne akcije. 

»Vi posve ispravno hoćete da se svi načini rada koji su zaista sposob¬ 
ni da postignu veliko dobro, baveći se ekonomskim pitanjima i odgojem 
elite, u discipliniranoj slozi odlučno udalje od kobnoga načela vjerske ne¬ 
utralnosti i poprime katolički karakter pun točnosti i jasnoće. Zaista se 
uzalud pomišlja obnoviti društvo i istinski poboljšati sudbinu naroda ako 
se istodobno izbjegava položiti kao temelj socijalnoj akciji duh vjere i kr¬ 
šćanske ljubavi.« (Kard. Mery del Val gospodinu Louisu Durandu, Quest. 
Act. t. CXIII, str. 356; vidi Brun: Cite chretienne, str. 438) 

284. (III.) - Osuda neutralnih, mješovitih, laičkih škola. 

»Neće biti od manje koristi za narod ako se ljudi s iskrenošću i mu¬ 
drošću pobrinu za odgoj omladine od prvih dana djetinje mladosti. Takav je 
danas tijek vremena i običaja da velik broj ljudi svim silama nastoji otrgnuti 
mladost koja uči ispod nazora najblagotvornije kreposti Crkve. Žele se i 
traže sa svih strana škole, koje se zovu neutralnima, mješovitim, laičkim s 
nakanom da učenici odrastu u potpunu neznanju najsvetijih stvari i bez i 

najmanje brige za vjeru. Jer je ovo zlo daleko raširenije i veće negoli lijekovi, 
vidi se gdje se množi naraštaj koji se ne brine za dobro duša, koji ne poznaje 
vjeru, a često je bezbožan. Uklonite tako veliku nesreću od vaše Ugarske, 
časna braćo, i posvetite tome svu vašu brigu, svu vašu gorljivost. Odgajati 
valja omladinu od djetinjstva u ćudoređu i mudrosti kršćanskoj; to je stvar 
koja se tiče, dan-danas, više negoli koja druga, ne samo Crkve već i države. 
To je što potpuno razumiju svi oni koji imaju zdrave ideje; također se vidi, 
na mnogim mjestima, velik dio katolika kako se živo brine za dobar odgoj 
omladine i da ovi posvećuju ovome djelu najglavniji i neprekidni udio svoga 
djelovanja, a da se ne daju zastrašiti od veličine žrtava i posla.« (Leon XIII., 
Enciklika Quod multum od 22. VIII. 1886.; B. Pr. II, 93) 

285. (III.) - Crkva ima pravo na odgoj omladine. 

»Promotrivši važnost stvari, mi zaista moramo željeti i htjeti da se pri 
javnom odgoju omladine potpuno dopusti da Crkva vrši dužnosti koje su 
joj povjerene na božanski način; i ne možemo, a da vas ne zaklinjemo da 
vašu djelatnost upravite prema tome cilju.« (Leon XIII., Enciklika Quod 
multum od 22. VIII. 1886.; B. Pr. II, 93) 

286. (III.) - Roditelji ne smiju slati djecu u 
škole gdje će im vjera nastradati. 

»Istodobno, nemojte šuštati opominjući glavare obitelji i naglašavaju¬ 
ći im da ne dopuste svojoj djeci pohađanje škola u kojima kršćanskoj vjeri 
prijeti opasnost.« (Leon XIII., Enciklika Quod multum od 22. VIII. 1886.; 
B. Pr. II, 93) 

287. (III.) - Osnivati valja konfesionalne škole. 

»Nastojte, također, da ne uzmanjkaju škole koje se mogu preporučiti 
po vrsnoći odgoja i poštenju učitelja i neka te škole potpadaju pod vašu 
vlast i budu stavljene pod nadzor svećenstva. Mi ne želimo da se to razu¬ 
mije samo za osnovne škole već i za one gdje se uče lijepe književnosti i 
visoke znanosti.« (Leon XIII., Enciklika Quod multum od 22. VIII. 1886.; 
B. Pr. II, 93) 

288. (III.) - Interkonfesionalna udruženja šire 
protukatolički interkonfesionalizam. 

»I u toj smo stvari - pitanju radničkih organizacija, mješovitih ili 
čisto katoličkih - to veću brigu posvetili jer smo svjesni naše apostolske 
zadaće i razumijemo da je naša najsvetija dužnost težiti za tim da prove¬ 
demo te katolički nauk ostane kod naših ljubljenih sinova u svojoj čistoći 
i svojoj neporočnosti i ne smijemo ni na koji način dopustiti da samoj nji- 

hovoj vjeri zaprijeti opasnost. Ako nisu za vremena upozoreni da pripaze, 
bez dvojbe su izloženi opasnosti da će malo-pomalo pristajati, a da to i ne 
zapaze, jednoj vrsti nejasna i neodređena kršćanstva koje se obično naziv¬ 
lje interkonfesionalno i koje se širi pod firmom jedne zajedničke kršćanske 
vjere, dok posve očito nije ništa u većem protuslovlju s propovijedanjem 
Isusa Krista.« (Pio X., Enciklika Singulari quadam od 24. IX. 1912.; B. 
Pr. VII, 272) 

289. (II.) - Kakav odgojni sistem izvan katoličke 
vjere mogu roditelji prihvatiti za svoju djecu? 

»Katolici mogu pristati uz jedan odgojni sistem izvan katoličke vjere i 
katoličkoga autoriteta, a čiji je cilj ili barem glavni cilj jedino upoznavanje 
čisto naravnih stvari i koji se odnosi na stvari koje se kreću u granicama 
socijalnoga života na zemlji.« (Pio IX., Enciklika Q uanta cura od 8. XII. 
1864.; B. Pr. 29) 

290a. (III.) - Roditelji ne smiju slati djecu u škole 
u kojima se ne naučava kršćanski nauk. 

»Roditelji se trebaju brinuti za obranu i dobrobit svoje djece, a pogla¬ 
vito za njihov odgoj; neka im vlastitim ponašanjem dadu bolji i uspješniji 
primjer koji više djeluje negoli sve ostalo. Ne smiju zaista misliti da će se 
moći bez vrlo velike brige skrbiti za dobar, pošten odgoj svoje djece. Ne 
samo da valja izbjegavati škole i zavode gdje se u obuku namjerno miješa 
zabluda s obzirom na vjeru, gdje prevladava bezbožnost, već i one u kojima 
se ne naučava kršćanski nauk i ćudoređe, a koji su uklonjeni kao da su to 
nepotrebne stvari.« (Leon XIII., Enciklika Poljskom episkopatu od 19. III. 
1894.; B. Pr. IV, 64) 

290b. (X.) - Ordinarijat može u stanovitim slučajevima iz Crkve izopćiti 
one roditelje koji svoju djecu šalju u neutralne škole, (vidi br. 81 a-x) 

»Treći je plenarni koncil u Baltimoru naložio katolicima da osnuju 
katoličke župne škole i pod prijetnjom je ekskomunikacije zabranio da se 
djeca šalju u neutralne svjetske državne škole.« (Baur-Rieder, str. 36) 

291. (VIII.) - Konfesionalne organizacije, to jest one koje su 
u vezi sa svećenstvom i hijerarhijom, jamstvo su pobjede. 

»Zaista, ova veza sinova Crkve međusobno, vjernika sa svećenicima, 
vjernika i svećenika s biskupima, vjernika, svećenika, biskupa s najvišim 
pastirom čini našu snagu. I ova je snaga već pobjedonosna, pa makar se još 
činilo da smo pobijeđeni i potlačeni, jer gdje je sloga, jest ljubav, gdje je 
ljubav, jest mir, gdje je mir, jest Gospod i ako je Bog s nama, tko će biti 

protiv nas.« (Pio X., Govor francuskim hodočasnicima od 16. IV 1914.; 
B. Pr. y 220) 

292a. (VIII.) - Papa žarko preporuča katolička udruženja. (vidi br. 56) 

292b. (VIII.) - Mješovita su udruženja s nekatolicima (koja su 
osnovana za materijalni probitak) dozvoljena samo uz stalne uvjete. 

»Ako se sastanete s onima koji se ponose da su vjernici odani papi i 
koji hoće da budu katolici, a smatraju kao najveću uvredu ako ih netko 
nazove klerikalcima, recite im svečano da su papi odani sinovi oni koji 
slušaju njegovu riječ i u svemu ga slijede, a ne oni koji smišljaju sredstva 
kako će izbjeći njegovim naredbama. Neprestano opetujte da papa, ljube¬ 
ći i odobravajući katolička udruženja što smjeraju i na materijalna dobra, 
vazda naglašava da u njima moralno i vjersko dobro treba imati prednost... 
Jasno recite da su mješovita udruženja, savez s nekatolicima za materijalni 
probitak, uz stalne, uvjete dozvoljena, ali da papa voli ona udruženja vjer¬ 
nika koji se okupljaju, zabacivši svaki i ljudski obzir i zatvorivši uši pred 
laskanjem ili prijetnjama protivnika, oko one zastave koja je, iako napad¬ 
nuta, ipak najsjajnija i najslavnija jer je zastava Crkve.« (Pio X., Alokucija 
novim kardinalima od 27. V 1914., B. Pr. VIII, 67) 

293a. (IV) - Interkonfesionalne su organizacije dozvoljene 
samo pod stanovitim uvjetima i garancijama. 

»Zaista u tome dokumentu gore navedeni Austrijski katolički na¬ 
rodni savez ne otklanja samo energično svaki nauk ili svaki krivi smjer, 
poglavito na socijalnom i političkom polju, već i izjavljuje da u ove krajeve 
nikako ne kani uvesti sistem interkonfesionalnih društava za koja je slavni 
Papa rekao da nisu posve zabranjena, i to samo u određenim zemljama pod 
točno određenim uvjetima i garancijama s obzirom na posebne prilike u 
kojima se nalaze.« (Kard. Mervy Del Val, List bečkom kardinalu Pifflu od 
26. I. 1914., B. Pr. VIII, 122) 

293b. (X.) - Samo je u iznimnim slučajevima 
dopušteno upisati se u nekatolička udruženja. 

»Neka se katolički muž ne učlani u društva koja ne priznaju katolička 
načela ili su im štoviše protivna ili ih u stvari vrijeđaju osim ako boljih 
nema i to, razumije se, nakon razborita savjetovanja i osiguravši se garan¬ 
cijama i samo onda ako je tome razlog primjereno dobro koje bi se imalo 
postići ili zlo kojemu bi valjalo izbjeći.« (Kard. Mercier, Acta et decreta 
od 1922., 75) 

294. (III.) - Katolici mogu biti samo u konfesionalnim udruženjima. 

U nuždi biskup može dispenzirati od toga pravila . 30 

»Radnici imaju pravo da stvore udruženja i sebi pomognu; na to pri¬ 
staje Crkva, a narav nije protivna. No veoma je važno kome će se oni 
priključiti da ne bi, tražeći svoj vremeniti boljitak, izložili pogibelji najveća 
dobra... Ako dakle ima društvo kojim upravljaju ljudi koji se ne drže tvrdo 
pravednosti niti su prijatelji vjere... takvo društvo može javno i privatno 
premnogo škoditi, a koristiti neće. Stoga, kako je i dosljedno, treba ne 
samo izbjegavati otvoreno ona društva koja je Crkva osudila, nego i ona 
koja razboriti ljudi, u prvom redu biskupi, drže za sumnjiva i pogibeljna. 
Dapače, a to je cjelovitosti vjere vrlo korisno, katolici se moraju udruživa¬ 
ti s katolicima ako nužda drukčije ne prisili.« (Leon XIII., List Longiqua 
oceani od 6. I. 1895.; br. Pr. IVj 175) 

295. (III.) - Biskupi mogu u stanovitim prilikama i uz 
određene kaucije tolerirati mješovita udruženja. 

»Mnogi nas između vas zamoliše, časna braćo, da vam podijelimo 
dozvolu da smijete tolerirati u svojim biskupijama takozvane kršćanske 
sindikate i to stoga jer su brojem radnika daleko veći negoli su katolička 
udruženja te bi nastale mnoge neugodnosti ako se to ne bi dopustilo. Ima¬ 
jući pred očima osobite prilike katoličke stvari u Njemačkoj, smatramo 
da toj molbi valja udovoljiti. Izjavljujemo da se može tolerirati i dopustiti 
katolicima sudjelovanje i u onim mješovitim udruženjima koja su u vašim 
biskupijama dok takva tolerancija poradi novih prilika ne prestane biti 
zgodnom ili pravednom. To treba učiniti tako da se upotrijebe prikladne 
mjere opreza te da se uzmognu otkloniti pogibelji koje sa sobom donose, 
kako rekosmo, udruženja takve vrsti. 

Najprije se treba pobrinuti da se katolički radnici koji su članovi ovih 
sindikata upišu i u katolička udruženja koja se zovu Arbeitervereine. Ako 
nešto zbog toga moraju pretrpjeti, osobito u trošku, uvjereni smo da će to 
rado učiniti jer ljube cjelovitost svoje svete vjere. Lijep je naime prevladao 
običaj da ova katolička udruženja nastojanjem klera koji ih vodi i čuva, vrlo 
mnogo rade za čistoću vjere i očuvanje neporočna ćudoređa gajeći kod 
članova religiozni duh pomoću raznovrsnih nabožnih vježbi. Stoga će, bez 
sumnje, upravitelji ovih udruženja, poznavajući vremena, poučiti radnike 
osobito o onim zapovijedima i odredbama pravednosti i o dužnostima lju¬ 
bavi za koje znaju da su im potrebne i korisne te će oni tako pravo i prema 
načelima katoličkoga nauka moći biti učlanjeni u sindikatima.« (Pio X., 
Enciklika Singulari quadam od 24. IX. 1912., B. Pr. VII, 276-277) 


30 Naravno uz potrebite garancije, vidi br. 295. 

296. (III.) - Biskupi moraju bdjeti da društva u kojima se 
nalaze katolici ne bi naškodila vjeri vjernika. (vidi br. 80) 

»Osim toga se isti sindikati, da budu takvi te se katolici u njih uzmo¬ 
gnu učlaniti, moraju čuvati svakoga povoda ili stvari koji se ne bi slagali s 
naukom i zapovijedima Crkve te zakonite svete vlasti; isto tako da ne bi 
u tom pogledu njihovi spisi, riječi ili djela bili pokudni. Stoga je presveta 
dužnost biskupa da marno paze kako se ova društva vladaju i neka bdiju da 
ne bi njihovo učlanjenje štogod naškodilo katolicima.« (Pio X., Enciklika 
Singulari quadam od 24. IX. 1912., B. Pr. VII, 276-277) 

297. (IV) - Ordinarij odlučuje da li su pojedina neutralna 
ili areligiozna društva na štetu po vjeru. (vidi br. 81) 

»Krist zaista živi i naučava u osobi biskupa prema onomu: ‘Tko vas 
sluša, mene sluša.’ To pravo koje mu pripada neka revno slijede katolički 
učitelji u svemu što se tiče katoličkih škola i odgoja klerika u višim i nižim 
sjemeništima; zatim neka napokon prosude potrebe ili odnose vjernika s 
nekatolicima u javnom životu da li općenje i saobraćaj s nekim društvima ili 
članstvo u nekim filantropskim udruženjima koja se nazivlju neutralnima ili 
areligioznima u pojedinom slučaju ili kraju ne dovodi vjernike u veliku opa¬ 
snost da otpadnu od prave vjere.« (Benedikt XV, List P. Pisaniju u istočnu 
Indiju od 15. IX. 1921.; AAS, 1922, 7-11; Život, br. 3, 1923., str. 169) 

298. (IV) - Surađivati se smije sa svim poštenim ljudima. 

»Kršćanska razboritost traži da se ne odbija ili, bolje reći, da se stekne 

pripomoć svih poštenih ljudi u radu za osobnim, ali poglavito socijalnim 
dobrom. Velika je većina Francuza katolička. Ali među njima koji nemaju 
tu sreću mnogi imaju, unatoč tomu, bistar razum i stanovitu ispravnost 
koja se može nazvati osjećajem duše koja je po naravi kršćanska. Tako¬ 
đer nismo propustili zatražiti suradnju tih ljudi u namjeri da svladavamo 
sektaški progon kojem je sada spala krinka s lica i koji sada hara te je u 
Francuskoj postao uzrokom vjerskih i moralnih nesreća.« (Feon XIII., List 
mons. Favi, biskupu u Grenobleu, od 22. VI. 1892.; Documentation catho- 
lique od 14. VI. 1924.; c. 1491-1492) 

299. (III.) - Žele li katolici postići pošten politički cilj, to smiju 
s nekatolicima surađivati u formi kartela, (vidi br. 240) 

»Mi dakle svakom hvalom rado obasipljemo čisto katolička radnička 
udruženja, koliko god ih ima u Njemačkoj, i stalo nam je do toga da uspiju 
u svemu što poduzimaju na dobrobit radničkih masa te im želimo sve bolji 
porast. Ipak, dok ovo velimo, ne niječemo da je dopušteno katolicima, 
osiguravši se pri tome, zajednički raditi s nekatolicima za zajedničko dobro 

da tako radniku pribave bolju sreću te da traže i pravednije uvjete plaće 
ili rada ili da postignu koju mu drago drugu poštenu svrhu. Ali u takvu 
slučaju volimo da se katolička i nekatolička udruženja međusobno združe 
u savez koji je u tu svrhu zgodno izumljen u tzv. kartel.« (Pio X., Enciklika 
Singulari quadam od 24. IX. 1912.; B. Pr. VII, 275-276) 

300a. (IX.) - U politici se smije surađivati sa strankom koja počiva na 
neispravnim vjersko-moralnim načelima samo onda ako je to zahtjev 
neizbjezive nužde ili nakane da se spriječi još veče zlo. (vidi br. 147f) 

300b. (II.) - Valja biti u konfesionalnim organizacijama 
jer to Crkva danas traži od svojih vjernika. 

»Iz toga slijedi da je Crkva, to potpuno društvo koje nadvisuje sva¬ 
ko drugo društvo, dobila od svoga Osnivatelja zadaću da vojuje za spas 
ljudskoga roda kao u bojne redove poredana vojska (usp. Pj 6,4). Ovaj se 
organizam i ova se ustanova kršćanskoga društva ne može mijenjati. Nije 
dopušteno ni jednom od njegovih članova da radi po svojoj volji i da izabe¬ 
re način koji mu se sviđa da bolje vojuje. Zaista, rasiplje, a ne skuplja tko 
ne skuplja s Crkvom i Isusom Kristom i, uistinu, protiv Boga se bore oni 
koji se ne bore u njegovim redovima i redovima Crkve. ‘Tko nije sa mnom, 
protiv mene je. I tko sa mnom ne sabire, rasipa’« (Lk 11,23). (Leon XIII., 
Enciklika Sapientiae christianae od 10. I. 1890.; B. Pr. II, 277) 

301. (II.) - Neka se svećenici pod pokroviteljstvom biskupa 
međusobno ujedinjuju da uzmognu zajedničkim silama 
umnogostručiti svoju apostolsku djelatnost, (vidi br. 106, 262) 

»Još nam je nešto drugo na srcu što želimo preporučiti da svećenici 
uspostave međusobno, kao što se to pristoji braći, što užu vezu koju će 
učvrstiti biskupski autoritet i kojom će ovaj i ravnati. Jamačno se može 
preporučiti da se svećenici ujedine u udruženje, da se međusobno zaštite 
od nesreća ili da brane svoje ime i neporočnost svoga zvanja protiv neprija¬ 
teljskih zasjeda ili poradi drugih sličnih uzroka. Ali je daleko važnije da se 
udruže da njeguju bogatstvo svete znanosti i, poglavito, da sa većim žarom 
prionu uz dužnosti svoga svetog zvanja te da tako rade za spas duša udru¬ 
živši svoje misli i svoje sile. Crkveni nam anali svjedoče da u vremenima 
kada su svećenici posvuda provodili zajednički život kojim li je dobrim 
plodovima urodila ova vrsta udruženja! Zašto se ne bi moglo ponovno 
uskrisiti u naše vrijeme nešto slično uzevši u obzir raznolikost zemalja i 
dužnosti. Zar se ne bi, kao i negda, s punim pravom mogli iščekivati isti 
plodovi na radost Crkve?« (Pio X., Exhortatio ad Clerum catholicum od 4. 
VIII. 1908.; B. Pr. VI, 48-49) 

302. (III.) - Svećenici smiju biti članovima samo onih 
udruženja koja ovise o biskupu, (vidi br. 107, 263) 

»Uostalom, časna braćo, da suprotstavimo djelotvorni bedem ovoj 
prevelikoj bujnosti ideja i ovom razvitku duha neovisnosti, pozivajući se na 
naš autoritet, od danas potpuno zabranjujemo svim klericima i svećenici¬ 
ma da dadu svoje ime bilo kojem udruženju koje ne bi ovisilo o biskupu.« 
(Pio X., Enciklika Pieni l’animo od 28. VII. 1906.; B. Pr. II, 211) 

303. (II.) - Svećenici u organizacijama vrše poglavito 
ulogu dušobrižnika, (vidi br. 108, 264) 

»Biskupi potpomažu sindikate i stavljaju ih pod svoju zaštitu; pod nji¬ 
hovim se autoritetom i vodstvom mnogi iz svjetovnoga i redovničkoga kle¬ 
ra sa žarom posvećuju u društvima svemu što se odnosi na brigu za duše.a 
(Leon XIII., Enciklika Rerum novarum od 16. V 1891.; B. Pr. III, 63) 

304. (X.) - Općenita zabrana za katolike Zagrebačke 
nadbiskupije da stupaju u neutralna prosvjetna udruženja. 

»Sveta Crkva koju vodi Duh Sveti određuje po Svetoj Stolici da se 
odgoj mora vršiti pomoću ustanova koje stoje na izrazito vjerskim i ću¬ 
dorednim katoličkim načelima. Ona traži od svojih vjernika da posvuda 
izričito i jasno ističu svoj katolički karakter. Stoga s velikim nepovjerenjem 
promatra ne samo društva koja u svojem programu iznose načela oprečna 
svetoj vjeri katoličkoj, nego, sjećajući se Spasiteljevih riječi 'tko nije sa 
mnom, protiv mene je i tko sa mnom ne sabire, rasipa’ (Lk 11,23), isto 
tako promatra i ona tzv. neutralna koja, ne vodeći računa o vjeri, govore da 
vjera spada u crkvu, a ne u javni život. Kobne li zablude, predragi sinovi, 
kao da je moguće odgajati bez ustaljenih vjerskih i ćudorednih načela; 
kobne li zablude, kao da svako udruženje kao takvo nije dužno odati čast 
Tvorcu naravnoga poretka koji od ljudi, društvenih bića, traži da se ujedi¬ 
njuju i zajedničkim silama potpomažući se međusobno, nastoje se usavr¬ 
šiti vjerski, ćudoredno, umno, socijalno i tjelesno.« (Mons. Antun Bauer, 
nadbiskup zagrebački, List Hrvatskom orlovskom savezu od 5. V 1924.; 
Katolički list od 7. V 1924.) 

X. ODNOS KATOLIČKE AKCIJE PREMA 
KATOLIČKOJ POLITIČKOJ AKCIJI 


»Parvus error in principio, est magnus in fine.« 3J 

Sv. Toma, De ente et essentia (proem.) 

1. Povijesni razvoj 

305. (III.) - Katolici ne sudjeluju u talijanskom političkom 
životu jer im je to papa zabranio . 32 (vidi br. 62) 

»Evo zašto prema sadašnjem stanju stvari akcija katolika ostaje tuđa 
politici, usredotočuje svoj rad na socijalnom i vjerskom polju, nastoji mo- 
ralizirati narod čineći ga poslušnim Crkvi i njenu poglavaru, udaljuje ga 
od opasnosti socijalizma i anarhije, ulijeva mu poštivanje prema principu 
autoriteta i napokon utišava njegovu bijedu pomoću raznovrsnih ureda¬ 
ba kršćanskoga milosrđa.« (Leon XIII., Enciklika Talijanskim biskupima i 
narodu od 5. VIII. 1898.; B. Pr. V, 252) 

306. - U Italiji je duga politička apstinencija 
veoma koristila katolicima, (vidi br. 42 7) 

307. (VI.) - U početku su razvoja katoličkoga pokreta iste 
organizacije obavljale odgojni, socijalno-ekonomski i politički rad. 

»Jedna te ista organizacija obavljala je funkciju Predsjedništva Ka¬ 
toličke akcije, Narodnoga saveza, Predsjedništva kršćanske demokratske 
akcije, Sindikata, Zadružne sveze i dr. i Katoličke političke stranke. Još su 
godine 1915. u Talijanskom katoličkom narodnom savezu ( Unione popo- 
larej bile uključene sljedeće organizacije: Unione economico-sociale (Eko¬ 
nomski socijalni savez), Unione elettorale (Izborni savez), Societa della 
Gioventu cattolica italiana (omladinska organizacija), Unione delle donne 


31 Mala pogreška na početku postane velika na kraju. 

32 Talijanska vlada oduzela je Papi slobodu: slobodu koja je uvjet slobode cijele Katoličke Crkve. 
Cilj je tadanje talijanske vlade bio poniženje papinstva, a povod njenoj djelatnosti bila je urota svih 
protuvjerskih i sektaških elemenata. Da su katolici onda sudjelovali u političkom životu Italije, bili bi 
potpomogli to nepravedno stanje stvari. Zato im je to Papa zabranio. Nakon 1. svjetskog rata Papa je 
ukinuo tu zabranu. 

cattoliche d’Italia (Ženska organizacija). Znak je da do diobe rada dolazi 
tek kasnije i da valja težiti kao za jednim idealom da razne akcije katolika 
zadobiju u svojem organizatornom obliku izražaj ljepote i raznolikosti.« 
(Kard. Gasparri, List grofu Josipu della Torreu, predsjedniku Tal. kat. na¬ 
rodnog saveza od 25. II. 1915.; AAS, 1915, str. 138) 

308. - U počecima je isti organizam istodobno 
obavljao socijalni kao i politički rad katolika. 

309. - Katoličke socijalne organizacije (Katolička 
akcija i Kršćanska demokratska akcija) pripravile su 
teren katoličkoj političkoj stranci. (vidi br. 420) 

310. - Izgrađene katoličke socijalne organizacije bile su u 
Italiji temelj katoličkoj političkoj stranci, (vidi br. 427) 

311. - Kod evolucije katoličkoga pokreta politički se je 
rad odijelio od Katoličke akcije, (vidi br. 3 93) 

312. - Katolička politička stranka izišla je iz katoličkih 
socijalnih organizacija, (vidi br. 423) 

313. - Nastojanje je Svete Stolice da odijeli Crkvu i 
vjeru od stranačke politike, (vidi br. 32, 396) 

314. - Čin Pija XI. kojim je odijelio Katoličku akciju od političke 
akcije bio je providencijalan i koristan za obje akcije, (vidi br. 43 8) 

2 . Današnje stanje 

315a. (III.) - Ne smije se poistovjetiti katolicizam s jednim 
stranačkim političkim programom, (vidi br. 27) 

315b. (III.) - Svi su katolici dužni svagdje braniti Crkvu, (vidi br. 125) 

315c. (III.) - I stranačko organizirani katolici nisu samo 
dužni privatno braniti izvanstranačku Crkvu, nego to 
trebaju činiti i na političkom polju, (vidi br. 124) 

»Ponajprije se Sillonov katolicizam može složiti samo s demokrat¬ 
skim oblikom vladavine koji drži da je u najvećem skladu s Crkvom i koji 
se tako rekavši s njom samom poistovjećuje; on dakle priključuje svoju 
vjeru jednoj političkoj stranci... Nakon našega prethodnika još jednom 

hoćemo istaknuti da je zabluda i opasnost iz principa poistovjećivati vjeru 
s jednom vrstom vladavine; zabluda i opasnost su to veće kada se povezuje 
vjera s jednom vrstom demokracije čija su načela loša. To zaista čini Sillon 
jer on u stvarnosti i zbog jednoga posebnog političkog oblika kompromitira 
Crkvu, sije neslogu među katolike te trga mladost, štoviše same svećenike 
i bogoslove od čiste katoličke akcije te tako beskorisno rasiplje žive sile 
jednoga dijela naroda. I pogledajte, časna braćo, čudnovata protuslovlja. 
Upravo jer Crkva mora nadvisivati sve stranke, to se Sillon pozivlje na taj 
princip i neće da brani napadnutu Crkvu. Uistinu, Crkva nije sišla u poli¬ 
tičku arenu; ona je bila u nju uvučena da je uzmognu okljaštriti i orobiti. 
Nije li dužnost svakoga katolika da se služi političkim oružjem koje drži 
u rukama da vjeru brani i da prisili politiku da ostane u svome djelokrugu 
i da se bavi s Crkvom samo u tolikoj mjeri koliko je politika dužna da 
Crkvi dade što joj duguje. Opaža se kako sillonisti iznose ili naglašavaju 
jedan program kojim nigdje i ni u kojoj mjeri ne pokazuju da su katolici. 
To nimalo ne smeta istim ljudima da u jeku političke borbe, nakon jed¬ 
noga zova, javno ispovijedaju svoju vjeru. Sto to znači? Da su dva čovje¬ 
ka u sillonistu: pojedinac koji je katolik; čovjek akcije koji je neutralan.« 
(Pio X., List o Sillonu od 25. VIII. 1910.; B. Pr. V, 134) 

315d. - Iz načelnih kao iz taktičkih razloga valja odijeliti 
Katoličku akciju od Katoličke političke akcije, (vidi br. 415b) 

316. - Katolička politika jest aktivnost katolika na političkom polju 
za obranu religiozno etičkih katoličkih načela, (vidi br. 425) 

317. - Crkva i Katolička akcija iznad su kontingentnih 
političkih pitanja, (vidi br. 25, 426) 

318. - Katolička akcija je čisto vjersko-moralna akcija i poradi 
toga ona u sebi usredotočuje i ekonomsko-socijalnu te političku 
akciju, ali samo ukoliko se ove dvije posljednje odnose na načela 
katoličke vjere i katoličkoga ćudoređa, (vidi br. 391) 

319. - Katolička je akcija neovisna o svakoj političkoj 
stranci jer je povezana s hijerarhijom, (vidi br. 392) 

320. (XI.) - Katolička je akcija neovisna o svakoj 
političkoj stranci. Katolička akcija se ne izjašnjava o 
čisto političkim pitanjima, (vidi br. 83c ili 83o) 

321. (XI.) - Navedeno je načelo provela belgijska omladina i izdala 
je sljedeće službeno priopćenje (27. XII. 1923.) koje prenosimo 
iz glasila franjevaca Nova revija od ožujka 1924., str. 79: 

»Prema načelima katoličkoga nauka i odredbama papa, mladež pri¬ 
znaje dva vrhovna nezavisna područja: duhovno-crkveno i vremenito-dr- 
žavno... Čitava Katolička akcija, koliko se odnosi na vjeru i na ćudoređe, 
podvrgnuta je upravi i nadzoru crkvenih vlasti, izuzimljući samo one stvari 
koje su čisto političke naravi. Katolička mladež priznaje da su interesi 
Crkve i države međusobno uvjetovani pa će stoga ona nastojati promicati 
i vremenito blagostanje države u duhu svete Crkve... Katolička društva u 
svome radu za vremenito blagostanje države neće se vezati ni uz jednu po¬ 
litičku stranku niti će se vodstvo katoličke mladeži izjašnjavati o ikakvom 
čisto političkom pitanju koje nema odnosa s vjersko-moralnim programom 
katoličkih udruženja. Vodstvo će nastojati sa svoje strane širiti i zagovarati 
katoličko učenje o državi, o narodnom životu, o javnim poslovima... Kato¬ 
ličke omladinske organizacije založit će se za pobjedu vjersko-ćudorednih 
načela i na političkom polju, dakako, u svakom slučaju potpuno posluš¬ 
ni naredbama crkvene vlasti.« ( Rezolucija belgijske omladine od 27. XII. 
1923.; Nova revija, ožujak 1923., str. 79; Život, rujan 1924.) 

321. - Crkva i Katolička akcija moraju stajati izvan 
i iznad stranačke politike, (vidi br. 460) 

322a. (XII.) - Katolička akcija je nepolitička. 

»I jer je aktivnost organiziranih katolika, ukoliko je ovo sudjelovanje 
svjetovnjaka na posebnoj misiji Crkve akcija religiozna, a nepolitička, ne 
direktivna na teoretskom polju, već izvršujuća na polju praktičnom, po¬ 
trebno je da razni oblici takve aktivnosti nađu u crkvenoj hijerarhiji svoje 
disciplinatorno središte.« (Kard. Gasparri, List kojim potvrđuje pravila 
Talijanske katoličke akcije od 2. X. 1923. god.) 

322b. (XII.) - Katolička akcija ne bavi se stranačkom 
politikom, ali njeni članovi mogu slobodno biti članovi one 
političke stranke koju im katolička vjera dopušta izabrati. 

»1. Centralni savez Katoličke akcije nije nikada raspravljao o pita¬ 
njima koja se odnose na političke stranke. - 2. Ne obazirući se na krivu 
tvrdnju koja prikazuje članove Saveza kao pristaše u većini Pučke stranke, 
slijedi da su se članovi Vrhovnog savjeta Katoličke akcije u svojim mani¬ 
festacijama skrupulozno čuvali od svake političke djelatnosti, iako imaju 
potpunu slobodu da budu osobno članovi one političke stranke koju im 
njihova vjera dopušta da izaberu.« ( La C roix od 24. VIII. 1924.) 

323a. (V) - Organizacije Katoličke akcije su nepolitičke. 

»K tome pridolazi ne samo briga i bojažljivost koju gore spomenu¬ 
smo, nego i tuga zbog zadjevica građana sa sugrađanima, a u prvom redu 
zbog nasilja koje se nerijetko nanosi svetim osobama, mjestima i stvari¬ 
ma, osim toga nasilje se nanosi i onim udruženjima koja, premda sama 
po sebi nisu ni sveta ni vjerska, ipak su u uskom savezu s vjerom i crkve¬ 
nom hijerarhijom pod čijim vodstvom i pročelništvom pojedine ljude i 
domaće i građansko društvo nastoje, isključivši svako stranačko političko 
trvenje, privesti katoličkom osjećanju i življenju. Mi smo naime jasno i 
više nego jedanput naglasili da nitko ne smije ni za političke ciljeve ni u 
korist stranačkih odnosa počinjati zloporabe bilo sa svetim autoritetom, 
bilo s Katoličkom akcijom, i to smo, koliko se dalo, zabranili. To čini da se 
s pravom tužimo i osuđujemo nepravde nanesene vjeri i nasilja kojima su 
tobože zbog javnih političkih prilika izvrgnute svete osobe, stvari i zavodi.« 
(Pio XI., Konzistorijalna alokucija od 24. III. 1924.; Katolički list od 3. 
IV 1924.; str. 158-159) 

323b. (XII.) - U Katoličku akciju mogu biti učlanjeni 
katolici raznih kontingento-političkih nazora. 

»Naša je škola, dakle, otvorena svim katolicima, štoviše i onima čiji 
se nazori ne slažu u stanovitim prilikama javnoga života. Katolička akcija 
je jedna očinska kuća. Zar se ne događa da se u istoj porodici nazori djece, 
njihovi karakteri, njihove sposobnosti razilaze i da se oni unatoč tome me¬ 
đusobno cijene i da ostaju ujedinjeni u ljubavi prema svojim roditeljima. 
Naša je težnja da Katolička akcija bude velika porodica katolika gdje se 
svi udobno osjećaju. Ali iz toga slijedi da svi katolici moraju biti u njoj 
učlanjeni.« (L. Colombo, Govor prigodom otvorenja Socijalnoga tjedna 
talijanskih katolika u Torinu; La Croix od 19. IV 1924.) 

324. - Katolička akcija ne bavi se stranačkom politikom. (vidi br. 433j 

325. (VI.) - Katolička akcija (omladinska društva) ne 
smije sudjelovati u stranačkim političkim borbama. 

»Pred ovim će se žarom jamačno otvoriti slobodniji put ako se Vi, kao 
što ističete, suzdržite od sudjelovanja u borbama političkih stranaka. Za¬ 
ista, takve borbe odviše sprečavaju ono željeno jedinstvo duša bez kojega 
se od katoličkih organizacija ne može nadati ničemu vrijednom u korist 
onoga za čim se teži.« (Pio X., List gosp. Pierreu Gerlieru, predsjedni¬ 
ku Katoličkoga saveza francuske omladine, i članovima Glavnoga odbora 
istoga Saveza u Parizu od 10. V 1911.; B. Pr. VII, 67) 

326. (VI.) - Katolička akcija (omladinske 
organizacijej je izvan svake stranačke politike. 

»S takvom pripravom i dignuvši se nad sve stranke i ne povezujući 
se ni s kojom, članovi će Katoličkoga saveza francuske omladine nastojati 
da vjerno služe Crkvi i na taj će način istodobno, i to na ponajbolji način, 
koristiti svojoj plemenitoj zemlji i društvu jer samo kada Krist zavlada, za- 
vladat će u svijetu i mir Kristov.« (Pio XI., Kard. Gasparri, List g. Floryju, 
predsjedniku francuskoga saveza katoličke omladine od 9. V 1924.; Docu- 
mentation catholique, 7. VI. 1924.) 

»Cilj za kojim ide vaša katolička omladinska organizacija jest ono 
što je danas najkorisnije i štoviše najpotrebnije; u doba kada sve više raste 
neprijateljstvo protiv vjere i kršćanskih običaja, ova organizacija hoće svoje 
članove sačuvati od takve opasnosti i spasiti pomoću njih druge francuske 
mladiće, bez obzira na društveni sloj kojem ovi pripadaju. Da oživotvore 
svoj cilj, njena su sredstva izvanredna: njeni članovi otvoreno daju primjer 
kršćanskih kreposti, stoje izvan političkih diskusija i strasti, sa žarom se 
bave socijalnim pitanjima nastojeći ih provesti u život te snažno vrše svoju 
zadaću govorom, štampom i zgodnim ustanovama.« (Pio X., List francu¬ 
skoj katoličkoj omladini Egregie vos od 22. II. 1907.; B. Pr. III, 46) 

327a. (X.) - Katolička omladinska udruženja nisu 
ovisna o nekim političkim strankama. 

327b. (X.) - U katoličkim se omladinskim društvima moraju 
proučavati načela katoličke politike, (vidi br. 365) 

328a. (X.) - Katolička je akcija podređena hijerarhiji. 

328b. (X.) - Katolici se smiju izvan društava Katoličke akcije 
baviti stranačkom katoličkom politikom, (vidi br. 164) 

328c. (X.) - Čisto politička akcija stranaka ne ovisi 
hijerarhijski o crkvenom autoritetu, (vidi br. 266) 

»Prije svega se valja sjetiti da omladinske organizacije nisu ni politič¬ 
ka stranka ni sekcija jedne stranke, već one tvore društva čija je svrha da 
olakšavaju odgoj kršćanskoga duha koji poslije toga mora procvasti na svim 
područjima života: privatnoga i javnoga, obiteljskoga i socijalnoga. Članovi 
se ovih društava moraju isticati duhom svoje pobožnosti, uzornim vrše¬ 
njem kršćanskoga života i apostolskim duhom koji ih sili da usred svojih 
odgovarajućih župa priteknu u pomoć svim dobrim akcijama, a poglavito 
poduči katekizma. Neka se ne zaboravi na proučavanje socijalnih i politič- 

kih pitanja, ali neka to bude pravo proučavanje, a ne deklamiranje; neka 
to bude studij koga prosvjetljuje i učvršćuje zdrava kršćanska filozofija, 
studij koji odgovara dobi i intelektualnom razvitku mladića, studij koji će 
odgajati ponizne mislioce, a ne šuplje deklamatore. I zatim valja pripaziti 
da se ne bi odgojili mladići koji su sposobni govoriti o svim socijalnim, 
ekonomskim, političkim pitanjima, ali koji ništa ili skoro ništa ne znaju o 
svojoj svetoj vjeri. Podsjećajući da Udruženje katoličke omladine nije ni 
politička stranka ni sekcija jedne stranke ne mislimo time mladeži zabra¬ 
niti proučavanje pitanja koja se odnose na javni život; isto tako joj time ne 
kanimo zabraniti kada je odgojena i dozrela u dobi, u karakteru i spret¬ 
nostima da se izvan društva ili svake druge organizacije katoličke akcije 
bavi poštenom, pravednom i umjerenom političkom akcijom. 

Katolička akcija u krilu od Crkve odobrenih organizacija ostaje ovoj 
hijerarhijski podređena; njena svrha je ili kršćansko usavršavanje svojih 
članova ili kršćanski apostolat među onima koji nisu njeni članovi. Politič¬ 
ka akcija stranaka ne ovisi hijerarhijski o crkvenom autoritetu i radi toga 
ovaj za nju ne preuzima nikakvu odgovornost.« (Kard. Ratti/Pio XI. i lom- 
bardski biskupi, Okružnica od 16. XI. 1921.; Documentation catholique 
od 25. II. 1922.; c. 453-455) 

329. (IX.) - Katolička se akcija (omladinska 
organizacija) ne bavi stranačkom politikom. 

»Nije li ovoj, tako širokoj cjelini punoj nada, falilo političko obilježje ? 
Mi zaista ovo nismo vidjeli među poslovima vašega tjedna. Da vam pravo 
kažemo, tomu smo se radovali. Rekli smo: Tako i valjaj Mi se ne bavimo 
politikom. NeJ Mi želimo činiti prije svega ono što se mora činiti, to jest 
izobrazbu i pripravu mladeži, i to prije svega vjersku izobrazbu i pripravu, 
a zatim moralnu, duševnu, kulturnu, socijalnu. Kada budete tako odgoje¬ 
ni, tek onda ćete biti u stanju naći odgovor na svaki onaj problem koji vam 
donese život.« (Pio XI., Govor talijanskoj katoličkoj omladini od 21. X. 
1923.; Zlatna knjiga orlovske omladine, str. 83-85) 

330. - Iz Katoličke akcije valja ukloniti stranačku politiku 
jer »vjera ujedinjuje, a politika dijeli«, (vidi br. 394) 

331. (III.) - Iz katoličkih organizacija valja 
isključiti stranačka politička pitanja. 

»Kao što se članovima može dogoditi da imaju razna politička mišlje¬ 
nja, to valja imati na umu da uslijed protivnih stranačkih nastojanja dobar 
sklad ne bude poremećen; valja se sjetiti svrhe društava koja od samoga 
katolicizma dobivaju svoje ime. A u radu se treba tako ponašati da ne bi 

izgledalo da se pripada jednoj stranci, sjećajući se božanske riječi apostola 
sv. Pavla: 'Koji ste god u Krista kršteni, Kristom se zaodjenuste. Nema više: 
Židov - Grk! Nema više: rob - slobodnjak! Nema više: muško - žensko! 
Svi ste vi Jedan u Kristu Isusu!’ (Gal 3,27-28). Iz ovoga će slijediti ova 
dobrobit: svi članovi neće samo međusobno, već će također razna društva 
iste vrste oživotvoriti ono što mora biti glavni cilj njihovih nastojanja, a to 
je sloga i dobar sklad. Uklonivši dakle, kako rekosmo, stranačka pitanja 
uklonit će se glavni razlozi prepiraka; posljedica će biti da će isti predmet 
ujediniti sve katolike, i to najveći i najuzvišeniji predmet radi kojega među 
katolicima vrijednima toga imena ne može biti oprečnoga mišljenja.« (Leon 
XIII., Enciklika Cum multa sint od 8. XII. 1882.; B. Pr. VII, 53) 

332. - U Katoličkoj akciji mogu biti katolici raznih 
kontingentnih političkih mišljenja, (vidi br. 395) 

333. - Neka se omladina ne bavi preuranjeno kontingentno- 
političkim pitanjima, (vidi br. 162, 410) 

334. - Prije negoli katolici zahvate u javni i politički život, neka se 
priprave dobrom katoličkom izbornom organizacijom, (vidi br. 119) 

335. - Katoličke političke stranke pretpostavljaju izvanpolitičku 
i nadpolitičku Katoličku akciju, (vidi br. 222, 411) 

336a. - Ne bude li narod imao jednu jedinstvenu 
nadpolitičku katoličku organizaciju, to se neče moči ni 
politička akcija katolika dobro razvijati, (vidi br. 407) 

336b. - Politička obnova po katoličkim organizacijama, (vidi br. 464) 

337. - Katolička akcija bavi se političkim problemima ukoliko su 
u njima uključena vjerska i moralna načela, (vidi br. 386) 

338. - Katolička akcija (a i katolička politička stranka) bavi se 
sljedećim načelnim pitanjima: odnos Crkve i države, bogoslužje, poduka, 
pravo posjedovanja, groblja, rastava braka, tvorni napadaji na vjeru, 
propaganda zablude i nećudorednosti, neovisnost pape. (vidi br. 415a) 

339. - Katolička politička stranka brine se, a Katolička 
akcija ne brine se za oblik vladavine, izbor poreza, 
organizaciju sudova, sastavljanje zakona, (vidi br. 414) 

340. - Katolička akcija je uvijek podupirala konfesionalnu 
kršćansku demokratsku akciju, (vidi br. 387) 

341. - Ne smije se poistovjetiti Katolička akcija (kršćanska 
demokratska akcija) i katolička politika, (vidi br. 451) 

342. - Katolička politička stranka neovisna je o katoličkim 
socijalnim organizacijama, (vidi br. 385) 

343. - Katolička akcija i katolička politička akcija imaju neka 
zajednička načela i neke zajedničke ciljeve, (vidi br. 385) 

344. - Iz principijelnih razloga valja odijeliti Katoličku 
akciju i stranačku (katoličku) politiku, (vidi br. 402) 

345. - Katolička akcija i katolička politička 
stranka su odijeljene, (vidi br. 383) 

346. - Valja lučiti Katoličku akciju od katoličke 
političke stranke, (vidi br. 447) 

347. - (Tekst ovoga broja je izgubljen. Nema ga u originalu. - op. ur.) 

348. - Lučenje Katoličke akcije od katoličke političke akcije ne znači 
da se prva ne interesira za načelne političke probleme, (vidi br. 404) 

349. - Treba poznavati razliku između Katoličke akcije 
i katoličke političke stranke, (vidi br. 413) 

350. - U javnosti treba narod uputiti o razlici između Katoličke 
akcije i katoličke političke stranke, (vidi br. 382) 

351. (IV) - Neka dnevnik Katoličke akcije ne bude ujedno i glasilo 
jedne katoličke političke stranke, (vidi br. 248, 447h, 447i, 447k) 

»Ništa vam neće znati bolje dokazati kojom razboritošću i brižljivošću 
ravnate vašom nadbiskupijom negoli spasonosna i zgodna misao do koje su 
vas dovele razne i vrlo teške opasnosti kojima je izložena vaša duhovna obitelj, 
a to je da kod vas potaknete socijalnu Katoličku akciju i da u skladu s pre¬ 
porukama papa ujedinite ovim sredstvom sve istinite katolike u zajedničkoj 
težnji da se pod zaštitom zakona i ustanova zemlje bore za vjeru. Vi ste osim 
toga razumjeli sljedeće: žele li se jednoj akciji takve vrste zajamčiti obilni i 
trajni plodovi, to je valja poduprijeti i promicati pomoću jednoga dnevnika 

koji neće ništa naučavati što ne bi bilo u skladu s katoličkim duhom. Taj se 
dnevnik mora uzdignuti iznad nesloge političkih stranaka i mora za obranu 
vjere ujediniti i povezati sve dobre volje te dati po svojoj mudrosti i ispravnim 
spisima narodu svjetlo koje mu je potrebno da radi za dobrobit Crkve i domo¬ 
vine. Također će za katolike vaše biskupije koji žele razviti socijalnu Katoličku 
akciju moći biti korisne samo onakve novine koje će prema vrlo mudru od vas 
zacrtanu programu braniti katoličku vjeru, koje će je podupirati u svim svojim 
manifestacijama bez obzira na to radi li se kod toga o odgoju duhova prema 
načelima Krista ili orijentaciji htijenja prema velikim akcijama ili napokon o 
tome da se potaknu vjernici da slijede smjernice Crkve. 

To ne bi bilo dosta kada bi svrha ovoga katoličkog dnevnika bila da potpo¬ 
maže bilo koju političku stranku. I evo zašto smo mi na osobit način odobrili 
novine što ste vi htjeli, a koje će biti odijeljene od svih vrsta političkih intere¬ 
sa. Osobita će dakle značajka ovih novina biti da neće biti povezane ni uz koju 
stranku i da će zbog toga biti novine svih. Oslobođene od svake stege one će 
slijediti smjernice Crkve, naše zajedničke majke i učiteljice; one će naučavati 
njen nauk bez mržnje, bez gnjeva, bez strasti; one će izbjegavati da nazorima 
i interesima pojedinaca podređuju najuzvišenije interese vjere i domovine.« 
(Pio X., Enciklika Q ua tuprudentia od 27. V 1907.; B. Pr. III, 67-69) 

352. - Neka kler te laici koji predstavljaju vjerske 
interese izbjegavaju iz razloga razboritosti po mogućnosti 
svaki stranački politički rad. (vidi br. 185j 

353. - Neka se iz razboritosti i oni koji samo predstavljaju interese 
vjere ne zauzimaju u javnosti za političke stranke. (vidi br. 401) 

354. - Nitko ne smije politički nastupati u ime Crkve ili u ime 
Katoličke akcije (Kršćansko-demokratske akcije). (vidi br. 452) 

355. - Kršćansko demokratske novine (Katoličke akcije) ne 
smiju govoriti o politici u ime Crkve i napadati katolike koji su u 
kontingentno-političkim stvarima drugoga mišljenja, (vidi br. 375) 


3. Teoretska i praktična politička djelatnost Katoličke akcije 

356a. - Razlikovanje Katoličke akcije od Katoličke 
političke akcije ne znači da se prva ne interesira za 
načelne političke probleme, (vidi br. 404) 

356b. (IX.) - Katolička akcija se ne bavi politikom, već podučava 
vjernike kako će se najbolje poslužiti politikom, (vidi br. 147d) 

356c. (IX.) - Katolik koji se bavi politikom mora steći prije toga temeljitu 
vjersku, duševnu, ekonomsku i socijalnu izobrazbu, (vidi br. 147e) 

357. (III.) - Katolička akcija mora širiti ispravna načela katoličke 
politike da za njih u javnosti radi, a njeni članovi će to činiti 
individualno ili unutar katoličkih političkih stranaka, (vidi br. 360) 

»I da se zaustavimo kod ovoga zadnjeg dijela obnove svega u Kristu. 
Vi dobro vidite, časna braćo, koju li pripomoć donose Crkvi ove izabrane 
čete katolika kojima je upravo namjera da ujedine sve žive sile s ciljem 
da se svim pravednim i dozvoljenim sredstvima uzmognu boriti proti ne- 
kršćanskoj prosvjeti. Oni nadalje hoće da svim sredstvima poprave silni 
nesklad koji iz te prosvjete proistječe; oni žele ponovno staviti Isusa Krista 
u obitelj, u školu, u društvo; žele uspostaviti načelo ljudskoga autoriteta 
kao zastupnika Božjega; potom si hoće velikodušno k srcu uzeti interese 
naroda, poglavito radničkoga i seljačkoga staleža, i to ne samo poučava¬ 
njem u ispravnim vjerskim načelima, tom jedinom pravom vrelu utjehe 
u tegobama života, već nastojeći da se obrišu njegove suze, utaže njegova 
trpljenja, mudrim mjerama poboljša njegovo ekonomsko stanje; zatim oni 
žele raditi na tome da se građanski zakoni promijene tako da se ovi učine 
pravednijima, da se ti zakoni poprave ako takvi nisu, a napokon da se u 
svim stvarima brane i sa zaista katoličkim duhom ističu prava Boga kao i 
sveta prava Crkve.« (Pio X., Enciklika II fermo proposito od 11. VI. 1905.; 
B. Pr. II, 93) 

358. - Katolička akcija širi ispravna politička načela, (vidi br. 405) 

359. - Katolička akcija, šireći ispravna politička načela, 
neposredno pomaže katoličkoj političkoj akciji, (vidi br. 406) 

360. - Katolička akcija mora širiti ispravna načela katoličke politike, 
a da za njih u javnosti radi, njeni će to članovi činiti individualno 

ili unutar (katoličkih) političkih stranaka, (vidi br. 357) 

361. - Katolička akcija će odgajati javno mnijenje 
prema načelima katoličke politike, (vidi br. 43 6) 

362. - Katolička akcija odgaja katoličku političku svijest, (vidi br. 388) 


118 


363. - Prije negoli katolik nastupi, politički treba 
biti za to spreman, (vidi br. 409) 

364. - Katolička akcija (omladinska organizacija) mora pripravljati 
svoje članove za katoličku političku akciju, (vidi br. 412) 

365. - U katoličkim se omladinskim društvima moraju 
proučavati načela katoličke politike, (vidi br. 327a) 

366. - Katolička akcija javno preporuča politiku koja je najkorisnija 
za narod i najbolje odgovara katoličkim principima, (vidi br. 397) 

367a. - Katolička akcija če u konkretnim načelnim slučajevima izreči 
svoje mišljenje neovisno o katoličkim političkim strankama, (vidi br. 437) 

367b. (IV) - Katolička se akcija mora postaviti na legalnu 
bazu te raditi i za vremenitu dobrobit domovine. 

»Hoćemo svratiti vašu pozornost na djelotvornu akciju koju vrše na 
dobrobit vjere i domovine katoličke organizacije i društva. I ako ove u 
području koje im pripada čuvaju svoju autonomiju, to si ipak moraju pru¬ 
žiti ruku, to jest treba u zajedničkom sporazumu raditi za sve ono što se 
tiče svih dobrih građana; moraju raditi u korist najvišega dobra francuske 
domovine. Dužnost je katolika, kao što smo to češće ponavljali, da svojoj 
zemlji pribave ovu sreću naroda, a za taj posao nije nitko zgodniji od njih. 
Neka se oni dakle odlučno postave na područje uredaba što postoje i koje 
si je dala Francuska da tako na tom tlu porade za zajednički interes vjere 
i domovine, i to s tim duhom jedinstvenosti i sloge koji mora prožimati 
svakoga dobrog katolika.« (Leon XIII., List kardinalu Richardu od svibnja 
1897.; B. Pr. VI, 41) 

367c. (I.) - Katolička akcija ne smije raditi proti 
zakonitoj vlasti i zato ima pravo na zaštitu države. 

»Litvanska republika neće stavljati zapreke aktivnosti katoličkih dru¬ 
štava koja su učlanjena u Ligi, a nadzire ih nadbiskup u Rigi. Ova će imati 
sva prava kao ostala od države priznata društva.« (Konkordat s Litvanskom 
republikom, AAS, 1922, 579) 

368a. (XI.) - Jedan konkretan primjer kako Katolička akcija 
mora politički djelovati u javnosti. (Propaganda protiv 
sektaškim namjerama francuske vlade u lipnju 1924.) 

»I evo gdje nam u ime moralnoga mira navijestiše mjere koje, ma što 
se o njima reklo, potječu od sektaškoga duha i koje će vrijeđati uvjerenje 

mnogih Francuza, krnjiti prava pravednosti i slobode. To je napuštanje 
poslanstva kod Vatikana, primjena zakona o kongregacijama i primjena la¬ 
ičkih zakona na Elzas i Lotaringiju. Vaše je predsjedništvo uvidjelo da pod 
ovim uvjetima Savez francuske katoličke omladine ne može ostati rezer¬ 
viran. Njegova je dužnost rasvijetliti javno mnijenje koje prigodom izbora 
11. svibnja o tome nije izreklo svoj sud pa što o tome neki i rekli... Mi od 
vas (učlanjenih društava) tražimo da pokrenete ili organizirate u svakoj 
od vaših općina u mjesecu srpnju jedno ili više predavanja u kojima će se 
iznijeti ona tri pitanja koja nas zanimaju. Obraćajući se na široke slojeve, vi 
ćete nastojati odrediti nacionalno gledište koje je u vezi sa svakim od ovih. 
Da vas potpomogne, predsjedništvo će vam odmah poslati spremljene na¬ 
crte i potrebnu dokumentaciju. Također vas molimo da se putem štampe 
domognete javnoga mišljenja objavljujući ne polemične članke, već objek¬ 
tivne, znanstvene članke, i to u svim mjesnim novinama do kojih možete 
doći.« ( Proglas Katoličkoga saveza francuske omladine od 18. VI. 1924. u 
kojem je učlanjeno četiri tisuće organizacija; La Croix od 21. VI. 1924.) 

368b. (XI.) - Jedan primjer kako Katolička akcija 
djeluje politički, i to izvan i iznadstranački. 

Advokat Camillo Corsanego, glavni predsjednik Talijanske katoličke 
omladine, objelodanjuje pod naslovom Talijanska mladež poziv koji daje 
smjernice i savjete s obzirom na skore izbore te piše: 

»Za mjesec su travanj sazvane skupštine za glavne izbore u Zastu¬ 
pnički dom. Nije potrebno ovdje opetovati zašto se Katolička omladina ne 
poistovjećuje ni s jednom političkom strankom i kako ona nema borbenu 
politiku među svojim ciljevima koji ostaju nepromjenljivi već više od pola 
vijeka njena slavnoga života: odgoj kod mladića vjerske, ćudoredne, gra¬ 
đanske i socijalne svijesti. Slijedeći stoga tradicije naših prethodnika mi 
se zadovoljavamo da podsjetimo one mladiće koji će po svojoj dobi imati 
pravo i dužnost surađivati kod izbora budućih zakonodavaca, na vjerska i 
ćudoredna načela koje mora slijediti onaj koji ne želi zatajiti daje kršćanin, 
kao i vezu između vjerskih načela koja ispovijeda i djelatnosti u privatnom 
i javnom životu. Ta su načela sljedeća: sloboda vjere, pravedno poštiva¬ 
nje svetih stvari i osoba, najveće poštivanje prema svećeničkom odijelu i 
staležu, sloboda sastajanja i manifestacija svim katoličkim udruženjima, 
poštivanje osoba koje ovima pripadaju, njihovih znakova i zastava, istini¬ 
ta ravnopravnost svih građana pred zakonom. Ne možemo se zadovoljiti 
površnim uvjeravanjima nekakve vjere, već moramo težiti punim žarom 
naše kršćanske duše da dobijemo od budućih zakonodavaca ispovijedanje 
i socijalnu obranu kršćanskoga morala i kršćanske vjere u pobjedi nepro¬ 
mjenljivih Božjih zakona, zakona Boga istinitoga i jedinoga, Tvorca neba i 

zemlje, jednoga u biti i trojedinoga u osobama, a nipošto Boga filozofskih 
vjera koje se zadovoljavaju time da dopuste jedno božanstvo ili jednoga 
Boga stvorenoga prema slici i prilici ljudskoj.« 

»I jer su mlade duše otvorile put izobrazbi kršćanske svijesti, to vi¬ 
soko i glasno opetujemo naš krik za slobodu škola, za vjerski odgoj koji 
pohvalno započet u prvim školama ne smije biti uništen i protuslovljen od 
protukršćanske obuke u daljnjim školama, već taj mora pratiti i usavršava 
svjetsku znanost s vrhunaravnim svjetlom vječne mudrosti: initium sapi- 
entiae timor Dei 33 ,1 

»I uz školu hoćemo spasiti kršćansku obitelj, to jest talijansku obitelj. 
Kada se dičimo da smo nepopustljivi branitelji njene neporočnosti i prema 
tome njene moralnosti, to hoćemo da se u njoj štiti jedno svetište, jedna 
škola, prva stanica socijalne tvorevine. Jao, kada bi našim narodom morao 
vladati onaj koji bi potpomagao slabljenje obiteljskih veza, kao rastavu 
braka, slobodnu ljubav, razbludnost, pornografiju i sve ono što potkapajući 
poštenje običaja, truje izvore kreposti...« 

Ova uputa omladini predsjednika talijanske katoličke omladine upo¬ 
zorava, nadalje, na političke smjernice pape Leona XIII. i njegovih na¬ 
sljednika. Treba odbiti od sebe anarhizam socijalista kao i liberalni apsolu¬ 
tizam. Socijalizam tvori od radnika roba države, a liberalizam proglašava 
državu izvorom prava i dolazi do despotizma koji samu Crkvu zarobljuje 
i tako uništava i najplodonosnije privatne inicijative: »Nećemo dakle od 
pogrešljivih učitelja svijeta - završava članak - učiti socijalni nauk, već 
od nepogrješivoga Učitelja: Krista Gospoda u riječi njegova namjesnika.« 
[Immortale Dei - Ubi Arcani Dei ) 34 


4. Odnos Kršćanske demokratske pučke 
akcije prema katoličkoj političkoj akciji 

369. (II.) - Izraz »kršćanska demokracija« ne smije se politički shvaćati. 

Zlo bi bilo kada bi se naziv kršćanska demokracija izopačio u politič¬ 
kom smislu. Bez dvojbe, democratia prema samom značenju riječi i prema 
uporabi filozofa označuje pučku vladavinu, ali u sadanjim prilikama treba se 
ovim nazivom tako služiti da mu se oduzme sav politički smisao te da mu se 
ne pripiše drugi smisao osim blagotvorna kršćanskoga rada među narodom. 
Zaista, budući da su odredbe prirode i evanđelja same po sebi iznad ljudskih 
slučajnosti, to je potrebno da one ni u kojem slučaju ne ovise o jednoj vrsti 
društvene vladavine; one se naprotiv mogu složiti sa svakom vrstom vladavi- 

33 »Početak mudrosti je strah Božji« (Izr 1,7; Ps 111,10). 

34 L’Osservatore Romano, prije travnja 1924. 

ne samo ako ta nije u protuslovlju s poštenjem i pravednošću.« (Leon XIII., 
Enciklika Graves de communi od 18. I. 1901.; B. Pr. VI, 211) 

370. (II.) - Kršćanska demokratska akcija ovisna je o biskupu 35 

»U vršenju svoje uloge kršćanska demokracija ima neizbježivu duž¬ 
nost da ovisi o crkvenom autoritetu, pokazujući prema biskupima i njiho¬ 
vim zastupnicima potpuno pokoravanje i poslušnost; nije ni hvalevrijedan 
žar niti je to iskrena pobožnost kada se poduzimaju štoviše i lijepe i u sebi 
dobre stvari ako ove nisu odobrene od vlastitoga pastira.« (Pio X., Motu 
proprio o kršćanskoj pučkoj akciji od 18. XII. 1903.; B. Pr. I, 110) 

371. (III.) - Kršćanska je demokratska akcija ovisna 
o biskupu ukoliko se ona tiče vjere i ćudoređa. 

»I zaista, kao što smo o tome nedavno pisali berganskom biskupu, 
od velike koristi mogu biti takve organizacije dok se oslanjaju na katolička 
načela i dok se budu, što se tiče vjere, ćudoređa i nauka, poslušno poko¬ 
ravale crkvenoj vlasti... Mi dakle ova udruženja osobito preporučujemo 
dobrohotnosti istodobno radnika kao i gospodara; uzdamo se da će ona uz 
pomoć Božju uvelike pridonijeti općem dobru, i to poglavito onda ako se 
nikada ne budu udaljila od poslušnosti prema crkvenom autoritetu, a ni 
od zakona kršćanske ljubavi.« (Benedikt XV, List venetskim biskupima od 
14. VI. 1920.; AAS, 1920, 290-291) 

372. - Ne smije se poistovjetiti Kršćanska demokratska 
akcija i katolička politika. (vidi br. 451) 

373. (II.) - Kršćanska je demokratska akcija 
neovisna o političkim strankama. 

»Oni jesu, a i ostaju posve strani stranačkim strastima i raznim doga¬ 
đajima... Ako je to tako, nastojanja i akcija katolika koji se trude promicati 
dobro proletera ne mogu jamačno nikada težiti za tim da se s više simpa¬ 
tije susreće jedan režim od drugoga ili da se nastoji uvesti jedan režim.« 
(Leon XIII., Enciklika Graves de communi od 18. I. 1901.; B. Pr. VI, 211) 

374. (III.) - Kršćansko-demokratska akcija ne 
služi stranačko-političkim ciljevima. 

U svojoj enciklici Graves de communi od 18. I. 1901. papa Leon XIII. 
napisao je: »Nije dopušteno dati politički smisao kršćanskoj demokraciji; 

35 Terminologija Kršćanska demokratska (pučka) akcija služila je u početku za sve organizacije bilo 
odgojne (omladinska, đačka i druga društva), bilo ekonomske (sindikati, zadruge), koje su bile osno¬ 
vane za istodobnu zaštitu materijalnih, kao i vjersko-moralnih interesa. Danas je za prvi tip uobičajen 
naziv Katolička akcija. 

treba po strani ostaviti svaki politički smisao; zapovijedi prirode i evanđelja 
jesu i ostaju iznad stranaka i promjena događaja; projekti akcije katolika ne 
smiju imati za cilj da više cijene ili da priprave teren jednom obliku vladavi¬ 
ne radije negoli kojem drugom. Evo kako valja razumjeti ove riječi: kršćan¬ 
ske demokratske institucije, pa makar kakav bio njihov karakter, moraju 
se smatrati manifestacijama kršćanske pučke akcije osnovane na naravnom 
pravu i zapovijedima evanđeoskim. Ne smiju se dakle smatrati sredstvima 
za ostvarivanje političkih ciljeva ili za promjenu jednoga oblika vladavine.« 

375. (III.) - Kršćanske demokratske novine i novine Katoličke akcije 
ne smiju govoriti o politici u ime Crkve i napadati katolike koji su u 
kontingentno-političkim stvarima drugoga mišljenja, (vidi br. 355j 

»Kršćanske demokratske novine mogu također davati informacije i 
sudove o političkim događajima i mišljenjima, ali one ne smiju tvrditi da 
govore u ime Crkve niti im je dopušteno da u predmetima, gdje je dis¬ 
kusija slobodna, nameću svoj način gledanja, i to tako kao da ljudi koji 
drukčije od njih misle ne bi bili iskreni katolici.« (Leon XIII., Enciklika 
Graves de communi; Instrukcija Kongregacije za izvanredne crkvene po¬ 
slove o kršćanskoj narodnoj akciji ili kršćanskoj demokraciji u Italiji od 
27. I. 1902.; B. Pr. VI, 262-263) 

376. (III.) - Kršćanska demokratska akcija ne 
smije služiti političkim strankama. 

»Zatim se kršćanska demokracija ne treba nikada miješati u politi¬ 
ku i ona ne smije služiti ni strankama ni političkim ciljevima jer to nije 
njen djelokrug, ali ona mora biti blagotvorna akcija u korist puka osnovana 
na prirodnom pravu i na zapovijedima evanđelja.« (Leon XIII., Enciklika 
Graves de communi; Instrukcija Kongregacije za izvanredne crkvene po¬ 
slove o kršćanskoj narodnoj akciji ili kršćanskoj demokraciji u Italiji od 
27. I. 1902.; B. Pr. VI, 262-263) 

»Talijanski se kršćanski demokrati moraju potpuno suzdržati od sva¬ 
koga sudjelovanja u bilo kojoj političkoj akciji koja je zbog razloga vrlo 
uzvišenoga reda u sadašnjim prilikama svakom katoliku Italije zabranje¬ 
na.« (Pio X., Motuproprio o kršćanskoj pučkoj akciji od 18. XII. 1903.; B. 
Pr. I, 110; vidi br. 305 u bilješci) 

377. - Nitko ne smije politički nastupati u ime Crkve ili 
u ime kršćansko-demokratske akcije. (vidi br. 452) 

378. - Moraju postojati praktične veze između katoličke političke 
akcije (stranke) i kršćanske demokratske akcije, (vidi br. 422) 

XI. DODATAK 


1. IZVATCI IZ TALIJANSKOGA ČASOPISA 

civiltA CATTOLICA 


a) Pravila Talijanskoga katoličkog izbornog saveza 

Civilta cattolica od 19. V 1906., str. 479 

379. (X.) - Rad političkih stranaka mora biti usmjeren prema 
državi, a nadahnut papinskim smjernicama, (vidi br. 229j 

»Svrha: a) ujediniti u izbornim kotarevima i općinama Italije kato¬ 
ličke izborne organizacije koje postoje i da koordinira te pojača njihovu 
akciju; b) podići slična društva gdje ne postoje; c) da sabere i odredi ele¬ 
mente akcijskoga programa za koji se katolički zastupnici moraju u javnim 
administracijama skladno boriti. 

Sredstva: da se postignu vlastiti ciljevi, Savez će poticati redovite i 
izvanredne skupštine delegata pripojenih organizacija i katolika koji zau¬ 
zimaju javno izborno mjesto kako bi mogli proučavati političke i admini¬ 
strativne probleme koji su od najvećega interesa za državu, za provincije, 
za općine ne ispuštajući prema papinskim smjernicama brigu za vjerske, 
moralne i socijalne interese.« 36 

b) Narodni savez i Pučka stranka u Italiji 

Civilta cattolica od 21. II. 1920. 

»U brzini naših vremena čuje se često tužba - i tome se nitko ne 
čudi - da se danomice množe i silno povećavaju zbrke svake vrste, svako¬ 
ga reda, teoretskoga i praktičnoga, načela i činjenica, pojmova i riječi. Ne 
trebamo se čuditi ako se je nešto od slične zbrke u izražavanju kao poslje¬ 
dica zbrke ideja također ušuljalo i katkada jako raširilo među katolicima i 
među samim svećenicima koji su napokon jednostavno ljudi svoga vreme- 


36 Ukoliko j e finiš ultimus države vječno blaženstvo (sempiterna beatitudo), svaka se politička stran¬ 
ka treba pokoriti hijerarhiji i to ukoliko se njen program odnosi na ovu sempiternu beatitudo, tj. na 
vjeru i ćudoređe. 

na i naravno podvrgnuti nazorima koji su moderni te eto vode na krivi put. 
Ali to isto svakom strastvenom prijatelju istine i jasnoće nameće još veću 
dužnost... da ustanovi zbrku, da odijeli pojmove, da štoviše i kritizira 
same izraze koji pretpostavljaju krive teorije, makar se oni upotrebljavali 
s najboljom vjerom kao oni dobri ljudi koji žele elegantno naslagati ideje 
i valorizirati pojmove itd. Dužnost je svih da i među prijateljima rade na 
sporazumu u potrebnim tumačenjima i razlikovanjima jer bude li svakome 
bolje određen njegov djelokrug rada, neće doći u nezgodno vrijeme do 
zabluda ni međusobnih zapreka ili nesporazuma među sljedbenicima iste 
vjere, među poštenim ljudima koji teže za općim dobrom.« 

380. (XII.) - Velika je zabluda identificirati Katoličku akciju 
s jednom katoličkom političkom strankom. (vidi br. 245) 

»Ali smo sada pozvani da zabilježimo posve osobit slučaj zablude ili 
zbrke izraza i ideja, i ukoliko nam to bude moguće, gledat ćemo ga ukloni¬ 
ti: to je što se miješa Narodni savez među katolicima Italije s talijanskom 
Pučkom strankom. I tom prigodom moramo ovdje temeljito iznijeti neke 
kratke i vedre primjedbe koje će koristiti, kako se nadamo, da razbistre 
izraze kao i pojmove koji odviše lako izblijede u maglama suvremenih stra¬ 
sti, poglavito onda kada se dotiču gorućega područja politike. Mi ćemo 
gledati da se u ovo ne miješamo i da ne diramo u osobe jer bi bilo nepra¬ 
vedno njih okrivljavati ili koriti radi slučajne ili nehotične zbrke... 

U nekim mjestima je ovo uvjerenje tako ukorijenjeno tako da i sami 
vođe i kler miješa Narodni savez i prema tome Katoličku akciju s talijan¬ 
skom Pučkom strankom; dok se s druge strane drži da ekonomske organi¬ 
zacije i socijalno pitanje, koje se na njih odnosi, nemaju nikakva odnosa s 
Katoličkom akcijom jer ona ide za idealnim i moralnim ciljevima dok one za 
čisto materijalnim. Takve su izjave, zaista, veoma sudbonosne, ali tko s pa¬ 
žnjom promatra suvremene činjenice i ideje, njemu se ne čine pretjerane.« 

381. (XII.) - Neprijatelji vjere napadaju Crkvu pod izlikom da 
katolička politička stranka djeluje u njeno ime. (vidi br. 258) 

»I neprijatelji dobro znaju za ove činjenice; pretjeruju ih i njima dodaju 
nove i izrabljuju u svoje ciljeve; zbrka im služi ne samo da bace podvale ili 
brutalni udarac na protivničkoga zastupnika, već poglavito da udalje ponaj¬ 
prije neiskusno mnoštvo dobrih građana zavaravajući ih da su oruđe jedne 
popovske vlasti koja njima vlada (‘popovci’) i zatim da bace na sam crkveni 
autoritet odgovornost ili mržnju koju su bespotrebno navukli u svojoj poli¬ 
tičkoj i parlamentarnoj akciji. Svatko uostalom može ustanoviti činjenicu i 
mnogovrsnu štetu uslijed zbrke kojoj smo se žalostili, i to u ona dva prak- 

tična ekstrema zabluda koja smo gore naveli i koji se dnevno pokazuju u 
mnogim slučajevima, štoviše i među svećenicima jednoga i drugoga klera.« 

382. (XII.) - U javnosti treba narod uputiti o razlici između 
Katoličke akcije i katoličke političke stranke, (vidi br. 247, 350) 

»Zbog toga se moramo mnogo manje čuditi da slična zbrka ulazi 
djelomično među omladinske redove, u društva, u same kongregacije ili 
katolička udruženja prijeteći opasnošću da odviše odvrate od istinitoga i 
dubokoga vjerskog odgoja. Zato bismo mogli reći da uz zbrku usput ulaze 
i neminovna politička razilaženja prema poznatoj poslovici da nas politi¬ 
ka dijeli. I kada manjka kod najstarijih ili se kod učitelja pokoleba čvrsta 
ravnoteža istine koja treba biti vodilja, kako se onda to može predstaviti 
najmlađima? Postoji zaista među dvama ekstremima pravedna sredina i 
ova zajamčuje istiniti napredak jer dolazi samo od neporočnosti kršćanskih 
načela, s obzirom na dvostruko društvo vjersko i građansko; to bi morao 
biti znak koji je dovoljan da ujedini sve u jednu jedinstvenu grupu, stare i 
nove zastupnike katolika. Ali ako manjka takav sporazum, to se ne može 
tražiti od zagrijanih mladića onaj modus in rebus (način u djelovanju), oni 
sigurni ciljevi mimo kojih ne može postojati pravednost.« 

383. (XII.) - Katolička akcija i katolička politička 
stranka su odijeljene (vidi br. 345). 

384. (XII.) - U počecima je u istom organizmu bio istodobno 
usredotočen socijalni i politički rad katolika. 

385. (XII.) - Katolička akcija i katolička politička akcija imaju 
neka zajednička načela i neke zajedničke ciljeve, (vidi br. 343) 

»Narodni savez se istodobno nije ni malo pomiješao s novom talijan¬ 
skom Pučkom strankom; on se je naprotiv održao u potpunoj neovisnosti 
o njoj i to ne samo otkada je prestao prijašnji Izborni savez i Ekonomsko- 
socijalni savez, već se je on još izgradio u svojoj nutrini i proširio je svoje 
djelovanje prema vani novim poslovima i novim podmčjima rada. Drugim 
riječima, nedavne činjenice, odnosile se one na političku ili ekonomsku ak¬ 
ciju, nisu ništa izmijenili ni u duhu ni u ciljevima Katoličku akciju i ništa 
nisu oduzele potpunosti njena programa. Zaista je talijanska Pučka stranka, 
koja se je pojavila nakon staroga Izbornog saveza, također uzela neka načela 
i stavila si je za zadaću neka zajednička osvajanja s Katoličkom akcijom.« 

386. (XII.) - Katolička akcija bavi se političkim problemima u 
koja su uključena vjerska i moralna načela, (vidi br. 337) 

»Ali radi toga nije ova akcija, kojoj se posve i isključivo posvećuje Na¬ 
rodni savez, odustala od svojih načela i svojih osvajanja, a još manje je prepu¬ 
stila tumačenje onih i primjenjivanje ovih jednoj novoj političkoj organizaciji 
koja je od nje različita i neovisna: ona je naprotiv zahtijevala i zahtijeva kao 
vlasništvo sve one probleme, ona politička pitanja, ekonomska, socijalna u 
kojima je uključeno jedno vjersko ili moralno načelo, kao što je to izjavio 
i sam predsjednik Narodnoga saveza u svom govoru na trećem kongresu 
Saveza i u svojoj okružnici prigodom političkih izbora. I razlog tome je jasan 
jer Katolička akcija kao takva, jer je nerazrješivo povezana s crkvenim auto¬ 
ritetom, sudjeluje na punini njene socijalne misije te se toga ne može odreći, 
a da se pri tome sama ne zaniječe. Napokon, posebna zadaća Crkve koja je 
ustanovljena da štiti život duha u svim svojim pojavama, proteže se svakuda 
kamo seže djelokrug vjere ili ćudoređa, na svako polje u kojemu može po 
uzoru Božanskoga Utemeljitelja 'prolaziti blagoslivljajući i sve ozdravljajući’, 
poglavito s obzirom na spas duše, ne zapuštajući, i nipošto ne prezirući ono 
što se odnosi na materijalno i zemno blagostanje: jer tako prolazimo kroz 
zemaljska dobra da ne izgubimo vječna .« 

387. (XII.) - Katolička je akcija uvijek podupirala konfesionalnu 
kršćansku demokratsku akciju, (vidi br. 340) 

»Odatle je došao žar uslijed kojega je Katolička akcija u svako vrije¬ 
me promicala ekonomsku akciju i često u tolikoj mjeri da se je činilo te 
je potpuno zaokupljena jedino potpomaganjem i umnožavanjem materi¬ 
jalnih uspjeha, ali moguće i s nekom prividnom ili istinitom opasnošću 
za duhovne stvari. Tako nastadoše i raširiše se na poticaj katolika akcije i 
institucije namijenjene zakonitoj i tehničkoj obrani interesa rada i radnika, 
kooperative, osiguravajuća društva da uzmognu biti ustukom onim revo¬ 
lucionarnim institucijama socijalista, a da pri tome mnoge kao takve nisu 
uzele ni ime ni znak katolika. To je npr. Talijanski savez radnika, Talijanski 
kooperativni savez, Savez međusobne pripomoći i socijalnih osiguranja i 
slično. Oni hoće protegnuti svoju akciju na sve, i na nekatolike, ali dolaze 
tom prilikom u opasnost da napuste nešto od čisto kršćanskoga duha. 
Tako mogu pasti pod vodstvo protivnika ili da odviše rade po njihovim me¬ 
todama ili nakanama, također ukoliko ovima prijeti opasnost da se udalje 
od sigurnosti katoličkih smjernica i, sve u svemu, da zapadnu u one teške 
neprilike koje je Papa Pio X. htio ukloniti svojom enciklikom Singulari 
quadam od 24. rujna 1912. upućenu biskupima Njemačke. Zbog toga si 
poglavito nekoje od tih institucija, unatoč svim dobrim nakanama mno¬ 
gih pomagača i osnivača, zaista moraju ponavljati, barem kao krik, upo¬ 
zorenja riječi pune straha iz same enciklike: ‘Kada se radi o udruženjima 
koja izravno ili neizravno dotiču područje religije i morala, nije dopušteno 

promicati i širiti u spomenutim krajevima miješane organizacije, tj. orga¬ 
nizacije u kojima su zajedno katolici i nekatolici. Iznad svega, u takvim 
organizacijama ima ili može biti za naše vjernike ozbiljnih opasnosti za 
cjelovitost njihove vjere i za dužnu poslušnost zapovijedima i propisima 
Katoličke Crkve.’« (Pio X., Singulari quadam, 24. 9. 1912.) 

»Zbog svega toga ćemo također nakon proširenja takvih institucija 
reći još više negoli prije jer ovima samima prijeti, kako rekosmo, opasnost 
da siđu s pravoga puta i da druge odvedu s najsigurnije direktive kršćan¬ 
skoga duha. Katolička akcija, a Narodni savez posebice, nisu odustali i nisu 
mogli odustati da promiču sa svoje strane prikladnu socijalno-ekonomsku 
organizaciju, posebice gdje su njeni članovi i gdje hoće da budu otvorenim 
katolicima; još manje su se k tome odrekli nastaviti s proučavanjem, pro¬ 
pagandom, iznašanjem socijalnoga katoličkog nauka i njegovih zahtjeva. 
Tim više što se to može jedino činiti pomoću jedne akcije ili udruženja koji 
stoje u intimnoj vezi i ovisnosti o Crkvi. 

Jasno je dakle da Katolička akcija i prema tome Narodni savez koji je 
u sebi usredotočuje za Italiju mora proširiti svoje djelo, svoja naučavanja, 
svoje ustaljene smjernice i na socijalno, ekonomsko, političko polje, jer su 
u vezi s vjerskim i moralnim interesima.« 

388. (XII.) - Katolička akcija odgaja katoličku 
političku svijest, (vidi br. 362) 

»I jer Katolička akcija promatra ekonomiju i politiku samo ukoliko su 
ove u vezi s moralom i vjerom, jasno je da se njen bitni i posebni djelokrug 
proteže na ono što je u neposrednoj vezi sa samom vjerom i moralom 
samim. Akcija Narodnoga saveza je dakle jedna moralna i vjerska akcija i 
radi toga je još jasnije da se bitno razlikuje od života i akcije bilo koje poli¬ 
tičke stranke kao i od svake čisto ekonomske ili građanske organizacije ili 
takva udruženja... Ona mora, danas više nego ikada, raditi na tome što ne 
mogu ni političke stranke ni ekonomske akcije; na socijalnom odgoju kato¬ 
ličkih savjesti, odgajajući odlučne muževe sposobne misliti, govoriti, raditi 
uvijek kao katolici, također u građanskom i socijalnom životu, u samim 
ekonomskim, kao i u političkim odnosima, i to u skladu s najvišim načelima 
ćudoredne ispravnosti kršćanstva koje ne dopušta dijeljenje javne savjesti 
od privatne.« 

389. (XII.) - Katolička politička i katolička ekonomska 
akcija pretpostavljaju Katoličku akciju. (vidi br. 221) 

»Iz toga također slijedi jedan zaključak od najveće važnosti: da sama 
politička i ekonomska akcija, ako zaista želi da je prožimaju kršćanska 
načela, mora pretpostavljati Katoličku akciju, jer ona sama treba intelek- 

tualnu i moralnu pripravu; ona si je sama ne može dati, ali je može dobiti 
od duge kušnje naših društava koju od svojih članova traže. Tako, gdje bi 
propala ili oslabila prava Katolička akcija i s njom čvršća djelotvornost 
Narodnoga saveza, presušilo bi ono što se najboljega nalazi bilo u ekonom¬ 
skim organizacijama, bilo u političkim strankama ili grupama koje si traže 
nadahnuće u kršćanskim načelima. I tko bi o tome sumnjao, mogao bi se 
također uvjeriti bacivši jedan jedini pogled na liste koje smo dali o pobje¬ 
dama same Pučke stranke 37 ; ove su bile brojnije u onim predjelima gdje je 
bila živahnija Katolička akcija staroga kova, gdje su poglavito cvale kon¬ 
gregacije, bratovštine, oratoriji, udruženja katoličke omladine; naprotiv su 
slabo ili nikako uspjele u drugim krajevima, poglavito na jugu, iako akcija 
socijalista i drugih revolucionarnih stranaka ovdje nije bila jaka.« 

390. (XII.) - Krive prosudbe i ocjene Narodnoga 
saveza i njegove uloge u društvenom životu 

»Dakle, vrlo su kratka pogleda ljudi koje su uvrijedile ili zastrašile kri¬ 
tike prijatelja; ljudi koji žele bolje stanje, a zanemaruju ili možda napadaju 
čisto vjersku akciju. Osim toga, sami sebe uvjeravaju ili druge uvjeravaju 
da je Narodni savez odigrao svoju ulogu ili da jedino zaslužuje opstanak 
ako se stavi u službu političke akcije ili ekonomske organizacije ili da po¬ 
stane njihovom robinjom, jer ove tobože jedine odgovaraju današnjem 
vremenu.« 

391. (XII.) - Katolička akcija je čisto vjersko-moralna akcija 
i poradi toga ona u sebi usredotočuje i ekonomsku, socijalnu te 
političku akciju, ali samo ukoliko se ove dvije posljednje odnose na 
načela katolička vjere i katoličkoga ćudoređa. (vidi br. 318) 

»Vidimo dakle dan-danas Katoličku akciju - bilo moralnu ili vjersku, 
akciju obrane, propagande, katoličke kulture; bilo ekonomsko-socijalnu 
akciju čisto kršćanske organizacije radnika, zaštite njihovih, pravednih 
prava, kooperacije ili socijalnoga osiguranja; bilo napokon čisto građansku 
ukoliko katolički duh može i mora prodrijeti i u javni i građanski život, jer 
se ovaj ne može nikako istrgnuti iz moralnoga i vjerskoga reda, vidimo je 
cijelu ponovno usredotočenu u jednom jedinom organizmu - Narodnom 
savezu talijanskih katolika... Širina polja, kao i jednostavnost organizaci¬ 
je, moraju napokon usredotočiti u Narodnom savezu sve najaktivnije sile 
kako klera, tako i katoličkoga laikata. U njemu je sada stari i tradicionalni 
oblik talijanske Katoličke akcije po biskupijama i župama potpuno uspo¬ 
stavljen, ako se tako može reći. Pod središnjim vodstvom biskupijski sa- 


37 Usp.: Civilta Cattolica, 1919., IV str. 464 i slj. 

vezi i župne grupe su lokalna središta akcije nad kojima se proteže očinski 
autoritet biskupa i župnika.« 

392. (XII.) - Katolička akcija neovisna je o svakoj političkoj 
stranci jer je povezana s hijerarhijom, (vidi br. 319j 

»U svojim oblicima, u svojim osloncima, u svojim životnim izvori¬ 
ma, kao u svom duhu i u svojoj misli Katolička se akcija - Narodni savez 
drži, dakle, ne samo potpuno neovisno o bilo kojoj političkoj stranci, o 
bilo kojoj ekonomskoj, bankarskoj ili novinarskoj grupi, već je ona uvijek 
i tijesno povezana s hijerarhijom, ona zajedno s njom neće samo napustiti 
ili usporiti nešto od svoje prijašnje djelatnosti, već je hoće naprotiv ponaj¬ 
prije oživjeti i uvijek više proširiti kao vlastiti apostolat, najzgodniji u naša 
vremena za potrebnu intelektualnu, moralnu, a poglavito vjersku obnovu 
modernoga društva.« (Ovdje završava članak Narodni savez i Pučka stran¬ 
ka u Italiji, Civilta cattolica od 21. II. 1920., str. 289-301) 

393. (XII.) - Kod evolucije katoličkoga pokreta politički 
se je rad odijelio od Katolička akcije, (vidi br. 311) 

c) Katolička akcija i njezini novi statuti 

Civilta Cattolica od 3. XI. 1923., str. 204-205 

394. (XII.) - Iz Katoličke akcije valja ukloniti 
stranačku politiku, (vidi br. 330) 

»Dakle, nova su pravila objelodanjena i već posvuda raširena. Ne tre¬ 
bamo ih zato širom objelodaniti, već ćemo dati samo jednu sintezu koja 
će dostajati da nam se o njima dade pravi pojam. Time će također doći na 
javu koliko one sadržavaju od starih oblika organizacije, to jest ono što je 
izgledalo najzgodnijim i najživljim, bilo u prvobitnoj Opera dei Congressi 
e dei Comitati cattolici in Italia s nizom svojih centralnih, nacionalnih, 
biskupijskih, župnih saveza i odbora, bilo u Narodnom savezu sa svojim 
ograncima ili udruženjima i povezanim savezima, isključivši onaj politički 
Izborni savez (Unione elettoralej. 

Nakon ovoga obilježja religioznosti i ovisnosti od crkvenoga autoriteta 
slijedi jedno drugo koje je negativno, ali koje čini najvažniji i bitni uvjet jer 
uklanja zapreku za uspješnost akcije: to je isključenje politike. I to isto tako 
naglašava Sveti Otac u mnogim dokumentima. U govoru što ga je održao 
cvijetu omladine Rima i Lacija, budućim borcima Katoličke akcije, o koje¬ 
mu govorimo u drugom dijelu ovoga časopisa, 38 Papa odgovara na prigovor 

38 Ovaj magistralni govor Svetoga Oca Pija XI. nalazi se u cjelini u Zlatnoj knjizi hrvatske katoličke 
omladine (Zagreb, 1924.), str. 78-89. 

da je njihovim vijećanjima i sastancima koje obilježavaju duhovnost, rimski 
duh, uzvišeni duh molitve, djela i požrtvovnosti, manjkalo političko obi¬ 
lježje i nadodaje: 'Tako i valja! Mi se ne bavimo politikom. Ne!’ I s pravom 
to naglašava Papa radi mnogih obzira na koje nas podsjeća ili koje pretpo¬ 
stavlja, prije svega radi prvenstva koje se mora dati pravima Boga i dobrima 
duha, u odnosu prema pravima cezara, svijeta i političkoga autoriteta i pre¬ 
ma materijalnim stvarima. Kada bi se dopustila politika unutar Katoličke 
akcije, kao sigurna posljedica ostvarilo bi se ono što veoma jasno veli stara i 
uvijek istinita poslovica: vjera nas ujedinjuje, a politika nas dijeli. O tome se 
uvjeravamo u sadašnjim razmiricama te u suvremenim i gorućim pitanjima 
koja ih prouzrokuju, sada radi motiva, obzira ili interesa koji su sve u svemu 
osobni ili privatni, ili pak ako su javni, takvi su da ne prelaze krug bilo ze¬ 
maljskih, bilo financijskih, ekonomskih ili sličnih interesa.« 

395. (XII.) - U Katoličkoj akciji mogu biti katolici raznih 
kontingentnih političkih, mišljenja, (vidi br. 332) 

»Pošto je poradi isključenja politike uklonjena zapreka koja je uzro¬ 
kom podijeljenosti i ograničenosti djelokruga, proizlazi za Katoličku akci¬ 
ju, kao što nam se preporuča u novoj odredbi jedno drugo obilježje, jed¬ 
na velevažna karakteristika već natuknuta, karakteristika univerzalnosti i 
sloge: jer njoj mogu i moraju pripadati na neki način svi katolici, svakoga 
stupnja, službe ili položaja, bez razlike stranke, ne obazirući se pri tome 
na političke simpatije ili nesporazume u takvim stvarima, o kojima se slo¬ 
bodno može raspravljati među katolicima.« ( L'Azione cattolica italiana e i 
suoi nuovi statuti. Civilta Cattolica od 3. XI. 1923., str. 204-205) 

2. IZVATCI IZ BELGIJSKIH ČASOPISA 


a) La Revue Catholique des Idees et de Faits 

od 7. III. 1924. Bruxelles, str. 18-19 

396. (XII.) - Nastojanje je Svete Stolice da odijeli Crkvu 
i vjeru od stranačke politike, (vidi br. 52, 313) 

397. (XII.) - Katolička akcija javno preporuča politiku 
koja je najkorisnija za narod i nabolje odgovara 
katoličkim principima, (vidi br. 366) 

»Bilo je, može se reći, neprekidno nastojanje Svete Stolice, osobito 
nakon rata, da odijeli i da desolidarizira Crkvu i vjeru od politike. Izborna 
borba koja je nedavno započela u Italiji pružila joj je za to novu priliku. 
LOsservatore Romano je objavio već u početku te izborne borbe jednu 
autoriziranu bilješku izjavljujući da Sveta Stolica kani ostati iznad poli¬ 
tičkih konflikata. Katolička akcija, to jest sveopća organizacija talijanskih 
katolika, ujedinjeni da uzmognu služiti Crkvi, objelodanila je u sporazumu 
s Vatikanom i u skladu sa svojim statutima jednu izjavu tvrdeći da se ne 
zauzima ni za jednu suvremenu stranku, ali da se zadovoljava kao Sveti 
Otac da svojim članovima preporuči potpomaganje one politike koju u 
savjesti drže najkorisnijom za narod i koja najbolje odgovara katoličkim 
principima i interesima.« 

398. (XII.) - Kler se ne smije izlagati za stranačku politiku 
gdje bi to naškodilo vjerskim interesima, (vidi br. 93) 

»Zatim je jedna okružnica vatikanskoga Državnog tajništva episkopa¬ 
tu i druga od Kongregacije redovnika na poglavare redova podsjetila čla¬ 
nove obaju svećeničkih staleža da im karakter njihova zvanja zabranjuje 
da se angažiraju u stranačkoj politici .« 

399. (XII.) - Vjera je neovisna o svakoj stranačkoj politici, (vidi br. 26) 
»Ova će okružnica možda još pridonijeti da neke potpuno uvjeri o 

važnoj istini kako vjera i vjersko društvo ne smiju vezati svoju sudbinu ni s 
kojim sistemom, ni s kojim programom, ni s kojom političkom strankom 
kao što je to tako žarko preporučivao prije nekoliko tjedana vrsni predavač 
De Reynold s tribine Velikih katoličkih konferencija ( Grandes C onferen- 
ces Catholiques ).« 

400. (XII.) - Da ne odvrati duše od vjere, kler mora biti 
iznad čisto političkih nadmetanja, (vidi br. 94) 

»Poštovani Oče! Vi znadete koliko je Sveti Otac, osobito ovih zadnjih 
godina u kojima su talijanski katolici ulazili u politički život, uvijek pre¬ 
poručivao svjetovnom kao i redovničkom kleru da ostane stran političkim 
borbama i da stoji iznad čisto političkih nadmetanja. Bez dvojbe, svećenici, 
bavili se oni dušobrižništvom ili ne, imaju pravo kao svaki građanin imati 
svoje političke nazore i simpatije ukoliko su ovi u skladu s načelima morala 
i s interesima vjere (nije im dakle dopušteno biti u nekatoličkim političkim 
strankama - nap. ur.). Ali nije nimalo upitno da im njihov karakter i njihova 
služba koji su im povjereni zabranjuju svako ponašanje koje bi moglo odvra¬ 
titi duše od ljubavi i od poštivanja vjere i baciti njene zastupnike u zagrljaj 
sukoba strasti i isključivo vremenskih interesa. U više su navrata pape izrazi¬ 
li svoj osjećaj o ovom predmetu, poglavito Leon XIII. u svojem listu češkim 
biskupima i Benedikt XV biskupima Belgije i Poljske. U to ne ubrajamo 
autentičnu interpretaciju kanona 139. Crkvenoga zakonika koja je objav¬ 
ljena na zapovijed slavno vladajućega pape u početku njegova pontifikata. 
Po ovim se je uputama, pravedno je i utješljivo to konstatirati, redovnički i 
svjetovni kler uglavnom točno ravnao. Ipak je korisno, prije početka izbor¬ 
ne borbe, svratiti pozornost na činjenicu da se je jedan ili drugi redovnik s 
najboljim nakanama, barem se to valja pretpostavljati, pod izlikom da brani 
vjeru - nespretna obrana ili da služi domovini - loše obuzdan patriotizam, 
nerazborito bacio u političku akciju idući štoviše tako daleko da je zauzeo 
stav i ton pučkoga tribuna uz pljeskanje ove ili one stranke, ali na bolno ču¬ 
đenje vjernika i uvijek na štetu Crkve.« 

401. (XII.) - I oni koji samo predstavljaju interese 
vjere neka se iz razboritosti u javnosti ne zauzimaju 
za političke stranke, (vidi br. 187, 353) 

»To su motivi radi kojih vas podsjećam, poštovani Oče, kao što je to 
Državno tajništvo učinilo biskupima za svjetovni kler na izričitu volju Nje¬ 
gove Svetosti, da se svi oni, koji predstavljaju na nekoji način i u nekojoj 
mjeri interese vjere, ravnaju po najskrupuloznijoj razboritosti i da izbjega¬ 
vaju sve, i do samoga izgleda da su skloni jednoj političkoj stranci ma koje 
ime nosila... i da podrede, štoviše i svoja osobna osvjedočenja uzvišenim 
dužnostima i delikatnim zahtjevima. Sveta Kongregacija računa da ćete va¬ 
šim žarom, vašom mudrom razboritošću i najvećom brigom podučiti sve 
one o provođenju ovih pravila koja ovise o vama sjećajući ih riječi sv. Pavla: 
‘Zaklinjem vas dakle ja, sužanj u Gospodinu: sa svom poniznošću i blagošću, 
sa strpljivošću živite dostojno poziva kojim ste pozvani! Podnosite jedni dru¬ 
ge u ljubavi; trudite se sačuvati jedinstvo Duha svezom mira!’ (Ef 4,1-3). 

I ove druge riječi: ‘U svemu se pokaži uzorom dobrih djela: u poučavanju 
- nepokvarljivost, ozbiljnost, riječ zdrava, besprigovorna da se onaj nasuprot 
postidi nemajući o nama reći ništa zlo’ (Tit 2,7-8). - Kardinal Laurenti .« 39 

402. (XII.) - Jz načelnih razloga valja odijeliti Katoličku 
akciju i stranačku katoličku politiku, (vidi br. 344) 

»Krivo bi bilo kada bi se u sadašnjem držanju Svete Stolice prema ta¬ 
lijanskim političkim strankama vidjela samo taktika oportuniteta jer Papa 
i Kongregacije opravdavaju svoje preporuke na temelju načela općenitoga 
značenja i oni se pozivlju na analogne mjere u najrazličitijim prilikama.« 

403. (XII.) - Religija su i politika u savezu. (vidi br. 37) 

»Krivo bi bilo zaključiti, kao što će biti bez sumnje u napasti da to učine 
nacionalisti i privrženici svetoga jedinstva, da religija nema nikakva ili skoro 
nikakva saveza s politikom. Ovaj se zaključak nikako ne nalazi u premisama 
koje je iznijela Sveta Stolica i on se formalno protivi naučavanju papa i Kon¬ 
cila o kršćanskoj konstituciji država.« (Louis Picard u: La Revue Catholique 
des Idees et de Faits od 7. III.1924 (Bruxelles) str. 18-19. 

b) Izvatci iz časopisa LEffort 

404. (XIII.) - Dijeljenje Katoličke akcije od katoličke 
političke akcije ne znači da se prva ne interesira za načelne 
političke probleme. (vidi br. 249, 348, 356) 

»Zar vi mislite da Belgijski katolički omladinski savez nastoji uspavati 
političku spremnost mladih Valonaca? Onda vi jamačno sami niste razumje¬ 
li duha koji nas prožima. Jasno lučenje organizama političke akcije s jedne 
strane i Katoličke akcije s druge strane? Dal Nezainteresiranost katoličke 
omladine za političke i nacionalne probleme? Nikako!« ( L’Effort od 29. III. 
1924., str. 138. - Vidi također LEffort od 17. V 1924., str. 224) 

405. (XIII.) - Katolička akcija širi ispravna 
politička načela, (vidi br. 358) 

406. (XIII.) - Katolička akcija šireći ispravna politička načela 
neposredno pomaže katoličkoj političkoj akciji, (vidi br. 359) 


39 Ovaj izvadak iz lista kardinala Laurentija nije izišao u belgijskom časopisu. Mi ga prenosimo iz La 
Croix od 29. II. 1924. 

407. (XIII.) - Ne bude li narod imao jednu jedinstvenu 
nadpolitičku katoličku organizaciju, to se neće moći ni politička 
akcija katolika dobro razviti. (vidi br. 167, 336j 

»Katolici Francuske nisu se ujedinili, oni se nisu organizirali. Oni se 
ne mogu složiti, velite vi, na temelju jednoga zajedničkog političkog pro¬ 
grama. Za agitaciju koju bismo željeli poduzeti to nije potrebno. To je 
agitacija koja spada daleko više u djelokrug Katoličke akcije negoli poli¬ 
tike. I evo, tako smo ponovno ustanovili da Katolička akcija ne samo da 
ne šteti politici odvodeći od nje duhove i energije, već joj može, štoviše, 
pružiti neprocjenjive usluge. Zamislite da su nakon rata sve ujedinjene 
grupe Katoličke akcije energično širile ispravna načela u francuskom jav¬ 
nom mnijenju, nije li iz toga posve jasno da se izborna borba ne bi zapo¬ 
čela ili vodila u tako lošim prilikama i da ova ne bi tako kobno svršila kao 
što to moramo sa žalošću ustanoviti. Francuski biskupi i Njegova Svetost 
Papa su uostalom raskrinkali nekršćanske i protukršćanske zakone nazvani 
‘nepromjenljivi’. Da se je uzmoglo raditi prema njihovim uputama i da im 
se je mogla osigurati jeka i uspjeh, kako su to zasluživale, bilo je potrebno 
veliko izvanpolitičko i nadpolitičko udruženje francuskih katolika. Zaklju¬ 
čak i odluka: nastavimo našim radom oko organizacije katoličke omladine, 
agitirajmo i nadalje s našom propagandom u korist sveopće i ujedinjene 
Katoličke akcije.« (Louis Picard, L' Effort od 17. V 1924.) 

408a. (XIII.) - Politička akcija kao oblik kolektivne 
ljubavi prema bližnjemu potrebna je. (vidi br. 141) 

408b. (XIII.) - Vjera nalaže katolicima da sudjeluju 
u političkom i socijalnom životu (vidi. br. 114) 

409. (XIII.) - Prije negoli katolik nastupi politički, treba 
biti za to spreman. (vidi br. 363, 168, 214) 

410. (XIII.) - Neka se omladina ne bavi preuranjeno 
kontingentno-političkim pitanjima, (vidi br. 162, 333) 

»Usudio sam se upitati Papu smatra li da se mladići trebaju baciti u 
javnu socijalnu i političku akciju prije nego su došli u dob intelektualne zre¬ 
losti, Papa mi je odgovorio ovim riječima, kojih se sjećam skoro doslovno: 

‘Kolektivna ljubav prema bližnjemu, a politička je akcija jedan od nje¬ 
zinih oblika, isto je tako potrebna kao i ljubav prema pojedincu. Neospori¬ 
va je dužnost kršćana da se zanimaju za javni život i radi toga da sudjeluju 
u političkom životu. Ali vršenje ove dužnosti ne ide bez priprave, zrelosti 
duha i svladavanja samoga sebe, što treba prije steći. Kada mladići budu 

sami odgojeni i obnovljeni, kada ih bude prožimao duh Evanđelja, oni će 
sudjelovati posve naravno i s plodnom blagotvornošću u političkom pokre¬ 
tu za najveće dobro zemlje. Ne treba nikako od njih tražiti preuranjenu 
akciju. Ne treba se bojati da će časovita apstinencija uroditi nehajnošću. 
Jasno će ih spoznavanje vjerskih dužnosti neminovno dovesti da se posve¬ 
te u zgodan čas političkoj i socijalnoj akciji.’ Izvještaj g. ministra Tschoffe- 
na o audijenciji koju je imao kod Pija XI. i u kojoj se je, među ostalim, 
govorilo o političkom radu belgijske omladine.« [EEffort od 31. V 1924.; 
str. 241; i Nedjelja od 22. VI. 1924.) 

411. (XIII.) - Katoličke političke stranke pretpostavljaju izvan- 
i nad-političku Katoličku akciju, (vidi br. 222, 335) 

»Ne dajmo se zavarati odviše naivnim zaključivanjem i to ovim: jer 
se katolička načela i interesi poglavito napadaju na političkom području, 
to treba također na istome području organizirati otpor i protunavalu. Bez 
ujedinjene i moćne katoličke stranke bile bi sve organizacije i sva udruže¬ 
nja Katoličke akcije skoro posve uzaludne. Mi priznajemo i naglašavamo s 
isto toliko uvjerenja i snage kao bilo tko da valja braniti katolicizam i služi¬ 
ti mu na političkom području. Ali mi tvrdimo da postoji jedna još važnija 
i hitnija stvar. Mi izjavljujemo da Katolička akcija daleko dublje, daleko 
radikalnije i daleko nepogrješivije djeluje. Postavljamo kao princip da po¬ 
litička akcija pretpostavlja Katoličku akciju i da ova uvjetuje mogučnost 
opstanka i daje snagu političkoj akciji. I ovdje povijest divno potvrđuje 
našu tezu. Tri su zemlje u kojima je pokret Katoličke akcije već ispočetka 
imao veći zamah: Njemačka, Italija, Belgija. Upozoravam vas da se radi o 
onoj Katoličkoj akciji kako je mi razumijemo kod Belgijskoga katoličkog 
omladinskog saveza, koja je extrapolitička i nadpolitička... Zaista, činjeni¬ 
ca je da su jedino moćne stranke tamo nastale gdje je tlo bilo izorano od 
Katoličke akcije; naveli smo belgijsku Katoličku stranku, njemački Cen- 
trum i talijansku Pučku stranku. Onih koji predbacuju Belgijskom kato¬ 
ličkom omladinskom savezu njegovu političku apstinenciju iz dana u dan 
je sve manje i neka pročitaju povijest svoje zemlje i svoje stranke. Možda 
će zaključiti da velika nada belgijske katoličke stranke leži u Belgijskom 
katoličkom omladinskom savezu pod uvjetom da ostane dosljedan samo i 
ekskluzivno na području Katoličke akcije.« (Louis Picard, LEffort, 14. VI. 
1924., str. 265-266) 

412. (XIII.) - Katolička akcija (omladinska organizacija) mora 
pripravljati svoje članove za katoličku političku akciju, (vidi br. 3 64) 

»Još jednom želim ustvrditi da Belgijski savez katoličke omladine 
mora pripravljati svoju omladinu za katoličku akciju na političkom po- 

dručju kao na svakom drugom... Trebamo svagdje, u svim krajevima ze¬ 
mlje, uvjerene katolike, velikodušne i izobražene koji neće samo zaprije¬ 
čiti protivniku da se služi protiv nas narodnim institucijama, već da oni 
Boga unesu u javni život. Takve ćemo imati ljude kada ih odgojimo, kada 
poučimo našu omladinu što je kršćansko društvo, koja su javna prava Cr¬ 
kve, što je zaista katolička politika. Oduševljenje i obavljanje pobožnih 
vježbi ne nadomješta ideje.« 

413. (XIII.) - Treba poznavati razliku između Katoličke 
akcije i katoličke političke stranke, (vidi br. 246, 349) 

»Odviše se je dugo miješala Katolička akcija i politička akcija, kato¬ 
lik i pučkaš (calotin). No valja spoznati razliku... Ali odredimo područje 
ovom političkom upućivanju omladine kojim će se pozabaviti Belgijski 
savez katoličke omladine.« 

414. (XIII.) - Katolička se politička stranka brine (Katolička 
akcija se ne brine) za oblik vladavine, izbor poreza, organizaciju 
sudova, sastavljanje zakona, (vidi br. 239a, 339) 

»U političkom je području prva grupa pitanja, čije je rješenje pre¬ 
pušteno samim ljudima, vrhovnom vodstvu njihove razboritosti: oblik 
vladavine, izbor poreza, organizacija sudova, sastavljanje zakona. Ovi se 
problemi mogu riješiti na razne načine, prema mjestima, razdobljima, 
temperamentima i u vezi su s čisto vremenitim interesima.« 

415a. (XIII.) - Katolička akcija, a i katolička politička stranka 
bavi se sljedećim načelnim političkim pitanjima: odnos Crkve 
i države, bogoslužje, poduka, pravo posjedovanja, groblja, 
rastava braka, tvorni napadaji na vjeru, propaganda zablude 
i nećudorednosti, neovisnost Pape. (vidi br. 238, 338) 

»Belgijskomu savezu katoličke omladine, imajući pred sobom re¬ 
ligiozni cilj, ne spada u djelokrug da se bavi ovim slobodnim pitanjima 
koja su izvan njegova objekta. Neka se zadovoljava da preporučuje omla¬ 
dini razboritost i rodoljublje. Ali postoji druga grupa pitanja. Budući da 
je Crkva vidljivo društvo, to se ona nužno u nekim točkama susreće s 
državom. Bogoslužje, poduka, pravo posjedovanja, groblja, rastava braka, 
javni tvorni napadaji na vjeru, vojna služba bogoslova, propaganda zablude 
i nećudorednosti, neovisnost pape, sve to zasijeca u sama prava Crkve: to 
nisu slobodne stvari. Političari moraju dakle u tome računati s naučava- 
njem i htijenjem jednoga društva koje je daleko uzvišenije, a čija je glava 
Krist. Ta se naučavanja i ta htijenja ne naglašavaju dovoljno u politici jer 
su se zaboravila. U ovima moramo ponovno podučiti našu omladinu jasno, 

snažno da ne budu katolički liberali, već ukratko da budu katolici koji će 
stvari postaviti na mjesto kamo pripadaju: Boga u javni život i popravivši, 
ako ustreba, građanske zakone.« (Victor Leroy, LEffort, 14. VI. 1924.; str. 
270) (tttt) 


c) Katolička akcija i političke stranke 
Smjernice belgijske omladine 
Život, br. 5, 1924., str. 303-305 

415b. (XIII.) - Iz načelnih, kao i iz taktičkih razloga valja odijeliti 
Katoličku akciju od katoličke političke akcije, (vidi br. 315e) 40 

Lani je, 27. XII. 1923., belgijska katolička omladina održala svoj 
predstavnički sastanak. Jedna od najzanimljivijih konstatacija prigodom 
toga sastanaka bila je što su se članovi uvjerili o blagotvornim posljedicama 
odvajanja Katoličke akcije od političke stranke. Na taj su način oba dijela 
koraknula naprijed. Evo što o tome piše L' Effort, službeno glasilo Katolič¬ 
ke lige belgijske omladine: 

»O ovom predmetu, tj. o odnosu Katoličke lige belgijske omladine 
i političke stranke vodila se je dva sata divna diskusija. Neću vam je pri¬ 
kazati, a niti vam opisati svoje dojmove. Zadovoljavam se s nekim pri¬ 
mjedbama. Prvo, evo nešto iz povijesti: od 1918. do 1923. katolička se je 
omladina oslobodila pogubne zablude koja je povezivala Katoličku akciju s 
političkom akcijom. Tom su prilikom mogli nastati nesporazumi: pretjeri¬ 
vanje razborite razlike, neprijateljska podjela, pretjerivanje nekih političa¬ 
ra koji su tvrdili da smo ravnodušni prema višim interesima države. Danas, 
kada je Katolička liga belgijske omladine jaka i slobodna, danas kada se 
pristaje na negativnu stranu, na distinkciju i kada se ova razumije, kucnuo 
je čas da se kaže koliko se omladina mora baviti politikom i na koji joj se 
način ona kani posvetiti.« (19. I. 1924.; str. 14) 

LEffort komentira u broju od 26. I. 1924. (str. 29) gore navedenu 
izjavu predstavničkoga sastanka: »Sjećamo se, kao da je jučer bilo, živah¬ 
nih protesta kada smo po prvi put iznijeli nakanu vođa Katoličke lige bel¬ 
gijske omladine da okupimo katoličku omladinu izvan i iznad političkih 
razmirica. ‘Oh! Vi puštate na cjedilu staru katoličku stranku! Vi spadate 
među ove! Vi ih podcjenjujete i vi držite da su političke organizacije do¬ 
vršile svoju ulogu! Koja li zabluda! Kolike li ćete štete nanijeti ostanete 
li tvrdoglavo pri svojemu mnijenju o katoličkoj stvari u Belgiji!’ - Kroz 
više smo mjeseci, godina morali ponavljati: ali ne radi se o tome, vi posve 

40 Tekst koji se nalazi u ovom broju 415.b objavio je Ivan Merz kao poseban članak pod naslovom 
Katolička akcija i političke stranke. Smjernice belgijske omladine u časopisu Život, br. 5, 1924., str. 
303-305. Isti članak ponovno je objavljen u 1. svesku njegovih Sabranih djela, Zagreb, 2011., str. 360. 

krivo shvaćate naše nazore i naša čuvstva s obzirom na politiku i političke 
grupe. Energičnije negoli ikada ponavljamo ovaj protest... Nismo mi naše 
nekad zloglasno stajalište zauzeli samo radi toga jer je ono bilo u interesu 
za Katoličku akciju, već je to zahtijevao živi i duboki interes katoličke poli¬ 
tike. Ova tvrdnja nije nimalo pretjerana, iako se čini čudnom u prvi mah. 
Čitajte do konca ovo jednostavno rasuđivanje.« 

»Jedna je organizacija to djelotvornija čim je savršenije i točnije pri¬ 
mjerena svojoj zadaći. Iz toga slijedi da je u interesu jedne organizacije 
Katoličke akcije da se ne bavi istodobno politikom, a isto tako bi jedna 
politička organizacija imala krivo sa svoga vlastitog stajališta kada bi se 
htjela istodobno baviti politikom u Katoličkoj akciji.« 

»Ne traži li politička akcija od svojih vođa druge sposobnosti, drugi 
temperament, drugo stručno znanje negoli Katolička akcija? Ako iste vođe 
moraju voditi jednu i drugu, ne mora li se čovjek veoma bojati da od toga 
trpe i stradavaju jedna ili druga ili, štoviše, obje? To je izravna i nepobit¬ 
na primjena o podjeli rada. I neka se ne iznosi prigovor o rasipanju sila i 
gubitku vremena. Podjela rada nije gubitak, već dobitak na vremenu; ona 
nije rasipanje, već bolje uređenje i bolje organiziranje nastojanja.« 

»A što smo rekli o vođama, moramo također reći o pravilima, atmos¬ 
feri, nastupanju i vrsti koje pristaju raznim organizacijama. Nije li naš 
Spasitelj iz istih razloga koje smo ukratko naveli ustanovio vjersku za¬ 
jednicu odijeljenu i neovisnu o društvenoj (vremenitoj) zajednici (narod, 
država )?« Nismo mi zastupali zbog unilateralne koristi, koja bi samo orga¬ 
nizmima Katoličke akcije dobro došla, niti smo konačno iz istoga razloga 
proveli dijeljenje od političkih organizacija, već smo to također činili radi 
izravna i neposredna interesa obiju.« 

»Recimo, međutim - čista hipoteza - da će to biti samo na korist 
Katoličke akcije; ne bi se na to smjeli tužiti i vrijeđati vođe i borci u ka¬ 
toličkoj (političkoj) stranci. U dubokomu interesu katoličke politike jest 
da uspijeva i napreduje Katolička akcija, kao što je također u njezinu inte¬ 
resu da uspije katolička politika. Zaista, na koje vi osjećaje apelirate kada 
tražite dobre vođe i dobre vojnike za katoličku stranku? Na vjerski osjećaj 
i na rodoljubni osjećaj. Napokon: Katolička akcija pojačava, povećava i 
produljuje ujedno vjerski osjećaj kao i rodoljubni osjećaj. Sto se tiče vjer¬ 
skoga osjećaja, to je ta istina i odviše jasna, a da bi se za to morali iznijeti 
dokazi. Ova je već uključena u samoj definiciji Katoličke akcije. Tko ne 
vidi da pravi kršćanski duh i te kako pojačava ove istine zdravoga razuma i 
ove naravne kreposti koje čine rodoljuba? Nije li kršćanstvo život Kristov 
u svakomu od nas? I nije li kleveta tvrditi da bi s Kristom moglo uspored¬ 
no živjeti samoljublje, nepravda i nepoštenje? Uostalom, Krist je ljubav. 
Njegovo evanđelje veliča zadnje milosrđe, milosrđe jedne čaše vode koja 

se daje najmanjemu od njegovih stvorova. Koje li značenje mora, dakle, 
u svjetlu kršćanstva zauzeti rodoljublje, to jest najšire i najviše milosrđe 
(vremenitoga karaktera) koje se čini cijelomu narodu braće?« 

»Velik je dio belgijskoga tiska radosno pozdravio ovo odvajanje Kato¬ 
ličke akcije od političke stranke. Standard navodi da je duboki razlog ove 
podjele taj što Katolička akcija ima stajati pod neposrednim vodstvom cr¬ 
kvene hijerarhije koja ima biti iznad čisto političkih trzavica. LOsservatore 
Romano, poluslužbeni list Svete Stolice, pohvalio je u broju od 30. I. o. g. 
ovaj korak belgijske katoličke omladine. Štoviše, i samo vodstvo talijanske 
Katoličke akcije izdalo je nedavno saopćenje da želi ostati iznad izborne 
borbe koja se provodi, a [EEffort, 16. II. 1924., str. 62) 

»Tako se postupno i sigurno provode kod drugih naroda direktive Sve¬ 
te Stolice koja je u vrlo mnogo navrata i vrlo precizno izjavila da Kato¬ 
lička akcija treba raditi odijeljeno od političke akcije, ne govoreći time 
da se posljednja smije zanemariti. Katolička akcija upravlja svoje oči k 
Crkvi; ona joj je pomoćnica pri izvršavanju misije, ona vodi čovječanstvo 
u nebesku domovinu. Politička akcija ima kao bliži cilj vremenitu akciju i 
ona zato mora usmjeriti svoje poglede prema onome društvu koje je Bog 
ustanovio neovisno o Crkvi da ljudima osigura zemaljsko blagostanje. Kao 
što država i Crkva imaju svaka svoj posebni djelokrug u kojemu je svaka 
stranka od druge posve neovisna, isto tako to ima biti s obzirom na odnos 
između Katoličke akcije i političke stranke koja priznaje kršćanski pore¬ 
dak. « ( Katolička akcija i političke stranke. Smjernice belgijske omladine, 
Život, br. 5, 1924., str. 303-305) 

3. ČLANCI DON STURZA 41 


a) Konstitucija, svrha i rad talijanske Pučke stranke 

Dali' Idea al Fatto, Edit. Francesco Ferrari, Roma 

416. (XIII.) - Naziv »katolička stranka« nije dobar. (vidi br. 226j 

417. (XIII.) - Rad političke stranke usmjeren je 
prema javnom životu nacije, (vidi br. 227) 

»Suvišno je red zašto se nismo nazvali 'Katolička stranka’: oba se 
izraza protuslove. Katolicizam je vjera, univerzalnost, a stranka je politika, 
dijeljenje. Od početka smo odijelili vjeru kao da bi ona nama dala naše 
političko obilježje i htjeli smo se jasno staviti na specifično polje jedne 
stranke, čiji je neposredni predmet javni život nacije.« (Luigi Sturzo, Kon¬ 
stitucija, svrha i rad talijanske Pučke stranke. Izvještaj pročitan na prvom 
Narodnom kongresu stranke koji je održan u Bologni 14., 15. i 16. lipnja 
1919.; Dali’ Idea al Fatto, Edit. Francesco Ferrari, Roma.) 

418. (XIII.) - Katolička politička (pučka) stranka ne govori u ime 
Crkve, niti je emanacija crkvenih organizama, niti ovisna o njima. 
Katolička politička stranka ne kani pomoču crkvene organizacije 
ojačati svoju političku akciju, (vidi br. 252, 252a, 354) 

419. (XIII.) - Katolička politička stranka vojuje u 
vlastito ime, a ne u ime Crkve, (vidi br. 42, 250) 

»Nelogično bi bilo iz toga izvesti da mi padamo u zabludu liberaliz¬ 
ma koji veli da je vjera čista stvar savjesti i radi toga traži u laičkoj državi 
etički princip koji bi ravnao javnim moralom; naprotiv, mi vojujemo kada 
tražimo u vjeri duh koji oživljuje pojedinačni i kolektivni život, ali se iz 
političke stranke ne možemo pretvoriti u crkvenu ustanovu, niti imamo 
pravo govoriti u ime Crkve, niti možemo biti emanacija i ovisni o crkvenim 


41 Don Luigi STURZO (1871.-1959.), poznati talijanski svećenik i političar, jedan je od suuteme- 
ljitelja stranke Democrazia Cristiana (Kršćanska demokracija) (1900.). Godine 1919. osniva novu 
stranku Partito popolare italiano koja je imala znatan utjecaj na talijanski javni život. Njegova je glavna 
ideja bila da se katolici trebaju baviti politikom, trebaju ulaziti u političke strukture kako bi kroz njih 
primjenjivali načela socijalnoga nauka Crkve. Suprotstavio se fašizmu pa je zbog toga morao u izbje¬ 
glištvo koje je proveo u Lodnonu i New Yorku. Uz dopuštenje pape Pija XII. imenovan je »doživotnim 
senatorom« u talijanskom parlamentu zbog velikih znanstveno-socijalnih zasluga. Godine 2002. i za 
njega je pokrenut postupak za proglašenje blaženim i svetim. 

Ivan Merz se susreo s don Luigijem Sturzom u Paviji u listopadu 1923. g. O tome susretu, kao i o 
svome posjetu talijanskim katoličkim institucijama opširnije je pisao u članku Moj Dnevnik objavljen 
u novinama Narodna politika (Zagreb, 10. I. 1925., br. 2, str. 3). Ovaj je članak ponovno objavljen u 
4. svesku njegovih Sabranih djela, Zagreb, 2014., str. 447-450. 

organizmima, niti možemo pomoću crkvene vlasti ojačati našu političku 
akciju bilo u Parlamentu, bilo izvan Parlamenta, u organizaciji i taktici 
stranke, u raznim poduzećima i teškim borbama. Mi moramo i možemo 
samo u naše ime vojevati na istom području kao i druge stranke koje su s 
nama u opreci.« (Luigi Sturzo, Konstitucija, svrha i rad talijanske Pučke 
stranke, Bologna, 1919.) 

420. (XIII.) - Katoličke socijalne organizacije (Katolička 
akcija i Kršćanska demokratska akcija) pripravile su teren 
Katoličkoj političkoj stranci, (vidi br. 223, 309) 

»Tim nećemo prezreti prošlost one izborne akcije koju su od 1874. 
pa dalje nastojale razviti katoličke organizacije pod raznim imenima s 
mjesnim prilagodbama i s granicama koje su bile postavljene u izbornom 
polju; i to ne samo kao obrana vjerskih načela koje je napadala jedna an- 
tiklerikalna politika i bjesnila kao nacionalna politika i koja se je strašila 
Crkve i papinstva u talijanskom životu. Tu izbornu akciju treba cijeniti 
kao početno i praktično izrađivanje jednoga socijalnog i administrativnog 
programa koji je služio dozrijevanju istinitom i širokom programu politič¬ 
kih reformi kako ga je danas formulirala talijanska Pučka stranka. I treba 
također priznati da je bio trnovit i težak put koji su katoličke organizacije 
za četrdesetgodišnjih pokušaja i nastojanja prevalile u javnom talijanskom 
životu bez pravoga izgleda jedne političke stranke, pod nejednakim uvje¬ 
tima i sa svim nepovjerenjima i protupatriotskim predrasudama koje je 
izmislila jedna antiklerikalna škola. I tim je organizacijama ipak uspjelo da 
savjesti svih katolika ponovno počeše cijeniti moralnu dužnost sudjelova¬ 
nja u javnome životu naroda bez suzdržavanja i to zato da se u nj unese 
kršćanski duh socijalnih, ekonomskih i političkih reformi koje bi bile pro¬ 
tuteža onom materijalizmu i laicizmu kojim je prožeto sadašnje društvo.« 
(Luigi Sturzo, Konstitucija, svrha i rad talijanske Pučke stranke, Bologna, 
1919., str. 60-62) 

421. (XIII.) - Kontingentni se dio programa i kod jedne 
katoličke političke stranke mijenja, (vidi br. 260) 

»Program je prije svega realnost i kao ova živi, razvija se, specificira 
se, stvara oko sebe boj, teoretski kao i praktični i pokazuje u svome ra¬ 
zvitku put i napredak stranke.« (Luigi Sturzo, Konstitucija, svrha i rad 
talijanske Pučke stranke, Bologna, 1919., str. 64) 

422. (XIII.) - Mora da postoje praktične veze između katoličke 
političke i kršćanske demokratske akcije, (vidi br. 259, 378) 

»Dobro je spomenuti da se ona jednostavna i shematska organizacija 
stranke podijeljene u odbore i sekcije služi i stoji u službi kršćansko-so- 
cijalnoga pokreta koji ravna dvama savezima, i to radničkim i zadružnim, 
te Narodnim savezom za pripomoć. Ove su velike organizacije koje u sebi 
sadržavaju izvanredno velik broj moralnih i ekonomskih snaga zaista auto¬ 
nomne i stoje same za se i ne ovise organički o stranci, ali se ne može za¬ 
tajiti da praktične veze između njih moraju postojati... Radi toga, a da ne 
izgube svoju posebnu autonomiju i karakteristiku, u Narodni savez stranke 
primaju se one izabrane osobe koje će biti zastupnici tih organizacija i koji 
će biti sredstvom koordinacije i sporazuma; radi toga se u praktičnom i 
programatskom radu nastoji raditi u skladu i sporazumu što i omogućuje 
korisnu uporabu sila i socijalnih organizama u političkom životu zemlje.« 
(Luigi Sturzo, Konstitucija, svrha i rad talijanske Pučke stranke, Bologna, 
1919., str. 69-70) 

423. (XIII.) - Katolička politička stranka proizišla je iz 
katoličkih socijalnih organizacija, (vidi br. 224, 312) 

424. (XIII.) - Katolička politička stranka neovisna je o 
katoličkim, socijalnim organizacijama (Katolička akcija, 

Kršćanska demokratska akcija), (vidi br. 253, 342) 

»Talijanska je Pučka stranka još osim toga morala računati i sa silom 
koja dolazi iz katoličkih organizacija, iz pripojenih saveza i liga koje su 
napustile svaki izborni pokret. Iako ona nije mogla zaboraviti još nedavne 
borbe, kompromise, zajedničke istupe i uvjete mjesnih poteškoća u ko¬ 
jima se je odigrala svaka prijašnja aktivnost na polju javnoga života, ona 
je ipak morala kao prvi korak svoga opstanka i radi odgovornosti koju je 
preuzela odijeliti novu akciju od prošlosti i označiti autonomni, nacionalni 
i pozitivni razlog svoga karaktera.« (Luigi Sturzo, Konstitucija, svrha i rad 
talijanske Pučke stranke. Izvještaj pročitan na prvom Narodnom kongresu 
stranke koji se držao u Bologni 14., 15. i 16. lipnja 1919.; Dali' Idea al 
Fatto, Edit. Francesco Ferrari, Roma, str. 70.) 

425. (XIII.) - Katolička politika je aktivnost katolika na političkom 
polju za obranu religiozno etičkih načela, (vidi br. 213, 316) 

Pod naslovom Katolička politika ex-leader talijanske Pučke stranke, a 
i danas njezin ideolog, objelodanio je u časopisu Rassegna Nazionale inte¬ 
resantan članak. Prije svega don Sturzo pita da li naziv »katolička politika«, 
kojim se i neki katolici, kao i svi protivnici katolika razbacuju, odgovara 
realnosti i je li ispravan. Ako imamo na pameti da je politika »vještina vla¬ 
danja, sistem razvitka društva, aktivnost jedne stranke ili državne rezultante 

socijalnih sila«, kako je razni socijalno-politički teoretičari definiraju i ako 
politiku promatramo u odnosu s javnim, državnim djelovanjem, vidimo je 
pod raznim oblicima: kao politike financijske, ekonomske, crkvene, školske, 
agrarne, vanjske, nutarnje, vojničke itd. Tada se mora zaključiti da »katolič¬ 
ke« politike kao takve nema, nego mora biti jedna politika koja se ravna po 
etičkim principima katoličkoga nauka. Ipak izraz »katolička politika« posto¬ 
ji, ali je se mora shvatiti ne u smislu jedne katoličke stranke, što bi bio non- 
sens, već kao aktivnost katolika na političkom polju za obranu religiozno- 
etičkih katoličkih načela. Obrana ovih religiozno-etičkih katoličkih načela 
nije svojina ni novih ni starih stranaka, već je tradicionalna baština religiozne 
i katoličke svijesti bez političko-stranačke obojenosti. Tajna je njezina mo¬ 
ralnoga otpora u tome što je emanacija samoga religioznog autoriteta koji se 
hoće slobodno kretati u tom okviru svoje kompetencije. 

Pitanje bogoštovlja u Francuskoj, odnosa države prema slobodi pape 
u Italiji, pitanje rastave braka, laičke škole - sve su to čisto katolička pita¬ 
nja prema kojima političke stranke po načelima koje ispovijedaju orijenti¬ 
raju svoju političku akciju. Po sebi je jasno da bi bila dalekosežna pogreška 
za ova čisto religiozna pitanja stvoriti stranku koja bi ih unijela u političku 
borbu. Time bi se umanjila velika važnost ovih pitanja jer bi se stvorila 
politička sila u ovisnosti Crkve ili, što je još gore, Crkvu bi se degradiralo 
iz njezinih visokih sfera u mizerne nizine jedne stranke. 

b) O katoličkoj politici 

Splitske novine Jadran od 29. III. 1924. 

426. (XIII.) - Crkva i Katolička akcija su iznad 
kontingentnih političkih pitanja, (vidi br. 25, 317) 

»Iz navedenoga slijedi da ni pojedinci ni društva Katoličke akcije, koja 
stoje pod neposrednom direktivom hijerarhije braneći katoličke principe, 
ne politiziraju, već razvijaju jednu religioznu akciju, informiraju javno mi¬ 
šljenje vječnim istinama i odgajaju savjesti pojedinaca u socijalnim pitanjima 
s gledišta katoličkih religioznih i etičkih načela. I tako Crkva i Katolička ak¬ 
cija ne sudjeluju u političkoj akciji, već moralnim utjecajem brane principe 
religije i slobodu Crkve. Naprotiv, političke stranke sudjeluju u političkoj 
borbi na konstitucionalnom polju i legaliziraju za javni život ideje koje pre¬ 
vladavaju u cjelokupnom narodnom životu. Zato Katolička akcija mora ško¬ 
lom, propagandom, štampom stvoriti svoju javnost i kolika bude ta njezina 
javnost, utoliko može utjecati na političku akciju stranaka.« (Luigi Sturzo, 
O katoličkoj politici, Splitske novine Jadran od 29. III. 1924.) 

427. (XIII.) - U Italiji je duga politička apstinencija 
veoma koristila katolicima, (vidi br. 306, 310, 458a) 

»Izgrađene su katoličke socijalne organizacije bile temeljem katolič¬ 
koj političkoj (Pučkoj) stranci. U Italiji ova klerikalna koncepcija uslijed 
50-ogodišnje političke apstinencije katolika nije nikada prevladala. Ova 
duga politička apstinencija rodila je drugom korišću - velikim razvojem 
socijalne svijesti i socijalne organizacije talijanskih katolika, što je bilo gra¬ 
nitnim temeljem formacije i zamjernom razvoju talijanske Pučke stran¬ 
ke. Pučka je stranka u Italiji ispunila onu silnu prazninu koja je vladala u 
javnom životu te zemlje. Tu prazninu osjećaše katolici i ostale političke 
stranke. Osobito za ove posljednje to je bila teška kušnja uslijed vječne za¬ 
vade između Crkve i države koju ni moralno ni politički ne mogoše riješiti 
bez sudjelovanja katolika kao jednakopravnih građana domovine.« (Luigi 
Sturzo, O katoličkoj politici, Splitske novine Jadran od 29. III. 1924.) 

428. (XIII.) - Katolička politička stranka (Pučka stranka) 
radi neovisno o Crkvi i rješava u svome političkom 
djelovanju Crkvu svake odgovornosti, (vidi br. 351) 

429. (XIII.) - Katolička politička stranka (Pučka 
stranka) čini Crkvi velike usluge, (vidi br. 237) 

»I tako se može protumačiti zašto su se u Pučku stranku slile i osta¬ 
le struje osim katoličkih socijala kada je ona stupila u političku borbu 
vidnom borbenošću, potpunom neovisnošću, demokratskim duhom, sin¬ 
tetičkim političkim programom nadahnutim na katoličko-etičko-religio- 
znim principima, a da ne bude službeni predstavnik Crkve u rimskom 
parlamentu. I tako je«, tvrdi don Sturzo, »talijanska Pučka stranka učinila 
najljepšu uslugu Crkvi povevši katoličke mase da sudjeluju u nacionalnom 
životu riješivši Crkvu svake odgovornosti za njezino političko djelovanje 
jer je Crkva iznad borbene politike i vodi savjesti svih vjernika bez razlike 
stranaka.« (Prof. Luigi Sturzo, O katoličkoj politici, Izvorni dopis Jadrana 
od 29. III. 1924.) 

4. IZVATCI IZ VATIKANSKOGA DNEVNIKA 

LOsservatore Romano 

430. (XII.) - Dužnost je katolika da se bave politikom. (vidi br. 113) 

431. (XII.) - Katolici se moraju baviti katoličkom politikom 
i to u vlastito ime, a ne u ime Crkve, (vidi br. 256) 

432. (XII.) - Katolici mogu stupiti samo u stranke prožete 
načelima katoličkoga ćudoređa. (vidi br. 156, 220) 

Poluslužbeno glasilo Svete Stolice LOsservatore Romano piše pod 
gornjim naslovom ovo: 

»U redovitim prilikama i izuzev izvanredne slučajeve (kao što je to bilo 
na primjer u Italiji nakon godine 1870.) katolici imaju tešku dužnost sudje¬ 
lovanja u političkom životu svoje domovine, ne doduše u ime Crkve, več na 
svoju vlastitu odgovornost. I jer se danas vodi politika preko organiziranih 
stranaka, ne mogu katolici stupiti u druge stranke osim u one kojih su rad 
i program prožeti načelima katoličkoga ćudoređa. Neobična zabluda što ju 
je moglo roditi samo grubo neznanje jest mišljenje da ova dužnost ne veže 
u savjesti i da ne stvara odgovornosti pred Bogom. Kao državljani moraju 
katolici preuzeti svoj dio odgovornosti u javnom životu i staviti u službu do¬ 
movine svoje sposobnosti, svoj utjecaj, svoju djelatnost. Kao katolici moraju 
unijeti u javni život sol kršćanske mudrosti i ono svjetlo i milosti, što im ih 
daje vjera. Kao sinovi Crkve ne smiju dopustiti da politička moć postane 
bojno oružje protiv Crkve u rukama njezinih protivnika. Kada bi katolici 
uvijek razumijevali i vršili svoju političku dužnost bez straha i bojazni, bez 
udobna povlačenja i bez lične sebičnosti, bili bi i Crkva i ljudsko društvo 
pošteđeni premnogih zala.« ( Nedjelja od 6. IV 1924.) 

5. IZVATCI IZ RAZNIH NOVINA I ČASOPISA 


a) Bilten talijanske Federacije katoličkih muževa 

433. (XII.) - Katolička se akcija ne bavi 
stranačkom politikom, (vidi br. 324) 

434. (XII.) - Politički rad katolika teži za tim da se djelatnost 
države usmjeri prema smjernicama katoličke misli, (vidi br. 142) 

435. (XII.) - Katolici sudjeluju u katoličkoj političkoj akciji na vlastitu 
odgovornost, a ne u ime Crkve ili Katoličke akcije, (vidi br. 166) 

436. (XII.) - Katolička akcija odgajat će javno mnijenje 
prema načelima katoličke politike, (vidi br. 361) 

437. (XII.) - Katolička će akcija u konkretnim 
načelnim slučajevima izreći svoje mišljenje neovisno o 
katoličkim političkim strankama, (vidi br. 367) 

»Katolička akcija ne bavi se ni direktno ni indirektno politikom u 
značenju koje se obično daje toj riječi jer nije njezina zadaća da se upusti 
u stranački vrtlog raznih nadmetanja i da radi toga preuzme oblik i ulogu 
političke stranke... Ali mi puštamo da katolici rade prema svojoj savjesti u 
izboru političkih grupa u koje se upisuju imajući na umu stranku čiji pro¬ 
gram bolje odgovara njihovu idealizmu i koji je sigurnije sredstvo da se rad 
države usmjeri prema smjernicama katoličke misli. U praksi se je dogodilo 
da su se mnogi katolici ujedinili u Pučkoj stranci nastojeći dati kršćanski 
sadržaj konkretnom političkom i socijalnom programu koji je sposoban 
ostvariti ideal kršćanske misli u događanjima sadašnjega političkog života. 
Ali su oni sve to činili pod svojom punom vlastitom odgovornošću i sve to 
spada izvan djelokruga upravnih organa Katoličke akcije. Naša se dakle 
aktivnost i aktivnost Pučke stranke razvija na jednom te istom području, 
ali imaju pred očima različite ciljeve... O najvažnijim će se političkim 
pojavama, koje mogu imati neku vezu s našom akcijom, Središnji savez 
Katoličke akcije pobrinuti da u shodno vrijeme jasno kaže svoju misao. Po¬ 
što je tako razbistrila svoju volju, bit će vrlo radosna vidjeti kako političke 
stranke te ekonomske i sindikalne organizacije usvajaju katoličku misao i 
bit će veoma zadovoljna ako u prvom redu ovu zadaću pod vlastitom od¬ 
govornošću preuzme Pučka stranka. No i Katolička akcija si želi pridržati 
na apsolutan način pravo da javno manifestira ono što bi se u redu kon- 

kretnih problema moglo nazvati njenom mišlju i njenom voljom.« ( Bilten 
talijanske Federacije katoličkih muževa, 14. III. 1923.; P-5) 

b) Izvadak iz dnevnika La Croix 

438. (XIII.) - Čin pape PijaXI. kojim je odijelio 
Katoličku akciju od političke akcije bio je providencijalan 
i koristan za obje akcije, (vidi br. 314) 

»Kada je papa Pio XI. prije dolaska fašističke vlade poduzeo s toliko 
snage i odlučnosti organiziranje Katoličke akcije, nitko nije mogao pred¬ 
vidjeti da će tako oprečna mnijenja dijeliti katolike na političkom polju 
koji su jednako odani svojoj zemlji i koji su jednako zagrijani za velike 
vjerske i socijalne interese. Također, Papina inicijativa pokazuje se danas 
dvostruko providencijalnom. U jednoj jasnijoj sferi i tamo gdje uz veliko 
odgojno nastojanje talijanski katolici pripremaju sigurniju budućnost, oni 
izvan i iznad politike ponovno nalaze svoje duševno bratstvo. Ali, štoviše, 
ne bacajući više u stranačke razmirice svoje katoličko ime, oni ne kompro¬ 
mitiraju Crkvu u pobjedama ili porazima ove ili one grupe građana. Ovaj 
je rezultat to sigurniji jer Sveta Stolica nije čekala na škakljiva predviđanja 
sadašnjega časa da kleru naloži najveću povučenost na političkom polju. 
Biskupima su bile razaslane izričite preporuke o ovome predmetu koje 
opetuju ono što su ih primali od 1919. Okružnica je kardinala Laurentija 
obnovila za redovnike ove temeljne upute.« (B. Sienne, La Croix, 26. III. 
1924.) (vidi br. 400) 

c) Izvatci iz sarajevskoga tjednika Nedjelja 

KATOLICI I POLITIKA - CRKVA I POLITIKA 
Nedjelja, Sarajevo, 27. IV. 1924., br. 17., str. 1-2 

439. (XIII.) - Katolici moraju birati zastupnike koji če na političkom 
polju raditi za Katolička Crkvu i kršćansko ćudoređe, (vidi br. 151) 

»Nedjelja od 6. travnja 1924. donijela je mali izvještaj o jednom član¬ 
ku što je izišao u poluslužbenom glasilu Svete Stolice LOsservatore Ro- 
mano. U njemu je rečeno da su katolici pred Bogom obvezani birati ona¬ 
kve zastupnike koji će u sabornici braniti sv. Crkvu i kršćansko ćudoređe. 
Kako to? Jednom se kaže: Crkva se ne pača u politiku, a drugi puta ona 
nalaže vjernicima kakve će zastupnike birati. Nije li to očito protuslovlje? 
Nikako! Evo zašto: 

Gospodin Bog osnovao je dvije ljudske zajednice: i to jednu naravnu 
i vremenitu, a drugu vrhunaravnu i vječnu. Vrhunaravna je zajednica sv. 

Crkva koju je ustanovio sam Isus Krist i njezina je zadaća voditi čovječan¬ 
stvo vječnoj sreći. Drugu zajednicu, naravnu, nije Gospodin Bog osnovao 
na izravan način kao sv. Crkvu, već na neizravan način. On je, naime, uči¬ 
nio čovjeka društvenim bićem, a društvenost zahtijeva jednoga poglavara. 
Prva je društvena jedinica obitelj, a narod i država sastoje se iz bezbroj 
takvih društvenih jedinica. Potrebno je, dakle, jedno vodstvo, jedan auto¬ 
ritet koji će voditi sve ove naravne društvene jedinice, a to je društvena 
vlast. Zato razumijemo zašto Katolička Crkva naučava da je svaka vlast od 
Boga, pa makar ona bila i u rukama bezvjernika. 

Glavna je dužnost države brinuti se kako će ljudima biti dobro na 
zemlji i kako će ovdje steći vremenito blagostanje. Gospodin Bog, koji je 
tvorac vrhunaravnoga reda - Crkve, i naravnoga reda - države, razdijelio 
je ljudski rod među dvije vlasti kojima se valja pokoravati. Razumijemo 
zašto je naš Spasitelj rekao: ‘Dajte Bogu što je Božje, a caru što je carevo.’ 

To je vrlo mudro uredio i tako nas je uputio da je jedno od temeljnih 
načela svake akcije: podjela rada. Neka se Crkva ne miješa u gradnju želje¬ 
znica i cesta, ali neka se država ne miješa u namještanje biskupa, u osniva¬ 
nje Marijinih kongregacija i orlovskih društava. Svako ovo društvo, Crkva, 
naime, i država, ima svoj djelokrug u kojem moraju biti neovisni. Ali što 
je ondje gdje se interesi sukobljuju, kao npr. kod ženidbe, kod škole? U 
takvim mješovitim pitanjima koja spadaju istodobno u djelokrug Crkve, 
a i države - jer je ženidba sakrament, a za sakramente se brine Crkva, 
iz braka se rađaju vojnici, a to opet zanima državu - u takvim pitanjima 
Crkva ima prvu riječ. A zašto to? Nije li to nametanje? Nipošto, i to zato 
što se država brine za zemaljsku, vremenitu sreću ljudi, a Crkva za vječnu. 
Vremenitost se mora podrediti vječnosti, kao što se tijelo, koje traje do 
sto godina, mora podrediti duši koja je vječna. 

Svaki je katolik istodobno član Crkve, a i države. On se mora pokoriti 
jednoj i drugoj, i to državi u stvarima vremenitoga, materijalnoga blagosta¬ 
nja, a u pitanjima vječnoga blaženstva mora se pokoriti Crkvi. Traži li dr¬ 
žava nešto od njega što se protivi Božjim zakonima, on mora biti spreman 
proliti svoju krv i pokazati da treba više slušati Boga nego ljude. Sto je na¬ 
pokon politika? Ona je znanost o dobrom upravljanju države.« ( Nedjelja , 
Sarajevo, 27. IV 1924., br. 17, str. 1-2) 

440. (XIII.) - Katolici mogu potpomagati samo 
katoličke političke stranke. (vidi br. 155) 

441. (XIII.) - Crkva se bavi politikom ukoliko je ona 
u vezi s vjerom i ćudoređem. (vidi br. 3 8) 

»Svaka politička stranka tvrdi da bi ona znala bolje upravljati državom 
negoli koja druga. Mi katolici imamo čista i jasna načela u tome i znamo 
da svaka stranka koja na primjer ne priznaje slobodu i neovisnost Crkve ili 
ne priznaje prirodno ćudoređe kao npr. svetost obitelji, nerazrješivost bra¬ 
ka, vjerski odgoj djece, nedjeljni počinak, ne valja. Katolici moraju prema 
tome potpomagati onu stranku ili one stranke, ako ih ima više, koje stoje 
na kršćanskim temeljima i koje će u saboru braniti ponajprije prava Crkve, 
prava vjernih katolika i po načelima Crkve raditi i za vremenito blagosta¬ 
nje države. Sve te navedene stvari spadaju u vjeru i ćudoređe, a za ovo 
se mora brinuti Crkva. Evo ukoliko se Crkva bavi politikom.« ( Nedjelja, 
Sarajevo, 27. IV. 1924., br. 17, str. 1-2) 

442. (XIII.) - Crkva se ne bavi čistom politikom ukoliko 
ova zastupa kontingentne interese, (vidi br. 33) 

»Ali evo ukoliko se Crkva ne bavi politikom: njoj je svejedno bila mo¬ 
narhija ili republika, bilo petnaest ministarstava ili samo tri, gradile se že¬ 
ljeznice ili parobrodi. To se sve tiče vremenitoga blagostanja, a Gospodin 
Bog je to stavio u djelokrug države. Ovakva se pitanja u običnom životu 
nazivaju imenom ‘politike’. I sada nam je jasno zašto Crkva uvijek tvrdi da 
je izvan politike i političkih stranaka.« 

»Koje su dužnosti katolika? Dvojake su: oni moraju ponajprije potpo¬ 
magati Crkvu u širenju kraljevstva Božjega, a zatim vršiti svoje građanske 
dužnosti. Danas je jedno od najboljih pomagala Crkve takozvana Katolič¬ 
ka akcija. Katolička akcija ima zadaću utvrđivati, širiti, primjenjivati i bra¬ 
niti katolička načela u životu pojedinaca, obitelji i ljudskoga društva; ona 
je sudjelovanje svjetovnjaka u uzvišenomu poslanju Crkve. U Katoličku 
akciju spadaju mladi junaci, orlovska, omladinska društva, društva đaka, 
muževa, djevojaka, majki i druga slična društva. Sva ova društva spadaju 
pod crkvenu vlast, biskupi šalju u njih svoje izaslanike, duhovne vođe i 
biskupi za njih odgovaraju pred Bogom. Bez dozvole biskupa ne smije se 
takvo društvo osnovati u njegovoj biskupiji.« ( Nedjelja , Sarajevo, 27. IV 
1924., br. 17, str. 1-2) 

443. (XIII.) - Sve bi političke stranke morale biti katoličke 
uz koje bi katolici trebali pristati, (vidi br. 204) 

»Sto je politička stranka? Ona je upravila svoje oči prema državi i 
ona mora poznavati sredstva kako će državi osigurati blagostanje. To su 
čisto vremenite stvari i zato vidimo mnogo političkih stranaka, a svaka 
od njih tvrdi da bi najbolje uredila državu i pomogla narodu. Mi katolici 
tvrdimo da bi temeljna načela svih političkih stranaka morala biti ista; sve 
bi one morale naglasiti u svome programu da će aktivno braniti slobodu 

svete Crkve i kršćansko ćudoređe, jer su ove dvije stvari također temelji 
vremenitoga poretka.« [Nedjelja, Sarajevo, 27. IV 1924., br. 17, str. 1-2) 

444. (XIII.) - Katolik neće glasovati za stranku čiji se 
program izričito kosi s katoličkim načelima i koja tako 
potkapa crkveni autoritet ili koja šutke prelazi preko katoličkih 
načela (koja je vjerski neutralna). (vidi br. 153) 

»Za koga će katolik glasovati? Katolik je često u sumnji za koju će 
stranku dati svoj glas. Evo mu temeljnih načela: Samo se po sebi razumije 
da on ponajprije ne smije i neće glasovati za stranku čiji se program izričito 
kosi s katoličkim načelima, za stranku koja npr. niječe privatno vlasništvo 
ili naviješta klasnu borbu ili traži rastavu braka. On neće zatim glasovati za 
stranku čije novinstvo napada na svećenički stalež i na biskupe i na druge 
katoličke svetinje. On, nadalje, neće glasovati za stranku koja šutke prelazi 
preko katoličkih načela i u svome programu ne spominje npr. slobodu Cr¬ 
kve, vjersku obuku u školi, slobodu udruživanja za katolike, nerazrješivost 
braka i slično. Sve to zdrav razum nalaže katoliku.« ( Nedjelja , Sarajevo, 
27. IV 1924., br. 17, str. 1-2) 

445. (XIII.) - Katolik će glasovati za izrazito katoličku političku stranku 
čiji su kandidati svjesni katolici i dorasli svome zvanju, (vidi br. 154) 

»No napokon, za koga će katolik glasovati? Idealno bi bilo kada bi 
stranka u kojoj su katolici udovoljila sljedećim uvjetima: 

(1.) Ponajprije mora bezuvjetno posve jasno isticati katolička načela 
kao temelj svojega rada, naglašavajući da će se aktivno zauzimati za prava 
sv. Crkve i vjernika, za slobodu katoličkih škola, za vjerski odgoj u škola¬ 
ma, za slobodu udruživanja i manifestacija katolika, za poštivanje sveće¬ 
ničkoga staleža (oslobođenje od vojničkih dužnosti) i da će stranka na¬ 
padati sve ono što uništava kršćanski poredak: kao civilni brak, slobodnu 
ljubav, razbludno štivo i slično. (2.) Zatim valja tražiti od samih kandidata 
te stranke da su iskreni katolici koji vrše svoje vjerske dužnosti i da su do¬ 
voljno spremni da će uspješno moći raditi za lijepi program svoje stranke.« 
(Nedjelja , Sarajevo, 27. IV 1924., br. 17, str. 1-2) 

446. (XIII.) - Katolik mora često za ljubav Crkvi radije glasovati za 
onoga katoličkog kandidata čiji kontingentno-stranački program ne 
odgovara njegovim simpatijama, negoli za nekatoličkoga kandidata 

s čijim se kontingentno-političkim programom slaže, (vidi br. 183) 

»(3.) Napokon bi dotična stranka morala imati i čisto politički pro¬ 
gram koji se u svim potankostima slaže sa željama izbornika. No to je 
najteže jer se tu radi o čisto vremenitim stvarima: o uređenju države i vre- 

menitoga blagostanja naroda, a u takvim nebitnim stvarima ne može nije¬ 
dan savjesni katolik ustvrditi da je nepogrješiv. Zato neka katolik-izbornik 
ponajprije gleda na one dvije gore navedene točke - na program stranke 
koji je na jasno istaknutim katoličkim načelima, na praktični katolicizam 
kandidata - a glede čisto političkoga (vremenitoga) programa neka katka¬ 
da i zataji svoje želje, imajući na umu da su interesi vjere i ćudoređa glavni, 
a samo će po sebi doći do vremenitoga blagostanja ako sv. Crkva i kršćan¬ 
sko ćudoređe zavladaju javnim i privatnim životom pojedinaca i naroda. 

Ovim nije rečeno da svaki katolik mora pripadati jednoj političkoj 
stranci, pa bila ona i na katoličkim temeljima, ali je dužan glasovati kadgod 
to traže interesi vjere i ćudoređa (a to je dan-danas redovito kod svakoga 
političkog izbora), i to za onoga kandidata koji odgovara gore navedenim 
zahtjevima.« ( Nedjelja , Sarajevo, 27. IV 1924., br. 17, str. 1-2) 

447. (XIII.) - Valja razlikovati Katoličku akciju od katoličke 
političke stranke, (vidi br. 163, 243, 346, 447j) 

»Ideal bi bio kada bi svaki katolik bio u jednoj organizaciji Katoličke 
akcije i osim toga u jednoj političkoj organizaciji koja stoji na kršćanskim 
temeljima. 

Katoličku akciju i političku stranku treba vrlo dobro lučiti i razliko¬ 
vati. Obje su potrebne i svaka ima svoj posebni djelokrug. Katolička akcija 
spada pod vodstvo Crkve i biskupa, a oni moraju biti, kako već rekosmo, 
iznad svake stranačke politike. Politička stranaka ne ovisi o biskupima i 
Crkvi - naravno ukoliko njezin rad ne zadire u područje vjere i ćudore¬ 
đa - i ona slobodno odlučuje. Sada razumijemo zašto je Sv. Stolica od 
Leona XIII. pa sve do danas naglašavala da Katolička akcija, kao i sama 
Crkva, mora biti izvan i iznad svake političke stranke. Belgijska je omla¬ 
dina to nedavno provela, a u Italiji je sam sadašnji Papa tu reorganizaciju 
Katoličke akcije uzeo u svoje ruke. 

Tako je i bolje. Bolje je to i za Katoličku akciju i za političku stranku. 
Jer ako se jedni te isti ljudi u javnosti izlažu za jednu i drugu, narod lako 
pomisli da su obje tijesno povezane. To je osobito kobno u onim zemljama 
gdje su katolici u više političkih stranaka pa se čini da se ljudi Katoličke 
akcije služe katoličkim društvima samo zato da pridobiju narod za svoje 
stranačke političke ciljeve. Već nam, dakle, sama razboritost nalaže da Ka¬ 
tolička akcija i politička stranka - dvije vrlo potrebne akcije - budu jedna 
od druge odijeljene. 

Pogledajte kako je sada u Italiji. Katolici su tamo na svim područjima 
vrlo dobro organizirani. Donedavno su skoro svi bili u Pučkoj stranci. Na¬ 
došao Mussolini i fašizam i katolici su se među sobom politički pocijepali. 
Sam je Duh Sveti vodio sadašnjega papu Pija XI. što je tamo tako energič- 

no odijelio Katoličku akciju od Pučke stranke, i to dok je Pučka stranka 
bila još jaka. Talijanski katolici, koji su danas politički rascijepani, unatoč 
tomu vrlo su čvrsto povezani u svojim organizacijama Katoličke akcije i na 
taj način, uslijed političke pocijepanosti, ipak ne stradava sveta Crkva ni 
najvažniji rad: rad oko obnove svega u Kristu. 

Jasno nam to dokazuje kako blagoslov Božji prati djela onih koji se 
ravnaju po smjernicama Svete Stolice; ova naime sve promatra s jednoga 
uzvišenijeg gledišta i uz pomoć Duha Svetoga mudro ravna Crkvom Kri¬ 
stovom.« ( Katolici i politika - Crkva i politika, Nedjelja, Sarajevo, 27. IV 
1924., br. 17, str. 1-2) 

KATOLIČKA AKCIJA - KATOLIČKA POLITIČKA STRANKA - 
KATOLIČKI DNEVNIK 

Glavne misli iz dvaju govora pape PijaXI., jedne službene 
okružnice i jednoga članka iz LOsservatore Romano 

Nedjelja, Sarajevo, 4. I. 1925., br. 1, str. 3-4 
447a. (XIII.) - (vidi br. 147c) 

»1. Sveta Stolica stoji izvan i iznad stranačkih političkih borbi. No 
približi li se politika oltaru i vjeri, dužnost je Sv. Stolice upletati se i u 
čisto politička pitanja. Jer se svaka aktivnost, pa i politička, temelji na 
nepokolebivim načelima morala te se samo po sebi razumije da je dužnost 
Sv. Stolice davati načelno političke smjernice. To je ona uvijek i činila, a 
u tome se je poglavito istaknuo papa Leon XIII. sa svojim enciklikama 
Immortale Dei, Diuturnum illud, Libertas praestantissimum itd. Sami 
vjernici imaju pravo tražiti od svojih crkvenih poglavara, pa i od pape, te 
načelne političke smjernice jer one spadaju u djelokrug učiteljstva.« 

447b. (XIII.) - (vidi br. 147d) 

»2. Sto se tiče Katoličke akcije i svih društava koje joj pripadaju, 
jasno je samo po sebi da se ona ne smije miješati u stranačku politiku. 
Katolička akcija stoji poput Crkve - kojoj je ona pomoćnica - izvan i iznad 
svake političke stranke. Kažemo: političke stranke, a ne politike uopće, 
jer Katolička akcija mora i politički odgajati svoje članove, pokazujući im 
što je država, što Crkva, što je zadaća jedne, što druge; kako valja odrediti 
njihov međusobni odnos, što je naravno pravo udruživanja itd. Katolička 
akcija smije nadalje jedinstveno primijeniti, braniti, učvršćivati i širiti ka¬ 
tolička politička načela.« 

447c. (XIII.) - (vidi br. 147e) 

»3. Papa zatim naglašava kako katolici ne smiju političku akciju na laku 
ruku shvatiti. Dužnost je katolika da se bave politikom i dođu do državne 
vlasti. Ali za svoj se politički rad moraju temeljito pripraviti, teološki i filo¬ 
zofski. Papa zato upozorava na borce staroga njemačkog Centruma, osobito 
ističući da su se u političkom radu služili svojim teološkim znanjem.« 

447d. (XIII.) - (vidi br. 147e-l, 147g) 

4. Papa s velikim simpatijama govori o radu prijašnjega njemačkog 
Centruma. Iz toga neizravno slijedi kako su mu mile političke stranke koje 
posve svjesno stoje na kršćanskim temeljima. Tu on misao na jednom dru¬ 
gom mjestu ističe posve izričito. Kaže kako je dužnost katolika »da posta¬ 
ve kao temelj svakoj svojoj djelatnosti, pa i političkoj, velika načela vjere 
i religije, koja ispovijedaju i ispod kojih nijedan dio njih ovoga života ne 
može i ne smije izmaknuti«. Time Papa katolike posve jasno upozorava na 
njihovo naravno pravo političkoga udruživanja na temeljima katoličke vje¬ 
re i ćudoređa i na njihovu dužnost da osnivaju katoličke političke stranke.« 

447e. (XIII.) - (vidi br. 147f) 

»5. Kada katolici već imaju jednu političku stranku, oni smiju sura¬ 
đivati - kooperirati - sa zlim strankama, ljudima etc... ako to zahtijeva 
neizbježiva nužda ili ako se na taj način može spriječiti još veće zlo. Tako 
katolici s protuvjerskim političkim strankama smiju kooperirati (a ne im 
pripadati) samo onda kada su te na vlasti - da spriječe još veće zlo kada bi 
ona sama vladala - ali im katolici ne smiju nikada pomoći da se domognu 
državne vlasti. (Izuzet je jedino slučaj manjega zla!)« 

447f. (XIII.) - (vidi br. 147h) 

»6. Što se tiče političke djelatnosti svećenika, njegova je dužnost 
vjernike voditi i prosvjetljivati, pokazujući koja su temeljna načela prema 
kojima svaki vjernik mora politički djelovati. Samo se po sebi razumije da 
je uloga svećenika da sije ljubav i slogu među građanima i zato kao sveće¬ 
nik mora biti izvan i iznad političkih stranaka. Iz toga naravno ne slijedi da 
on smije zanemariti svoje osobne političke dužnosti ne radeći i ne glasuju¬ 
ći za katoličku političku stranku.« 

447g. (XIII.) - Svećenik se ne smije upuštati u političke 
borbe i stranačke prepirke, (vidi br. 147, h-1) 

»7. Svećenik se ne smije upuštati u političke borbe i stranačke pre¬ 
pirke. U Italiji mu je, štoviše, izričito zabranjeno surađivati u političkim 
strankama ili pisati u novinama političkih stranaka. Tako su nedavno neki 
svećenici na zapovijed svojih crkvenih poglavara napustili redakcije nekih 

katoličkih političkih novina. Posljedica toga je da se osnivaju izvan i iznad- 
stranački katolički dnevnici koji su glasila izvan i iznadpolitičke Katoličke 
akcije i u kojima svećenstvo nalazi najprikladnije sredstvo za svoj novinar¬ 
ski apostolat. 

447h. (XIII.) - (vidi br. 351, 447k) 

»8. Osnivanje novina Katoličke akcije - koje nisu u službi nijedne, 
pa ni katoličke političke stranke, već stoje izvan i iznad stranačke politike 
-jest posljedica načelnih i praktičnih potreba. S načelnoga gledišta Kato¬ 
lička akcija mora posjedovati svoj organ koji će širiti u narodu blagotvorni 
utjecaj sv. Crkve. (Crkva nije u vremenitim pitanjima nepogrješiva i glasilo 
Katoličke akcije ne može se zauzeti, poput jednoga političkog glasila, za 
stanovite reforme vremenitoga karaktera!) S praktičnoga stajališta takvo 
je glasilo potrebno da se narod oslobodi ispod jarma bezvjerskoga tiska i 
da mu se otvore novi vidici u život sv. Crkve.« 

447i. (XIII.) - (vidi br. 351; 447k) 

»9. Kada katolici osnivaju svoje izvan i iznadstranačke novine, ne zna¬ 
či da su te novine protustranačke. Sveta Stolica traži s jedne strane da 
se katolici organiziraju i politički (iz toga slijedi da moraju imati i svoja 
politička glasila), a s druge strane želi da se nalaze i u nepolitičkim orga¬ 
nizacijama Katoličke akcije koja ima također svoje nadpolitičko glasilo. 

447j. (XIII.) - (vidi br. 447) 

»10. Iz svega slijedi da su potrebne istodobno: Katolička akcija kao i 
katolička politička akcija. Obje moraju podijeliti posao i međusobno se na¬ 
dopunjavati. O jednoj opreci - teoretski - između glasila Katoličke akcije i 
katoličke političke stranke ne smije biti ni govora; obje novine moraju raditi 
u ljubavi i slozi. I kao što država radi za vremenitu sreću ljudskoga roda, 
a svoje vremenite ciljeve treba podrediti vječnomu cilju - Bogu, isto tako 
katolička politička stranka i njezina glasila svu svoju akciju upriličuju na taj 
način da njihovom pomoći narod lakše i sigurnije iz ove vremenitosti dođe u 
vječnost. Tako su konačni ciljevi i katoličke političke akcije i čiste katoličke 
akcije posve u skladu. Apostolat, dakle, glasila katoličke političke stranke 
i apostolat izvanpolitičkoga i iznadpolitičkoga katoličkog glasila mora biti 
posve analogan odnosu države i Crkve, kojima je sam Bog odredio da svaka 
na svoj poseban način vode ljudski rad određenomu cilju. Papa ipak traži da 
Katolička akcija i katolička politička akcija budu odijeljene da tako svaka 
odgovara za svoje djelovanje i eventualno ne kompromitira i ne sprječava 
jedna drugu.« ( Nedjelja , Sarajevo, 4. I. 1925., br. 1, str. 3-4) 

NOVE KATOLIČKE NOVINE 42 
Nedjelja, Sarajevo, br. 50, 1924., str. 2-3 

447k. (XIII.) - (vidi br. 351, 447h, i) 

»Već se duže vrijeme kod nas pomišlja na osnutak jednoga katoličkog 
dnevnika koji bi stajao izvan i iznad svake političke stranke. Iz toga ne 
slijedi da bi taj dnevnik bio protustranački i da se katolici kao katolici ne 
trebaju baviti politikom. To bi bila kobna zabluda jer katolici su dužni pred 
Bogom ljubiti svoju domovinu i raditi, bolje nego itko drugi, za procvat do¬ 
movine. A za procvat domovine radi se ako se stvaraju dobri zakoni, ako se 
uredi dobra uprava i dobro sudstvo. Stoga je potrebno da i katolici sudje¬ 
luju u državnoj upravi, a to se dan-danas postiže pomoću političkih stra¬ 
naka. Vidimo gdje u drugim zemljama postoje takve katoličke političke 
stranke koje sav svoj rad temelje na načelima katoličke vjere i ćudoređa. 
Bio bi upravo grijeh propusta kada se katolici ne bi kao katolici politički 
organizirah gdje im je to barem ikako moguće. I te političke stranke imaju 
svoje novine, svoje dnevnike: katoličke političke dnevnike. 

Ipak vidimo da se unatoč tomu sada posvuda - pa i kod nas - osnivaju 
katolički dnevnici koji stoje izvan stranaka i iznad stranaka. Tako je dobro 
i to je potrebno. 

Razlika između katoličkih stranačko-političkih novina i katoličkih 
iznadstranačkih novina jest sljedeća: stranačke katoličke novine sav svoj 
rad temelje na načelima kršćanskoga morala. Pokazuju kako će se na tim 
temeljima sazdati država, urediti zakonodavstvo, uprava i drugo, tako da 
ljudi postanu sretni na ovoj zemlji. 

Dok katolički stranačko-politički dnevnik ima za blizi cilj sreću druš¬ 
tvene zajednice, katolički izvanstranački i nadstranački list ima u prvome 
redu zadaću pomagati Crkvi kod spašavanja duša. On to čini na taj na¬ 
čin što iznosi nauk svete Crkve upoznavši čitatelje s vječnim istinama i 
iznoseći uzore i zanimljive pokrete u svijetu, potiče vjernike na vršenje 
kršćanskih krjeposti. 

Nema dakle protuslovlja između obje vrste novina; obje su potreb¬ 
ne; jednoj je bitan vremenit cilj, a drugoj vječan. Pisanje i jednih i drugih 
skladno se nadopunjava.« ( Nedjelja , 14. XII. 1924.) 


42 Ovaj članak napisao je Ivan Merz. 

d) Izvatci iz tjednika Katolički list 

448. (XII.) - Katolici su dužni baviti se 
katoličkom politikom, (vidi br. 211) 

449. (XII.) - Katolici se smiju udruživati samo u katoličkim, a 
ne u vjersko-neutralnim političkim strankama, (vidi br. 218) 

450. (XII.) - Neka se svećenici ne bave katoličkom stranačkom 
politikom gdje za taj posao ima dosta svjetovnjaka, (vidi br. 97a, 105) 

451. (XII.) - Ne smije se poistovjetiti Katolička akcija, kršćanska 
demokratska akcija i katolička politika, (vidi br. 244, 341, 372) 

452. (XII.) - Nitko ne smije politički nastupati u ime 
Crkve ili u ime Katoličke akcije (Kršćanske demokratske 
akcije), (vidi br. 165, 255, 354, 377) 

KATOLIČKA AKCIJA I STRANAČKA POLITIKA 43 
Katolički list, Zagreb, 19. VI. 1924., br. 25, str. 295-298 

»U Nedjelji od 27. IV ove godine izišao je članak pod naslovom Ka¬ 
tolici i politika. Ovaj je članak isticao da su katolici pred Bogom obvezani 
da potpomažu onu političku grupu koja daje najveće jamstvo da će raditi u 
korist katoličke vjere i kršćanskoga ćudoređa. Zadnji je odsjek navedenoga 
članka pokazao odnos koji mora postojati između tzv. Katoličke akcije i 
političke stranke na katoličkim temeljima. Katolička je akcija ovisna o 
biskupima i pomoćnica je Crkve, dok politička stranka poglavito gleda 
prema državi i ne ovisi u svome radu o crkvenoj hijerarhiji.« 

»Ova podjela rada katolika ne znači da valja zanemariti jednu ili dru¬ 
gu akciju. Obje su potrebne; svaka ima svoj djelokrug. Urađa često lošim 
posljedicama ako se obje vežu i pobrkavaju. To su spoznali belgijski kato¬ 
lici, zato navodimo što o tome piše jedna odlična belgijska revija. Osim 
toga, taj belgijski časopis donosi u izvatku jedan službeni list Svete Stolice 
u kojemu ona izražava opravdanu želju da se svećenici i oni »koji zastupaju 
na neki način i u nekoj mjeri interese vjere« (vode svjetovnjaci Katoličke 
akcije?!) ne zauzimaju u javnosti za interese jedne stalne političke stranke 
da tako ne bi odbili od sebe vjernike drugoga političkog naziranja.« 

»Ali da ne bismo navedeni belgijski članak krivo razumjeli, iznosi¬ 
mo nekoliko dokumenata Svete Stolice u kojima ona posve jasno izražava 


43 Ovaj članak napisao je Ivan Merz. 

sljedeće: katolici se moraju baviti politikom da unesu katolički duh u sve 
»žile države«. »Jasno je, radi toga, da katolici imaju opravdane razloge da 
zahvate u politički život jer oni to čine i moraju to činiti, ne da uzmognu 
dati svoje odobrenje svemu onom što ima danas nevrijednoga u političkim 
institucijama, već da izvuku iz ovih samih institucija, ukoliko se to može, 
sveopće i istinito dobro, uzevši si za cilj da uliju u sve žile države, kao 
najzdraviji sok i takvu krv: krepost i utjecaj katoličke vjere.a (Leon XIII., 
Enc. Immortale Dei od 1. XI. 1885.; B. Pr. 11/48.) 

»Politika katolika mora se temeljiti na izričitim katoličkim načelima 
i ne budu li oni to uvijek isticali, to znači kako žele »da država bude ure¬ 
đena i upravljana izvan Boga, Tvorca svih stvari«: »Bit će dakle prije svega 
korisno da podsjetimo na odnose između vjere i politike [res civilis ) jer se 
mnogi u ovoj točki daju zavesti od protivne zablude. Zaista neki ne običa¬ 
vaju samo razlikovati [distinguerej politiku [rem političara) od vjere, već 
je potpuno odvajaju i dijele ( sejungere ac separare) tako da između obih 
ne žele ništa zajedničko i misle da se ne smije dozvoliti utjecaj jedne na 
drugu. Ovi se zaista mnogo ne razlikuju od onih koji žele da država bude 
uređena i upravljena izvan Boga, Tvorca sviju stvari: i njihova je zabluda to 
veća što tako društvo zlobno udaljuju od najplodnijega vrela.« (Leon XIII., 
Enc. španj. episk. Cum multa sint od 8. XII. 1882.: Bone Presse, VII/46.) 

»Kada dođe do izbora, katolici moraju u prvome redu birati ljude 
koji temeljito poznaju načela sv. Crkve, kako ih Sveta Stolica naučava, i 
da su oni »uvijek spremni zauzimati se za prava Crkve«...Također morate 
nastojati da u zakonodavne skupštine budu izabrani ljudi iskušane vjere i 
krjeposti, obdareni velikom ustrajnošću, uvijek spremni da se zauzimaju 
za prava Crkve.« (Leon XIII., Enc. ugarskim biskupima C onstanti Hun- 
garorum od 2. IX. 1893.; B. Pr. III/235) Danas je gotovo isključeno iza¬ 
brati uvjerenoga katolika bez jedne katoličke izborne organizacije. Svaka 
stranka mora stajati na katoličkim načelima i sveta Crkva osuđuje politič¬ 
ku »neutralnost« stranaka. Dužnost je, dakle, katolika osnivati političke 
stranke koje počivaju na katoličkim načelima. 

»Naprotiv se sve stranke moraju slagati u tome da vjeri iskažu isto 
strahopočitanje i čuvati je od svakoga napadaja. Štoviše, jer se politika ne 
da odijeliti od zakona morala i vjerskih dužnosti, valja se uvijek i u prvome 
redu brinuti da se što uspješnije brane interesi katolicizma.« (Leon XIII., 
Enc. Sapientiae christianae od 10. I. 1890.; B. Pr. 11/282). 

Katolički političari moraju jasno iskazati da rade iz vrhunaravnih mo¬ 
tiva i da se njihova politička akcija nadahnjuje političkim načelima svete 
Crkve: 

»Također sam to izjavio u jednome listu upravljenom biskupu Sa- 
lamanke, na zapovijed Papinu, 17. II. 1891., dodavši međutim sljedeće 

uvjete: katolici, koji se nazivlju liberalnima 44 , moraju prije svega iskreno 
pristati na sve bitne točke nauka koji naučava Crkva i biti spremni primiti 
što će Crkva ubuduće naučavati; napokon se oni neće nikada oprijeti; kada 
to prilike zatraže, kao što je to njihova dužnost, da javno proglase ( aperte 
significare) da se njihove političke namjere potpuno slažu s naukom Cr¬ 
kve...« (Leon XIII. - Kardinalu Rampoli; List nadbiskupu u Bogoti, Ko¬ 
lumbiji, O liberalizmu od 6. IV 1900., VII./189). 

Kada, dakle, katolik politički djeluje (a to je danas svaki onaj koji 
ima pravo glasa), on ne smije biti u pitanjima vjere »neutralan«, tvrdeći da 
je on dobar katolik u privatnom životu, a vjera se nema pravo miješati u 
politiku. Tu je »neutralnost« sv. Crkva u više navrata osudila: »...opaža se 
gdje (sionisti) iznose ili naglašavaju jedan program koji nigdje i ni u kakvoj 
mjeri ne pokazuje da su katolici. To nimalo ne smeta istim ljudima da u 
jeku političke borbe, nakon jednoga izazova, javno ispovijedaju svoju vje¬ 
ru. Što to znači? Da su dva čovjeka u sionistu: pojedinac, koji je katolik; 
čovjek akcije, koji je neutralan.« (Pio X., List o Sillonu od 25. VIII. 1920). 

Katkada je zgodno da se i sami svećenici bave čisto katoličkom po- 
litkom (a ne neutralnom), pazeći pri tome da ne bi u njima prevladao 
stranački duh koji bi mogao biti sablazan vjernicima drugoga političkog 
osvjedočenja: »Štoviše nije katkada nezgodno (haud inopportunum vide- 
tur) poslati u ove (zakonodavne) skupštine ljude svećeničkoga staleža: ovi 
zvanični čuvari, ove u neku ruku predstraže vjere moći će bolje od drugih 
braniti prava Crkve.« »Ali neka narodni zastupnici svećenici svim silama 
izbjegavaju one neograničene borbe u kojima bi se pokazivalo slavohleplje 
i slijepi stranački duh, a ne ljubav katoličkim interesima...« 

»Posljedica svega toga može samo biti ogromna sablazan naroda i ne¬ 
presušno vrelo mržnje prema svećenstvu. Treba se dakle umjereno služiti 
izbornim pravima: izbjegavati svaku sumnju slavohleplja...« (Leon XIII., 
Paterna Providaeque od 18. IX. 1899.; B. Pr. VI./112). 

Bavi li se svećenik politikom, on to čini »iz samilosti«; za taj su po¬ 
sao pozvani u prvomu redu katolički svjetovnjaci. (Vidi o tome još Antun 
Mahnič, Knjiga života .) 

»Neka se zaista svećenici čuvaju da se odviše ne podaju civilnim ili 
političkim stvarima; sjećajući se često riječi Pavla apostola: Neka se nitko, 
tko se bori za Boga, ne miješa u svjetovne poslove, da se svidi Onome, 
kome se je posvetio (usp. 2 Tim 2,4)... Potrebno je međutim najveće 
razboritosti i opreznosti da svećenici ne prekorače istodobno ozbiljnost i 
mjeru i da se ne bi činilo da se više brinu za ljudske stvari negoli za nebe¬ 
ske. Vrlo dobro veli isti Grgur Veliki: Iz smilovanja (ex compassionej treba 

44 Koji naime pripadaju tzv. liberalnoj političkoj stranci, no u tom slučaju riječ liberalizam nema ono 
loše značenje vjerskoga liberalizma koji je Crkva svečano osudila. 

katkada podnositi svjetske poslove; ne smiju se nikada tražiti iz ljubavi da 
ne bi oteščali duh onoga koji ih ljubi i povučen od njihova tereta ne spadne 
s nebeskih visina do nižih dubina.« (Leon XIII., Enc. Constanti Hungaro- 
rum od 2. IX. 1893.; B. Pr. III./239) 

Sama Katolička akcija, koja je bitni dio crkvene pastve, mora biti kao 
i Crkva iznad političkih stranaka, pridržavajući si pravo da širi među svo¬ 
jim članovima i u narodu katolička politička načela, i to ona koja bi morala 
biti zajednička političkim strankama u kojima ima katolika (neutralnim 
strankama ionako ne smiju pripadati katolici): 

»K tome pristupa... i tuga zbog zadjevice građana s građanima, a u 
prvom redu zbog nasilja koje se nerijetko nanosi... i onakvim udruženjima 
(‘Katoličke akcije’) koja... su u uskom savezu s vjerom i crkvenom hijerar¬ 
hijom, pod čijim vodstvom i pročelništvom nastoje pojedine ljude i obite¬ 
lji i građansko društvo privesti katoličkom osjećanju i življenju isključivši 
svako stranačko političko društvo.« ( Konzistorijalna alokucija sv. oca Pija 
XI. od 24. VII. 1924. Prema Katoličkom listu od 3. IV 1924.; str. 14) 

Prelazimo sada na izvadak iz navedenoga belgijskog članka: »Može se 
reći da je Sveta Stolica neprekidno nastojala, osobito nakon rata, odijeliti 
i desolidarizirati Crkvu i vjeru od politike. Izborna borba, koja je nedavno 
započela u Italiji, pružila joj je za to novu priliku. 

LOsservatore Romano je publicirao, već u početku te izborne borbe, 
jednu autoriziranu bilješku izjavljujući da Sveta Stolica kani ostati iznad 
političkih konflikata. Katolička akcija, to jest sveopća organizacija talijan¬ 
skih katolika ujedinjenih da uzmognu služiti Crkvi, objelodanila je, u spo¬ 
razumu s Vatikanom i u skladu sa svojim statutima, jednu izjavu tvrdeći da 
se ne zauzima ni za jednu suvremenu stranku, ali se zadovoljava, kao Sveti 
Otac, da svojim članovima preporuči potpomaganje one politike koju u 
savjesti drži najkorisnijom za narod i koja najbolje odgovara principima i 
interesima katoličkim. Zatim je jedna okružnica Državnoga tajništva epi¬ 
skopatu i jedna druga od Kongregacije redovnika na poglavare redova pod¬ 
sjetila članove oba svećenička staleža, da im njihovo zvanje zabranjuje da 
se zalažu za stranačku politiku. 

Ova će okružnica možda još koristiti da neke potpuno uvjeri o važnoj 
istini da vjera i vjersko društvo ne smiju vezati svoju sudbinu ni s kakvim 
sustavom, ni s kakvim programom, ni s kakvom političkom strankom. 45 

Prečasni oče, Vi znate koliko je Sveti Otac, osobito za ovih zadnjih 
godina koje su doživjele da talijanski katolici stupaju u politički život, uvi¬ 
jek preporučivao svjetskom kao i redovničkom kleru da ostane stran poli¬ 
tičkim borbama i da stoji iznad političkih tražbina. Bez dvojbe svećenici, 

45 Nova revija od ožujka 1924. (str. 79) donijela je o istoj temi noticu pod naslovom Pragmatičko 
stajalište katoličke mladosti u Belgiji te Život od svibnja ove godine. 

bavili se oni dušobrižništvom ili ne, imaju pravo kao svaki građanin imati 
svoje političke nazore i simpatije ukoliko su ovi u skladu s načelima morala 
i interesima vjere. Ali nije nimalo manje jasno da njihov karakter i njihova 
služba, koji su im povjereni, zabranjuju svako ponašanje koje bi moglo 
odvratiti duše od ljubavi i od poštivanja vjere i baciti njezine zastupnike u 
zagrljaj konflikata strasti i isključivo vremenskih interesa. U više su navra¬ 
ta pape izrazili svoj osjećaj o ovomu predmetu, poglavito Leon XIII. u svo¬ 
jemu listu češkim biskupima i Benedikt XV biskupima Belgije i Poljske. U 
to ne ubrajamo autentičnu interpretaciju Kanona 139., koja se je načinila 
na zapovijed slavno vladajućega Pape u početku njegova pontifikata. 

Po ovim se je uputama, pravedno je i utješno to ustanoviti, uglavnom 
točno ravnao redovnički i svjetovni kler. Ipak je korisno prije početka iz¬ 
borne borbe svratiti pozornost na činjenicu da se jedan ili drugi redovnik, 
s najboljim nakanama, barem to valja pretpostavljati, pod izlikom da brani 
vjeru - nespretna obrana - ili da služi domovini - loše obuzdan patrioti¬ 
zam - nerazborito bacio u političku akciju idući, štoviše, tako daleko da je 
zauzeo stav, i to demagoga uz pljeskanje ove ili one stranke, ali na bolno 
začuđenje vjernika i uvijek na štetu Crkve. 

To su motivi radi kojih Vas podsjećam, prečasni oče, kao što je to 
Državno tajništvo učinilo biskupima za svjetovni kler na izričitu volju Nje¬ 
gove Svetosti, da se svi oni koji zastupaju na neki način i u nekoj mjeri 
interese vjere ravnaju po najskrupuloznijoj razboritosti i da izbjegavaju sve 
do samoga izgleda da su skloni jednoj političkoj stranci, ma koje ime ova 
nosila...« Kardinal Laurenti, prefekt Kongregacije redovnika 

»Krivo je bilo kada bi se u sadašnjem držanju Svete Stolice prema ta¬ 
lijanskim političkim strankama vidjela samo taktika oportuniteta jer Papa 
i Kongregacije opravdavaju svoje preporuke na temelju načela općenitoga 
značenja i pozivaju se na analogne mjere u najrazličitijim prilikama. Krivo 
bi bilo zaključiti, kao što će biti bez sumnje u napasti to učiniti naciona¬ 
listi i privrženici bratske sloge, da religija nema nikakva ili skoro nikakva 
saveza s politikom. Ovaj se zaključak nikako ne nalazi u premisama koje je 
iznijela Sveta Stolica i on se formalno protivi naučavanju papa i Koncila o 
kršćanskoj konstituciji država. -Louis Picard.« 46 

Iz navedenoga slijedi da katolici i u svojim organizacijama Katoličke 
akcije mogu pod vodstvom hijerarhije (njezinih zastupnika!) raspravljati o 
načelima katoličke politike ukoliko se ona odnosi na vjeru i ćudoređe, ali 
da samo izvan i odijeljeno od društava Katoličke akcije smiju raditi za ovu 

46 La revue catholique des idees et des faits (Bruxelles), du 7. III. 1924. (str. 18-19). Opširniji je 
članak istoga sadržaja u La Civilta cattolica od 21. 11.1920. pod naslovom Unione populare e Partito 
popolare in Italia. 

ili onu kršćansku političku stranku, to jest koja je u skladu sa smjernicama 
Sv. Stolice o kršćanskoj konstituciji država, o udruživanju s nekatolicima, 
o vjerskim školama i inim odredbama. Ovo slijedi iz toga jer sve odredbe 
Sv. Stolice smjeraju na ove tri stvari: 

1. Katolici su dužni baviti se politikom, i to politikom koja se osniva 
na načelima sv. Crkve kako je naučava Sv. Stolica. Kada se katolici organi¬ 
ziraju u političke stranke, one moraju počivati na katoličkim temeljima i 
moraju od sebe odbaciti sve što bi podsjećalo na političku »neutralnost«, 
to jest na onaj duh koji tvrdi da između vjere i politike nema ništa zajed¬ 
ničkoga i da Crkva ne smije davati političke smjernice načelnoga karak¬ 
tera. 

2. Svećenici po naravi nisu pozvani voditi političku stranku, nego su 
na to pozvani u prvome redu katolički svjetovnjaci; svećenik jedino na¬ 
stupa dozvolom svoga biskupa 47 kao vođa ili član uprave jedne kršćanske 
stranke gdje nema spomenutih svjetovnjaka. 

3. Zelja je i nakana Sv. Stolice u gore navedenim uputama neka nitko 
ne nastupa politički u ime Crkve, vjere ili katoličke organizacije kao ta¬ 
kve, neka nitko ne poistovjećuje bilo u teoriji ili činom Katoličku akciju i 
katoličku politiku. ( Katolički list od 19. VI. 1924., br. 25, str. 295-298) 


IZBORI U FRANCUSKOJ 

Katolički list, Zagreb, 10. VII. 1924., br. 28, str. 336-338 

453a. (X.) - Stajalište Katoličke Crkve i 
organiziranih katolika. 48 (vidi br. 83-83u) 

Motto: »Zanimaju li se vjernici u vršenju političkih i 
građanskih prava za dobrobit katoličke vjere i slobodu 
Crkve?« - Upit Sv. Stolice na svakoga pojedinog bi¬ 
skupa. [Acta Apostolicae Sedis 1918/502). 

Uvod 

Poznato je iz dnevnoga novinstva da su dana 11. V 1924. prigodom 
izbora u francuski parlament ljevičarske stranke izvojevale veliku pobjedu. 
Dok je u starom Zastupničkom domu bilo tek 86 radikalno-socijalističkih 


47 Can. 139. &4, Senatorum aut oratorum legibus ferendis quos deputato s vocant, munus ne sollici- 
tent neve acceptent sine licentia Sancte Sedis in locis ubi pontificia prohibitio intercesserit; idem ne 
attenttent aliis in locis sine licentia tum sui Ordinarii, tum ordinarii loci in qua electio facienda est. 

48 Tekst Izbori u Francuskoj što ga Ivan Merz ovdje donosi u nastavku jest njegov članak što ga je 
objavio pod istim naslovom u Katoličkom listu, Zagreb, 10. VII. 1924., br. 28, str. 336-338. Isti je 
članak objavljen i u njegovim Sabranim djelima, 1. svezak, Zagreb, 2011., str. 363-383. Tekst članka 
Merz ovdje donosi u cijelosti, ali ga je sam prilagodio s podnaslovima tematici ovoga djela. 

zastupnika i 68 socijalističkih, skočio je broj prvih na 139, a posljednjih 
na 102. Time su protukatolički elementi dobili preko 80 novih mandata i 
nije isključena opasnost da će opet doći u Francuskoj do kobnih vjerskih 
trzavica. No to pitanje puštamo za sada po strani; samo usput istaknimo 
da je Crkva u Francuskoj daleko moćnija negoli je bila god. 1905./06. za 
vrijeme rastave i napokon je velik dio omladine te elite u znanstvenome 
svijetu katolički u najboljem značenju te riječi. 49 Ti su ljudi doduše raz¬ 
mjerno mladi i nemaju za sobom političku prošlost, dok sadašnji protuka- 
tolički vlastodršci spadaju uglavnom još onoj generaciji na koju katolička 
obnova još nije utjecala u dovoljnu opsegu. 

Mi u ovome članku želimo iznijeti načelno stajalište koje je crkve¬ 
na hijerarhija zauzela prigodom posljednjih izbora. Mnogobrojni primjeri, 
koje ćemo navesti, pokazat će nam jasno koji udio ima Crkva u političkom 
životu francuskoga naroda i kako se u praksi provode političke smjernice 
Svete Stolice. Uz to ćemo također donijeti uvodnik iz francuskoga dnev¬ 
nika La Croix od 9. V 1924. koji vrlo bistro iznosi mišljenje ostalih kato¬ 
lika o njihovim političkim dužnostima. ( vidi br. 83a ) 

A. Episkopat i izbori 

1. Sveta Stolica i nuncijature stoje izvan i iznad 
svake stranačke politike, (vidi br. 83a) 

Pio XI. je unatoč uspostavljenih diplomatskih odnosa s Francuskom 
energično osudio, u svojoj enciklici Maximam gravissimamque od 18. I. 
1924., francuske laičke zakone i na taj način zacrtao episkopatu i vjernici¬ 
ma smjernice za izbornu borbu. Glavno je da se svi katolici slože u tome 
da biraju kandidate protivne bezbožnim laičkim zakonima. Naravno da je 
to čisto načelna politička smjernica koja je neovisna o svakoj st ra¬ 
na č k oj orijentaciji. Protivnicima katolicizma teško je razumjeti da je 
sveta dužnost službenih crkvenih krugova zauzeti javno stajalište u tako 
načelnim pitanjima i bezvjerci im radi toga obično podmeću stranač- 
k e političke namjere. 

G. Albert, novinar, oklevetao je u dnevniku Oeuvre od 22. IV nunci¬ 
ja N. Exc. mons. Cerettija da se miješa u unutarnju francusku politiku jer 
daje episkopatu direktive za izbore. Evo nuncijeva odgovora: »Na najizri- 
čitiji način to poričem i pozivam g. Alberta da citira jednu jedinu od mojih 
riječi ili jedan jedini od mojih čina koji bi se mogli pošteno tumačiti kao 


49 Tako je predsjedništvo Katoličkoga saveza francuske omladine naredilo svojim 4.000 učlanjenim 
organizacijama da u cijeloj zemlji započnu kampanju novinstvom i predavanjima protiv nakane vlade 
da se ukine veleposlanik Svete Stolice, prognaju redovi i uvede laičko zakonodavstvo u Alzasu. 

uplitanje, s moje strane, u francusku politiku.« (Pariš, 25. IV 1924.) ( La 
Croix, 6. V 1924.) 

2. Episkopat stoji izvan i iznad političkih stranaka, (vidi br. 33b) 

Mons. Richard, nadbiskup iz Aucha, piše u svojoj poslanici od 20. 
IV 1924.: »'Izvan i iznad stranaka’ bila je lozinka koju je nedavno dala 
Sveta Stolica talijanskim izbornicima. Također će to biti naša lozinka jer 
se nalazimo u istom položaju...« 50 (C. 1212.) Isto kaže i mons. de Durfort, 
biskup iz Poitiersa (2. III. 1924.): »Daleko je od mene misao da bih htio, 
u makar čemu, dirnuti u vaše političke simpatije. Još jednom: mi se ne 
uplićemo u politiku. Ali postavljajući se jedino na katoličko stajalište, mi 
tvrdimo da katolici nemaju pravo ne voditi računa o političkoj dužnosti jer 
je ova po svojim posljedicama tako tijesno vezana za najviše interese vjere. 
U ovomu vas, uostalom, podsjećamo samo na jednu dužnost koju vam 
navodi katekizam biskupije u svom zadnjem poglavlju...« 

Novinar Jean Guiraud potvrđuje u La Croix od 9. V 1924. misao na¬ 
vedenih biskupa: »Treba dobro glasovati!... Ali što znači ‘dobro glasovati’. 
Mnogi su nas naši čitaoci o tome pitali i zatražili su da im označimo liste 
kojima valja dati naš glas. Ove im liste nismo pokazali, ne jer to ne bismo 
mogli ili iz malodušnosti te sitnih razloga posve ljudske politike. Mi to 
nismo učinili jer smo se postavili na isključivo katoličko stajalište te smo 
htjeli ponovno naglasiti da nismo ovisni ni o jednoj političkoj stranci. 

Mi to nismo učinili jer se Crkva postavila izvan i 
iznad svih stranaka, ne preporučuje nijednu i pušta svakom pra¬ 
vo da glasa za onoga koji bolje odgovara njegovim mislima i osjećajima.« 51 

B. Načela katoličke politike 

1. Kršćanska demokratska akcija te Katolička akcija 
neovisne su o političkim strankama (vidi br. 83c) 

Katolička akcija spada pod crkvenu pastvu, ovisna je o hijerarhiji i 
zato je neovisna o stranačkoj politici; razumljivo je da će ona uvijek za¬ 
stupati i širiti načela katoličke politike. Isto je i glede tzv. Kršćanske de¬ 
mokratske akcije (sindikati, zadruge etc.) koja spada pod kompetenciju 
Crkve ukoliko se pri sticanju vremenitih dobara služi sredstvima koja joj 
pružaju katolička vjera i katoličko ćudoređe. Karakteristična je zato izjava 
koju je objelodanio »Francuski savez kršćanskih radnika«: 


50 Većina se ovih citata nalazi u La Documentation catholique od 3. do 10. V i od 14. VI. 1924. 

51 O izvanstranačkom stajalištu klera vidi još: mons. Carsalade du Pont, biskup Perpignana od 10. V, 
i mons. Legassea, istoga mjesta od 20. IV 1924. 

»Nacionalni odbor priznaje važnost i interes političkih pitanja i par¬ 
lamentarne akcije; podsjeća, međutim, da je isključiva svrha CFTC-a 52 
(Francuska konfederacija kršćanskih radnika) biti profesionalna organiza¬ 
cija i akcija na temelju kršćanskih načela... Drži, uostalom, da bi bilo opa¬ 
sno za CFTC da ova bude upletena u izbornu borbu i u političku akciju, 
bilo izravno, bilo preko svojih boraca kao takvih. 

Iako su političke ambicije posve opravdane, ipak je, međutim, nužno 
da se CFTC ne učini nikom kao sredstvo kojim bi ove (ambicije) zado¬ 
voljio... Današnja raštrkanost i nesređenost grupa i stranaka čini naprotiv 
poželjnim da CFTC sačuva svoju potpunu neovisnost prema njima te tako 
uzmogne vršiti utjecaj na sve. Iako vođe i borci organizacija koje su pri¬ 
pojene CFTC-u posjeduju posve jasno pravo da imaju osobno one političke 
simpatije koje im odgovaraju, neka radi toga samog prava ne prime nika¬ 
kav politički mandat da tako ne daju povoda unutar same CFTC, prigo¬ 
dom izvršavanja svoga političkog mandata, diskusijama i protestima koji 
bi mogli umanjiti njihov autoritet i biti na štetu sveopćem dobrom redu. 

Nacionalni odbor mora uostalom ponovno ponoviti da suvremene 
potrebe CFTC-a i pripojenih organizacija traže od svojih vođa rad i požr- 
tvovnost neovisnu o svakoj političkoj funkciji. Radi toga Nacionalni odbor 
određuje: 

Gore navedeno neće za legislativnih izbora 1924. primiti nikakvo za¬ 
stupničko mjesto, izuzevši ako pripadaju staroj Skupštini. U slučaju da 
drže kako se ne moraju obazirati na ovu odredbu oni će morati, u času 
kada započnu raditi za kandidaturu, napustiti svoju ulogu ili službu koju 
vrše u CFTC-u. Jasno je da im je zabranjeno isticati za vrijeme svoje iz¬ 
borne borbe da su možda vršili neke funkcije u CFTC-u i ne smiju se u 
Parlamentu, ni u kome slučaju, smatrati kao njezini zastupnici. 

Pošto su istaknuta ova načela, Nacionalni odbor primjećuje da ona ne 
mogu nimalo ometati ni spriječiti članove, borce ili vođe organizacija koje 
su pripojene CFTC-u da izvrše, u času izborne borbe, svoje dužnosti koje 
im pripadaju kao građanima pod bitnim uvjetom da u to ne upliću od¬ 
govornost francuskoga Saveza kršćanskih radnika.« [Direktive francusko¬ 
ga Udruženja kršćanskih radnika prigodom izbora u zakonodavno tijelo: 
V/1924. Dossiers de l’Action populaire, 24 - Elections). 

Već smo u našemu članku Katolička akcija i stranačka politika [Ka¬ 
tolički list od 12. VI. 1924. god.) istaknuli da nitko ne smije, bio on sve¬ 
ćenik ili laik, nastupati u ime Crkve ili Katoličke akcije za ovu ili onu, pa 
i posve katoličku, političku stranku. Sveta Stolica to izričito traži. Evo 
što o tome donosi Nedjelja od 6. III. 1924. prema LOsservatore Roma- 


52 Confederation Frangaise des Travaileurs Chretiens - Francuska konfederacija kršćanskih radnika 

no: »Katolici imaju tešku dužnost da sudjeluju u političkomu životu svoje 
domovine, ne doduše u ime Crkve (isto tako ne u ime Katoličke akcije, 
jer ‘eamdem actionem catholicam hine ad pastorale ministerium, inde ad 
christianam vitam sine dubio pertinere’ « (Pio XI., Ubi Arcano Dei ), već na 
vlastitu odgovornost, kao što to traže francuski kršćanski radnici. 

S time je druga stvar u vezi. Iz principijelnih razloga nitko ne bi smio 
imati ništa protiv toga da se vođe Katoličke akcije istodobno u javnosti za¬ 
uzimaju za politički program jedne katoličke stranke. To je njihovo pravo 
kao građana i njihova je dužnost kao katolika raditi za katoličku politiku 
koja se dan-danas služi suvremenim sredstvom političke organizacije. Ipak 
prva naravna, umna i praktična krepost, razboritost, traži od vođa Katolič¬ 
ke akcije da to ne čine jer bi se moglo pomisliti da rade za političku stran¬ 
ku u ime Crkve i Katoličke akcije, a ne u svoje vlastito ime. Jasno nam je 
zašto Sv. Stolica traži da se »svi oni koji na neki način ili u nekoj mjeri (in 
qualche modo o misura) predstavljaju interese vjere moraju podvrći pravi¬ 
lima razboritosti, izbjegavajući da se miješaju s političkim strankama ili da 
ih samo potpomažu, pa bilo to i prividno...« (25. IV 1923.: Doc. cath. od 
9. VI. 1923.; str. 1411). Vođe Katoličke akcije zaista predstavljaju intere¬ 
se vjere jer ona spada »u dušobrižničku službu« [Ubi Arcano Dei). 

2. Neka se svećenik kao svećenik ne miješa u 
stranačku izbornu borbu, (vidi br. 83d) 

Sveta Stolica, tumačeći Kanon 139., preporučila je biskupima da 
budu veoma suzdržljivi prema svećenicima kod podjeljivanja dozvole da 
smiju biti birani u zakonodavna tijela (AAS, 1922., str. 313). U navede¬ 
nom članku, pod naslovom Katolička akcija i stranačka politika ( Kato¬ 
lički list od 19. VI. 1924.), iznijeli smo odnos svećenika prema politici. 
Tom smo prilikom naveli jedan list Svete Stolice talijanskim redovničkim 
poglavarima. Jer je taj list od načelne važnosti, na nj se poziva lionski kar¬ 
dinal Maurin (25. IV 1924.): 

»Nalazimo se u predvečerje izbora u zakonodavno tijelo koji su uvi¬ 
jek, ali poglavito ove godine, kao tek nakon rata od najveće važnosti. Vaša 
je dužnost da podsjetite vjernike na njihovu dužnost, brižljivo pazeći, pre¬ 
ma naputcima Svete Stolice, da se ne miješate u izbornu borbu.« (List E’ 
noto od 2. X. 1922. i List E’ noto od veljače 1924.). ( Katolički list od 10. 
VII. 1924.) 

3. Dužnost je katolika da glasuju , 53 (vidi br. 83e) 

Evo koje razloge iznosi poznati novinar Jean Guiraud u uvodniku La 
Croix od 9. V 1924., što svakomu katoličkom biraču imperativno nalažu 
da se posluži svojim pravom glasa: 

»Također ponovno osjećamo potrebu izjaviti da je dužnost glasovati, 
izričita dužnost, i da oni koji ne glasuju teško griješe protiv Boga i protiv 
domovine. Bog nas nije stvorio da živimo povučeni sami u sebe, poput 
egoista koji se ne brinu za ono što ih okružuje. On nas je stvorio da živimo 
za njega i za bližnjega. On nas je postavio da živimo u društvu i nametnuo 
nam je socijalne dužnosti koje nas isto toliko vežu kao naše osobne dužno¬ 
sti. Dakle, glasovati, to je socijalna dužnost. Na dan se glasovanja odlučuje 
smjer jedne politike koja će biti dobra ili loša za domovinu, za društvo i 
za nas same prema tome, hoće li naši glasovi biti dobri ili loši. Ako je naša 
dužnost ljubiti bližnjega kao samoga sebe, iz toga slijedi da mu mi mora¬ 
mo, ukoliko to ovisi o našim silama, pribaviti vladu koja će biti dobra za 
njega kao i za mene i to mi činimo bacivši naš gas u izbornu žaru... 

Za vrijeme rata prezirali smo one izrode koji su stajali ‘iznad borbe’, 
prožeti zločinačkom nehajnošću, kada se je uz tolika trganja i toliku bol 
radilo o glavi, na bojnim poljanama i o sudbini domovine. Isto to čine na 
dan glasovanja kada se također bori za budućnost zemlje; pa makar te 
borbe ne bile krvave, one su ipak isto toliko tragične; isto to čine oni koji 
iz nehaja ili neznanja ne idu na glasovanje. A kada su oni katolici, njihova 
je pogreška dva puta tako velika jer se tada ne radi samo o domovini i 
građanskom društvu, već i o Bogu i Crkvi. O budućim će izborima zaista 
ovisiti vjersko primirenje, sloboda duhovne pastve, kršćanski odgoj djece, 
to jest sam život katolicizma u našoj zemlji. Ako će ovi biti dobri, vidjet 
ćemo gdje iščezavaju, dok napokon potpuno ne iščeznu, oni progonski 
zakoni koji se nazivlju laičkima... i Bog će opet zauzeti svoje mjesto - i to 
prvo - u školi, u bolnicama, na sudištima i u svim zavodima. Budu li izbori 
loši, progon će ponovno započeti.« 

4. Dužnost je katolika da dobro glasuje, (vidi br. 83f] 

No nije samo dovoljno da katolik izbornik da svoj glas, već on mora 
glasovati za čovjeka ili stranku koja će najbolje znati štititi interese Crkve 
i društva: on mora dakle dobro glasovati. To je već istaknuo J. Guiraud u 
navedenom uvodniku, a francuski su to biskupi naglasili u više navrata. 
Evo što poručuje svojim vjernicima mons. Gaillard, biskup u Meauxu (19. 
IV 1924.): 


53 Ovaj se članak nastavlja u Katoličkom listu od 24. VII. 1924., br. 30, str. 360-361, ali pod novim 
naslovom: Katolička akcija. 

»11. V 1924., dan velikoga narodnog ispita, približava se. Podsjeća¬ 
mo sve naše mile biskupljane, koji će imati toga dana izvršiti svoju izbornu 
dužnost, na neizmjernu važnost ove dužnosti. Oni joj moraju udovoljiti pa 
makar ih to stajalo ozbiljnih napora. Jedino bi ih potpuna fizička nemo¬ 
gućnost mogla od nje osloboditi. Oni joj moraju udovoljiti pozivajući se 
na svoju savjest uvjerenih kršćana i dobrih Francuza, ostavljajući po strani 
svaku uskogrudnost i svaki osobni interes, a poglavito svaku strastvenost.« 

Pariški kardinal Dubois piše prigodom svetkovine Sv. Ivane d’ Are 
(La C roix, 27. IV 1924.): »Uzeli smo si za pravilo da se ne miješamo u 
izborne borbe, ali znamo da Bog vodi ljude kada se ovi pogibaju. Razne po¬ 
litičke stranke teže za vlašću i bore se za što većim brojem glasova: katolici 
su svjesni svoje uloge i svoje vrijednosti te poznaju svoju dužnost; oni će je 
znati izvršiti uprevši svoje oči na prava i sloboštine kojih se ne mogu odreći 
i istodobno na Francusku koja nakon tragičnih potresa rata i poteškoća 
mučnoga mira treba sigurnost, red i mir.« 

Slična je izjava lionskoga kardinala Maurina (25. IV 1924.): »Dragi 
katolički izbornici! Približava se čas kada ćete morati izvršiti važan čin 
građanskoga života s kojim su u tijesnoj vezi interesi Crkve i Francuske. 
Savjest vam nameće dužnost da se poslužite pravom glasa koje vam daje 
Ustav i da se dobro njime poslužite.« 

Mons. de Durfort, biskup u Poitiersu, piše (2. III. 1924.): »Reklo 
se da je najodurniji način činiti zlo, dopustiti da se zlo čini.« Glasovati 
je dakle dužnost koju nitko neće moći odbiti. Svako neglasanje, koje ne 
ispričava pravedan uzrok, teška je pogreška pred savješću i pred Bogom. 

U istom listu podsjeća na sljedeći stavak koji je uvršten u Katekizmu 
njegove biskupije: »Treba glasovati za najpoštenije ljude, za najbolje kršćane 
i za one koji su najsposobniji braniti svojim riječima i svojim glasovima inte¬ 
rese vjere i zemlje.« (mons. Marty, biskup Montaubana, od 22. III. 1924.) 

5. Ne glasovati je »grijeh propusta«, (vidi br. 83g) 

Jean Guiraud kaže u navedenom uvodniku u La Croix da svaki ka¬ 
tolik koji se ne posluži pravom glasa, osim u iznimnim slučajevima, čini 
grijeh propusta: »U takvoj borbi zar katolik može ostati iznad sukoba, a ne 
izdati samoga Boga i ne učiniti grijeh propusta ? (Budući da je Crkva izvan 
političkih stranaka, dnevnik La C roix neće se izričito izraziti ni za jednu 
izbornu listu.) 

Mi to nismo učinili, napokon, jer dok francuski katolici ne budu orga¬ 
nizirani na građanskom (političkom) polju kao u Nizozemskoj, u Belgiji, u 
Njemačkoj i u Austriji, nijedne novine, nijedna ličnost nema pravo govori¬ 
ti u njihovo ime i dati im neopovrgljive smjernice. Čovjek se tome veselio 
ili radi toga žalostio, činjenica je tu. (Nostalgija za katoličkom političkom 

strankom! U vezi s člankom pukovnika Vellera koga ćemo kasnije citirati.) 
Ali katolici ipak nisu bez smjernica. Da znaju kome će dati svoj glas, imaju 
naučavanja koja im je Crkva, po svojim poglavarima, po papi i biskupima, 
više puta dala i na koje je nedavno podsjetio francuski episkopat u svome 
kolektivnom listu. 

Leon XIII. im kaže da moraju glasovati jer, odustavši od toga, uzde će 
vlade bez dvojbe preći u ruke onih čiji nazori zaista ne daju državi mnogo 
nade i oni moraju dobro glasovati ‘ne radi toga da odobre sve ono loše što 
se nalazi u političkim ustanovama, već da izvuku iz tih samih institucija, 
ukoliko je to moguće, opće dobro, iskreno i istinito, 5 namjerom da uliju 
u sve žile države, kao sok i krv koja popravlja, krepost i utjecaj vjere’.a 
(Enciklika Immortale Deij 

Prema tome je »grijeh propusta« neglasovanje u svim onim zemljama 
u kojima je episkopat dao načelne smjernice kojih se ima držati svaki ka¬ 
tolički izbornik. 54 (Katolički list od 24.VII. 1924.) 

6. Loše glasovati je grijeh proti Bogu i bližnjemu , 55 ( Vldlbr - 83b ) 

La Croix je za vrijeme izborne borbe donio sljedeći motto: »Što znači 
loše glasovati? Loše glasovati znači glasati za ljude za koje se zna da su 
spremni škoditi interesima zemlje ili interesima vjere.« 

Isti dnevnik imao je 9. V 1924. za motto sljedeći upit i odgovor: »Da 
li izborni glas, po kojemu se biraju oni ljudi čija je dužnost stvarati zakone 
ili vršiti javne službe, zanima savjest? Da, ovaj izborni glas zanima savjest 
i grijeh bi bio kada bi se loše biralo ili štoviše u mnogo slučajeva, ako se 
uopće ne bi biralo.« Ne znam odakle su izvađeni ovi reci, ali nije isključe¬ 
no da se nalaze u katekizmu poput gore navedenih, koji su u katekizmu 
Poitierske biskupije.« 

Kardinal Maurin [La Croix od 25. IV 1924.) kaže: »Ne poslužiti se 
ovim pravom glasa bila bi u najviše slučajeva pogreška. Loše bi glasova¬ 
ti bila još veća pogreška.« - Kolektivna poslanica francuskoga episkopata 
vjernicima (6. II. 1924.) iznosi istu misao drugim riječima: »Pozivaju vas 
na glasovanje, glasujte. Apstinirati biste mogli samo u iznimnom slučaju: 
kada biste bili prisiljeni svoj glas dati kandidatima koji zastupaju načela 
nereda, anarhije, bezboštva. Kada vi ne biste glasovali, znači da pušta¬ 
te slobodno polje lošim silama čija bi pobjeda bila istodobno razaranje 
društva. Nikomu nije dopušteno, pisao je Pio X. madridskomu biskupu, 
ostati neaktivan kada se radi o interesima općega dobra. Glasujte dobro, 
mi smo vam to rekli već prije četiri godine. O našim će glasovima, kao i 


54 Vidi također mons. Eloard, biskup Limogesa, od 27. IV 1924. 

55 Nastavak ovoga članka koji dalje slijedi objavljen je u Katoličkom listu, Zagreb, 31. VII. 1924., br. 
31, str. 368-370. 

o svim našim činima ; Bog od nas tražiti račun. Izborna dužnost tim više 
veže savjest jer o njenu dobrom ili lošem izvršavanju ovise najviše interesi 
domovine i vjere.« 

7. Poželjna bi bila politička stranka na katoličkim temeljima (vidi br. 83 i) 

Francuski su katolici u teoriji svjesni da se pomoću jedne izborne 
organizacije mogu postići uspjesi u javnom životu. Oni se nisu mogli još 
organizirati u jednu jedinstvenu stranku jer je s jedne strane jaz između 
republikanaca i monarhista dosta jak, a s druge strane je još uvijek u većini 
francuskoga naroda živa predrasuda - ostatak iz onoga vremena kada su 
katolici svoj vjerski problem vezali uz socijalne protukršćanske reakcionar¬ 
ne sustave - da se vjera ne smije miješati s politikom. Same organizacije 
Katoličke akcije morat će još mnogo godina djelovati oko rekristijanizacije 
masa i u narodu proširiti ispravna načela katoličke politike, dok se bude 
moglo pomišljati na jednu političku stranku koja bi stajala na katoličkim 
temeljima. Neutralna stranka ne može biti za katolika jer se neutralnost 
protivi Kristovim riječima. »Tko sa mnom ne sabire, taj rasipa« (Lk 11,23); 
jer iz same naravi stvari proizlazi da svaka organizacija katolika mora posve 
svjesno imati kao konačni cilj - vječno blaženstvo. 

Evo konstatacije pukovnika Kellera, predsjednika glavnoga Udruže¬ 
nja za odgoj i poduku, koji žali što francuski katolici nemaju jaku izbornu 
organizaciju. U idejnoj je vezi s riječima J. Guirauda na koje smo gore 
naročito upozorili: 

»Katolici Francuske još nemaju građansku organizaciju koja bi im do¬ 
zvolila da brane svoje interese na izbornom i političkom području. Dok im 
se ova neće dati - a oni se tome ne bi protivili - bit će osuđeni boriti se s 
jakim strankama, kao mnoštvo bez kohezije, koje se neodlučno i strašljivo 
skriva za leđima jačih i vječno je u opasnosti da će ih tu zateći robovanje ili 
da će oni sami morati platiti odštetu u slučaju poraza... God. 1919. su se 
katolički zastupnici kandidirali bez određenoga programa, zadovoljni ako 
njihova osoba bude izabrana i što se ne moraše podvrći neprilici da postave 
određene uvjete. Sveopće je pravo glasa, dakle, zasvjedočilo da su mu nji¬ 
hove osobe bile simpatične i ono izabra među njima 200 za Palais-Bourbon 
(Zastupnički dom)... Zatim smo doživjeli ovu nevjerojatnu situaciju, a mo¬ 
guće i jedinstvenu među parlamentarnim strankama, da se 200 zastupnika, 
koji su u biti odlučivali o opstanku ministarstva, ali jer nisu bili svjesni svoje 
snage, nije moglo složiti da nju postave u službu interesa koji su im bili naj¬ 
draži i da su pognuli šije pred posprdnim zapovijedima predsjednika Savjeta 
i da ih je zatekla sudbina nametnika u jednoj većini, gdje su mogli postati 
potpunim gospodarima.« ( Documentation catholique 3. - 10. V 1924., str. 
1208-1209. Izvađeno iz Correspondance Hebdomadaire od 25. III. 1924.) 

8. Sav se narod po uputi pastira mora moliti za 
dobar uspjeh izbora, (vidi br. 83jj 

Budući da su izbori tako važan čin u životu naroda i jer o njima često, 
skoro uvijek, ovisi uspjeh širenja kraljevstva Božjega na zemlji, razumljivo 
je da su francuski biskupi naredili javne molitve za dobar uspjeh izbora. 
Mons. Binet, biskup u Soissonsu, piše (25. III. 1924.): »Mi dobro znamo 
da je zaštita prava čovjeka, obitelji i društva u bitnoj vezi s poštivanjem 
prava Božjih; kada je ovaj temelj socijalnoga poretka poremećen, sva je 
zgrada u opasnosti. Da se spase francuski interesi, treba, dakle, spasiti 
interese Božje. Svemogući bi mogao učiniti svoje i naše djelo, posve sam, 
čudesima; On to neće; njegova nam mudrost čini veću čast. On hoće da 
mi, koji smo tako maleni i slabi, budemo radnici njegova kraljevstva u svi¬ 
jetu i prva snaga, koja se ima dići iz krila naše slabosti, jest moć molitve. 
Ona ima u evanđelju obećanja uspjeha koja zapanjuju razum kada se ona 
ravna prema uvjetima koje traži naš Gospod. To je ta junačka, pouzdana, 
bogata, djelotvorna i čudesno utjecajna molitva koja se od sada sve do 11. 
svibnja mora čuti na nebu. Sve, staro i mlado, g. župnici, kapelani, duhov¬ 
nici, upravitelji moraju podsjetiti opportune, importune na hitnu dužnost 
da se mole za Francusku i za njene vjerske interese. Žarko preporučujemo 
da se sjedinite s devetnicom Majke Božje od Spasa.« 

Evo izvatka iz poslanice mons. Ginistyja, biskupa verdenskoga (23. 
IV 1924.): »Stranke se umnožavaju i miču. Ali iznad njih i izvan njihovih 
agitacija Katolička Crkva čuva neovisnost i vedrinu svoga učiteljstva. Ona 
zna da ako se čovjek giba, to ga Bog vodi; da molitve i zasluge njegove 
najbolje djece teže u tezulji božanskih milosrđa?... U ovoj sveopćoj i mi¬ 
roljubivoj mobilizaciji pravednih duša na zemlji i moći nebeskih ostanimo 
mirni i puni pouzdanja... Si Deus pro nobis, quis contra nos.« Da, za vri¬ 
jeme izbora sav katolički narod sudjeluje u tomu velikom činu: svi, veliki 
i maleni, starci i djeca, žena i služavka, svi se oni mole za dobar uspjeh. 

Kard. Maurin zato piše (25. IV 1924.): »Ako svi izbornici imaju duž¬ 
nost dobro izvršiti ovaj veliki građanski čin, zar vjernici, koji sami ne su¬ 
djeluju kod glasovanja, nemaju pravo zanimati se za jednu stvar o kojoj 
ovisi dobrobit vjere i spas domovine? Oni će se pridružiti molitvom.« 

Završimo još riječima nadbiskupa tuluškoga, mons. Germaina (23. IV 
1924.): »Također se valja moliti za pomoć Božju da se udostoji prosvijetliti 
one koji će svojim utjecajem i glasovima doskora odlučiti o socijalnoj i vjer¬ 
skoj budućnosti Francuske.« Kao i s uputom kardinala Maurina (La Croix 
od 24. IV 1924.): »Zadovoljavam se zatražiti u svih vjernika da ujedine svoje 
molitve s mojima za uspjeh onih kandidatura koje će najbolje odgovarati 
interesima Crkve i Francuske.« (Katolički list od 31. VII. 1924.) 

C. Za kojega kandidata možemo, a za kojega 
ne smijemo glasovati? 56 

1. Najprije se valja obazirati na interes Boga i Crkve, a 
zatim na vremeniti interes domovine ako bi se prividno 
činilo da između njih postoji opreka, (vidi br. 83k) 

Mons. de Cormont, biskup aireski, poručuje svojim vjernicima (17. 
IV 1914.): »Budimo izričiti katolici; ponajprije Bog... a zatim Francuska; 
Crkva svjetlo svijeta i element sreće... Jednoga smo vas dana na to podsje¬ 
tili: vaši će glasovi imati blagotvoran utjecaj, štoviše, za vaše interese, pri¬ 
vatne, obiteljske, za Domovinu, ako tražite prije svega kraljevstvo 
Božje i njegovu pravednost, jer će vam se sve ostalo nadodati. Sam vam to 
Bog obećava.« 57 

2. Kandidati moraju biti ljudi vjere i kreposti, (vidi br. 831) 

Želimo li u političkom polju »obnovu svega u Kristu« (Ef 1,10), valja 
nam dati u prvom redu svoj glas ljudima koji u svojoj duši proživljavaju to 
obnovljenje u Kristu. Dakle, jedino praktični i naobraženi katolici moći će 
i u javnom životu blagotvorno djelovati za kršćanski poredak. Jean Guira- 
ud zato kaže izbornicima u već navedenom uvodniku francuskoga dnev¬ 
nika La Croix: 

»Oni moraju dobro glasovati«, kaže im opet Leon XIII., »da u za¬ 
konodavne skupštine budu izabrani ljudi iskušane vjere i 
kreposti, nadareni velikom ustrajnošću, uvijek spremni za¬ 
stupati prava Crkve« ( List mađarskim biskupima). Pio X., 
obraćajući se ne samo episkopatu jedne određene zemlje, već katolicima 
cijeloga svijeta, pisao im je u svojoj enciklici Inter catholicos : 

»Potrebno je da katolici ostave po strani stranačke interese i rade 
sa žarom za spas vjere i domovine. Njihovo će glavno nastojanje biti da 
pošalju bilo u općine, bilo u zakonodavna tijela ljude koji, uzevši u obzir 
osebujnosti svakoga izbora, daju više garancija za zaštitu interesa vjere i 
domovine u upravljanju javnih poslova .« 


56 Nastavak ovoga članka koji dalje slijedi objavljen je u Katoličkom listu, Zagreb, 7. VIII. 1924., br. 
32, str. 383-385. 

57 Action populaire, središte francuske katoličke socijalne ideologije, koju vode oci isusovci, izdao je 
25. III. 1924. u svojim Svescima (Dossiers 30 - Etat) list o izbornome pravu u kojemu se razlaže da je 
naša dužnost glasovati, i to dobro glasovati, i griješimo ako ne glasujemo prema savjesti. Pri glasovanju 
moramo često zatajiti naše interese vremenito-političkoga karaktera i potpomagati, raditi i agitirati 
za kandidate koji daju najviše garancija da će djelovati na dobro vjere i ćudoređa. Pred ovim dvjema 
stvarima sve ostalo mora iščeznuti. 

3. Kandidati moraju biti praktični katolici, i to ne samo 
u privatnom već i u javnom životu, (vidi br. 83m) 

Jer je politika u tako uskoj vezi s religijom, samo se po sebi razumije 
da vjernici neće biti u političkom polju vjerski »neutralci« i birati ljude koji 
se ne zanimaju za vjerska pitanja ili su njihovi protivnici. Evo što nam o 
tome veli mons. de Cormont, biskup aireski (17. IV 1924.): »Budimo izri¬ 
čiti katolici u privatnom životu, izričiti katolici u javnom životu. Budući 
da je Leon XIII. odredio u koliko se uloga, funkcija i vlast Crkve razlikuje 
od države, on izričito kaže (u enciklici Immortale Deij: ‘Nije dozvoljeno 
ponašati se na dva načina: drukčije privatno, drukčije javno, tako da se 
sluša crkveni autoritet u svom privatnom životu i zabacuje u javnom: to 
bi značilo spojiti dobro sa zlim i staviti čovjeka u borbu sa samim sobom, 
kada bi, naprotiv, on uvijek morao biti dosljedan i ni u kakvoj stvari, nika¬ 
kvoj vrsti života ne udaljiti se od kršćanske kreposti.’ 

Koji djeluju tako da su oni loši narodni zastupnici, koji žele sekulari¬ 
zirati, laicizirati društvo, izbacivši iz zakona sve što podsjeća na Boga i na 
njegovu vječnu ćudorednost. Ti su ljudi loši, pa makar oni bili osobno ka¬ 
tolici, Leon XIII. ih je osudio jer, govori u svojoj enciklici Immortale Dei, 
'nije dozvoljeno ponašati se na dva posebna načina tako da se p o š t u j e 
vlast Crkve u svom privatnom životu i da se ova 
odbaci u javnom životu’.« 

4. Kandidati moraju tražiti neovisnost i slobodu Crkve te 
raditi za vremenito dobro domovine (vidi br. 83 oj 

Kardinal Maurin ovako odgovara na upit »kako i za koga valja glasova¬ 
ti«: »Budući da čini moraju usporedno stupati s uvjerenjem, obično katolik 
može glasovati samo za kandidate koji su spremni poštivati i braniti pra¬ 
va Boga, vjere, savjesti, interese domovine, čast obitelji i koji se neće 
sustavno ponašati, kao da ne postoji Crkva i njezin poglavar. 'Ja sam re¬ 
publikanac,’ kažete vi, ‘i pridržavam si pravo dati svoj glas ljudima za koje 
ću znati da se neće morati staviti u opoziciju protiv jednoga vladavinskog 
oblika čiji sam ja pristaša.’ U pravu ste, ali pod izričitim uvjetom da ovi 
ljudi neće poistovjetiti Republiku s takozvanim nepromjenljivim 
zakonima (bezbožnim) koji ne spadaju samo u njenu bit, već su u pro¬ 
tuslovlju s načelima na kojima ona tvrdi da počiva, kao na svojoj najčvršćoj 
osnovici: sloboda, jednakost, bratstvo. 

Prava sloboda i jednakost osuđuje sve iznimne zakone. Zar znači po¬ 
štivati slobodu kada se ponovno sile na izgon redovnici koji hoće provoditi 
život prema svom idealu, redovnici koji su se na poziv Francuske po¬ 
vratili iz progonstva i čije je držanje bilo tako lijepo na bojnim poljanama? 
Zar znači poštivati slobodu kada se nanovo zabranjuje podučavanje 

ljudima jer su vezani zavjetima koji se sami po sebi ne tiču građanskoga za¬ 
konodavstva i koji imaju sve svjedodžbe što ih traže zakoni, koji su prolili 
svoju krv i koji su za domovinu dobili najslavnije rane? 

U zemlji koja je poput naše podijeljena po idejama sveta sloga traži 
da zakonodavstvo zajamči priznanje svih prava ik tomu po¬ 
štivanje svih sloboština koje nemaju ništa što bi se protivilo 
naravnom pravu i javnom redu. Dragi katolički izbornici, ako se nalazite 
pred ozbiljnom listom kandidata koji bi bili spremni potpuno udovoljiti 
idealu pravednosti i socijalnoga napretka, kako ga iznosi katolički nauk, 
oklijevanje nije moguće.« 58 

5. Kandidati moraju osuditi «laicizam" (vidi br. 83p). 

Kolektivni list episkopata toulonskoga, montaubanskoga i Clermonta 
donosi sljedeći stavak: »Pio XI. nam piše: ‘Neka se nitko ne usudi iskre- 
nuti našu sadašnju izjavu u smislu koji je vrlo udaljen od naše misli, kao 
da bismo mi htjeli ukinuti, što je izrekao naš prethodnik, svete uspomene 
Pija X. ili da bi se željeli pomiriti s laičkim zakonima, jer što je osudio 
Pio X., mi to također osuđujemo...’ To jasno kaže, naša predraga braćo, 
kako mi možemo, ukoliko to do nas stoji, dati naše glasove samo kandi¬ 
datima koji su spremni osuditi taj ‘laicizam’ koji je Papa definirao kao 
'osjećaj ili nakana protivna ili strana (dakle ne samo protivna nego i strana 
- dakle osuda vjerske neutralnosti u politici) Bogu i vjeri’. Radeći po ovim 
odredbama, vi ćete povjeriti vlast ljudima koji će braniti opće dobro protiv 
svih protukršćanskih i protudruštvenih urota, zaštitom zdravih sloboština, 
suradnjom i izmirenjem slojeva, suradnjom i izmirenjem koje će koristiti 
siromasima i radnicima isto kao bogatašima i gospodarima.« 

Mons. Marty, biskup montaubanški, osim toga piše posebice (22. III. 
1924.): »Da budu sigurni kako ni u čemu sa svojim glasom ne sudjeluju 
kod uvrede koju laički zakoni nanose Bogu i zlo što ga čine Francuskoj, 
katolici imaju dužnost i pravo znati da kandidati, koje im nude, ne prihva¬ 
ćaju i u principu i ne toleriraju ove bezbožne i kobne zakone...« 

Nadbiskup Bordeauxa zabranjuje glasovati za one »koji nisu spremni 
brisati iz našega zakonodavstva laičke zakone koji dezorganiziraju obitelj, 
domovinu i Crkvu i koji (zakoni) smetaju onim ustanovama kojima je pr¬ 
votni cilj voditi ljude božanskoj ljubavi, jedinoj što ih može učiniti sretnim 
na ovom i onom svijetu« (7. III. 1924.). Kandidati, dakle, koje će narod 
izabrati, »branit će sve sloboštine koje Crkva ima pravo tražiti i nastojati 
da se postupno poprave (laički) zakoni koji kljaštre ove sloboštine«. 59 


58 Također mons. Marty, biskup Nimesa, od 28. IV 1924. 

59 Vidi još osudu laicizma kod kardinala Andrieuxa, nadbiskupa Bordeauxa, od 30. IV, kod mons. 
Martyja, biskupa Montaubana, od 22. III., kod mons. Martyja, biskupa Nimesa, od 28. IV i kod mons. 

Prilike su u Francuskoj takve da neće biti mnogo kandidata koji će 
uvijek odgovarati svim gore navedenim zahtjevima. Zato nadbiskup Bor- 
deauxa traži da ovi moraju barem donekle odgovarati tomu idealu. 

6. Svojstva kandidata za izbore. (vidi br. 83r) 

Kandidati moraju biti protivnici: a) rastave braka, b) revolucionaraca, 
c) bezvjeraca, d) framasona. A pristaše: a) od države priznate nerazrješivo- 
sti braka, b) pobornici obuke vjeronauka u državnim školama, c) pobornici 
državnih potpora za konfesionalne katoličke škole. 

Zakon o rastavi braka uništava Francusku. Depopulizacija zauzima 
ogromne mjere; sam je opstanak francuskoga naroda uslijed ovoga ugro¬ 
žen. Crkva zato traži od svojih vjernika da se bore protiv liberalne indivi- 
dualističke politike koja za volju pojedinca žrtvuje zajednicu. Nadbiskup 
Richard iz Aucha (20. IV 1924.) traži od izbornih kandidata da »će s 
porodičnoga gledišta raditi da pročiste sva naša ognjišta od svih njegovih 
neprijatelja, poglavito od rastave braka koja ih uništava, i pospješivat će 
sve što će ovim ognjištima moći dati bujniji život...« Zatim će on »znati 
braniti domovinu protiv unutarnjih agitatora, koji snivaju samo o neradu i 
revoluciji, te protiv vanjskoga neprijatelja«. 

Također se valja odlučno boriti protiv framasona i svih onih koji rade 
pod njihovim utjecajem. Evo izričitoga stavka J. Guirauda: »Pape su uvijek 
znali izmiriti zahtjeve vječne istine i vječnoga ćudoređa sa slučajnostima 
vladavine ljudi i oni su pristali na pravedne i poštene sporazume, štoviše, 
sa svim poštenim ljudima. Ali su nas uvijek upozoravali da se čuvamo 
izričitih ili skrivenih neprijatelja Crkve... ‘Neka se svaki kloni’, pisao je 
Leon XIII. talijanskome narodu, ‘svake veze, svakoga udruženja s ljudima 
za koje se sluti da pripadaju framasoneriji ili pripojenim društvima’, pa 
makar oni ‘hinili sveopću snošljivost, poštivanje prema svim vjerama, žar 
da pomire načela Evanđelja s načelima revolucije, Krista s Belijalom; Cr¬ 
kvu Božju s državom bez Boga’.« 

Protiv ove sekte »nije dovoljno zauzeti samo obrambeni stav, već tre¬ 
ba junački sići u arenu i boriti se s njima licem u lice... Sekta nastoji za¬ 
vladati Crkvom i da ova postane službenicom, položena do nogu države. 
Vi nećete nikada prestati tražiti i na legalan način zahtijevati slobodu i 
neovisnost koja joj pripada «. 60 

Zatim upozorava isti novinar da se narodni zastupnici moraju po¬ 
koriti zahtjevima biskupa te raditi za uspostavu kršćanskoga braka i na- 

Caillota, biskupa Grenoblea, od 30. IV 1924. 

60 G. Jean Guiraud izvadio je ove citate iz Papinih enciklika koji se nalaze skupljeni u izvrsnoj zbirci 
pod naslovom La Cite chretienne par Hevi Brun, Bonne Presse, Pariš, 10 fr, koju je Katolički list 
preporučio. Vrlo je oštro napao framasone kardinal Andrieu, nadbiskup Bordeauxa (Doc. cath, od 14. 
VI. 1924. c. 1489-1490). 

učavanje vjeronauka u državnim školama, podjeljivanje državnih potpora 
konfesionalnim školama: »Na ovaj je minimum slobode i neovisnosti pod¬ 
sjetio francuski episkopat nakon papinskih enciklika Leona XIII., Pija X., 
Benedikta XV i Pija XI. On je žigosao zlotvornost rastave braka i tražio 
uspostavu obitelji na nepokolebljivoj osnovici nerazrješivoga kršćanskog 
braka. On je tražio uspostavu obuke vjere u javnim školama i državne 
potpore za konfesionalne škole« (9. V 1924.). 

Država je, naime, dužna to učiniti jer sam naravni zakon traži od dr¬ 
žave da ona izdržava katoličke škole jer je država obvezana imati onakve 
škole koje će nadopunjavati obiteljski odgoj, a jer to država ne čini, to 
ona katolike, ravnopravne državljane, ne smije siliti da šalju svoju djecu u 
ateističke škole, kao što ne bi bilo pravo da sili djecu ateističkih roditelja 
da idu u konfesionalnu školu. Već poznati kardinal Maurin pun svetoga 
žara kliče: »Zar znači poštivati jednakost i tražiti od očeva obitelji da dva 
puta plaćaju školski porez istodobno za školu koja ne udovoljava zahtjevi¬ 
ma njihove savjesti i za onu koja odgovara njihovu uvjerenju!...« Katolički 
kandidat mora dakle biti pristaša tzv. »proporcionalne školske podjele«. 
(Izdržavanje katoličkih škola prema broju zavoda i đaka. Katolički list od 
7. VIII. 1924.) 61 

7. Opreznost izbornika, (vidi br. 83s] 

a) Dati valja svoj glas kandidatu, koji je već bio zastupnik, ako je u 
Parlamentu izričito radio za vjeru i domovinu; b) ako ne poznajemo kandi¬ 
data, moramo se raspitati kako je odgojen, s kakvim se ljudima druži, ka¬ 
kve novine čita, koji ga ljudi, grupe potpomažu; c) ako među kandidatima 
nema katolika koji bi htio unijeti u državni život evanđeoski duh, valja gla¬ 
sovati za manje lošega; d) nema li u našemu izbornom kotaru katoličkoga 
kandidata, od nekatoličkoga kandidata moramo tražiti potrebite garancije 
za zaštitu Crkve i ćudoređa. 

U ovom je pogledu mons. Richard, nadbiskup iz Aucha, dao svojim 
vjernicima posve konkretne upute (10. IV 1924.): 

»Nemamo pravo, nažalost (!), odviše birati u prilikama u kojima se na¬ 
lazimo; ne preostaje nam nego računati s mjesnim i sa suvremenim moguć¬ 
nostima. I to bi značilo nemati ni rodoljubnoga ni kršćanskoga smisla kada bi 
se ljutili na kandidate pod izlikom da nisu ideal o kojemu se snilo. Ali postoji 
minimum koji barem mora umiriti naše povjerenje i platiti naš glas.« 

To vrijedi, razumije se, za Francusku gdje katolici nemaju izbornu 
organizaciju; u zemljama gdje ona postoji, bilo bi loše kada bi se birači 
zadovoljavali s minimumom kršćanskih načela, gdje uz te kandidate imaju 

61 Nastavak ovoga članka koji dalje slijedi objavljen je u Katoličkom listu, Zagreb, 14. VIII. 1924., br. 
33, str. 400-403. 

stranke i ljude koji u načelnim pitanjima u svojoj punini odgovaraju po¬ 
litičkim zahtjevima sv. Crkve. No gdje su prilike takve da nema izričitih 
katoličkih izbornih organizacija, »ako, naprotiv, nijedna lista tomu (idealu) 
potpuno ne odgovara, vi ćete ipak glasovati i vršiti ono što se obično naziva 
‘gorom politikom’: vi ćete birati, osigurajući se pri tome posebnim garanci¬ 
jama, onu listu čiji je program najbliži vašemu« (kard. Maurin). - To znači 
da katolici koji silom prilika glasuju za nekatolike ili takozvane neutralce 
moraju od njih tražiti formalne garancije da će štititi slobodu Crkve i kr¬ 
šćansko ćudoređe. 

Dalje nastavlja mons. Richard: »Ako imate pod sobom ljude koji su 
već bili zastupnici, gledajte za što su glasovali; to vam je dosta da ih prosu¬ 
dite. Glasovati za ljude čiji su glasovi (u Parlamentu) protivni onome što 
traže interesi vjere i domovine, bio bi zločin protiv vjere i protiv domovi¬ 
ne... Ako su to novi ljudi, nemojte mnogo gledati na njihove riječi, već na 
okolicu u kojoj žive, na utjecaje kojima se podvrgavaju, na novine koje se 
za njih zauzimaju, na zaštitu u koju se upiru.« ( Katolički list, Zagreb, 14. 
VIII. 1924., br. 33, str. 400-403) 

D. Prava i dužnosti biskupa 

1. Biskup ima pravo poimenično osuditi loše 
stranke ili kandidate, (vidi br. 83t) 

Da, biskupi mogu, štoviše, poimenično osuditi one stranke čiji pro¬ 
gram stoji na izričitim protukatoličkim načelima i mogu zabraniti vjerni¬ 
cima da za njih glasuju. Veli mons. Marty, biskup iz Montaubana (22. III. 
1924.): »Dužnost je, dakle, katolika da ne daju svoj glas (a) ponajprije i 
poglavito radikalnim socijalistima ili drugima koji bučno naglašavaju da će 
nepokolebljivo braniti laičke zakone; (b) ali i onim kandidatima što mu 
drago bili oni koji bi priznali načelo ili štoviše samo tolerirati kao gotovu 
činjenicu laičke zakone: koji bi na primjer bili spremni odglasati dnevni 
red u kome bi se pokazivalo samo poštivanje prema laičkim zakonima, 
dok se ovi ne mogu nikako poštivati jer su (ti zakoni) neprijatelji Boga i 
domovine.« 

2. Dužnost je bila biskupa podučiti vjernike o načelima katoličke politike, i to 
poglavito prigodom izbora; dužnost je bila vjernika slušati ih. (vidi br. 83u) 

Iz svega smo vidjeli da je crkvena hijerarhija u Francuskoj udovoljila 
svojoj dužnosti i da se je posve konkretno upletala u unutarnje političke 
prilike svoje domovine. Zato i piše mons. Rumeau, biskup iz Angersa (20. 
IV 1924.): »Niti je naša misija niti naša misao da se miješamo u stranač¬ 
ke prepirke. Naše nam sveto zvanje nalaže da budemo iznad njih i da 

nastavimo u višim predjelima. Naša je dužnost rasvijetliti vaše katoličke 
savjesti.« Biskupi Toulousea, Montaubana i Clermonta slično pišu svojim 
vjernicima, pošto su oštro osudili tzv. laicizam: »Isticanje nas ovih načela 
visoko diže iznad ljudskih strasti: mi u njima iznosimo nepromjenljive isti¬ 
ne koje moraju ravnati pojedincima bez obzira na njihov oblik (c. 1210).« 
Nadbiskup tuluški kaže (23. IV) da su biskupi »prema vjernicima očevi 
njihovih duša« i zato ih »podsjećaju na dužnost da glasaju i poglavito da 
dobro glasaju«, a kardinal Maurin, nadbiskup lionski, obnovio je svoje pa¬ 
stirsko pismo od 1919. godine u kojem ovako završava: »D u ž n o s t mi 
je bila podsjetiti svoje katolike na njihovu izbornu dužnost. Pošto sam 
udovoljio svojoj zadaći i želeći s najvećom pomnjom izbjeći tomu da 
se spustim na političko poprište...« ( La C roix od 24. IV 1924.). Tako su 
eto francuski biskupi upozorili vjernike na njihovu izbornu dužnost i dali 
im načelne smjernice za njihov politički rad. Dužnost je bila vjernika po¬ 
slušati naučavanje svojih pastira bez protivljenja. Jer protiviti se značilo bi 
zadirati u djelokrug crkvenoga učiteljstva koje ima dati političke smjernice 
u pogledu vjere i ćudoređa. 

Evo što o tome veli kardinal Bordeauxa: »Što se tiče katolika koji go¬ 
vorom ili novinstvom savjetuju izbornicima da ne glasuju za listu pristaša 
bitnih sloboština Crkve i obitelji ili da pod ispraznim izlikama praktici¬ 
raju neka isključenja, oni počinjaju još veću pogrešku jer odvraćaju svo¬ 
je sugrađane od izvršavanja jedne dužnosti i jer kljaštre prava 
biskupskoga autoriteta, koji je jedini kompe¬ 
tentan vjernicima pokazati smjer, kojim valja 
kročiti, štoviše, i na samom izbornom polju 
kada vršenje prava glasa zanima, kao u sadaš¬ 
njim prilikama, vjeru i moral, tj. temeljna na¬ 
čela na kojima počiva svako ljudsko društvo.« 

Zaista je papi i biskupima, a ne laicima, božanski Učitelj rekao u 
osobi Petrovoj i dvaju apostola: »Idite i naučavajte sve narode i učite ih 
ne samo dogmatske istine već i moralne istine koje sam vam povjerio na 
čuvanje.« 

Neograničena (ekskluzivna) je kompetencija biskupa, u stvari koja 
nas zanima, potvrđena mnogim dokumentima Svete Stolice, a napose 
ovim izvatkom iz enciklike Leona XIII. o glavnim dužnostima kršćana: »Iz 
ovoga se vidi koliko je potrebno da će vjernici, osim savršene sloge koja 
mora vladati u njihovim mislima i njihovim činima, uvijek raditi prema 
političkoj mudrosti crkvenoga autoriteta.« 

U velevažnom Listu koji je pisao francuskom kleru 8. rujna 1899. 
uzvišeni je Papa podsjetio ovim riječima istu istinu: »Ako želite da u uža¬ 
snoj borbi, što protukršćanske sekte i sotonina država vode protiv Crkve, 

pobjeda bude na strani Božjoj i njegove Crkve, od krajnje je potrebe da svi 
zajedno vojujete u točnoj disciplini, pod zapovjedništvom vaših hijerarhij¬ 
skih poglavara. Ne slušajte one kobne ljude koji, unatoč tomu što govore 
da su krščani i katolici, bacaju kukolj u njivu Gospodnju i siju neslogu u 
njegovu Crkvu.« 

Jer se novinari koji nisu iz Bordeauxa bave izborima u Bordeauxu, 
nije ih nezgodno podsjetiti na opomene pape Leona XIII. u enciklici No- 
bilissima Gallorum gens od 8. veljače 1884.: »Neka novinari pripravna 
srca slušaju biskupe koje je D u h Sveti postavio da ravnaju 
Crkvom Božjomi poštivaju njihovu vlast, neka ništa ne poduzimaju 
bez njihove volje jer kada se vojuje za vjeru, valja ih slijediti kao vođe.« 

»Iz ovoga valja zaključiti da se izbornici ne trebaju nimalo obazirati na 
savjete što ih daju katolici koji su bez mandata, a ponašaju se kao propo¬ 
vjednici morala i upravitelji savjesti. Umjesto što tako krše pravice duhov¬ 
noga učiteljstva, bolje bi bilo da se sjete kako spadaju pod Crkvu koja sluša 
(Ecclesia audiens ) i da samo Crkva koja naučava ( Ecclesia 
docens) ima pravo opredijeliti izbornu dužnost da 
se tako uzmogne dati zakonodavna vlast izobraženim, savjesnim ljudima 
koji su slobodni svake demagoške krilatice i nepokolebljivo vjerni starom 
francuskom načelu: ‘Bog i domovina’.« ( List kard. Andrieua, nadbiskupa 
Bordeauxa, od 7. V 1914.; Doc. cath. od 14. VI. 1914.; str. 1490-1492) 

Ista je misao izražena i u poslanici mons. Richarda, nadbiskupa iz 
Aucha (10. IV 1924.): »On (vaš nadbiskup) bi se iznevjerio svojoj dužno¬ 
sti, šuteći: o n iščekuje od vas da vi slijedite ove savjete 
s tom učtivošću kršćanina koji zna da svojega pastira biskupije, kada govo¬ 
ri, potiče samo briga za duše...« 

A Jean Guiraud tumači u ime vjernika ove načelno-političke želje 
crkvenih pastira na sljedeći način: »Papa i biskupi nam nisu dali ove smjer¬ 
nice i ovaj nauk da ih žrtvujemo stranačkim interesima i izbornim kombi¬ 
nacijama, već da nam u zbrci ideja i sukoba ambicija donesu svjetlo, i to 
poglavito u času kada ih najviše trebamo, i to u izborno doba. Tko će 
o ovima razmišljati pun iskrenosti, neće biti u 
neprilici pri glasovanju. On će u najviše slu¬ 
čajeva naći listu vjernu nauku Crkve ili pri- 
bližujući mu se i on će glasovati za nju. I ako, na 
nesreću, ne nađe ni jednu koja bi potpuno odgovarala njegovim težnjama, 
on će znati otkriti, uzmanjka li lista, kandidate koji odgovaraju upozorenju 
Leona XIII. i Pija X. i koji će, stavljajući u suglasje svoj javni život sa svo¬ 
jim privatnim životom, biti uvijek spremni zastupati prava Crkve protiv 
onih koji za ovu ne znaju ili koji je progone.« 

Bila je, dakle, dužnost francuskoga episkopata uputiti vjernike u 
načela katoličke politke i primijeniti ih na suvremene konkretne pri¬ 
like; dužnost je to bila jer djelokrug Crkve ne prestaje ni tamo gdje se 
neizravno radi o interesima vjere i ćudoređa, a u rješavanju političkih 
pitanja ovisi često posve izravno i sama sloboda sv. Crkve. Naravno da se 
francuski episkopat nije izravno zauzimao ni za jednu političku stranku, 
ali logično je zaključivanje moglo dovesti svakoga izbornika do uvjerenja 
da Crkva predlaže onu stranku ili one kandidate čiji je program najbliži 
vjerskim i ćudorednim načelima katoličke vjere. 

E. Predanje u volju Božju 

Svi su nam navedeni izvatci pokazali da je francuski episkopat u za¬ 
dnjoj izbornoj borbi zajednički istupio poput »acies bene ordinata «i da su 
unatoč ovomu vrhunaravnom duhu koji prožima francuske katolike ipak 
doživjeli, prema njihovu vlastitom priznanju, znatan poraz. 

Putovi su Božji tajanstveni. Francuski katolici nisu klonuli duhom i 
puni su pouzdanja da će Bog poštediti njihovu domovinu od nesreće vjer¬ 
skih borbi. Evo što čitamo u La Croix od 20. V 1924.: 

»Naše katoličko i francusko srce nema zasigurno razloga veseliti se 
rezultatu zadnjih izbora. Međutim, ne valja odviše tragično uzeti polo¬ 
žaj... Pa makar kako bilo, u danima kao što ih sada proživljavamo, osjeća 
se osobito sreća biti katolikom. Mi znamo da smo u rukama Providnosti i 
možemo si reći da se Bog upliće najčešće onda kada bi se reklo da se On 
od nas udaljuje. Izbori su se vršili za svetkovine Sv. Ivane od Arka, druge 
zaštitnice Francuske, i u mjesecu svibnju koji je posvećen Blaženoj Djevici 
Mariji koju rado pozdravljamo kao našu svemoćnu kraljicu. Mi smo se, 
osim toga, mnogo molili svetom Mihaelu (kojemu Francuzi sada grade ex- 
voto svetište) - (vidi: Katolički list od 5. VI. 1924., str. 278), zaštitniku 
naše zemlje. Možemo posve mirno reći kako neće ostati neplodna tolika 
nastojanja plemenitosti i prošnje.« 

»Nanovo započnimo raditi s pouzdanjem iščekujući od Boga određeni 
sat. Naša je sudbina rad i Providnost iz ovoga vadi uspjehe koji joj se svide 
i čiju dobrohotnost ni jedna majka ne će nikada nadmašiti. - Paul Feron- 
Vrau.« (Vidi također uvodnik u La Croix od 18. VI. 1924. gdje francuski 
katolici izražavaju svoje veliko ufanje u Presv. Srce). 

I još u istome tjednu i nekoliko dana nakon toga, kada su Francu¬ 
zi doživjeli politički poraz, četiri su Francuza u Furdu na čudesan način 
ozdravila. 

F. Zaključak 


Unatoč uzornu držanju francuskoga episkopata francuski su katolici 
ipak doživjeli velik poraz kod zadnjih izbora i zaista im prijeti prema za¬ 
dnjim vijestima velika opasnost da će sadašnja vlada opet započeti s pro¬ 
gonom redova i da će se prekinuti veze sa Sv. Stolicom. Događaji koji su 
se odigrali u Francuskoj vrlo su poučni za katolike ostalih naroda. Svi se, 
naime, pitaju kako je došlo do toga totalnog poraza upravo u Francuskoj o 
kojoj nakon rata kolaju utješni glasovi. Neprestano se govori o katoličkoj 
obnovi Francuske, o njihovoj književnosti, organizacijama, tisku... 

Zaista su svi glasovi o katoličkoj obnovi posve istiniti; samo valja 
razlikovati: elita suvremene Francuske, i to književnici, umjetnici, đaci 
srednjih i visokih škola, vraćaju se u krilo sv. Crkve i poput većine obra¬ 
ćenika, njihova je vjera vrlo duboka, puna mističkoga zanosa i apostolske 
revnosti. No elita ne odlučuje kod izbora. Široki su slojevi naroda - oni 
koji u demokratskim državama odlučuju o sudbini države - na onoj vjer¬ 
skoj razini na kojoj se nalazio Renan u prošlome stoljeću. Široki su slojevi 
francuskoga naroda poganski; oko samoga Pariza imate mnoge tisuće ne- 
krštenih ljudi, pravu » terra missionum «. Što odlučuje kod izbora da Male 
sestre Asumpcije (novi red) idu u zapuštene radničke kuće da tamo vode 
kućanstvo za odsutnosti bezvjerskih supruga i prije posla, usred te obitelji 
na veliko čuđenje prisutnika, pokleknu i obave svoju molitvu? Što koriste 
za sada tolika kontemplativna zvanja, toliki poleti svetosti? Što koristi da 
su Pasteuri, Castelnaui, Claudeli katolici kada današnji izborni sustav broji 
glasove, a ne gleda na njihovu vrijednost? 

No sav nam ovaj vrhunaravni duh svjedoči da Francuska u sebi krije za¬ 
log obnove; da je vjerojatno da će francuski katolici doći do političke moći. 

A kako? 

453b. (XIII.) - Držimo da je to dan-danas jedino 
moguće pomoću jedne političke stranke. I zaista se već 
čuju u tom smjeru pritajene želje, (vidi br. 83i) 

Naveli smo članak pukovnika Kellera i aluziju Jeana Guirauda na 
Nizozemsku, Belgiju, Njemačku i Austriju. Iz članka pukovnika Kellera 
također izbija na javu da je složni rad katolika, raštrkanih po raznim stran¬ 
kama, u svrhu zastupanja katoličkih interesa, u praksi obično neprovediv. 
I sama Hrvatska straža, koja je prije kod nas (neko doba) zastupala to 
načelo, odustala je od njega jer se je uvjerila da su u praksi pojedine stran¬ 
ke odviše moćne, a da bi dozvolile da njeni članovi na svoju ruku rade s 
članovima drugih stranaka. Preostaje dakle samo da se katolici ujedine u 
jednu političku stranku: da poradi velikih interesa vjere i ćudoređa i za 

volju uspješnijega i složena nastupa žrtvuju često svoje osobne interese 
pri primjenjivanju vječnih načela na vremenite slučajnosti dana i mjesta; 
da se, jednom riječi, podrede disciplini jedne političke stranke. Praksa je 
zadnjih godina pokazala da su katolici Nizozemske, Belgije, Njemačke, 
Austrije i Italije pomoću političkih stranaka izvojevali mnoge pobjede koje 
su koristile samoj Crkvi koja je sama po sebi bila i ostaje svagdje izvan i 
iznad stranaka. 

Pod današnjim prilikama narodne reprezentacije, općega izbornog 
prava glasa zaista ne vidimo drugoga izlaza kako bi se katolici domogli 
državne uprave i pročistili sve one kanale državnoga života kroz koje teče 
okuženi duh protukršćanskih načela. 

Francuska nam pokazuje kako episkopat mora podučiti vjernike o 
političkim dužnostima, kako ga svećenstvo u svome radu mora potpoma¬ 
gati, pokazavši pri tome mnogo opreznosti i razboritosti, ne miješajući se 
izravno u stranačku politiku. Dužnost je samih katolika da se kao građani 
živo zanimaju za politički život i da se kao katolici politički organiziraju. 
Po sebi se razumije da Crkva ne uzima na se odgovornost za politički rad 
stranke, već samo nazire njezino vjersko-moralno djelovanje. (Katolički 
list od 14. VIII. 1924.) 

Georges Goyau: KATOLICIZAM I POLITIKA 62 
Katolički list, Zagreb, 17. IV. 1924., br. 16, str. 187-190; 24. IV. 

1924., br. 17, str. 201-203; 1. V 1924., br. 18, str. 212-213. 

Uvod 

O ovoj se temi nisu napisala mnoga sustavna djela. Katolici kao da 
su se ustručavah iznijeti načela o jednome predmetu uslijed kojega dolazi 
između njih u javnom životu do mnogih kobnih nesporazuma. 63 U zadnje 
vrijeme katolici se i s često teoretskoga gledišta započeše više zanimati 
za političke probleme; dokaz su tome npr. velika internacionalna anketa 
koju je lani organizirao časopis Les Lettres i koja je našla među katolicima 
vrlo velik odziv. O tome nam, nadalje, svjedoče sama predavanja koja o 
ovome problemu sada u Parizu drži sveučilišni profesor Pecoul te članci 
belgijskoga lista kat. omladine L' Effort (od siječnja do ožujka 1924.), koji 
iznaša principijelne razloge zašto treba Katoličku akciju odijelili od politič- 


62 Georges Goyau, Catholicisme et Politique, Pariš, Revue des Jeunes. Ovo je djelo Ivan Merz preveo 
u dijelovima i objavio u Katoličkom listu, Zagreb, 17. IV 1924., br. 16, str. 187-190; 24. IV 1924., br. 
17, str. 201-203; 1. V 1924., br. 18, str. 212-213. Isti je članak objavljen i u Sabranim djelima Ivana 
Merza, sv. 1., Zagreb, 2011., str. 332-346. 

63 Osim djela sv. Tome vidi o ovoj temi: Coulet, L Eglise et le Probleme politique (Pariš, Spes; 5 fr.); 
Sertillanges, Politique chretienne (Lecoffre); Enciklike zadnjih četiriju papa te Messagero del Sacro 
Cuore, III. 1923, Messager du Sacre Coeur, IV 1923. i dr. 

ke stranke. 64 Među djela ove ruke pripada i ova Goyauva knjiga koja, uz 
neka načelna razmatranja, donosi i mnoge zanimljive podatke o utjecaju 
katolika na francuski javni život i njihovu politiku. 

U ovoj knjizi ima mnogo aktualnih mjesta te ih stoga, informacije 
radi, donosimo u ovom članku. G. Goyau, član Francuske akademije, 
jedan je od najvećih francuskih kulturnih povjesničara. Njegova djela o 
njemačkom katolicizmu te o vjerskoj povijesti Francuske spadaju među 
najbolja što su se uopće o tome do sada napisala. 

454. (XIII.) - Neka politička načela: solidarnost, hereditacija, autoritet. 

Tko želi upoznati politička načela sv. Crkve, ne smije ih tražiti, kao 
što se to nažalost još uvijek često čini, u Bossuetovoj Politici izva¬ 
đenoj iz Svetoga pisma ( G.C.P., str. 2) 65: 

»Doktori političke znanosti koji bi htjeli znati, s obzirom na civilno 
društvo i prava vlasti, točna katolička načela, dobro će učiniti ako ih ne 
potraže u spisima, koji su bili određeni Karolinškomu Carstvu niti Galikan- 
skoj Monarhiji (Bossuet), već posve jednostavno u enciklikama Leona XIII., 
Diuturnum, Immortale Dei, Libertas, Sapien- 
tiae christianae... Ove enciklike nemaju u sebi ništa diplomatsko¬ 
ga; to su načelne građevine, čiju podlogu tvori tomizam« [G.C.P, str. 3). 

»Moderne su one jer ono što je vječno nije nikada zastarjelo. Ali 
njihova modernost pušta svoje korijenje u trinaesto stoljeće kada su se 
podizale, s najuzvišenijom nepristranošću, velike sinteze kršćanske misli« 
{G.C.P, str. 4). 

Politika, »znanost o vladanju država« (str. 1), mora računati sa željom 
mrtvih, to jest s tradicijom: 

»Također su u vremenu ljudi međusobno pove¬ 
za n i, i evo druge činjenice, hereditacije, tradicije, s kojom politika mora 
računati. Štoviše, i u samim revolucionarnim razdobljima ona mora - htje¬ 
la to ona ili ne - svoj rad postavljati na realnosti koje su plod hereditacije« 
(G.C.P, str. 6). 

Katolička dogma o istočnom grijehu već jasno dokazuje da je čovjek 
povezan s prošlim pokoljenjima i da svaka zdrava politika mora računati s 
tom činjenicom: 


64 Vidi: Nova revija, ožujak 1924. (p. 79) i Život, od svibnja 1924. 

65 Sve brojčane oznake stranica koje slijede nakon brojnih citata koje Merz navodi u ovome članku, 
kao što je to naglasio i u uvodu, odnose se na knjigu Georgesa Goyaua, Catholicisme et Politique, 
(Pariš, Revue des Jeunes, 1923.), prema kojoj je Merz izradio ovaj članak-studiju i koju je uklopio u 
ovo svoje djelo Načela katoličke političke akcije. Te oznake stranica iz originala, umjesto u bilješkama 
na dnu stranice, ostavili smo u tekstu kako ih je Merz sam ondje naveo dodavši im ispred samo kra¬ 
ticu autorova prezimena i naslova knjige: G.C.P. (Goyau, Catholicisme et Politique ) kako bi čitatelj 
lakše razumio na što se citat odnosi. 

»Opstajala je uvijek, na bazi same katoličke teologije, dogma koja se 
može tumačiti kao najsvečanije opovrgavanje ovih fikcija (tj. da je čovjek 
bez ikakvih veza s prošlošću, kao što je to tvrdila ideologija Francuske 
revolucije), dogma koja povezuje svakoga između nas posljedicama vrlo 
udaljene prošlosti, posljedicama Adamova grijeha, bolni početak ljudskih 
zabluda: dogma istočnoga grijeha« ( G.C.P. , str. 7). 

Zdrava politika mora nadalje računati sasolidarnošću pojedi¬ 
nih ljudi, slojeva, naroda, društava. Solidarnost je božanskoga podrijetla. 
Čovjek joj se ne može ni silom oprijeti: 

»Naše bi se grješne naravi htjele katkada izmaći ispod ove obveze, 
ali zatim, na fizički, skoro brutalan način, potreba nas da živimo sili da se 
obratimo na druge i ona nas opet u red tjera« (G.C.P., str. 11). 

Krist je sam rekao sv. Katarini Sienskoj, prema njenim Dijalozima, da 
je solidarnost zahtjev pravoga dmštvenog poretka. Evo riječi velike svetice: 

»Radnik mora tražiti pomoć od ratara, a ratar od radnika; jedan se 
služi drugim, jer ne zna činiti što drugi zna; isto tako svećenik treba svje¬ 
tovnjaka, a svjetovnjak svećenika ( le religieux a besoin du seculier, et le 
seculier du religieux). Isto je tako i s drugim ljudima« (G.C.P, str. 5). 

»U ovom životu, gdje ste vi stranci i putnici, ujedinio sam vas sponama 
ljubavi jer je čovjek po svojoj naravi (forcementj povezan sa sebi sličnim. 
Ako se hoće od ovoga odijeliti, usprotivivši se ljubavi, to on poradi nužde 
ipak s njim ostaje ujedinjen. Da vas istodobno ujedinim djelima i ljubavlju, 
to nisam svakom dao što treba za opstanak, tako da se onaj tko uslijed grije¬ 
ha izgubi ljubav bližnjega, ne može poradi svojih potreba odijeliti od ovoga. 
Tako ste vi svi međusobno povezani činima i ljubavlju. Nisam li mogao dati 
svakom što mu je potrebno? Ali ja sam htio da svaki bude podložan svomu 
bližnjem tako da svi budu prisiljeni da se ujedine izmjenom dobrih usluga. 
Udovi bi vas vašega tijela morali zastidjeti jer oni imaju ono međusobno 
jedinstvo, koje vam fali« (148. pogl. iz Dijaloga, str. 10). 

Valja nastojati da dođe do koordinacije između suvremenih ljudskih 
volja s voljama mrtvih i interesom budućih pokoljenja da se uzmogne po¬ 
stići glavni socijalni cilj: zajedničko dobro. To se ne može postići bez auto¬ 
riteta. Društvo bez autoriteta pretvorilo bi se u kaos; samo mu autoritet 
može zajamčiti organski razvoj: 

»Pustimo, dakle, da se djetinja oholost vijeka koji je vjerovao u Rou- 
sseauov Contrat social nateže s apstraktnim hipotezama: bit ćemo 
istini bliži ako se ponizimo pred tajanstvenošću, koja pokriva postanak 
ljudskoga društva i početke vlasti. Tu ima nešto vrhunaravnoga, tu ima 
nešto božanskoga, veli u suštini Joseph de Maistre; ovo se ne nalazi samo 
u povijesti Moj šija, već i u Likurgovoj i u Numinoj... on (autoritet) se 

tako pokazuje kao neka vrsta životnoga fenomena, kojega je htio Tvorac 
svakoga života.« 

Zdrava politika mora dakle računati s navedenim trima realnostima: 

»Solidarnost, hereditacija, autoritet: sve su ove 
prvobitne činjenice koje nam dokazuju iskustvo i povijest, za političku 
spekulaciju postulati socijalne fizike, koji se nameću na kategoričan način i 
ludo bi bilo ne htjeti se ni u teoriji ili praksi na njih obazrijeti« ( G.C.P ., str. 9). 

455. (XIII.) - Međusobni odnos duhovne i 
vremenite vlasti (vidi br. 144.a). 

Katolički je nauk o međusobnom odnosu posve jasan. Ostao je nepro¬ 
mijenjen kroz vjekove, a Leon XIII. ga je na veličanstven način izložio. U 
zemljama gdje se ovaj nije primjenjivao na život ljudsko je društvo uvijek tr- 
pjelo. Iskustvo dovodi čovječanstvo, nakon revolucija i inih trzavica, uvijek 
nesvjesno do katoličkoga stajališta. Gdje se duhovna vlast pokorava vremeni¬ 
toj, vjerski se univerzalizam, bitni znak prave vjere, mora razmrskati. 

»Bog je«, piše Leon XIII., »podijelio vladavinu ljudskoga roda među 
dvije vlasti: crkvenu vlast i civilnu vlast, ona da ravna božanskim stvarima, 
a ova vremenitim; svaka je od ovih u svojoj vrsti iznad svake druge; svaka 
ima svoje granice, koje opredjeljuje njena posebna narav i svrha; svaka ima 
dakle kao svoj poseban djelokrug u kojem se ona kreće i s punim pravom 
djeluje.« Tako je na pravi teološki način izražena razlika vlasti kako ju je 
kršćanstvo unijelo u svijet... 

Odmah je ova duhovna vlast javila vremenitoj vlasti da riječ Božja ne 
može biti sputana ni pod kakvom izlikom, i ova je jednostavna riječ bila 
revolucijom... 

Krist je u ljudskom društvu za sobom ostavio svećenstvo, koje je on 
odabrao, koje je on ustanovio i koje je među ljudima po samoj svojoj ovi¬ 
snosti nastavljalo opstanak Krista kao Boga-čovjeka; i odsada je, pa sve do 
konca vjekova, duhovna vlast postala vlašću čije je blagotvorno djelovanje 
prelazilo preko granica države, a da ih uostalom nije brisala, »i ona je leb¬ 
djela iznad ljudskih vlasti, priznavajući ih međutim« (G.C.P ., str. 30-32). 

Odmah nakon velike Francuske revolucije, koja je poricala opstanak 
duhovne vlasti, neovisne o državi i iznad nje, najveći su mislioci onoga 
vremena ubrzo spoznali kobne zablude svojih filozofskih preteča XVIII. 
stoljeća i stali isticati princip razlike duhovne i vremenite vlasti, kao što 
ga je kršćanstvo kroz vjekove naučavalo. Evo što veli g. Goyau o dubokim 
djelima velikoga mislioca prošloga stoljeća J. de Maistrea: 

»Knjige oPapi i Galikanskoj crkvi ne bijahu samo veliki 
manifesti u prilog onoj duhovnoj suverenosti čiju je nepogrješivost imao da 
definira Vatikanski koncil; ove dvije knjige također zagovarahu slavodobitno 

kod duhova i savjesti autonomiju duhovne vlasti: jasnu i bistru ideju da se 
civilna vlast nema da miješa ni kod određivanja dogme, ni kod određivanja 
crkvene discipline, ni u obuku vjeronauka, ni u opravdanu igru hijerarhije, ni 
u odnošaje duhovnoga učiteljstva prema duši vjernika« (str. 80). 

Same države, koje su protivne katoličkom naziranju na svijet, koje 
su provele nasilnu rastavu Crkve i države, priznaju da postoje dvije vlasti: 
duhovna i vremenita i nehotice si prisvajaju proturevolucionarne nazore 
J. de Maistrea. 

Antikne, poganske države pomiješale su obje vlasti, a pokušaji kalvi- 
nizma, galikanizma, jozefinizma, narodnih crkava reakcija su protiv zdrave 
povijesne evolucije ipovratak u poganstv o: 66 »Antikna država 
nije poznavala razlike između duhovnoga i vremenitoga. U obitelji su se 
očinstvo i obiteljsko svećenstvo pomiješah, a u državi se je činovnički sta¬ 
lež pomiješao s municipalnim svećenstvom. Činovnik, koji je imao zadaću 
da pridobije za grad (državu) boga grada (države): eto, što je bio svećenik. 
Tako shvaćena duhovna vlast bila je samo službenicom vreme¬ 
nite v 1 a s t i« [G.C.P., str. 31). 

»U Zenevi je primitivna Kalvinova reforma pobrkala duhovno i vre¬ 
menito, apsorbirajući Državu u Crkvi. Rezultat ove fuzije, da li je bio na¬ 
pokon blagotvoran kršćanskom životu? Ne mogu zaista to vjerovati... Ne 
ostaju Ženevljani iz vjerskih razloga, koji su daleki od njihovih bezvjerskih 
duša, protestantima: oni su protestanti jer su Ženevljani« (str. 33-34). 67 

Josip II. »je govorio da hoće osnovati državu koja bi svećenicima povje¬ 
rila ulogu učitelja morala i ljudskoga napretka... Taj (svećenik) bijaše državni 
govornik, koji je govorio s propovjedaonice o svim granama morala i poli¬ 
tičke ekonomije, koji su zanimali državni život... Ovce su slušale, katkada 
su i zapamtile; one su iz svetišta kući ponijele katkada koji korisni savjet iz 
agrikulture ili štednje, ali im se je moral, koji se je još k tomu propovijedao, 
činio lišenim svega svog vrhunaravnog podrijetla« (G.C.P, str. 35). 

Ista konfuzija obje vlasti vlada u Rusiji i na Balkanu: »Pred ritual¬ 
nim se kretnjama popova klanjaju s punim žarom ritualne kretnje narodne 
pobožnosti, ali ni savjesti ne dolaze da pokucaju na vrata popa, a ni pop 
ne ide da pokuca na vrata savjesti: moralni se život vjernika skoro posve 
izmiče ovoj duhovnoj vlasti jer se je ova dala pretvoriti u kotač političkoga 
života i to je i za sam politički život velika šteta« (G.C.P., str. 37). 

»Suvereno jedinstvo Crkve, kao što su ga shvatili snovi (duhovne vla¬ 
sti), kojima je zapovijedalo božansko htijenje, sličilo je u neku ruku sa¬ 
mom nadnaravnom izražaju jedinstva ljudskoga roda, bratski klečeći pred 

66 Vidi o tome rezultate internacionalne ankete časopisa Lettres (Život, 5, 1924.). 

67 Lakše ćemo razumjeti tu tvrdnju ako kažemo da Srbi nisu pravoslavni jer vjeruju u istinitost svoje 
vjere. Oni su uglavnom pravoslavni jer su Srbi. 

svojim jedinim Tvorcem, i neovisno je veličanstvo duhovne moći štitilo 
od pokoljenja do pokoljenja, samu ideju vjerskoga univerzalizma, koji je 
bio u neprestanoj opasnosti radi ljudskih prepiraka« (G.C.P., str. 32-33). 

Država, koja hoće učiniti Crkvu robinjom, ponaša se kao da je ona 
sama sebi svrhom. No iskustvo čovječanstva neminovno vodi jednomu 
nadnacionalnom stajalištu i sadašnje Društvo naroda najbolje dokazuje da 
je potrebno naddržavno zakonodavstvo, kojemu se i država mora pokoriti, 
a to su zakoni morala. Iskustvo, dakle, opovrgava tezu da je država sama 
sebi svrhom i da duhovna vlast ima biti službenicom vremenite: 

»I ovi teoretičari, koji oko nas niču i koji snivaju o tome da postave 
granice hirima naroda, kao što su narodi postavili granice hirima poje¬ 
dinaca, traže nove institucije... Već sama njihova istraživanja izražavaju 
uvjerenje da država nema u sebi samoj svoj istiniti 
cilj i da ona mora nastojati da u svijetu ostvari 
dobro prema pravilima, koja ona ne stvara, ali 
koja je nadmašuju, itoje posve točno ono što je mislio sveti 
Toma Akvinski.« 

»Nagnuti nad posteljom našega starog čovječanstva liječnici rade, li¬ 
ječnici tapkaju; oni traže nešto što bi moglo nadomjestiti ono što je za 
poredak u kršćanstvu stvorilo srednjovjekovno papinstvo... oni nastoje 
stvoriti, učiniti sposobnom jednu drugu duhovnu vlast. Potrebna je ona, 
dakle, ma što mu drago o tome mislio XVIII. vijek, kojega je dvadeseti 
više negoli jednom odbio, više negoli jedanput pobijedio.« 

»Neki bi htjeli da čovječanstvo izvuče ovu duhovnu vlast iz svoga 
vlastitog krila, ali već sama ova čežnja dokazuje da je 
takva vlast potrebna. I ova je proklamacija, htjeli oni to ili ne, 
također znak strahopočitanja Kristu koji je unaprijed, za slijed vjekova, 
zadovoljio ovoj potrebi« (G.C.P, str. 47-48). 

»Našlo se dosta modernih teoretičara koji su htjeli čovječanstvo ba¬ 
citi za sedamnaest do devetnaest stoljeća natrag, brišući razliku između 
duhovne i vremenite vlasti (Hobbes, Rousseau..., str. 37). Sve su te pojave 
- a osobito Kalvinova teokracija - uskrsnuće poganske ideje 
o jednoj državnoj vjeri.« (G.C.P, str. 34). 

Ima na sreću mnogo drugih filozofa koje je povijesno iskustvo uvjeri¬ 
lo da je razlika između duhovne i vremenite vlasti jedan zakon ljudskoga 
napretka. Bezvjerski osnivač pozitivizma A. Comte tvrdi sljedeće u svome 
djelu Sy s teme de politique p o s i t i v e (II., str. 314-315): 

»Kada nazivljemo jednu od velikih socijalnih vlasti imenom duhov¬ 
nom, dostatno se podsjeća da je druga materijalna... Isto tako, nazivajući 
jednu materijalnom, dosta se jasno ističe vječnost druge... Civilna vlast 
može biti samo organom solidarnosti; njoj bitno pripada samo sadašnjost... 

Naprotiv vjerska vlast, glavni organ ljudske trajnosti, jedina predočuje ova 
neizmjerna trajanja između kojih se njiše prolazni djelokrug političke vla¬ 
sti shvaćen u užem smislu riječi« ( G.C.P. , str. 42). 

Većina »modernih« nekatoličkih državnika traži rastavu Crkve od 
države. Na taj način i nehotice poriču vjersko-političke nazore svojih ne¬ 
katoličkih preteča XVIII. stoljeća koji su poricali duhovnoj vlasti pravo 
na opstanak i ovi su suvremeni zastupnici djelomično ušli u kolotečinu 
katoličkoga nauka koji je već u prvoj polovici prošloga stoljeća počeo širiti 
među intelektualne slojeve već spomenuti katolički filozof J. de Maistre: 

»Jer ako mi s Maistrom velimo da duhovna vlast mora biti neovisna u 
svome djelokrugu, to je ta ideja s kojom se istodobno slažu pristaše rastave 
Crkve i države i katolici, koji žele da između obe vlasti postoje stanovite 
veze. Bili vi podložni Rimu ili bili vi od njega više odijeljeni, vi ćete složno 
ujediniti vaše podsmijehe proti sakristanskom Cezaru kao što je bio Josip 
II., koji se je želio igrati teologije; i kada se vi svi skupa smijete Josipu II., 
to vi svi skupa niste duhovni učenici Voltairea ili Jean-Jacquesa Rousseaua 
već Maistreovi duhovni u č e n i c i« (G.C.P., str. 81). 

Katoličko je stajalište izrazio na magistralan način Leon XIII. On tvr¬ 
di da u idealnu poretku odnos između Crkve i države ima sličiti odnosu 
između duše i tijela (str. 43). 

455. (XIII.) - Duhovna i vremenita vlast moraju 
se međusobno potpomagati, (vidi br. 144b) 

Uslijed istočnoga grijeha poremećen je poredak u ljudskom društvu. 
Duhovna i vremenita vlast raspolažu raznim sredstvima u borbi protiv 
njegovih kobnih posljedica. Bilo bi dakle ludo kada se u zajedničkoj borbi 
obje vlasti ne bi međusobno potpomagale: 

»I lijepa bi bila demokracija koja bi sumnjivim okom gledala ili sprje¬ 
čavala politički moral katolicizma. Crkva se i država, svaka na svoj način, 
bore, na koncu konca, protiv nekih socijalnih posljedica istočnoga grijeha. 
Država donosi u ovu borbu svoje kaznene sankcije, Crkva svoje moral¬ 
ne zapovijedi i čim se ove više slušaju, to one postaju manje potrebnim« 
{G.C.P., str. 17). 

»Promatramo li ga s teološkoga stajališta, to nam prizor ljudskoga 
društva pokazuje našim pogledima neprestanu borbu protiv po¬ 
sljedica istočnoga grijeha; bez odmora, bez klonulosti, za¬ 
htijeva socijalni interes da se ova borba vodi na dva područja: vremenita 
je vlast vodi pomoću zakona, bila ona toga svjesna ili ne, a duhovna vlast 
pomoću božanskih naučavanja, koja ona naviješta i pomoću milosti, koji¬ 
ma ona raspolaže« {G.C.P, str. 28). 

Sva nam povijest tvrdi ovu nepobitnu činjenicu, a ipak se dan-danas 
zavarava u školama mladež govoreći joj se da je Crkva neprijateljica vre¬ 
menitoga blagostanja naroda i da je svaki poraz, koji je Crkva doživjela u 
borbi protiv vremenitih vlasti, korak prema napretku čovječanstva: 

»Iz toga se zaključuje, površno, da država neprestano lupa protiv Cr¬ 
kve i da svaki poraz Crkve označuje da se je civilno društvo oslobodilo 
jedne zapreke! Stotine su srednjoškolaca, tisuće sveučilištaraca robovima 
ovih predrasuda; na taj se način postavlja veo između njihovih pogleda i 
točne povijesne zbilje, koja nam u Crkvi pokazuje suradnika na¬ 
rodnoga života« (str. IX-X). 

Jedni tvrde da je Crkva zaštitnica svih mo¬ 
gućih apsolutističkih sustava, jer naglašava da je svaka 
vlast od Boga, a drugi je opet optužuju radi njenih 
revolucionarnih ideja, jer ona zahtijeva od svojih vjernika da 
se moraju oprijeti državnim zakonima ako se oni protive zakonima Božjim: 

»Povijest nam pokazuje dosta čudan prizor. Evo legista cara Fridrika 
II. i zatim Jakova I. Engleskog, i zatim parlamentarca iz doba Henrika IV i 
Ljudevita XIII., koji ocrnjuju rimsku Crkvu tvrdeći da naviješta bunovne, 
revolucionarne ideje - govori se napokon da je ona rasadilište [pepiniere ) 
kraljoubojica. I filozofi osamnaestoga stoljeća rado šapću ove optužbe u 
uši ‘prosvijetljenih’ despota. Ali ovi isti filozofi u drugim satima i zatim, 
nakon njih demokratski antiklerikalizam, žigošu Crkvu - episkopat pre- 
drevolucionarne vlade {ancien regime ) ili papinstvo Grgura XVI. - kao 
savršen stup civilnih tiranija, kao vlast koja je upravo slijepo konzervativ¬ 
na. Sada je nazivlju buntovnom, a zatim opet apsolutističkom; i jednom 
joj se predbacuje da potkapa prijestolja, a drugi put dozvoljava da se ova 
prislone uz oltare...« ( G.C.P ., str. 14-15). 

»Svijetla, i razvedravajući nas samom svojom naukom, Crkva nastav¬ 
lja svoje proštenje od stoljeća k stoljeću. Katkada je optužena, kada pro¬ 
povijeda red, da je sklona despotizmu, a zatim, kada izgovara riječi osude, 
da je sklona demagogiji; i sam je kontrast ovih optužaba nehotična pohvala 
načelne sinteze, točne i nijansirane, radi koje ona hoće biti odgojiteljicom 
ljudskih zajednica« {G.C.P, str. 16). 

»Kršćanstvo je zaista obogatilo političku znanost jer je posvetilo ideju 
autoriteta i jer ju je istodobno ograničilo. Ono ispovijeda, u jednu ruku sa 
svetim Pavlom, da svaka vlast dolazi od Boga, na koji mu se drago način 
odredio nosioc vlasti. S druge ono strane tvrdi da svaki ljudski autoritet, 
bio taj u rukama cezara ili kralja, parlamenta ili narodnoga kolektiviteta, 
potpada u svojim odlukama pod viši moralni zakon, kojem se ne može 
oteti nikakav ljudski apsolutizam, bio on monarhistički ili jakobinski« 
{G.C.P, str. 14). 

Jer svjetovna i duhovna vlast računaju s istim ljudima i jer povijest 
dokazuje da obje vlasti, ostane li svaka u svom djelokrugu, blagotvorno 
djeluju na razvitak naroda, to načelo svake zdrave politike mora biti da 
žive u međusobnoj snošljivosti: 

»Volim ovu zaključnu riječ: međusobno povjerenje. Ova 
točno označuje duh koji mora prožimati odnose obiju vlasti ako im je stalo 
da blagostanje zavlada u jednom velikom narodu. U ovom je lakoničnom 
ali supstancijalnom programu zgusnuta cijela jedna vjerska politika, sklona 
miru savjesti« (str. VIII). 

Isti odnos koji postoji između civilne i vjerske vlasti u velikom, mora 
vladati i u malom; to jest između župe i općine. Sama nam 
povijest govori da i naravne veze postoje između ovih dviju zajednica: 

»Vidjelo se je, negda, da tržište procvate oko slabašne seoske bogo¬ 
molje i sadašnja imena stanovitih sela, imena svetaca ili imena svetica do¬ 
kazuju da je svetište u početku bilo stanovnicima žarište koje ih je k sebi 
zvalo; ovi su se nastanili oko njezine sjene i dali su se civilizirati. Onamo 
gdje se podizaše križ, onamo gdje se postavilo svetohranište, suvremenici 
su Dagoberta ili Karla Velikoga dolazili, zaustavljali se, nastanili. Ista se 
pojava ovdje i ondje ponavlja u našem vijeku, koji se zaista diči da je laičan 
(bezbožan), u (od rata) opustošenim krajevima: da se opet povrate u selo, 
koje je invazija uništila, stanovnici katkada čekaju dok se podignu grede 
crkve... Čovjek bi rekao da u očima ljudi XX. stoljeća prisutnost Boga 
među ljudima označuje zoru uskrsnuća, kao što je ona nakon barbarskih 
invazija bila predznakom novih ljudskih naseobina... i ova nam (historij¬ 
ska) poduka potvrđuje da postoji vrlo duboka i vrlo intimna veza između 
župe i grada ili između župe i kotara... Župe se tu pokazuju kao izvan¬ 
redne organizacije inicijative, koje pripomažu cjelokupni socijalni život...« 
(G.C.P., str. 270-271). 

Nije samo u interesu Crkve da živi u prijateljskim odnosima s drža¬ 
vom, već sama država od Crkve dobiva više negoli joj sama daje. Koliko li 
karitativne institucije Crkve rasterećuju sam proračun 
države?: 

»Zatražite od političke znanosti da vam dade statistike o učinjenim 
pripomoćima i one će ustanoviti da u borbi protiv bijede privatna inicija¬ 
tiva kršćanskih duša rasterećuje državu od jednoga dijela svojih pripomoć- 
nih poslova« ( G.C.P ., str. 17). 

Država se mora zatim boriti protiv spekulacije koja baca sadaš¬ 
nja i buduća pokoljenja u siromaštvo i zatim protiv nećudoredno- 
s t i koja je uzrokom mnogih nesreća u sadašnjosti i bolesti u budućnosti. 
Ona tu borbu sama ne može voditi i mora zatražiti pomoć od Crkve: »Po¬ 
litička znanost ne može, pozivljući se na činjenicu hereditacije, da probudi 

dovoljno snažne skrupule u srcu razbludnika, koji unaprijed truje krv od 
više generacija ili u srcu spekulanta, koji ih unaprijed robi i osiromašuje. 
Jedan i drugi govore: ‘Iza mene potop!’ I protiv kolektivnoga egoizma ona 
se mora obratiti kršćanskoj misli za pomoć« ( G.C.P ., str. 13). 

Država može narediti što mu drago, njeni se zakoni neće poštivati ako 
u javnom životu neće vladati ćudoredni običaji. A ćudoredni običaji ovise 
dobrim djelom o duhovnoj vlasti (G.C.P., str. 25). Nitko ne može poreći 
da je Crkva, kao što je nedavno Sveti Otac Pio XI. izrekao u svojoj enciklici 
Ubi Arcano Dei, učiteljica ćudorednih običaja (G.C.P ., str. 311). 

U svakom drugom slučaju, u ratu i u miru, država treba pripomoć 
Crkve koja prodire do ljudskih duša i djeluje radi toga više na ljudske čine 
negoli sila kojom raspolaže vremenita vlast. Evo što bi svaka nepristrana 
državna vlast morala priznati Crkvi: 

»Trebam da svaki razumije svoju građansku dužnost, a mnogo je duša 
koje u tebi pozdravljaju učitelje dužnosti; trebam da se ova dužnost, pošto 
se je jednom shvatila, vrši točno i velikodušno, i ti, duhovna vlasti, vršiš 
nad dušama moć koju ja nemam. Jer se ushiti velikodušnosti, koje hoću 
uskrisiti, ne mogu nametnuti (ljudskim) htijenjima pod silu, jedino sredstvo 
kojim ja raspolažem; vama pripada, o vodiči duhova, da se tu obraćate, s 
vašim osebujnim metodama, vašim posebnim jezikom na dobre volje... Moj 
vojnički zakon, i onda kada potupno vrši svoju ulogu, može samo nametnuti 
doslovno izvršavanje same dužnosti. U njemu nalazim oružje protiv prebje- 
glica, nepokoravanja, protiv formalnih i brutalnih neposluha, ali kada se radi 
o tome da se zatraži od ljudi da više vrše negoli je njihova dužnost... moje su 
zapovijedi bez snage, moje zabrane bez učinka, jer ja ne dopirem do savjesti, 
a vi, svećenici, vi do njih dopirete« (G.C.P, str. 23-24). 

»Kada je povrijeđen ili samo u pogibelji sveopći interes ili interes 
jedne klase, država je prisiljena stvarati socijalne zakone. Čim 
duhovna vlast ima više utjecaja na sveopće ćudoređe i tako štiti sveopće 
dobro od nekih izroda, to je država oslobođena od mnogih poslova. Čim 
na narod više djeluju moralne zapovijedi Crkve, to nepotrebnije postaju 
kaznene mjere države... I uspjehe koje postiže duhovna vlast, dovodeći 
duše k prakticiranju krjeposti, olakšavaju vremenitoj vlasti 
njenu stražarsku ulog u... Kraljevstvo Božje, što se više širi, 
sužuje djelokrug, gdje će morati uvijek djelovati kraljevstvo legalne sile« 
(G.C.P, str. 27, 28). 

»Traženje se socijalnoga napretka poistovjećuje s obligatornim traže¬ 
njem kraljevstva Božjega i po samom će ovom naučavanju (socijalnoga 
morala katolicizma) uskrsnuti mnoge aktivnosti« (G.C.P, str. 68). 

Država, dakle, treba Crkvu u svakoj prilici. Cim utjecaj Crkve na 
narod slabi, svi državni zakoni postaju slabim, a država mora, osim toga, 

gubiti svoje vrijeme u stvaranju raznih obrambenih ustanova. Lako je drža¬ 
vi boriti se u doba mira protiv Crkve, ali dođe li r a t, onda u njoj obično 
nadvlada smisao realnosti i ona zove Crkvu u pomoć. Isto tako, država 
Crkvu zove u pomoć kada se radi o širenju njena dobroga glasa među 
drugim narodima: 

»Gledajte iz bliza našu suvremenu povijest: laička se bezbožna ideo¬ 
logija razmeće s nekom bukom i često vrlo bezobrazno u periodima, kada 
domovina ne vidi da joj prijeti kakva opasnost ili kada ona u sebi goji ilu¬ 
zije sigurnosti, ali ona spušta svoj glas, trapi svoje neumjerene želje, čini 
političkom realizmu potrebite koncesije kada životna opasnost 
zaprijeti zemlji. U takvoj opasnosti, koja zahtijeva sveto jedinstvo 
svih, vjera... umnožava svoje energije i nalazi u sebi samoj sve one potrep¬ 
štine koje može donijeti naciji. Nitko se skoro tomu ne čudi i država 
s e, makar kako laička bila, obraća na službenike vjere... Ali 
se laička ideologija prestaje nadmetati u tim tragičnim časovima. Zašto 
se dakle ova protu-Crkva neugodnije osjeća od Crkve kada valja raditi za 
sveopće dobro?« ( G.C.P ., str. 253-254) 

»U aktivnost se misionara, vjesnike jedne posve druge 
filozofije (a ne laičke), povjerava naša nacionalna diplomacija pri širenju 
našega utjecaja: aktivnost isusovaca u Beyrouthu, marijanista u Japanu, 
otaca Sv. Duha u ekvatorijalnoj Africi, braće Kršćanskih škola u sredoze¬ 
mnom Istoku, dominikanaca u Jeruzalemu i u Mezopotamiji, asumpcioni- 
sta na Balkanu, lazarista na Arhipelagu i u Siriji, svećenika Stranih misija 
na krajnjem Istoku, marista u Oceaniji« ( G.C.P ., str. 282-253). 

I mnogi katolički političari, ne poznavajući dobro nauk Crkve, drže 
da se sva Kristova načela ne mogu primijeniti na državnu politiku. Neu¬ 
pućeni su jer ne znaju razlikovati između zapovijedi i 
evanđeoskih savjeta. Samo se prvi imaju primijeniti na državnu 
politiku: 

»Evanđeoski se savjeti nikada ne nameću kao životno pravilo nacio¬ 
nalnim zajednicama. I u teološkim poglavljima srednjega vijeka, u kojima 
se govori o ratnome pravu, mogli bismo čitati da je vladar moralno obve¬ 
zan ne ostaviti nekažnjenim nepravde koje je susjedna zemlja nanijela na 
štetu njegove zemlje, jer ostaviti ih nekažnjene značilo bi da lišava svakoga 
pojedinog od svojih podanika onih naknada na koje ima pravo, a vladaru 
nije dozvoljeno da svojim podanicima nameće (nepotrebna) djela samo¬ 
zataje.« 

Sve u svemu, Crkva je najveća dobročiniteljica države i posve su neu¬ 
pućeni oni koji to još ne znaju. To je već tvrdio sv. Augustin, a Leon XIII. 
je ponovio te riječi velikoga crkvenog oca: 

»Lažna mudrost nekih političkih filozofa tvrdi da je nauk Kristov pro¬ 
tivan dobru države. Neka nam ovi filozofi daju armiju vojnika, kao što ih 
nauk Kristov može učiniti, neka nam daju guvernere provincija, učitelje, 
sluge, kraljeve, suce, napokon građane koji su vjerni u plaćanju poreza i 
pobiratelje carine kakve ih želi kršćanstvo; neka se onda usude reći da je 
Kristov nauk u protuslovlju s državom! Ali ne, neka radije reknu da je ovaj 
nauk za državu, ako se vjerno vrši, vrelo velikoga blagostanja.« 

»Tako govori pisac Božje Države iu ovim se stranicama du¬ 
hovna vlast - vlast čija je glavna zadaća zadobiti nebeska i vječna dobra 
- izražava i pokazuje kao radnik za ono vremenito blago¬ 
stanje, koje spada u bliži i glavni cilj države« ( G.C.P. , str. 29). 

457. (XIII.) - Moderna država i njene dužnosti (vidi br. 144.c). 

Katolicizam, Crkva, blagodat su za državu. Podjela vlasti omogućuje 
jednoj i drugoj harmoničan razvoj, a jer su obje od Boga, ne može doći do 
ozbiljnih konflikata između njih. Ljudski rod nažalost nije uvijek htio slijedi¬ 
ti katolički nauk o ovim djelokruzima izato u povijesti vidimo 
pokušaje državne vlasti da se »oslobodi« od Cr¬ 
kve. Ljudi su govorili da je crkvena vlast pristrana i kako se ne zna prila¬ 
goditi potrebama pojedinih naroda. Što se dogodilo? Stvorile su se narodne 
crkve i one su istom postale pravim robinjama bezbroja malih vladarčića: 

»Kroz tri stotine godina Europa je malo-pomalo zaboravila daje cezar 
imao biti u svojoj kući gospodarom isto kao što i Bog u svojoj i da cezar ne 
smije biti kod Boga gospodarom. Suverenost cara (ruskoga) i kralja (en¬ 
gleskoga) i suverenost bezbroja velikih i malih vladara u Njemačkoj htjede 
vladati i vladaše zaista vjerskim teritorijalnim institucijama. Na ruševina¬ 
ma ove univerzalne Crkve, koju je zamislio srednji vijek i koju je sagradio, 
razmrvile su se, pune naivna i prevarena veselja da su oslobođene od Rima, 
vladarima podložne crkve. Ista iluzija, iako nije za sobom povukla krajnje 
konzekvence, vladala je kod francuskih galikanaca: ovi otvoriše kraljevskoj 
moći vrata svetišta, vrata koncila i vrata konklava sa sklonošću koja je na 
osobit način sramotila neovisnost duhovne vlasti. I filozofi su se za njima 
poveli; neka nastoji da je njena Crkva dobro sluša, glasio je savjet koji je 
Voltaire davao Katarini II.; jozefinizam, jedan od najprefriganijih sustava, 
što ih je povijest poznavala, izrabljivanja duhovne vlasti od vremenite, po¬ 
zdravljali su prosvijetljeni duhovi na obalama Seine; i pisac se je Druš¬ 
tvenoga sporazuma (Rousseau) pokazao vrlo strog prema nauku 
Evanđelja koji je ‘odijelivši teološki sustav od političkoga prouzrokovao’ 
državama unutarnje prepirke i time se pokazalo da više škodi negoli koristi 
snažnoj konstituciji države« (G.C.P., str. 79). 

»Moderna« država prošla je kroz tu fazu i iskustvo je dovelo mnoge 
suvremene mislioce do osvjedočenja da Crkva ne može postati nikada ro¬ 
binjom države. Ovi su se približili kršćanskom nauku jer razlikuju dvije 
vlasti: duhovnu i vremenitu. No zaustavili su se na polovini puta, govoreći 
da je vjera privatna stvar i da modernu državu nimalo ne zanima¬ 
ju vjerska pitanja: 

»Mi imamo danas modernu državu, to jest državu koja se uglavnom 
ne zanima za nadzemaljsku sudbinu svakoga od svojih članova, koja se 
cjenka ili koja ne daje svoju pripomoć duhovnoj vlasti da ova upravi ove 
sudbine prema nadnaravnom svijetu i koja se pomalo priučava, dosljed¬ 
no ili formalno, da smatra vjeru za privatnu stvar...« 
(G.C.P., str. 29). 

Ako dakle »moderna« država ne želi da se duhovna miješa u njezine 
poslove, ali ako ona priznaje da ova de facto postoji, vremenita vlast mora 
nastojati da ova distinkcija obje vlasti ostane netaknuta i da se zatim ne 
ponaša kao da duhovna vlast ne bi uopće ni postojala: 

»Da duhovna vlast uzmogne s moralnim sredstvima kojima raspolaže 
pospješivati dobar napredak civilnoga društva, kako li se mora država, una¬ 
toč svojim ‘modernim’ načelima, ponašati prema ovoj vlasti? Naš će odgo¬ 
vor biti ovaj: Jer država nedvojbeno koegzistira s duhovnom vlašću, to ona 
u prvom redu mora bdjeti nad tim da razlika između obiju vlasti, duhovne 
i vremenite, i oba društva, vjerskoga i civilnoga, bude striktno pridržana; u 
drugom redu ...ona mora bdjeti da ovo razlikovanje ne dovede nikada do 
toga da se obe pole ponašaju kao da jedna ne bi znala za opstanak druge ili 
da ne bi dovelo do međusobnoga nepoznavanja, do međusobne šutnje. Ova 
razlika neka bude naprotiv poradi zajedničkoga sklada, ishodišna točka za 
neke dogovore i za neke mogućnosti sporazuma« ( G.C.P , str. 30). 

Moderna država stoji na stajalištu slobode. Ona mora, prema tome, 
podijeliti slobodu svakom pojedincu i zajednici koja ne radi protiv općega 
dobra - cilja države. Katolička Crkva zahtijeva od svojih vjernika da se po¬ 
koravaju svakoj legalnoj vlasti; Crkva ima dakle pravo na građansku slobodu. 
Istina je, njoj nisu simpatični principi moderne države jer ovi stoje na stajali¬ 
štu slobode vjeroispovijesti. Katolička Crkva zna da ju je Krist osnovao i ona 
radi toga ne može dopustiti da se laž širi uz istinu. No budući da «moderna« 
država de facto postoji, Crkva, da izbjegne veće zlo, računa s njom kao činje¬ 
nicom. Crkva se okorišćuje državnim principom slobode, ali ona pri tome 
upozorava vjernike da moraju težiti za drugim, boljim državnim poretkom 
u kojem će odnos Crkve i države biti sličan odnosu duše i tijela: »Teoretski 
smatrati apsolutnu slobodu ideja i vjera kao ideal u sebi značilo bi za¬ 
boraviti ideal, koji je označio Krist, a to je naprotiv 

slobodna harmonija misli i duša u veličajnom jedinstvu jednoga, samoga i 
istoga slobodno izabranoga tora...« ( G.C.P ., str. 119-120). 

»Biti iskreno privržen jednom režimu (veli kardinal Mercier, koji po¬ 
čiva na sada neuklonjivoj razlici vjeroispovijesti - što je bit moderne drža¬ 
ve - karakteristika je razborita i pozitivna duha, ali se jedna čista 
praktična smjernica ne smije izdići do visine 
jednoga sveopćeg pravila; trebalo je naprotiv postojećim či¬ 
njenicama suprotstaviti pravne činjenice, istaknuti neodgodivu privilegiju 
istine i ne pretvoriti u politički ideal jedno prolazno stanje koje je dovelo 
Crkvu da ga ova samo tolerira« ( G.C.P ., str. 128-129). 

Crkva tako tolerira mnoge konstitucije i traži od katolika 
da se postave na legalnu b a z u, da se zakunu na Ustav i 
da se posluže svim onim sloboštinama koje njima, kao 
i ostalim svjetovnim nazorima, daje Ustav: »Da je uistinu u Belgiji 1830. 
proklamacija nekih načela slobode dala katolicima najprikladniji okvir da 
se njihova Crkva uzmogne rascvasti, prvi im je Rim udijelio pravo da tako 
misle kada je Grgur XVI., obaviješten od kardinala Sterxa, izjavio da ga 
belgijski Ustav nimalo ne zabrinjava; i Adolf Dechamps će moći 1856. 
zatražiti od ljevice da iznese samo jednu papinsku riječ o neskladu između 
javnoga belgijskog prava i katoličkih načela, jedan jedini papinski glas koji 
bi zabranio da se zakune Karti « (G.C.P., str. 20). 

»Van Bommel bijaše dobar teolog i posve je jasno izrekao da ne sma¬ 
tra pod riječju tolerancija vjersku ili dogmatsku tolerantnost, jer je ta ne- 
smisao, već civilnu i praktičnu koja postoji među članovima raznih vjero¬ 
ispovijesti.« 

»Tražeći potpunu slobodu poduke i novinstva«, pisaše u veljači 1830. 
Felix de Merode nunciju, »mi ne želimo zasađivati niti polijevati pogub¬ 
ne biljke, otrovne i smrtne hrane, već (tražimo) takav poredak koji nam 
ostavlja slobodu da kultiviramo našu hranu i koji nam nameće žrtvu da i 
neprijatelju damo slobodu, da sije kukolj među dobrim sjemenom. M i 
tražimo mjesto drugoga poretka koji bi jedinom 
neprijatelju ostavio slobodne ruke.« 

»Htjeti slobodu vjeroispovijesti«, propovijedahu sa svoje strane od 
godine 1828. novine Katolik Nizozemske (Le Catholique des Bays-Bas ), 
ne znači priznati da ima više pravih; i htjeti slobodu mišljenja ne znači 
priznati da su sva mišljenja jednako dobra. Hoću sveopću slobo¬ 
du, ne kao dobrobit, već kao manje zlo, usporedimo 
li ga s opasnošću koja prijeti, ako političkoj vlasti ostavimo prosuđivanje 
dobra i zla, čiji službenici u najviše slučajeva udaraju po istini tvrdeći da 
je ova pogubna, a neće nikada udariti zabludu, već će je oni možda i činiti 
jačom negoli je ikada bila. Svagdje gdje je društvo prestalo imati samo jed- 

nu vjeroispovijest, pozitivno kršćanstvo prestaje biti socijalnim zakonom, 
a država, nužni izričaj svih potreba društva, zadovoljava se štititi civilnu 
sigurnost svih građana bez razlike« ( G.C.P ., str. 116). 

U modernoj državi katolici imaju pravo na slobodu. »Bez slobode po- 
duke ne bi im više preostala mogućnost da predaju svojoj djeci vjeru u svoj 
čistoći; bez slobode tiska ne bi im ostala sloboda da brane svoja vjerovanja 
i svoja djela, ni da iznašaju svoja načela prema potrebi vremena, ni da se 
opru svojevolji i despotizmu; napokon bi se oni, bez slobode vjerskih nazo¬ 
ra, morali pognuti pod jarmom nazora onih koji će se izmjenjivati u vlasti. 
Katolici neće moći biti sami slobodni, sloboda svih postala je potrebnim 
uvjetom njihove slobode.« Robiano de Borsbeck u Courrier de la Meuse 
od 22. II. 1830., str. 112) 

Dobre su bile u Belgiji posljedice ove slobode. »Sretne godine nastaše 
za belgijske katolike: prva uporaba njihove slobode bila je uspostava Lou- 
vainskoga sveučilišta god. 1834. i 1835. Upravo tamo gdje je htio vladati 
jozefinizam, vidio se je trijumf autonomije naučavajuće, misleće i učene 
Crkve« {G.C.P ., str. 120). 68 

6. IZVATCI IZ KNJIGE KATOLICIZAM I POLITIKA 
od Georgesa Goyaua 

CRKVA, KATOLIČKA AKCIJA, STRANAČKA POLITIKA 69 

458. (XIII.) - Dužnost je katolika baviti se politikom. 70 i vldlbr - 115a ) 

Moderna država daje katolicima slobodu. Žele li, dakle, da katolička 
načela budu priznata u javnom životu, to se oni moraju baviti politikom. 
Na taj će način koristiti i samoj vjeri. »Njihova je zadaća bila da se mije¬ 
šaju u borbu, da traže mjesto na forumu pod vedrim nebom, da uzmognu 
ispovijedati svoj credo« {G.C.P, str. 98). 

Talijanska je Pučka stranka to dokazala i rad je ovih katolika bio pun 
idealizma. Nitko im ne smije predbaciti što su oni i zasjeli na ministar¬ 
ske stolice i zauzeli odlična mjesta u javnom životu. Bilo je to na korist 
katolicizmu i vremenitom narodnom blagostanju: »Kada nam sama igra 

68 Ovdje završava treći i posljednji nastavak opširnog članka Katolicizam i politika što ga je Ivan Merz 
objavio u Katoličkom listu br. 16, 17, 18, 1924. g. U pripremi toga članka služio se knjigom francuskog 
autora G. Goyau-a Catholicisme et politique. Međutim iz iste knjige Merz je preveo još nekolika 
važnih dijelova o toj tematici što je uklopio u ovu svoju studiju. U nastavku slijedi taj dio koji je ujedno 
i završetak njegove studije. 

69 Ovo poglavlje koje je ujedno i posljednje u ovoj studiji Ivana Merza o načelima katoličke političke 
akcije, Merz je pripremio i nadopunio opširnim citatima iz djela G. Goyaua Katolicizam i politika. 
Oznake stranica nakon svakoga od brojnih citata odnose se na tu knjigu. 

70 O kobnim posljedicama abstencionizma (ljudi koji ne žele glasovati) u Francuskoj vidi statistiku u 
Couletovoj knjizi: L'Eglise et le probleme politique (str. 63-68). 

parlamentarnih kuloara daje sredstvo da donesemo kršćanskom narodu 
neke reforme i neke napretke i da se uliju u sam život naroda u ime držav¬ 
ne vlasti dobrotvorni zahtjevi evanđeoskoga duha bratstva, prije bi takvo 
odricanje (visokoga položaja), kada čovjeka iščekuju takve perspektive, 
bilo čin izdajstva negoli čin kreposti (str. 205-206). Katolički političar 
treba načiniti što veći prodor u neprodirnu pregradu koja se je postavila 
između nacionalne realnosti i kršćanskoga ideala« ( G.C.P. , str. 207). 

No prije negoli će katolici stupiti sa svojim načelima u političku arenu 
moraju biti dobro organizirani na svim mogućim područjima. Moraju zatim 
imati velik broj načelno izgrađenih ljudi koji će za sobom imati vojsku dobro 
odgojenih birača. Oni moraju doći u parlament osvjedočeni da neće diskre¬ 
ditirati načela koja zastupaju. Najbolji nam primjer o tome pruža Italija gdje 
je Leon XIII. zabranio katolicima da idu u parlament prije negoli se konsoli¬ 
diraju, odgoje i priprave u svojim mnogobrojnim organizacijama. 

458a. Budući da su slijedili smjernice Svete Stolice, bilo je njihovo 
djelo blagoslovljeno i dovinuli su se političke moći. (vidi br. 43, 427) 

»Izdaleka također s mnogo većom jasnoćom mjerimo uslugu koju je 
učinio Leon XIII. talijanskom katolicizmu nametnuvši njegovim već buj¬ 
nim energijama dugi period sabranosti, učenja, razmatranja, apostolskoga 
djelovanja « (G.C.P., str. 207). 

»Ali postojaše u Italiji jedna točka gdje su se izgrađivali pozitivni pro¬ 
grami socijalne reforme: to bijaše Vatikan pape Leona XIII. Ovi programi, 
pokazivani i neprestano obrađivani od Djela Kongresa (Opera dei Congre- 
ssi ), nalazili su se u poslanicama koje je sažaljenje vlastitih biskupa slalo 
nesretnoj Siciliji; mladi katolici, vidjevši iza sebe tolika trpljenja, a pred 
sobom toliko posla, osjećahu da postaju tribunima. Oni ne posjedovaše 
ni jedno sjedište u Zastupničkom domu i nije im bilo dozvoljeno da traže 
samo jedno i upravo je na njihove kongrese gledala Italija, prema njihovim 
je kongresima naćulila uši da pročita s njihovih usana... neke metode koje 
bi bile kadre popraviti nepravdu i pridići dostojanstvo radnika. To bijaše 
za Katoličku akciju velebna disciplina; Leon XIII., majstorskom gestom 
kojom joj je označio djelokrug, dao je ovoj akciji divotnu školu. ‘Koliko li 
će nas dugo Papa držati u školi?’ mrmljahu neki nestrpljivci; kasnije razu- 
mješe vrijednost školovanja i prestadoše se tužiti kada su ga razumjeli. Jer 
za vrijeme burnih, teških godina u kojima se je kasnije stvaralo vodstvo 
buduće političke stranke, dobre bi volje katolika koje su prokrčivale put 
ovoj budućnosti bile samo kržljave da ih nije u naporu posla držala nepre¬ 
stana potreba socijalnoga rada, na koji ih je negda uputio Leon XIII. Kada 
im bi dozvoljeno, nakon one duge priprave da stupe u parlament, to bija¬ 
hu u osobi katoličkih političara vješti sociolozi koji su se već dugo izučili 

u ekonomskim pitanjima... Njihov se socijalni odgoj nije morao vršiti u 
parlamentarnoj atmosferi; moraju zahvaliti Leonu XIII. da je taj odgoj već 
bio dovršen kada su započeli udisati ovu atmosferu. On je polako, organski 
dozrijevao pod vodstvom katoličke misli; on se je osnivao na principima, 
on je imao načela« ( G.C.P. , str. 209). 71 

Danas Talijani uviđaju veliku korist od toga što su slijedili papinske 
smjernice 721 

»Oni su toga bili tako svjesni, tako su bili zahvalni Leonu XIII. da su 
neke katoličke organizacije slavile godišnjicu enciklike Rerum novarum 
kao što se slavi rođendan; ova je enciklika skrivala cijeli program javnoga 
života koji je imao dopustiti talijanskim katolicima, postavši jednom za¬ 
stupnicima, da učine Boga zakonodavcem« ( G.C.P. , str. 210). 

Katolici nemaju samo pravo već i dužnost da se bave politikom, a i 
sami biskupi mogu podsjetiti vjernike da ne biraju zastupnike koji bi mo¬ 
gli škoditi Crkvi. (Vidi br. 68 te Acta Apostolicae Sedis od 9. XI. 1918.; 
99). No ima slučajeva kada je najrazboritije da se biskupi tim pravom ne 
posluže: »Ne može se poreći da su u principu biskupi osobito kvalificirani 
podsjetiti vjernike da kod ispunjavanja građanskih dužnosti dolazi u obzir 
moralna svijest. Mons. Ferrata (pariški nuncij) je zapisao 73 : ‘Ove su izbor¬ 
ne stvari vrlo delikatne, osobito u Francuskoj, i biskupi moraju biti vrlo 
strpljivi i vrlo oprezni ako ne žele da postignu uspjeh koji je posve oprečan 
onom za kojim teže. U realnosti, u najvećem dijelu departmana direktna 
i javna intervencija biskupa u izborne poslove ne koristi samo konzerva¬ 
tivnoj stvari, već joj prije škodi. Svi su razboriti katolici toga naziranja, a 


71 I sam don Sturzo, ex-leader tal. Pučke stranke, to nedavno zanosno priznade: »Ova dugačka poli¬ 
tička apstinencija rodila je drugom korišću - silnim razvojem socijalne svijesti i socijalne organizacije 
tal. katolika, što je bilo granitnim temeljem formacije i zamjernom razvoju tal. Pučke stranke.« (v. br. 
427) [Jadran od 29. III. 1924., str. 4) 

72 Nedavno su talijanski katolici ponovno poslušali Sv. Oca: odijelili su Katoličku akciju od političke 
stranke, i to još u doba kada je Pučka stranka bila jaka i kada se nije moglo točno predvidjeti koju će 
zbrku unijeti Mussolinijev fašizam u redove te moćne stranke. Evo što o tome veli rimski dopisnik 
dnevnika La Croix (26. III. 1924.): Kada je prije fašističkoga nastupa papa Pio XI. poduzeo s toliko 
snage i odlučnosti organizaciju Katoličke akcije, ništa nije moglo djelovati da se naslute velike opreke 
koje će dijeliti na političkom području katolike, jednako odane svojoj zemlji, jednako privržene veli¬ 
kim vjerskim i socijalnim interesima. 

Također se danas papinska inicijativa čini dva puta providencijalnom. U ovoj mnogo jasnijoj sferi 
(tj. Katoličkoj akciji), gdje pripremaju, velikim odgojnim naporom, izvjesniju budućnost, talijanski 
katolici ponovno nalaze, izvan i iznad politike, svoje duhovno bratstvo. Ali ne bacajući više u stranačke 
zgode i nezgode svoje »katoličko« ime, oni nimalo ne kompromitiraju Crkvu s pobjedama ili porazima 
ove ili one grupe građana. 

Ovaj je rezultat to zajamčeniji što Sveta Stolica nije čekala na sadašnju vrlo nezgodnu situaciju 
da naredi svećenstvu najveću rezervu u političkom području. Posebne su preporuke, govoreći o toj 
stvari, poslane biskupima koje opetuju one što su ih primili već od 1919. Jedna je okružnica kardinala 
Laurentija obnovila za redovnike ove temeljne poduke. (Vidi br. 438.) 

73 Remek-djelo jednoga od najvećih vatikanskih diplomata, koje preporučujemo svakome koji hoće 
da upoznati uzvišene ideje - vodilje prave crkvene politike. 

iskustvo to potvrđuje.’ Kada katolici žele postići uspjeh na vjerskom polju, 
moraju često zatajiti opravdana stranačko-politička mnijenja i postaviti se 
prema državi na legalnu bazu. Laici neka ‘ostave po strani svoje privatne 
i sekundarne interese, političke interese, ma kako oni opravdani bili, neka 
odustanu od sistematske opozicije protiv vlasti koja postoji i, što je glav¬ 
no, oni ne smiju poistovjetiti ovu opoziciju sa samom katoličkom stvari . 
Zastupnici neka se postave na legalno stajalište ako žele braniti interese 
vjere« ( G.C.P. , str. 168). 

459. (XIII.) - Katolički političari moraju 
težiti za svetošću. [vidi br. 258a) 

Iako rad katoličkih političara te stranaka koje stoje na kršćanskim 
temeljima ne spada pod ingerenciju Crkve i hijerarhije ukoliko se ne tiče 
vjere i morala, to se ipak na poseban način traži od političkih vođa da budu 
uzornim katolicima. Oni moraju osječati s Crkvom (sentire cum Ecclesia), 
moraju do dna duše biti prožeti crkvenim duhom. Jer gdje će ovi crpsti 
ispravna načela o značenju obitelji, države, Crkve, negoli u kršćanskoj fi¬ 
lozofiji i teologiji te u enciklikama i inim smjernicama koje je izdala Sveta 
Stolica u prošlim vjekovima, a izdaje ih još i danas? Ako jedino tu može 
političar crpsti ispravna načela za svoj rad, razumljivo je da mora s istim 
strahopočitanjem primati i proučavati one smjernice Svete Stolice koje na 
primjer govore o vjerskoj obnovi pojedinaca, obitelji i društva; koje govore 
o značenju Trećega reda sv. Franje za obnovu ljudskoga društva, o temelj¬ 
nim načelima Katoličke akcije, o poštivanju svetaca, o molenju sv. krunice, 
čestu i svagdanjem primanju sv. pričesti... Prima li katolički političar samo 
smjernice koje sežu u socijalno i državo pravno područje, a zanemaruje 
one koje se tiču asketskoga odgoja, mistike i dr., to može biti uvjeren da 
ne zida na čvrstu temelju i da Bog neće blagosloviti njegov rad. 

Kada otvorimo političke anale drugih naroda i zavirimo u unutarnji 
život katoličkih političara, to nam se razotkriva tajna njihova uspjeha. Evo 
npr. što je napisao Beslay (+1883.), glavni urednik dnevnika Le Frangais : 

»Lišavam se ovom izjavom... svakoga prava na uspjeh koji može postići 
poduzeće mojih novina. Obvezujem se, dakle, da ću raditi ne tražeći inte¬ 
res, osobnu slavu, unaprijed radosno prihvaćajući sva razočaranja, nezgode i 
samo uništenje moga djela. Molim Boga da sve što činim za potrebe društva 
bude učinjeno na njegovu čistu i jedinu slavu i da mi jedini uspjeh bude, 
udijelivši mi milost, da izravno dođem u nebo unatoč mojim mnogim i ve¬ 
likim grijesima, i da odgojim svoju djecu kao dobre kršćane. Predajem ovu 
izjavu svetoj Djevici i svetom Josipu da je učine vrijednom u čast Svetoga 
Trojstva kojem se posvećujem na osobit način« (G.C.P, str. 153). 

Isti je Beslay jednom nakon dvanaestosatnoga rada u uredu ležao na 
daski. Jednom je prijatelju koji ga je tako zatekao rekao: »Jer se protjeruju 
naši redovnici, trebamo prikazati Bogu istu množinu trapljenja i molitava« 
(G.C.P, str. 141). 

Sam Thureau-Dangin, osnivač toga lista, pisao je 1884. mons. Hul- 
stu, rektoru Katoličkoga sveučilišta: »Što htjedosmo, bilo je da služimo 
Crkvi i da je služimo sa sredstvima i idejama što nam se učine zgodnima za 
naše vrijeme... i da je služimo kod one publike do koje nisu dopirale druge 
vjerske novine...« ( G.C.P. , str. 152). 

Sam Georges Goyau nadalje tvrdi: »U kršćanskom društvu nema ne¬ 
premostivih zidova između molitve i spekulacije jednih i akcije drugih; 
jedni kotači zalaze u druge, sve se to međusobno potpomaže u jednoj vezi 
koja, tvoreći ljepotu jednoga jedinstva, zanosno šalje prema istom Bogu 
raznolikost poštivanja« (G.C.P, str. 211). 

»Želimo li definirati aspiracije koje prožimaju neke članove Pučke 
stranke (talijanske) imao bih samo citirati nekoje smjernice kojima je Leon 
XIII. u jednoj epohalnoj enciklici označio ulogu Trećega reda sv. Franje. 
Prema takvoj definiciji politika seže... u sfere mistike, kao što se je to uvijek 
dešavalo u povijesti kada je talijanski narod stvarao nešto veliko « (G.C.P, 
str. 212). (vidi br. 121) 

460. (XIII.) - c) Crkva i Katolička akcija moraju stajati 
izvan i iznad stranačke politike. (vidi br. 321a) 

Vrlo su poučna ona mjesta u Goyauvoj knjizi koja nam donose prikaz 
o odnosu prema Crkvi koji su zauzimali pojedini državni i politički sistemi. 
Kobnim je posljedicama urodilo po Crkvu, a i po političke stranke, kada 
su ljudi počeli međusobno vezati interese obiju. Crkvi je svejedno kakav 
državni oblik narod izabere; njoj je svejedno da li su institucije demokratske 
ili ne, da li je monarhija ili republika; ona od države zahtijeva da poštuje i 
potpomaže kršćansko ćudoređe i da štiti ona prava Crkve koja je pripadaju. 
Isto tako Crkva želi da sve one katoličke organizacije koje spadaju pod njenu 
izravnu kompetenciju i za koje ona pred Bogom odgovara - dakle i Katolička 
akcija - budu izvan i iznad političkih i izbornih interesa. Gdje se to pravilo 
ne poštuje, može se dogoditi da Crkva radi političkih uspjeha ili neuspjeha 
vlada i stranaka izgubi svoj utjecaj i da razna sredstva njena pastoralnoga 
rada naiđu na otpor drukčije orijentiranih narodnih slojeva. 

Evo jednoga primjera koji nam pokazuje zašto je katolicizam izgu¬ 
bio u XIX. stoljeću u postrevolucionarnoj Francuskoj povjerenje narod¬ 
nih masa. Takozvana konzervativna stranka identificirala je obranu Crkve 
s konzervativno individualističko-kapitalističkim socijalnim poretkom. 
Stranka dakle, koja je branila prava vjere, istodobno je bila prožeta ne- 

kršćanskim individualizmom, koji je iscrpljivao snagu francuskoga naro¬ 
da. Razumljivo je da bijedni slojevi nisu znali razlikovati dobro od zla u 
programu konzervativaca i oni su zbog socijalnih nazora svojih protivnika 
odbacili i njihov vjerski program. I sav ovaj »konzervativizam« vjerski i so¬ 
cijalni pričinjao se narodu kao jedan jedinstven blok. Teško je bilo javnom 
mnijenju raščlaniti ovaj blok i uvjeriti se u jasno protuslovlju koje postoji 
između načela revolucionarnoga individualizma, koja su osnovala socijalnu 
zgradu što su je kanili »konzervirati«, i načela pravednosti i bratstva, nei- 
zbježivo vezani uz vjerski Credo, koji su također htjeli da »konzerviraju«. 
(...) Socijalni je sloj, u kojem je narod htio vidjeti zastupnike katolicizma, 
bio na koncu konca učenik i štićenik filozofije Francuske revolucije i evo 
razloga zašto se je pričinjalo da njegov katolicizam ima sve oznake veriga 
socijalnoga napretka...« 74 ( G.C.P. , str. 62). 

Istu su pogrešku učinili mnogi francuski katolički krugovi koji su dr¬ 
žali da je spas vjere usko povezan s tradicionalnim francuskim monarhi¬ 
stičkim sistemom. »Ovi su i dalje mislili da su Crkva i stara monarhija još 
uvijek virtualno povezani nerazrješivim sponama i da bi trebalo probuditi 
u dnu duša svijest o ovim sponama...« ( G.C.P. , str. 138). 

Interesi vjere i stranke ne smiju se miješati. Inače iz političkih izlika 
napada se vjera. Već je spomenuti kardinal Ferrata, uvidjevši kobne po¬ 
sljedice te veze između vjere i stranačke politike, »bdio nad tim da vjera 
bude odijeljena od politike« [G.C.P., str. 165). U svojim spisima doslovno 
veli: »Moradoh Svetu Stolicu i katolike osloboditi svake spone koja ih je 
povezivala sa starim strankama« [G.C.P, str. 166). 

»On je htio spriječiti da vjera, htijući uskrisiti stranke, koje su bez 
dvojbe poštivanja vrijedne, ali izumrle u svijesti naroda, ne siđe s njima u 
grob ili barem ne izgubi svoja prava na mladost i na život.« Goyau nazivlje 
ove tradicije političke neovisnosti Crkve zgodnim imenom virginite poli- 
titque - politička neoskvrnjenost. 

»Vrio se često događa da se politička stranka upušta u kompromise; 
štetno djeluje na ugled Crkve ako su obje tako usko povezane da napo¬ 
sljetku izgleda da sama Crkva čini kompromise. Thureau-Daugin trpio 


74 Istu je misao nedavno izrekao francuski biskup Jullien u svojoj poslanici vjernicima: »Prva stvar što 
nam se čini i koju valja provesti, naša predraga braćo, jest da odijelimo vjeru i Crkvu od svakoga kom¬ 
promisa sa strankama. U prošlosti, mi to i odviše dobro znamo, historijska je veza između katolicizma 
i političkoga i socijalnoga konzervatizma, baštinjena od propalih režima, služila kao razlog, da ne velim 
izlikom, jednom nasilnom zakonodavstvu. Odsada katolici imaju slobodno polje kao i drugi da biraju 
između raznih oblika vladavine. Ni jedna nije protuslovna, razumije se, ako je u skladu s pravom o 
njihovoj vjeri. Pa makar koji oblik oni više voljeli, to im je zabranjeno da poistovjećuju interese vjere 
s interesima njihove stranke. Da se uzmogne oprijeti ovoj konfuziji, koja je dozvolila protivnicima da 
ošinu vjeru preko politike, to je genij Leona XIII. predviđajući dao katolicima savjet, a ovi su to mogli 
bez štete učiniti, da pristanu uz postojeći režim...« (Pastoralno pismo mons. Jullien, biskupa Arrasa. 
Vidi Doc. cath. 18. III. 1922., str. 645-646.) 

je zbog te uspomene, kao što je trpio zbog svega što mu se je činilo da 
ponizuje katoličku ideju na stajalište jedne plaćenice, prodavajući svoju 
pripomoć ljudskim vlastima u zamjenu za neke često prividne darove ili za 
neka obećanja...« ( G.C.P. , str. 151) 

»Kao što je papinstvo nekada za vrijeme apsolutističkih monarhija 
spriječilo vjeru da postane stvar države, isto tako danas pod demokratskim 
vladarima ono mora spriječiti vjeru da postane stranačka stvar-, i kada po¬ 
litičari, pa makar oni u dnu srca bili duboko pobožni, uspostave intimnu 
solidarnost između svojih načela i svoje vjere, ako prijeti opasnost da bi se 
u očima javnosti njihova vjera mogla pričinjati kao sredstvo njihove politi¬ 
ke, potrebno je da Sveta Stolica i njezin zastupnik, udaljivši od sebe svaku 
sukrivnju, izdignu iznad svih ljudskih slučajnosti ono kršćanstvo koje ču¬ 
vaju« [G.C.P. , str. 166). 

Sto se je moglo reći za samu Crkvu usput konstatira G. Goyau i za 
Katoličku akciju. Prikazuje kako je Leon XIII. na genijalan način riješio 
glavne političke poteškoće francuskih katolika. Papa je pokazao da Crkva 
nema ništa protiv francuskoga političkog sistema, da je njoj indiferentno 
bila u Francuskoj republika ili monarhija, ali da se svaka vlast mora bri¬ 
nuti za niže slojeve i da ekonomski poredak postavi na pravedne temelje. 
Ideje enciklike Rerum novarum nisu bile od svih katolika oduševljeno pri¬ 
mljene. Henri Bazine, prvi predsjednik Katoličkoga udruženja francuske 
omladine [Association catholique de la jeunesse francaise), postao je apo¬ 
stolom Papinih smjernica i Bog je blagoslovio njegov rad. U ovoj je vrlo 
moćnoj organizaciji stranačka politika posve isključena i ova organizacija 
na taj način prodire i u one krugove koji zbog oprečnih političkih načela 
ne bi htjeli da prime ni ono ispravno što bi u savjesti bili dužni prigrliti s 
oduševljenjem i zanosom. 

»Upute pape Leona XIII., govor grofa Alberta de Muna u St. Eti- 
ennu, imali su zadaću ukloniti one nesporazume zbog kojih se je činilo da 
je Crkva neprijateljica režima. Da se skrate nekoje zbrke, da se razdvoje 
neke solidarnosti koje Crkva odsada drži da je kompromitiraju, potreban 
je bio jedan od onih mlazova svjetla koji naglo razderu oblačno obzorje: 
Leon XIII. učinio je ovu uslugu francuskom katolicizmu. Među mladima 
koji su slijedili s ljubavlju, sa žarkom odanošću ovu tako novu gestu veli¬ 
koga Pape, bijaše Henri Bazine « [G.C.P, str. 187). 

Tako dugo dok se je mogla brkati vjerska stvar sa željama stranaka 
koje su za Francusku snivale o jednom drugom ustavu, francuski je kato¬ 
licizam bio sumnjiv cijelom jednom dijelu narodnoga mnijenja, ne poradi 
Evanđelja koje je naviješteno, već poradi aspiracija koje su mu se pripisi- 

vale i poradi razloga više političkih negoli filozofskih, više zemnih negoli 
metafizičkih« ( G.C.P., str. 188). 75 

461. (XIII.) - Blagodat papinstva u političkom pogledu, (vidi br. 43a) 76 
G. Goyau nije ovoj temi posvetio posebno poglavlje. No prikazujući 
političke ideje velikoga katoličkog filozofa Josepha de Maistrea, to nas 
usput uvjerava o veličajnoj političkoj misiji papinstva. Maistre je pokazao 
svojim suvremenicima koji su još uvijek bili opojeni predrasudama Fran¬ 
cuske revolucije značenje papinstva - te jedine duhovne vlasti koja je kroz 
vjekove stajala iznad svih slučajnosti povijesnoga razvoja. Maistre pokazuje 
značenje papinstva u srednjem vijeku i svojim djelima pripravlja put utje¬ 
caju onih papa koji su postali posrednicima između duhovne i vremenite 
vlasti te između imućnih i bijednih slojeva. Maistreov rimski duh može 
služiti kao uzor svim novim pokoljenjima katoličkih političara: 

»Isto je tako istina da je (Maistre), pišući knjigu Papa, s uživanjem 
isticao u samoj povijesti Crkve znakove suradnje koju su dali pape srednje¬ 
ga vijeka ‘civilnoj slobodi' ljudi i slavio je papinsku moć kao vrlo uspješnu 
‘uzdu’ nekim zloporabama suverenosti« ( G.C.P., str. 77). 

Maistre je »snagom svoga genija potpomagao papinstvo Pija VI., ovo 
papinstvo koje je ponižavao car Josip II. i čija su prava na Crkvu poricali 
skoro svi vladari da postane papinstvom Pija IX., papinstvom Vatikansko¬ 
ga koncila, papinstvom Leona XIII., posrednikom između dvije europske 
vlasti, posrednikom između društvenih slojeva...« (G.C.P, str. 93). 

Jedno je veće poglavlje posvećeno političkoj akciji nuncija kardinala 
Ferratija. Taj je stigao u Francusku (1891.-1896.) u vrlo teško doba. Mo- 


75 Vidi o tome članak u Životu br. 5/1924.: Katolička akcija i politička stranka - Nove smjernice 
belgijske omladine, gdje se iznosi razlog zašto Katolička akcija i politička stranka moraju biti odije¬ 
ljene. Glavna su sljedeća tri razloga: Katolička akcija kao pomoćnica Crkve ima drugi djelokrug od 
političke akcije koja je pomoćnica države. Kao što su Crkva i država neovisne jedna o drugoj, svaka 
u svom djelokrugu, a samo se u nekim zajedničkim stvarima imaju sporazumijevati, isti bi takav od¬ 
nos trebao biti između Katoličke akcije i svake političke stranke koja stoji na kršćanskim načelima. 
Drugi je razlog što Katolička akcija stoji pod vodstvom i odgovornošću Crkve, a Crkva je iznad svih 
političkih stranaka. Treba naime računati s činjenicom da nove političke smjernice mogu razdvojiti i 
najodgojenije članove Katoličke akcije, pa i same vođe, i da bi bilo kobno za Katoličku akciju kada bi 
ona oslabila poradi raznih političkih ili izbornih trzavica. Taj se je slučaj dogodio u Italiji i taj čin Svete 
Stolice što je odijelila te dvije akcije pokazao se je, kako već rekosmo, providencijalnim. Uostalom, 
ima i više čisto formalnih naredaba Svete Stolice u kojima se naglašava da Katolička akcija mora biti 
izvan svake političke stranke. (Vidi npr. o tome Odredbu Svete kongregacije za izvanredne crkvene 
poslove od 27.1. 1902., br. 374, 375.) 

Nedavno je sličnu izjavu dao don Sturzo: »Iz navedenoga slijedi da ni pojedinac ni društva Katoličke 
akcije, koji stoje pod neposrednom direktivom hijerarhije braneći katoličke principe, ne politiziraju, 
već razvijaju jednu religioznu akciju, informiraju javno mišljenje o vječnim istinama i odgajaju sa¬ 
vjesti pojedinaca o socijalnim pitanjima s gledišta katoličkih religioznih etičkih načela. I tako Crkva 
i Katolička akcija ne sudjeluju u političkoj akciji, već moralnim utjecajem brane principe religije i 
slobodu Crkve.« (Jadran, 29. III. 1924., str. 4; br. 428, 429 te 320, 321) 

76 O ovoj temi vidi: Vaussard, Enquete sur le nationalisme (Spes). 

rao je ponajprije izmiriti katolike koji su se međusobno trli zbog političkih 
opreka. Nastojao je da odijeli vjerske interese od političkih i da stekne 
povjerenje francuske vlade. Benedikt XV je pohvalio njegove Memoare i 
izjavio da »mogu služiti kao vod i kao primjer svećenicima koji su pozvani 
u diplomatsku službu« (G.C.P, str. 162-163). 

I zaista, kada čitamo ove Memoare, to nam iz svih sitnica postaje po¬ 
sve jasna miroljubiva misija papinstva. Tu nema intriga koje se obično ple¬ 
tu oko dvorova, sve je tako bistro i naravno; svaka misao i svaki čin teži za 
proširenjem Kraljevstva Božjega, za usrećenjem onoga naroda gdje nuncij 
djeluje. Iz ove se knjige razabiru »dobročinstva Crkve u svojim odnosima 
s civilnim vlastima isto kao i iskrenost njenih zastupnika« (Benedikt XV). 
(G.C.P, str. 163) 

»Njegov osobni temperament i nazore koje si je stvorio o svojim za¬ 
daćama kao nuncija činili su mons. Ferratija aktivnim pomoćnikom duha 
mira] mira između biskupa i mira između redovnika, mira između strana¬ 
ka i mira između država, mira između nadnacionalnoga učitelj stva Crkve i 
narodnih vlasti...« ( G.C.P., str. 183). 

»I ovi spisi dokazivahu da je poradi moralnoga procvata zemlje mons. 
Ferrata smatrao svoju nuncijsku službu za neprestanu suradnju s državnim 
kao i s crkvenim vlastima« (G.C.P, str. 170). 

462. (XIII.) - Žensko pravo glasa, (vidi br. 259b) 

G. Gayau je pristaša socijalnoga katolicizma. Karakteristika je ove 
socijalne struje francuskih katolika da traži političko predstavništvo za 
obitelj, stalež, udruženje. »Potreba je da se zastupa obitelj, potreba je da 
se zastupaju veliki socijalni interesi i poglavito struke: evo to su dvije te¬ 
meljne ideje socijalnih katolika« (G.C.P, str. 219). 

Suvremena je praksa pokazala da je žena povoljno utjecala u zemlja¬ 
ma gdje je imala utjecaja na zakonodavstvo, na higijenu, uvjete rada, na 
plaće (str. 220) te na zaštitu djetinjstva i na pobijanje alkoholizma (G.C.P, 
str. 218). 77 Tako je npr. u Tasmaniji te u Novom Zelandu najmanji morta¬ 
litet djece, jer žene imaju pravo glasa (G.C.P, str. 230). U Utahu su one 
izglasale zakon prema kojemu nakon 9 sati navečer nijedno dijete ne smije 
biti na ulici (G.C.P, str. 231). Može se konstatirati da je »mržnja na alko¬ 
holizam najznačajnija karakteristika žene koja glasa. U Novom Zelandu i 
u Finskoj bile su prve manifestacije ženskoga prava glasa usmjerene proti 
alkoholu i alkohol bi pobijeđen. U drugim zemljama žene, izabrane od 
drugih žena, snuju zakonodavne osnove proti pušionicama opija ili protiv 
kuća za hazardne igre. U lijepom jurišnom valu žensko pravo glasa napada 

77 Vidi o tome knjigu Mme Zimmern, Le suffrage des femmes dans tout les pays, Pariš, Riviere, 
1911., str. 227. 

sve što donosi opasnost ognjištu, napada sve što ponižava dostojanstvo 
glave obitelji « ( G.C.P. , str. 232). 

Dade li se u Francuskoj ženi pravo glasa, to će ona zastupati obitelj¬ 
ske interese. To je tim važnije gdje ima mnogo obitelji kojima je glavar 
umro i gdje na taj način ova stanica državnoga života ostaje bez svoga 
utjecaja na zakonodavstvo: »Pravo glasa majke popravlja u nekoj mjeri so¬ 
cijalne posljedice ove tuge (smrti očeve). Može se reći da žensko pravo 
glasa zajamčuje zametak zastupstva obiteljskih interesa unutar političkih 
skupština« (G.C.P, str. 220). 

Današnji su protivnici ženskoga prava glasa još uvijek pod utjecajem 
kobnih ideja Francuske revolucije koja je oduzela radniku pravo udruži¬ 
vanja i ženi mogućnost da ima barem neku ulogu u društvenom životu. 
Katolički srednji vijek bio je u tom pogledu daleko napredniji i radnik je 
imao pravo slobodna udruživanja, a i žena je mogla vršiti utjecaj na javne 
poslove. 

»Daleki je srednji vijek u nasljedstvo dao novim vladama dva embrija 
slobode: prvo, slobodu radnicima da se udružuju, drugo mogućnost da 
žene vrše neku ulogu u društvenom životu. Ovu je prvu slobodu uništila 
Konstituanta (1789.-1791.) na prijedlog Le Chapeliera; drugu nisu ra¬ 
zumjele revolucionarne Skupštine, a poglavito Konvencija (1792.-1795.) 
koja je ženama štoviše zabranila da imaju sporednu političku ulogu« 
(G.C.P, str. 216). 

Srednji je vijek počeo rješavati problem ženskoga prava glasa. Mi mo¬ 
ramo poči smjerom koji nam je on zacrtao: »Ali taj isti srednji vijek bijaše 
razdoblje kada se je ideja o ulozi žene u društvu bila aklimatizirala, i to ne 
samo u duhovima već i u običajima...« (G.C.P, str. 213). 

»Zakon i običaj u Beaumont-en-Argonneu od god. 1182. davao je 
udovicama i djevojkama koje su vodile kućanstvo te udanim ženama za su¬ 
prugova odsustva prava da prisustvuju raspravljanjima u općini ili u župi... 
Papa je Inocent IV u XIII. stoljeću dao formalno ženama iznad 14. godi¬ 
ne izborna prava. 78 Vidjelo se je gdje se žene pod Filipom Lijepim biraju 
u Glavno staleško zastupstvo; u limaškom provincijalnom Staleškom za¬ 
stupstvu plemkinja je imala ulogu.« 

»Iz svega si ovoga zapamtimo: a) da srednji vijek, razdoblje kada je 
kršćanski moral u svojoj punini vladao državama, nije smatrao javnu ulogu 
žene oprečnom kršćanskoj dužnosti koju ima kao žena i majka i da ostva¬ 
renje ove javne uloge nije vezao uz teorije koje bi razvratno djelovale na 
privatni moral; b) da je, pogledamo li izbliza u ime političkoga zastupstva 


78 Vidi o tome: Villot, Histoire des institutions politiqu.es et administratives de la France, II., str. 3, 
Pariš, 1898. 

interesa, socijalnih sila, socijalnih stanica ili socijalnih tijela, srednji vijek 
ženi ustupio mjesto u javnom životu...« (G.C.P, str. 214-215). 

»Vidjelo se danas da u anglosaksonskim zemljama najviši krugovi 
rimske Crkve promiču politički feminizam. ‘Držim’, govoraše u Londonu 
kardinal Vaughan, ‘da bi bilo pravedno i dobrotvorno kada bi se politička 
prava proširila i na žene i da bi to prije podiglo negoli pogoršalo narodno 
zakonodavstvo.’ I kardinal Moran govoraše u Australiji: ‘Koji je smisao iz¬ 
bornoga prava za žene? Budući da je majka, to zakonodavstvo njene zemlje 
mora nju osobito zanimati jer od ovoga zakonodavstva ovisi dobrobit njene 
djece. Žena koja drži da se ponaša na ne-ženski način vršeći pravo glasa 
budalasto je stvorenje!’« (G.C.P, str. 228). 

463. (XIII.) - Neke druge smjernice katoličke politike, (vidi br. 259c) 

U Goyauvoj je knjizi nabačeno još mnogo vrlo zanimljiva materijala. 
On govori kako katolici jedne zemlje mogu povoljno utjecati na katolike 
drugih naroda i zemalja. Blagotvoran je tako bio utjecaj Belgijanaca Felixa 
de Merodea i Van Bommela na politički odgoj francuskih katolika (G.C.P, 
str. 130, 131). U velikom poglavlju nadalje pokazuje suvremenost po¬ 
litičkih ideja Joseph de Maistre koji je navijestio boj do istrage idejama 
Francuske revolucije jer su počele obožavati Čovjeka. Maistre je pokazao 
da podrijetlo svake vlasti seže u tajanstvene sfere mistike, da je podrijetlo 
socijalnih i političkih ustanova u vezi s religijom. Čim se više udaljuje- 
mo od 18. stoljeća, pojave Rousseaua i Voltairea sve više blijede, a lik se 
grandiozne pojave ovoga velikog mislioca sve više i više ukazuje našim 
očaranim pogledima. On je razlikovao dvije vlasti, duhovnu i vremenitu, 
i shvatio veliku ideju unije Crkava za koju egoistični i skučeni 18. vijek 
Volteaira i Rousseaua nije imao smisla. 

Pogledajmo sada oko nas: i mi ćemo odmah opaziti da smo s obzi¬ 
rom na ujedinjenje Crkava daleko bliži Josephu de Maistreu negoli duhu 
XVIII. stoljeća. Skoro svagdje te skoro u svim kršćanskim vjeroispovije¬ 
stima pokazuje se čežnja za unijom: Rim Benedikta XV i Pija XI., nasljed¬ 
nik Rima Leona XIII., gleda prema Slavenima, prema onima koje je papa 
Leon nazivao rastavljenom braćom, s nadom da će jednoga dana biti svi 
jedno, ut omnes unum sintv. ( G.C.P. , str. 85). 

464. (XIII.) - Politička obnova po katoličkim 
organizacijama (katolički skauti). (vidi br. 336a) 

Goyau drži da će katolici i na političkom polju postići velike uspjehe 
ako sav javni život bude prožet onim dubokim vrhunaravnim shvaćanjem 
kojim je bio prožet srednji vijek. On vidi mnoge znakove toga preporoda 
u crkvenom duhu francuske Katoličke akcije, a poglavito u uzornu radu 

katoličkih skauta koje je blagoslovio pariški kardinal (17. I. 1921.) i pre¬ 
poručio sam Sveti Otac Pio XI. (30. III. 1923.). Obećanje, koje danas 
polažu francuski katolički skauti pred svojim duhovnim savjetnikom, sjeća 
nas zakletve srednjovjekovnoga viteza. 

»U kršćanstvu je srednjega vijeka zakletva viteza, učinjena po liturgij¬ 
skim obredima, stavila u službu Božju, u službu slabih, u službu siromašnih 
sve energije duše i tijela; po ovoj su zakletvi cijeli život viteza, sve njegove 
težnje, sva njegova nastojanja bili podređeni njegovoj odgovornosti koju je 
imao kao radnik evanđelja... Crkva je u doba viteštva vladala u ime svoje 
moralne jurisdikcije cijelim čovjekom; ona je htjela istodobno da vlada mi¬ 
šicom kao i dušom ili, da se bolje izrazimo, ona je podredila mišicu duši, a 
dušu Kristu; vježbanje u odvažnosti koje je odgajalo budućega viteza dava¬ 
lo je njegovoj fizičkoj snazi istodobno disciplinu i zanos. Odgajali su ga da 
se uzmogne snaći i postati izvanredno sposobnim da pomogne Bogu, majci 
Crkvi i poniznoj množini službenika Božjih. Biskup koji je Bogu posvetio 
ruku viteza označio je da je ljudska snaga samo sredstvo koje se mora rav¬ 
nati po uzvišenim moralnim ciljevima i da su najljepša vojnička djela imala 
samo utoliko vrijednost i opravdanost koliko su se podređivala zahtjevima 
pravednosti i tako postala samim dijelom božanskoga plana kao autentične 
epizode ljudske suradnje na Božjem djelu.« [G.C.P, str. 275-276) 

»Velika je zasluga katoličkoga skautizma da presađuje među našu su¬ 
vremenu omladinu stari viteški ideal i što nastoji da djeluje na cijelo biće 
djeteta: fizičko, intelektualno i moralno« [G.C.P., str. 276). 

Opći dojam ove studije Georgesa Goyaua, prvaka među suvremenim 
francuskim povjesničarima, jest sljedeći: katolici se moraju baviti politi¬ 
kom, ali Crkva kao takva te institucije koje spadaju pod njenu izravnu 
kompetenciju moraju stajati izvan svake stranačke politike. Uspjeh katoli¬ 
ka u političkom pogledu ovisi o njihovoj vjerskoj i građanskoj vrsnoći; ovisi 
o tome da li njihove vođe teže za kršćanskim savršenstvom - za svetošću, 
da li se pokoravaju odredbama i smjernicama, tj. ne samo zapovijedima 
nego i željama Svete Stolice i biskupa. O ovome ovisi blagoslov Božji, 
glavni uvjet za svaki uspjeh u radu za »obnovu svega u Kristu«. 

Dr. Ivan Merz 


LJUDSKO TIJELO 
I TJELESNI ODGOJ 
U SVJETLU UČENJA 
KATOLIČKE CRKVE 


Zagreb, 1927. 

SHEMATSKI PRIKAZ CIUA TJELESNOG ODGOJA 

Svome rukopisu o ljudskom tijelu i tjelesnom odgoju Ivan Merz je dodao 
vlastoručno nacrtan shematski prikaz svrhe i cilja tjelovježbe. Ovim slikovitim 
crtežom pokazao je kako tjelesni odgoj s naravnim pomagalima treba nadvla¬ 
davati zapreke i težiti prema cilju, a to je »oduhovljenje tijela«. Donosimo gore 
faksimil toga crteža, a ovdje u nastavku prijepis tekstova iz crteža. 

Tjelesni uzgoj (odgoj) 

Prvi stupac: 

NARAVNA POMAGALA. - Nesvjesna tjelovježba: nagon igre, sportski, 
nagon, nužda tjelesnog rada. Svjesna tjelovježba. Prirodna stidljivost. 
Drugi stupac: 

ZAPREKE: tromost, bavljenje vlastitim tijelom, spolni nagon, zanema¬ 
rivanje vjerskih i staleških dužnosti, šteta zdravlju. 

Treći stupac: 

CILJ: ODUHOVLJENJE TIJELA. Općenito savršenstvo tijela. Ne¬ 
svjesna vlast duše nad tijelom. 

PREDGOVOR UREDNIKA 


Studiju Ljudsko tijelo i tjelesni odgoj u svjetlu učenja Katoličke Crkve 
Ivan Merz je napisao tijekom 1926. i 1927. g., ali je za života nije uspio 
objaviti. Djelo je ostalo sačuvano u rukopisu u njegovu Arhivu sve do sada 
kada se prvi put objavljuje u ovome petom svesku njegovih Sabranih djela. 

Izvorni naslov koji je Merz u rukopisu dao ovome svom djelu glasi: 
Ljudsko tijelo i tjelesni uzgoj u svjetlu Katoličke Crkve. Naslov je, me¬ 
đutim, morao biti usklađen sa sadašnjim standardnim hrvatskim jezikom 
(zamjena riječi »uzgoj« s »odgoj«), a za bolje razumijevanje naslova dodana 
je riječ »učenje« te on sada glasi: Ljudsko tijelo i tjelesni odgoj u svjetlu 
učenja Katoličke Crkve. 

Rukopis ovoga djela sastavljen je iz tri velika poglavlja. Prva dva (O p- 
čenito o ljudskom tijelu i Značenje tjelesnoga odgoja] pisana su rukom, čit¬ 
kim Merzovim rukopisom. Treći dio pisan je strojopisom na tanku papiru 
u šest kopija. (Rukopisni original, ako je i postojao, nije sačuvan.) 

Svi tekstovi Ivana Merza, ovdje mislimo na njegove članke, studije i 
knjige, u prvom redu s religioznom tematikom (osim radova koji se od¬ 
nose na književnost), imaju svoju konkretnu povijesnu pozadinu i povod 
zbog čega su bili napisani. Nastajali su obično kao Merzov odgovor na 
određeni izazov koji se pojavio unutar tadašnjega društva, odnosno kršćan¬ 
ske zajednice u vrijeme kada je Merz živio i djelovao. To je bio slučaj i s 
ovim djelom o tjelesnom odgoju. 

Ivan Merz je bio u vodstvu Orlovske organizacije u kojoj je vršio ra¬ 
zne odgovorne službe. Svojim spisateljskim radom i osobnim zalaganjem 
te duhovnim i moralnim utjecajem što ga je imao na članstvo bio je idejni 
vođa ove velike katoličke organizacije za mladež kojoj je davao smjer tako 
da je postala prava odgojna organizacija i to na liniji smjernica Katoličke 
akcije koju je tih godina pokrenuo papa Pio XI. za cijelu Crkvu. 

Budući da je Orlovska organizacija kao sastavni dio svoga programa 
promicala tjelovježbu i s tim povezane razne tjelovježbene manifestacije 
(sletove, mjesne nastupe i dr.), pokazala se potreba da se tjelovježbi u Or- 
lovstvu dade veći smisao i uskladi je s njezinim odgojnim i vjerskim ciljevi- 

ma. Osim toga ; trebalo je upozoravati članstvo da se na sport i na tjelovjež¬ 
bu ne gleda samo materijalistički kao da bi cilj Orlovstva bio samo odgajanje 
i razvijanje ljepote tijela i promicanje kulta tjelesnosti. Stoga je Merz još 
za života objavio nekoliko važnih članaka o toj tematici, 1 a koju je opširno 
i sustavno obradio u ovome svom djelu koje je trebalo postati vademecum, 
duhovno-tjelovježbeni udžbenik za članove Orlovske organizacije. U njemu 
je obradio i prikazao jedan do tada potpuno nov, u stvari pravi pristup tje¬ 
lesnom odgoju koji treba biti prožet moralnim načelima i usmjeren prema 
ostvarivanju kršćanskoga savršenstva. Velik poklad istina katoličke vjere i 
načela kršćanskoga moralnog i asketskoga učenja Merz je primijenio na tje¬ 
lesni odgoj. Obradio je ljudsko tijelo i njegovu svrhu i funkciju najprije s 
filozofskoga, potom s teološkoga i moralno-asketskoga vidika, a onda je sve 
to primijenio na tjelesni odgoj davši mu dušu, pravi smisao i cilj. 

Veoma je zanimljivo čitati kako je Merz uspio suvislo spojiti i primi¬ 
jeniti kršćanski nauk na ljudsko tijelo i tjelovježbu. Sva načela kršćanskoga 
morala i učenje o duhovnom životu te ostvarivanju kršćanske savršenosti 
(što se prije zvala asketika) Merz je logički povezao s tjelesnim odgojem 
i pokazao kako dobra tjelovježba može poslužiti ostvarenju kršćanske sa¬ 
vršenosti. Iz drugih njegovih brojnih tekstova, a posebice iz ove studije, 
vidi se koliko mu je stalo da kod hrvatske mladeži uključene u Orlovsku 
organizaciju razvije pravo shvaćanje tjelovježbe koja ne smije biti samoj 
sebi cilj, niti usmjerena prema promicanju kulta tijela, nego treba biti 
usmjerena višim ciljevima koji su sadržani u kršćanskom učenju. 

U izradi ove studije o tjelesnom odgoju Merz se služio Svetim pi¬ 
smom te djelima klasika kršćanske teologije i duhovnosti kao što su sv. 
Augustin, sv. Toma Akvinski, sv. Terezija Avilska i drugi, a od autora iz 
njegova vremena posebno se koristio djelima teologa J. M. Scheebena i A. 
Tanquereya. 2 Iznenađuje s koliko savjesnosti i teološke akribije Merz obra¬ 
đuje ovu tematiku i kako uspješno potvrđuje svoje teze brojnim citatima 
iz djela navedenih teologa i duhovnih pisaca. Gotovo je za nevjerovati da 
je to sve napisao mladi čovjek od samo trideset godina, i još k tome laik 
kojem teologija nije bila profesija, premda ju je iz vlastitoga interesa pri¬ 
vatno studirao pod vodstvom zagrebačkih isusovaca kako bi imao što bolji 
temelj za svoj apostolski rad među mladima; po zanimanju je inače bio 
profesor stranih jezika na gimnaziji 1 

Očito je da je sve ovo mogao napisati netko tko je o svemu tome imao 
osobno iskustvo i koji je sve to što je drugima preporučivao najprije sam ži- 


1 Vidi u Bibliografiji na kraju ove studije popis objavljenih članaka Ivana Merza o ljudskom tijelu i 
tjelesnom odgoju, str. 400. 

2 Vidi u Bibliografiji na kraju ove studije popis autora i njihovih djela koja je I. Merz koristio pri izradi 
ove svoje studije, str. 398 

vio i provodio u svome svakidašnjem životu te nastojao ostvarivati kršćansku 
savršenost i svetost kojoj bi trebala biti usmjerena sva naša djelatnost. Da 
je Merz u tome uspio, bili su svjedoci brojni njegovi suvremenici. Vrhunac 
priznanja njegova uspjeha u postignuću kršćanske savršenosti bilo je njegovo 
svečano proglašenje blaženikom Katoličke Crkve što je izvršio papa Ivan 
Pavao II. 22. lipnja 2003. g. u njegovu rodnom gradu Banjoj Luci. 

Ovo Merzovo djelo, premda je nastalo gotovo pred sto godina i bilo 
namijenjeno njegovim suvremenicima, aktualno je i danas u našem vreme¬ 
nu kada se posvuda promiče kult tijela i tjelesnosti, a sport postaje sam 
sebi ciljem lišen mnogih duhovnih vrijednosti. O tome iznosi, također, 
svoje potvrdno stručno mišljenje dr. sc. Šaša Ceraj, magistar kineziologije, 
u svojoj recenziji koji donosimo na kraju ove studije. 

Kao i prethodni tekstovi Ivana Merza koji su objavljeni u dosadašnja 
četiri sveska, i ovaj Merzov rukopis s jezične strane morao je biti dotjeran 
i prilagođen današnjim standardima hrvatskoga jezika; pri tome se pažlji¬ 
vo čuvala izvorna Merzova misao koja je ostala netaknuta. Uz to je tekst 
usklađen i sa suvremenim hrvatskim pravopisom. 

Zahvaljujemo svima koji su surađivali u tehničkoj pripremi izdavanja 
ovoga djela. U prvom redu gospođi Zlati Župan, magistri farmacije, koja 
je još sedamdesetih godina prošloga stoljeća na molbu Postulature Ivana 
Merza cijeli tekst prepisala strojopisom u nekoliko kopija koje su kasnije 
bile uvezane i tako ga učinila dostupnim užem krugu štovatelja Ivana Merza 
i proučavateljima njegova života i djela. Nadalje, zahvaljujemo našim surad¬ 
nicima koji su ovaj strojopisni prijepis računalno prepisali i tako ga učinili 
spremnim za daljnju obradu i pripremu za tisak. Posebno zahvaljujemo dr. 
Saši Ceraju koji je izvršio posljednju kontrolu prije tiska uspoređujući raču¬ 
nalni prijepis, rečenicu po rečenicu, s izvornim rukopisom. Naša zahvalnost 
ide i lektorici, profesorici Anđi Jakovljević te gosp. Robertu Boreniću koji je 
izvršio posljednje grafičke i tehničke pripreme za tisak. 

Vjerujemo da će i ovo djelo Ivana Merza pridonijeti upoznavanju nje¬ 
gove velike intelektualne i duhovne erudicije, kao i apostolske zauzetosti 
da načelima kršćanskoga učenja osvijetli mladima pravi smisao i značenje 
tijela i s tim povezanih tjelesnih aktivnosti. 

Zagreb, svetkovina Krista Kralja, 23. XI. 2014. 

Božidar Nagy, SJ, 
postulator 

Faksimil rukopisa knjige Ivana Merza o ljudskom tijelu 
i tjelesnom odgoju, (vidi str. 266 u ovoj knjizi) 




Prvi dio 

OPĆENITO O LJUDSKOM TIJELU 


I. FILOZOFSKO-TEOLOŠKI 
POGLED NA LJUDSKO TIJELO 


1. Konačni vanjski cilj stvaranja svijeta 

Bog je sav vidljivi svijet stvorio da pokaže svoju dobrotu 

Umnim rasuđivanjem dolazimo do zaključka da Bog nije stvorio svi¬ 
jet da poveća svoju vlastitu slavu, već da pokaže svoje savršenstvo dobro¬ 
činstvima koja on daje stvorenjima. Ovu manifestaciju Božje savršenosti 
u stvorenjima filozofija naziva: konačni vanjski cilj stvaranja svijeta. Ovu 
manifestaciju savršenosti Božje u stvorenjima nazivamo vanjskom slavom 
Božjom jer ona sudjeluju u njegovoj dobroti prema sličnosti koju ima s 
dobrotom Božjom. Bog koji stvara svijet ne može imati za konačnu svrhu 
uvećanje svoje sreće. On je već po sebi neizmjerno sretan. Prema tome je¬ 
dino preostaje zaključak da je Bog svijet stvorio da pokaže svoju dobrotu. 
Ova dobrota koja se ukazuje u stvorenjima, budući da potječe od Boga, 
sudionik je Božje dobrote, slična je Božjoj dobroti. Ova sličnost dobrote 
Božje koja se očituje u stvorenjima jest i stoga očita što je Bog ova stvore¬ 
nja zamislio te nakon što ih je stvorio ta stvorenja moraju na sebi nositi žig 
Božje dobrote, moraju imati »sličnost Božjoj dobroti«. 

Božja dobrota očituje se u svim nerazumnim bićima i u čovjeku 

Na dvostruk način možemo promatrati ovo sudjelovanje Božje do¬ 
brote u stvorenjima i to kako se ova dobrota ukazuje sama po sebi, a onda 
kako je promatra čovjek. 

a) Ukoliko su sva stvorenja Božja po sličnosti sudionici svega sjaja 
božanske dobrote, utoliko već po sebi svako stvorenje hvali Boga. ( Nebesa 
slavu Božju kazuju, Ps 19,2.) Ovo je vanjska objektivna slava Božja ukoli¬ 
ko je u objektu stvorenja bez obzira na čovjeka. 

b) No ova se manifestacija Božje dobrote može promotriti i ukoliko 
se odnosi na spoznaju Božje odličnosti u čovjeku. To je formalna vanjska 
slava Božja. Formalna, jer čovjek jest um i formalno spoznaje Boga, dok 
u ostaloj prirodi Bog tek objektivno očituje svoju dobrotu. Svi ljudi, hoti¬ 
mično ili protuvoljno, moraju slaviti Boga. 

2. Konačni unutarnji cilj stvaranja svijeta 

Prvotni cilj stvaranja - slava Božja 

Kada govorimo o konačnom unutarnjem cilju svijeta, valja razlikovati 
primarni od sekundarnoga. Primarni, konačni je cilj apsolutno nužan: to je 
slava Božja ( glorificatio Dei). 

Sekundarni cilj stvorenja: dobro intelektualnoga stvorenja 

Sekundarni konačni cilj stvorenja jest relativno nužan: a to je dobro 
razumnoga stvorenja. 

Bog je sav vidljivi svijet stvorio da čovjek postigne vječno blaženstvo 

Konačni unutarnji cilj ovoga svijeta jest blaženstvo čovjeka. Posve je 
jasno da razne stvari u svijetu imaju svoje posebne ciljeve, a jer je Bog ne¬ 
izmjerno mudar to je on ove pojedinačne ciljeve na savršen način upravio 
prema apsolutno konačnom cilju. I kada promatramo svijet, vidimo da je 
Bog sve stvari ovoga svijeta tako uredio da stvari, koje su od čovjeka niže, 
služe sreči čovjeka, a čovjek nije podređen ni jednom drugom biču, već da 
spozna u Bogu prvu istinu i najviše dobro. 

Sav vidljivi svijet ima zadaću da čovjeku pomogne 
te dođe do vječnoga blaženstva 

Već nas antropologija uči da je cilj čovjeka blaženstvo koje proizlazi 
iz kontemplacije i savršene ljubavi Božje. Jasno je da je u naumu Božjem 
da sve stvari koje u svijetu susrećemo imaju već po naravi i po volji Božjoj 
zadaću da čovjeku pomognu da dođe do konačnoga blaženstva. 

a) Stvari ovoga svijeta služe da se zadovolji čovječji vegetativni i sen- 
zitivni život koji su temelj intelektualnoga života. Po tom se intelektual¬ 
nom životu čovjek sprema za blaženstvo. 

b) Stvari ovoga svijeta pružaju čovjeku priliku da proučavanjem i 
istraživanjem izvježba svoje intelektualne sile te ga na posredan način bo¬ 
lje disponira da savršenije spozna Boga i da ga više uzljubi gledajući stvo¬ 
rene stvari. 

c) Osim toga sve stvari ovoga svijeta služe čovjeku da dokaže i uveća 
svoju ljubav vježbanjem u raznovrsnim krepostima. 

3. Odnos duše i tijela 


Bliži cilj ljudskoga tijela jest duša, a ljudsko tijelo 
najbolje odgovara svojstvima duše 

Filozofija nas prema rečenom upućuje da je sav vidljivi svijet stvoren 
da služi ljudskom tijelu, a ono umu pomaže da postigne svoju konačnu 
svrhu u vječnom blaženstvu. Sav vidljivi svijet jest u neku ruku prošireno 
ljudsko tijelo, a ljudsko je tijelo važan faktor za postignuće konačne svrhe. 
Sv. Toma tvrdi: »Bliži je cilj ljudskoga tijela umna duša i njene djelatnosti: 
materija je poradi forme (tj. poradi duše, toga unutarnjeg životnog prin¬ 
cipa), a sredstva radi djelatnosti vršitelja: velim dakle da je Bog sazdao 
ljudsko tijelo u najboljem skladu da bude prikladno takvoj formi (duši) i 
takvim djelatnostima« (St'. Toma I, 91, 3, c). 

Veza između duše i tijela jest supstancijalna 

»Čovjek nije samo tijelo ili samo duša, 
već se sastoji iz duše i tijela.« 

Sv. Augustin (De Civitate Dei 13, 24). 

Veza tijela s razumnom dušom jest supstancijalna veza. Ta veza čini 
da su dvije supstance tako međusobno povezane da tvore jednu supstan- 
cu. Supstancijalna veza postoji i u tvarima između forme i materije. (Ova 
je supstancijalna veza istodobno i esencijalna ili naravna.) 

Iz ove veze duše s tijelom proizlazi jedinstvena potpuna narav, jedin¬ 
stvena supstanca koja može vršiti sama po sebi sve one djelatnosti koje 
njoj odgovaraju tako da ova potpuna narav nije ni samo tijelo ni sama duša, 
već nešto treće koje iz obojega proizlazi, a to je čovjek. To nam dokazuje 
iskustvo. Isti je onaj koji misli, trpi glad itd. Naše se »ja« istodobno odnosi 
na naš vegetativni, senzitivni i intelektualni život. »Ja« je dakle princip i 
materijalnoga i duhovnoga života. 

Razumna je duša tako spojena s ljudskim tijelom da mu je ona po 
sebi i bitno forma substantialis. Veza je između duše i tijela takva da duša 
tijelu daje njegovu vrstu, njegovo supstancijalno bivstvovanje, njegovu dje¬ 
latnost, a da pri tome u tijelu ne djeluje nikakva druga duša ili koji drugi 
princip koji ne bi bio ta razumna duša. Tijelo djeluje uslijed razumne duše. 
To je crkveni nauk koji moramo ispovijedati. Koncil u Vienni (1311. g.) 
veli: »Tko bi tvrdio da razumna ili intelektualna duša nije forma ljudskoga 
tijela per se i esencijalna, taj se ima smatrati heretikom.« 

Budući da je duša forma cijeloga tijela, slijedi da se ona nalazi u cije¬ 
lom tijelu. Budući je duša duh i nema fizičkih dijelova, velimo da je ona 
u cijelom tijelu definitivno, to jest po svom bivstvovanju ona je u svim 

pojedinim mjestima. Duša je sa svom svojom esencijom u cijelom tijelu i 
u pojedinim njegovim dijelovima. 

No ako je duša svojim bivstvovanjem u svim dijelovima tijela, ona 
nije u svim dijelovima tijela svojim djelovanjem (koje proizlazi iz bivstvo- 
vanja). Tako znamo da se vegetativni i senzitivni život vrši u raznim orga¬ 
nima, a umovanje, doslovno govoreći, nije vezano na mjesto. Sposobnost 
duše nadmašuje kapacitet tijela i stoga ona svoju potpunu djelatnost oči¬ 
tuje na svakom dijelu tijela. 

Ako je dakle veza između tijela i duše tako tijesna, razumljivo je zašto 
kršćanska filozofija uči da nije moguće odgojiti potpuna čovjeka ako se 
istodobno ne odgajaju i tijelo i duša. Kršćanska nas filozofija uči da duša 
i tijelo nisu spojeni slučajnom vezom, nezgrapnim brakom, već da postoji 
bitna veza koja tvori cijelo ljudsko biće. Duša daje tijelu život i sudjeluje u 
cijelom njenu životu, a tijelo je potrebno duši da ona može vršiti sve svoje 
djelatnosti, osim apstrakcije, a to svojstvo ima čisto duševni značaj. 

Bez života tijela u čovjeku nema ni duševnoga života 

Sveti Toma veli: »Niže duševne supstancije, tj. ljudske duše (za razli¬ 
ku od anđela koji su više supstancije), imaju bivstvovanje koje je srodno 
tijelu ukoliko su one forme tijela, njihov unutarnji princip« (Sv. Toma, I, 
55, 2, c). Prema tome iz samoga načina kako ljudske duše bivstvuju slijedi 
da one iz tijela i po tijelima dobivaju svoje spoznajno savršenstvo, jer inače 
bi duše uzalud bile spojene s tijelima. 

Ljudska se duša mora usavršavati. To je njena zadaća, Bog je to odre¬ 
dio. No Bog ju je spojio s tijelom; slijedi da je Bog tijelu namijenio zadaću 
da dušu pomaže u spoznajnom i voljnom usavršavanju. 

Tjelesno je savršenstvo stoga važno i za duševno 

Ako smo se rodili da mislimo, da spoznamo svijet i Boga po svijetu, 
ako je stara filozofska rečenica istinita »da ništa nije u intelektu što prije 
nije bilo u osjetima«, to valja zaključiti da je tjelesno savršenstvo važno 
za um. Ljudsko je tijelo, veli sv. Toma Akvinski, divno udešeno prema 
duši, koja mu daje život. Sve su prirodne stvari proizvedene na božanski 
način. U izvjesnom smislu dio su Boga. Bog je stoga stvorio ljudsko tijelo 
na najbolji način prema prikladnosti za određenu formu i određeno dje¬ 
lovanje. (Usp. sv. Toma, I, 91, 3 c). Ako promotrimo kod tijela tek to da 
je ono sredstvo spoznaje, moramo ustvrditi da je ono pravo remek-djelo 
Stvoritelj evo. Stoga djelatnost osjeta ne samo da ne smeta spoznaji, već je 
preduvjet samoj spoznaji. Osjeti su nužna sredstva koja služe nematerijal¬ 
nom životu moje duše. Osjeti su otvoreni prema vanjskom svijetu, prima- 


218 


ju slike, podražaje, a naš duh ih na tajanstven način prerađuje i po njima 
se diže do ideja, do vječnih načela. »Divni sklad djela Božjih ulazi kroz 
vrata naših osjeta i dolazi sve do onoga svetišta gdje iz njih lučimo Božja 
savršenstva koja spoznajemo, ljubimo, blagoslivljamo i klanjamo im se. A 
uzmanjka li mi jedno sjetilo, moja je duša time u neku ruku okljaštrena jer 
postoji još jedno Božje djelo koje ne poznajem ili loše poznajem; stoga je 
tu neka djelatnost ljudskoga duha koju mogu tek nesavršeno obaviti, a oni 
imaju sreču da više spoznaju koji imaju finiju osjetnost jer je njihovo tijelo 
nježnije.« (Sv. Toma, 76, 5 c). 

Filozofija nas uči da su ljudi razvijene osjetnosti i duševno sposobni 

Navedenu misao sv. Toma jasno tumači: »Duša koja spoznaje zauzima 
prema redu naravi najniži red među duhovnim supstancama ukoliko po svo¬ 
joj naravi nije obdarena poznavanjem istine kao anđeli, već je potrebno da 
ona tu spoznaju osjetima prikuplja iz razdjeljivih stvari. Potrebne stvari duši 
ne manjkaju. Stoga je bilo potrebno da razumna duša ne posjeduje samo 
mogućnost spoznavanja već i mogućnost osjećanja. Djelatnost je toga osje¬ 
ćanja nemoguća bez tijela koje je sredstvo; bilo je stoga potrebno da se spo¬ 
znajna duša spoji s takvim tijelom koje će biti prikladan organ za osjećanje. 
No svi osjeti počivaju na dodiru. 3 I radi toga čovjek među svim životinjama 
ima najbolju osjetnost ( tactus ), i među samim ljudima koji su bolje osjetno¬ 
sti boljega su uma. Tome je znak što vidimo one koji su savršene osjetnosti 
da posjeduju i velike duševne sposobnosti.« (Sv. Toma, I, 76, 5, c). 

Filozofija nas također uči da tijelo moramo 
ljubiti i uščuvati zdravo i na životu 

Filozofija nas nadalje uči da je konačni cilj čovjeka u blaženstvu, tj. u 
najsavršenijem spoznavanju i ljubljenju Boga. Ovo blaženstvo nije apsolut¬ 
ni cilj koji bi dolazio u prvom redu u obzir i kojem bi se čovjek imao oko¬ 
ristiti. Prvotni konačni cilj čovjeka jest služiti slavi Božjoj. Čovjek i njegov 
život tek su sredstvo da se proslavi Bog i time kao posljedica postigne savr¬ 
šeno blaženstvo. Čovjek stoga nije gospodar svojega života koji je dobio od 
Boga da njega proslavi već samo upravitelj svoga života. Stoga nam nalaže 
sam naravni zakon da brižno čuvamo taj dobiveni život. Naravnim se sred¬ 
stvima moramo služiti da taj život čuvamo: hranom, pićem, snom, umje¬ 
renim poslom, umjerenim odmorom, lijekovima koji ne zahtijevaju odveć 
velike žrtve i troškove. Narav je čovjeku dala zdravlje da se njime služi te 
postigne svoje blaženstvo i Bogu služi. Dužnost je čovjeka da upravlja ovim 
darom Božjim, brinući se za nj pozitivnim sredstvima. Iskustvo nas uči da 
ukoliko se čovjek ne brine za uzdržavanje povjerenoga mu života i zdravlja, 

3 Tactus - dodir je za sv. Tomu temelj svih osjeta, generički pojam za sve osjete. Sv. Toma, 1, 91, 3, 1. 

život i zdravlje doskora popuste i propadnu. Slijedi da je zahtjev naravnoga 
zakona da se služimo običnim sredstvima za uzdržavanje života i zdravlja. 

Iz svega rečenoga se vidi kako nam zdravi razum - filozofija - govori 
od kolike je važnosti za čovjeka njegovo tijelo, i to ne samo da izvrši svoj 
zadatak na ovome svijetu, već da proslavi Boga i postigne vječno blažen¬ 
stvo. Vidimo također kako je opravdana poganska poslovica »u zdravu ti¬ 
jelu zdrav duh«. 

No ako s filozofije pređemo na teologiju, to nam nepredviđeni vidici 
otvaraju novo područje. Kada smo pomoću filozofije nastojali spoznati 
važnost ljudskoga tijela, kao da smo bakljom u ruci išli kroz vrlo tamni 
grad i tražili razne predmete. Od vremena do vremena nešto smo našli, 
ali ipak su mnoge stvari još ostale u tmici i nismo mogli često dovoljno 
dovesti u sklad sve ono što smo otkrili. Objavljena Riječ Božja je poput 
sunca koje rasvjetljuje tamni grad. Po teološkom nauku veliko svjetlo za¬ 
sja ljudima i otvori im pogled u svijet što postoji. I na temelju teologije 
značenje ljudskoga tijela dobiva neslućene dimenzije i pokazuje nam kako 
sva ljudska tjelesa imaju svoj prototip u tijelu Krista koji je središte svega 
svijeta i radi kojega je sav vidljivi svijet stvoren. 

II. LJUDSKO TIJELO U SVJETLU 
KRŠĆANSKE OBJAVE 

A. NAVODI IZ SVETOGA PISMA 
Stari zavjet 

U prethodnom poglavlju pokazali smo u svjetlu Objave koji su glavni 
pogledi što ih kršćanin treba imati o ljudskom tijelu: kako je ono u počet¬ 
ku bilo savršen odraz ljudske duše, kako je grijehom duša izgubila prevlast 
nad tijelom i koja su glavna naravna i nadnaravna sredstva da opet uspo¬ 
stavimo onaj red što ga je porušio grijeh. 

Iznijet ćemo u sljedećem poglavlju glavne misli Svetoga pisma o ljud¬ 
skom tijelu, i to sve u okviru onih glavnih načela koja smo malo prije 
obradili. Citati što slijede upućuju nas u mnoge pojedinosti i još bolje 
osvjetljuju ono što nam je i sama filozofija pokazala. 

1. Bog - Stvoritelj svijeta 

Bog je stvoritelj i gospodar svakoga tijela 

»Tada Jeremiji dođe riječ Jahvina: ‘Gle, ja sam Jahve, Bog svakoga tije¬ 
la! Meni ništa nije nemoguće! Zato - veli Jahve - grad ovaj predajem u ruke 
Kaldejaca i u ruke kralja babilonskoga koji će ga zauzeti.’« (Jer 32,26-28) 

»A Daniel se klanjaše svome Bogu. Stoga mu reče kralj: 'Zašto se ti ne 
klanjaš Belu?’ On odgovori: ‘Jer ne štujem rukotvorenih kumira, nego Boga ži¬ 
voga, koji stvori nebo i zemlju i koji gospodari svakim tijelom!’« (Dan 14,4-5) 

Ljudsko je tijelo po sebi dobro 

«I vidje Bog sve što je učinio, i bijaše veoma dobro.« (Post 1,31) 

Bog neizmjerno ljubi svako tijelo - svoje stvorenje 

»Sućut je čovjekova za bližnjega njegova, a sućut je Gospodnja za sve 
živo.« 4 (Sirah 18,13) 

Svako tijelo mora hvaliti svoga Stvoritelja 

»Nek’ usta moja kazuju hvalu Gospodnju i svako tijelo nek’ slavi sve¬ 
to ime njegovo uvijek i dovijeka.« (Ps 145,21) 

Sveto pismo često riječju »tijelo« nazivlje cijeloga čovjeka 

»I svako će tijelo vidjeti spasenje Božje.« (Lk 3,6; Iz 40,5) 

»Ovo je post koji mi je po volji: ...podijeliti kruh svoj s gladnima, 
uvesti pod krov svoj beskućnike, odjenuti onog koga vidiš gola i ne kriti se 
od onog tko je tvoje krvi.« (Iz 58,6-7) 5 

»Poslije ovoga izlit ću Duha svoga na svako tijelo, i proricat će vaši sino¬ 
vi i kćeri, vaši će starci sanjati sne, a vaši mladići gledati viđenja.« (Joel 3,1) 
»I kad se ne bi skratili dani oni, nitko se ne bi spasio. 6 No poradi iza¬ 
branih skratit će se dani oni.« (Mt 24,22) 

2. Tijelo i grijeh 

Ljudsko je tijelo postalo po istočnom grijehu povodom smrti duše 

«Na tijelu mi ništa zdravo nema zbog gnjeva tvog, od grijeha mojih 
mira mi nema kostima. Pogurih se sav i zgrčih, povazdan lutam žalostan. 
Moji bokovi puni su ognjice, na tijelu mi ništa zdravo nema.” (Ps 37,4,7-8) 

Unatoč istočnom grijehu valja poštivati ljudsko tijelo 

»Sine moj, oplakuj mrtvaca... Ukopaj mu tijelo prema običaju i ne 
uskrati počasti grobu njegovu.« (Sirah 38,16) 

Tijelo treba sačuvati čisto 

»Imaš li kćeri, čuvaj im tijelo i ne pokazuj im odveć prijazno lice.« 
(Sirah 7,24) 


4 Ivan Merz je navodio izvatke iz Svetoga pisma prema Vulgati u kojoj na ovom mjestu za posljednji 
dio rečenice od Sirah 18,3 stoji ovakav prijevod: »...ali je milosrđe Božje nad svakim tijelom (super 
omnem carnem ).« Naglasak je na izrazu »tijelo«. 

5 Ivan Merz je navodio izvatke iz Svetoga pisma prema Vulgati u kojoj na ovom mjestu za posljednji 
dio rečenice od Iz 58,7 stoji ovakav prijevod: »I nemoj prezreti svoje tijelo (tj. svoju braču, svoje bli¬ 
žnje) - et carnem tuam ne despexeris .« 

6 I ovdje Merz za drugi dio ove rečenice navodi prema tadašnjem prijevodu Svetoga pisma koji je 
imao na raspolaganju ovaj prijevod: »Ne bi se spasilo ni jedno tijelo ( caro ).« Dakle, naglasak je na 
izrazu »tijelo«. 

Tko svoje tijelo učini robom strasti, prouzrokuje 
vremenitu i vječnu nesreću 

»I ti, Salamone, slabine si svoje potom priklonio ženama i postao rob 
svoga tijela. Ljagom si okaljao slavu svoju i oskvrnuo svoj rod, navukao si 
gnjev na porod svoj, i nevolju svojim potomcima.« (Sirah 47,19-20) 

Bog ne daje mudrost čovjeku čije tijelo robuje grijesima 

»Jer mudrost ne ulazi u dušu opaku i ne nastanjuje se u tijelu grijehu 
podložnu.« (Mudr 1,4) 

3. Važnost zdravlja i jakosti 

Gospod daje zdravlje 

»Gospod ne odvraća očiju od onih koji ga ljube... On daje zdravlje, 
život i blagoslov.« (Sirah 34,16-17) 

Život prema Božjim zakonima koristan je i zdravlju tijela 

»Ne umišljaj da si mudar: boj se Boga i kloni se zla. To će biti lijek 
tvome tijelu i okrepa tvojim kostima.« (Izr 3,7-8) 

Božji zakon umjerenosti koristan je tjelesnom zdravlju 

»Vino je život čovjeku ako ga pije umjereno.« (Sirah 31,27) 7 

Čovjek je dužan kloniti se bolesti 

»Ako si morao previše pojesti, ustani i izbljuj, i bit će ti lakše... Slušaj, 
sine moj, i ne preziri me... U svim djelima svojim budi umjeren i neće te 
snaći nikakva bolest.« (Sirah 31,21-22) 

Zdravlje tijela više vrijedi negoli neizmjerno bogatstvo 

»Briga za bogatstvo izjeda tijelo, i skrb za njim odgoni san.« (Sirah 31,1) 
»Bolji je siromah tijelom zdrav i čio nego bogataš bolesna tijela. Više 
valja zdravlje i snaga nego sve zlato svijeta i krepko tijelo više od golema 
posjeda. Nema blaga nad zdravljem tjelesnim niti sreće nad sretnim sr¬ 
cem.« (Sirah 30,14-16) 


7 Knjiga Sirahova u Vulgati (prijevod Biblije na latinski sv. Jeronima) zove se Ecclesiasticus. Ovaj 
tekst u latinskom izvorniku i hrvatskom prijevodu kako ga Ivan Merz donosi prema Vulgati glasi: 
»Sanitas est animae et corpori sobrius potus. - Zdravlje je za dušu i za tijelo kada se [vino] pije umje¬ 
reno.« ( Ecclesiasticus 31, 27) 

Čovjek se treba moliti za svoje tjelesno zdravlje jer 
je potrebno za širenje kraljevstva Božjega 

»Nakon što su se istodobno podigli, žarko su Tobija i Sara istodobno 
Boga molili da im udijeli zdrav život... ‘I sada, Gospode, znaš da ne uzi- 
mljem svoju rodicu za ženu radi strasti, već iz jedine želje za potomstvom 
u kojem će tvoje ime biti blagoslovljeno u vijeke vjekova.’ Sara također 
reče: ‘Smiluj se nama, Gospode, smiluj se nama i da nas dvoje zajedno 
ostarimo u dobrome zdravlju.’« 8 (Tob 8,4-10) 

Sveto pismo Staroga zavjeta ističe da je zdravlje 
važan čimbenik apostolskoga djelovanja 

Mojsiju je bilo 80 godina kada je vodio odabrani narod kroz pustinju, 
a sa 120 godina je umro. Sveto pismo naglašava da je u toj starosti posve 
sačuvao svoje tjelesne sposobnosti: »Oko mu nije oslabilo niti mu je snaga 
popustila.« (Pnz 34,7) 

Davidovo zdravlje u službi kraljevstva Božjega 

»Reče David Saulu: ‘Tvoj je sluga čuvao ovce svome ocu, pa kad bi 
došao lav ili medvjed te uhvatio ovcu iz stada, ja bih potrčao za njim, uda¬ 
rio ga i istrgao mu ovcu iz ralja. A ako bi se on digao na me, uhvatio bih ga 
za grivu i udarao ga dok ga ne bih ubio.’« (1 Sam 17,34-36) 

»Igraše se David s lavom kao s jarićima i s medvjedima kao s janjcima; 
zar nije još kao dječak ubio diva i skinuo sramotu s naroda kad je iz praćke 
bacio kamen i slomio oholost Golijata? Jer i on prizva Boga Svevišnjega, 
koji mu je dao snagu desnici, da obori junaka vješta bojevima i podigne 
jakost narodu svome.« (Sirah 47,3-5) 

4. Uskrsnuće tijela 

Ljudsko će tijelo uskrsnuti 

»Ja znadem dobro: moj Izbavitelj živi i posljednji će on nad zemljom 
ustati. A kad se probudim, k sebi će me dići: iz svojega ću tijela tad vidjeti 
Boga.« (Job 19,25-26) 

Uskrsli će pravednici sjati 

»Zato će pravednici u vrijeme posjeta njegova zasjati te će vrcati kao 
iskre u strnjici.« (Mudr 3,7) 

»Umnici će blistati kao sjajni nebeski svod, i koji su mnoge učili pra¬ 
vednosti, kao zvijezde navijeke, u svu vječnost.« (Dan 12,3) 

8 Ovaj odlomak iz knjige o Tobiji Merz donosi prema Vulgati. Prijevod se nešto razlikuje od današ¬ 
njega suvremenog prijevoda istoga teksta. 

Sva priroda, koja daje ljudskom tijelu njegove 
sastavne dijelove, preobrazit će se 

»Jer, evo, ja stvaram nova nebesa i novu zemlju. Prijašnje se više neće 
spominjati niti će vam na um dolaziti.« (Iz 65,17) 

Novi zavjet 

1. Tijelo i istočni grijeh 

Ljudsko je tijelo postalo po istočnom grijehu povodom duševne smrti 

»Jer tijelo žudi protiv Duha, a Duh protiv tijela. Doista, to se jedno 
drugomu protivi da ne činite što hoćete.« (Gal 5,17) 

»Zakon je, znamo, duhovan; ja sam pak tjelesan, prodan pod grijeh.« 
(Rim 7,14) 

»Opažam u svojim udovima drugi zakon, koji vojuje protiv zakona uma 
moga i zarobljuje me zakonom grijeha koji je u mojim udovima.« (Rim 7,23) 
»Ja, dakle, umom služim zakonu Božjemu, a tijelom zakonu grijeha.« 
(Rim 7,25) 

Djela koja prouzrokuje ljudsko tijelo ako se prepusti svojim sklonostima 
»Doista, dok bijasmo u tijelu, grešne su strasti, Zakonom izazvane, 
djelovale u našim udovima te smrti donosile plodove.« (Rim 7,5) 

»A očita su djela tijela. To su: bludnost, nečistoća, razvratnost, idolo- 
poklonstvo, vraćanje, neprijateljstva, svađa, ljubomor, srdžbe, spletkare¬ 
nja, razdori, strančarenja, zavisti, pijančevanja, pijanke i tome slično. Una¬ 
prijed vam kažem, kao što vam već rekoh: koji takvo što čine, kraljevstva 
Božjega neće baštiniti.« (Rim 5,19-21) 

Krist će nas osloboditi od ropstva smrtnoga tijela 

»Opažam u svojim udovima drugi zakon, koji vojuje protiv zakona 
uma moga i zarobljuje me zakonom grijeha koji je u mojim udovima. Jadan 
li sam ja čovjek! Tko će me istrgnuti iz ovoga tijela smrtonosnoga? Hvala 
Bogu po Isusu Kristu Gospodinu našem!« (Rim 7,23-25) 

2. Tjelesna smrt Isusova otkupila je svijet 

Smrt je ljudskoga Isusova tijela donijela ljudima spas 

»I vas, nekoć po zlim djelima udaljene i neprijateljski raspoložene, 
sada u ljudskom tijelu Kristovu, po smrti, sa sobom izmiri da vas k sebi 
privede svete, bez mane i besprigovorne.« (Kol 1,21-22) 

3. Naša su tijela udovi Isusa Krista i stan Duha Svetoga 

Naša su tijela udovi Kristovi 

»Ta Bog koji je Gospodina uskrisio i nas će uskrisiti snagom njegovom. 
Ne znate li da su tijela vaša udovi Kristovi? Hoću li dakle uzeti udove Kri¬ 
stove i učiniti ih udovima bludničinim? Nipošto!« (1 Kor 6,14-16) 

Naša su tijela hram Duha Svetoga 

»Ili zar ne znate? Tijelo vaše hram je Duha Svetoga koji je u vama, 
koga imate od Boga, te niste svoji. Jer kupljeni ste otkupninom. Proslavite 
dakle Boga u tijelu svojem!« (1 Kor 6,19-20) 

4. Naša se tijela moraju staviti u službu Isusovu 

Ljudsko tijelo nije za bludnost već za Boga 

»Ali ne tijelo bludnosti, nego Gospodinu, i Gospodin tijelu!« (1 Kor 
6,13) 

Krist treba da se proslavi u djelima našega tijela 

»Kao što očekujem i nadam se, da će se i sad kao i svagda sa svom slo¬ 
bodom Krist proslaviti u tijelu mojemu, bilo životom, bilo smrću.« (Fil 1,20) 

5. Kako će naše tijelo postati slično Kristovu tijelu? 

Život kršćanina mora biti sličan Isusovu životu. Isus je došao na svijet 
da trpljenjem zadovolji pravdi uvrijeđenoga Oca. Kršćani, ako žele postati 
korisnicima oprosta, moraju živjeti životom sličnim Isusovim, to jest i po 
tijelu. Tijelo kršćanina mora postati što sličnije Isusovu tijelu da i ono 
uzmogne sudjelovati u djelu spasenja od vječnoga prokletstva. To postaje 
poglavito presv. euharistijom. 

Kristu treba sačuvati sveto tijelo 

»I žena neudana i djevica brine se za Gospodnje, da bude sveta tije¬ 
lom i duhom.« (1 Kor 7,34) 

Tijelo moramo čuvati čisto za drugi Spasiteljev dolazak 

»A sam Bog mira neka vas posvema posveti i cijelo vaše biće - duh 
vaš i duša i tijelo - neka se besprijekornim, savršenim sačuva za dolazak 
Gospodina našega Isusa Krista.« (Sol 5,23) 


226 


Moramo mrtviti loše strasti našega tijela 

»Nego krotim svoje tijelo i zarobljavam da sam ne budem isključen 
pošto sam drugima propovijedao.« (1 Kor 9,27) 

Naše tijelo mora za Isusa trpjeti i postati slično njegovu tijelu 

»Ubuduće neka mi nitko ne dodijava jer ja na svom tijelu nosim bilje- 
ge Isusove!« (Radi se o ranama koje je sv. Pavao dobio trpeći za Isusa. Neki 
misle da su to bile i stigme.) (Gal 6,17) 

»Uvijek umiranje Isusovo u tijelu pronosimo da se i život Isusov u ti¬ 
jelu našem očituje. Doista, mi se živi uvijek na smrt predajemo poradi Isu¬ 
sa da se i život Isusov očituje u našem smrtnom tijelu.« (2 Kor 4,10-11) 

Loše strasti u našem tijelu moramo razapeti na križ 

»A koji su Kristovi razapeše tijelo sa strastima i požudama.« (Gal 5,24) 

Bit ćemo suđeni jesmo li naše tijelo upotrebljavali u dobre ili loše svrhe 
»Jer svima nam se pojaviti pred sudištem Kristovim da svaki dobije 
što je kroz tijelo zaradio, bilo dobro, bilo zlo.« (2 Kor 5,10) 

6. Zašto moramo ljubiti naše tijelo? 

Čovjek treba ljubiti svoje tijelo kao muž svoju ženu i Krist svoju Crkvu 
»Tako treba da i muževi ljube svoje žene kao svoja tijela. Tko ljubi svoju 
ženu, sebe ljubi. Ta nitko nikada ne mrzi svoga tijela, nego ga hrani i njeguje 
kao i Krist Crkvu. Doista, mi smo udovi njegova Tijela!« (Ef 5,28-30) 

Smijemo si željeti tjelesno zdravlje i dug život da uzmognemo 
više raditi na posvećivanju duša naših bližnjih? 9 

»A ako mi živjeti u tijelu omogućuje plodno djelovanje, što da oda¬ 
berem? Ne znam! Pritiješnjen sam od ovoga dvoga: želja mi je otići i s 
Kristom biti jer to je mnogo, mnogo bolje; ali ostati u tijelu potrebnije je 
poradi vas.« (Fil 1,22-24) 

Moramo ljubiti naše tijelo jer će biti preobraženo 
i jednako proslavljenom tijelu Isusovu 

»On će preobraziti ovo naše bijedno tijelo i suobličiti ga tijelu svomu 
slavnomu.« (Fil 3,21) 

»Ali ne samo stvorenje! I mi koji imamo prvine Duha, i mi u sebi 
uzdišemo iščekujući posinstvo, otkupljenje svoga tijela.« (Rim 8,23) 


9 Primjedba Ivana Merza: Katolik koji ima izbor hoće li dulje ili kraće živjeti bolje je da dulje živi jer 
može koristiti braći ako će valjano živjeti. 

Opis uskrslog tijela 

Uskrsla tijela bit će neraspadljiva, besmrtna, slavna, blistava, pokret¬ 
na, duhovna, nebeska, slična slavnom hramu koji je Gospodin samome 
sebi podigao uskrsnuvši od mrtvih, (usp. Iv 2,19) 

»Tako i uskrsnuće mrtvih: sije se u raspadljivosti, uskrsava u neras- 
padljivosti; sije se u sramoti, uskrsava u slavi; sije se u slabosti, uskrsava 
u snazi; sije se tijelo naravno, uskrsava tijelo duhovno. Ako ima tijelo na¬ 
ravno, ima i duhovno. Tako je i pisano: Prvi čovjek, Adam, postade živa 
duša, posljednji Adam - duh životvorni. Ali ne bi najprije duhovno, nego 
naravno pa onda duhovno. Prvi je čovjek od zemlje, zemljan; drugi čovjek 
- s neba. Kakav je zemljani takvi su i zemljani, a kakav je nebeski takvi su i 
nebeski. I kao što smo nosili sliku zemljanoga, nosit ćemo i sliku nebesko¬ 
ga. A ovo, braćo, tvrdim: tijelo i krv ne mogu baštiniti kraljevstva Božjega 
i raspadljivost ne baštini neraspadljivosti. Evo otajstvo vam kazujem: svi 
doduše nećemo usnuti, ali svi ćemo se izmijeniti. Odjednom, u tren oka, 
na posljednju trublju - jer zatrubit će - i mrtvi će uskrsnuti neraspadljivi i 
mi ćemo se izmijeniti. Jer ovo raspadljivo treba da se obuče u neraspadlji- 
vost i ovo smrtno da se obuče u besmrtnost.« (1 Kor 15,42-53) 

»Znamo doista: ako se razruši naš zemaljski dom, šator, imamo zda¬ 
nje od Boga, dom nerukotvoren, vječan na nebesima. U ovome doista 
stenjemo i čeznemo da se povrh njega zaodjenemo svojim nebeskim obi- 
tavalištem.« (2 Kor 5,1-2) 

Uskrslo tijelo bit će netrpno, tj. besmrtno i lišeno svih protivnih utjecaja 
»Znamo doista: Krist uskrišen od mrtvih, više ne umire, smrt njime 
više ne gospoduje.« (Rim 6,9) 

»I otrt će im svaku suzu s očiju te smrti više neće biti, ni tuge, ni jau¬ 
ka, ni boli više neće biti jer - prijašnje uminu.« (Otk 21,4) 

Uskrslo će tijelo biti sjajno 

»Snagom kojom ima moć sve sebi podložiti Krist će preobraziti ovo 
naše bijedno tijelo i suobličiti ga tijelu svomu slavnomu.« (Fil 3,21) 

»I preobrazi se pred njima. I zasja mu lice kao sunce, a haljine mu 
postadoše bijele kao svjetlost.« (Mt 17,2) 

»Tada će pravednici zasjati poput sunca u kraljevstvu Oca svojega. 
Tko ima uši, neka čuje!« (Mt 13,43; vidi još 1 Kor 15,39-44) 

Pokretljivost uskrslog tijela 

Uskrslo tijelo bit će pokretno kao Isusovo nakon uskrsnuća i duhovno 
jer će se savršeno služiti svim djelatnostima duše i moći će biti istodobno 
na istom mjestu s drugim tijelima 

»Uto im se otvore oči te ga prepoznaše, a on im iščeznu s očiju.« 
(Lk 24,31) 

»I uvečer toga istog dana, prvog u tjednu, dok su učenici u strahu 
od Zidova bili zatvorili vrata, dođe Isus, stane u sredinu i reče im: ‘Mir 
vama!’« (Iv 20,19) 

»Vrata bijahu zatvorena, a Isus dođe, stade u sredinu.« (Iv 20,26) 

Svako će tijelo biti na poseban način proslavljeno 

»Ali reči će netko: Kako uskrsavaju mrtvi? I s kakvim li će tijelom 
doći?... Drugi je sjaj sunca, drugi sjaj mjeseca i drugi sjaj zvijezda; jer zvijezda 
se od zvijezde razlikuje u sjaju. Tako i uskrsnuće mrtvih.« (1 Kor 15,33-42) 

Sva priroda preobrazit će se s pravednicima 

»Doista, stvorenje sa svom žudnjom iščekuje ovo objavljenje sinova 
Božjih: stvorenje je uistinu podvrgnuto ispraznosti - ne po svojoj volji, 
nego zbog onoga koji ga podvrgnu - ali u nadi. Jer i stvorenje će se oslobo¬ 
diti robovanja pokvarljivosti da sudjeluje u slobodi i slavi djece Božje. Jer 
znamo: sve stvorenje zajedno uzdiše i muči se u porođajnim bolima sve do 
sada. Ali ne samo ono! I mi koji imamo prvine Duha, i mi u sebi uzdišemo 
iščekujući posinstvo, otkupljenje svoga tijela.« (Rim 8,19-23). 

»Ali čekamo po obećanju njegovu novo nebo i novu zemlju.« (2 Pt 3,13) 
»I vidjeh novo nebo i novu zemlju, jer prvo nebo i prva zemlja umi- 
nu.« (Otk 21,1) 


7. Simbolika tjelesnoga natjecanja 

Tjelovježbeno natjecanje jest znamen-simbol kršćanskoga 
natjecanja u krepostima za nagradom vječne slave 

»Ne znate li: trkači u trkalištu svi doduše trče, ali jedan prima na¬ 
gradu? Tako trčite da dobijete. Svaki natjecatelj sve moguće izdržava; oni 
da dobiju raspadljiv vijenac, mi neraspadljiv. Ja dakle tako trčim - ne kao 
besciljno, tako udaram šakom - ne kao da mlatim vjetar.« (1 Kor 9,24-26) 
»Ne kao da sam već postigao ili dopro do savršenstva, nego - hitim 
ne bih li kako dohvatio jer sam i zahvaćen od Krista. Braćo, ja nipošto ne 
smatram da sam već dohvatio. Jedno samo: što je za mnom, zaboravljam, 
za onim što je preda mnom, prežem, k cilju hitim, k nagradi višnjeg poziva 
Božjeg u Kristu Isusu.« (Fil 3,12-14) 

»Dobar sam boj bio, trku završio, vjeru sačuvao. Stoga, pripravljen 
mi je vijenac pravednosti kojim će mi u onaj Dan uzvratiti Gospodin, 
pravedan sudac; ne samo meni nego i svima koji s ljubavlju čekaju njegov 
pojavak.« (2 Tim 4,7-8) 

8. Uzvišeni zadatak ljudskoga tijela u Božjoj ekonomiji 

Zadatak je ljudskoga tijela da nadopuni muku Isusovu 

»Zaklinjem vas, braćo, milosrđem Božjim: prikažite svoja tijela za žr¬ 
tvu živu, svetu, Bogu milu - kao svoje duhovno bogoslužje.« (Rim 12,1) 

»Radujem se sada dok trpim za vas i u svom tijelu dopunjam što ne¬ 
dostaje mukama Kristovim za Tijelo njegovo, za Crkvu.« (Kol 1,24) 

Zadatak je ljudskoga tijela da radi na posvećenju 
vlastite duše i duša bližnjega 

»Ne predajite grijehu udova svojih za oružje nepravde, nego sebe, od 
mrtvih oživjele, predajte Bogu i udove svoje dajte Bogu za oružje praved¬ 
nosti.« (Rim 6,13) 

»Po ljudsku govorim zbog vaše ljudske slabosti: kao što nekoć preda- 
doste udove svoje za robove nečistoći i bezakonju - do bezakonja, tako sada 
predajte udove svoje za robove pravednosti - do posvećenja.« (Rim 6,19) 

* * * 

U ova dva gore navedena citata iz Svetoga pisma (poslanica sv. Pavla 
Rimljanima) nalazi se sve ono što moramo znati o ljudskom tijelu ako 
želimo po njemu postići naše vječno spasenje. Donosimo glavne misli još 
jednom: 1) »Membra vestra arma justitiae Deo« - vaši udovi neka budu 
Bogu za oružje pravednosti; 2) » Servire justitiae in sanctificationem « - slu¬ 
žiti pravednosti do posvećenja. 

Sve što smo do sada nadugo i naširoko obradili imalo je tek zadaću 
da nas uvjeri o ovim božanstvenim mislima sv. Pavla koje je iznio u svojim 
poslanicama Kološanima i Rimljanima. U tim riječima, koje spominje i 
sadašnji papa Pio XI. u svojoj enciklici o Kristu Kralju, sva filozofija i teo¬ 
logija ljudskoga tijela ima svoj vrhunac i svoju krunu. 

B. TEOLOŠKA SINTEZA 
1. Prije istočnoga grijeha 

Sav je materijalni svijet prije istočnoga grijeha tvorio u širem smislu 
tijelo čovjeka jer je ono iz njega uzeto i jer je s njim stajalo u najužoj vezi. 
Stoga je i taj materijalni svijet, poput njegova vlastitoga tjelesnog bića i 
djelovanja imao biti na divan način podređen čovječjoj vlasti. Taj je materi¬ 
jalni svijet, štoviše, imao zadaću na mističan način pomoću »drveta života« 
hraniti besmrtan život čovjeka. 10 

I jer se u čovjeku ujedinjuje duhovni i tjelesni svijet, stoga se u čo¬ 
vjeku, a ne u anđelima, ostvaruje sav nadnaravni Božji plan svijeta. Budući 
da sav vidljivi svemir sudjeluje pri uzdržavanju čovjeka, to on od čovjeka 
poprima i posebno dostojanstvo; čovjek je obdaren svetošću, a priroda po 
tome postade hramom Duha Svetoga. Ona je trebala u njemu i po njemu 
slaviti Boga na nadnaravan način da svojom divnom ljepotom i skladnošću 
odražava, slično kao tijelo čovječje po integritetu, ono božansko veličan¬ 
stvo koje je kraljevalo u ljudskoj duši. * 11 

Prvi su ljudi bili stvoreni u stanju pra-pravednosti (iustitia originalis ). 
Ovo se uzvišeno stanje sastojalo u tome da su imali posvetnu milost (vr¬ 
hunaravni dar) i dva izvan-naravna dara: slobodu od požude i besmrtnost. 
Integritet, tj. sloboda od požude dana je čovjeku radi milosti posvetne 
koja je kruna svega. No jasno je da taj integritet, ta podređenost tijela duši 
i nižih sila razumu ne bijaše naravna jer bi inače ostala nakon grijeha. 12 

Prvi su ljudi bili potpuni gospodari tijela i nižih duševnih moći; kod 
njih je vladao potpun sklad između nižih i viših sila; niže sile nisu smetale 
više; narav se njihova nije mogla raniti ili raspasti; jednom riječju, ova se 
potpuna jedinstvenost naravi zove imenom neranjivost ili integritet. 

Ovaj izvan-naravni dar integriteta što ga je Bog dao prvom čovjeku, 
ovaj integritet koji se sastoji u savršenu i nerazdjeljivu jedinstvu i skladu 
između duše i tijela, viših i nižih sila, bio je veliko nadnaravno čudo Božje 
moći i ljubavi jer je Bog time prirodi nešto dao što ona po sebi ni izdaleka 
nije mogla postići. 


10 U nastavku teksta rukopisa slijedi rečenica koju je Merz naknadno prekrižio. Budući da je una¬ 
toč križanju rečenica potpuno čitka, ipak je ovdje donosimo jer izražava lijepu misao za koju Merz 
vjerojatno nije smatrao da bude na ovom mjestu s obzirom da iznosi teološke detalje koji pripadaju 
u neko drugo poglavlje. Rečenica glasi: »Iz toga je razloga sav vidljivi svijet dobio radi čovjeka veliko 
dostojanstvo i jer je čovjek još osim toga bio obdaren svetošću postao je sav vidljivi svemir hramom 
Duha Svetoga.« 

11 Mathias Joseph Scheeben, Die Mysterien des Christentums , str. 203 

12 Usp. Sv. Toma Akvinski, Summa theologica, I, 9. 95, a. 1 

To je zaista čudo ljubavi jer Bog prirodi nije dugovao ovaj dar i jer joj 
ga je dao zbog svoje izvanredne naklonosti. 13 Ovim je integritetom čovjek 
bio uzvišen nad svoju vlastitu narav u red anđeoski; uslijed toga uzvišenja 
čovječji je duhovni život ostao nepomućen unatoč tjelesnosti i sjetilnosti. 
Ova se tjelesnost i sjetilnost štoviše na taj način oduhovila tako daje samo 
tijelo postalo sudionikom bezbolnosti i neumrlosti duše i sjetilnost se mogla 
kretati samo na zapovijedi duha. Sv. Augustin veli da je taj integritet divno 
stanje koje je stvorila i uzdržavala tajanstvena moć i bila je divna milost 
Božja ondje gdje zemaljsko i sjetilno tijelo nije poznavalo požude. 14 

Objava potvrđuje što i filozofija: da je bliži cilj svemira tijelo čovjeka 

Sveto nam pismo odmah u svojim trima prvim poglavljima pripo¬ 
vijeda kako je Bog postupno stvarao sav svijet, a svoje je djelo okrunio 
stvaranjem čovjeka kao naravnoga bića. »Na svoju sliku stvori Bog čovjeka, 
na sliku Božju on ga stvori, muško i žensko stvori ih« (Post 1,27). Time je 
Mojsije htio pokazati kako je u skali stvaranja vidljivoga svijeta stvaranje 
čovjeka bio konačni Božji čin. Iz svega jasno proizlazi da je Bog sav svemir 
stvorio radi ljudskoga tijela, a tijelo ima zadaću da služi duši, da pokazuje 
sve ono što se zbiva u ljudskoj duši. 

Tijelo je praroditelja bilo pokorno duši i ogledalo duševnoga života 

Možemo si tek stvoriti sliku kako je ljudsko tijelo bilo posve pokorno 
Duhu Svetom koji je ispunjao dušu kada npr. gledamo neke ritmičke ple¬ 
sove kod kojih umjetnik kao da ima apsolutnu vlast nad svakim mišićem 
i može na vanjski način izraziti svaki, pa i najmanji pokret duše. 15 Adam i 
Eva prije grijeha kao da su se ritmički gibali; svaka njihova misao odmah 
se odražavala u njihovu tijelu. Njihovo je gibanje, aktivnost tijela, bilo reli¬ 
giozno jer su svi njihovi osjećaji, sve njihove misli imali nadnaravni značaj. 

Ljudsko tijelo praroditelja bilo je s dušom dignuto 
u nadnaravni red djetinjstva Božjega 

Sve kreposti kojima je bila urešena duša naših praroditelja izražavala 
se na vanjski način u ljepoti ljudskoga tijela. Tu ljepotu ljudske duše kako 
se odražava u raznim dijelovima tijela opisuje nam nadahnuti pisac u Pje¬ 
smi nad pjesmama: 

»Gle, kako si lijep, dragi moj, gle, kako si mio« (Pj 1,15). »Glas dra¬ 
goga moga! Evo ga, dolazi, prelijeće brda, preskakuje brežuljke. Dragi je 

13 Mathias Joseph Scheeben, Die Mysterien des Christentums, str. 185 

14 Isto, str. 186. 

15 Isadora Duncan, Der tanz der Zukunft, Diederichs, 1903.: »Plesačica budućnosti morat će biti 
žena čije su tijelo i duša harmonično razvijeni tako da gibanje tijela postane naravnim govorom duše.« 
Isadora Duncan, Der tanz der Zukunft, Diederichs, 1903. 

moj kao srna, on je kao jelenče« (Pj 2,8-9). »Dragi je moj bijel i rumen... 
Glava je njegova kao zlato, zlato čisto, uvojci kao palmove mladice, crne 
poput gavrana. Oči su njegove kao golubovi nad vodom potočnom... 
Obrazi su njegovi kao lijehe mirisnog bilja, kao cvijeće ugodno, usne su 
mu ljiljani... Ruke su mu zlatno prstenje puno dragulja, prsa su njegova 
kao čista bjelokost pokrita safirima. Noge su mu stupovi od mramora na 
zlatnom podnožju. Stas mu je kao Liban, vitak poput cedra. Govor mu 
je sladak i sav je od ljupkosti. Takav je dragi moj, takav je prijatelj moj, o 
kćeri jeruzalemske« (Pj 5,10-16). 

»Sva ova vanjska, tjelesna ljepota tek je odraz unutarnje ljepote duše 
koja je blaga poput golubova, čije ruke odmah djeluju kada ih Duh Sveti 
pokreće. Njegova su prsa bijela, poput slonove kosti i isto tako otporna 
protiv svakoga zla. A noge su čvrste i stalne i spremne su da idu putovima 
pravednosti i milosrđa. Katolička je istina da je čovjek kruna stvorenja i 
da je Božanska mudrost upravo ljudsko tijelo uresila s tolikom ljubavlju 
kakvu inače ne vidimo među vidljivim stvorenjima. Nitko neće zanijeka¬ 
ti da je ljudsko tijelo, kakvo bi u idealu moralo biti, najljepša zemaljska 
umjetnina.« 16 Naravno je da tijelo dobiva svoje dostojanstvo od duše i 
njena ljepota mora se izražavati na tijelu. 

Snaga i ljepota tijela kao znamen unutarnjih kreposti 

»Lijep si, najljepši od ljudskih sinova, po usnama ti se milina prosula, 
stoga te Bog blagoslovio dovijeka. Pripaši mač uz bedra, junače, ogrni se 
sjajem i veličanstvom! Zajaši i kreni za istinu, za vjernost i pravdu, zapni 
luk i desnicu svoju proslavi!« (Ps 45,3-5) 

Sveto pismo nam i ovdje otvara nove poglede. Snagu tijela i ljepotu 
njegovu ne preziremo jer su tjelesna snaga i ljepota znamen duševne snage 
i ljepote. Kod prvih su ljudi bile tjelesna snaga i ljepota tijela potpuni odraz 
duše prvih ljudi. Proročki Psalam 45, koji govori o Kristu, prikazuje ga kao 
snažna i lijepa vojskovođu. Naravno, glavna unutarnja snaga je ljepota duše 
i ona nesvjesno krči put prema tijelu. Samo tijelo našim nastojanjem i svla¬ 
davanjem može se postupno približiti stanju koje je bilo u doba integrite¬ 
ta. Dakle, vidimo da Sveto pismo snagu tijela tijesno povezuje s ljepotom. 
Kršćanskom je tjelesnom odgoju u prvom redu stalo do toga da tijelo učini 
pokorno duhu, da stvara zdravo tijelo koje će se staviti u službu širenja 
kraljevstva Božjega. Ljepota tijela po sebi nije tako važna, ali ipak kod tje¬ 
lesnoga odgoja valja paziti i na ljepotu; stjecanje tjelesne ljepote jest onaj 


16 Um Sitte und Sittlichkeit . Ein Kommentar zu den Katholischen Leitsatzen und Weisungen zu 
verschiedenen modernen Sittlichkeitsfragen in Verbindung mit anderen katholischen Verbanden hrsg. 
von der zentralstelle der Katholischen Schulorganisation. - Verlag der Katholischen Schulorganisation 
in Diisseldorf 1926., str. 61 

korektiv koji nas upozorava da zdravlje i snagu tijela ne narušavamo na taj 
način da stanovite organe razvijamo odveć na štetu drugih koje zanemaru¬ 
jemo. Kršćanski tjelesni odgoj ne želi stvarati atlete koji su u stanju svojim 
jakim rukama dizati ogromne terete, a pri tome imaju kržljave noge ili slabo 
srce. I upravo briga za ljepotu ljudskoga tijela sili nas da sve organe našega 
tijela razvijamo tako skladno da ono postane zdravo i snažno oruđe duše. 

2. U istočnom grijehu 

Grijehom praroditelja duh gubi prevlast nad tijelom 

Dolaskom grijeha ljudsko tijelo, koje je prije grijeha bilo otajstvenim 
načinom besmrtno i potpuno pokorno duši, poprima svoja naravna svoj¬ 
stva - postaje smrtno. Sveto nam pismo pripovijeda kako se u čovjeku 
tek nakon grijeha probudila sjetilna požuda i kako je smrt kazna za grijeh 
čovjeka. Ljudski duh koji je sagriješio kažnjen je na taj način da postaje slu¬ 
gom svoga bivšeg sluge. Tragika je ljudske duše nakon grijeha velika; ona 
može doći u vlast jednoga počela koje po svom ustrojstvu za njom daleko 
zaostaje. Ovo ropstvo duh posve jasno osjeća. 17 

Istočnim se je grijehom čovjek i dušom i tijelom pokvario 

Po duši se čovjek pokvario: a) izgubio je milost posvećujuću; - b) 
izgubio je ulivene kreposti; - c) izgubio je darove i nastanjenost Duha Sve¬ 
toga; - d) od posvojenoga sina Božjega postao je sin Božje srdžbe; - e) lišen 
nebeskoga kraljevstva i aktualnih kreposti. 

Po razumu s obzirom na niže sile: - a) izgubio je integritet; - b) došao 
je u podložnost požude. 

Po tijelu: - a) došao je u vlast boli, - b) bolesti, - c) smrti. 

Čovjek je po istočnom grijehu izgubio originalnu slobodu da u svemu 
bez ikoje poteškoće djeluje prema pravilima zdravoga razuma i božansko¬ 
ga zakona. 

Kazna za grijeh jest ropstvo vragu. Čovjek, koji je izbačen iz kraljev¬ 
stva Božjega, jest u kraljevstvu prokletstva čiji je vladar vrag; čovjek se 
ondje nalazi gdje ga je htio vrag. 

Istočnim grijehom su naravna svojstva čovjeka ostala nepokvarena 

»Pokvarenost prirode ne proizlazi ni iz kakva manjka kojega naravnog 
dara niti iz dodatka nekoga lošeg svojstva, već proizlazi iz jedinoga gubitka 
nadnaravnoga dara zbog Adamova grijeha« (Pesch, II, str. 210). Nema ra¬ 
zloga da oslabe naravne sile jer jedan čin Adamova neposluha nije mogao 

17 I ovdje slijedi rečenica koju je Merz u izvorniku prekrižio, ali mi je ipak donosimo u bilješci: »A kada 
je uslijed grijeha duh došao pod vlast smrtnoga tijela, čovjek se postidi. ‘I otvoriše se oči obadvoma.’« 

ni u njemu ni u njegovim potomcima stvoriti zlu naviku. Niti lišenje nad¬ 
naravnih darova pogoršava naravne sile, kao što ni darivanje darova ne čini 
naravno savršenstvo, već ga pretpostavlja. Jedino je Bog mogao smanjiti 
naravne sile. No to je nevjerojatno da bi Bog svoje djelo kvario više negoli 
to iziskuje grijeh ljudi. 

Stanje čiste naravi 

»Stanjem čiste naravi zovemo onaj stalež u kojem čovjek ne bi imao 
ni vrhunaravne darove ni nadnaravne. Ova dobra, budući da čovjeku nisu 
dugovana, mogla su i ne biti i čovjek je mogao biti stvoren i ostavljen u 
staležu u kojem bi imao narav s naravnim svojstvima i s drugim unutarnjim 
i vanjskim pomagalima, kojima bi mogao ići za svojim naravnim konačnim 
ciljem i postići ga. Ovo stanje čiste naravi, koje nikada nije bilo, ali za koje 
velimo da je bilo moguće, veoma se razlikuje od stanja pale naravi koje je 
nastupilo grijehom« (Pesch, str. 194). 

Požuda 

Iako požuda nije istočni grijeh, ipak je s njim u tijesnoj vezi; i u onima 
koji još nisu postigli prvo opravdanje može se u neku ruku nazvati poslje¬ 
dicom istočnoga grijeha. Požuda je lišenje moralne ispravnosti koja je lju¬ 
dima dana na početku, ali je grijehom izgubljena. Ona je u osjetnom dijelu 
koji se buni protiv razuma te je neko moralno zlo; no jer nije svojevoljna, 
po sebi nije grijeh. Ipak, u onima koji su sada u stanju istočnoga grijeha ti¬ 
jesno je povezana sa svojevoljnim lišenjem posvetne milosti i time se može 
nazvati materijalnim vidom istočnoga grijeha. 

Sv. Toma ovako to tumači: 18 »U Adamovu grijehu bio je otklon od 
nepromjenljivoga dobra i priklonjenje promjenljivu dobru. Kako je viši dio 
izgubio dar pravde, niže su požudne sile bile usmjerene k nižim dobrima 
prema vlastitom nagonu. Od volje je, dakle, uzrok grijeha sišao u one niže 
sile koje su podložne vlasti volje, a ne u vegetativne sile u kojima su po¬ 
sljedice grijeha tek u znaku kazne. Volja, jer pokreće, jest kao forma, a sile 
koje su joj podložne, budući da su pokretane, jesu kao materija.« Nedo¬ 
statak izvorne pravednosti pokazuje se na voljnoj strani kao i kod nižih sila 
koje volja pokreće iz čega slijedi sklonost prema neurednim težnjama koja 
se može nazvati požudom. Iz toga slijedi da istočni grijeh u ovom ili onom 
čovjeku nije ništa drugo negoli požuda s manjkom izvorne pravednosti 
(iustitiae originalisj, tako da je manjak izvorne pravednosti kao forma u 
istočnom grijehu, a požuda je kao materija; slično kao što je grijeh uboj¬ 
stva npr. formalno u volji, a materijalno u ruci koju volja pokreće. Istočni 


18 Sv. Toma, Summa theologica, Ha Ilae, 164, lc. 

grijeh nije čisti manjak, već je stanoviti iskvareni habitus (navika); tu se 
misli na iskvarene prave odnose nižih sila prema razumu. 

»Dok je čovječji duh bio podvrgnut Bogu,« veli sv. Toma, »niže su 
duševne sile bile podložne duhu i tijelo se podvrgavalo duhu, ali jer je 
ljudski duh po grijehu odstupio od podložnosti Bogu, uslijedilo je da se ni 
niže sile nisu više posve podvrgavale duhu; time je uslijedila tolika pobuna 
tjelesnih težnja protiv razuma da se ni tijelo više nije potpunoma podvr¬ 
gavalo duši te je po tome uslijedila smrt i drugi tjelesni poroci. Život i 
tjelesna se neporočnost sastoje u tome da se podvrgavaju duši, kao nešto 
što se dade usavršiti prema svom savršenstvu; dok nasuprot smrt i bolest 
i koji drugi nedostatak dolaze od nepodvrgavanja tijela duši. Budući da je 
pobuna tjelesnih čežnja protiv duha kazna za grijeh praroditelja, isto je to 
i smrt i svi tjelesni nedostaci.« 19 

Stid je posljedica istočnoga grijeha 

A kada je uslijed grijeha neumrli duh došao pod vlast smrtnoga tije¬ 
la, čovjek se postidi: »Tada se obadvoma otvore oči i upoznaju da su goli. 
Spletu smokova lišća i naprave sebi pregače« (Post 3,7). A sam Bog, pun 
neizmjernoga milosrđa prema svojoj nastradaloj djeci, on sam, kako veli 
Sveto pismo, »načini čovjeku i njegovoj ženi odjeću od krzna pa ih odje¬ 
nu« (Post 3,21). 

Zadaća odjeće na zemlji - slika milosti 

Sveto nas pismo upućuje na taj način kako pokrivanjem tijela mora¬ 
mo pokriti sramotu što je sada požuda zavladala tijelom. Odjeća na zemlji 
kao da ima zadaću da nadomjesti odjeću posvetne milosti koju su Adam i 
njegovo potomstvo izgubili grijehom. 20 

Sv. Ivan Krizostom: »Do onoga prekršaja poput anđela su kročili u 
raju ne izgarajući ni od kakvih požuda... I dok još nije bilo grijeha, bili su 
odjeveni u slavu koja je odozgo dolazila i stoga se nisu stidjeli.« 21 

Sveti oci često vele da su prvi ljudi mjesto odjeće imali milost. Sv. 
Ivan Damašćanin veli: »I ako su tjelesno bili goli, ipak su bili zaodjenu¬ 
ti božanskom milošću: nisu imali nikakvo tjelesno pokrivalo, ali su imali 
odjeću nepokvarenosti.« 22 A sv. Augustin: »Nakon što je zabranjen plod 


19 Tridentinski je sabor (1546.) definirao da su se istočnim grijehom i »tijelo i duša Adamova pokva¬ 
rili« (Denzinger, 788). 

20 Na ovome mjestu u nastavku Merz je dodao nekoliko rečenica koje je potom prekrižio jer mu se 
vjerojatno činilo da svojim detaljima prelaze okvire njegova izlaganja. Zbog zanimljivosti mi ih ipak dono¬ 
simo: »Odjeća slave. - Kada smrću naše tijelo bude dalo zadovoljštinu Vladaru svijeta, naša će tijela biti 
opet u potpunoj vlasti duše, bit će zaogrnuta blistavom odjećom slave. Ljudi će u nebu plesati, izvoditi 
liturgijske plesove, kako nam to kaže Ivanovo Otkrivenje i kako se to vidi na slikama fra Angelica.« 

21 Sv. Ivan Zlatousti, In Genesi, Homilia, 14, n. 4. 

22 Sv. Ivan Damašćanski, De ficu arefacta, 3. 

bio okušan, što je značila spomenuta golotinja nego to da je grijehom uči¬ 
njeno golo, što je milost pokrivala? No Božja je milost ondje bila velika 
gdje zemljano i životinjsko tijelo nije imalo životinjsku požudu. Tko dakle 
odjeven u milost nije imao na golom tijelu čega bi se stidio, kada je bio 
lišen milosti, osjetio je da se mora pokriti.« 23 

3. Borba za integritet 

Moramo se boriti protiv posljedica istočnoga grijeha 
težeći za prevlašću duha nad tijelom 24 

Dok smo sada na svijetu, valja da se i u našem tijelu borimo protiv 
posljedica istočnoga grijeha. Svetim krštenjem dobili smo opet posvetnu 
milost, ali nismo dobili dar integriteta. 

U tome smislu piše biskup Lugana u svojoj korizmenoj poslanici od 
1926. g.: »Dužnost je svih i svakoga pojedinca da se u ovoj borbi veliko¬ 
dušno bori, da tijelo ne bi nadvladalo dušu. Drugim riječima: sklad između 
duše i tijela koji je prije istočnoga grijeha bio veliki dar Stvoritelja, taj se 
sklad nakon grijeha mora izvojštiti i ustaliti svladavanjem strasti, uskraći¬ 
vanjem nedozvoljenih užitaka, trapljenjem kako ga propovijeda Evanđelje 
Isusa Krista, milošću koja izvire iz molitve i sakramenata naše vjere.« 

Pred svim ljudima lebdi jedna vizija: pred sobom vidimo savršenoga 
čovjeka kako je nepatvoren izišao iz ruku Božjih i kako u potpunu miru 
kroči rajskim vrtovima. Potpun sklad vlada između njegova tijela i njegove 
duše, između njega i cijele prirode. Borbom i milošću Božjom moramo 
nastojati da opet uspostavimo ovo rajsko stanje. Ono je cilj svega kato¬ 
ličkog stvaranja i svih katoličkih nastojanja. Zato vidimo u svim ljudima 
neograničenu težnju za potpunim čovjekom. 

Stoga, ako želimo svoje tijelo povratiti na onaj podređeni položaj u 
kojem je bilo prije istočnoga grijeha, potrebne su tri stvari: - a) Tijelo treba 
ponajprije naravnim sredstvima toliko vježbati da ono postane savršenim 
oružjem duše. Da se svlada prevlast tijela, potrebno je svladavati velike 
napore. Tu u prvom redu mislimo na tjelesni rad. - b) Nadalje, tu je njego¬ 
vanje tjelovježbe. - c) No nisu dovoljna samo naravna sredstva da se svlada 
tijelo nego i nadnaravna, a to je u prvom redu primanje sv. Euharistije. 


23 Sv. Augustin, Contra lulian, 4, 16, 82. - Vidi također Pesch II, str. 188. 

24 Tridentinski koncil (1546.) veli: »U pokrštenima ostaje požuda koja, budući da je ostavljena 
za borbu, ne može škoditi onima koji uz nju ne pristaju, već je muževno od sebe odbijaju milošću 
Isusa Krista; jer zaista ‘natječe li se tko, ne ovjenčava se ako se zakonito ne natječe’.« (2 Tim 2,5) - 
(Denzinger 792). Krist nas još nije oslobodio požude; ostavio nam ju je da je nadvladamo i uskrsnemo. 

Značenje tjelesnoga napora i tjelesnoga trpljenja 

Tjelesni rad ima tu zadaću da duh učini gospodarom tijela. Neprestano 
svladavanje fizičkih poteškoća znači vladanje tijela nad duhom, znači uspo¬ 
stavljanje predgrešnoga stanja, stanje integriteta: »Zemlja neka je zbog tebe 
prokleta: s trudom ćeš se od nje hraniti svega vijeka svog! Rađat će ti trnjem 
i korovom, a hranit ćeš se poljskim raslinjem. U znoju lica svoga kruh svoj 
ćeš jesti dokle se u zemlju ne vratiš: ta iz zemlje uzet si bio - prah si, u 
prah ćeš se i vratiti« (Post 3,17-19). Adam bi radio i da nije sagriješio; ova 
prevlast duha nad materijom u radu mu ne bi zadavala trpljenje. Grijeh je 
stanje stvari samo toliko promijenio što ovaj rad zadaje bol. Bol tijela je sto¬ 
ga nužna radi uspostave predgrešnoga stanja - integriteta. Krist koji visi na 
križu ima svoje tijelo u potpunoj vlasti. Raspeti je Spasitelj savršeni trijumf 
duha nad tijelom; drugi Adam, popevši se na križ, stekao je onu prevlast 
duha nad tijelom koju je prvi Adam imao po svojoj naravi. 

Ako dakle želimo naše tijelo učiniti oruđem duše, treba ga svladavati. 
Tjelesni rad i napor za to je nužan preduvjet. Također i tjelovježba te ri¬ 
tmička gimnastika na osobit način koriste i pokazuju kako je tijelo savrše¬ 
no oruđe u rukama duše i može izražavati sve što duša misli, osjeća i želi. 

Ali kao što je integritet kod praroditelja tek stvarao dispoziciju za 
milost posvetnu, potpuni odgoj tijela ne možemo postići čisto naravnim 
sredstvima; ona su tek preduvjet za nadnaravna. 25 

Prevlast duha nad tijelom ne možemo postići samo 
naravnim sredstvima; potrebna je i presv. Euharistija 

No samim naravnim sredstvima nije moguće tijelo učiniti posve po¬ 
korno duši. Grijeh je u ljudskoj duši i u tijelu nagomilao tolike ruševine 
da je potrebna nadnaravna snaga da se uspostavi poremećeni sklad između 
duše i tijela. Stoga nam Bog u svojoj neograničenoj dobroti daje i jedno 
nadnaravno sredstvo kojim ćemo uspostaviti sklad između duše i tijela. Po 
presv. Euharistiji loše nagone u tijelu umrtvljujemo i duša po njoj dobiva 
opet prevlast nad tijelom. 

4. Tijelo Isusovo jest središte i biser svega tjelesnog svijeta 

Usporedba naših tijela s Isusovim pod vidom zadovoljštine 

Crkva poštuje mrtvo tijelo Spasiteljevo. Ono je bilo moćno oruđe i 
to krhko tijelo pridonijelo je da se udovoljilo pravednosti neograničenoga 
dostojanstva i time spasio ljudski rod od vječnoga prokletstva. Slava tijelu 
Isusovu, koje je izvršilo tako visoku zadaću! Kako bismo mi katolici mogli 


25 M. J. Scheeben, Die Mysterien des Christentums, str. 188 

mrziti i prezirati naše tijelo kada ono u ekonomiji ljudi ima tako važan za¬ 
datak. I naša tjelesa mogu trpljenjem davati zadovoljštinu - u zajedništvu s 
mukom Isusovom - pravednosti Božjoj za naše vlastite i tuđe grijehe. Kako 
li mi kršćani moramo ljubiti naša tijela koja imaju tako uzvišen zadatak! 

Naša su tijela s dušom po Duhu Svetom udovi 
otajstvenoga tijela Kristova, a to je Crkva 

A osim toga valja uzeti u obzir da su svi kršćani sa svojim tijelima 
udovi otajstvenoga tijela Kristova. Cijeli je židovski narod imao zadaću 
biti priprava tijelu Kristovu. Krist je glava Crkve, Duh Sveti je njena duša. 
Duh Sveti stanuje u cijeloj Crkvi, u svim njenim udovima. Svako je ljud¬ 
sko tijelo, kako veli sv. Pavao, »hram Duha Svetoga« (1 Kor 6,19). »Duh 
Sveti čini u cijeloj Crkvi što duša čini u svim udovima tijela.« 26 Zadaća 
je ovoga otajstvenog tijela da bude oružje duše, da bude vanjski izražaj 
samoga Duha Svetoga. Stoga je sveta Crkva uključivo s ljudskim tijelima 
najveće remek-djelo u svijetu; ono je umjetnički izražaj Duha Svetoga; po 
njoj gledamo dinamiku Duha Svetoga; Crkva je u službi »pravde na posve¬ 
ćenje« (usp. Rim 6,19). 

5. Crkva je tijelo Duha Svetoga 

Pokornost tijela duši uvećava sjaj otajstvenoga tijela Kristova 

Ako dakle ovo veliko otajstveno tijelo - sveta Crkva - želi potpuno 
udovoljiti svome bližem cilju - Duhu Svetom - to mora svaki njezin ud, 
svaki i najsitniji mišić, svaka njena žilica, svaki njen atom biti apsolutno 
pokoran Duhu Svetom. Naša tijela su ti udovi, mišići, te žilice, ona trebaju 
biti apsolutno pokorna Duhu koji u njima djeluje i koji se njima služi. 

Presv. Euharistija čini otajstveno tijelo Crkve 

A naša će tijela, ti udovi otajstvenoga Tijela, tek onda moći potpuno 
postati poslušni Duhu ako kroz njih što jače struji božanski život. Zato je 
i u tom slučaju presv. Euharistija najjače sredstvo da sve udove toga otaj¬ 
stvenog tijela međusobno što jače poveže, da ih poveže s glavom, da u tim 
tijelima uništi svaki neposluh Duhu. 

Po tijelu Crkve Kristove gledamo samoga Duha Svetoga 

Po Euharistiji preporođena tijela dat će svim kretnjama otajstveno¬ 
ga tijela - svetoj Crkvi - i vanjski sjaj tako da možemo reći da je vanjska 
djelatnost svete Crkve u historiji najdivniji ples kod kojega svaki ud čo¬ 
vjeka, svaki mišić izražava divnu djelatnost Duha Svetoga koji je u nama. 

26 Sv. Augustin, Contra Julian, 47 g. 2 

I po uzvišenoj djelatnosti naših tijela, ako su ona apsolutno pokorna Duhu 
koji ih oživljava, imamo estetsku intuiciju samoga Duha Svetoga. Kao što 
svaka umjetnina ima vrijednost, ako po materiji dolazimo do duha koji 
ona očituje, isto tako po ritmici svih kršćana skupa, koji djeluju u milosti 
posvećujućoj, prodiremo već sada do nevidljivoga Duha Svetoga. 

6. Budućnost ljudskoga tijela u raju i paklu 

Sav naravni svemir željno iščekuje svoje preobraženje 

Sveti Pavao apostol veli: »Smatram, uistinu: sve patnje sadašnjega 
vremena nisu ništa prema budućoj slavi koja se ima očitovati u nama. 
Doista, stvorenje sa svom žudnjom iščekuje ovo objavljenje sinova Božjih: 
stvorenje je uistinu podvrgnuto ispraznosti - ne po svojoj volji, nego zbog 
onoga koji ga podvrgnu - ali u nadi. Jer i stvorenje će se osloboditi robova¬ 
nja pokvarljivosti da sudjeluje u slobodi i slavi djece Božje. Jer znamo: sve 
stvorenje zajedno uzdiše i muči se u porođajnim bolima sve do sada. Ali ne 
samo ono! I mi koji imamo prvine Duha, i mi u sebi uzdišemo iščekujući 
posinstvo, otkupljenje svoga tijela« (Rim 8,18-23). Sav naravni svemir 
prema tome željno iščekuje nadnaravnu slavu djece Božje, onu slavu do 
koje čovjek dolazi samo zato što ga je Bog milostivo posinio. 

Priroda može iščekivati svoju slavu tek ukoliko je ona povezana s dje¬ 
com Božjom; slava naravi bit će tek odraz i izljev slave djece Božje. Sva priro¬ 
da uzdiše za proslavom i bori se za nju. Apostol uspoređuje njezino sadašnje 
trpljenje s bolovima rađanja iz kojega se ima roditi njeno proslavljenje. No 
priroda ne uzdiše za tim proslavljenjem što bi to bio zahtjev njezine naravi, 
već uzdiše po onom duhu Božjem koji se, kako Apostol nešto dalje veli, u 
srcima ljudi za nas zauzima »neizrecivim uzdasima« (Rim 8,26). Tako je pro¬ 
slavljenje tjelesne prirode preobraženje u jedan viši bitak i u jedan viši život, 
kao što je za dušu njezino posvećenje i preobraženje po milosti. 

Naše će tijelo uskrsnuti samo zato što se nalazi u 
otajstvenom jedinstvu s Bogočovjekom 

Naše će tijelo postati besmrtno samo zato što će se ujediniti s Isu¬ 
sovim tijelom koje je po naravi besmrtno. Zato sv. Ciril Aleksandrijski 
ovako tumači 6. poglavlje Ivanova Evanđelja: »Ono što je po svojoj naravi 
raspadljivo ne može se drukčije oživiti nego da se ujedini s tijelom onoga 
koji je po svojoj naravi sam život, tj. s tijelom prvorođenoga.« 27 Budući da 
je vječni Bog ušao u smrtno tijelo i jer je prolazno tijelo bilo primljeno u 
krilo vječnoga Boga, to je posljednji i najviši razlog zašto će tijelo vječno 


27 Usp.: Scheeben, Die Mysterien des Christentums, str. 371-372 

trajati. To je razlog zašto je tijelo pobijedilo smrt te se od tada u njemu 
nalazi žig vječnosti. Mi nećemo uskrsnuti i tijelom vječno živjeti jer to naša 
narav traži, nego što se nalazimo u otajstvenom jedinstvu s Bogočovjekom. 
No naše će tijelo tada biti proslavljeno; ono će biti odjeveno u slavu koja 
odgovara divoti i blaženstvu duše. 

Nadnaravni darovi proslavljenih tijela u raju 

Tijela blaženih imat će osim naravnoga savršenstva još četiri vrhu¬ 
naravna dara: netrpnost [impassibilitasj, jasnoću, prozračnost [claritas), 
pokretljivost ( agilitas) , produhovljenost [subtilitas). 

a) Netrpnost - ( impassibilitas ). Duša će tako savršeno vladati tijelom 
da je svaka protivna djelatnost za tijelo isključena. - b) jasnoća, prozrač¬ 
nost [claritas). Svjetlost će biti odraz slave u duši i na tijelu. Svjetlost koja 
je u duši kao duhovna prima se u tijelu kao tjelesna. Zbog većih zasluga 
duša će biti veće svjetlosti, isto tako će biti i stupnjevitost svjetlosti u tije¬ 
lu. - c) Pokretljivost [agilitas) znači lakoću da se kreće brzo i bez zapreke. 
Ovo je svojstvo u tijelu ukoliko je tijelo podložno duši kao pokretaču; to 
nije tek pasivno svojstvo da najlakše prima pokrete duše, već i stanovita 
pokretnost u samom tijelu. - d) Produhovljenost [subtilitas). Prestaju s 
jedne strane animalne djelatnosti (hranjenje, razmnožavanje), a s druge 
strane tijelo savršeno služi svim djelatnostima duše. Po tome tijelo može 
biti istodobno na istom mjestu s drugim tijelom. 

Slava uskrsloga tijela nadmašuje narav i ljudsko poimanje 

Tijelo će služiti duši da pokaže njenu divotu i njeno blaženstvo. Duša 
će se nesmetano moći služiti tijelom kao potpunoma savršenim oruđem. 
Tijelo će po duši postati sudionikom Božje vječnosti; ono će doći u stanje 
nepomičnosti i nepromjenljive mirnoće koju tek jedini Bog posjeduje . 28 

Kao što je bila kod prvih ljudi zadaća integriteta da narav uzmogne 
primiti svjetlost milosti Božje, tako je zadaća proslavljenoga tijela da narav 
uzmogne postati čistim ogledalom za svjetlost one slave kojom se objav¬ 
ljuje Bog licem u lice. Uskrslo tijelo postaje posve slično onom duhu koji 
će gorjeti božanskom vatrom slave; to će tijelo postati izražajem one bo¬ 
žanske slave od koje će duša izgarati. 

Svjetlost proslavljenoga tijela bit će odraz 
beskrajnoga sjaja proslavljene duše 

Budući da mora postojati odnos između proslavljene duše i proslav¬ 
ljenoga tijela, to božanska sila treba tijelu dati svjetlo koje odgovara nje¬ 
govoj naravi; kao što je duša dobila duhovno svjetlo, tijelo treba dobiti 

28 M. J. Scheeben, Die Mysterien des Christentums, str. 574 

tjelesno svjetlo. Ovo tjelesno svjetlo mora nadilaziti narav samoga tijela i 
mora biti daleko uzvišenije od svakoga naravnog svjetla, kao što svjetlost 
proslavljene duše nadilazi samu duševnu narav i svako naravno duševno 
svjetlo. 

Tjelesna svjetlost ima zadaću učiniti tijelo slično proslavljenoj duši i 
biti odrazom slave u koju će duša biti uronjena. Oba ova svjetla podržava 
žar Duha Svetoga koji prožima dušu, a po njoj i tijelo i proslavljuje tijelo 
samo radi veze s dušom. Prema tome je slava ( gloria ) ljudskoga tijela u 
neku ruku samo odraz duševne slave, a obje su tek izljev božanske sile i 
slave koja obuhvaća i u sebe utapa cijeloga čovjeka . 29 

Proslavljeni svemir će postati dostojnim hramom proslavljenoga čovjeka 

Važnost ljudskoga tijela prema nauku kršćanstva ukazat će nam se u 
još većem svjetlu ako promotrimo u kojoj će vezi naše uskrslo tijelo biti s 
cijelom prirodom. Vidjeli smo već na temelju filozofije da je Bog stvorio 
svu prirodu radi ljudskoga tijela, a tijelo radi duše, a sve ljude »s dušom 
i tijelom radi naše glave, koji je Krist«. Utjelovljeni Krist je središte svih 
ljudi i po tome cijeloga svemira. 

I jer znamo da će naše tijelo, koje je sazdano iz sastavnih dijelova cijelo¬ 
ga svemira, biti proslavljeno, nužno slijedi da će se ova slava morati odraža¬ 
vati i u svoj prirodi. Kada bi naše tijelo bilo neovisno o grijanju sunca, o živo¬ 
tinjama, biljkama, vodi, tj. o svemu onom što ga uzdržava na životu, njegova 
se slava na drugom svijetu ne bi morala odražavati u prirodi; ali jer znamo da 
je ljudsko tijelo tek jedan dio svemirske prirode, jasno je da se slava toga di¬ 
jela mora odražavati i na ostalim dijelovima. Kao što sunce nije samo za sebe 
vruće već grije svemir, isto tako proslavljeno ljudsko tijelo neće samo za se 
biti slavno, već će tu slavu saopćiti i ostaloj prirodi. I kao što se led rastopi 
ako na nj dođe užareno željezo, tako će slava uskrsloga tijela tako nadvisi¬ 
vati svu prirodu da sav svemir neće moći podnijeti taj sjaj. Slijedi da će Bog 
stvoriti novo nebo i novu zemlju koji će biti u istom odnosu s proslavljenim 
tijelom, kao što su staro nebo i stara zemlja povezani sa sadašnjim ljudskim 
tijelom. Ljudsko će tijelo prema tome svoju slavu saopćiti prirodi koja je s 
njim povezana tako te sav svemir uzmogne postati dostojnim stanom pro¬ 
slavljenoga čovjeka. Sva će priroda po tome postati dionicom one slave koja 
će prožimati njen glavni i vrhovni dio - čovjeka. 

O blaženstvu blaženika 

Postoji bitno (esencijalno) blaženstvo, a sastoji se u izravnu gledanju 
Boga ( visio Dei immediata) iz čega proizlaze ljubav i radost. Uz to postoji 
i akcidentalno blaženstvo. U intelektu i volji blaženih ostaju razne savr- 

29 Isto, str. 581 

šenosti koje su akcidentalno povezane s blaženstvom. Blaženici spoznaju 
i naravnim načinom Boga kao i druge stvari. U volji postoje, osim ufanja, 
sve njene kreposti, npr. ljubav, radost zbog prošle umjerenosti i jakosti 
itd. Nakon sudnjega dana blaženi će posjedovati i akcidentalno blaženstvo 
zbog proslavljenoga tijela. 

Zbog proslavljenoga tijela u čovjeku se neće usavršiti temeljno blažen¬ 
stvo jer tijelo ne može ništa pridonijeti intuitivnoj viziji, već će se blažen¬ 
stvo tek ekstenzivno uvećavati; blaženstvo se od duše odražava u tijelu i 
tako blaženici u svojim tijelima imaju novu slavu i nova uživanja. I kao što 
je nejednaka slava duše u blaženicima, isto je tako i slava tijela. O toj stvari 
veli Apostol: »Drugi je sjaj sunca, drugi sjaj mjeseca i drugi sjaj zvijezda; jer 
zvijezda se od zvijezde razlikuje u sjaju. Tako i uskrsnuće mrtvih« (1 Kor 
15,41-42). Bit će tijela u duhovnom stanju, ali će biti prava ljudska tijela 
s potpunim integritetom i savršenstvom koje im pripada i bez ikakvih ne¬ 
dostataka, po uzoru na proslavljeno Kristovo tijelo. Neće biti djelatnosti 
vegetativnoga života. »Ta o uskrsnuću niti se žene niti udaju, nego su kao 
anđeli na nebu« (Mt 22,30). No bit će djelatnosti senzitivnoga života, ali 
bez ikakve strasti ili pokvarenosti udova. Blaženi će vidjeti proslavljena ti¬ 
jela, čut će ljudske glasove. Nemamo jasno pojmove toga budućeg života. 

Blaženi će imati akcidentalno blaženstvo radi društva prijatelja. Sta¬ 
noviti blaženici imaju akcidentalno blaženstvo koje se zove aureola ( co- 
ronulaj. To je privilegirana nagrada za privilegiranu pobjedu (naučavanje, 
mučeništvo, djevičanstvo - doctores, martyres, virgines). 

Središte proslavljenih ljudi te proslavljene prirode je beskrajna 
svjetlost proslavljenoga tijela Božjega Sina Isusa Krista 

Promotrimo nadalje u kojoj je vezi proslavljeno tijelo Spasitelj evo s 
preobraženim svemirom! Vidjeli smo da je najdublji razlog zašto će se čo¬ 
vječje tijelo preobraziti: utjelovljenje Sina Božjega. Isto je i ovdje. Sav tjele¬ 
sni svemir ima pravo da bude divno proslavljen jer je u tijesnoj vezi s tijelom 
što ga je primio Bog-čovjek. Sva je priroda, sav je svemir tako postao posve¬ 
ćenim hramom Sina Božjega i po tome taj hram mora odražavati svu njego¬ 
vu božansku slavu. Sin je Božji sišao u prirodu i time ju je neizmjerno podi¬ 
gao iznad njene naravi. Nužno je da priroda odsada mora odgovarati visini 
na koju je podignuta; zato Sin Božji mora svojim duhom obnoviti i proslaviti 
sav prirodni svemir. Ova će slava prirode biti slična slavi čovječjega tijela; u 
jednu će ruku njena tjelesnost biti potisnuta u pozadinu i sve ono što iz nje 
proizlazi kao što je svojstvo kvarenja, promjenljivost, raspadljivost, a s druge 
će strane priroda zadobiti nadnaravnu snagu i nadnaravni sjaj. Naravni sjaj 

zemaljskoga svijeta ovisi o suncu koje se nalazi tako reći u njegovu središtu; 
od sunca struje snaga i svjetlost na druga nebeska tijela koja o njemu ovise. 
Isto tako, postoji u proslavljenom svijetu jedno sunce iz kojega proizlazi 
nadnaravna slava. Ovo je sunce za duhovna bića Božje krilo svjetlosti koje 
u sebi i oko sebe okuplja sve blažene duhove. Ovo Božje krilo svjetlosti ne¬ 
promjenljivim mirom prožimlje, proslavljuje i zasićuje sve blažene duhove. 
No za tjelesni je svijet nastalo novo sunce, a to je tijelo Sina Božjega, iz ko¬ 
jega jedino može izlaziti i uistinu izlazi nadnaravna oduhovljavajuća i u Boga 
preobražavajuća slava. Oko proslavljenoga tijela Isusa Krista, kao oko svoga 
središta, mora se okupiti sav preobraženi svemir, to će tijelo biti za svemir 
isto što je naravno sunce za zemaljski svijet, što je Bog za preobraženi svijet 
duhova. Pri preobraženju će sav svemir biti u svomu sadašnjem ustrojstvu 
s temelja poremećen i sazdan na posve novim temeljima, na jednomu orga¬ 
nizmu koji će biti bez mijena. 

»I vidjeh novo nebo i novu zemlju jer - prvo nebo i prva zemlja umi- 
nu... I Sveti grad, novi Jeruzalem, vidjeh... I gradu ne treba ni sunca ni 
mjeseca da mu svijetle. Ta Slava ga Božja obasjala i svjetiljka mu Jaga- 
njacU (Otk 21,1-2,23). 

Sav će naravni svemir postati »novim nebom i novom zemljom«, po¬ 
stat će divotnim božanskim Jeruzalemom u kojem će mjesto zemnoga 
sunca i mjeseca u sve vijeke sjati preobraženo tijelo našega Gospodina i 
Boga Isusa Krista. 30 

»Dvadeset i četiri starješine padnu ničice pred Onim koji sjedi na 
prijestolju i poklone se njemu -Živomu u vijeke vjekova. I stavljaju svoje 
vijence pred prijestolje govoreći...« (Otk 4,10). - »A kad on uze knjigu, 
četiri bića i dvadeset i četiri starješine padoše ničice pred Jaganjca« (Otk 
5,8). - »I svi anđeli, što stajahu uokolo prijestolja i starješina i četiriju 
bića, padoše pred prijestoljem ničice, na svoja lica i pokloniše se Bogu« 
(Otk 7,11-12). - »I drugi jedan anđeo pristupi i sa zlatnom kadionicom 
stane na žrtvenik. I dano mu je mnogo kada da ga s molitvama svih svetih 
prinese na zlatni žrtvenik pred prijestoljem« (Otk 8,3). 

O tijelima prokletnika 

I tjelesa će prokletnika biti proslavljena, ali u obrnutom smjeru; uža¬ 
sno i bolno beskonačno poniženje njihove duše i tijela u istom je omjeru 
kao beskrajno proslavljenje duše i tijela kod blaženika 

Neizmjerna jakost Božanstva koja nadnaravnom silom preobražava i 
usrećuje ljudske duše i ljudska tijela istom snagom od sebe odbija grešnika i 
u istom ga omjeru baca pod ljudsku narav u kolikoj ga je mjeri htjela uzvisiti 


30 Mathias Joseph Scheeben, Die Mysterien des Christentums, str. 582-583. 

iznad nje. I kao što umom ne možemo dokučiti veličinu preobraženja u ko¬ 
jem će blistati ljudsko tijelo, tako da je sva ljepota sadašnjega svemira prema 
tome sjaju tek mutna sjena, isto tako ne možemo shvatiti beskrajno tjelesno 
trpljenje prokletnika. Tijela će prokletnika biti obrnuta slika u odnosu na 
božansko preobraženja tijela blaženih. Ne možemo drukčije zamisliti stanje 
prokletnika nego da ih uništava nadnaravna vatra jer je njihovo stanje obrat¬ 
na slika nadnaravnoga proslavljenja i preobraženja. I u naravnom svijetu ne 
možemo zamisliti veće boli od one što nastaje uslijed vatre. 31 

I materija, koja po sebi ne posjeduje svojstvo da ravna duhom, dobiva 
ta svojstva od Boga na nadnaravan način. Poniženje duha ispod njegove nara¬ 
vi Bog postiže na taj način da duh gubi svoju naravnu slobodu i neosjetnost 
i postaje nerazdruživim robom tjelesnosti. Bog tjelesnim neograničenim tr¬ 
pljenjem kažnjava i ponižava duše onih koji su za života svojevoljno robovali 
tijelu. Njihov tjelesni život bio je započeti pakao jer je obilježje pakla po¬ 
niženje višega duhovnog principa pod niže tjelesno počelo. I kao što tijela 
blaženika svijetle uslijed vatre što dolazi od Isusa, to tijela prokletnika gore 
od nadnaravne vatre koja bez prestanka uništava njihovo tijelo, a da ga ni¬ 
kada ne uništi. I kao što Bog kod preobraženja čovjeka istom snagom dušu 
i tijelo uzvisuje i čini blaženim, to on ovdje istom tom snagom ponižava i 
muči tijelo i dušu; naravno obrnutim redom. Bog preobražava tijelo da duša 
potpuno zavlada tijelom oduhovljavajući ga. Poniženje tijela je u rukama 
Božjim sredstvo da još više ponizi dušu; tijelo ima zadaću da u svoju propast 
povuče i dušu. U činjenici da duša gubi svoju prevlast nad tijelom i da tijelo 
njome ovlada leži njena zaslužena kazna isto kao što se na potpunoj prevlasti 
duše nad tijelom nalazi i njezina nagrada. 32 

Radi velike slave za koju je određeno naše tijelo 
Crkva traži da se ljudsko tijelo poštuje i ljubi 

Ljudsko tijelo s one strane groba čeka neopisivo uzvišena slava. Ono 
će biti preobraženi odraz duše koja gori Duhom Svetim. Svoju vječnost 
i svjetlost dobivat će ljudsko tijelo od preobraženoga tijela Božjega Sina, 
a svoju vječnost i svjetlost saopćit će svemu proslavljenom svemiru. Ra¬ 
zumljivo je nakon svega toga da Crkva to tijelo neizmjerno ljubi i nastoji 
ukloniti od njega sve ono što bi ga moglo učiniti nedostojnim tako velike 
budućnosti. Poglavito naglašava da je prevlast tijela nad duhom obilježje 
pakla, započeti pakao na zemlji, jer će u paklu duše koje su po naravi odre¬ 
đene prema uzvišenosti biti ponižene pod svoju vlastitu narav; naprotiv je 


31 U nastavku Merz donosi rečenicu kao pojašnjenje prethodne, ali ju je prekrižio. Mi je ovdje ipak 
donosimo: »No ta vatra nije naravna već vrhunaravna i u nepojmljivo većoj mjeri posjeduje sva poseb¬ 
na svojstva naravne vatre.« 

32 Usp. M. J. Scheeben, Die Mysterien des Christentums, str. 592 

prevlast duha nad tijelom započeti raj i Crkva stoga želi čovjeka već na 
zemlji pripraviti na tu njegovu veliku budućnost, hraneći ga što češće, pa 
i dnevno, presv. Euharistijom i povezujući ga tako sve čvršće s Bogočo- 
vjekom koji je postao tijelom i tako dao i našem tijelu pravo da postane 
dionikom vječnosti koja po naravi pripada samo Isusovu tijelu. 

Faksimil jednog dijela sadržaja rukopisa Ivana Merza 
o ljudskom tijelu i tjelesnom odgoju 

III. LJUDSKO TIJELO U POVIJESTI 


»Potrebno je da Krist vlada umom čovjeka koji 
mu se treba potpuno podložiti, da vlada njegovom 
voljom kako bi bio poslušan božanskim zakonima; 
da vlada njegovim srcem kako bi ljubio Boga iznad 
svega. Ali isto tako Krist treba vladati čovjekovim 
tijelom i udovima kao sredstvima, odnosno, kako 
kaže sv. Pavao, kao 'oružjem pravednosti’ (Rim 
6,13) da Bogu služe u nutarnjoj svetosti duša.« 
Papa Pio XI., Zaključak enciklike Quas primas, 1925. 

Nauk o ljudskom tijelu koji smo izložili u svjetlu filozofije i Objave, 
Crkva je Kristova provodila u život od svoga iskona. Ona ga je poglavito 
ispovijedala u svojim svecima koji su svoje tijelo, svoje trpljenje, kao i svo¬ 
je zdravlje stavili u službu proširenja otajstvenoga tijela Kristova. No prije 
nego što prijeđemo na primjere iz kršćanske povijesti, navest ćemo neke 
primjere iz poganske prošlosti koji pokazuju koju je ulogu ljudsko tijelo 
igralo kod velikih umova poganskoga svijeta. 

A. SVJEDOČANSTVO POGANSKE POVIJESTI 

Filozof Sokrat živio je prije 2300 godina. Mogao je podnositi najdulji 
post i vojničku hranu; posjedovao je silnu snagu i zdravlje i sve je ljude 
pretekao žilavošću svoga tijela. 

Filozof Platon tvrdi da je onaj čovjek kržljav koji je razvio samo duh, a 
ne i tijelo. Njegovo je tijelo bilo jako razvijeno, vježbao se u gimnastičkom 
umijeću i stekao je toliku snagu i spretnost da se natjecao za nagradu kod 
Ostrujskih igara. 

Krisip i pjesnik Timokveon bili su atleti. Filozof Pitagora je dobio 
nagradu kod natjecanja. Miton Krotonski, najbolji učenik Pitagore, bio je 
glasovit atleta. Pjesnik Euripid je bio okrunjen na Eleuzijskim igrama. 

Najveći grčki govornik Demosten išao je i trčao uzbrdo da ojača tijelo. 
Jedan mu je naime prijatelj rekao razlog zašto je jednom doživio poraz u 
govorništvu: »Ti ne pripravljaš vježbom svoje tijelo na rad što ćeš ga morati 
izvršiti na govornici i tvoje je predavanje zbog tvoje zanemarenosti i bez- 
brižnosti blijedo i sumorno.« 

Najveći rimski govornik Ciceron u mladosti je bio slaba tijela i slaba 
glasa i njegovo je tijelo bilo doskora iscrpljeno. Tada ga je počeo sustavno 
jačati. I tim njegovanjem svoga tijela stekao je dovoljno zdravlja i snage za 
velike poslove i napore kojima se poslije posvetio. 

Rimski car Julije Cezar vidio je da mu tjelesna slabost smeta velikim 
planovima i stoga je u ratnom životu tražio da izliječi svoju slabost; trsio se 
da osnaži svoje tijelo dugim marševima i jednostavnom hranom. Poznato 
je da je osvojio mnoge zemlje. 

Općenito o velikim svjetskim ličnostima. O, kako li svi pogani svojim 
umom nadmašuju mnoge milijune svojih suvremenika. Još se danas divi¬ 
mo njihovoj odlučnoj volji kojoj je uspjelo stvoriti velika djela. A ti su ljudi 
umjeli svladati svoje tijelo i stavili svoje zdravlje i svoju tjelesnu snagu u 
službu velikih pothvata. 

B. SVJEDOČANSTVO KRŠĆANSKE POVIJESTI 
1. Evanđeoske ličnosti 

Veliki se kršćani služe istim naravnim sredstvima kao i veliki pogani. I 
za velike kršćane vrijedi načelo »zdrav duh u zdravu tijelu« koje je zahtjev 
same naravi. A ta je narav od Boga i preduvjet je milosti. Stoga pogledajmo 
kako se ovo naravno načelo obistinjuje i na kršćanima. 

Isus Krist 

Svi znamo kolike je tjelesne napore podnio naš Spasitelj. Većinu živo¬ 
ta proveo je u nazaretskoj kućici u teškom tjelesnom poslu. Ovo njegovo 
doba kao da propovijeda svim odgojiteljima mladeži: »Ako želite da mla¬ 
dež bude sposobna za velika apostolska djela kada poodraste, to joj trebate 
sustavno jačati i odgajati tijelo.« 

I kada je tijelo već jednom mrtvo, Crkva ga prati svojim divnim mi¬ 
saonim obredima na zadnje počivalište - u posvećenu zemlju. Bez pretje¬ 
rivanja možemo reći da nema ni svjetovnoga naziranja ni vjere koja bi ljud¬ 
skom tijelu dala veće dostojanstvo od kršćanstva. Čovječje je tijelo tako 
uzvišeno da naše poimanje ne može ni pojmiti tu visinu uzvišenja. Jedno 
je pravo ljudsko tijelo bilo u otajstvenoj, hipostatičkoj vezi sa samom dru¬ 
gom Božanskom osobom. Zar ima uopće stvorenja koje bi bilo podignuto 
na tako uzvišeni stupanj kao ljudsko tijelo. 

Sveti Josip 

Sveti Josip je jačao svoje tijelo napornim tesarskim radom. On bi 
mogao biti uzorom svim učiteljima tjelovježbe jer je skoro trideset godina 

vodio brigu o tjelesnom odgoju Spasitelja. Njegova je briga bila da se sva 
tjelesna svojstva Isusova što više usavrše, da Isusovo tijelo bude zdravo 
te tako postane kadro podnijeti sve velike napore svoga apostolskog živo¬ 
ta. »Nad Izraelom veličanstvo njegovo, u oblacima sila njegova!«, veli Ps 
67,35 o Spasitelju. 

Presveta Djevica Marija 

Čitamo u Svetom pismu, i to u Prvoj knjizi ljetopisa, da je kralj Da¬ 
vid prikupio sa svih strana najveće i najljepše dragocjenosti samo da Bogu 
uzmogne sagraditi što dostojniji hram. S Libanona je dovezao najljepšu 
cedrovinu, iz Fenicije najdragocjeniji mramor, a iz Ofira najskuplje kovi¬ 
ne, najčišće zlato. I pošto je sve to skupio, još se tuži na svoje siromaštvo: 
»Ovo je velik posao, jer neće biti za čovjeka dvor nego za Gospodina Boga« 
(1 Ljet 29,1). 

Da, zaista, da se uresi hram Božji, sve blago ovoga svijeta neće nikada 
moći udovoljiti toj uzvišenoj zadaći. 

Gospod Bog je već u početku znao, prije nego li je stvorio svijet, da 
će njegov jedinorođeni Sin sići na zemlju i da će devet mjeseci stanovati 
u krilu Blažene Djevice Marije. Razumijemo zašto je on to tijelo učinio 
savršenim i beskrajno lijepim; ta u njemu se nije imala samo čuvati škrinja 
zavjeta, kao u bogatom hramu Salomonovu, već se iz njega imao roditi 
najljepši čovjek, Isus Krist; a jer je dijete obično slično ocu i majci, to je 
i Marija morala biti beskrajno lijepa. Marija je, kako kažu katolički bogo¬ 
slovi, po svojoj ljepoti, u neku ruku »započeti Krist«. Jedino je Isus Krist 
nadmašuje svojom ljepotom. 

Ljepote se Isusove i Marijine odražavaju i na tijelu ostalih ljudi. Kada 
je naime Gospod Bog stvarao tijelo Adamovo, prvoga čovjeka, pomišljao 
je istodobno na Isusa koji će se roditi iz potomstva Adamova. Zato je i 
Adam, prije negoli je sagriješio, bio pravo remek-djelo ljepote: najljepši 
stvor, odsjev ljepote samoga Isusa Krista. 

U Adamu je bila besmrtna duša, urešena božanskim darom milosti 
posvetne. A ta je duša stanovala u njegovu tijelu; pristajalo je zato da Gos¬ 
pod Bog smjesti beskrajno dragocjenu ljudsku dušu u jedno lijepo tijelo. 
To je Tvorac i učinio. Adamovo je tijelo bilo zdravo i lijepo. A kako li je 
tek lijepo i zdravo bilo tijelo Marijino čija je duša daleko uzvišenija od 
Adamove? Ta Marija je iza Riječi Božje, Isusa Krista, najuzvišenije stvore¬ 
nje Božje; ona po svojoj veličini dolazi odmah iza Boga. Da nas vjera ne uči 
da postoji samo jedan Bog, jamačno bi nas njena ljepota zanijela tako da 
bismo je počeli obožavati. 

Tijelo Marijino nije bilo samo savršeno lijepo, ono je bilo i savršeno 
zdravo. Na njoj nijesu bile posljedice istočnoga grijeha. Njeno joj je zdrav- 

lje dopuštalo da sjetila na savršen način primaju sve dojmove vanjskoga 
svijeta te da ih tako prenesu u dušu i da zatim tijelo izvrši sve one zapovi¬ 
jedi koje su dolazile iz njene duše. 

Tako je eto bitno obilježje Marije - sklad, harmonija. Sklad je vladao 
između njene duše i njena tijela, sklad je vladao u svim dijelovima njena 
tijela. Ne čudimo se zašto su se najveći umjetnici svijeta trsili prikazati 
ljepotu i da ni jednome nije uspjelo prikazati je onako lijepu kao što ona 
zaista jest. Sam Gospod Bog je bio tako uznesen njenom ljepotom da je 
proroku nadahnuo cijelu jednu knjigu u kojoj se slavi Marijina ljepota. To 
je Pjesma nad pjesmama u kojoj čitamo sljedeće rečenice: »Sva si lijepa, 
prijateljice moja, i nema mane na tebi« (Pj 4,7); »O najljepša među žena¬ 
ma« (Pj 5,9); »Gle, kako si lijepa, prijateljice moja, gle, kako si lijepa« (Pj 
1,15); »Kako su krasni koraci tvoji«(Pj 7,2); »Kako si lijepa i kako si ljupka, 
o najdraža, među milinama!«(Pj 7,7). 

Apostoli 

Oni su bili ljudi velike tjelesne snage koji se nisu tako lako umorili. 
Nahranili su pet tisuća ljudi, a k tome žene i djecu. Odmah nakon toga 
teškoga posla cijelu su se noć svojom lađicom probijali kroz oluju i valove. 

Sveti Pavao 

Imao je po naravi slabo tijelo, ali ga je sam učinio vrlo žilavim i ot¬ 
pornim. Evo što je sve podnio: »Od Zidova primio sam pet puta po četr¬ 
deset manje jednu. Triput sam bio šiban, jednom kamenovan, triput do¬ 
živio brodolom, jednu noć i dan proveo sam u bezdanu. Cesta putovanja, 
pogibli od rijeka, pogibli od razbojnika, pogibli od sunarodnjaka, pogibli 
od pogana, pogibli u gradu, pogibli u pustinji, pogibli na moru, pogibli od 
lažne braće; u trudu i naporu, često u nespavanju, u gladu i žeđi, često u 
postovima, u studeni i golotinji!« (2 Kor 24-27). 

Već smo u prvomu teološkom dijelu naše rasprave pokazali kako je 
sv. Pavao mnogo držao do ljudskoga tijela; kako je kršćane podsjećao da su 
njihova tijela hram Duha Svetoga i udovi Kristovi; da njegovo tijelo nije 
bilo tako otporno, ne bi on postao apostolom naroda. 

2. Borba s herezama 

Crkva je doskora započela žestoku borbu protiv hereza koje su nau¬ 
čavale da je ljudsko tijelo princip zla i da ga treba uništiti. Ona vodi borbu 
proti maniheizma (3. st.) koji zabranjuje tjelesni rad. Priscilijanizam, koji 
je došao nešto kasnije, niječe stvaranje i uskrsnuće tijela. Ovim riječima 
Koncil u Bragi (561. g.) osuđuje ovo krivovjerje: »Ako tko drži da je ljud- 

sko tijelo stvoreno od vraga... i stoga i ne vjeruje u uskrsnuće tijela, kao 
Manihej i Priscilijan, neka bude proklet« (Denzinger, G. S.; 1911., str. 
242). Taj je nauk Crkva kasnije branila protiv sekte Waldenza 1208. g. 
(D., str. 421, 425). Četvrti lateranski koncil (1215. g.) izričito i nepo¬ 
grešivo je definirao da je ljudsko tijelo dobro (Denzinger, str. 428). Ovu 
dobrotu tijela još izričitije definira Firentinski sabor (1441. g.). U buli 
Cantate Domino veli se: »Presveta Rimska Crkva najčvršće vjeruje, ispo¬ 
vijeda i propovijeda, jedan istiniti Bog... jest svega vidljivoga i nevidljivoga 
stvoritelj koji, kada mu se prohtjelo, u svojoj dobroti stvori sva duhovna 
kao i tjelesna stvorenja: dobra zaista, jer su stvorena od najvišega dobra; 
tvrdi da narav nije ništa zlo, jer svaka narav, ukoliko je narav, jest dobra 
(D., 706)... Čvrsto vjeruje, ispovijeda i propovijeda da je svako stvorenje 
Božje dobro« (D., 713). Ovaj je nauk ponovno istaknuo Prvi vatikanski 
koncil g. 1870. (D., 1783., 1805.) 

3. Sveci, redovnici, odlični muževi 


Monasi 

Pravilo sv. Benedikta, osnivača zapadnih monaha, traži pet sati tje¬ 
lesnoga rada dnevno. Taj je red po tome pravilu pretvorio neprohodne 
pustinje u plodne livade i napučio je Europu divnim kanonima pjesmama 
i svojim katedralama. Monasi su radili, kako je to odredio njihov osnivač, 
svojim rukama. Njihov je glavni cilj bio da tijelo učine i sačuvaju sposobno 
za molitvu i duhovna vježbanja, a time su usput civilizirali Europu. 

Srednji vijek 

To je bilo jamačno razdoblje u kojem se posvetila velika pozornost 
tjelesnim vježbama. Osim jahanja i ratnih vježbi srednji je vijek gajio razne 
vrste igara koje su se tek u najnovije vrijeme počele uvoditi u Europi. 33 
Samo viteštvo, koje daje posebno obilježje tome velikom vijeku, poka¬ 
zuje kako se u to doba cijenilo tjelesno zdravlje i tjelesna vještina jer se 
smatralo da svaki vitez mora staviti svoje tijelo u službu Bogu, domovini i 
časti. Vitez je morao braniti pravicu, a progoniti nepravdu, štititi udovice 
i sirote. On se borio protiv nekrsta i svoju je krv prolijevao za svetu vjeru. 
Viteški red templara bio je u početku strah i trepet nevjernicima. Ovi su 
vojnički redovnici bili dužni dobro se hraniti da zadobiju što više tjelesne 
snage koju je iziskivao njihov ratnički život. 

U srednjem vijeku plemiči su se vježbali sve od djetinjstva. Morali su 
steći dovoljno tjelesne snage da uzmognu nositi teške oklope onoga vre- 


33 Vidi: Clanne Jusserand, Les Sports dans l’ancienne France. 

mena i da se uzmognu služiti teškim oružjem. S renesansom je započelo 
propadanje zdravih sportova; ova je iz svježega zraka prenijela mnoge igre 
u zatvorene prostorije. 

Iz franjevačkoga Pravila i Generalne konstitucije 

»Braća, kojoj je dao Gospod milost za rad, neka rade vjerno i s po¬ 
božnim čustvom tako da odstranivši lijenost, neprijateljicu duše, ne ugase 
u sebi duha molitve i pobožnosti komu treba da sve vremenito služi« (Re¬ 
gula, C. V). 

»Braća laici neka marljivo rade, bilo u vrtu, bilo moleći milostinju, 
bilo služeći bolesnima, bilo u drugoj kojoj službi u samostanu koja im je 
naložena po poslušnosti jer su i u tu svrhu primljeni u red« ( Constitutio 
Generalis br. 246). 

»Mjesni poglavari neka osobito na to paze da se nitko u samostanu ne 
poda lijenosti; stoga neka se brinu da braća klerici i svećenici, svaki prema 
silama i sposobnostima, marljivo i s duhom pobožnosti nastoje oko nauka, 
božanskoga oficija, dijeljenja sv. sakramenata, propovijedanja riječi Božje i 
oko književnoga rada« (C. G., br. 247). 

»Koji se bave duhovnom pastvom i naucima, nijesu vezani na ručni 
rad« (C. G., br. 251). 

»Kada koji od njih oboli, ostala braća dužna su ga dvoriti onako kako 
bi željela da se njih dvori« (Reg. C. V). 

»Kako su po zapovijedi naše sv. Regule braća dužna dvoriti bolesnoga 
brata onako kako bi željeli da se njih dvori i kako se, općenito govoreći, 
ovoj zapovijedi ne može udovoljiti bez uređenih bolnica [valetudinaria ], 
neka se pobrinu poglavari da se u svakom samostanu u udobnijoj strani 
uredi mjesto s kapelicom i svim potrebnim, prema broju braće, u kome će 
se ove, kada obole dvoriti, niti ih se smije odavle pustiti prije nego potpu¬ 
no ozdrave« (C. G., br. 338). 

»Povrh toga želimo da svaka provincija u zdravom i udobnom kraju 
ima veću bolnicu gdje će se moći skupiti bolesnici iz čitave provincije« (C. 
G., br. 339). 

»Osobitu pozornost trebaju poglavari posvetiti staroj i slaboj braći, 
kojima je i te kako podvorba nužna« (C. G., br. 343). 

»Nikome od studenata neka se ne dopusti izlaziti iz samostana radi 
privatnih ili samostanskih stvari niti da kupe milostinju. Po dogovoru s 
poglavarom, radi odmora, slobodno im je kadšto poći na šetnju, i to zajed¬ 
nički u pratnji magistra ili drugoga kojeg svećenika« (C. G., br. 102). 

»Svi, podložnici kao i poglavari, neka u jelu, odijelu i svim stvarima 
što su za život potrebne žive zajednički, neka među braćom ne bude nika- 

kve razlike, niti se smije koga drugima pretpostavljati osim ukoliko to traži 
opravdana potreba ili bratska ljubav« (C. G., br. 294). 

»Po svetom evanđelju slobodno blaguju od sviju jela koja im se po¬ 
nude. Neka ne jašu, osim ako su na to nuždom ili bolešću prisiljeni. Braća 
neka poste od svetkovine Sviju svetih do rođenja Gospodnjega. Koji pak 
svojevoljno propuste korizmu i traje punih 40 dana, koju Gospodin svo¬ 
jim svetim postom posveti, bili blagoslovljeni od Gospoda, a koji ne budu 
htjeli, nisu obvezani. No drugu četrdesetnicu do uskrsnuća Gospodnjega 
dužni su postiti; inače pak nisu dužni postiti osim u petke. U slučaju oče¬ 
vidne nužde nisu braća vezana na tjelesni post« (Regula C. III.). 

»Oni koji su položili zavjete neka imaju jednu tuniku s kapucom, 
a drugu koji bi je htjeli imati bez kapuce. Koji su u nuždi, mogu nositi 
obuću. I svekolika braća neka se odijevaju s jednostavnim odijelom te ga 
mogu krpati vrećama i drugim prostim suknom s blagoslovom Božjim« 
(Reg. C. II.). 

»Vanjska odjeća neka je lanena i po kakvoći sukna, boji i obliku svuda 
jednaka. Unutarnje tunike neka su isto od lana, a koje ipak mogu biti od 
tanje i manje grube vrste« (C. G. br. 138). 

»Za potrebe bolesnika i za odjeću ostale braće neka se samo ministri 
i kustodi marljivo brinu po duhovnim prijateljima prema zahtjevu mjesta, 
vremena i studenih pokrajina kako im se bude svidjelo prema potrebi« 
(Reg. C. IV). 

»U svakom samostanu neka se urede zajedničke radionice da se svi¬ 
ma može udovoljiti u potrebi habita, tunika, hlača i drugih stvari i tu neka 
se na zajedničkom mjestu čuvaju odijela kojegod vrste i neka se odrede 
braća koja će to čistiti, krpati i vjerno čuvati i pojedincima, kad ustreba, 
dijeliti« (C. G. br. 297). 

»Braća neka sebi ništa ne prisvoje: ni kuće, ni mjesta, ni ikoje druge 
stvari, već neka poput putnika i tuđinaca na ovom svijetu u siromaštvu i 
poniznosti Bogu služeći pouzdano prose milostinju« (Reg. C. VI.). 

»Redovit način opskrbe potrebnim stvarima za jelo, odijelo i druge 
potrebe neka bude iz dolična rada kako tjelesnoga, tako i duševnoga, oso¬ 
bito u duhovnoj pastvi, tako da kao nagradu za svoj posao ponizno prima¬ 
ju braća potrebite stvari. Kada im se ne poda nikakva nagrada za rad ili 
ova nije dovoljna za mnoge i različite potrebe, kao vjerni sinovi Patrijarha 
ubogih, neka se uteku pouzdano stolu Gospodnjem proseći milostinju od 
kuće do kuće« (C. G. br. 325). 

Iz životopisa sv. Franje od sv. Bonaventure 

»Za vrijeme dok je bio zdrav jedva kada je uživao kuhanu hranu, a i 
onda ju je začinio pepelom. Sto tek da kažem o užitku vina kada joj ni vo- 

dom, za vrijeme žeđi, nije htio posve udovoljiti. Gola zemlja bila je često 
krevet umornom tijelu; često je spavao sjedeči naslonivši glavu na kamen 
ili na drvo; zadovoljan siromašnom tunikom služio je Gospodu u golotinji 
i studeni. Upitan kako može podnositi toliku studen, odgovori: ‘Ako bukti 
u unutrašnjosti našoj težnja za nebeskom domovinom, lahko tada podno¬ 
simo izvana studen.’« 

»U početku pokorničkoga života bacio se češče u zimsko doba u jarak 
pun leda, s jedne strane da domaćega neprijatelja posve pokori, a s druge 
da nježnu odjeću stida (tijelo) sačuva od ognja požude. Kada ga spopala 
tjelesna požuda, svukao je odijelo i počeo se nemilo bičevati: ‘Na, brate 
magarče, to tebi treba, sada podnosi udarce. Tunika je za redovnika, znak 
je svetosti, ne dolikuje ona požudnom; ako možeš uteći, uteći.’« 

»Kada mu je liječnik savjetovao da se usteže od suza, reče: ‘Nije pravo, 
brate liječniče, da iz ljubavi do vida, koji nam je zajednički s muhama, od¬ 
bijemo pohod vječnoga svjetla, jer nije duh poradi tijela, već je tijelo poradi 
duha primilo dar vida.’ Izmučen bolešću sklonuli su ga da je olakšao oštrinu 
mrtvenja. To ga je napunilo tolikom sramotom te je uskliknuo: ‘Nije pravo 
da me narod drži za pokornika, a da se ja u potaji mesom hranim.’ Pred 
mnoštvom građana, svezanim užetom oko vrata, govorio je neka ga ne cijene 
kao duhovnoga čovjeka, već neka ga preziru kao tjelesnoga i sladokusnoga.« 

»Sto je mislio o pokori i trapnji svjedoče riječi: ‘Grješnik može postiti, 
moliti i mučiti vlastito tijelo, ali jedno ne može, a to je da bude vjeran svom 
Gospodu. U tom nam se valja slaviti, ako Bogu vraćamo svu slavu i sve nje¬ 
mu darove pripisujemo.’ Videći pretjeranu strogost kod svoje braće rekao 
im je: 'Braćo, neka ne teži vaše srce za postovima već za ljubavlju.’ Učio ih 
je, veli sv. Bonaventura, neka budu razboriti, neka ne slijede razboritost tije¬ 
la, već onu što ju je Isus učio i čiji život je najuzvišeniji naš primjer.« 

Sv. Klara 

Kao gore spomenuti monasi, sv. Klara želi da tijelo ne smeta molitvi. 
»Tijelo neka je toplo kod molitve«, preporuča ta svetica. Tjelesni rad i 
zdravlje u njenim očima jesu preduvjet dobroj molitvi. 

Sveti Ignacije 

Njegov životopisac tvrdi da možda ni jedan vitez nije imao tako iz¬ 
vježbano tijelo kao on. Još kao starac bio je snažan i pun vatre. Sv. Ignacije 
se brinuo da njegovi učenici ne bi zanemarili brigu za tijelo koje je najbo¬ 
lje oruđe duše. On piše godine 1536.: »Sa zdravim tijelom možete zaista 
mnogo učiniti. A s bolesnim? Zdravo je tijelo moćno sredstvo da se ispune 
velika djela, dobra kao i loša; loša kod ljudi lošega značaja, dobra kod ljudi 
dobra značaja kod kojih je sva volja upravljena prema Bogu, našemu Gos- 

podu« (Epist. Ign., str 250). Kada govori o ljubavi prema bližnjemu, veli: 
»Naprstak svetosti s izvanrednim zdravljem može više učiniti za spasenje 
duša nego izvanredna svetost s naprstkom zdravlja« (Epist. Ign., str. 566). 
Njegovo pravilo određuje tjelovježbu: »Svi skolastici, osim ako rektor ne 
prosudi da valja učiniti iznimku, moraju pred ručkom ili večerom četvrt 
sata upotrijebiti za tjelesno vježbanje« (Pravilo br. 49). 

Kada je sv. Ignacije osnivao svoj red, pješice je prevalio 4880 km, a 
na jednomu jedinom putovanju 1640 km. Koliko li mu je tjelesno zdravlje 
pomoglo da proširi slavu imena Isusova! On je bio uvjeren da su junaci 
ovoga svijeta i junaci Crkve istoga kova; razlikuju se jedino po svojim ci¬ 
ljevima. Zato se ne čudimo što on veli: »Čovjek koji se u svijetu ne može 
probiti ni u isusovačkom redu neće moći naprijed dok oni koji imaju po¬ 
trebna sredstva za sjajne uspjehe u životu, to su i za red sjajni ljudi.« 

Sveti Franjo Ksaverski 

Ovaj je svetac pješice po Indiji prevalio mnoge kilometre noseći sa 
sobom svoju prtljagu, a sve sa željom da osvoji duše. 

Sveti Stanko 

Mladi je Stanko pješice prevalio put od 1930 km preko Alpa. Zausta¬ 
vio se tek u Rimu, nakon što su se za njim zatvorila vrata novicijata. 

Fater D. Aduarte 

Kineski gusari ga probodu. Pritisne ruku na otvorenu ranu i zaustavi 
krv, gmizao je zatim po lađi i slušao ispovijed umirućih vojnika, dok se nije 
onesvijestio. P. Aduarte radio je u duhu svoga reda. 

Isusovci 

Kroz njemačke šume i španjolske doline, preko zelenih irskih poljana 
i sve do klanaca Škotske, isusovci su si prokrčili put pješice, putničkom 
palicom u ruci upravo kako to traži pravilo njihova osnivača: »Naši neka 
putuju pješice.« Na taj se način njihovo zdravlje učvrstilo jer je hodanje 
najbolja vježba tijela. 

Velika sv. Terezija 

Piše jednoj redovnici: »Najveću brižljivost posvetite svom zdravlju. Pri¬ 
uštite si sve što trebate za oporavak... Pustite kraju pokoru u to vrijeme 
kušnje.« Na drugom mjestu piše: »O, moj Bože, željela bih si krepko zdrav¬ 
lje da ti uzmognem bolje služiti!« Veli da duhovni život zakržlja ako tijelo kr- 
žlja. Svojoj djeci veli: »Ta za ljubav Božju pripazite na vaše tijelo jer ono mora 
često služiti duši i priuštite si malo razonode i zabave, idite na svjež zrak.« 

Sveti Franjo Saleški 

Bio je sjajan mačevalac i jahač. Nekim lošim mladićima se nije svidjelo 
što svetac svagdje uspijeva. Htjeli su mu uništiti ugled dokazavši da je kukavi¬ 
ca. Držali su da je njegova prijaznost znak slabosti. Jednoga ga dana dočekaju 
iz busije i napadnu. No on se upusti u borbu, razoruža ih, prisili ih da pokle¬ 
knu i da zatraže milost. Kasnije se penjao uz brdo Mont Blanc. A da nije imao 
snažno tijelo, ne bi imao najmoćnijega zemnog sredstva za svoj apostolski rad. 

Piše 1619. jednoj redovnici: »Sačuvajte vaše tjelesne sile za službu 
Božju. Cesto moramo napustiti naše duhovne vježbe jer smo se zbog ne¬ 
stašice razboritosti odveć izmučili radom.« Majci Angelique Arnauld, po¬ 
glavarici samostana Port Royal, piše: »Spavajte uredno. Malo jesti, teško 
raditi, duh izmučiti brigama, a tijelu uskratiti san, isto je kao kada se hoće 
pomoću izmršavljela konja dobiti mnogo rada, a da mu se ne dade dovolj¬ 
no hrane... Ići na zrak, šetati, razonoditi se radosnim i ugodnim zabavama, 
ići u lov, to su dobre zabave. Da se čovjek njima uzmogne poslužiti, dosta 
mu je obična razboritost koja svakoj stvari daje njeno mjesto, vrijeme, 
mjeru« (Sv. F. Saleški, Vie devote, III, 31). Isti je svetac nadalje govorio: 
»Kršćanin mora ljubiti svoje tijelo kao živu sliku utjelovljenoga Spasitelja« 
(Sv. F. Saleški, Vie devote III, 23). 

Garcia Moreno, glasoviti predsjednik Republike Equador 

Priroda mu je dala sve sama divna svojstva za uspješno djelovanje. 
Stasit je bio i uspravan, snažno građen; sve je očitovalo čovjeka neiscrpive 
djelotvornosti. U nemirnim je vremenima od ranoga jutra do kasne noći 
sjedio na sedlu i njegovo je gvozdeno tijelo izdržalo svaki umor. O njemu 
je papa Pio IX. rekao: »Da je on kralj jednoga moćnog naroda, tada bi Papa 
imao nekoga tko bi ga branio u ovom svijetu.« 

O’Conell 

Isto je tako bio snažan glasoviti borac za slobodu katoličke Irske. Jako 
tijelo i jaki su živci potrebni da u običnom životu uzmognemo što bolje 
vršiti Isusov apostolat. 

Heroizam poniznosti misionara u Japanu i jedne redovnice 

Jako tijelo i jake živce trebamo imati da bolje uzmognemo podnositi 
uvrede za Krista. Tako su jednom misionaru u Japanu na javnoj ulici u lice 
pljunuli, a on je bez ikakve uzrujanosti izvadio rubac i otro si lice. Isto je 
tako jedna redovnica iz reda Malih sestara siromaha koje idu prositi hranu 
za nemoćne starce za koje se brinu dobila jak udarac u lice kada je išla prositi 
milostinju za svoje starce. Mirno je odgovorila: »To je za mene i zaslužila sam 
to. Molim, dajte mi sada nešto za Kristove siromahe.« Ovako junačka djela 
samoodricanja djeluju na ljude. No jaki su živci za to potrebni. 

Zaključak o svecima 

Pratimo sv. Ignacija kako prevaljuje više od tisuću milja, franjevca 
kako pješaci kroz čitave kontinente, sv. Franju Saleškoga kako se vere vrle¬ 
tima tražeći ljudske duše, sv. Vinka Paulskoga kako ide za robovima, sino¬ 
ve sv. Dominika kako svoje drvene čamce na leđima nose kroz šikare - od 
rijeke do rijeke. Sve su to pojave vođa; njihova su tijela čvrsta kao željezo. 
To su naša braća i uzori Orlova. 


4. Pape 


Papa Pio X. 

Još kao kardinal i patrijarh Venecije piše svojim bogoslovima: »Moja 
je želja da vidim kako moja mladež napreduje u pobožnosti i znanju, no 
isto toliku važnost polažem na njihovo zdravlje o kojem kasnije u velikoj 
mjeri ovisi vršenje njihove dužnosti.« Njegov životopisac F. A. Forbes ova¬ 
ko govori o papi Piju X. (str. 73): »On, koji je u mladosti živahno sudjelo¬ 
vao kod igara sjemenišnoga života, veliku je važnost polagao u sve ustanove 
koje su služile tjelesnom krijepljenju omladine. Prigodom Papina zlatnoga 
svećeničkog jubileja, 23. rujna 1908., priredilo se u dvorištu Belvedere 
Vatikana natjecanje Međunarodnoga sportskog kongresa. ‘Od srca blago¬ 
slivljam vaše igre i zabave’, rekao je prigodom nastupa jednoga talijanskog 
katoličkog gimnastičkog udruženja. ‘Odobravam vaše gimnastičke vježbe, 
vaša takmičenja u čamcima i pješačenju, vaše izlete u gore i sve ostalo jer 
vas ova razonoda čuva lijenosti, koja je početak svih opačina, i jer ovo pri¬ 
jateljsko natjecanje ima biti simbol za natjecanje u težnji prema kreposti... 
Budite jaki da sačuvate vašu vjeru i da je branite, budući da je toliki gube; 
budite jaki da ostanete vjerni sinovi Crkve, budući da se toliki na nju podi¬ 
žu; budite jaki da svladate sve zapreke koje ćete sresti živeći po katoličkoj 
vjeri; budite jaki za zaslugu sebe i na korist vaše braće.’« 

Isti je Papa rekao 26. rujna 1908. nakon što je u Vatikanu blagoslovio 
mnogobrojne gimnastičke odjele: »Crkva hoče zdrav duh u zdravom tije¬ 
lu ; tko veli drukčije, laže.« 

Papa Pio XI. 

Poznato je da je sadašnji Sveti Otac imenom Ahile Ratti jedan od 
najuvaženijih alpinista Italije. 30.-31. srpnja godine 1889. otkrio je prvi 
s don Grassettijem put na Monte Rosso s istočne strane. Taj je pothvat 
trajao više od dvadeset sati. U gori ih je zatekla noć. Ahile Ratti je tom pri¬ 
likom skoro nastradao. U svojoj glasovitoj enciklici Quas Primas o Kristu 
Kralju on se poziva, s obzirom na tijelo, na riječi sv. Pavla: »Treba konačno 
da Krist Kralj vlada u tijelu i njegovim udovima koja moraju služiti kao 

oruđe unutarnjoj svetosti duša ili, da se poslužimo riječima apostola Pavla, 
‘i udove svoje dajte Bogu za oružje pravednosti’ (Rim 6,13).« 

Sveti je Otac primio 11. studenog 1924. katoličku omladinu i pohvalio ju 
je što se bavi i tjelesnim odgojem »jer se radi o tome«, dodao je, »da se duši dade 
snažna pomoć, ne radi se o tome da se bavimo sportom radi sporta, ne radi se o 
tijelu radi tijela, već o tijelu radi duše, o materijalnom radi duhovnoga«. 

Katoličkim skautima cijeloga svijeta rekao je 8. studenog 1924.: »U 
misi koju smo jutros služili jedan je stavak iz pisma Apostola Galaćanima 
koji biste morali često čitati. U tome pismu Apostol veli da nije dovoljna 
narav, već se hoće i duh. Nije dovoljna srčanost, nisu dovoljne materijalne 
sile. Tamo gdje jedino materija vlada, veli Apostol, tamo ne može biti ništa 
drugo nego nasilje, neumjerenost, nečistoća. Tamo gdje nasuprot gospoda¬ 
ri i vlada duh, tu su sve slasti ljubavi, sve miline ljubavi. Ove riječi kao da 
su pisane za vas da u njima tražite ljepotu i slavu vašega života. Snagom i 
srčanošću ne samo da se odvažite krenuti na putove zemlje i naći strmovi- 
te staze, već još više da uspijete odgojiti volju, držati tijelo pod vodstvom 
duha na putu dužnosti i onda kada je ona teška zbog protivnih okolnosti ili 
zbog unutarnjih poteškoća koje stavljaju zapreke.« 

Papa gimnastičarima 

Kardinal Gasparri uputio je 25. II. 1925. u ime pape Pija XI. poseb¬ 
nu poruku Međunarodnom savezu katoličkih gimnastičara koja glasi: 

»Sveti Otac mi daje ugodnu dužnost da vam saopćim njegovu živu 
radost zbog plemenite obavijesti. Radostan je što vrlo zaslužni Sportski sa¬ 
vez talijanskih katoličkih društava nastavlja svojim opsežnim programom 
prošlosti i zove u Rim zastupnike svih katoličkih Sportskih saveza svijeta 
da do nogu namjesnika Isusa Krista javno ispovijedaju svoju čvrstu vjeru 
i drži da zbor katoličkih organizacija za tjelesni odgoj neće manje prido¬ 
nijeti da se postigne plemeniti cilj i to da se omladina učini kršćanski i 
tjelesno čvrstom. Nadajući se da će budući međunarodni kongres dati po¬ 
ticaja drugim kasnijim uspjesima prema tako plemenitu cilju, Sveti Otac 
blagoslivlje rad za organizaciju kongresa, kao što blagoslivlje i one koji rav¬ 
naju Sportskim pokretom katoličke omladine cijeloga svijeta i sve članove 
njihovih vrlo zaslužnih udruženja. - Kardinal Gasparri.« 

Pape i tjelesne vježbe 

Vrlo je zanimljivo promatrati kako i ozbiljni ljudi sve povoljnije sude 
o tjelesnim vježbama, sportu i tjelesnoj kulturi uopće. Osobito je to za¬ 
nimljivo promatrati u intimnoj povijesti pojedinih papa. Vrijeme je u ra¬ 
zvoju sve modernijih kulturnih tekovina srušilo mnoge predrasude o ne¬ 
ozbiljnosti sporta. Tako npr. dok bi u Italiji, a osobito u Rimu, bilo još za 


258 


pape Pija IX. sasvim čudno da svećenik vozi bicikl, to je s vremenom ušlo 
u običaj i bicikl je postao ne samo sportsko oruđe, nego zgodno prijevozno 
sredstvo i u svećeničkoj službi. 

Nego prijeđimo na pojedine pape i njihovo specijalno zanimanje za 
tjelesne vježbe, naravno u najopćenitijem smislu. 

Pio IX., u mladosti plemićki odgojen, veoma je volio jahanje, što mu 
je inače i kao papi bilo omogućeno jer nije bio zatvoren u Vatikanu, nego 
je obilazio razna mjesta crkvene države. 

Leon XIII. nije mnogo mario za konje, ali zato nije prezirao druge 
grane sporta. Posebno je volio plivanje u kojem se je prije nego što je po¬ 
stao papom vrlo rado natjecao. Jedan njegov životopisac pripovijeda da je 
u Livounneu 1853. g. zadivio sve prisutne svojim plivačkim trikovima na 
otvorenom moru. Inače je volio marširati, i to sitno i ritmički, po engle¬ 
skoj metodi. Dok je bio mlad, veoma je volio i skakati. 

Na osobit način Leon XIII. volio je lov. Pred Bogom može biti i najve¬ 
ći kršćanin veliki lovac kao što to čitamo u povijesti sv. Huberta i kao što 
to i danas vidimo kod M. Francisa Jammesa, jednoga od najjačih modernih 
katoličkih književnika. Kao mladi student Leon XIII. boravio je tijekom 
praznika u Carpinetu (kraj Rima) i provodio vrijeme najviše lovom, bilo 
puškom, bilo zamkama, kako je to onda bilo u modi. Kada je postao papa, 
morao je dakako ostaviti svoju najmiliju zabavu jer nije mogao pucati u va¬ 
tikanskim vrtovima, ali je ipak i dalje lovio ptičice sa zamkom i kojekakvi¬ 
ma vabilima te bi ih kasnije puštao. - Leon XIII. volio je vatikanske vrtove 
i uredio ih. Nabavio je za njih mnogo životinja razne vrste. Francuzi su mu 
jednom poslali nekoliko papiga, a jedna među njima bila je dresirana tako 
da je jako i vrlo dobro kričala: »Živio Papa-Kralj!« 

Pio X., Leonov nasljednik, nije toliko mario za uređivanje vrtova i na¬ 
sada koliko za šetnju. Pio X. nije bio ni lovac, ni plivač, ni jahač, ali je volio 
najnaravnije, najstarije i najzdravije forme tjelesne vježbe: hodanje. Poduzi¬ 
mao je kao mladić duge šetnje te kada je postao patrijarh Venecije, gdje nije 
mogao dugo šetati vodenim ulicama, svako bi se jutro izvezao na krasni otok 
Li do i tamo bi dugo šetao kroz sjenovitu šumu. U 66. godini uspeo se je u 
Alpama na Monte Grappa (1800 m) pješice, bez konja i bez ikakva prijevo¬ 
znoga sredstva. Kada je kardinal Sarto postao papa Pio X., svatko je govorio 
da će mnogo fizički trpjeti bez široka zraka i onih zdravih velikih šetnja koje 
je imao u Veneciji. Istina, teško je bilo velikom pješaku da se ograniči na 
Vatikan, ali zato je on u svoj program unio dnevne šetnje. Osobito je čudilo 
dvorjanike što Pio X. nije volio da ga kod tih šetnja prate te bi znao reći: 
»Zar ne mogu napraviti dva koraka sam? Čemu tolike straže i pratnje kao 
da sam kakva opasna ličnost koju traži policija?« On je bio blage i slatke 

naravi, ali je uz to energično i rezolutno znao narediti strogim gardistima da 
ga puste na miru dok je na svojoj omiljeloj šetnji u apsolutnoj slobodi i sam. 

Benedikt XV nije posjedovao mnogo fizičke snage, a uz to nije se 
baš oduševljavao za široki zrak i druge ekskurzije. Bio je više kancelarijski 
čovjek. Uza sve to zadržao je kod šetnje običaje svoga predšasnika Pija X. 

Sadanji papa Pio XI. uvijek je silno volio gibanje na širokom zraku, vježbe 
i duge ekskurzije. Poznata je golema intelektualna i duševna snaga bivšega bi¬ 
bliotekara Ambrozijanuma i Vatikana. Kao naknadu za svoj bibliotekarski rad 
imao je mons. Achille Ratti (budući Pio XI.) svoje običaje i uživanje u teškom 
i napornom sportu u alpinizmu. Nitko ne poriče da je današnji Papa bio »alpi¬ 
nist amater« kakva samo treba tražiti. Od vremena do vremena poduzimao je 
izvanredne ekskurzije po Alpama sa svojim grupama najjačih mladića alpinista. 
Između svoje 25. i 40. godine poduzeo je Achille Ratti u Alpama nekoliko ek¬ 
spedicija koje će kao slavne uspomene vječno ostati u analima alpinizma. Nje¬ 
gov neustrašivi i ustrajni duh nije mirovao dok nije svladao najveće opasnosti i 
popeo se na Mont Blanc, Monte Rosa, Mont Cervino, Jungfrau itd. Dok se je 
penjao na Monte Rosu, zapao je s čitavom družinom u opasnost da se posve 
izgubi. Skoro dvadeset sati bili su u neizvjesnosti pred gotovom tragedijom. 
Pronicavo oko i prisutnost duha našega alpinista sretno je riješilo problem i on 
otkriva najzgodniji put koji se od onda u Alpama zove »Via Ratti«. 

Dok je bio u Varšavi kao apostolski nuncij, Klub alpinista u Desiju 
imenuje ga 1921. počasnim članom. Jasno je da takav veliki turist ne može 
mirovati ni u Vatikanu, tim više što je on čovjek gibanja i široka zraka, više 
nego Pio X. On svako jutro i popodne ide na šetnje, i to jakim, sistemat¬ 
skim hodom i intenzivnošću staroga alpinista kojem Italija duguje otkrive¬ 
ni put na Monte Rosi. Hodanje je za Pija XI. nešto bez čega ne može biti. 
On mora hodati, i to hodati do umora da tako nadoknadi sve one satove 
rada i prezaposlenosti. Njegove šetnje su higijenske naravi i više polagano 
hodanje kroz aleje i nasade perivoja. On pače šeće i zimi, po kiši i studeni, 
premda su ga liječnici 1924. g. od toga odvraćali. 

Ovo nekoliko slika iz života rimskih papa neka unese nove pobude i više 
smisla za tjelesne vježbe i odgoj kojega preko njih unosi naše Orlovstvo. 34 

5. Crkva se brine za ljudsko tijelo i tjelesni odgoj 

I sami su katolici bili često jednostrani i zanemarivali su kulturu tijela. 
Zaboravilo se da je prema katoličkom shvaćanju čovjek cjelina i da se Crkva 


34 Ovaj 4. dio Pape u ovom djelu Ivana Merza o tijelu i tjelovježbi jest u stvari članak Dušana Žanka 
pod naslovom Pape i tjelesne vježbe. Objavljen je u prilogu Orao - Glasnik Hrvatskoga orlovstva koji 
je izlazio kao podlistak u časopisu Mladost , god. VI., br. 7, 1926., str. 218-220. Na kraju toga članka 
stoji ova rečenica: Po knjizi Carla Pretija Papes et cardinaux dans le temps moderne napisao D. Zanko. 

svom žestinom borila protiv manihejskoga krivovjerja koje je smatralo da je 
tijelo princip zla. Crkva je uvijek stupala zlatnim vrhuncima, onim srednjim 
i najuzvišenijim putom koji se uzdiže iznad dva ponora: s jedne strane iznad 
zanemarivanja tijela, a s druge strane iznad njegovanja tijela na štetu duha. 

Pomislimo još kako sv. Crkva ljubi ljudsko tijelo i kako ovu svoju 
ljubav iskazuje u svetoj liturgiji. Ona ga posvećuje svetim sakramentima: 
škropi ga vodom na sv. krštenju, hrani ga anđeoskom hranom sv. pričešću, 
pomazuje uljem sv. krizme, a na samrti jača posljednjom sv. pomasti. 

Sveta se Crkva ne moli samo za ljudske duše, već i za ljudska tijela: 
»Neka nam bude, Gospode, primljeno nebesko otajstvo za obnovu duše i tije¬ 
la«, moli ona u popričesnoj molitvi na osmu nedjelju po Duhovima. »Tajne što 
ih primismo... neka nas zaštite i tjelesnim pomoćima«, moli na treću nedjelju 
po Uskrsu. A kod zadnje pomasti svećenik izgovara: »Ovim pomazanjem neka 
ti udijeli Bog svetost duha i zdravlje tijela.« A Koncil u Toursu što ga je sazvao 
Karlo Veliki već g. 813. tvrdi o posljednjoj pomasti: »Ne smije se malo cijeniti 
lijek ove vrste koji utažuje bolove duše i tijela (kan. 48).« 

Protestantsko bogoslužje zabacuje tjelesnost; njihova je služba Božja 
hladna jer se neće da koriste onim divnim stvarima što je Bog stvorio: zla¬ 
tom, srebrom, dragim kamenjem itd. 

A crkveni zakonik traži od rektora sjemeništa da bogoslove »osim 
toga potakne da se vjerno drže zdravstvenih propisa i da drže čista odijela 
i tijelo« (Can. 1369, 2). A odredbe koje je Sveta Stolica izdala za sjemeni¬ 
šta pokazuju kako Crkva računa sa zdravljem svojih bogoslova (vidi: Pravi¬ 
la za sjemeništa Italije od 18. 1. 1908. - Bonne Presse, IVj 276). 

Zborovanje tjelesnoga odgoja u Italiji god. 1923. stvorilo je sljedeću 
rezoluciju: »Budući da katolički odgoj predstavlja supstancijalno jedinstvo 
između tijela i duše i podređenost tijela duši, on pretpostavlja također 
jedan moral; stoga tjelesni odgoj, ako želi biti djelotvoran, treba se nadah¬ 
njivati na temeljnim načelima katoličkoga ćudoređa.« 

Kršćanstvo nam ne prepušta na volju da li ćemo naše tijelo odgajati 
ili ne. Njemački su biskupi službeno naglasili: »Zdravo se njegovanje tijela 
slaže ne samo s naukom kršćanstva, već je ono upravo zapovijed. Zato i ko¬ 
mentar službenih biskupskih odredaba veli: ‘Kultura tijela za nas nije samo 
potreba vremena već velik ćudoredni zadatak. Jednom će od nas Gospod 
Bog tražiti račun kako smo postupali s našim tijelom.’« 35 


35 Um Sitte und Sittlichkeit. Ein Kommentar zu den Katholischen Leitsatzen und Weisungen zu ver- 
schiedenen modemen Sittlichkeitsfragen in Verbindung mit anderen katholischen Verbanden hrsg. von 
der zentralstelle der Katholischen Schulorganisation. - Verlag der Katholischen Schulorganisation in 
Diisseldorf 1926., str. 49 

Faksimil rukopisa Ivana Merza iz knjige o ljudskom 
tijelu i tjelesnom odgoju. (Vidi tekst na str. 263) 

Drugi dio 

ZNAČENJE 

TJELESNOGA ODGOJA 


Motto: 

Kršćanstvo nam ne prepušta na volju da li 
ćemo naše tijelo odgajati ili ne. Njemački 
su biskupi službeno naglasili: »Zdravo se 
njegovanje tijela slaže ne samo s naukom 
kršćanstva, već je ono upravo zapovijed. 
Zato i komentar službenih biskupskih 
odredaba veli: ‘Kultura tijela za nas nije 
samo potreba vremena već velik ćudored¬ 
ni zadatak. Jednom će od nas Gospod Bog 
tražiti račun kako smo postupali s našim 
tijelom.’« 36 


1. Metafizika tjelesnoga odgoja 

Naravni cilj orlovskoga tjelesnog odgoja 

Orlovska tjelovježba jest metodičko, zdravstveno vježbanje ljudskoga 
tijela. Njen je naravni bliži cilj da se tijelo što bolje razvije i tako postane 
što zdravije, jače te spretnije i ljepše, ali samo zato da duševna energija 
tako ojača te ona zadobije prevlast nad tijelom. Dakle, najbliži cilj tjele¬ 
snoga odgoja jest samo tijelo: čisto, zdravo, snažno, spretno i lijepo tijelo. 

Metafizički cilj orlovske tjelovježbe 

Trostruki je cilj orlovske tjelovježbe: a) da u razvijenu i zdravu tijelu 
uspostavljamo integritet, tj. prevlast duha nad tijelom - što su ga naši pra¬ 
roditelji izgubili istočnim grijehom; b) da naše tijelo na taj način stavljamo 


36 Um Sitte und Sittlichkeit. Ein Kommentar zu den Katholischen Leitsatzen und Weisungen zu verschi- 
edenen modernen Sittlichkeitsfragen. Hrsg. von der zentralstelle der Katholischen Schulorganisation. 
-Verlag der Katholischen Schulorganisation in Diisseldorf 1926., str. 49. 

u službu posvećenju naše duše i duša naših bližnjih (usp. Rim 6,13 i 19); 
c) da dopunjamo »što nedostaje Kristovim mukama« (usp. Kol 1,24). 

Da Orlovska organizacija uzmogne postići naravni i metafizički cilj, to 
traži od članova da se služe ovim sredstvima: tjelovježbom, tjelesnim napo¬ 
rom (radom), trapljenjem, primjerima iz života svetaca, a poglavito prima¬ 
njem presvete Euharistije bez koje duša ne može dobiti prevlast nad tijelom. 

Daljnji primarni cilj tjelesnoga odgoja 

Odgoj svih sposobnosti duše jest daljnji cilj tjelesnoga odgoja koji se 
diferencira u tri vida: a) spoznaje tjelesne i duševne: brzo i pravo shvaća¬ 
nje, situaciju jasno uočiti, točno mjeriti i prosuditi, jasno bitno pronaći, 
novo stvarati; b) osjećanje - sređivanje organskih osjeta i tjelesnih osjeća¬ 
ja s time povezanih: otklanjanje neugodnih tjelesnih osjećaja (probavnih, 
seksualnih itd.), stvaranje pozitivnih, ugodnih tjelesnih osjećaja (osjećaj 
zdravlja, samosvijesti, poniznosti, srčanosti te estetskih osjećaja); c) volja: 
brzo odlučivanje (inicijativa), brzo i dobro izvođenje (s najmanje snage - 
najveći učinak), mirna ustrajnost unatoč najvećim poteškoćama, smisao 
za materijalne voljne čine (umjerenost, red, pravednost, obzirnost, pod¬ 
ložnost) . 

Daljnji sekundarni cilj tjelesnoga odgoja jest da tijelo postane ogle¬ 
dalom duševnoga života što uključuje ove vidove: a) nagonski, b) pojmov¬ 
ni, c) estetski, d) vjerski, e) voljni. 

Posljedica orlovskoga tjelesnog odgoja jest spretno i lijepo tijelo. Za 
lijepim tijelom Orlovstvo posebice ne ide jer za katolički socijalni aposto- 
lat omladine, koji je cilj Orlovstva kao takva, važno je poglavito i u prvom 
redu razvijeno i zdravo tijelo. Kultura tjelesne ljepote kao takve, kao što 
su ritmičke igre i vježbe, dolaze u Orlovskoj organizaciji samo utoliko u 
obzir ukoliko pomažu socijalni apostolat, a ne ukoliko formalno pomažu 
odgoj lijepoga tijela. 

U sadašnjem stanju pale naravi ljudsko tijelo 
ima dvostruku bitnu zadaću 

Tijelo u stanju posljedica istočnoga grijeha ima danas poglavitu zadaću 
da pomaže duši kod ostvarivanja dviju najvažnijih stvari: kod posvećivanja 
vlastite duše i posvećivanja duša naših bližnjih. Tjelesni odgoj ima stoga u 
prvom redu i glavnu zadaću da tijelo učini sposobnim da vrši ove dvije glav¬ 
ne i najvažnije zadaće. Naši udovi moraju biti, kako veli sv. Pavao, »Bogu za 
oružje pravednosti« i »pravednosti - do posvećenja« (Rim 6,13 i 19). 

Nebitna zadaća ljudskoga tijela 

Tek kada je ovo postignuto - kada smo ukrotili strasti, usavršili tijelo 
i učinili ga zdravim - tj. kada smo učinili tijelo podložno duhu za vršenje 
najpotrebnijih stvari, tj. ono nužno za vječno spasenje duša - onda možemo 
prelaziti i na manje važne stvari kao što su ritmički plesovi koji imaju zadaću 
pokazati kako tijelo po svojoj naravi treba biti potpuno pokorno duhu u 
svim njegovim mislima i osjećajima, kako tijelo mora biti potpun odsjev du¬ 
ševne dinamike. »Pronašlo se da prava, istinita ritmika koja hoće biti u tijelu 
izražajem preživljavanja duše, da je ona tek stvar malenoga broja umjetnič¬ 
ki osobito nadarenih ljudi. S ritmičkim se diletantizmom ne postiže ništa. 
Komu je Bog dao sposobnost da plesom izražava duševno proživljavanje, taj 
neka, potpunoma svjestan odgovornosti što je ima prema sebi, umjetnosti, 
ljudima i Bogu - započinje svoj trnoviti umjetnički život.« 37 

Bliži cilj svladavanja tijela i tjelesnih vježba 
mora biti primanje presvete Euharistije 

Naravni odgoj tijela preduvjet je i priprava nadnaravnom. Kao što je 
kod naših praroditelja milost bila cilj integritetu, tj. potpunoj suglasnosti 
naravnih tjelesnih moći, to je analogno harmonija koju postizavamo između 
duše i tijela raznim sredstvima vanjskoga odgoja (tjelesni rad, djela tjele¬ 
sne trapnje, tjelovježba) stvaranje preduvjeta da u naše tijelo uđe Tijelo 
Gospodnje. I kao što je i za naše praroditelje milost bio slobodan dar Božje 
dobrote koji nije postulat naravi, isto je tako za naše tijelo presv. Euharistija 
dar Božji koji nadilazi našu tjelesnu narav. Milost je cilj integritetu; integri¬ 
tet jest posuda u koju ulazi milost; Euharistija treba biti cilj naših tjelesnih 
vježbi; naša tijela trebaju postati dostojne posude presv. Euharistije. 

Odgoj tijela bez presvete Euharistije je nepotpun 

Budući je zadaća odgoja tijela učiniti ga poslušnim duhu, stoga je 
svaki odgoj nepotpun bez primanja presv. Euharistije. Tjelesno trapljenje 
i presv. Euharistija ona su dva sredstva koja se nadopunjuju i koja uspo¬ 
stavljaju onaj poredak koji je porušio istočni grijeh. Tjelesnim naporom 
(trpljenjem) i Euharistijom duh dobiva opet prevlast nad tijelom, a duh 
postaje poslušno oružje u rukama duše. 


37 Um Sitte und Sittlichkeit. Ein Kommentar zu den Leitsatzen und Weisungen zu verschiedenen 
modernen Sittlichkeitsfragen. Verlag der Katholischen Schulorganisation, Diisseldorf, 1926., str. 86. 

2. Fizička korist umjerene tjelovježbe 

Velika je korist dobre tjelovježbe za tijelo 

Koja je tjelesna korist od tjelovježbe? Tjelovježba se treba vršiti u pri¬ 
rodi, pod vedrim nebom. Zrak i sunce dva su moćna sredstva tjelesnoga 
razvoja. Ako se dakle pod tim uvjetima vježba, krv se pročišćuje kroz kožu, 
pluća i srce postaju zdraviji; štoviše, i probava se bolje vrši ako trbušni mišići 
stupe u jaču djelatnost. 

Izravna posljedica fiziološke djelatnosti svih ovih organa jest bolja 
izmjena tvari i pravilniji razvoj cijeloga ljudskog tijela. Zglobovi i mišići 
postat će gibljiviji i razvit će se snažan i zdrav čovjek koji će pobjedonosno 
odolijevati svim uzročnicima bolesti. 

Široka prsa koja vidimo na ličnostima staroga vijeka znače maksimum 
snage i otpornosti pluća i srca. Snažni obli trbušni mišići koje vidimo na 
starim kipovima dolaze do razvitka upravo onim vježbama i kretnjama 
koje su potrebne da probavni organi dobro rade. 

Osim toga su široka prsa, jaki trbušni mišići itd. i najskladniji kao plod 
tjelovježbe, što jasno pokazuje da dobra tjelovježba djeluje i na razvoj tjele¬ 
sne ljepote. Ne radi se tu o čovjeku lijepa lica i snažnih mišica na ruci. Tijelo 
zdrava čovjeka je poput lanca čija je svaka kuka jednako zdrava; što mu koriste 
jaki mišići na ruci ako su mu srce i jetra kržljava. No dobrom tjelovježbom 
dobivamo jasan pogled, otmjen nastup i dostojanstveno držanje glave. Sve 
ovo daje posebnu ljepotu i onom čovjeku čiji su potezi lica možda nepravilni. 

Tjelesne su vježbe potrebne za đake i duševne radnike 
jer povoljno djeluju na duševni razvoj 

Tjelesne vježbe upućuju mladića kako će dobro disati i pomažu nji¬ 
hovu probavu. Važno je osobito za đake koji uče da žile dovedu u mozak 
što čišću krv. Tko duševno radi, a tijelo zanemaruje, postaje sumoran i ne 
može duševno dobro stvarati. Za đake je vježbanje tijela također odmor. 
Prava je higijena rada ako se nakon duševnoga rada tjelesno radi. Tjelovjež¬ 
ba koja rasterećuje mozak izvanredno je dobar protulijek protiv duševnoga 
prenaprezanja. Zato se s pravom veli: »Znanje u iscrpljen tijelu isto je što 
i mač bez drška ili top bez podnožja« (Lafette). 

3. Moralna korist umjerene tjelovježbe 

Ustrajna tjelovježba jača volju 

Vježbanje je umrtvljivanje loših nagnuća. Iziskuje se dobar značaj da 
se dan u dan, od godine do godine uvijek vježba s nastojanjem da se bun- 

tovno tijelo utjera u red. Veliko je svladavanje potrebno ako želimo, kako 
veli sv. Ignacije, »sačuvati naše zdravlje i našu snagu za službu Božju«. 

Prema tome je vježbanje mišica u vrlo tijesnoj vezi s voljom. Već kod 
djeteta volja se počinje očitovati činima mišića. Naša se volja jača ako čine 
opetujemo. A rad mišića, koji se umaraju, dolazi do granice trpljenja. Sva se 
ljudska narav opire trpljenju i potreban je napor volje da se svlada trpljenje 
i da se nastavi s provođenjem započetoga napora unatoč lijenosti koja uvijek 
hoće da prestanemo. I jer je duša supstancijalno povezana s tijelom, to i duša 
sudjeluje u tjelesnim vježbama. To je neprestana pobjeda duše nad tijelom, 
a osobito onda kada duša ovim tjelesnim vježbama bez prestanka utiskuje 
značajku razboritosti. Kako li ustrajnost u svladavanju tjelesnih poteškoća 
djeluje na odgoj volje! Više vrijede mala, ali ustrajna djela, negoli velika djela 
iznebuha i na velike skokove. Glasoviti je francuski propovjednik Bossuet 
više volio mala dnevna i običajna nastojanja negoli izvanredne napore kod 
kojih se čovjek diči velikim zamašajima, ali s kojih se duboko pada. Više je 
volio ustrajna, jednostavna nastojanja jer su ova teža i mučnija. 

»Upravo je mladiću potrebno sustavno odgajanje tijela, i to ne samo 
radi tjelesnoga zdravlja i snage, već prije svega zato da tijelo postane krot¬ 
ko oruđe duše. Izvan svake je sumnje da pravo odgajanje tijela, koje se 
pravilno provodi, može predusresti cijeli niz duševnih zapreka. Suvišna 
snaga nalazi ventil i tijelo koje se buni radije se uslijed snažna svladavanja 
pokorava duši. Ktomu još dolazi da pravi tjelesni odgoj budi i ćudorednu 
snagu. I upravo u onim godinama kada je mladić najmanje sklon svakom 
moraliziranju može se na ovaj posredan način mnogo učiniti za odgoj nje¬ 
gove volje i njegova značaja.« 38 

P. Agostino Gemelli, O FM, o tjelesnom odgoju katolika 

U Torinu se 2. svibnja 1926. održala proslava dvadesete obljetnice Sa¬ 
veza talijanskih katoličkih gimnastičara. Tom je prigodom p. A. Gemelli, 
franjevac, rektor Milanskoga katoličkog sveučilišta, održao važan govor o 
značenju tjelesnoga odgoja u svjetlu katoličkoga učenja. Istaknuo je da je 
tjelesni odgoj kod omladine tek dio općega odgoja i da je tjelesni odgoj 
vrlo važan da se odgoji čist naraštaj. Njegove su riječi: »Fizički odgoj, kako 
traže katolici koji su našli potporu u znanosti, služi velikim dijelom da se 
postigne cilj da se omladina sačuva čista jer suzbija utjecaj iskvarene i loše 
okoline. Osim toga fizički odgoj daje disciplinu organizmu i služi iznad 
svega da se odgoji volja i daje svakom mladiću vlast nad samim sobom.« 39 


38 Um Sitte und Sittlichkeit. Ein Kommentar zu den Katholischen Leitsatzen und Weisungen 
zu verschiedenen modernen Sittlichkeitsfragen. Hrsg. von der zentralstelle der Katholischen 
Schulorganisation. - Verlag der Katholischen Schulorganisation in Diisseldorf 1926., str. 60. 

39 Bollettino ufficiale dell’ Azione Cattolica Italiana od 1. VI. 1926., str. 52. 

To su riječi jednoga od najuvaženijih talijanskih naučenjaka. Sličnu su 
izjavu nedavno dali svi njemački i svi austrijski biskupi u svojim biskupskim 
konferenijama naučavajući da kršćanstvo zapovijeda zdravu brigu za tijelo. 
I Orlovstvo je u našim krajevima došlo do istih rezultata i imamo već više 
dokaza kako je orlovska tjelovježba jedno od najboljih naravnih sredstava da 
omladina nadvlada napasti s kojima se suočava u doba sazrijevanja. No Or¬ 
lovstvo se služi i presv. Euharistijom koja je najbolje vrhunaravno sredstvo 
da se odgoji čist naraštaj, da tijelo postane potpuno poslušno duši. 

Pravi odgoj tijela snažno je sredstvo da mladež sačuva sv. čistoću 

Odgoj čistoće računa s time da se i tijelo odgaja. Snažno se tijelo 
lakše pokorava duhu; živci se tjelovježbom učvrste, a istrošene se stvari iz 
tijela izluče. Tijelo na taj način ne postaje samo vanjski čisto, već i iznutra. 
Napasti su tijela time svedene na najmanju mjeru, a kada dođu, to osjete 
da je volja gospodarica živaca. Naravno, to vrijedi za onaj tjelesni odgoj 
koji se vrši u pravom duhu; bez nadnaravnoga se duha sva kultura tijela 
može staviti u službu grijeha. 

U odgoju spolnoga života ne smijemo kulturi tijela pripisati najvaž¬ 
niju ulogu, ali joj ne smijemo pripisati ni maleno značenje. Gimnastika i 
plivanje, pješačenje i igra čine radost, donose nove ideale, nove težnje, 
nove misli i na taj način odvraćaju pozornost omladine od spolnoga mašta¬ 
nja i to u doba kada je sav njihov čuvstveni život pod utjecajem spolnosti. 
Kultura tijela daje omladini zanimanje i čuva je od skitanja i ulice koja je 
grobar nevinosti. Tjelesne vježbe također jačaju udove i živce, pospješuju 
dobar san i tako otklanjaju razne slike iz mašte koje potiču na sjetilni čin. 
Tjelesne su vježbe prije svega važne za onoga koji duševno radi, za one koji 
mnogo sjede ili koji moraju raditi u zatvorenim prostorima. »Ne smijemo 
zaboraviti da je velik dio naše omladine po nasljedstvu seksualno nezdrav. 
Ovo bolesno nasljedstvo više djeluje što je tjelesni organizam kržljaviji. 
Da, u mnogim je slučajevima upravo slab tjelesni ustroj, cijelo prenapeto 
i nervozno biće tek dio ovoga nezdravog nasljedstva. Tjelesnom djelatno¬ 
šću može se s uspjehom protiv ovoga djelovati. Cim je tijelo jače, čim su 
živci otporniji, to je pod istim uvjetima to lakša seksualna borba... Osim 
toga, ne smijemo zaboraviti da neke vježbe ne samo da duh odvraćaju od 
spolnoga nagona, već i čovjeka duševno pridižu... Slične sam dobre učinke 
mogao ustanoviti kod gimnastičkih vježbi, kao kod plivanja i vcslanja.« 40 

»Higijenski kao i ćudoredni razlozi moraju uvjeriti omladinska druš¬ 
tva da posvete najveću pozornost vršenju najraznovrsnijih tjelesnih vježbi. 
Pješačenje, gimnasticiranje, sport, igra, plivanje, sklizanje itd. ne smiju se 


40 Vidi: Karl Mosterts , Junglingsseelsorge, Herder, 1920., str. 185. 

smatrati nimalo kao privjesak ostalom društvenom životu. Njegovanje tje¬ 
lesnoga zdravlja i njega tijela štoviše pripada u bitne zadaće općega odgoja 
omladine... Također je u ćudorednom pogledu vršenje tjelesnih vježbi od 
najveće važnosti. Bukteće i razvijajuće se sile i sokovi u godinama razvi¬ 
janja iziskuju energičnu i krepku djelatnost; preobilna mladenačka snaga 
treba izravnanje, jedan objekt na koji se može usmjeriti. Na taj se način i 
pridiže mašta omladine i čuva od stranputica. Tjelesne vježbe prema tome 
tvore bitno sredstvo koje ne valja podcijeniti i koje podupire vjersko-mo- 
ralnu poduku u borbi protiv neumjerenosti i ćudoredne razuzdanosti.« 41 

U duši mladića koji se razvija nastaju neodređene čežnje. Ukazuju 
mu se nejasne slike, a mašta počinje svukuda vrludati. Dobra je tjelo¬ 
vježba moćno sredstvo da preuranjeni senzualizam ne bi obuzeo njegovu 
dušu. Tjelovježba je također ventil gdje on oslobađa svoje suvišne fizičke 
energije. Mladićevo tijelo, koje je u razvoju, treba kretanje kao što duša 
treba istinu. Zadaća je dobroga odgoja da neobuzdanu tjelesnu energi¬ 
ju na metodičan način disciplinira. Tako se prebrodi kod omladine kriza 
puberteta i tjelesni je odgoj prema tome jedno od vrlo važnih naravnih 
sredstava za odgoj čistoće. Stoga sam tjelesni odgoj nije kadar odgojiti čist 
naraštaj; treba biti povezan sa sredstvima duševne i moralne, a poglavito 
vrhunaravne naravi. Ako je, dakle, tjelesni odgoj povezan s odgojem duha 
i vrhunaravnim sredstvima, imat će dvostruko važnu zadaću: uklonit će 
opasnosti mašte i preobilje tjelesne snage. Tako će mladiću krepost postati 
lakša i mladić koji se bori s napastima imat će više preduvjeta da ih svlada. 
Dobra tjelovježba i dobar tjelesni odgoj može prema tome Crkvi iskazati 
najveće usluge pri odgoju čistoga naraštaja. 

Odricanje, trapljenje i tjelesni odgoj se upotpunjuju 

Postoji li možda opreka između odricanja, svladavanja (trapljenja), 
kako ga želi Katolička Crkva, i zdravoga tjelesnog razvoja? Zapamtiti va¬ 
lja da odricanje (trapljenje) ne smije biti samo sebi ciljem. Trapljenje je 
tek sredstvo. Za čim teži to tako »zloglasno« sredstvo? Ono hoće pomoći 
čovjeku da dostigne ideal ljudskoga savršenstva, a taj se sastoji u prevlasti 
otmjenijega dijela naše naravi nad manje otmjenim, duše nad tijelom. Ova 
prevlast treba postići stalnu ravnotežu svih naših moći. Ideal za kojim te¬ 
žimo jest slobodan duh koji će orlovskim krilima dati da leti prema svome 
vječnom Počelu, da tamo traži svijetlost i da tako ugasi svoje neizmjerne 
težnje koje ga muče i to tako da se pri tome tijelo posve pokorava prevlasti 
duha i tako postane sudionikom neizmjerne sreće koja je napunila dušu; 
pokorno tijelo mora sjaj toga svog zadovoljstva nadaleko širiti. 

41 Jugendfiirsorge und Jugendvereine; ein Handbuch herausgegeben unter Mitwirkung von 
Vereinsprasides von Dr. August Pieper M-M. Gladbach, 1910., str. 210. 

Znamo da naša sjetila ne žele služiti duši; ona se bune protiv te pre¬ 
vlasti; stoga je potrebno svladavati naše tijelo, obuzdavati ga kako bismo 
ga ukrotili. Mora se opet uspostaviti pravi poredak da tijelo opet učinimo 
slugom, sredstvom. Ako se dakle tijelo buni, valja ga ukrotiti. 

Tko želi da mu duša bude slobodna, da mu duh bude sposoban za 
velike stvari, a srce spremno na svete požrtvovnosti, tko želi da se oslobodi 
najžilavijega nasilnika i najnedostojnijih nasilja, tj. onih tamnih strasti koje 
nam skrivaju nebo i svjetlost, što taj treba raditi? Treba podrediti tijelo 
disciplini duše! Treba biti umjeren u jelu i piću, treba raditi do umora 
i podvrgavati se zdravim tjelesnim naporima. Jednom riječju, sva sjetila 
treba strogo disciplinirati i usmrtiti valja sve ono što se u paloj naravi pro¬ 
tivi višem životu. Tko tako živi, taj bez prestanka ističe prevlast duše, taj 
umnogostručuje svoje sile. Tako oslobađa svoje tijelo od propadanja koje 
je nužna posljedica raznih neumjerenosti. I, eto, trapljenje teži upravo za 
tom ravnotežom, za tom prevlašću duše nad lošim nagnućima tijela. Ova¬ 
kvo je trapljenje nužno sredstvo da se postigne onaj ideal za kojim ne samo 
svaki kršćanin, već svaki čovjek mora težiti. Tjelovježba i trapljenje, odri¬ 
canje i od dozvoljenih užitaka u jelu, piću itd. moraju ići ruku pod ruku. 

4. Tjelesni odgoj jest priprava za Kristov apostolat 

Crkva zapovijeda umjerenu brigu za tijelo 

Preuzv. gosp. biskup Lugana, mons. Bacciarini, napisao je u svojoj ko¬ 
rizmenoj poslanici: »Nisu rijetki pisci koji nažalost ne poznaju katolički nauk 
te optužuju Crkvu da je protivnica zdravstvene njege tijela. Krivo sude jer 
se je Crkva uvijek brinula za prikladno njegovanje tijela, a posebice za fizički 
odgoj; ona ga osobito nalaže roditeljima prema djeci, a preporučuje svima 
kao stvar koja je posve u skladu s razumom i kršćanskim zakonom.« 42 

Pravim tjelesnim odgojem možemo steći preduvjet apostolskoga rada 

Katolička Crkva hoće da se u čovjeku razviju sve njegove sile, dakle i 
tjelesne. Kako već vidjesmo, kršćanstvo daje tijelu veliko značenje u inte¬ 
lektualnom i moralnom životu, pa i u čisto vjerskom. Monasi su tjelesno 
radili da budu sposobniji i svježiji za razmatranje o vječnim istinama. Tijelo 
u kršćanstvu ima, kako se iz svega vidi, i veliko značenje u vrhunaravnom 
životu; svladavanjem našega tijela možemo postići i svetost. A fizički i 
intelektualni odgoj te svetost preduvjet su za svaki apostolat. I, eto, vidjeli 
smo kako tjelesni odgoj vrši važnu zadaću kao pripravu za apostolat. 


42 Luganski biskup Bacciarini, Korizmena poslanica »Za ćudoređe našega naroda«, Lugano, Švicarska, 
1926., str. 6. 

Razvijeno i zdravo tijelo moćno je sredstvo apostolata 

Ljudsko je tijelo poput glazbala na kojem treba svirati velik umjetnik 
- duša. Ako je to glazbalo loše, badava će se trsiti umjetnik da izvede lijepe 
glasove. A ako je dobro, svi će mu se diviti. I ako taj umjetnik zasvira na 
dobrom glazbalu, njegova će duša izravno govoriti dušama drugih ljudi; 
neće se ni zamijetiti da se služi sredstvom glazbala. Kada je tijelo u potpu¬ 
noj vlasti ljudske duše, to duša na duše bližnjih tako reći izravno djeluje. 
Ako je tijelo loše, to je ono zapreka djelovanju duše. Prema tome kršćanin 
može pomoću zdrava tijela apostolski djelovati na duše svojih bližnjih. 

Crkva nam stoga i veli da je tjelesni odgoj dužna priprava i važno 
sredstvo apostolata i to ukoliko ono pridonosi da se odgoji potpun čovjek. 
Tjelovježba, atletizam i slične stvari ne smiju biti ispraznom igrom, već 
pripravom za život katoličkoga apostolata. Crkva nam veli: ako stupamo, 
ako trčimo, ako vježbamo, to naša jedina težnja ne smije biti da dobijemo 
nagradu i steknemo slavu, već da svladamo naša loša nagnuća te se uzmo- 
gnemo što bolje staviti u službu Krista Kralja. Svojim tjelovježbenim na¬ 
stojanjem ne smijemo težiti da steknemo propadljivu krunu, već nagradu 
u vječnosti. Mislimo li mi katolici uvijek na to dovoljno? 

Cesto je obilno urodila žetva, ali ako su radnici odveć slabi da kose, 
žetva se neće nikada moći ubrati. Ako su naša tijela našom vlastitom kriv¬ 
njom kržljava i slaba, ako smo vlastitom krivnjom oboljeli, kolike li duše 
koje žele čuti u privatnom i javnom životu uvjerljivu i oduševljenu ispovi¬ 
jest u Krista raspetoga ostaju bez utjehe, pobude i vodiča! 

5. Šteta od neumjerene tjelovježbe 

Pretjerani kult tijela štetan je. Već se u starom vijeku upozorilo da su 
često najjači atleti bili i najnemoralniji ljudi. I danas vidim gdje pretjerana 
odanost sportu kvari karakter omladini: postaje častohlepna, okrutna, surova. 

Glavno načelo za svaku ljudsku djelatnost primijenjeno na tjelovježbu 
»Čovjek je stvoren da Gospodina Boga svoga hvali, da ga štuje, da 
mu služi i da tako spasi svoju dušu, a ostale stvari na zemlji stvorene su 
radi čovjeka, da mu budu od pomoći da postigne svrhu za koju je stvoren. 
Odatle slijedi da se čovjek smije njima poslužiti toliko koliko ga podupiru 
u njegovu određenju, a toliko treba da ih se otrese koliko ga u tome priječe 
želeći i birajući jedino ono što nas više dovodi k svrsi za koju smo stvoreni« 
[Načelo i temelj iz Duhovnih vježba sv. Ignacija Loyolskoga). 

Iz toga slijedi da se čovjek treba služiti tjelovježbom ukoliko ona čovjeku 
pomaže da postigne svoj cilj, a treba je se odreći ukoliko ga od njega odvraća. 

Koji je cilj prave tjelovježbe, dovoljno smo pokazali. No nažalost, kao 
što se s jedne strane tjelesni odgoj zanemaruje, to se negdje opet pretjeru¬ 
je: od sredstva se učinilo ciljem. Stoga treba postaviti granice tjelovježbi. 43 

Ne smije se pretjerivati u brizi za tijelo 

Švicarski biskup Bacciarini piše: »Ljudsko tijelo jest najplemeniti¬ 
ji stvor Stvoritelja, a ukoliko je posvećeno sakramentima, jest živi hram 
Duha Svetoga, no ipak je ono ispod od duše i nije dopušteno dobrobiti 
tijela podrediti interese duše jer su oni daleko uzvišeniji bilo radi njihove 
unutarnje otmjenosti, bilo radi vječne sudbine prema kojoj teže. Evanđe¬ 
lje Isusa Krista naglašava na svakoj svojoj stranici da je tek jedna stvar ui¬ 
stinu i iznad svega nužna: spasenje duše. Nijedna se stvar koja nanosi štetu 
spasu duše nikada ne može dopustiti tijelu. Iz ovoga su najvišega razloga 
mučenici Božji svoje tijelo radije dali razmrskati, negoli da im se duša oka¬ 
lja. Bijahu to djeca, mladići, djevojke i starci koji su bili jači od muka. I na 
njihovim je grobovima pisano: A duše su pravednika u ruci Božjoj... Oči¬ 
ma se bezbožničkim čini da oni umiru... ali oni su u miru’« (Mudr 3,1-3). 

Loše posljedice pretjerana naprezanja 

Jedna od najobičnijih zloporaba tjelesnoga odgoja jest pretjerano na¬ 
prezanje. To je velik umor i to ne samo onih organa koji su vršili radnju, 
već i cijeloga organizma. Ako je umor prekoračio stanovitu mjeru, postaje 
općenit i prenosi se na sve organe i sve funkcije. Tako umor djeluje i na 
one organe koji nisu previše radili ili koji su s njima bili tek posredno pove¬ 
zani. Kada čovjek trči, srce i pluća se umaraju, dok recimo noge i ne osje¬ 
ćaju umor. Umor nastaje kada je potrebna energija iscrpljena i organ koji 
radi traži pomoć kod rezervnih energija ili kod živčanih središta. Čovjek 
je tada svjestan da valja »sve sile napeti« i ako se to češće zbiva, može doći 
do potpune iscrpljenosti koja je štetna svim organima, a nekima napose 
kao mozgu; stoga vidimo često kod mladića živčana poremećenja. Razne 
neuroze i neuropatije posljedica su ovoga prenapinjanja živčanih središta. 

6. Crkva i materijalistička tjelovježba 

Do mnogo gorih zloporaba tjelesnoga odgoja dolazi uvijek u čisto 
sportskim udruženjima, to jest u onakvim društvima gdje tjelesni odgoj nije 
podređen duhovnom cilju, već se vježba radi vježbe same. No osim ove tje¬ 
lesne opasnosti prijeti današnjoj omladini uslijed pretjerane brige za tjelesni 


43 U rukopisu Merz je na ovom mjestu dodao još jednu rečenicu koju je potom prekrižio jer mu se 
vjerojatno učinilo da se ponavlja. Mi je ovdje ipak donosimo: »Zato vidimo da su biskupi u drugim 
zemljama ustali i podigli svoj glas upozoravajući...« 

odgoj - a to zapravo više i nije odgoj - druga velika opasnost koja je vjerske i 
moralne naravi. Na tu su veliku pogibelj upozorili mnogi biskupi i stoga do¬ 
nosimo neke upute što su ih izdali svi biskupi Njemačke i druge biskupije. 

Crkva zabranjuje tjelesni odgoj koji nije u skladu s katoličkim ćudoređem 

»S obzirom na gimnastiku i na sport treba se sjetiti da Crkva odobra¬ 
va gimnastičke i sportske vježbe jer, kako je rečeno, ona hoće ‘zdrav duh 
u zdravu tijelu’. Ali Crkva s pravom hoće da se tjelesni odgoj, kako bi bio 
koristan, uvijek osniva na načelima katoličkoga morala. Tako npr. Crkva ne 
može odobriti one gimnastičke ili sportske vježbe koje se protive čednosti 
ili mogu škoditi zdravlju; ne može odobriti neumjerenost u tim vježbama, 
ne može odobriti da djevojke za gimnastiku obuku odijela koja nisu u 
suglasju sa stidljivošću. No iznad svega Crkva ne može odobriti da se u 
život natrag doziva pogansko poimanje prema kojemu se gimnastičkim i 
sportskim vježbama daje značenje koje nadvisuje same duševne interese, 
kao da tijelo ne bi moralo služiti duši već duša tijelu.« 44 

Katolici stoga zabacuju svaku onu vježbu koja škodi zdravlju dotičnoga 
vježbača ili koja je tako vratolomna da se izlaže životnoj opasnosti. Isto tako 
kršćanstvo odbacuje onakav tjelesni odgoj koji bi povrijedio stidljivost. 

Biskupi često zabranjuju stupati u interkonfesionalna sportska udruženja 

Pape su u više navrata upozorili katolike na veliku opasnost koja im 
prijeti od interkonfesionalnih udruženja. Katolici koji se redovito u tim 
udruženjima sastaju s ljudima druge vjere ili ljudima koji uopće ne haju 
za svoju vjeru ohlade prema svojoj vlastitoj vjeri. To je veliko zlo jer vječno 
spasenje ljudske duše dolazi u opasnost. Stoga vidimo kako biskupi u raznim 
zemljama traže od katoličke mladeži da ostave interkonfesionalna sportska 
udruženja i da stupe u ona katolička udruženja koja se također bave tjele¬ 
snim odgojem omladine. Za njemačku biskupiju Meissen vrijede ova načela: 

»Pod ovakvim je okolnostima jasno da će naša katolička omladina pri¬ 
padanjem takvim udruženjima doći u opreku s biskupskim smjernicama i 
time u opreku s vlastitom savješću... Da su tjelesne vježbe bezuvjetno po¬ 
trebne za naš narod, a posebice da ojača naša omladina, u to danas nitko ne 
sumnja. Stoga ne smijemo po strani stajati, već nam je štoviše dužnost da 
predusretnemo mnoge izrode sporta i da mu pomognemo da zađe u pravu 
kolotečinu. To činimo ako dobrohotno i snažno podupiremo djelatnost Ka¬ 
toličkoga sportskog saveza - Deutsche Jugendkraft .« 45 


44 Luganski biskup Bacciarini, Korizmena poslanica »Za ćudoređe našega naroda«, Lugano, Švicarska, 
1926., str. 12-13. 

45 Kirchliches Amtsblatt fur die Diozese Rottenburg, den 1. Dezember 1925. - Citat iz Um Sitte und 
Sittlichkeit , str. 132. 

Isto ovako govori i službeno glasilo biskupije u Rottenburgu. Ono 
još nadodaje: »Ponukani smo upozoriti naše časno svećenstvo na jednu 
organizaciju za tjelesne vježbe koja je odlučna potpuno raditi prema našim 
smjernicama. To je Deutsche Jugendkraft... Osnovana u rujnu 1920. na 
Katoličkom sastanku u Wiirzburgu ova organizacija obuhvaća cijelu državu 
i podijeljena je na 12 okružja. Naši su se veliki katolički omladinski savezi 
s pola milijuna članova pridružili Deutsche Jugendkraftu. Više od 100.000 
njihovih članova aktivno radi u ovoj organizaciji koja zastupa zdrava, raz¬ 
borita i umjerena sportska načela koja su u suglasju s katoličkim moralom 
i koja je ozbiljno prionula provoditi biskupske smjernice. Prema ovakvoj 
se organizaciji ne smije biti ravnodušan, bez interesa ili možda protivan 
s izlikom da se ne želi uopće imati posla s današnjim posve poganskim 
shvaćanjem sporta. Takvo potpuno osuđivanje sporta ne pomaže ni našoj 
omladini koja se unatoč tome hoće baviti sportom, a ni našoj stvari. Mi ne¬ 
mamo pravo zabraniti sport našoj omladini, ali je naša dužnost da današnji 
sport s njegovim mnogim izrodima, koliko je u našim silama, svedemo u 
pravu kolotečinu. Budući da Deutsche Jugendkraft ide za tim ciljem, to sa 
zahvalnošću moramo pozdraviti njenu djelatnost i koliko nam je moguće, 
trebamo je potpomagati.« 46 

Hrvatski biskupi protiv liberalnoga sokolskog udruženja 

Jugoslavenski episkopat progovorio je jedanput o Sokolstvu i tom je 
prilikom i zbog drugih razloga zabranio katolicima stupanje u sokolska udru¬ 
ženja. Evo te biskupske odredbe kako je čitamo u poslanici od 6. svibnja 
1921.: »Kršćanski roditelji! Stoga se nećete čuditi nama biskupima, vašim 
pastirima, što smo odmah podigli svoj prosvjed i glas kada smo čuli da se 
ozbiljno namjerava odgajati vašu djecu ne u duhu Isusovu, već u duhu so¬ 
kolskom... Biste li vi, kršćanski roditelji, smjeli dopustiti da se vaša nejaka 
dječica u tomu bogumrskom, protukatoličkom duhu odgajaju i napunjaju 
mržnjom protiv svećenika, protiv službe Božje, protiv Crkve, protiv Isusa i 
Bogorodice, protiv samoga vječnog Boga? ... Premili vjernici! Još jedan ozbi¬ 
ljan upit: Smiju li vaši odrasli momci u Sokole ili vaše kćeri u Sokoliće? Ako 
hoćete da se vaši mladići i vaše djevojke odmetnu od Boga, od Isusa, od Bo¬ 
gorodice, od Crkve, od kršćanskoga života i od istine, onda dopustite svojim 
momcima u Sokole, a svojim djevojkama u Sokoliće! Ali vi, dragi kršćani, 
koji vidite u Isusu i u Crkvi jedino spasenje, vi to nećete nikada dopustiti, vi 
ćete sa svom snagom zajedno s nama biskupima zabraniti svojoj djeci zalaziti 
u društvo Sokol, vi ćete s nama biskupima odlučno osuditi to društvo.« 47 


46 Isto. 

47 Poslanica biskupa Jugoslavije od 6. V 1921., Katolički list, 1921., br. 28, str. 331. 

Kao katolici moramo zabaciti čista sportska udruženja za omladinu 

No katolici energično zabacuju čisto sportska udruženja. Svako omla¬ 
dinsko društvo mora biti prosvjetno, a sport se treba podrediti - pa makar 
to bilo sportsko udruženje - vjersko-ćudorednom odgoju mladića. Stoga 
iz toga sportskog društva valja isključiti svakoga člana koji se ne bi htio 
podvrći moralnom i intelektualnom radu društva. Iskustvo je pokazalo da 
su ona sportska udruženja najbolja u kojima se bezuvjetno traži moralna 
vrijednost članova i koja ne primaju članove bez moralnih vrlina. Geslo 
katolika stoga mora biti: ne smiju postojati čisto sportska udruženja za 
omladinu, već udruženja u kojima je sport kao sredstvo podređen vjer¬ 
sko-ćudorednom odgoju kao cilju. Francuski dnevnik La Croix proveo je 
god. 1925. veliku anketu o sportu i rezultat je ankete bio ovaj: »Sportska 
udruženja ne smiju nikada biti čisto sportska. Treba biti satova intelektu¬ 
alnoga i moralnoga rada; treba biti i satova sporta i metodičkoga vježbanja. 
Razumije se da treba razviti cijeloga čovjeka: lijepu dušu u lijepu tijelu, a 
ne lijepo tijelo s dušom grubom i bezobzirnom. Prema tome, tko se neće 
podvrći umnom i moralnom radu, mora se isključiti iz sportskoga udru¬ 
ženja u kojem bi dotični bio tek uzročnik nereda, nediscipline i raspada.« 

Biskupi talijanske pokrajine Ligurije proglasiše: »Kultura, zabave i 
ostalo što je u programu društava treba se podrediti duhovnom odgoju 
koji je istiniti i jedini uvjet trajnoga odgoja. Nikada neka ne prevlada sport¬ 
ski rad ako ne želimo da strmoglavimo piramidu i da učinimo ciljem ono 
što je samo sredstvo.« 48 

Dodajmo još k tomu da pretjerana kultura tijela sa sobom donosi 
druga zla kao što su zanemarivanja raznih dužnosti koje čovjek ima u ži¬ 
votu. Takva tjelesna kultura znade čovjeka tako zaokupiti da zavlada nje¬ 
govim mislima i osjećajima da se ne zanima više ni za što drugo. Vidimo 
da se omladina koja zalazi u takva udruženja izlaže velikim ćudorednim 
pogiblima: mladići i djevojke priređuju bez nadzora zajedničke izlete u 
planine, djevojke oblače muška odijela, a zimi se mladići i djevojke sanj¬ 
kaju na istim sanjkama. 

Poznanstva, simpatije, moralna odgovornost 

»Katolička je moralka postavila jasna načela o poznanstvima. Ona veli 
da se može dopustiti bliži odnos između mladića i djevojke kada postoji 
izgled da će u izgledno vrijeme moći doći do braka, kada postoji ozbiljna 
nakana u tom pogledu i kada je osiguran potreban nadzor.« 49 


48 Okružnica nadbiskupa i biskupa Ligurske provincije. Rivista Diocesena della Curia Arcivescovile 
di Genova, Novembre 1925. 

49 Um Sitte und Sittlichkeit. Ein Kommentar zu den Leitsatzen und Weisungen zu verschiedenen 
modernen Sittlichkeitsfragen. Verlag der Katholischen Schulorganisation, Dtisseldorf, 1926., str. 101. 

»Ako je mladić počeo i razumijevati značenje spolnoga života, tada je 
lako u njemu probuditi osjećaj odgovornosti i svojski ga uvjeriti do kakvih 
teških posljedica dolazi takozvano ‘iživljavanje’ za tijelo i za dušu, za njega 
i za njegovu djecu. Svijest da se on svladava za visoki cilj, da pridonosi 
žrtve koje će mu donijeti velike kamate, da će mu jedanput zahvaljivati 
oni koji će ga s ljubavlju nazivati svojim ocem, ova svijest u mladiću isto¬ 
dobno stvara radost i snagu. I ova radost koja ispunja njegovu dušu lako 
ga izdiže iznad ruganja onih koji se utapaju u močvari nećudorednosti i 
kojih se nazori potpunoma razlikuju od njegovih. Tada on tek osjeća visinu 
svoga stajališta, a stav drugih ga ispunja tek suosjećanjem i sažaljevanjem. 
Tako postižemo i ono duševno raspoloženje koje pomaže da se posve lako 
može korisno obraditi poglavlje o poznanstvima kojega se s nepravom toli¬ 
ko boje. Ona se mladiću više ne ukazuju kao igrarija ili prilika za zabavu, 
već kao nešto sveto čime se ne valja igrati. A ljubav je u njegovim očima 
onaj dragulj koji je Bog postavio u prirodu koji valja vjerno čuvati i braniti 
i on se smije ponuditi prvoj nevrijednici, ne smije se prerano upotrijebiti 
ili možda istrošiti, jer mu je zadaća da u brizi i kasnijoj životnim teškoćama 
dva srca očeliči da izdrže i podnesu svaku bol. Jednom riječi, mladić mora 
uvidjeti, a dobro podučeni mladić to i uviđa: poznanstvo bez odgovornosti 
jest besmislenost. Takvo ne smije postojati .« 50 

Omladinu treba slati u katolička sportska udruženja 

Treba spašavati omladinu koja je vjeru zamijenila sportom i treba je slati 
u katolička prosvjetna udruženja koja se također bave tjelovježbom i sportom. 

Današnja mladež kao da se zanima samo za sport. Veliki mačevi, trke, 
natjecanja, to je jedina tema njihovih razgovora. Ozbiljne ih knjige ne zani¬ 
maju. Na poučna predavanja ne idu. Ako što čitaju, to su novine, a pogoto¬ 
vo sportske novine. Poznaju imena svih glasovitih sportaša. Imaju njihove 
fotografije. No ne zanimaju se više za narodnu prošlost, za narodne juna¬ 
ke. Ne razumiju ni doba u kojem žive. Jadan naraštaj bez duše! Treba naći 
uspješno sredstvo da se svlada taj »sportski materijalizam«. Skoro jedino 
sredstvo da se spasi ta omladina pred poganskom zarazom »sportskoga 
materijalizma« i pretjerana sporta jest da se osnivaju katolička prosvjetna 
udruženja koja zadovoljavaju želje omladine za gibanjem i sportom. 


50 Dr. Vegelbacher u knjizi Karl Mosterts: Junglingsseelsorge, Herder, 1920., str. 174. 

7. Smjernice biskupa za katoličke tjelovježbene organizacije 

O odgoju tijela i suzbijanju nećudorednosti 51 

Njemački biskupi, koji su bili na konferenciji u Fuldi 25. siječnja 
1926., dali su neke smjernice i načela o odgoju tijela i suzbijanju nećudo¬ 
rednosti u želji da spašavaju svoj njemački narod. Iako je ova očinska riječ 
upravljena samo na dio njemačkoga naroda i računa s tamošnjim prilikama 
i germanskom ćudi i značajem, dobar je savjet i svima onima u stranom 
svijetu koji žele da omladina ne posrne u kal nećudoređa. Ovdje je nave¬ 
den niz bližih grešnih prigoda koje valja izbjegavati. 

1. Kao što je duša, tako je i tijelo stvoreno od Boga. Tijelo je kršća¬ 
nina posvećeno sakramentima, ono je hram Duha Svetoga. Stoga se tijelo 
kršćanina mora držati svetim. Zdravo se njegovanje tijela slaže ne samo s 
naukom kršćanstva, već je ono upravo zapovijed jer duša nadvisuje tijelo. 
Ali »kultura njegovanja tijela« ne smije nikada postati obožavanje tijela i 
tako štetiti duševnoj kulturi. 

2. U čovjeku bi po Božjoj odredbi morao postajati sklad između duše 
i tijela. Istočni je grijeh tu harmoniju razorio. U čovjeku drijema sklonost 
prema opaku veselju, a ta sklonost nastoji razbiti granice što ih označuju 
moralni zakon i savjest poput neugodnih okova. Zadaća čovjeka jest da 
u doživotnoj ćudorednoj borbi, kako je sv. Pavao tako ganutljivo opisao, 
postane pomoću Božje milosti gospodar nad tom sklonošću i da opet us¬ 
postavi harmoniju. To je temeljni nauk kršćanstva. 

3. Sva moderna nastojanja, koja se otvoreno ili pritajeno postavljaju 
na stanovište da se ta harmonija nalazi već sama po sebi u čovjeku, poriču 
istočni grijeh, dakle ne daju se složiti s naukom Katoličke Crkve. Pogan¬ 
stvo i kršćanstvo stoje ovdje u svojim nazorima o odnosu tijela i duše kao 
nepomirljivi protivnici jedno protiv drugoga. Sva razdoblja jednostrane 
kulture tijela nose u povijesti na sebi žig duboke moralne propasti. 

4. Zbog uništena sklada između tijela i duše tijelo traži svojim pute¬ 
nim nagonima da izvojšti gospodstvo nad dušom. Stoga čovjek griješi ako 
sam sebe ili druge bez potrebe izvrgava pogibelji da u tom boju duša doživi 
poraz. Takva duševna opasnost prijeti danas u najvećoj mjeri kod sve veće¬ 
ga poganskog precjenjivanja tijela. 

5. Stidljivost i čednost su od Boga postavljeni braniči nevinosti. Stoga 
griješi tko pod plaštem »kulture tijela« ili literature ili umjetnosti ove za- 

51 Cijeli ovaj odlomak s ovim podnaslovom jest u stvari članak što ga je Merz preuzeo iz priloga ča¬ 
sopisa Mladost koji je bio posvećen Orlovstvu. Prilog je nosio naziv HOS (Hrvatski orlovski savez). 
Članak nosi naslov: O odgoju tijela i suzbijanju nećudorednosti, Mladost, god. V, br. 6, 1925., str. 
174-177. Članak nije potpisan, ali po sadržaju i po činjenici da ga je Merz prenio u ovaj svoj rukopis 
zaključuje se da ga je on sam priredio i objavio u Mladosti prevevši na hrvatski navedene smjernice 
njemačkih biskupa. 

štite potkapa i uništava. Sve ono treba odbaciti što i najmanje traži da se 
ozlijedi stidljivost i čednost. 

6. Ovo temeljno načelo vrijedi posve općenito za sve ljude, ali ono 
ima osobito značenje za mladež jer utisci koji tek prolazno vrijeđaju stid¬ 
ljivost i čednost kod njih mogu za njih imati kobnih posljedica. 

Roditelji i učitelji, a prije svega učitelji i učiteljice gimnastike, kao i 
vođe omladinskih društava i njihovih gimnastičkih i sportskih odjela, mora¬ 
ju biti svjesni svoje teške odgovornosti pred Bogom koja im nalaže čuvanje 
stidljivosti i čednosti u doba ćudorednoga propadanja, kao što je to danas. 

7. Također njegovanje tijela, kako ga kršćanstvo zahtijeva, teži za zdra¬ 
vim, jakim, spretnim i lijepim tijelom, ali u okviru općenitoga odgoja i to 
tako da se tjelesno podređuje duševnom. Po ovom su pak granice ondje gdje 
započinje pogibelj za zdravlje, stidljivost i čednost kao i za odgoj karaktera. 52 

8. Odatle slijede praktična pravila koja svaki katolik mora savjesno 
slušati: 

a) Gimnastika se mora vršiti posebno po spolovima. Gimnastičku po¬ 
uku smiju davati samo osobe onoga spola kao što su oni koji gimnasticiraju. 
Gimnastičko odijelo ne smije povrijediti stid. Odijelo za kupanje ne smije 
se za dječake kao ni za djevojčice nositi kod pouke gimnastike. Svake vrste 
vježbi bez odijela moraju se zabaciti. Svako žensko gimnastičko odijelo, koje 
oblike tijela samo pokazuje ili koje ne odgovara ženskim osobinama, neka se 
odbaci. Gimnastika djevojčica treba biti samo tamo gdje javnost nema pri¬ 
stupa. Ako to nije moguće ili ako se posebno gimnastičko odijelo ne može 
nabaviti, valja se ograničiti na takve gimnastičke vježbe koje se mogu izvesti 
u običnom odijelu. Gimnastika parade i natjecanje djevojčica i žena treba 
odbijati jer dovode do nastupa koji ne odgovaraju ženskom svijetu. 

b) Ista praktična stanovišta vrijede u još većoj mjeri za kupanje i pliva¬ 
nje. Spolove treba rastaviti. Kada škola naredi kupanje cijelih razreda, to ga 
smiju nadzirati samo osobe istoga spola. Paradna plivanja djevojaka i žena 
treba otkloniti. Na otvorenim kupanjima (na moru i rijeci) treba tražiti pot¬ 
puno odjeljenje spolova i odijeljene prostorije za svlačenje i oblačenje. Ure¬ 
đenje toga treba tražiti od mjesnih poglavarstava i treba odlučno zahtijevati 
da kupaće odijelo bude pristojno i da bude neprestan nadzor. Ovo isto valja 
tražiti osobito kod sunčanja na slobodnu zraku, i to za odrasle kao i za djecu. 

c) Kod službenoga liječničkog pregledavanja školske djece treba stid¬ 
ljivost najsavjesnije poštivati. Školska uprava ima da se brine za potrebne 
uređaje, kao i za potreban nadzor po učiteljima i učiteljicama. 

d) Sport se također mora podvrći označenim načelima. On ne smije jed¬ 
nostrano težiti za maksimalnim efektima i mora se kloniti svega što bi moglo 

52 Po uzoru na njemačke i austrijske biskupe izdao je ista načela luganski biskup mons. Bacciarini u 
Korizmenoj poslanici 1926. 

biti na štetu zdravlja i karakternosti. Izvršavanje vjerskih dužnosti, poglavito 
pohađanje sv. mise u nedjelju, mora biti pod svakim uvjetom zajamčeno. 

e) Osobita pogibao postaju danas za mnoge tzv. ritmičke škole. Velik 
dio istih u svojim načelima polazi sa stanovišta panteističkih, materija¬ 
lističkih tzv. estetskih ideja. U mnogo se slučajeva vidi u ritmici jedino 
univerzalno sredstvo odgoja ili se potpomaže teoretski ili praktično kul¬ 
turi golotinje i otupljenju stidljivosti. Buduči da se takve škole protive 
kršćanskomu moralnom zakonu, moraju se odbiti i katolici ne smiju u njih 
ulaziti. Ova se zabrana ne tiče upotrebe pojedinih ritmičkih vježbi kod 
tjelovježbe kojima se ne da prigovoriti. 

f) Katolički se krugovi moraju kod njegovanja društvenosti i gosto¬ 
ljubivosti povratiti natrag staroj jednostavnosti i čednosti. Razuzdanost 
i pijančevanja svake vrste ne daju se združiti s katoličkim shvaćanjem. 
Moderni se plesovi, koji su gotovo svi najgorega podrijetla pa ugrožavaju 
stidljivost i čednost, ne smiju ni pod kojim uvjetom više trpjeti. 

g) U suzbijanju moderne nečiste književnosti, koja djeluje direktno 
ili indirektno na uništenje kršćanskoga morala, na obešćašćenje žene i na 
zavađanje omladine, treba težiti za temeljitim zakonskim mjerama ističući 
najobičnije pri tome ispravna ćudoredna načela. Isto vrijedi i za ćudoredno 
sablažnjivo prikazivanje u kinu i kazalištu kod kojih uopće treba povesti 
najtemeljitije reforme. Stav katoličkoga puka mora biti taj da u knjižarama 
i kioscima gdje se takve prljavštine izlažu nikada ne kupuje. Dužnost je 
katoličkih knjižara i papirnica da ne podlegnu trgovačkom interesu držeći 
na skladištu takvu književnost ili da je preporučuju. 

h) Katolička moralka nema ništa prigovoriti odjeći koja odgovara svo¬ 
joj svrsi i koja je ukusna. Nema ništa prigovoriti promjeni mode, ali se isto 
tako odlučno i bez kompromisa protivi današnjim izrodima mode kojih je 
tendencija razgaljivanje i isticanje tjelesnih oblika. 

Inteligentna si katolička žena mora ovdje biti svjesna svoje odgovor¬ 
nosti koju ona i tu ima prema narodu kao čuvarica čistoga ćudoređa. Ro¬ 
ditelji, a poglavito majke, odgovorne su za odijevanje svojih kćeri. Da se 
što više gospođe i djevojke usuđuju doći u svetište hrama Božjega i stolu 
Gospodnjem u odijelu, koje nije posve ozbiljno, mora ubuduće zapriječiti 
sam primjer i stajalište katoličkoga ženskog svijeta. 

i) Na najozbiljniji se način roditelji pozivaju da ne podlegnu neo¬ 
prostivoj lakoumnosti te svoje kćeri i sinove u dobi razvoja puštaju bez 

nadzora kod zabava, a osobito kod plesnih tečajeva ili kod upoznavanja; 
trebaju vršiti svoju roditeljsku dužnost prema primjerenu, starom ozbiljnu 
kršćanskom običaju. 

j) Katolički članovi narodnih zastupstava, osobito pak općinski zastu¬ 
pnici, moraju energično i postojano djelovati da država i općine poduzmu 
opsežnije i ozbiljnije mjere oko nastojanja u promicanju ćudorednosti, a 
protiv sramotna propadanja njemačkoga naroda. 

Osobito katolički tisak mora postati svjestan velike odgovornosti 
koju ima u zastupanju i provođenju naših katoličkih načela i zahtjeva. On 
mora slijediti ove smjernice kako u sadržaju, tako i u glasilima, ali i u iz¬ 
boru ilustracija. 

8. Prednosti tjelesnoga odgoja u Orlovstvu 
u odnosu na Sokolstvo 53 

Katolički tjednik već je mnogo pisao o velikomu Orlovskom pokretu 
koji se u posljednje vrijeme razmahao među hrvatskom omladinom i od 
nejake djece stvara prave Kristove vitezove koji posvuda javno ispovijeda¬ 
ju katolička načela i pomažu vojujućoj Crkvi da se učvršćuje i širi u hrvat¬ 
skom narodu. Svaki Orao, svaka Orlića treba postati socijalnim apostolom. 
No javnost ne može mnogo toga vidjeti od odgojnoga rada koji se vrši u 
stotinama orlovskih i orličkih udruženja. Znade se tek za orlovske nastupe 
i čini se da se Orlovstvo ne razlikuje nimalo na primjer od Sokolstva koje 
također ima svoje nastupe, svoje sletove. Čemu dakle dijeliti hrvatske 
redove? Zašto da se svi ne upišemo u Hrvatski sokol ili Jugosokol - svatko 
prema svojim političkim simpatijama? 

Razlog je tomu što je Orlovstvo slično Sokolstvu tek po vanjštini dok 
se po svojoj biti sokolski tjelesno-odgojni sustav razlikuje od orlovskoga 
upravo kao što se kršćanstvo razlikuje od poganstva. 

U nastavku prikazujemo cilj orlovskoga tjelesnog odgoja, a svatko 
može sam vidjeti da li se npr. neorlovske organizacije ravnaju po tim kato¬ 
ličkim načelima tjelesnoga odgoja. 

Cilj tjelesnoga odgoja 

Tjelesni odgoj ide učiniti ljudsko tijelo poslušnim duši koja vrši volju 
Božju. Kod omladine tjelesni odgoj ima još posebnu zadaću, a ta je da 


53 Tekst koji slijedi je članak što ga je Ivan Merz objavio pod naslovom Katolički tjelesni odgoj. 
Prigodom velikoga Požeškog orlovskog sleta 8. kolovoza 1926. Objavljeno u: Katolički tjednik, br. 32., 
1926., str. 1. - Ovaj članak Ivana Merza prvi je put objavljen u Katoličkom tjedniku; ponovno je objav¬ 
ljen u 2. svesku njegovih Sabranih djela, Zagreb, 2011., str. 438-441. - U ovo svoje djelo o tjelesnom 
odgoju Merz je ponovno prenio ovaj svoj članak sa samo nekoliko kratkih izmjena i nadopuna. 

nezreli spolni nagon učini podložnim volji i tako pripomogne odgoju čista 
naraštaja. Svi katolici dobro znamo da je u početku, kada je Bog stvorio 
prve ljude, ljudsko tijelo bilo posve poslušno duši. Po istočnom grijehu 
tijelo se opire duši i neće da je sluša. Kršćanski je život neprestana borba, 
neprestano svladavanje tijela koje se bez prestanka bori protiv odredaba 
duše. Zadaća je i tjelesnoga odgoja da težimo za onim stanjem u kojem su 
se nalazili prvi ljudi prije nego što su pali u grijeh. 

Da se to postigne, to jest prevlast duha nad tijelom, katolička odgoj¬ 
na znanost - pedagogija - ima među ostalim tri važna sredstva, a to su: 
odjeća, Euharistija i tjelesni napor. 

Odjeća 

Katolički odgajatelji tvrde da se mudrost odgajanja omladine sastoji 
u tome da se ona dovede u zrelu dob bez smrtnoga grijeha, a onda, ako 
je ikako moguće, odgoji za apostole kršćanskih načela. Omladini prijeti 
najveća opasnost da zapadne bilo mišlju, bilo djelom u bludni grijeh. Stoga 
je odgoj čistoće, odgoj čista srca, odgoj čista naraštaja najvažnije poglavlje 
svakoga omladinskog odgoja. Omladina koja izgubi nevinost, redovito ot¬ 
pada također i od vjere. A kako ćemo odgojiti čist naraštaj? Tako da kod 
omladine sustavno odgajamo stidljivost. Stidljivost je pomoćna krepost 
čistoći, ona je zaštita čistoći. Čovjek se stidi stanovitih čina jer osjeća da 
po njima tijelo dobiva prevlast nad duhom. Čovjek se ne stidi samo čina, 
već svega onoga što podsjeća na taj čin, što podsjeća na ovu sramotnu 
prevlast propadljivoga tijela nad besmrtnom dušom. Stoga se čovjek stidi 
i sramotnih riječi te svojega gola tijela. Narodi koji više ne vjeruju u istočni 
grijeh, u tjelesno ropstvo u koje duša može zapasti uslijed grijeha, više i 
ne paze na odjeću i hodaju goli ili polugoli. Kršćanstvo naprotiv znade da 
omladinu valja odgajati u stidljivosti jer ako ona ima osjećaj stida u manjim 
stvarima, tj. u onima koje nas tek upozoravaju na prevlast tijela nad dušom 
kod stanovitih čina, ona će daleko lakše svladati napasti kada joj dođu. 

S druge strane omladinu valja odgajati društveno, socijalno. A mi svi 
dobro znamo da polugolotinja loše djeluje na osobe drugoga spola; tako je 
npr. suvremena ženska moda povodom smrtnih grijeha jer se smrtno ne 
sagriješi samo činom već i mišlju. Ženski kao i muški svijet treba se stoga 
pristojno pokrivati. I djecu treba dobro odijevati. Staro je naime načelo: 
odgoj ne započinje podukom, već navikom. Djecu treba već od najmanjih 
nogu tako odijevati da kao odrasli ne moraju mnogo mijenjati svoj način 
odijevanja. (Danas nažalost mnoga djeca dobrih katolika hodaju polugola, 


281 


bez rukava, skoro i bez suknjica. Po sebi to nije ništa, ali ne djeluje odgojno 
na djecu.) 

Odjeća prema tome u tjelesnom odgoju igra veoma važnu zadaću jer 
služi odgoju čistoga naraštaja, muškoga, kao i ženskoga, naraštaja koji će u 
teškim mladenačkim borbama znati svladati svoje tjelesne nagone i tako, 
kako to traži katolički tjelesni odgoj, tijelo podvrći duši koja vrši volju 
Božju. Jer badava sav naš trud ako broj smrtnih grijeha ne smanjimo kod 
omladine. A to tek onda možemo postići ako je odgojena u stidljivosti. 

U nekim zemljama postoje za katoličku tjelovježbenu omladinu 
smjernice kako zbog odgoja čistoće pomoću odjeće neće činiti samo ono 
što se od svakoga katolika traži, već će postati apostolom i činiti više nego 
što se od drugih vjernika traži! Tako, radi odgoja čistoće valja i kod tjelo¬ 
vježbe, bilo muške, bilo ženske, osuditi potpunu golotinju, kao i polugolo- 
tinju, te odijela vježbača koja odveć ističu oblike tijela. Naravno da se ne 
primjenjuju posve ista pravila za mušku i za žensku omladinu. Polugolo- 
tinja se može dopustiti tek kod kupanja, ali ono mora buditi, kako to tra¬ 
že biskupi po cijelom svijetu, odijeljeno po spolovima. Ovakav je tjelesni 
odgoj pomoću odjeće u duhu Orlovstva; svagdje se još nije mogao posve 
provesti jer i mnoge katoličke obitelji još žive pod dojmom poganskoga 
svijeta, a orlovske se organizacije još moraju obazirati na roditelje. Ali cilj 
je to i prema njemu se postepeno, ali sustavno kroči. 

Stidljivost 

Nitko ne poznaje čovjeka tako dobro kao sam Gospod Bog. On do¬ 
bro znade kako je čovjek slab upravo u pitanju šeste zapovijedi i zato ju je 
ogradio s dva čvrsta zida: stidljivošću i čednošću. Nije istina da je stidlji¬ 
vost nastala kasnije, umjetnim odgojem. Usporedna znanost o narodima 
i psihologija složne su u tome da je vrsta stidljivosti kod raznih naroda 
raznolična..., ali da se stanoviti korijen stidljivosti već po naravi nalazi u 
svakom čovjeku. I jer stidljivost čovjeka štiti od ćudorednoga pada, veoma 
je potrebno da se omladina odgaja u toj kreposti. 

»Stidijivost jest osjećaj neugodnosti, sramljenja pred samim sobom 
koji dolazi od spolnih odnosa i ono što se na njih veže. Čini se da je uzrok 
ovom osjećaju u tiranskom i ponizujućem značaju jedne strasti koja nas, 
više negoli ikoja druga, približuje životinji. U tome možemo vidjeti znak 
pada kojim je istočni grijeh ožigosao našu narav, ali i izraz opravdana pono¬ 
sa koji najmoćnijem nagonu stavlja spasonosnu zapreku.« 54 

Odgovoriti valja, kao što je rečeno, ime stidljivost [pudicitia ) dolazi od 
stida, kojim se označuje sramota ( verecundia ); stoga je nužno da se stidljivost 


54 Verhelst, Morale, 1926., str. 151. 

odnosi na ono čega se ljudi najviše srame. A ljudi se najviše srame seksualnih 
čina... utoliko da ni sam concubitus conjugalis, koji je urešen poštenjem braka, 
nije bez sramote i to stoga jer se poriv genitalnih udova ne podvrgava vlasti 
uma, kao poriv ostalih vanjskih udova: čovjek se ne srami samo onoga venerič- 
nog sjedinjenja, već i nekih njegovih znakova, kako to veli Filozof: 55 i stoga se 
stidljivost osobito odnosi na venerične stvari, a posebice na znakove veneričnih 
stvari kao što su nečedni pogledi, poljupci, doticaji; i jer se ovi obično najbolje 
zapažaju, stoga se stidljivost najviše odnosi na ovakve vanjske znakove ; čistoća 
[castitas ) se više odnosi na samo venerično sjedinjenje; i stoga se stidljivost 
prema čistoći ne odnosi kao krepost koja bi se od nje razlikovala, već kao ne¬ 
što što izražava stanovite okolnosti čistoće...« 56 

Tjelesni napor 

Posljednje sredstvo da tijelo učinimo poslušno duši jesu tjelesni na¬ 
pori, trapljenje, svladavanje tijela. Nošnja pokriva tijelo i odgaja omladi¬ 
nu u stidljivosti, dižući visoku utvrdu oko čistoga srca. Presv. Euharistija 
slabi u nama posljedice istočnoga grijeha zbog kojih posve lako padnemo 
u smrtni grijeh podliježući poglavito bludnomu tjelesnom nagonu. Na¬ 
pokon, tjelesnim trpljenjem, odricanjem nedozvoljenih i dozvoljenih uži¬ 
taka, teškim napornim radom, kao i tjelovježbom, koja je također jedna 
vrsta trapljenja, tijelo vježbamo u pokornosti duši. I Orlovi, kao i drugi 
kršćani, trebaju se trapiti (svladavati, odricati); većina između njih teško 
tjelesno radi, ali cijelo Orlovstvo ima kao posebnu oznaku svladavanja, tra¬ 
pljenja tijela - tjelovježbu. Ova tjelovježba u Orlovstvu nema samo zadaću 
da omladina tjelesnim naporom i vježbom nauči svladavati tijelo, osobito 
da svlada nezreli spolni nagon i pridonese odgoju čistoće te tako učini ti¬ 
jelo poslušno duši, već ova orlovska tjelovježba ima i preneseno značenje. 
Orlovska tjelovježba je vidljiva slika kršćanske askeze. Grčka riječ aske- 
zis znači vježba, napor. Sv. Pavao uspoređuje duševni napor ljudske duše 
koja se bori za kršćansku savršenost (askezu) s gimnastičkim vježbama po 
kojima gimnastičar nastoji dobiti lovor-vijenac kao nagradu. »Ne znate li: 
trkači u trkalištu svi doduše trče, ali jedan prima nagradu? Tako trčite da 
dobijete. Svaki natjecatelj sve moguće izdržava; oni da dobiju raspadljiv 
vijenac, mi neraspadljiv« (1 Kor 9,24-25). 

Orlovstvo u službi apostolata 

Orlovski pokret ne teži samo za tim da odgoji prosječne katolike, 
već ide za tim da nam dade socijalne apostole. A apostol se ne zadovoljava 
samo vršenjem Božjih i crkvenih zapovijedi, već mu pred očima lebde i 

55 Druga knjiga Retoricae, pogl. 6. 

56 Sv. Toma, Summa theologica, Ha Ilae, 151, 4. 


283 



evanđeoski savjeti. Apostol hoće svaku krepost vršiti barem za jedan stu¬ 
panj uzvišenije negoli to sama dužnost od njega traži. Orao hoće biti asket, 
tj. čovjek koji se bori za kršćansko savršenstvo. Apostolata nema bez te 
askeze. Orlovska tjelovježba, njezina natjecanja, nastupi, skokovi, stupa¬ 
nja, sve je to vidljiva slika duševnih napora, asketske djelatnosti svakoga 
Orla koji hoće postići kršćansko savršenstvo; kao što tijelo svakoga vježba¬ 
ča treba po tjelovježbi postati čisto, zdravo, jako, spretno i lijepo, isto tako 
njegova duša po askezi treba dobiti sve naravne i nadnaravne kreposti, ne u 
običnu stupnju kao ostali kršćani, već u uzvišenu, pa možda i u herojskom, 
kako se to traži od svakoga katoličkog socijalnog apostola. 57 

Dobro je da i prije velikoga požeškog slavlja dozovemo u pamet sva 
ova velika načela katoličkoga tjelesnog odgoja. I u tome se mi katolici ra¬ 
zlikujemo od suvremenoga poganskog svijeta i imamo svoje poglede koji 
nisu samo u stanju da našu djecu očuvaju tjelesno zdravu i oslobode smrt¬ 
noga grijeha, već su također kadri da od svakoga pojedinca učine vitezove, 
apostole Kristove. Zapamtimo da za katolika nema potpuna tjelesnoga 
odgoja koji ne računa s ova tri čimbenika: odjećom, Euharistijom i tjele¬ 
snim naporom. Tjelovježbena udruženja nad kojima ne kraljuje presveta 
Euharistija nisu za katolika. 58 

Euharistija 

Svi vjerujemo da presveta Euharistija obnavlja ljudsku dušu i tjele¬ 
sne sile podređuje duševnima. Sveti Ciril Aleksandrijski veli: »Krist koji 
u nama (po presv. Euharistiji) živi, utišava tjelesni zakon koji bjesni u na¬ 
šim udovima.« 59 Orlovstvo je pokret euharistijski; svaki pravi Orao pre¬ 
ma Zlatnoj knjizi mora se barem jedanput mjesečno pričesti, a mnogi se 
pričešćuju i više pa i svaki dan. Stoga velimo, bez presv. Euharistije tijelo 
ne može postati dovoljno pokorno duši, svaki tjelesni odgoj koji nije eu¬ 
haristijski nepotpun je. Bez Euharistije ne može se odgojiti čist naraštaj, a 
odgoj omladine koji ne ide za tim promašio je posve svoj cilj. Ta rekli smo 
da je cilj tjelesnoga odgoja da tijelo postane poslušno duši koja vrši volju 
Božju. A Sokolstvo i presv. Euharistija?! Razumijete li, katolički roditelji, 
zašto vam uvijek naglašavamo da vašoj djeci u Sokolu nema mjesta?! 


57 Ovim riječima Ivan Merz je i nesvjesno opisao sama sebe i svoj nutarnji, asketski život i svoju težnju 
za stjecanjem kreposti, a koje je ostvario u herojskom stupnju što mu je Crkva priznala kada ga je 
uzdigla na oltar i proglasila blaženikom (Banja Luka, 22. VI. 2003.). 

58 Ovdje završava Merzov članak Katolički tjelesni odgoj. 

59 Sv. Ciril Aleksandrijski, In loan., I. 4, C. 2. 

Euharistija, sustavan tjelesni napor (svladavanje) i 
odjeća tri su glavna faktora za pravi tjelesni odgoj 

Unutarnju duševnu ljepotu možemo postići na zemlji, ali budući da 
posljedice istočnoga grijeha u nama djeluju do konca svijeta, to naše tijelo 
neće biti na zemlji nikada tako pokorno duhu kao što je bilo kod naših 
praroditelja. Isto se tako unutarnja ljepota duše ne može potpuno odraziti 
u našoj tjelesnoj ljepoti, kao što je to bilo kod praroditelja i kako to opisuje 
Pjesma nad pjesmama. Neprestanom borbom moramo nastojati usposta¬ 
viti izgubljeni sklad između duše i tijela. Borba da u nama uspostavljamo 
integritet, da tijelo posve pokoravamo duhu ima za posljedicu da će i naše 
tijelo postajati ogledalom naše unutarnje ljepote. Naše nastojanje oko tje¬ 
lesne ljepote ne smije imati kao direktni cilj tjelesnu ljepotu, već tjelesna 
ljepota mora biti posljedicom naše borbe protiv loših strasti. Stoga kao 
katolici osuđujemo svaku kulturu tijela koja je sama sebi svrha, a nije po¬ 
sljedica borbe protiv loših strasti. 

I onda kada našem duhu uspije djelomično nadvladati tijelo, ono još 
uvijek na sebi odražava ranjenu dušu koja je pod vlasti tijela. Ovo poniženje 
duha skrivamo pokrivanjem tijela koje ovo poniženje izražava. Pokrivanjem 
našega tijela javno ispovijedamo svijetu da vjerujemo u dogmu o istočnom 
grijehu. (Jedini Krist na križu potpuno je svladao nadmoć tijela nad duhom 
i stoga njegovo golo tijelo možemo promatrati kao i Adamovo prije grijeha.) 

Stoga potpuni tjelesni odgoj mora računati s ova tri čimbenika: si¬ 
stematskim naporom, tj. tjelesnim trapljenjem, Euharistijom i odjećom. 

Tjelovježba nije Orlu cilj, već sredstvo k cilju 

Orao ne odgaja tijelo samo radi tijela, već hoće od njega načiniti krot¬ 
ko, čvrsto oruđe duše koje je spremno i u stanju izvršiti sve njene zapovi¬ 
jedi, ma kako ove bile tvrde i teške. Orlovi ne vježbaju jer vole vježbati, 
njima je vježba sredstvo k cilju. 

Naravni bliži cilj orlovske tjelovježbe 

Cilj je vježbe da organi tijela dođu do potpuna razvoja, a zatim kada 
su organi razvijeni, da ih sačuvamo zdrave. To je preduvjet da tijelo sluša 
dušu koja se stavlja u službu Kraljevstva Isusova. 

U tjelesnom odgoju Bogorodica je uzor Orlu 

Orao vježbač ne kani postati pelivanom koji će se znati prevrtati kao 
cirkusant ili kao kakav drugi vještak. Orlu je poglavito stalo do toga da umje¬ 
reno vježba i da od sebe odbaci svaku onu vježbu koja bi ga odviše naprezala, 
koja bi škodila njegovu zdravlju i koja bi napokon djelovala na nerazmjerni, 
nesimetrični razvoj njegova tijela. Iz toga slijedi da će Orao nastojati da i 
u životu lijepo nastupa i da na taj način pokaže kako u njegovu zdravom i 
lijepom tijelu stanuje duša urešena božanskim darom milosti posvetne. Sva¬ 
ki njegov čin će pokazati da njegova sjetila brzo i lako primaju dojmove iz 
vanjskoga svijeta i da je njegovo tijelo poslušni sluga njegove duše. Kada ide, 
kada stoji, kada jede, kada se krsti, kada se lijepo moli sklopljenim rukama, 
kada na dva koljena u crkvi kleči, uvijek će to činiti dostojanstveno i pokazat 
će tako da u Orlu lijenosti nema i da je orlovska tjelovježba odgojila potpuna 
čovjeka - čovjeka koji je uzeo za uzor Majku Isusovu - kod koje je vladao 
savršen sklad između svetosti duše i ljepote posvećenoga tijela. 

Naravno da se ova primjedba o odgoju tjelesne ljepote ne smije u 
istoj mjeri primijeniti na mušku kao i na žensku mladež. Poziv je žene u 
obitelji i ona se prema tome treba mužu i tjelesno sviđati jer »muž nije 
stvoren radi žene, nego žena radi muža« (1 Kor 11,9). 

Razumljivo je da tjelesni odgoj kod djevojaka treba više naglašavati 
estetski moment. Zato ženskoj naravi više odgovara onakva ritmička tjelo¬ 
vježba koja se više približava stiliziranom plesu; koja više ide za tim da tije¬ 
lo učini gracioznim negoli mišićavim. Njemačke katoličke učiteljice izdale 
su smjernice o ženskoj tjelovježbi i ovima naglašuju: »Kao cilj djevojačke 
tjelovježbe smatramo uz jačanje (tijela) i pospješivanje tjelesne otpornosti 
te također odgoj volje i njegovanje djevojačke miline. 60 

Tijelo i milost posvetna 

»Koja li velika ljepota odsjeva na ljudskom tijelu ako se u njemu nala¬ 
zi duh koji božanskom snagom oblikuje i stvara. Tijelo, osobito lice, posta¬ 
je zoran izražaj unutarnje predanosti Bogu, čista srca i duboka duševnoga 
mira - vječnoga mira. Koja li milina odsijeva na licu! Ako je duh u se pri¬ 
mio božanski životni princip i ako on u njemu vlada, tada božansko probija 
smrtnu odjeću i u sjaj odijeva tijelo. Kada je duh tijesno spojen s Bogom i 
ako Božji duh u njemu vlada, tada on daje njegovu tijelu osobitu divotu i 
čini od njega hram Duha Svetoga.« 61 


60 Um Sitte und Sittlichkeit. Ein Kommentar zu den Katholischen Leitsatzen und Weisungen 
zu verschiedenen modernen Sittlichkeitsfragen. Hrsg. von der zentralstelle der Katholischen 
Schulorganisation. - Verlag der Katholischen Schulorganisation in Dusseldorf, 1926., str. 136. 

61 Stockl, Lehrbuch der Aesthetik,1899., str. 86 i 98. 

Čovjek je u sadašnjem stanju remek-djelo što ga je grijeh poremetio. 
Nema ni jednoga tijela koje bi u svim dijelovima bilo bez pogreške; zadaća 
je također prave umjetnosti opet uspostaviti prvobitnu ljepotu stvari, a 
prije svega čovjeka. Time i prava tjelovježba ide za umjetničkim ciljevima. 

Sto je prednjak? 

Načelnik i prednjak 62 u Orlu mora biti utjelovljena ljubav svete Cr¬ 
kve prema ljudskim tijelima. Crkva od kršćana traži da ljube i časte ljud¬ 
sko tijelo, a ne da ga preziru. Crkva od nas traži sa sv. apostolom Pavlom 
»da proslavimo Boga u svome tijelu« (usp. 1 Kor 6,20) jer je »tijelo vaše 
hram Duha Svetoga koji je u vama, kojega imate od Boga te niste svoji« 
(usp. 1 Kor 6,19). I ljudsko je tijelo kao i duša, hram Božji. Dionik je, da¬ 
kle, i ono te velike slave. Kada pjevamo Vjerovanje, zanosno ispovijedamo 
dogmu »vjerujem u uskrsnuće mrtvih«. Znamo da će na sudnjem danu 
naša tijela uskrsnuti i da će kroz vječnost biti nerazdruživa s tijelom. Kr¬ 
šćanstvo stoga ne može prezirati tijelo, kako to mnoge neznalice pripisuju 
kršćanstvu. Naprotiv, nema vjere na svijetu koja bi odavala tijelu toliku 
čast kao upravo katolička. Crkva zna da je tijelo određeno postati jednom 
proslavljeno i stoga mu već sada na zemlji iskazuje velike časti, štoviše i u 
čas smrti, kada ga je duša privremeno ostavila. 

Konačna svrha orlovske tjelovježbe 

Iz dosada iznesenoga vidjeli smo da orlovska tjelovježba teži za tim da 
se uspostavi integritet koji je čovjek izgubio istočnim grijehom. Tjelesne 
sile trebaju se staviti u službu uma koji djeluje po milosti posvetnoj. Kao 
što je sunce središte svih planeta, tako je Krist zbog svih stvorova središte 
svega svijeta. Iz njega izlaze svjetlost, život i kretanje prema svemu. Prema 
njemu sve teži da u njemu i po njemu sve smiri u Bogu. Isus Krist je sredi¬ 
šte cijeloga svijeta, najljepši dragulj cijele prirode, sva priroda ima svoj cilj 
u Kristu; priroda izgrađuje naše tijelo, ona je prošireno tijelo čovjeka. A 
čovjek je sa svojim tijelom ud otajstvenoga tijela kojem je Krist glava. Ako 
se služimo prirodom da uzdržavamo naše tijelo, ako krotimo odricanjem 
i tjelovježbom svoje tijelo, ono se približava integritetu i postaje pokorno 
oružje naše duše i pokorni ud na otajstvenom tijelu Krista. Po našemu 
ukroćenom tijelu središte svemira - Isus Krist - može vršiti svoju djelat¬ 
nost posve slobodno. Zadaća je stoga orlovske tjelovježbe da Isus, središte 
svemira, po našim tijelima uzmogne vršiti veliko djelo širenja svoga kra¬ 
ljevstva u nama i među drugim ljudima (sv. Pavao). 

Kao Krist tako i Crkva Kristova ljubi naša tijela koja je zapao tako 
važan zadatak u ekonomiji spasenja ljudskoga roda, tj. ljudsko je tijelo 

62 predvoditelj, predvježbač 

na ovoj zemlji jedno od najmoćnijih sredstava duše u postizanju svoga 
vrhunaravnog cilja. Crkva se poput nježne majke savila nad ljudsko tijelo. 
Ona ga ljubi velikom ljubavlju jer je ono tako moćno sredstvo u širenju 
kraljevstva njena Božanskoga Zaručnika. Crkva nam o svojoj ljubavi prema 
ljudskom tijelu govori po Sv. pismu, govori na usta svetaca, misionara i 
svoje svete liturgije. Načelnici i voditelji u Orlovskoj organizaciji mora¬ 
ju biti utjelovljena ljubav Crkve prema ljudskom tijelu; njihova je prva i 
glavna zadaća da se sustavno brinu za to da tijela vježbača, kojima ravnaju, 
postanu moćno sredstvo u vlasti onih duša koje su se stavile u službu šire¬ 
nja Kraljevstva Kristova u ljudskom društvu. 

Molitva za očuvanje tijela, njegove svrhe i čistoće 

»Svemogući vječni Bože, koji si sav ovaj vidljivi svemir stvorio kao pri¬ 
pravu za tijelo tvojega jedinorođenog Sina, a našega Gospodina Isusa Krista, 
koji si nadalje prema prauzoru Isusova tijela stvorio tijelo Adamovo, uresivši 
ga ljepotom i učinivši ga poslušno duhu, daj, molimo te, da naša tijela posta¬ 
nu što sličnija tijelu Isusovu koje je radi spasa roda ljudskoga bilo pribijeno 
na križ. Osobito te molimo milost da sve više ljubimo dragulj i središte 
cijeloga svemira - euharistijsko tijelo tvojega Sina; daj nam milost da našim 
tijelima sve više nasljedujemo njegov sadašnji skriveni zemaljski život koji se 
bez prestanka žrtvuje na svim oltarima svijeta za spasenje ljudskoga roda i 
koji svojim euharistijskim tijelom hrani duše i tijela vjernika za život vječni. 
Daj da naša tijela budu uvijek tako pokrivena da ne bi pobudila sablazan i 
požudu, već da uvijek svijetu ispovijedaju dogmu o istočnom grijehu; daj 
da ih uzmognemo staviti u službu našega vlastitog posvećenja i posvećenja 
naših bližnjih i proširenja Kraljevstva našega Isusa Krista tako da jednom za 
nagradu, kada u nebu uskrsnemo, po proslavljenom tijelu tvojega Sina i s 
njime zajedno zaodjenuta blistavom odjećom slave, naša tijela budu u vječ¬ 
nom blaženstvu. Po Kristu Gospodinu našem. Amen.« 

Treći dio 

TEOLOŠKO-ASKETSKI POGLED 
NA TIJELO I TJELESNI ODGOJ 

I. BOŽJI PLAN SA SVIJETOM I ČOVJEKOM 


1. Slava Božja i dobro čovjeka - svrha su ljudskoga tijela 

Konačni vanjski cilj radi kojega je Bog stvorio ljudsko tijelo jest vanj¬ 
ska objektivna slava Božja i vanjska formalna slava Božja; prvotni unutarnji 
konačni cilj ljudskoga tijela (apsolutno nužan) jest proslava Božja, dru- 
gotni (relativno nužan) jest dobro čovjeka. Promotrimo život u čovjeku 
i pitajmo se je li čovjeku dopušteno raspolagati ovim životom: da se npr. 
usmrti ili da naškodi svome životu ne brineći se za svoje tjelesno zdravlje. 
Na ovo pitanje lako ćemo moći odgovoriti ako si protumačimo uopće smi¬ 
sao ljudskoga opstanka. 

Božja dobrota u stvorenom svijetu 

Bog je sav svijet stvorio da pokaže svoju dobrotu. On nije mogao svijet 
stvoriti da poveća svoju slavu jer je Božja slava oduvijek neizmjerna. Sva 
stvorenja na sebi nose žig Božje dobrote koji je od sebe dobar, jer ih Bog 
neprestano na životu uzdržava. Sva su stvorenja, kako bi to rekla kršćanska 
filozofija, »sličnost Božje dobrote«. Ukoliko je svako stvorenje sudionik 
svega sjaja božanske dobrote, utoliko već svako stvorenje po sebi hvali 
Boga. Tako čitamo u psalmima: »Nebesa slavu Božju kazuju« (Ps 19,2). 

I kada ne bi čovjeka bilo na zemlji, nebesa bi uistinu i objektivno 
slavila Boga, ali jer je čovjek na zemlji, to on formalno svojim umom spo- 

znaje. Bog dakle nije svijet stvorio samo radi svoje objektivne slave, već i 
radi ove formalne: da razumno biće spozna njegovu dobrotu. (Skolastič- 
kom terminologijom ove se misli mogu jednostavnije izreći: Finiš ultimus 
externus creationis mundi est gloria Dei externa objectiva i gloria Dei 
externa formalis .) 

Iz rečenoga jasno zaključujemo da je sav svemir, pa i ljudsko tijelo kao 
dio svemira, stvoreno na koncu radi slave Božje i da jedino Bog ima pravo 
odrediti kako se valja služiti stvorenjima, kako se valja služiti ljudskim 
tijelom. 

No stvaranjem svijeta Bog nije imao samo vanjski cilj da objektivno 
i formalno očituje svoju dobrotu, već je Bog imao i unutarnji cilj, a taj se 
odnosi na čovjeka. Bog je stvaranjem svijeta htio također usrećiti čovjeka. 

Zakon u prirodi: niže stvoreno radi višega 

Promotrimo samo svijet koji nas okružuje i opazit ćemo zakon koji 
se javlja u cijeloj prirodi, a taj glasi da je niže stvoreno radi višega. Rude 
služe biljnom svijetu da se njima hrani. Taj se biljni svijet hrani, plodi i 
raste. Pođimo korak dalje i promotrimo životinjski svijet. I životinje se 
hrane, plode i rastu, ali one imaju još druge odlike, a to je da spoznaju, 
hlepe, gibaju se. Da se npr. životinje ne hrane, to jest da u njima nema 
vegetativnoga života, one se ne bi mogle gibati; dakle u njima ne bi moglo 
biti senzitivnoga života. Slijedi da je u životinji vegetativni život poradi 
senzitivnoga, da je niže tek sredstvo višemu. 

Pođimo korak dalje i promotrimo čovjeka: u njemu opažamo vege¬ 
tativni i senzitivni život životinje, ali on osim toga ima um i volju. Kada 
se čovjek ne bi hranio poput biljke ili kada se ne bi gibao poput životinje, 
on ne bi mogao ni misliti. I na čovjeku se obistinjuje spomenuti biološki 
zakon da je u svemiru niže podređeno višem. 

Nutarnji cilj stvaranja svijeta 

Da se sada povratimo konačnomu unutarnjem cilju stvaranja svijeta. 
Iz rečenoga smo se uvjerili kako je Bog neizmjerno mudar i kako je uredio 
da sve stvari, koje su od čovjeka niže, služe čovječjoj sreći. Sunce ga grije, 
bilje ga hrani, voda mu gasi žeđ itd. Ako dakle sve služi sreći čovjeka, za¬ 
što je Bog stvorio čovjeka? Budući da niže treba služiti višem, jasno je da 
je čovjek stvoren za Boga da u njemu spozna pravu istinu i najviše dobro. 

Čovjek je dakle stvoren radi vječnoga blaženstva, a sav vidljivi svemir 
ima zadaću čovjeku pomoći da dođe do vječnoga blaženstva. I ljudsko tijelo 
kao dio svemira treba pomoći čovjeku da postigne ovo vječno blaženstvo. 63 

63 U nastavku gornjega teksta Merz donosi iste misli formulirane jezikom skolastičke filozofije na 
latinskom jeziku: Finiš ultimus internus creationis mundi: a) finiš primarius creaturarum - absolute 

Blaženstvo radi kojega je čovjek stvoren sastoji se u najsavršenijem 
spoznavanju i ljubljenju Boga. Promotrimo još točnije kako sav vidljivi sve¬ 
mir pomaže čovjeku da postigne svoju konačnu svrhu: a) Stvari ovoga svi¬ 
jeta služe da podmire čovječji vegetativni i senzitivni život, koji je osnova 
umnome životu. Po tom se umnom životu čovjek sprema za blaženstvo, b) 
Stvari ovoga svijeta daju čovjeku priliku da proučavanjem i istraživanjem 
izvježba svoje umne sile i da se na ovaj posredan način bolje spremi za 
savršenije spoznavanje Boga. Čovjek će gledajući i spoznavajući stvorene 
stvari bolje uzljubiti Boga i lakše postići svoju konačnu svrhu, c) Osim 
toga, stvari ovoga svijeta služe čovjeku da dokaže i uveća svoju ljubav jer 
mu daju priliku da se vježba u raznim krepostima i zasluži nebo. 

Primijenimo iznesene misli o vanjskoj i unutarnjoj svrsi stvaranja svi¬ 
jeta još bolje na samo ljudsko tijelo. Ponajprije ljudsko je tijelo stvoreno 
da se na njemu očituje objektivna vanjska slava Božja. To znači da ljudsko 
tijelo na sebi nosi žig Božje dobrote kao što umjetnina na sebi nosi žig 
umjetnikova duha, koji je načinio tu umjetninu. Tijelo je zatim stvoreno 
da se čovjek tome djelu divi i po njemu divi Bogu koji ga je tako savršeno 
napravio. U drugom je redu Bog stvorio ljudsko tijelo kao i sve drugo radi 
svoje vlastite slave i da čovjek postigne vječno blaženstvo. 

2. Ljubav prema Bogu i bližnjemu 
koja vodi prema kontemplaciji 

Tjelesni odgoj kao vrsta trapljenja i odgoja volje mora imati kao cilj 
bogoslovnu krepost ljubavi prema Bogu i bližnjemu i po tome kontempla¬ 
ciju duše. 

Dužnost težnje za kršćanskim savršenstvom 

Svi su ljudi dužni težiti za kršćanskim savršenstvom. Svi smo stvoreni 
da jednom gledamo Boga, da se s njime sjedinimo i da mu time postanemo 
slični. Postati sličan neizmjerno savršenom Bogu jedini je smisao ljudske 
duše. Mi nismo stvoreni radi kakvih neznatnih stvari, već da u neku ruku 
postanemo bogovima. Jedino sveci ispravno tumače smisao ljudskoga ži¬ 
vota i daju mu pravo značenje; jedina je njihova želja da postignu savršen¬ 
stvo i da tako postanu što sličniji neizmjerno savršenom Bogu. 

Ako uzmemo sat, reći ćemo da je savršen ako točno pokazuje vrije¬ 
me. Urar je napravio sat da točno pokazuje vrijeme. Velimo, dakle, da je 
jedna stvar savršena ako je postigla cilj radi kojega je stvorena. Nas je ljude 


necessarius et ultimus est gloriflcatio Dei. b) Finiš secundarius creaturarum - relative necessarius et 
ultimus est bonum rationalis creaturae. 

Bog stvorio da postanemo slični Bogu; mi smo dakle savršeni ako postane¬ 
mo Bogu slični. 

Bog je vječna istina; on sve zna, on je stvorio carstvo anđela, iz ništa 
je izveo sav vidljivi svemir i obdario ga veličajnim prirodnim zakonima. 
Stvorio je čovjeka, dao mu besmrtnu dušu i ovu obdario cijelim nadnarav¬ 
nim organizmom da jednom uzmogne Boga gledati. Tko bi mogao uopće 
nabrojiti sve odlike Božjega uma? To nije moguće. I najumnijem čovjeku 
ovoga svijeta zapne misao kada razmišlja o beskrajnosti Božjoj i preostaje 
mu tek da padne ničice i usklikne pred tom veličinom: »Gospode, ti si 
onaj koji jesi, a ja sam onaj koji nisam.« Ako hoćemo postići cilj za koji smo 
stvoreni, treba postajati sve sličniji sveznajućem Bogu. 

Trebamo postati dobri kao što je i Bog dobar 

Bog je nadalje neizmjerno dobar. On nas nije morao stvoriti, a ipak je 
to učinio jer je htio da i druga bića postanu dionicima njegove sreće. Svoju 
dobrotu osobito očituje prema anđelima i ljudima. Pomislimo samo na 
čovjeka: radi njega je stvorio i sunce i mjesec i zvijezde; jednom riječi sav 
ovaj divni svijet koji nas okružuje. Zatim je stvorio tijelo koje je najsavrše- 
nije oružje u rukama duše što si ga uopće možemo zamisliti. I to Bogu nije 
bilo dosta. On je našu dušu uzdigao u vrhunaravni red i odredio je da ona 
postane prijestoljem Presvetoga Trojstva u kojoj će po milosti posvetnoj 
stanovati On sam - neizmjerni Bog. I ova nas milost posvetna već ovdje 
na zemlji čini sličnima Bogu; ona je početak naše vječne slave. »Sto oko 
ne vidje, i uho ne ču, i u srce čovječje ne uđe, to pripravi Bog onima koji 
ga ljube« (1 Kor 2,9). Bog je tako neizmjerno dobar da sebe poistovjećuje 
s čovjekom. »Zaista vam kažem, štogod ste učinili jednome od ove moje 
najmanje braće meni ste učinili« (Mt 25,40). 

Ako, dakle, želimo postići cilj za koji smo stvoreni, tj. postati savršeni 
kao što je savršen naš Otac na nebu, trebamo postati dobri kao što je i Bog 
dobar. 

No nije tako lako postati savršen, sličan Bogu. Ljubav je ona krepost 
koja nas ujedinjuje s Bogom i čini sličnima Bogu. Ali ljubav Božja nailazi na 
zemlji na velike zapreke; kada ne bi bilo teško Boga ljubiti, svi bismo bili u 
tren oka sveci i znali bismo da je razmatranje o Bogu, uživanje u njegovu 
beskrajnom savršenstvu i preobražavanje naše duše u Boga, da je to jedino 
pravi život. 

Trostruka požuda odvraća nas od ljubavi prema Bogu 

Od ljubavi k Bogu odvraća nas trostruka požuda, svijet i đavli. Požuda 
tijela traži svoje tjelesno dobro, užitke u putenim nasladama. Tko je odan 
tijelu, ne može se vinuti do ljubavi Božje i tako postati savršen i sličan Bogu. 


292 


Požuda očiju jest gramzljivost za imetkom, a oholost života protivi se svakoj 
poslušnosti i traži svoju samovolju. Isto tako, tko ljubi svijet sa svojim trima 
požudama, zapostavlja stvoreno vječnom Bogu. Na koncu dolaze đavli koji 
hoće čovjeka otrgnuti od ljubavi Božje i tako ga upropastiti. Protiv svega 
toga treba se čovjek boriti dok je na ovom svijetu jer inače će promašiti svr¬ 
hu za koju je stvoren i neće moći postati savršen i sličan Bogu. 

Kao što svi ljudski čini trebaju pomagati čovjeku doći do ljubavi Boga 
i bližnjega, isto tako tjelesni odgoj ima veoma važnu zadaću da ukloni za¬ 
preke savršenstvu. Tjelesni odgoj treba suzbijati neposlušnost, kukavičluk, 
nestrpljivost, nestalnost, razbludnost, oholost i okrutnost. Ili, drugim ri¬ 
ječima, bliži cilj svakoga tjelesnog odgoja, svake tjelovježbe mora biti da 
se u čovjeku odgoje kreposti poslušnosti, srčanosti, strpljivosti, ustrajno¬ 
sti, čistoća srca, poniznost i blagost. Tjelovježba ne može biti sama sebi 
svrhom jer je ljudsko tijelo stvoreno da pomaže ljudskoj duši da postigne 
vječno blaženstvo. Neposlušan ili razbludan čovjek ne može istodobno lju¬ 
biti Boga i po toj ljubavi postati sličan Bogu, tj. savršen. 

Neophodna žrtva da dođem do ljubavi Božje 

Da dođemo do ljubavi Božje, nepohodno je potrebna žrtva. Žrtva je 
bitni uvjet ljubavi Božje na zemlji. Ne možemo Boga ljubiti na zemlji, a da se 
ne borimo protiv loših sklonosti. Želimo li biti savršeni, jednako je potrebno 
da bez prestanka činimo djela ljubavi, kao i djela žrtve, jer se tek žrtvujući 
se na zemlji može ljubiti. Možemo reći da su sva naša dobra djela istodobno 
djela ljubavi kao i žrtve; ukoliko nas oslobađaju stvorenja i nas samih, žrtve 
su, a ukoliko nas sjedinjuju s Bogom, djela su ljubavi. Sveti Pavao izričito na¬ 
glašava: »Krotim svoje tijelo i zarobljavam da sam ne budem isključen pošto 
sam drugima propovijedao« (1 Kor 9,27). »A koji su Kristovi razapeše tijelo 
sa strastima i požudama« (Gal 5,24). A tjelovježba mora biti jedna vrsta 
žrtve koja uklanja zapreke koje se stavljaju na put ljubavi Božjoj. Žrtva, koja 
bi bila sama sebi svrhom, pravi je besmisao; cilj žrtvi jest jedino ljubav Božja. 
Isto tako npr. cilj tjelovježbi kao svladavanje samoga sebe, ako je smatramo 
jednom vrstom žrtve, mora biti ljubav Božja koja nas čini savršenima. 

Ljubav je duša svih kreposti 

Pođimo korak dalje. Ako je ljubav bit kršćanskoga savršenstva, onda 
ne može biti uopće kršćanske kreposti bez ljubavi prema Bogu i bližnje¬ 
mu. Sveti Pavao posve jasno veli da je ljubav »velikodušna, dobrostiva, ne 
zavidi, ljubav se ne hvasta, ne nadima se; nije nepristojna, ne traži svoje, 
nije razdražljiva, ne pamti zlo; ne raduje se nepravdi, a raduje se istini; sve 

pokriva, sve vjeruje, svemu se nada, sve podnosi« (1 Kor 13,4-7). Ljubav 
ne samo da je strpljivost i dobrostivost, već je ljubav po sebi sama strpljiva 
i dobrostiva. Ni jedna krepost ne može doći do svoga savršenstva, a da u 
njoj ne bi bila ljubav. Stoga se i veli da je ljubav skup svih kreposti i duša 
svim krepostima. Ljubav nas ujedinjuje s Bogom savršenije i izravnije ne¬ 
goli ijedna druga krepost; ljubav prema tome tvori bit samoga savršenstva. 

Ako na primjer svojom tjelovježbom hoćemo u sebi suzbijati razblud- 
nost, ne činimo to samo da steknemo krepost čistoće, već da uklonimo 
jednu zapreku koja nas dijeli od ljubavi Božje. Ljubav prema Bogu i žar za 
dušu bližnjega potiču nas da vježbamo naše tijelo, da ga vježbanjem svla¬ 
davamo i tako dobijemo krepost čistoće. Kada bude tijelo u mojoj vlasti, 
neće mi ono smetati i moći ću lakše razmatrati o vječnim istinama i po 
ljubavi se ujedinjavati s neizmjernim Bogom. Kada bude tijelo u mojoj vla¬ 
sti, lakše ću se žrtvovati za svojega bližnjeg; bolje ću gledati u njemu dijete 
Božje, ud Isusa Krista, subaštinika kraljevstva Božjega; jednom riječi, bolje 
ću u bližnjem ljubiti samoga Boga. 

Tjelovježba treba biti prožeta činima ljubavi 

Naša tjelovježba mora biti prožeta činima ljubavi, mora biti sredstvo 
koje nam pomaže da se u molitvi po ljubavi sjedinimo s Bogom i u nj preo¬ 
brazimo - jednom riječi, da što lakše postignemo cilj za koji smo stvoreni. 
Tjelesni odgoj treba u ljudima na zemlji stvarati predblaženstvo, stvarati 
uvjete za neposrednu pripravu vječnoga blaženstva. I tjelovježba treba kao 
cilj imati stvaranje savršenoga pokoljenja, svece koji su već na zemlji ži¬ 
vjeli nebeskim životom. Savršena duša postaje drugim Kristom, drugim 
Bogom. Ona misli jedino na Boga, promatra sve u svjetlu Božjem, radi za 
interese Božje kao da su to njezini vlastiti interesi. 

Sveta Terezija Velika, Španjolka, ta velika učiteljica duhovnoga ži¬ 
vota, napisala nam je riječi koje joj je rekao sam Isus kada se nalazila u 
najvišem stupnju razmatranja. Ukazao joj se je u divnu sjaju, pun ljepote 
i dostojanstva, kao što je izgledao nakon uskrsnuća. »On joj reče da je vri¬ 
jeme te ona učini njegove interese svojim vlastitim interesima... Odsada 
ćeš se brinuti za moju čast, ne samo jer sam ja tvoj Stvoritelj, tvoj Kralj i 
tvoj Bog, već i stoga što si ti moja istinita zaručnica. Moja čast jest tvoja i 
tvoja čast jest moja.« 64 

Tjelesni odgoj usmjeren prema vječnom blaženstvu 

Ponavljajući glavne misli cijeloga ovog poglavlja valja reći da tjelesni 
odgoj ne smije biti sam sebi svrhom, već treba uklanjati sve one opačine 

64 Sv. Terezija Avilska, Relation XXV., t. II. des Oeuvres, str. 246. - Adolphe Tanquerey, Precis de 
theologie ascetique et mystique, 5. izd., Pariš, Desclee, 1924., br. 147. 

koje smetaju duši da savršeno ljubi Boga. Tjelesni odgoj treba poglavito ići 
za tim da svladavamo požudu tijela i tako steknemo one kreposti koje će 
nam olakšati da dobijemo u što potpunijem stupnju bogoslovsku krepost 
ljubavi. Mi trebamo upravo ovu krepost jer tko nju ima, ima sve ostale 
kreposti u savršenstvu. Tko pravo ljubi Boga ili bližnjega radi Boga, ne 
može biti kukavica ili razbludnik ili oholica itd. Ako smo dobili ljubav, to 
će nas ova krepost sjediniti s Bogom, a tim ćemo postati slični Bogu i nje¬ 
govim savršenstvima. Mi ćemo dakle postići konačnu svrhu za koju smo 
stvoreni: sjedinjenje s Bogom u vječnom blaženstvu. Pravi tjelesni odgoj 
mora biti sredstvo svetosti, pomoć duši da se vine do zadnjega stupnja 
mističnog sjedinjenja svetaca, do duhovnoga braka. 

3. Vršenje krsnoga zavjeta borbom protiv grijeha 

Tjelesni odgoj mora pomagati izvršavanju krsnoga zavjeta po kojem 
valja umrijeti grijehu i prema tome boriti se protiv požuda koje dovode do 
grijeha jer je veza između tijela i duše supstancijalna. Tjelesno je savršen¬ 
stvo važno za savršenstvo uma. 

Odnos duše i tijela 

Kada promotrimo čovjeka, odmah opažamo da se on ne sastoji samo 
od duše ili samo od tijela, već u njemu tijelo i duša skupa tvore jednu je¬ 
dinstvenu cjelinu. »Čovjek nije samo tijelo ili samo duša, već se sastoji iz 
duše i tijela.« 65 

Ova veza tijela i duše koja tvori čovjeka nije slučajna, već je to veza 
koju kršćanska filozofija nazivlje supstancijalnom. To je jedan nerazrješiv 
brak i to takav da duša ljudskom tijelu daje njezin život. Zato Katolička 
Crkva i naučava da je duša forma (tj. unutarnji princip) tijela. Taj je nauk 
godine 1311. definirao sam Koncil u Vienneu: »Tko bi ustvrdio da umna 
ili intelektualna duša nije forma ljudskoga tijela per se i esencijalno, taj se 
treba smatrati heretikom.« 

Iz ovoga slijedi da se duša nalazi u cijelom tijelu. Stoga se veli da je 
duša u cijelom tijelu definitive, to jest ona je po svome bivstvovanju na 
svim pojedinim mjestima tijela. 

Ako sada usporedimo dušu s tijelom, zdrav nam razum veli da je tijelo 
stvoreno radi duše, a ne duša radi tijela. Po svome se tijelu čovjek skoro i 
ne razlikuje od životinje, ali kod čovjeka ima nešto više nego u životinje, a 
to je duša. Budući da je niže stvoreno radi višega, slijedi da je Bog stvorio 
tijelo, da služi duši. Sveti Toma to na ovaj način kratko, ali veoma jezgrovito 
veli: »Bliži je cilj ljudskoga tijela umna duša i njene djelatnosti. Materija (tj. 

65 Sv. Augustin, De civitate Dei, 13, 24. 

tijelo) je poradi forme (tj. poradi duše, toga unutarnjeg životnog principa), 
a sredstvo (tijelo) radi djelatnosti i vršitelja (duše). Velim, dakle, da je Bog 
sazdao ljudsko tijelo u najboljem skladu da bude prikladno takvoj formi, tj. 
duši i takvim djelatnostima.« 66 

Ljudsko je tijelo oruđe duše 

Ljudsko je tijelo po sebi tako savršeno da je ono najbolje oruđe duše. 
Anđeli su čisti duhovi i oni neposredno gledaju Boga. Ljudska se duša ra¬ 
zlikuje od anđeoskih jer je ona u nižem redu i ne može neposredno gledati 
Boga da spoznaje istinu. Ljudska je duša tako stvorena da istinu spoznaje 
tek posredno. Ako npr. uzmete novorođeno dijete, to je njegova duša posve 
čista; to dijete ništa ne zna. Tek kroz njegove osjete ono stječe razna isku¬ 
stva: vidi majku, gleda boje, kuša hranu, čuje glasove i tek po ovim osjetima 
čovjek dolazi do spoznavanja istine. (Anđeli sve to gledaju izravno u Bogu, 
što čovjek spoznaje preko sjetila.) Zato i kršćanska filozofija veli: »Ništa nije 
u umu što nije bilo u osjetima.« Sveti Toma to veoma jasno tumači: 

»Duša koja spoznaje zauzima prema redu naravi najniži red među du¬ 
hovnim supstancama ukoliko po svojoj naravi nije obdarena poznavanjem 
istine kao anđeli, već je potrebno da ona tu spoznaju osjetima prikuplja iz 
razdjeljivih stvari. Potrebne stvari duši ne manjkaju. Stoga je bilo potreb¬ 
no da razumna duša ne posjeduje samo mogućnost spoznavanja već i mo¬ 
gućnost osjećanja. Djelatnost je toga osjećanja nemoguća bez tijela koje je 
sredstvo; bilo je stoga potrebno da se spoznajna duša spoji s takvim tijelom 
koje će biti prikladan organ za osjećanje. 67 

Niže duševne supstancije (za razliku od anđela koji su više duševne 
supstancije), to jest ljudske duše, imaju bivstvovanje koje je srodno tije¬ 
lu ukoliko su one forme tijela. Prema tome iz sama načina kako ljudske 
duše bivstvuju slijedi da one iz tijela i po tijelima dobivaju svoje spoznajno 
savršenstvo.« 68 

Važnost tijela za duševni život 

Tijelo i tjelesni život veoma su važni za duševni život. Na zemlji uop¬ 
će nema duševnoga života bez tjelesnoga. Tijelo je sredstvo našoj spoznaji; 
ono je pravo remek-djelo Stvoritelj evo. Djelatnost naših osjeta ne samo 
da ne smeta našoj spoznaji, već je upravo preduvjet svakoj spoznaji. Osjeti 
su nužna sredstva koja služe nematerijalnom životu naše duše. Naši su 
osjeti kao otvoreni prozori koji gledaju u vanjski svijet: kroz njih ulaze sli¬ 
ke, glasovi, svi mogući osjeti; njih naš duh na tajanstven način prerađuje i 


66 Sv. Toma, Summa theologica ,\, 91, 3, c. 

67 Sv. Toma, Summa theologica, 1, 91, 3, 1. 

68 Sv. Toma, Summa theologica, 1, 55, 2, c. 

po njima se diže do ideja, do vječnih načela. Kroz naše osjete ulazi u našu 
dušu divni sklad Božjih djela i dolazi u nas do onoga svetišta gdje iz njega 
lučimo Božja savršenstva, ljubimo ga, blagoslivljamo, obožavamo. Da nije 
bilo našega tijela, naša duša ne bi mogla doći do spoznaje i ljubavi Božje. 

Sav vidljivi svemir služi da se uzdržava naše tijelo; on je u neku ruku 
prošireno ljudsko tijelo. Naše tijelo služi da duša po njemu spozna i nje¬ 
govu volju i vršeći je postigne vječno blaženstvo. Katolik prema tome ne 
smije zanemariti svoje tijelo jer mu je od Boga dano da postigne svoju 
konačnu svrhu. 

Štoviše, kršćanska filozofija ide korak dalje i veli da su ljudi savrše¬ 
nijega tjelesnog ustroja i savršenije duševnosti. I radi toga čovjek među 
svim životinjama ima najbolju osjetnost ( tactus ), i među samim ljudima 
koji su bolje osjetnosti, boljega su uma. Tome je znak što vidimo one koji 
su savršene osjetnosti da posjeduju i velike duševne sposobnosti (vidi sv. 
Toma, I, 76, 5, c). 

Zdravim i razvijenim tijelom lakše spoznajemo Božja savršenstva 

Da ovu misao uzmognemo bolje razumjeti, zamislimo čovjeka koji 
je od rođenja slijep. Time što mu manjka jedno sjetilo, njegova je duša u 
neku ruku okljaštrena. Postoji sav vidljivi svijet, to divno djelo Božje koje 
taj slijepac ne poznaje ili slabo spoznaje; po tome manjku ovaj čovjek može 
tek nesavršeno obaviti jednu djelatnost duha. Isto tako, ako je moje oko ili 
koje drugo sjetilo slabije, ne mogu tako dobro spoznavati Božji svijet kao 
da mi je ono savršeno razvijeno. Nije dakle čudo što kršćanska filozofija 
tvrdi da je tjelesno savršenstvo važno za duševno savršenstvo i da je po 
tome važno da vlastitim nastojanjem dođemo do što većega tjelesnog sa¬ 
vršenstva te time omogućimo duhu da i on postane što savršeniji. 

Već iz ovoga posve jednostavna slijeda misli proizlazi kako kršćanstvo 
ne samo da nije neprijatelj ljudskoga tijela, već ono naprotiv naglašava 
da je poradi supstancijalne veze koja povezuje tijelo s dušom od veoma 
velike važnosti da tjelesne sposobnosti što više usavršimo. Kada one budu 
savršene, duša će bolje spoznavati Božja savršenstva, a tijelo će pokornije 
služiti duši u izvođenju njezinih nauma. Po tijelu tako ljudska duša postiže 
cilj za koji je stvorena - vječno blaženstvo, a briga za tjelesno usavršavanje 
(tjelesni odgoj) je stoga dužnost svakoga kršćanina. 

4. Kroz pokornost duši tijelo vrši volju Božju 

Čovjek na veličajan način očituje Božju mudrost 

Tijelo treba biti makar uz najveće žrtve pokorno duši i prema tome 
vršiti volju Božju. Poznati teolog A. Tanquerey (1854.-1932.) na veoma je 
jednostavan način opisao naravni život čovjeka. Poslužit ćemo se njegovim 
izvodima. 

Čovjek je na tajanstven način sastavljen od tijela i duše, od materije i 
duha. Oboje je u njemu tako tijesno povezano da tvore jednu narav, jednu 
osobu. Čovjek je po tomu čvor i veza koja spaja duhove i tijela; on kao da u 
malome ujedinjuje divote svega stvorenog; on kao da je mali svijet (mikro¬ 
kozam), koji u sebi usredotočuje sve svjetove. Čovjek uistinu na veličajan 
način očituje mudrost Božju koja je znala ujediniti tako raznolika bivstva 
kao što su duhovna i tjelesna. 

U čovjeku ujedinjen trostruki život 

Svijet koji se u čovjeku ujedinjuje pun je života. Prema navodima 
Grgura Velikoga u svijetu razlikujemo tri svijeta: vegetativni život, ani¬ 
malni život i intelektualni život. » Čovjek ima život s biljkama, osjećanje 
sa životinjama, spoznavanje s anđelima. « Kao biljka čovjek se hrani, raste 
i razmnožava; kao životinja on spoznaje osjetne stvari, teži prema njima 
po svojoj senzitivnoj sklonosti, sa svojim emocijama i strastima, i giblje se 
sam od sebe; kao anđeo, ali u manjoj mjeri i na drugi način, čovjek umnim 
načinom spoznaje nadosjetno Biće, istinu i njegova se volja slobodno giblje 
prema razboritom dobru. 

Ova se tri života ne razvijaju neovisno jedno o drugome, već se me¬ 
đusobno prožimlju, koordiniraju i niže podređuje višemu tako da sva tri 
života skupa teže istoj svrsi: savršenstvu cjelokupnoga bića. Istodobno je 
biološki i logički zakon da se u jednom sastavljenom, složenom biču ži¬ 
vot ne može sačuvati i razvijati ako se raznovrsni sastavni dijelovi ne 
koordiniraju i time ne podrede glavnom dijelu. Sastavljeno biće može tek 
onda živjeti i razvijati se ako je glavni sastavni dio pokorio, kao i sve niže 
dijelove, i ako se njima služi. Sto se tiče čovjeka, iz rečenoga slijedi da se 
niža svojstva, to jest vegetativna i senzitivna (tj. tijelo), trebaju pokoravati 
umu i volji. To je bezuvjetno nužno: jer gdje se niže ne pokorava višemu, 
gdje sredstvo neće služiti cilju, tamo život slabi ili posve iščezava. Gdje 
niži sastavni dijelovi nisu podređeni višima, sastavljeno se biće počinje 
rastavljati, cijelo se ustrojstvo raspada i nastaje smrt. 69 To je kao kod sata: 
na njemu su glavni dijelovi kazaljke koje pokazuju vrijeme. No kazaljke se 

69 Adolphe Tanquerey, Precis de theologie ascetique et mystique, 5. izd., Pariš, Desclee, 1924., br. 
51-55. 

ne bi mogle gibati bez pera koje pomiče kotače. Kada se pokvari pero ili 
koji kotač, onda je cijeli sat pokvaren jer glavni sastavni dio sata, to jest 
kazaljke, ne mogu pokazivati vrijeme. Um i volja u čovjeku su one dvije 
kazaljke koje trebaju spoznavati i ljubiti Boga. Kada bi se tijelo protivilo 
umu i volji, kada bi ono stalo vladati čovjekom, on ne bi mogao misliti na 
Boga da ga spoznaje, da vrši one zapovjedi koje mu Bog nalaže. 

Borbom pobjeđivati niže tjelesne sklonosti 

Iz svega slijedi da je tijelo stvoreno radi ljudske duše i da to tijelo mora 
biti pokorno duši jer ako bi se čovjek posve prepustio prevlasti tijela, taj 
bi niži sastavni dio počeo tražiti razne naslade, odao bi se neradu i brzo bi 
nastupila u čovjeku takva dezorganizacija da bi život počeo iščezavati i skoro 
bi nastupila smrt. Pogledajmo samo alkoholičare ili razbludnike kod kojih 
tjelesna nagnuća rade protiv duha i koji stoga veoma brzo srču u smrt. 

Iz iskustva nadalje znamo da se tijelo veoma često protivi duhu i 
neće da ga sluša. Naše niže sile svom snagom hlepe za užicima, a naše više 
sile opet teže prema plemenitim dobrima. U nama je često veoma velika 
borba: jer ono što se svidje našemu tijelu, nije uvijek dobro i stoga je um 
dužan da se žestoko bori protiv nižih sklonosti. Kada se um ne bi borio, u 
čovjeku bi se poremetila ravnoteža, nastao bi nered, niže se sile ne bi po¬ 
dređivale višima i vremenom bi iščezavao život i uslijedila bi smrt. Duh se 
treba boriti protiv tijela, volja protiv strasti. Makar uz najveće poteškoće 
tijelo treba učiniti pokornim duši koja je stvorena vršiti volju Božju. 

II. ČOVJEK PRIJE I POSLIJE 
ISTOČNOGA GRIJEHA 


1. U počecima stvaranja 

O mogućem stanju čiste naravi 

Tijelo po naravi nije pokorno duši: zbog istočnoga grijeha ova se po¬ 
kornost u stanju pale naravi još jače očituje. Iz objave veoma dobro znamo 
da je Bog čovjeka uzdigao u vrhunaravni red i da ga je odredio za vječno 
blaženstvo. Bog je mogao čovjeka učiniti sretnim i u naravnom redu: dati 
mu razna naravna dobra. U tom stanju čiste naravi, kako ga teolozi zovu, 
Bog bi čovjeku dao razna naravna sredstva da postigne svoj naravni konač¬ 
ni cilj. Taj naravni konačni cilj ne bi bio sjedinjenje i gledanje Boga u vječ¬ 
nom blaženstvu. U tom stanju čiste naravi bila bi u čovjeku požuda i on bi 
se također morao boriti protiv svojih loših strasti, no Bog bi mu podijelio 
naravna pomagala da svlada te strasti. Isto tako bi u tom stanju čovjek bio 
u vlasti boli, bolesti i smrti. Takva stanja nije nikada bilo. 

Stanje prapravednosti 

Bog je prve ljude stvorio u stanju prapravednosti [iustitia originalisj. 
Ona u sebi uključuje dvije vrste vrhunaravnih dobara: milost posvetnu i 
integritet. Milost posvetna je tako velik dar Božji da nadmašuje svako ljud¬ 
sko poimanje. Čovjek nikada ne bi imao pravo tražiti takav dar. Po njoj se 
sva njegova narav preobražava u nešto božansko i sve njegove djelatnosti 
poprimaju nešto božanskoga. Čovjek po njoj postaje sličan Bogu. Po njoj 
čovjek postaje sposoban da jedanput posve izravno blaženim zrenjem kada 
milost bude preobražena u slavu spozna Boga, da ga vidi licem u lice kao 
što Bog sam sebe gleda. Čovjek po naravi nikada to ne bi mogao doseći i 
zato ničice padamo pred neizmjernom dobrotom Božjom koja nas je mi- 
lošću posvetnom uzdigla u tako uzvišeno stanje i učinila pravim sinovima 
i baštinicima neizmjernoga Boga. 

Da je Bog u narav prvih ljudi usadio ovu milost posvetnu (a uz ovu 
dolaze još ulivene bogoslovske i moralne kreposti, darovi Duha Svetoga i 
aktualne milosti), ipak ne bi bio potpun sklad u čovjeku. To najbolje vi¬ 
dimo sada na sebi. I mi svetim krštenjem dobivamo milost, ali se unatoč 
tomu niže sile ne pokoravaju duši koja je u toj milosti. 

Čovjek - naravna i nadnaravna slika Božja 

Scheeben 70 veoma lijepo uspoređuje dušu naravnoga čovjeka s du¬ 
šom čovjeka dignuta u vrhunaravni red: »Bog je ulio u čovjeka duhovnu 
dušu koja je slika njegove vlastite naravi i tako je Bog čovjeka stvorio svo¬ 
jom naravnom slikom, a time što je on toj duši utisnuo sliku sebi jednaku, 
sliku svojega Sina, stvorio je Bog čovjeka i svojom nadnaravnom slikom i 
prilikom. Kao što Bog ulijeva tijelu umnu dušu, da mu dade naravni život, 
tako on ulijeva u dušu svoj vlastiti duh da joj dade svoj božanski život.« 71 
Time je čovjek bio uzvišen u zajednicu sa Svetim Duhom: od životinjskoga 
čovjeka postao je duhovnim čovjekom i dionikom blaženstva. 72 

Sveti Augustin drži da je Bog zbog toga čovjeka i postavio u zemalj¬ 
ski raj jer su rajske osjetne divote tek odraz duhovnih divota, a rajska je 
svježina odraz one svježine što ju je Duh Sveti izlio nad dušu prvih ljudi. 

2. Bog dao čovjeku izvan-naravni dar - integritet 

Da u čovjeku zavlada potpuni sklad koji je u milosti posvetnoj, tj. 
da se niže sile zajedno s tijelom pokoravaju duši koja radi pod ravnanjem 
Duha Svetoga, Bog je ljudima dao k tomu jedan izvan-naravni dar, a taj se 
zove integritet i sastoji se od tri sastavna dijela: 

Uliveno znanje 

Anđeli svoje znanje ne moraju stjecati postupno i na temelju psiho¬ 
loških zakona kao što to sada čini čovjek trudom; oni ga imaju po naravi. 
Isto tako je Bog ulio u prvoga čovjeka poznavanje svih onih istina koje je 
on - koji je bio poglavar i odgojitelj ljudskoga roda - trebao znati. Također 
je prvi čovjek svojim iskustvom posve lako stjecao još više znanja. Bio je 
dakle sličan anđelima. 


70 Mathias Joseph Scheeben (1835.-1888.) bio je jedan od najvećih njemačkih teologa 19. stoljeća 
koji je vršio utjecaj na 20. stoljeće kao što to pokazuje i sam Merz citirajući njegova djela u svojim 
spisima ali i u svome Dnevniku. 

71 Mathias Joseph Scheeben, Die Mysterien des Christentums, str. 182. 

72 Isto, 183. 

Gospodstvo nad strastima (manjak požudej 

Već smo istaknuli da u ljudskoj naravi bjesni strahovita borba izme¬ 
đu sklonosti za dobrom i između težnje za neurednim užicima i osjetnim 
dobrima. Isto tako se čovjek mora boriti protiv vlastite oholosti; jednom 
riječi, dobra svojstva trebaju se boriti protiv trostruke požude. Bog je 
uklonio od čovjeka ovaj naravni nedostatak i podijelio mu je vlast nad 
strastima. Ova ga vlast nije učinila nepogrešivim, ali mu je znatno olakšala 
vršenje kreposti. U Adamu nije bilo onoga tiranskog gospodstva požuda 
koje osjećamo u sebi, već je u njemu tek postojala sklonost za užicima koja 
se podvrgavala razumu. Budući da se njegova volja pokoravala Bogu, niže 
su se njegove sile pokoravale razumu, a tijelo duši: u njegovu su ljudskom 
ustrojstvu vladali savršen sklad i red. 

Tjelesna besmrtnost 

Po naravi čovjek treba trpjeti, bolovati, umrijeti. Bog je čovjeka na 
poseban način oslobodio toga trostrukog nedostatka da duši bude lakše 
vršiti svoju uzvišenu zadaću. Ovaj je integritet prvih ljudi bio divan dar 
koji je daleko nadilazio samu ljudsku narav. No Bog taj dar nije čovjeku po¬ 
dijelio uzalud; on je imao biti ona posuda u koju će ući još viši dar: milost 
posvetna. Ova je milost kruna svega; od najnižih vegetativnih sila pa sve 
do senzitivnih, umnih te integriteta, sve se mora podrediti njoj, kao što se 
sredstvo podređuje cilju, niže višemu. 

»Integritet je«, veli sveti Toma, »dan čovjeku radi posvetne milosti 
koja je kruna svega. No jasno je da taj integritet, ta podređenost tijela duši 
i nižih sila razumu ne bijaše naravna jer bi inače ostala nakon grijeha .« 73 

Prvi su ljudi bili potpuni gospodari tijela i nižih duševnih moći; kod njih 
je vladao potpun sklad između nižih i viših sila; niže sile nisu smetale višima. 
Ovaj integritet koji je činio savršen sklad između duše i tijela bio je veliko 
izvan-naravno čudo Božje moći i ljubavi jer je Bog time prirodi nešto dao 
što ona po sebi ni izdaleka nije mogla postići. To je zaista čudo ljubavi; Bog 
je prirodi darovao integritet, ali joj ga je dao ne po naravi, nego zbog svoje 
izvanredne naklonosti prema čovjeku. 74 Ovim je integritetom čovjek bio 
uzdignut nad svoju vlastitu narav u red anđeoski; zbog toga uzvišenja tjele¬ 
snost i sjetilnost nisu mogle poremetiti čovječji duhovni život. Integritetom 
se štoviše ova tjelesnost i sjetilnost oduhovila tako da je samo tijelo postalo 
sudionikom bezbolnosti i neumrlosti duše. Sjetilnost se ravnala samo prema 
zapovijedima duha i zato veli sveti Augustin da je taj integritet divno stanje 


73 Sv. Toma, Summa theologica, I, 9. 95, a. 1. 

74 Mathias Joseph Scheeben, Die Mysterien des Christentums , str. 185. 

što ga je stvorila i uzdržavala tajanstvena moć i da je ondje bila divna milost 
Božja gdje zemaljsko i sjetilno tijelo nije poznavalo požude. 75 

3. Gubitak darova po istočnom grijehu i njegove posljedice 

Iz Objave znademo da su prvi ljudi sagriješili i da posljedice ovoga 
grijeha svi na sebi nosimo. Bez poznavanja otajstva o istočnom grijehu 
nije moguće razumjeti povijest ljudskoga roda. Isto tako nam ovo otajstvo 
otvara poglede u odnos tijela prema duši. 

Posljedice istočnoga grijeha 

Koje su, dakle, posljedice istočnoga grijeha? Čovjek nije izgubio svoja 
naravna svojstva, ali je zato izgubio ona izvan-naravna i vrhunaravne da¬ 
rove koje mu je posve badava podijelila neizmjerna Božja dobrota. Ipak 
se čovjek nije povratio u stanje čiste naravi o kojem smo prije govorili i 
to stoga jer je čovjek određen za vrhunaravni svijet. Čovjek prema tome 
nije ni u stanju uzdignute naravi jer je izgubio nadnaravna dobra, nije ni u 
stanju čiste naravi jer je stvoren za vječno blaženstvo: on se nalazi u stanju 
pale naravi. 

Čovjek je po grijehu: - a) Izgubio milost posvetnu i s njome ulivene 
kreposti te darove Duha Svetoga i aktualne kreposti. Od posvojenoga sina 
Božjega postao je sinom Božje srdžbe (kvar duše). - b) S obzirom na niže 
sile izgubio je integritet i time je došao pod vlast požude (kvar uma), a 
tijelo je došlo pod vlast boli, bolesti i smrti. - c) Posljedica ovoga dvo¬ 
strukog gubitka jest da čovjek više ne može kao prije djelovati kako mu 
to određuju zdravi razum i Božanski zakon. Kazna za grijeh je nadalje i u 
tome da je čovjek izbačen iz kraljevstva Božjega i da se nalazi u kraljevstvu 
prokletstva kojim upravlja vrag. Čovjek se po grijehu nalazi upravo ondje 
kamo ga je htio vrag dovesti. 

Nesklad između duše i tijela 

Tek nam objava tumači zašto se naše tijelo neće pokoravati duši. Ovaj 
nesklad koji se nalazi u nama posljedica je istočnoga grijeha. »Dok je čo¬ 
vječji duh bio podvrgnut Bogu,« veli sveti Toma, »niže su duševne sile bile 
podložne razboritom duhu, ali jer je ljudski duh po grijehu odstupio od 
podložnosti prema Bogu, uslijedilo je da se ni niže sile nisu posve podvrga¬ 
vale duhu; time je uslijedila tolika pobuna tjelesnih težnja protiv razuma 
da se ni tijelo više nije potpunoma podvrgavalo duši.« 76 


75 Isto, str. 186. 

76 Sv. Toma, Summa theologica, Ha Ilae, 164, 1 c. 

Da ovo uzmognemo još zornije razumjeti, sjetimo se one prispodobe 
sa satom: kada bi kotači koji pokreću kazaljku iskočili iz kolotečine, cijeli 
bi sat bio pokvaren, a i pero koje pokreće kotače ne bi možda imalo oslona 
i možda bi također iskočilo. Ako napravite kulu od igraćih karata i sve 
ove karte koncem čvrsto povežete, a na vrhu karte načinite čvor konca, 
karte će čvrsto stajati. Razvežite taj čvor, sva će se kula raspasti. Sveti 
Toma ovako nastavlja: »Po tome je uslijedila smrt i drugi tjelesni poroci. 
Život i tjelesna se neporočnost sastoje u tome što se podvrgavahu duši kao 
nešto što se dade usavršiti prema svome savršenstvu; dok nasuprot smrt i 
bolest i koji drugi nedostatak dolazi od nepodvrgavanja tijela duši. Iz toga 
proizlazi ovo: kao što je pobuna tjelesnih čežnja proti duhu kazna za grijeh 
praroditelja, isto su to i smrt i svi ostali nedostaci.« 77 Tridentinski sabor 
(1546. g.) definirao je da su se istočnim grijehom »tijelo i duša Adamova 
pokvarili« (Denzinger, 788). 

Osjetna i umna svojstva ranjena i oslabila 

Čovjek je istočnim grijehom izgubio onu lijepu ravnotežu koju je Bog 
usadio u njegovo biće. On je postao pravi ranjenik. Promotrimo ga pobliže 
u ovom stanju pale naravi. 

Osjetna svojstva, a) Čovjekovi vanjski osjeti, npr. njegovi pogledi 
hrle prema svemu što godi radoznalosti, uši rado slušaju sve moguće no¬ 
votarije, opip čezne za ugodnim dojmovima ne brinući se za ćudoredne 
zakone. - b) Isto se može reći i za unutarnje osjete: mašta nam prikazuje 
više ili manje razbludne slike, naše strasti, kod nekoga više, kod drugoga 
manje, idu sa žestinom prema osjetnom i razbludnom dobru; ne brinu se 
za ćudoređe i hoće sklonuti volju na prihvaćanje. 

Umna svojstva razum i volja koja daju čovjeku obilježje nose na sebi 
posljedice istočnoga grijeha. - a) Istina je, naš razum i nadalje može spo- 
znavati istinu, ali tek silnim trudom dolazi do spoznaje stanovitoga broja 
temeljnih istina koje se tiču naravnoga poretka. Ali kolike je poraze morao 
doživjeti! - b) Umjesto da razum sam od sebe hrli prema Bogu i da se diže 
od stvorenoga prema Stvoritelju, kao što je to bilo kod prvih ljudi, on se 
izgubi u proučavanju stvorenih stvari i zaboravlja na Stvoritelja. Vidimo gdje 
učenjaci u velikom istraživanju zaborave da promotre uzroke svih stvari, 
a prečesto uopće zaboravljaju i na vječnost. - c) S kojom lakoćom razum 
zapada u zabludu! Puni smo mnogih predrasuda, strasti nas zasljepljuju i 
stavljaju pred istinu kao neki veo; često nas, nažalost, i tako uvedu u bludnju 
da posve krivo spoznamo svrhu svoga života. - d) Naša volja namjesto da se 
podvrgne Bogu teži za neovisnošću. Neće da se podvrgne Bogu ni njegovim 


77 Isto. 

zakonitim zastupnicima na zemlji. A kada valja izvršiti kakvo dobro djelo, 
kako li je volja nestalna i slaba! I koliko li puta osjećaj i strast nadvlada volju. 
Sveti Pavao je na veoma zoran način opisao ovu slabost ljudske volje: 

»Ta ne činim dobro koje bih htio, nego zlo koje ne bih htio - to činim... 
Po nutarnjem čovjeku s užitkom se slažem sa Zakonom Božjim, ali opažam 
u svojim udovima drugi zakon koji vojuje protiv zakona uma moga i zaro- 
bljuje me zakonom grijeha koji je u mojim udovima. Jadan li sam ja čovjek! 
Tko će me istrgnuti iz ovoga tijela smrtonosnoga?« (Rim 7,19-25). 78 

Iskustvo potvrđeno objavom Božjom, dakle, veoma nam jasno tumači 
posljedice istočnoga grijeha i zašto se tijelo ne pokorava duši. 

Faksimil rukopisa Ivana Merza iz knjige o ljudskom 
tijelu i tjelesnom odgoju. [Vidi tekst na str. 285j 


78 Adolphe Tanquerey, Precis de theologie ascetique et mystique, 5. izd., Pariš, Desclee, 1924., str. 
74-75. 

III. NADNARAVNA I NARAVNA 
SREDSTVA ZA OBNOVU PALE NARAVI 


1. Kristova otkupitelj ska milost pomaže uspostaviti integritet 

Milost posvetna 

Čovjek je stvoren radi milosti posvetne. Ona je najveće dobro čovje¬ 
ka, njegovo jedino dobro jer mu je zalog njegove vječne sreće. O njoj veli 
prorok Jeremija: »Ljubavlju vječnom ljubim te, zato ti sačuvah milost« (Jr 
31,3). Čovjek je istočnim grijehom to dobro izgubio. Došao je Isus Krist 
na svijet i svojom smrću na križu otkupio je svijet i dao mu je opet pravo 
da dobije milost posvetnu - to najdragocjenije dobro. Sakramentom sve¬ 
toga krštenja postajemo dionicima Kristova djela otkupljenja. Krist nam je 
zaslužio sve milosti što smo izgubili grijehom i osim toga još mnoge druge 
jer »gdje se umnožio grijeh, nadmoćno izobilova milost« (Rim 5,20). 

Habitualna i aktualna milost 

Promotrimo pobliže učinke djela otkupljenja. Ponajprije dobivamo 
sva ona vrhunaravna dobra što smo ih izgubili grijehom i to: a) habitualnu 
milost s cijelom četom ulivenih kreposti i s darovima Duha Svetoga; i da 
se ta milost bolje uzmogne prilagoditi ljudskoj naravi, Krist je ustanovio 
sakramente koji su vidljivi znaci, a daju nam milost u svim važnim život¬ 
nim odsjecima. Habitualna je milost vrhunaravno svojstvo koje prožimlje 
našu dušu i koje nas stvarno, formalno, ali akcidentalno čini dionikom 
Božjega života i njegove naravi, b) aktualne milosti koje vjerojatno dobi¬ 
vamo sada više negoli prvi ljudi, prema riječima svetoga Pavla, »većma je 
izobilovala milost« (Rim 5,20). Aktualna je nadnaravna i prolazna pomoć 
koju nam daje Bog da rasvijetli naš um i da učvrsti našu volju u vršenju 
vrhunaravnih čina. 

Kristovo otkupljenje nije nam povratilo izvan-naravni dar integriteta. 
Sveto krštenje nam daje izgubljenu milost posvetnu, ali nam ne daje onaj 
integritet što su ga imali prvi ljudi poradi te milosti. Otkupljeni se čovjek 
mora boriti protiv trostruke požude, mora u znoju svoga lica izvojštiti in- 

tegritet, prevlast duha nad tijelom. Težak je to posao i potpunu prevlast 
imat će ljudski duh tek nakon uskrsnuća. Naša je dužnost da postupnim 
nastojanjem gledamo već na zemlji da si izvojštimo ovaj integritet, i to radi 
posvetne milosti koja od naše duše iziskuje da volja bude potpuna gospoda¬ 
rica tijela i da tijelo savršeno vrši sve ono što Duh sveti nalaže ljudskoj duši. 

Unutarnja i vanjska sredstva za stjecanje integriteta 

Iako nam otkupljenje nije povratilo integritet, ipak nam je donijelo 
mnoga pomoćna sredstva da steknemo taj integritet. Evo ih: 

Unutarnja sredstva, a) Milost posvetna daje nam snagu da lakše svla¬ 
damo trostruku požudu, čini nas opreznijima i spretnijima da svladamo 
napasti, učvršćuje nas u krepostima i daje nam priliku da stečemo što više 
zasluga; b) primjer Spasiteljev koji je tako hrabro nosio križ; c) aktualne 
milosti koje nam znatno olakšavaju naše borbe. 

Vanjska sredstva. To je Crkva koja nam pomaže da tijelo podredimo 
duši s ovim sredstvima: - a) svojom naučavajućom vlašću rasvjetljuje naš 
duh; - b) svojom zakonodavnom i sudskom vlašću bodri naše volje, a duše 
naše posvećuje; - c) sakramentima, sakramentalima i oprostima. 

Čovjek se bori uz pomoć ovih vanjskih i unutarnjih sredstava. Posljedica 
je da požuda u nama oslabi, otporna snaga raste i dolazi čas kada su se oda¬ 
brane duše tako ustalile u kreposti da svojevoljno ne čine više ni lakih grijeha. 

2. Pokora i trapljenje za obnovu pale naravi 

Budući da je pokora potrebna za spasenje svih ljudi, jer Bogu valja 
dati zadovoljštinu za nanesene uvrede, to tjelesni odgoj i tjelovježba mogu 
katoliku biti jednom vrstom pokore, poglavito po poslušnosti, te ako se 
osobito strpljivo nosi križeve koje susreće u ovoj grani odgoja. 

Pokora i trapljenja strašne su riječi za današnji svijet, pa i za mnoge 
katolike. A ipak ne može biti ni jednoga katoličkog pokreta koji ne bi na 
sebi nosio značajku jednoga pokorničkog i trapničkog pokreta. Svaka kato¬ 
lička djelatnost mora na sebi nositi nešto od »ludosti križa«. Tjelesni odgoj 
mora se također staviti u službu pokore i trapljenja, a tjelovježba kod ka¬ 
toličkih organizacija koje se bave tjelovježbom moraju tim organizacijama 
dati pokorničko i trapničko obilježje. 

Pokora je nakon molitve najuspješnije sredstvo da očistimo dušu od 
prošlih grijeha i da je tako zaštitimo od budućih grijeha. Ona je dakle vrhu¬ 
naravna krepost koja je u tijesnoj vezi s pravednošću; pokora potiče greš- 
nika da mrzi svoj grijeh jer je on uvreda Boga i pomaže mu da stvori čvrstu 
odluku da će ga u buduće izbjegavati i dati za nj zadovoljštinu. Spasitelj je 

rekao: »Ako ne budete činili pokore, svi ćete propasti.« 79 Slijedi da su svi 
kršćani dužni činiti pokoru ako se žele spasiti. 

Motivi pokore 

Tri nam razloga nameću dužnost vršenja pokore: a) Grijeh je veli¬ 
ka nepravda prema Bogu jer mu oduzima jedan dio one vanjske slave na 
koju ima pravo. Grijeh dakle iziskuje da se nanesena nepravda popravi, b) 
Dužni smo činiti pokoru jer smo po krštenju postali udovima otajstvenoga 
tijela Kristova. Budući da se glava žrtvovala, slijedi da se i svi članovi toga 
tijela trebaju prikazati kao žrtve, c) Konačno ljubav prema nama samima 
i prema bližnjemu iziskuje da svi kršćani čine pokoru. Jer iako nam se na 
ispovijedi oprosti krivnja što smo je nanijeli Bogu, nije nam time oprošte¬ 
na kazna. Za učinjeno zlo valja bezuvjetno podnijeti kaznu bilo na ovom, 
bilo na drugom svijetu. Bolje je da ovu kaznu podnesemo na zemlji jer je 
zemaljski boravak razdoblje milosrđa i ta je pokora na zemlji lakša negoli 
u čistilištu. Osim toga, tko čini pokoru, u sebi svladava neurednu ljubav 
prema užicima, pomaže nam da se popravimo i čuva nas od budućih pre¬ 
kršaja. Činiti pokoru znači prema tome činiti djelo ljubavi prema samome 
sebi. Isto tako, naša pokora koristi našemu bližnjem jer smo svi braća i 
udovi na istome tijelu. Ako dakle svojevoljno činimo pokoru za grijehe 
bližnjega, činimo veliko djelo ljubavi. 

Četiri vrste djela pokore 

Čovjek koji se kaje ne čini samo naslijepo razna pokornička djela. 
Kod pokore se valja trajno i bolno sjećati svojih grijeha. Ovo bolno sjećanje 
treba biti popraćeno trajnom skrušenošću. »Grijeh je moj svagda preda 
mnom« (Ps 51,5); »Stid mi pokri lice« (Ps 69,8). 

Post, milostinja, vjerno izvršavanje staleških dužnosti i predano, sr¬ 
dačno i radosno nošenje križeva što nam ih šalje Providnost jesu četiri vr¬ 
ste pokore. Ovdje osobito valja naglasiti vršenje staleških dužnosti; one su 
često veoma velika pokora, ali te nam dužnosti nalaže Bog; one su izražaj 
Božje volje i prema tome je poslušnost Bogu najveći čin pokore. »Posluš¬ 
nost je vrednija od najbolje žrtve« (1 Sam 15,22). 

Rad u staleškim dužnostima jedan je vid pokore 

Tako je rad, a posebice tjelesni napor, staleška dužnost velikoga dijela 
čovječanstva. Trpljenje jest posljedica istočnoga grijeha; trpljenje i trud 
u radu jesu kazna za istočni grijeh. »Zemlja neka je zbog tebe prokleta: s 
trudom ćeš se od nje hraniti svega vijeka svoga! Rađat će ti trnjem i koro¬ 
vom... U znoju lica svoga kruh svoj ćeš jesti« (Post 3,17). 

79 Usp. Lk 13,5. 

Papa Leon XIII. tumačeći u svojoj okružnici Rerum novarum ove 
riječi Svetoga pisma veli: »Raditi znači vršiti svoju djelatnost sa svrhom 
da se priskrbi ono što je nužno za razne potrebe života.« Po tome je bliži 
cilj radu uzdržavanje svakidašnjega života. I naši bi praroditelji radili, a da 
nisu počinili grijeh, no taj bi njihov rad bio ugodan. Trpljenje koje je sada 
spojeno s radom posljedica je grijeha; strpljivo nošenje toga trpljenja u 
radu bilo duševnom, bilo tjelesnom te staleške dužnosti pravo su djelo po¬ 
kore. Koliko li se u tjelovježbenoj organizaciji ili kod same tjelovježbe valja 
slušati; sve se te žrtve mogu podnositi u duhu pokore da okajemo grijehe 
svoje i grijehe naših bližnjih. 

Strpljivo podnošenje vremenitih nevolja daljnji je oblik pokore 

Tridentinski koncil naučava da je velik dokaz Božje ljubavi prema 
nama što on kao pokoru prima svu strpljivost kojom primamo sve one 
vremenite nevolje što nam ih šalje. Ako dakle kod tjelesnoga odgoja, a u 
našim organizacijama kod tjelovježbe moramo pretrpjeti razne tjelesne ili 
duševne nevolje, kao na primjer nevrijeme, bolest, poniženja, neuspjehe, 
to se ne smijemo ni tužiti ni buniti, kako bi to htjela naša narav, već mo¬ 
ramo biti uvjereni da sve to zaslužujemo zbog naših grijeha i da je strplji¬ 
vost u mukama najbolje sredstvo pokore. Vremenom ćemo naučiti da ove 
križeve snosimo junački i veselo; bit ćemo sretni da tako skraćujemo naše 
čistilište, da postajemo sličniji Spasitelju i da slavimo Boga kojega smo 
uvrijedili. Ovakva će strpljivost uroditi obilnim plodovima, potpuno će 
očistiti našu dušu jer je bila djelo ljubavi. »Oprošteni su joj mnogi grijesi 
jer je mnogo ljubila« (Lk 7,47). 80 

Dužnost je čovjeka brinuti se za svoje tjelesno zdravlje 

Bog je stvorio ljudsko tijelo radi svoje vlastite slave. On ga je dao 
čovjeku da se njime služi i tako proslavi Boga. Prema tome čovjek nije 
gospodar svojega života, već je samo upravitelj svojega života. Sam nam 
naravni zakon nalaže da budemo dobri upravitelji tuđega dobra i da dobro 
čuvamo dobiveni život kojim trebamo proslaviti Boga. Mi smo dužni slu¬ 
žiti se naravnim sredstvima da čuvamo taj dobiveni život: hranom, pićem, 
spavanjem, umjerenim radom, umjerenim odmorom, čestom tjelovjež¬ 
bom i lijekovima koji ne iziskuju odveć velike žrtve i troškove. 

Bog je preko naravi podijelio čovjeku zdravlje da se njime služi i služeći 
Bogu tako postigne vječno blaženstvo. Prava je dužnost čovjeka da dobro 
upravlja ovim darom Božjim i da se za nj brine pozitivnim sredstvima. Isku¬ 
stvo nas naime uvjerava o sljedećemu: ako se čovjek ne brine za uzdržavanje 
života, zdravlja što mu je povjereno, život i zdravlje doskora počinju propa- 

80 Adolphe Tanquerey, Precis de theologie ascetique et mystique, 5. izd., Pariš, Desclee, 1924., br. 747. 

dati. Tako nas sam zdravi razum upućuje da je svaki čovjek po savjesti dužan 
da se običnim sredstvima služi za uzdržavanje života i zdravlja. 

Narav i potreba odgoja volje, tj. trapljenja, svladavanja, odricanja 

Tjelesni odgoj i tjelovježba trebaju biti i jedna vrsta pokore jer su 
posebna vrsta trapljenja. I sama riječ trapljenje danas mnogima zvuči neu¬ 
godno pa su razni odgojitelji ovu riječ opisali na sve moguće načine. Jedni 
govore o »obnovi sama sebe« te o »vladanju samim sobom« ili o »upravlja¬ 
nju duše prema Bogu«, no većina odgojitelja tvrdu riječ trapljenje opisuje 
privlačnijim izrazom »odgoj volje«. U biti je trapljenje i odgoj volje jedna 
te ista stvar. 

Kod trapljenja razlikujemo dva sastavna dijela: jedan negativni koji se 
sastoji u odricanju, a drugi pozitivni koji znači borbu protiv loših sklonosti. 
Cilj trapljenja jest da duša uzmogne živjeti životom Kristovim. 

Trapljenje je borba protiv loših sklonosti, da ih podvrgnemo volji, a ovu 
Bogu. Trapljenje je skup mnogih kreposti, prvi stupanj svih kreposti. Bez 
trapljenja ne možemo razviti ni jednu krepost. Trapljenje hoće svladati za¬ 
preke da među sklonostima uspostavi ravnovjesje te ih dovede u hijerarhij¬ 
ski sklad. Prema tome, trapljenje nije samo sebi svrhom, već je tek sredstvo: 
čovjek se mrtvi da počne živjeti višim životom, čovjek se odriče vanjskih 
dobara da bolje stekne duhovna dobra, čovjek se sebe odriče da dobije Boga, 
čovjek se bori da si izvojšti mir, čovjek umire sebi da počne živjeti Kristovim 
životom; cilj je trapljenja prema tome zajednica s Kristom. 

Trapljenje je potrebno radi spasa duše 

Ima tako važnih vrsta trapljenja (odricanja) da čovjek podlegne smrt¬ 
nom grijehu ako ih ne učini. To nam veli sam naš Spasitelj govoreći o 
grijesima protiv čistoga srca: »A ja vama kažem da svaki koji promatra 
ženu s požudom, več je učinio s njome preljubu u svome srcu« (Mt 5,28). 
Ima dakle pogleda koji tvore smrtni grijeh i tko ne trapi ovakve poglede, 
čini grijeh. Kršćanin koji se ne trapi, tj. koji si ne odgaja volju, koji se ne 
svladava i ne odriče, ne može se spasiti. Trapljenje je općenit zakon koji 
vrijedi za sve ljude. 

Odgoj volje - trapljenje je potrebno za kršćansku savršenost 

Kršćanska se savršenost sastoji u ljubavi prema Bogu koja ide do žr¬ 
tve i potpuna predanja sama sebe. Naš duhovni napredak ovisi o tome u 
kolikoj mjeri svladavamo sami sebe. Kaže Nasljeduj Krista: »Toliko ćeš 
napredovati koliko sam sebe svladaš i sobom zagospodariš.« 81 
Tri nas misli potiču na ovu dužnost trapljenja. 

81 Toma Kempenac, Nasljeduj Krista, 1. knj., pogl. 25, r. 52. 

a) To je najprije Bog. Cilj je trapljenja da se ujedinimo s Bogom. Ne 
možemo se sjediniti s Bogom ako se ne odrečemo neuredne ljubavi prema 
stvorenjima. Jer onaj koji ljubi jedno stvorenje snižava se do njega i, što¬ 
više, ispod njega jer ljubav se ne zadovoljava time da se izjednači, već ona 
uspostavlja neku vrstu ropstva. »I duša, koja je robinja jednoga predmeta 
izvan Boga, postaje nesposobna čiste veze s Bogom i pretvaranja u Boga jer 
je duboki položaj stvorenja udaljeniji od uzvišenosti Stvoritelja negoli su 
tmine od svjetlosti.« 82 A duša, koja se ne trapi, brzo se na neuredan način 
priklanja stvorenjima. 

b) Primjer Isusa Krista potiče nas na trapljenje. Po krštenju postali 
smo njegovi udovi i stoga mu moramo postati slični. No cijeli je Kristov 
život, kako veli Toma Kempenac, 83 »bio križ i mučeništvo«. Stoga i naš 
život ne može biti život uživanja i časti, već umrtvljeni život. »Tko hoće 
ići za mnom, neka se odrekne samoga sebe, neka uzme križ svoj svaki dan 
i neka ide za mnom« (Lk 9,23). »Sramota je,« veli sveti Bernard, »da pod 
glavom, koja je okrunjena trnovom krunom, mi budemo razmaženi udovi 
koji se boje najmanjega trpljenja.« 84 Ako želimo apostolski djelovati, tre¬ 
bamo trapiti naše tijelo. Križem je Isus spasio svijet; križem ćemo mi biti 
njegovi suradnici pri spašavanju naše braće i gorljivost će naša biti to jača 
što više budemo sudjelovali u trpljenjima Spasitelja. To je bio razlog koji je 
potaknuo sv. Pavla da je u svom tijelu nadopunjao »što nedostaje mukama 
Kristovim za Tijelo njegovo, za Crkvu« (Kol 1,24). Ako se dakle traplje- 
njem mogu steći tolike milosti i spasiti tako mnogobrojne duše, očito je 
kako je ono potrebno za svakoga kršćanina. 

c) Naposljetku nas naše posvećenje potiče na trapljenje. Dužni smo 
ustrajati u dobru; trapljenje je jamačno jedno od najboljih sredstava da se 
očuvamo od grijeha. Mi podliježemo napasti poglavito radi ljubavi prema 
užitku i radi straha pred trpljenjem. Trapljenje se bori protiv ove dvoglave 
sklonosti: ako se odričemo nekih užitaka, oboružavamo se protiv nedo¬ 
puštenih i tako lakše svladavamo sjetilnost i samoljublje. Ako popustimo 
užicima, ako si ne uskratimo dopuštene užitke, kako ćemo u časovima 
napasti odoljeti nedopuštenim užicima? 

Ne radi se samo o tome da izbjegnemo grijehu; treba također napredo¬ 
vati u savršenosti. Najveća je zapreka ljubav prema užicima. Sv. Pavao piše 
prvim kršćanima da se moraju stidjeti pred atletama koji se odriču mnogih 
dopuštenih užitaka i podvrgavaju teškim tjelesnim vježbama samo da dobiju 


82 Misao sv. Ivana od Križa kako je donosi Tanquerey u svojoj knjizi Precis de Theologie Ascetique et 
Mystique, br. 759. 

83 Toma Kempenac, Nasljeduj Krista, 2. knj., pogl. 12, r. 34. 

84 Sv. Bernard, Sermo V in fešto Omnium Sanctorum, br. 9. - Pudeat sub spinato capite membrum 
fieri delicatum. 

vremenitu nagradu; koliko je veća dužnost kršćana da se odriču dopuštenih 
užitaka da dobiju neraspadljiv vijenac na nebu (usp. 1 Kor 9,25). 

Ne možemo steći ni jednu krepost bez trapljenja. Jer kako ćemo ima¬ 
ti čisto srce ako ne trapimo razbludnost? Kako ćemo biti umjereni ako 
ne trapimo proždrljivost? Ne možemo na zemlji vršiti ni jednu krepost 
bez trapljenja. Jer »kao što je neumrtvljenost izvor svih opačina i uzrok 
svim našim nevoljama, trapljenje je temelj krepostima i izvor svih naših 
dobara«. 85 Usput dodajmo da trapljenje kršćanima već na zemlji prouzro¬ 
kuje tolike radosti te svi iz iskustva znamo da su upravo kršćani najzado¬ 
voljniji i najveseliji ljudi. Sveti su uzor svake radosti i više uživaju negoli 
svjetski ljudi koji se bacaju u sve moguće nedopuštene užitke. Kršćanin 
koji se trapi može uskliknuti sa sv. Pavlom: »Obilujem radošću uza svu 
nevolju našu« (2 Kor 7,4). 

Vanjsko i nutarnje trapljenje (odricanje, svladavanjej 

Trapiti valja cijeloga čovjeka, dušu i tijelo, jer čitav čovjek, ako nije 
dobro discipliniran, povod je grijehu. Istina je, jedino volja može zgriješiti, 
ali njezini su suradnici tijelo s vanjskim sjetilima i naša duša sa svim svojim 
svojstvima. Treba dakle trapiti cijeloga čovjeka. 

Trapljenje navješćuje rat užicima. Užici po sebi nisu nikakvo zlo, što¬ 
više oni su veliko dobro ako dovode do cilja radi kojih nam je ih Bog dao. 
Ali užitak samo zbog užitka, bez obzira na cilj, zlo je. Ako npr. uživamo 
da uzmognemo bolje vršiti naše dužnosti, činimo dobro jer je to u skladu 
s Božjim poretkom. 

Trapljenje se sastoji u odricanju od loših i opasnih užitaka tako da ne 
dođemo u napast da zgriješimo; ono se nadalje sastoji u odricanju nekih 
dopuštenih užitaka da tako volji zajamčimo bolju prevlast nad sjetilnošću. 
U tu svrhu nije dostatno samo odricanje, već je potrebno da si nametne- 
mo neka pozitivna trapljenja; iskustvo nam potvrđuje da je veoma dobro 
sredstvo, ako želimo sebi oslabiti težnju za užicima, da sami sebi nametne- 
mo koji trud, koju muku. Tu ulogu trapljenja može vršiti npr. tjelovježba. 
Naravno, sve to valja obavljati veoma razborito i ne smije ometati naše 
vjerske i staleške dužnosti niti štetiti zdravlju. 

Razlikujemo dvije vrste trapljenja: unutarnje trapljenje više vrijedi 
negoli vanjsko jer ono mnogo izravnije djeluje na korijen svih zala. Ali ipak 
ne smijemo zanemariti vanjsko trapljenje. Sveci, oni najstariji kao i suvre¬ 
meni, veoma su trapili svoje tijelo i svoje vanjske osjete jer su bili uvjereni 
da valja mrtviti cijeloga čovjeka ako hoće da se sjedini s Bogom. 


85 Adolphe Tanquerey, Precis de theologie ascetique et mystique, 5. izd., Pariš, Desclee, 1924., br. 764. 

Trapljenje tijela i vanjskih sjetila 

Spasitelj je preporučio svojim učenicima da poste, obavljaju nemrs, 
da trape pogled i opip. Sv. Pavao veli o sebi: »Nego krotim svoje tijelo i 
zarobljavam da sam ne budem isključen pošto sam drugima propovijedao« 
(1 Kor 9,27). 

Dobro disciplinirano tijelo veoma je dobar sluga duše. Njegove sile 
valja štedjeti. Ali u stanju pale naravi tijelo traži svoje osjetne užitke, a ne 
brine se jesu li oni dopušteni ili zabranjeni. Tijelo je to opasniji neprijatelj 
jer nas posvuda prati: k stolu, u krevet, na putovanje. Njegova su sjetila 
kao vrata kroz koja ulazi otrov nedopuštenih užitaka. Treba stoga nadzirati 
to tijelo i ukrotiti ga. 

Čednost tijela: tijelo valja ispravno držati, ne mijenjati odveć često 
položaj, ne prebacivati nogu preko noge, ne naslanjati se odveć lijeno. To 
su sve veoma zgodna sredstva trapljenja koja ne škode zdravlju. Ima i dru¬ 
gih pozitivnih sredstava trapljenja tijela i vanjskih osjeta kao npr. tjelo¬ 
vježba. Ovo trapljenje daje nam vlast nad tijelom i ulijeva u dušu veliku 
radost. Na nju se dadu djelomično primijeniti riječi glasovitoga Fabera: 
»Povratimo se tjelesnom trapljenju, mučimo naše tijelo... i bit ćemo sretni 
kao nikada. Ako je iz duše svetaca izvirala radost, ako iz pojave redovnika 
i redovnica izvire vedra radost koju si svijet ne može protumačiti, razlog je 
tomu što su kaznili svoje tijelo poput sv. Pavla i što su ga držali u ozbiljnoj 
strogosti.« 86 Dodajmo tome da valja krotiti vid, sluh i riječi. 

Trapljenja unutarnjih sjetila te strasti 

Znači da valja nadalje krotiti maštu i pamćenje. Pozitivno je sredstvo 
da čitamo lijepe stvari i da ružne slike i uspomene zamijenimo lijepim. 
Isto tako treba obuzdavati strasti da u duši ne dođe ni do jednoga poriva 
kojega ne bi odobravao razum. Tako se valja čuvati naglosti i priuštiti si 
treba odmor. I to znači trapljenje. I sam je Spasitelj rekao apostolima: 
»Hajdete i vi u osamu na samotno mjesto, i otpočinite malo« (Mk 6,31). 

Liturgijski odgoj treba biti sastavni dio i vrhunac tjelesnoga odgoja 

Ples spada također u tjelesni odgoj. Njegova je zadaća da pomoću 
odmjerenih kretnja što bolje izražava lijepe misli i osjećaje. Savršeno ple¬ 
sati može tek onaj čovjek kod kojega se tijelo potpunoma pokorava duši i 
čija je duša prožeta milošću. Ovi su uvjeti bili u potpunoj mjeri kod naših 
praroditelja. Oni su svojim tijelom umjeli na najsavršeniji način izražavati 
svoj duševni život: oni su plesali. No ne smijemo zamisliti ovaj ples po¬ 
put naših modernih plesova. Njihova je duša živjela jedino od spoznaje i 


86 Adolphe Tanquerey, Precis de theologie ascetique et mystique, 5. izd., Pariš, Desclee, 1924., br. 501. 

ljubavi Božje. Ritmičke kretnje prvih ljudi bile su tek odraz ovoga njihova 
vjerskoga života. 

Suvremena plesna nastojanja kao da teže za ovim rajskim plesom. 
Tako npr. veli glasovita plesačica Isadora Duncan: »Plesačica budućnosti 
morat će biti žena kod koje su tijelo i duša harmonično razvijeni tako da 
gibanje tijela postane naravnim govorom duše.« 87 Naravno, takva žena bila 
je tek prva stvorena žena i idol plesnoj umjetnosti svih vjekova moraju biti 
kretnje prvih ljudi dok su još bili u stanju pra-pravednosti. 

Kretnje koje se na najsavršeniji način približavaju kretnjama prvih 
ljudi jesu kretnje u katoličkoj liturgiji. One svojim mirom, svojom odmje- 
renošću, svojom dostojanstvenom ljepotom najbolje odražavaju duševni 
život čovjeka u milosti posvetnoj. Stoga kod tjelesnoga odgoja ne valja 
zanemariti liturgijski ritmiku, ministriranje, lijepo klečanje na oba koljena, 
pobožno stupanje, jer se na taj način i na vanjski način pokazuje da težimo 
za integritetom, za prevlašću tijela nad duhom. 

Budući da je sudjelovanje kod sv. liturgije u širem značenju potrebno 
za kršćanski život, to kod katolika, koji posvećuju brigu tjelesnom odgoju, 
liturgijski odgoj i liturgijska ritmika trebaju biti nerazdruživi dio općega 
tjelesnog odgoja. Taj liturgijski ritmički odgoj ima unutar općega tjelesnog 
odgoja specifični cilj da vježba tijelo u izražavanju onih duševnih djelat¬ 
nosti koje imaju kao neposredni cilj hvalu i službu Božju. Po tome je li¬ 
turgijski tjelesni odgoj najplemenitiji dio katoličkoga tjelesnog odgoja i on 
se odnosi prema drugim granama katoličkoga tjelesnog odgoja kao što se 
moralne kreposti odnose prema ljubavi kojoj je Bog neposredni cilj, dok 
je moralnim krepostima cilj stvoreno vrhunaravno dobro, a ne sam Bog. 

Liturgijski odgoj mora biti sastavni dio katoličkoga tjelesnog odgoja; 
on ima specifični cilj vježbati tijelo za izražavanje onih duševnih djelatno¬ 
sti koje imaju kao neposredan cilj hvalu i službu Božju. 

3. Tjelesni odgoj u službi stjecanja integriteta 

Pravi tjelesni odgoj mora biti jedna vrsta trapljenja tijela, to znači 
odgoj volje, svladavanje, odricanje. Zadaća je trapljenja u prvom redu da 
nas očuva sadašnjih i budućih pogrešaka umanjujući u nama ljubav k uži¬ 
cima koja je izvor našim grijesima. Trapljenjem zajedno s gore navedenim 
sredstvima nastojimo postupno uspostaviti integritet. 

Stjecanje kreposti tjelovježbom 

Iskustvo je npr. pokazalo da dobro uređena tjelovježba odgaja u posluš¬ 
nosti, srčanosti, strpljivosti, ustrajnosti, čistoći srca, poniznosti i blagosti. 

87 Isadora Duncan, Der Tanz der Zukunft, Diedericha, 1903. 

Istina je, čovjek ove navedene kreposti dobiva već s milošću posvetnom i 
uvećava ih primanjem sakramenata, dobrim djelima i molitvom. No te su 
kreposti u duši kao u nekom snu; treba ih često vježbati da postanu što gi¬ 
bljivije. Lakoća u vršenju tih kreposti dobiva se tek opetovanjem istih čina. 88 
Ovo opetovanje umanjuje zapreke koje postavlja pokvarena narav i tako se 
nakon nekoga vremena istim nastojanjima postiže mnogo veći učinak. Osim 
toga, ovo opetovanje kreposnih čina čini naše sposobnosti nekako gipkijima 
i mi onda kasnije na savršeniji način činimo ta kreposna djela. 

Tjelesni odgoj olakšava vršenje kreposti 

Ako još jednom opetujemo glavne misli iznesene tijekom ovoga po¬ 
glavlja, ukazat će nam se veoma važna zadaća tjelesnoga odgoja. Logični 
slijed tih misli jest ovaj: budući da je u jednomu složenom biću niže stvo¬ 
reno radi višega, slijedi da je u čovjeku sve stvoreno radi milosti posvetne 
po kojoj čovjek postaje dionikom Božje naravi i Božjega života. Naš je 
vegetativni život radi senzitivna, senzitivni radi umnoga, a umni radi vrhu¬ 
naravnoga. Vrhunaravni život, da uzmogne savršeno djelovati u čovjeku, 
iziskuje potpunu podređenost nižih sila višima, podređenost tijela duši. 
Istočnim smo grijehom izgubili i milost posvetnu i tu podređenost (inte¬ 
gritet). Budući da smo svetim krštenjem dobili milost posvetnu, nismo 
dobili integritet, slijedi da vlastitim nastojanjem moramo nastojati postu¬ 
pno zadobiti taj integritet. Uz razna pomoćna sredstva koja nam djelo 
otkupljenje pruža u tom nastojanju jest trapljenje. Tjelesni odgoj mora biti 
jedna vrsta trapljenja koje nam olakšava vršenje mnogih kreposti koje smo 
dobili s milošću posvetnom. 89 

Sklad između duše i tijela po tjelesnom odgoju 

Čovjek koji posjeduje više kreposti bolje vlada sam sobom: u njemu 
se niže sile bolje pokoravaju višima, tijelo duši; jednom riječi, on je bliži 
onom integritetu kojega ćemo u potpunijoj mjeri posjedovati na drugom 
svijetu. On je potreban da uz pomoć milosti posvetne koja prožima dušu 
vrši svoj uzvišeni zadatak savršena spoznavanja i ljubljenja Boga. Slijedi da 
tjelesni odgoj treba uz druga sredstva pomagati uspostavljanju integriteta. 
»Dužnost je svih i svakoga pojedinca«, veli biskup u Luganu, »da se u ovoj 
borbi velikodušno bori da tijelo ne bi nadvladalo dušu. Drugim riječima: 
sklad između duše i tijela koji je prije istočnoga grijeha bio velik dar Stvo¬ 
ritelja, taj se sklad nakon grijeha mora izvojštiti i ustaliti i to svladavanjem 
strasti, uskraćivanjem nedozvoljenih užitaka, trapljenjem kako ga propisu¬ 
je Evanđelje Isusa Krista, milošću koja izvire iz molitve i sakramenata naše 


88 Adolphe Tanquerey, Precis de theologie ascetique et mystique, 5. izd., Pariš, Desclee, 1924., br. 1002. 

89 Isto. 

vjere.« 90 Zadaća je pravoga tjelesnog odgoja da sa svoje strane pridonese 
ostvarivanju ovih biskupskih smjernica. 

Prema čovjekovu savršenstvu uz pomoć tjelesnoga odgoja 

Pred očima svih ljudi lebdi prelijepa vizija: vidimo pred sobom savrše¬ 
na čovjeka kakav je izašao iz ruku Božjih. Stvoritelj je njihovo tijelo uresio 
s tolikom ljubavlju da je ovo svojom ljepotom nadvisivalo sve umjetnine 
ovoga svijeta. Prvi ljudi u potpunu miru kroče rajskim vrtovima. Potpun 
sklad vlada između njihova tijela i između njihove duše, između njihove 
osobe i cijele prirode. Borbom i milošću Božjom moramo nastojati da opet 
uspostavimo ovo rajsko stanje. Ono je cilj svega katoličkog stvaranja i svih 
katoličkih nastojanja. Stoga vidimo u svim ljudima neograničenu težnju za 
potpunim čovjekom. 

Tjelesni odgoj i tjelovježba kao dio toga tjelesnog odgoja teže za tim 
da se ostvari taj potpuni čovjek, da se nastoji uspostaviti onaj integritet što 
su ga imali prvi ljudi i koji je bio sastavni dio one prapravednosti ( iustitiae 
originalis ) koja je prve ljude učinila slične anđelima. 

Faksimil rukopisa Ivana Merza iz knjige o ljudskom 
tijelu i tjelesnom odgoju. (Vidi tekst na str. 285j 


90 Biskup Lugana, Pastoralno pismo za Korizmu, 1926. 

IV O STRASTIMA 
I KAKO NJIMA GOSPODARITI 


1. Kako se odnositi prema strastima 

Definicija i opis strasti 

Sto je strast? Strasti po sebi nisu ništa loše. One su žive sile koje se 
dadu upotrijebiti na dobro kao i na zlo. One su nasilne kretnje senzitivno- 
ga apetita prema osjetnom dobru i djeluju više ili manje na cijeli organi¬ 
zam, tj. i na tijelo. Kada se prestrašim, problijedim, kada se rasrdim, krv 
mi udari u lice i dr. Mi trebamo dobro razlikovati strasti od osjećaja. Osje¬ 
ćaji su kretnje volje dok su strasti porivi senzitivnoga apetita. Dužnost je 
čovjeka da strasti podredi plemenitim osjećajima kojima pomaže milost. 
Sve se strasti dadu svesti na ljubav. Razlikujemo ih jedanaest. To su ljubav, 
mržnja, težnja, odvratnost, radost, žalost. Ovih šest strasti nazivamo stra¬ 
sti uživanja i dolaze od požudnoga apetita ( appetitus concupiscibilisj. Slje¬ 
dećih pet strasti nazivamo borbenim. One dolaze od apetita strastvenosti 
[appetitus irascibilis). To su srčanost, nada, strah, očaj i srdžba. 

Učinak neurednih strasti. Strasti dolaze od naravi koju je stvorio sam 
Bog. Isus je imao strasti. On nije ljubio samo voljom, već i srcem. I njega 
je spopadao gnjev, strašio se, bio je žalostan. Sve su te strasti kod njega 
bile podređene volji koja se pokoravala Bogu. Strasti su naprotiv neuredne 
kada idu prema zabranjenomu osjetnom dobru ili prema dopuštenom do¬ 
bru, ali s odveć naglosti, a to dobro ne privodi Bogu. 

Strasti zasljepljuju dušu. Kada užitak prevlada, tada razum ne može 
više ispravno prosuđivati i čovjek ne može više pravo raditi prema duž¬ 
nosti. Strasti pokrivaju dušu kao nekim oblakom tako da ona ne vidi više 
pravo volju Božju. 

Strasti izmore dušu i čine da ona trpi. Strasti su kao nestrpljiva dje¬ 
ca koja traže uvijek nove užitke. Nakon jednoga užitka nastane želja za 
drugim i tako nema nikada pravoga mirovanja. Budući da nijedan užitak 
ne može pravo zadovoljiti dušu, u njoj nastaje neka izmorenost. U duši 
nastaje borba između strasti i savjesti; uvijek nastaju nove strasti i one ne 
miruju dok se nisu zadovoljile. Uvijek traže više i potiču volju da popusti 
njihovim uvijek novim željama. To je veliko mučeništvo. 

Strasti slabe volju. Volja mora uzalud gubiti svoje sile. U čemu ona po¬ 
pusti strastima u tome ona i oslabi, doživi poraz, a strasti postaju sve jačima. 
One se oviju oko duše kao biljka nametnica oko stabla. Kada ova nametnica 
postane jaka, stablo izgubi otpornost za život. Tako je i s dušom koja popusti 
strastima: ona zapadne u mlohavost i spremna je na svaki poraz. 

Strasti kaljaju dušu. Kada duša popušta strastima, ona se ujedinjuje 
sa stvorenjima i snizuje se na njihovo stanje i postaje njima slična. Mjesto 
da duša bude vjerna slika Božja, postane slična onim stvarima s kojima se 
sjedinjuje. Ljepota duše tako potamni te ona postane nesposobna da se 
potpuno sjedini s Bogom. 

Slijedi da treba trapiti sve, pa i najmanje strasti ukoliko su one dra¬ 
govoljne i neuredne. Ako se hoćemo sjediniti s Bogom, valja pretpostaviti 
da u nama nema ništa što je u protuslovlju s voljom Božjom i da u duši ne 
postoji ni jedna spona koja bi je vezala na stvorenja ili na nas same. 

Korist svladanih i urednih strasti 

Kada su strasti dobro uređene, to jest ako su usmjerene prema dobru, 
umjerene i podređene volji, one su od najveće koristi. One su žive sile koje 
pomažu djelatnosti našega uma i naše volje. Djeluju na um: potiču odušev¬ 
ljenje za rad, želju da spoznamo istinu. Ako nas jedna stvar oduševljava, 
to naprežemo i oči i uši da je bolje spoznamo; tako naš duh lakše shvaća 
istinu, a naše je pamćenje bolje zadržava. Ako sam prožet rodoljubljem, 
to ću raditi s više žara i ustrajnosti jer hoću služiti domovini. Djeluju na 
volju: ako nešto činimo s ljubavlju, bolje to činimo. Uzmite majku. Što li 
sve ne čini da spasi svoje dijete! Kakva li junačka djela ne poduzima onaj 
koji ljubi svoju domovinu. Svetac koji ljubi Boga ne uzmiče ni pred naj¬ 
većim poteškoćama samo da spasi svoju braću. Istina je: volja je ona koja 
zapovijeda ovim plemenitim činima, ali u tom slučaju volja ima u svetoj 
strasti vrijedna pomoćnika. Tako je potrebno da kod svakoga dobrog djela 
djeluju dva nagona: umni i osjetni. Ako, dakle, srce i volja djeluju u istom 
smjeru i sjedine svoje sile, tada je učinak mnogo bolji i trajniji. 

2. Dobra uporaba strasti 


Psihološka načela 

Želimo li vladati svojim strastima, treba prije svega računati na milost 
Božju, to jest da se služimo molitvom i sakramentima. Ali valja se također 
služiti mudrom taktikom koja se upire u psihologiju. 

a) Ako na primjer mislimo na osjetno dobro i ako ga živo predočimo 
u mašti, u nama se budi osjetna čežnja, a često i osjetni čin. Mislimo li na¬ 
protiv na plemenita djela i ako ih predočimo po svojim dobrim učincima, 

u nama se pojavljuje želja da činimo istovrsna djela. Možemo ustvrditi da 
je svaka ideja jedna sila, jedan započeti čin. Ako dakle hoćemo svladati 
loše strasti, to moramo ukloniti svaku misao, svaku predodžbu koja bi pri¬ 
kazala loš užitak kao nešto privlačno. Želimo li naprotiv gajiti dobre strasti 
ili dobre osjećaje, to trebamo u sebi pobuditi onakve misli i osjećaje koji 
prikazuju lijepu stranu dužnosti i kreposti, b) Učinak jedne ideje traje tako 
dugo dok na njeno mjesto ne dođe druga, jača ideja. Ako je naša duša pod 
dojmom jedne osjetne želje, ona će u njoj ostati tako dugo dok na njeno 
mjesto ne dođe plemenita želja, c) Učinak jedne ideje postaje jači ako je 
povežemo s drugim sličnim idejama. Tako želja da spasimo svoju vlastitu 
dušu postaje jača i djelotvornija ako je sjedinimo sa željom da spasimo 
duše naše braće (npr. sv. Franjo Ksaverski). d) Napokon, ideja dobiva svo¬ 
ju najjaču snagu ako postaje u neku ruku fiksnom idejom tako da ona poti¬ 
če sve naše misli i čine. Tako na primjer, ako je netko odlučio nešto otkriti, 
to sve svoje misli i svu svoju djelatnost svodi na tu fiksnu ideju. Isto je i u 
duhovnom životu. Treba imati jednu ideju vodilju kojoj se sve podređuje. 
Npr. sve na veću slavu Božju, biti s Isusom sladak je raj itd. 

Kako ćemo se boriti protiv neurednih strasti? 

Čim osjetimo da se u našoj duši budi neuredan osjećaj, treba odmah 
u pomoć pozvati naravna i nadnaravna sredstva da taj poriv svedemo u 
kolotečinu i pokorimo. 

Primijenimo ova načela na tjelesni odgoj, a) Čim se pojavi kakva loša 
strast, volja odmah mora uz pomoć milosti ovaj poriv zaustaviti. Tako 
valja izbjegavati vanjske čine koji podjaruju strasti. Ako čovjeka spopadne 
srdžba, to treba izbjegavati neuredne kretnje, vikanje i šutjeti dok se mir 
ne povrati u dušu. Pravi tjelesni odgoj, kako se vrši kod dobro uređene 
tjelovježbe, uči svladavanju srdžbe jer disciplina zahtijeva da se podnosi 
i ono što nam nanosi kakvo zlo i da se uništava u duši težnja za osvetom. 
Isto, ako osjećamo odveć jaku sklonost prema kojoj osobi, dobro je sred¬ 
stvo kloniti je se i zaći u ono društvo koje smo zavoljeli kod tjelovježbe. 
Poznata je stvar da tjelovježba stvara prijateljski ambijent, bratsko druš¬ 
tvo. b) Pogotovo ako se radi o strasti uživanja (prvih šest, koje potječu 
od požudnoga apetita (appetitus concupiscibilisj, to valja zaboraviti cilj 
(predmet ) ove strasti. Tjelesni odgoj veoma pomaže, osobito kod omla¬ 
dine, da se zaboravi na predmet ovih strasti uživanja. Mašta i duh se na 
primjer kod tjelovježbe i drugih čina tjelesnoga odgoja usredotočuju na 
samu stvar i zaboravi se na dotični predmet. Osim toga, kod kršćanskoga 
tjelesnog odgoja spojena je i pouka koja nas upozorava na loše naravne i 
vrhunaravne posljedice koje proizlaze iz popuštanja strastima uživanja, c) 
Napokon, pozitivnim činima valja svladati strasti. Tjelesni odgoj također 

pomaže svladavati borbene strasti. Tako na primjer kod tjelovježbe često 
valja svladati preveliku naglost, strah ili srdžbu. Osjećamo li antipatiju 
prema osobi s kojom smo kod tjelovježbe, moramo se trsiti da joj učinimo 
što više usluga. 

Kako ćemo usmjeriti naše strasti prema dobru? 

Budući da strasti u sebi nisu loše, to sve možemo upraviti prema do¬ 
brom cilju. Promotrimo kako to čini pravi tjelesni odgoj, a) Ljubav i radost 
treba upraviti prema našim drugovima (suvježbačima); treba se radovati da 
imamo priliku odgajati tijelo koje će se staviti u službu apostola Kristova. 
Strast radosti valja ublažiti, b) Mržnju i odvratnost treba upraviti prema 
sportskom materijalizmu koji danas vlada svijetom i njeguje tijelo radi ti¬ 
jela bez obzira na dušu. Treba ga mrziti i izbjegavati u vlastitim redovima, 
c) Težnja u nama treba postati svetom ambicijom da naše tijelo učinimo 
potpunoma poslušno duši koja vrši volju Božju. Tjelesni odgoj uči svladavati 
neuredne težnje (npr. spolne), d) Tuga ne postaje melankolijom (sjetom), 
nego postaje blagim predanjem. Podnašanje poteškoća i njihovo svladavanje 
koje susrećemo pri tjelesnom odgoju treba u nama buditi svijest da će sve 
to uroditi vječnom slavom. Tjelesni odgoj uči svladavati nezdravu tugu. e) 
Nada da ćemo postići uspjeh, tj. naše tijelo pokoriti duši umnogostručuje 
naše energije u dobru, f) Očaj se pretvara u opravdano nepovjerenje koje 
moramo imati u vlastite sile. Stoga se i kod tjelesnoga odgoja moramo naj¬ 
više pouzdavati u Boga koji će nam pomoći dostići cilj tjelesnoga odgoja, g) 
Strah u tom slučaju nije nikakva strast koja slabi dušu, već postaje vrelom 
energija; kršćanin se kod tjelesnoga odgoja boji da ne zastrani, da tijelo ne 
smatra ciljem, a ne sredstvom. Ovaj ga opravdani strah oboružava proti zla 
i stoga će svim silama nastojati da se tjelesni odgoj vrši onako kako to traži 
katolička odgojna znanost. Isto se bori protiv neurednoga straha pred poteš¬ 
koćama. h) Gnjev nam ne oduzima prevlast što je moramo imati nad samim 
sobom, već postaje u nama neka sveta i opravdana odvratnost protiv svih 
onih načina tjelesnoga odgoja koji ugrožavaju put duše prema kršćanskom 
savršenstvu (staleške dužnosti i zdravlje), i) Srčanost postaje neustrašivošću 
s obzirom na poteškoće i opasnosti koje susrećemo kod pravoga tjelesnog 
odgoja; čim nam se pravi cilj tjelesnoga odgoja čini težim, tim nam se uka¬ 
zuje dostojniji naših nastojanja. 

Sve ove strasti, koje su u sebi dobre - iako su uz njih danas povezana 
i loša značenja - na zgodan način upravljaju prema dobru. Pogotovo uprav¬ 
ljaju prema dobru radost i srčanost. Osim toga, dobar tjelesni odgoj pobija 
sve strasti kada postanu neuredne, i to poglavito žudnju (npr. spolnu), 
žalost, strah. 

Kako učiniti strasti umjerenima? 

a) Ako su strasti usmjerene prema dobru, treba se njima umjereno 
služiti, tj. valja ih podvrći razboru i volji koje pak vodi vjera i milost. Bez 
toga bi one bile pretjerane jer su strasti po svojoj naravi odveć nagle. Stoga 
je zadaća pravoga tjelesnog odgoja da sve strasti učini umjerenima, a po¬ 
gotovo radost i srčanost. Radost omladine lako postane rastresenošću, sr¬ 
čanost preuzetnošću. Ovo naglašavanje umjerenosti upravo je danas važno 
jer je djelatnost sadašnjega vijeka i onako grozničava i pogoduje prirođenoj 
naglosti strasti. Ako i dobre, kada strasti svojom prirođenom žestinom 
hrle prema dobru, ipak umaraju duh i tijelo. Violenta non durant; ono što 
je silovito ne traje. Ustrajnost u nastojanju čini najviše dobra. Stoga pra¬ 
vi tjelesni odgoj mora nastojati da prirođenu naglost dobrih strasti učini 
umjerenom. 

Stoga ako na primjer kod tjelovježbe odgajamo naše težnje i strasti, to 
valja činiti umjereno i s mirnoćom. Paziti valja da čovjek nije neprestano 
napet. Potrebno je dobro štedjeti sama sebe da sile uzmognu izdržati do 
kraja. Stoga se valja kloniti odveč velike žurbe koja iscrpljuje sile. Naš jadni 
ljudski stroj ne može raditi uvijek punom parom jer bi se mogao rasprsnuti. 

Prije ili nakon velikoga napora ljudska razboritost zahtijeva stanovit 
mir, stanovito počivanje najplemenitijih ambicija, najplemenitije i najčišće 
gorljivosti. Ovaj nam je primjer dao naš Spasitelj; od vremena do vremena 
pozvao je svoje učenike da se odmore: »Hajdete i vi u osamu na samotno 
mjesto, i otpočinite malo« (Mk 6,31). 

Pomoču tjelesnoga odgoja učimo se kako ćemo ravnati našim strasti¬ 
ma koje na taj način ne samo da nisu na putu kršćanskom savršenstvu, 
već mu čine najveću uslugu. Uspije li nam da postanemo gospodari našim 
strastima, lakše ćemo ukrotiti naša viša svojstva, um i volju. 

Tjelesni odgoj pomaže ravnati našim strastima 

Ponovit ćemo glavne misli iznesene u ovom poglavlju. Istaknuli smo 
da je tjelesni odgoj jedna vrsta trapljenja i da nam pomaže u kršćanskom 
savršenstvu. Tjelesni odgoj može biti pokora, može biti trapljenje u užem 
značenju tako da se stavi u službu borbe protiv glavnih grijeha i protiv 
napasti. S obzirom na trapljenje u užem smislu tjelesni odgoj trapi tijelo, 
unutarnje osjete, strasti i duhovna svojstva. U ovom smo poglavlju poka¬ 
zali kako tjelesni odgoj trapi strasti. Strasti u sebi nisu loše. Ako te strasti 
usmjerimo prema dobrom cilju ili ako su već usmjerene prema dobrom 
cilju, ali im ukrotimo njihovu prirođenu nasilnost, te su strasti dobre. Ako 
su te strasti usmjerene prema lošem cilju ili ako su pak usmjerene i prema 
dobrom cilju, ali prepuštene svojoj prirođenoj nasilnosti, one su loše. 

Stoga je trostruka zadaća tjelesnoga odgoja s obzirom na strasti: a) 
Tjelesni odgoj ne treba dopustiti te strasti idu prema lošem cilju, a poseb¬ 
no je tjelesni odgoj zgodan da strast težnje (npr. spolne), žalosti ili straha 
odvrati od lošega cilja i usmjeri prema dobrom, b) U pozitivnom smislu 
tjelesni odgoj ide za tim da strasti uzdrži na dobrom putu, i to poglavito 
strast radosti i srčanosti, c) Naposljetku, zadaća je tjelesnoga odgoja po 
sebi nasilne dobre strasti, a poglavito radost i srčanost, učiniti umjerenim. 
Tako tjelesni odgoj i u ovom pogledu pomaže duši da se lakše dovine do 
kršćanske savršenosti, uklonivši od nje zapreke i davši volji moćnu pomoć 
u postizanju dobrote. 

Tjelesni odgoj treba biti vrsta trapljenja svih strasti, to jest po njemu 
se treba vježbati da sve strasti budu usmjerene prema razboritom dobru 
i da te strasti prema tome dobru umjereno teže; poglavito pravi tjelesni 
odgoj treba suzbijati strasti težnje (npr. spolne), žalosti i straha kada su 
neuredne i da u strastima radost i srčanost što bolje razvije, ali istodobno 
ublaži njihovu prirođenu nasilnost. 

3. Tjelesni odgoj treba formirati viša 
čovjekova svojstva: um i volju 

Tjelesni odgoj treba formirati um na taj način da pomaže svladavati 
radoznalost (pretjerani intelektualizam), naglost i oholost (ne htjeti usvo¬ 
jiti tuđe mišljenje). Tjelesni odgoj također odgaja i volju da je čini jakom, 
odlučnom, čvrstom, ustrajnom i poslušnom Bogu. 

To tjelesni odgoj postiže zazivajući Božju pomoć podukom uma te 
boreći se protiv nutarnjih zapreka: nepromišljenosti (zbog prilika, stra¬ 
sti, navika, hirova). Bori se nadalje protiv grozničave strasti (svladavajući 
je mirnoćom i umjerenošću) te protiv neodlučnosti (nehajnosti) i protiv 
straha pred neuspjehom. Nadalje se tjelesni odgoj bori protiv vanjskim 
zaprekama: protiv ljudskoga obzira i loših primjera. 

Formiranje (trapljenjej viših svojstava 

Tek viša svojstva čine čovjeka čovjekom. To su um i volja. I ove tre¬ 
ba disciplinirati jer i na njih djeluje istočni grijeh. Čovjek istinu spoznaje 
pomoću dva svjetla: pomoću razuma i vjere. Um valja disciplinirati jer on 
rasvjetljuje volji put kojim ona treba kročiti prema dobru. Pet je zapreka 
koje ne daju umu da spozna istinu. To su: neznanje, radoznalost, naglost, 
oholost i tvrdoglavost. 

Odgoj uma 

Tjelesni je odgoj važan kod omladine, osobito đačke, jer pomaže da 
se svladaju radoznalost i naglost u koje đaci često zapadaju. Poznat je nje¬ 
mački izraz: Der bebrillte Student - đak s naočalama. U Njemačkoj je bilo 
više generacija đaštva koje su u mladim godinama, kada je trebalo i tijelo 
odgajati, zapale u pretjeran intelektualizam. Dobar tjelesni odgoj može 
paralizirati ovu sklonost đaštva da u svomu umnom radu, u traženju istine, 
stradaju zbog radoznalosti i naglosti te se posvete više onim studijama koja 
gode radoznalosti negoli onima koje su od veće važnosti za život. Id prius 
quod est magis necessarium - ono ima prednost što je od veće potrebe (sv. 
Bernard). 

Isto tako dobro organiziran tjelesni odgoj pomaže da se mladić uči 
svladavati oholost duha koja ga priječi u spoznavanju istine. Ljudi ohola 
duha nekako se teško podvrgavaju učenju vjere, hiperkritični su, teško se 
podlažu papinim i biskupskim smjernicama, a u pitanjima gdje je slobodna 
debata hoće da vrijedi kao jedino ispravno tek njihovo mišljenje. Ako se na 
primjer kod tjelovježbe dobro pazi na spremno slušanje, ustrajan rad pod 
vodstvom voditelja i na bezuvjetnu poslušnost i u težim stvarima, i duh će 
se lakše pri istraživanju istine pokoravati pozvanim autoritetima. 

Trapljenje ili odgoj volje u užem smislu 

Volja je u čovjeku njegovo glavno svojstvo; ona je kraljica svih ostalih 
svojstava jer vlada nad ostalim svojstvima. Ako, dakle, odgojimo našu vo¬ 
lju, odgojili smo cijeloga čovjeka. Volja je tek onda odgojena ako je dovolj¬ 
no jaka da zapovijeda nižim svojstvima i dosta poslušna da sluša Boga. To 
je njezina dvostruka uloga. - Jedno i drugo je teško jer se često niža svoj¬ 
stva protive volji i tek joj se onda pokoravaju ako se čovjek posluži takvom 
odlučnošću. Volja, naime, ne posjeduje apsolutnu vlast nad sjetilnim mo¬ 
ćima, već neku vrstu moralne moći, tj. moć uvjeravanja koja ide za tim da 
te niže moći sklone na poslušnost. - Tek velikim naporima i opetovanim 
nastojanjima čovjeku uspije da svoje sjetilne moći - tijelo, maštu i pamće¬ 
nje te strasti - pokori volji. Isto je tako teško savršeno pokoriti svoju volju 
Bogu. Mi težimo za stanovitom autonomijom, a budući da nas volja Božja 
ne može posvetiti, a da od nas ne traži stanovite žrtve, to često uzmičemo 
pred naporom i tako su nam milije naše simpatije, naši hirovi negoli sveta 
volja Božja. Stoga valja trapiti volju i u tom pogledu. 

Želimo li, prema tome, dobro odgojiti našu volju, potrebno je učiniti 
je dovoljno gipkom da Boga sluša u svim stvarima i dovoljno jakom da 
zapovijeda tijelu i sjetilnosti. Da to postignemo, valja ukloniti zapreke i 
poslužiti se pozitivnim odgojnim sredstvima. 

Zapreke za odgoj volje 

Zapreke za odgoj volje mogu biti unutarnje i vanjske. 

Unutarnje zapreke: a) Nepromišljenost. Ne misli se prije djela i radi 
se kako nas na to dovede stanovita prilika, strast, navika, hir, stoga valja 
razmišljati prije nego se što učini. Dobar tjelesni odgoj bori se protiv te 
nepromišljenosti i vježba čovjeka da ne podlegne prilikama, navikama, 
strastima, hirovima, b) Grozničava žurba. Ona prouzrokuje u duši odveć 
jaku napetost koja nije dobro disciplinirana i tako uzaludno troši dušu 
i tijelo i često nas tako vodi na krivi put; stoga pravi odgoj volje nastoji 
unijeti što više mirnoću i umjerenost u dobrome. U protivnom slučaju 
naša djela sliče upaljenoj slami koja se u tren oka razbukti i ne daje vatru 
koja traje i grije. Prema tome, dobar tjelesni odgoj nastoji da se grozniča- 
vost svlada na taj način da se npr. u cijelu tjelovježbenu djelatnost unesu 
mir i umjerenost, c) Nehajnost ili neodlučnost. Tjelesni odgoj svladava svu 
lijenost, taj nedostatak moralne napetosti koji koči volju, d) Strah pred 
neuspjehom. Osobito tjelesni odgoj, ako je spojen s javnim manifestacija¬ 
ma, nastupima i natjecanjima, odgaja volju na taj način da ova lako nauči 
svladavati prirođeni strah pred neuspjesima. Izvježbana u toj školi ona se 
neće bojati neuspjeha kada bude trebalo poduzimati velike pothvate za 
širenje kraljevstva Kristova. 

Vanjske zapreke odgoju volje: a) Ljudski obzir. Ovaj nas čini robovi¬ 
ma naših bližnjih jer se bojimo njihove kritike i njihova izrugivanja; ovaj se 
svladava na taj način da se uvjeravamo da je jedini sud Božji ispravan jer je 
neprevarljiv, dok se ljudi varaju. Javne tjelovježbene manifestacije na kojima 
treba pred javnošću istupiti kao organiziran katolik pomažu da se svladava 
ljudski obzir, b) Loši primjeri također slabe volju jer nam pokazuju ono zlo 
kojem smo i onako po naravi skloni. Nalazimo li se npr. u dobrim tjelesno- 
odgojnim društvima, to po dobrim drugovima i vođama lakše svladamo one 
loše dojmove koje u našu dušu dolaze iz vanjskoga života. 

Pozitivna sredstva za odgoj volje 

Ta se sredstva sastoje u tome da harmonično kod odgoja volje djeluju 
um, volja i milost Božja. 

Um. - Kod tjelesnoga odgoja uvijek valja naglašavati da tjelesni odgoj 
nije sebi svrha, već sredstvo da se tijelo učini pokorno duši koja služi Bogu. 
Ovo će uvjerenje skloniti volju da čini samo ono što je u skladu s voljom 
Božjom. Takav tjelesni odgoj neće smetati vršenju vjerskih i staleških duž¬ 
nosti, neće škoditi zdravlju, već će pomagati dušu u njenoj težnji prema 
kršćanskoj savršenosti. Stoga vrhovno pravilo svih tjelesno-odgojnih, od¬ 
nosno tjelovježbenih čina trebaju biti riječi svetoga Pavla: »Što mi je činiti, 
Gospodine?« (Dj 22,10). 

Volja. - Ovo uvjerenje jako djeluje na volju. Ona treba djelovati od¬ 
lučno, čvrsto i ustrajno, a) Tjelesni odgoj mora činiti volju odlučnom. On 
daje priliku da se volja, nakon promišljanja, odmah odluči, pa makar se 
tome protivila prirođena sklonost oklijevanja, b) Tjelesni odgoj mora činiti 
volju čvrstom. Nije dosta ako se veli: htio bih, želim. To su tek znakovi sla¬ 
bosti. Tjelesni odgoj tjera čovjeka da kaže: hoću, hoću pod svaku cijenu da 
izvedem ovo ili ono. Ono djeluje da se smjesta poduzme izvođenje nauma, 
ne čeka se na drugu zgodu. Upravo ova čvrstoća u izvođenju malih stvari 
odgaja volju da bude isto tako čvrsta kada bude trebalo izvoditi velike 
pothvate, c) Ova čvrstoća nije nikakva nasilnost. Ona je mirna jer hoće 
da traje. Da postane trajnom, treba uvijek ponavljati nastojanja i ne dopu¬ 
stiti da bi nam neuspjeh oduzeo odvažnost. Čovjek je tek onda pobijeđen 
kada napusti borbu. Unatoč slabosti i rana čovjek je uvijek pobjednik jer 
ako se osloni na Boga, on je nepobjediv. Tjelesni odgoj dobro je sredstvo 
da se volja vježba u ustrajnosti jer kod tjelesnih vježbi treba često mno¬ 
go svladavanja, rada, muke da se postignu dobri uspjesi, d) Naposljetku, 
nema odgoja volje bez milosti Božje. Stoga nema pravoga tjelesnog odgoja 
u tjelovježbenim organizacijama koje ne vode računa o vjeri. Ovo načelo 
nam dokazuje da i tjelesno-odgojne organizacije moraju biti konfesional¬ 
ne, katoličke i da se treba služiti i vrhunaravnim sredstvima ako želimo 
postići prave tjelesno-odgojne uspjehe. Kod čeških se Orlova npr. prije 
tjelovježbe moli ili pjeva koja pobožna pjesma. Isus nije samo u tjelesno- 
odgojnoj djelatnosti naš uzor, već je i naš pomoćnik. Možemo biti uvjereni 
da i u tjelesno-odgojnom radu možemo sve postići ako ga stavimo u službu 
velikoga djela spasenja. I na ovaj se rad mogu primijeniti riječi Apostola: 
»Sve mogu u onomu koji me jača« (Fil 4,13). 

Ako smo dakle trapljenjem - u čemu nam je dobar tjelesni odgoj 
učinio veoma velike usluge - pokorili naša sjetila i naša niža svojstva pod 
vlast volje, a nju Bogu, lakše ćemo poći korak dalje: svladati i iskorijeniti 
sedam glavnih grijeha. 

4. Tjelesni odgoj pomaže suzbijati sedam glavnih grijeha 

Uvijek smo isticali da je tjelesni odgoj tek sredstvo duševnoga od¬ 
goja. Tjelesni odgoj koji bi išao samo za tim da odgoji zdrava ili spretna i 
lijepa tijela, a ne bi poglavito težio da odgoji duši prikladno oružje da ona 
uzmogne vršiti volju Božju, ne bi značio ništa. Istaknuti valja da na putu 
kršćanskoga savršenstva valja razlikovati tri puta: put čišćenja, put rasvjet- 
ljenja i put sjedinjenja. Tjelesni odgoj treba izvršiti poseban zadatak kod 
prvoga puta jer on pokazuje kako valja pročistiti dušu da se dođe do sje¬ 
dinjenja s Bogom. Pokazali smo, prema tome, kako tjelesni odgoj pomaže 

pokoru i razne vrste trapljenja tijela, unutarnjih sjetila, strasti te duhovnih 
svojstava. Daljnja sredstva kojima se služi kršćanska askeza na svom putu 
čišćenja jest suzbijanje glavnih grijeha te borba protiv napasti. Promotrimo 
koje usluge tjelesni odgoj može učiniti ovoj borbi protiv glavnih grijeha. 

Sto su glavni grijesi? Ako želimo našu dušu dobro pročistiti, nije do¬ 
voljno da pokorom okajemo prošle grijehe i da trapljenjem u nama us¬ 
postavimo sklad između svih naših svojstava; potrebno je da navijestimo 
borbu samom izvoru svega zla u nama, a to je trostruka pohota. Ova tro¬ 
struka pohota jest korijen iz kojega rastu glavni grijesi. Glavni grijesi nisu 
zapravo nikakvi grijesi, već su to tek loše sklonosti. Mi ih nazivljemo ime¬ 
nom grijeh jer nas dovode do grijeha. Velimo da su to glavni grijesi jer su 
oni izvor iz kojega proizlazi mnogo drugih grijeha. Evo u kojem su odnosu 
ove sklonosti prema trostrukoj požudi: 

Oholost duha: oholost, zavist, srditost. - Požuda tijela: proždrljivost, 
bludnost, lijenost. - Požuda očiju: škrtost. 

a) Oholost 

Dobar tjelesni odgoj suzbija oholost, i to poglavito preuzetnost i taštinu 

Oholost je neuredna ljubav prema samom sebi koja čini da se čovjek 
cijeni kao da je on svoj prvi začetnik ili svoja konačna svrha. Tako odmet¬ 
nik neće da prizna Boga kao svoga začetnika. Isto tako, čovjek koji se diči 
svojim svojstvima kao da su njegovo vlasništvo, oholica je. To je prva vrsta 
oholosti kod čovjeka: ona sebe smatra početnikom svih dobara. Kod druge 
vrste oholosti čovjek hoće da njemu ide hvala, a ne Bogu koji je početnik 
njegovih dobara. 

Iz oholosti izviru tri mane: preuzetnost, slavohleplje i taština. Tjele¬ 
snom odgoju uspijeva suzbijati preuzetnost koja je neuredna želja, a koja 
nastoji poduzeti stvari koje su iznad vlastitih sila. Pogotovo kod tjelesnih 
vježba, ako se poduzimaju stvari koje nadmašuju sile, vježbač lako može 
nastradati i platiti životom; stoga ga tjelesne vježbe odgajaju u duhu koji 
je protivan preuzetnosti. 

Također dobar tjelesni odgoj može suzbijati taštinu koja je neured¬ 
na ljubav tuđe hvale. Taština se razlikuje od oholosti jer oholost uživa u 
vlastitoj vrijednosti, a taština izvire iz oholosti; ako čovjek sam sebe pre¬ 
tjerano cijeni, to on hoće da ga i drugi cijene. Dobar tjelesni odgoj može 
suzbijati taštinu na primjer kod skupnih tjelovježbenih manifestacija kada 
se pojedini vježbač kao neznatna jedinica posvema gubi u mnoštvu drugih 
i prema tome nije ni zapažen ni posebno pohvaljen od gledatelja. S tim 
u svezi tjelesni odgoj suzbija pogreške koje izviru iz ispraznosti, a to su: 
hvalisavost, isticanje i licemjerstvo. 

Naravno je da se oholost može kod tjelesnoga odgoja samo onda suz¬ 
bijati ako se ona vrši u duhu kršćanske askeze. Stoga tri ideje moraju sva¬ 
koga voditi u suzbijanju oholosti kod tjelovježbe: nisam ništa, ne mogu 
ništa, ne vrijedim ništa. Prema tome, sve svoje tjelesne vrline treba pri¬ 
pisati Bogu koji je stvorio naše tijelo, koji ga uzdržava na životu i koji mu 
omogućuje da se razvija. Ne mogu ništa postići u tjelesnom odgoju bez 
pomoći Božje jer Bog uzdržava sav naravni život. 

b) Zavist 

Dobar tjelesni odgoj suzbija strast i glavni grijeh zavisti te ljubomoru, 
i to poglavito upozoravajući na naše bratstvo po otajstvenom tijelu Spasi¬ 
telj evu i potičući na takmičenje u kršćanskom duhu. 

Zavist je istodobno strast i glavni grijeh. Kao strast zavist je jedna 
vrsta duboke žalosti koju osjećamo u osjećajnosti promatrajući kod drugih 
neka dobra. Ovi su utisci popraćeni stiskanjem srca koje umanjuje svo¬ 
ju djelatnost i prouzrokuje osjećaj tjeskobe. Zavist kao glavni grijeh jest 
sklonost prema žalosti radi dobra bližnjega kao da to dobro ugrožava našu 
veću vrijednost. Cesto je zavist popraćena željom da naš bližnji izgubi ono 
dobro koje nam smeta. Zavist proizlazi iz oholosti koja ne može podnositi 
ljude koji su nam ravnopravni ili viši od nas. Kada je čovjek uvjeren u svoju 
veću vrijednost, tada se on žalosti kada vidi da su drugi isto tako dobri, da 
su darovitiji od nas ili da imaju bolje uspjehe negoli mi. Razlikovati valja 
zavist od ljubomore. Čovjek je zavidan dobru drugoga, ali je ljubomoran 
na svoje vlastito dobro. Zavidan sam ako vidim da moj drug zna bolje vjež¬ 
bati od mene, ali sam ljubomoran ako se bojim da će mi time odnijeti prvu 
nagradu. Po sebi je zavist smrtni grijeh jer je u izravnoj opreci s kreposti 
ljubavi koja traži da se radujemo dobru našega bližnjeg. 

Dobar tjelesni odgoj na dvostruk način suzbija strast i glavni grijeh 
ljubavi te ljubomoru. Prvi je način da smo kod tjelesnoga odgoja, npr. kod 
tjelovježbe, uvijek svjesni da smo svi učlanjeni u otajstveno tijelo Kristovo. 
Ova nas dogma potiče na misao da smo svi braća, svi smo udovi otajstve- 
noga tijela kojem je Isus glava tako da odlike i uspjesi jednoga uda služe 
na diku i ostalim udovima; namjesto da se žalostimo zbog veće vrijednosti 
naše braće, moramo joj se radovati jer ta veća vrijednost služi na opće 
dobro i prema tome koristi našemu vlastitom dobru. To je i smisao riječi 
svetoga Pavla: »Radujte se s radosnima, plačite sa zaplakanima! Budite 
istomišljenici među sobom!« (Rim 12,15-16). 

Drugi način suzbijanja zavisti jest gajenje zdravih natjecanja. Velika je 
razlika između zavisti i natjecanja. Natjecanje je plemeniti osjećaj koji nas 

potiče da oponašamo, da dostignemo i, ako je moguće, da prestignemo 
odlike drugih, ali jedino služeći se zakonitim sredstvima. Da utakmica 
bude dobra i da se uzmogne razlikovati od zavisti, ona mora posjedovati 
tri svojstva: a) Njen cilj mora biti plemenit, b) Njena nakana mora biti 
otmjena. Prema tome, ne smije se ići za tim da drugi budu pobijeđeni, da 
budu poniženi, nadvladani, već da na taj način Bog bude više proslavljen i 
da se time uzmogne bolje služiti Crkvi, c) Valja biti lojalan u biranju sred¬ 
stava natjecanja. Tako se čovjek ne smije služiti intrigom, podmuklošću 
ili drugim nedopuštenim sredstvima, već se kod natjecanja valja služiti 
naporom, radom i dobrom uporabom Božjih darova. Ako budemo kod 
tjelesnoga odgoja pazili na ove smjernice, tako će tjelovježbeno natjecanje 
moći biti dobar lijek zavisti jer se neće nimalo ogrješivati o ljubav prema 
bližnjemu i bit će istodobno dobar poticaj napretka. Ako u svojoj braći gle¬ 
damo uzore, koji su bolji od nas i ako ih želimo oponašati ili štoviše prete¬ 
ći, znači da priznajemo našu nesavršenost i da je hoćemo usavršiti tako da 
se okoristimo primjerom onih koji nas okružuju. Ako dakle pri tjelesnom 
odgoju - u vježbaonici - osjetimo porive zavisti, pretvorimo ih u kršćansku 
utakmicu i tako će zavist za nas postati povodom kreposnih čina. 

c) Srditost 

Dobar tjelesni odgoj pomaže suzbijati strast i glavni grijeh srditosti, 
i to već u početku, kada još ima značaj nestrpljivosti i rasrđenosti. To 
čini raznim higijenskim sredstvima koja predusreću srditosti, što odgaja na 
promišljanje prije svakoga djela i što uz druga duhovna sredstva podsjeća 
na vezu s bližnjim po otajstvenom tijelu Spasiteljevu. 

Detaljniji opis srditosti i njezine opravdanosti u nekim slučajevima 

Srditost je promašeni instinktivni osjećaj koji nas potiče na obranu 
kada smo napadnuti, odbijajući silu silom. Treba razlikovati srditost-strast 
i srditost-osjećaj. 

Ako srditost promotrimo kao strast, to je ona silna potreba reakcije 
koja je nastala zbog kakva trpljenja ili zbog fizičke ili moralne neugodnosti. 
Ova neugodnost urodi silnim uzbuđenjem koje napinje sve sile s namje¬ 
rom da se svlada poteškoća. U tom slučaju čovjek hoće da izlije srditost 
na ljude, životinje i stvari. Razlikujemo dvije glavne vrsti srditosti: crvenu 
srditost ili ekspanzivnu, kojoj podliježu jaki, te bijelu ili blijedu srditost, 
kod slabih. Kod prve srce velikom žestinom kuca i goni krv prema vani: 
disanje postaje brže, lice se zacrveni, vrat nabrekne, a žile se pokažu na 
koži. Kose se naježe, oči zablistaju i kao da će iskočiti, nozdrve se rašire, 
glas postane hrapav, ispresječen i snažan. Snaga mišičja se uveća: cijelo 
je tijelo napeto i spremno na borbu i neodoljive kretnje udaraju, lome ili 

silom uklanjaju zapreku. Kod bijele srditosti srce se steže, disanje postane 
teško, lice posve problijedi, studeni znoj oblije čelo, čeljusti se stisnu i 
zašuti se neopisivom šutnjom, ali nemir koji se u nutrini zadržao napokon 
brutalno izleti i istrese se naglim udarcima. 

Srditost kao osjećaj jest želja da se odbije ili kazni nasilnik. Postoji 
opravdana srditost, sveta odvratnost koja je snažna ili razborita želja da se 
krivce pravedno kazni. Tako je Isusa obuzeo opravdan gnjev kada je vidio 
kako trgovci obeščašćuju kuću njegova Oca (usp. Iv 2,13-17). 

Da srditost uzmogne biti opravdana, treba imati tri svojstva, a) Njezini 
cilj (objekt) treba biti opravdan koji ide za tim da kazni samo onoga koji je 
kriv i u mjeri u kojoj on to zaslužuje; b) Srditost mora biti umjerena u izvr¬ 
šavanju, ne ići dalje negoli to traži nanesena uvreda i postupajući po onome 
redu kako to traži pravednost; c) Treba biti puna ljubavi u nakani, ne popu¬ 
štajući osjećajima mržnje, već idući za tim da se uspostavi pravi poredak, a 
krivac popravi. Manjka li samo jedan od ova tri uvjeta, gnjev je loš. 

Srditost, koja je glavni grijeh, jest snažna i neumjerena želja da se 
kazni bližnji, ne obazirući se na tri spomenuta uvjeta. Cesto je srdžba 
popraćena mržnjom koja ne ide samo za tim da odbije napadaj, već i da 
se osveti. Srditost ima pet stupnjeva: a) na početku je tek poriv nestrplji¬ 
vosti, pokazuje se neko neraspoloženje kod prve protivnosti, kod prvoga 
neuspjeha; b) zatim dolazi do raspaljenosti kada se čovjek prekomjerno 
uzruja i tada svoje nezadovoljstvo iskazuje neurednim kretnjama; c) često 
srditost poprima oblik nasilnosti i ona se ne ispoljava tek riječima već i 
udarcima; d) može se također pretvoriti u bijes koji je u neku ruku prola¬ 
zno ludilo; čovjek kolerik ne vlada više samim sobom, već bunca nesuvisle 
riječi i čini tako nezgrapne kretnje te gledalac misli da ima posla s pravim 
luđakom; e) srditost se napokon izrodi u nepomirljivu mržnju koja teži 
samo za osvetom i želi samu smrt protivnika. 

Srditost je izvor mnogih pogrešaka jer po njoj gubimo vlast nad sa¬ 
mim sobom, a poglavito razara mirni obiteljski život i uzrokom je uža¬ 
snih neprijateljstava. S gledišta kršćanske savršenosti veli nam sv. Grgur: 
srditost je velika zapreka duhovnom napretku. 91 Ako je ne svladavamo, 
gubimo: a) mudrost ili odmjerenost, b) uglađenost koja našim društvenim 
odnosima daje čar, c) brigu za pravdu jer strast priječi da se priznaju prava 
drugoga, d) unutarnju sabranost koja je tako potrebna intimnoj vezi s Bo¬ 
gom, miru duše, učtivosti prema inspiracijama milosti. 


91 Sv. Grgur, Moral, I. c.. Patrologia Latina, LXXV; str. 724. 

Sredstva za svladavanje srditosti 

Ima raznih sredstava kojima se svladava strast srditosti. Poznajemo 
razna higijenska sredstva koja pomažu da predusretnemo srditosti ili da 
je ublažimo; tako mogu pomoći blaga hrana ; mlake kupelji, tuševi vode, 
odricanje jakih, poglavito alkoholnih pića. Budući da je tako tijesna veza 
između duše i tijela, potrebno je u tom slučaju djelovati na samo tijelo. 

Još su bolja moralna sredstva. Da se predusretne srditosti, valja se 
naučiti da se promisli prije svakoga čina i da se time ne dopusti te čovjek 
podlegne prvim porivima strasti. To može činiti tjelovježba koja zahtijeva 
od svakoga vježbača da dobro promisli prije svakoga čina i tako duh vježba 
da to čini u svim životnim prilikama. 

Ako srdžba u nama pobuđuje osjećaje mržnje, ljutnje i osvete, to se 
ovi osjećaji mogu radikalno izliječiti pomoću ljubavi prema bližnjem koja 
počiva na ljubavi prema Bogu. U tom se slučaju moramo sjetiti da smo svi 
djeca istoga Oca na nebu, pritjelovljeni istom Kristu. Tjelesni odgoj koji 
stvara posebno drugarstvo, posebni moralni i religiozni ambijent među 
članstvom time suzbija srditost već u klici; suzbija je već onda kada se ova 
javlja u obliku nestrpljivosti ili rasrđenosti. 

d) Neumjerenost u jelu i pilu 

Proždrljivost je tek zloporaba dozvoljenoga užitka što ga je Bog po¬ 
vezao uz jelo i piće koje je potrebno da se sačuva život pojedinca. Prož¬ 
drljivost je neuredna ljubav prema užicima hrane i pića. Neurednost se 
sastoji u tome što se užitak smatra ciljem, kao što to čine oni kojima je 
»bog trbuh« (usp. Fil 3,19), ili ako se užitak traži u prekomjernosti ne 
obazirući se na pravila što ih daje umjerenost, često i na štetu zdravlju. Sva 
je zloća proždrljivosti u tome što ona dušu podređuje tijelu, materijalizira 
čovjeka, slabi intelektualni i moralni život i vodi ga na jedva zamjetljiv 
način do razbludnosti. S obzirom na kršćansku savršenost, proždrljivost 
je velika zapreka jer podržava neumrtvljenost koja slabi volju i podjaruje 
ljubav prema sjetilnim užicima koji dušu dovode u veliku opasnost. Osim 
toga, ona je izvorom mnogih drugih grješaka, rastresenosti, brbljanja, ne- 
čednosti itd. 

Kada se borimo protiv proždrljivosti, moramo uvijek imati pred oči¬ 
ma da užitak nije sam sebi svrha, već sredstvo i da ga stoga treba podrediti 
zdravom razumu kojega rasvjetljuje vjera. Vjera nam veli da užitke jela 
valja posvetiti čistom nakanom, umjerenošću i trapnjom. 

a) Cista nakana. Piranu valja uzimati s čistom i vrhunaravnom naka¬ 
nom, a ne kao životinja koja traži tek užitak. Pirana se uzima da se uzmo- 

gne bolje raditi na slavu Božju; u punoj zahvalnosti za dobrotu Božju koja 
nam daje svagdanji kruh; u punoj poniznosti govoreći si da ne zaslužujemo 
kruh što ga jedemo; u punini duha ljubavi stavljajući snagu što ćemo je 
zadobiti po hrani u službu Boga i duša. Time radimo prema preporuci što 
ju je dao sveti Pavao prvim kršćanima: »Ili jeli, ili pili, ili drugo što činili, 
sve na slavu Božju činite« (1 Kor 10,31). 

b) Ova čista nakana djelovat će da ćemo sačuvati umjerenost i pra¬ 
vu mjeru: ako želimo jesti da steknemo dovoljno sila za izvršavanje naših 
staleških dužnosti, izbjegavat ćemo prekomjernost koja bi mogla škoditi 
zdravlju. Ljudi koji se znanstveno bave pitanjem tjelesnoga zdravlja ( higi- 
jenisti) vele nam »da je umjerenost bitni uvjet tjelesne i moralne snage. 
Budući da se hranimo da uzmognemo živjeti, treba jesti zdravo da uzmo- 
gnemo zdravo živjeti. Stoga ne valja previše jesti ni previše piti. Od stola 
se valja pridići s osjećajem lakoće i krepčine te izbjegavati količinu koja bi 
čovjeka učinila teško pokretnim«. 92 

c) Umjerenosti kršćanin dodaje nekoja trapljenja. - (1) Budući da 
se lako pokliznuti niz kosinu i odveć popustiti sjetilnosti, to se kršćanin 
katkada odriče nekih jela koja voli, koja su štoviše korisna, ali nisu nužna. 
Time on dobiva stanovitu prevlast nad sjetilnošću jer joj uskraćuje sta¬ 
novita dopuštena udovoljenja; time se duh oslobađa od ropstva sjetila i 
dobiva više slobode za molitvu i studij, a osim toga čovjek izbjegava mnoge 
opasne napasti. - (2) Veoma je dobar običaj ne propustiti ni jedan obrok, 
a da se ne učini kakvo trapljenje. Ova mala odricanja jačaju volju, a ne 
ugrožavaju zdravlje. Opčenito uzevši, ova su trapljenja vrednija od velikih 
rijetkih djela trapljenja. Isto je dobar običaj malo više pojesti onoga što 
čovjek ne voli. - (3) Ovaj se tjelesni odgoj u širem smislu najbolje vrši u 
obitelji. Ima još jedna vrsta trapljenja koje se danas vrši u raznim udru¬ 
ženjima i koje osobito promiču tjelovježbena udruženja. To je trapljenje s 
obzirom na alkoholna pića. Ove su vrste trapljenja najkorisnije. 

Po sebi umjereno uživanje alkoholnih pića nije nikakvo zlo. Ali ako se 
čovjek odriče alkoholnih pića u duhu trapljenja ili da dade dobar primjer, 
veoma je pohvalno. 

Dobar tjelesni odgoj uspješno pobija proždrljivost, upućujući da kod 
uzimanja hrane valja imati čistu nakanu, biti umjeren i po mogućnosti 
kod svakoga obroka činiti koje djelo trapljenja; taj se odgoj vrši poglavito 
u obitelji, a odricanje od alkoholnih pića veoma uspješno mogu i trebaju 
provoditi tjelovježbene organizacije. 


92 E. Caustier, La Vie et la sante, str. 115. 

e) Bludnost 


Smisao i značenje spolnosti 

Kao što je Bog spojio uživanje hrane sa sjetilnim užitkom da čovjek 
uzmogne sačuvati svoj život, isto je tako spojio poseban užitak s onim či- 
nima po kojima se množi ljudski rod. Prema tome, taj je užitak dopušten 
oženjenim osobama pod uvjetom da se njime služe u onu plemenitu svrhu 
radi koje je brak ustanovljen: radi umnažanja života. Izvan toga taj je uži¬ 
tak strogo zabranjen. Unatoč toj zabrani nažalost je u nama više ili manje 
snažna sklonost, poglavito od doba puberteta i od omladinskih dana, da 
kušamo taj užitak, štoviše i izvan zakonitoga braka. Ovu neurednu sklo¬ 
nost zovemo imenom bludnosti i zabranjena je u dvostrukoj zapovjedi 
Dekaloga - Deset Božjih zapovijedi: 6. Ne sagriješi bludno i 9. Ne poželi 
tuđega ženidbenog druga. 

Po tome nisu zabranjeni samo vanjski čini, već i svojevrsni unutarnji 
čini kao što su slike mašte, misli, želje. To je samo po sebi razumljivo jer 
zaustavimo li se svojevoljno kod nepristojnih maštanja ili misli, kod loših 
želja, sama će se sjetila uznemiriti, doći će do organskih poriva koji su če¬ 
sto početak činima, koji dovode do nečistoće. Ako, dakle, želimo izbjeći 
činima, moramo suzbijati opasne misli i slike. 

Čovjek čini smrtni grijeh ako hoće razbludni užitak. Velik je nered 
jer se na taj način ugrožava život i širenje ljudskoga roda. Kada bi se odo¬ 
brilo načelo da se u mislima, riječima ili djelima smije spolno uživati izvan 
zakonitoga braka, ne bi bilo moguće zaustaviti bijes ovoj strasti i na taj bi 
način namisao Božji bio ugrožen. Iskustvo nam pokazuje da mnogi mladići 
postaju nesposobni rađati djecu jer su zlorabili svoje tijelo. 

Isto tako valja se čuvati svih grešnih prigoda kao što su opasno štivo, 
kazališni komadi, kino, plitki razgovori, nečedni plesovi. Kada se čovjek 
preda ovakvim često nepotrebnim i nekorisnim poslovima, čini grijeh ne- 
razboritosti koji je prema prilikama veći ili manji. 

Kobne posljedice nemoralnoga života 

S obzirom na kršćansko savršenstvo osim oholosti nema većega ne¬ 
prijatelja duhovnom napretku od bludnosti. a) Radi li se o tajnom grijehu 
ili o grijehu s drugim osobama, to on rađa tiranskim navikama koje koče 
svaki polet prema savršenstvu i priklanjaju volju prema grubim užicima. 
Tada iščezava naklonost molitvi, kreposti, velikodušnosti, b) Samoljublje 
prevladava u duši i ljubav prema roditeljima i prijateljima slabi i iščezava; 
preostaje tek želja da se pod svaku cijenu uživa. Takav je čovjek kao oma¬ 
mljen. c) Tada je u čovjeku ravnoteža poremećena; tijelo i bludnost zapovi- 

jedaju; volja postaje robinjom ove sramotne strasti i doskora se buni proti 
Bogu koji zabranjuje i kažnjava ove lažne užitke, d) Loše posljedice ovoga 
poraza volje doskora se posvuda zapažaju. Razum slabi jer je život iz glave 
sišao u sjetila; čovjek više nema volje za ozbiljan studij; mašta sama od sebe 
leti prema niskim stvarima; srce hladni postepeno i uživa tek u grubim stva¬ 
rima. e) Često i samo tijelo nastrada; živčani sustav se troši i slabi te »postaje 
nesposoban izvršavati svoj zadatak upravljanja i obrane« 93 ; razni organi tek 
nesavršeno funkcioniraju; prehrana postaje slaba i sve sile počinju pomalo 
slabiti. Jasno je da takva duša koja život daje slabom tijelu ne može više 
misliti na savršenstvo; svakoga se dana više udaljuje od savršenstva. Može 
biti sretna ako se za vremena još toliko snađe da se spasi. Da se uzmogne 
svladati tako opasna strast, treba imati izgrađena načela, izbjegavati opasne 
prilike, trapiti se i moliti se. Promotrit čemo kako dobre tjelesno-odgojne 
organizacije pomažu suzbijati razbludnost pomoću četiri sredstva. 

Kod tjelesnoga odgoja valja istaknuti da je potrebno suzbijati 
opačinu razbludnosti i da je moguće svladati je 

Ako podlegnemo toj opačini, prijete nam vječne muke u paklu. Mi 
smo, prema riječima svetoga Pavla, živi hramovi Presvetoga Trojstva, hra¬ 
movi koji su posvećeni prisutnošću Boga, svetosti i sudionici božanskoga 
života. Ništa ne kalja tako ovaj hram kao razbludnost koja obeščašćuje i 
tijelo i dušu kršćanina. Zatim smo mi udovi Isusa Krista s kojim smo sjedi¬ 
njeni po krštenju; stoga moramo poštivati naše tijelo kao tijelo samoga Isu¬ 
sa Krista. Zar ćemo obeščastiti naše tijelo činima koji se protive čistoći?! 
To bi bilo pravo svetogrđe i to samo zato što si želimo priuštiti užitak koji 
nas snizuje na stupanj blatne životinje. Prema tome, svaki tjelesni odgoj i 
svaka tjelesno-odgojna organizacija mora isticati ova načela. 

Ima ljudi koji vele da nije moguće živjeti suzdržljivo. Isto je tako mi¬ 
slio i sveti Augustin prije svoga obraćenja. Kada se povratio Bogu, bodrili 
su ga primjeri svetaca i uz pomoć sakramenata shvatio je da ništa nije ne¬ 
moguće onome koji se znade moliti i boriti. To je živa istina: sami od sebe 
smo posve slabi, a napast je tako dražesna da bismo morali podleći ako 
bismo se uzdali samo u naravne sile. Ali ako se oslonimo na milost Božju 
i sve sile upremo, onda ćemo bez dvojbe izvojštiti pobjedu i nad najvećim 
napastima. Spolni nagon ima osobito kod mladića veliko odgojno znače¬ 
nje; to je ono prvo bojno polje na kojem se on treba izvježbati za buduće 
pobjede u životu. Podlegne li već ovdje, doživio je takav poraz da ne može 
više računati da će u životnoj borbi izaći pobjedonosan jer će se utopiti u 
beznačajnosti svoje okolice. 


93 Laumonier, La therapeutique, str. 111. 

Upravo su nerazumni oni koji tvrde da je suzdržljivost štetna po 
zdravlje omladine; pošteni liječnici odgovaraju s Međunarodnim kongre¬ 
som u Bruxellesu: »Poglavito treba podučiti mušku omladinu da čistoća i 
suzdržljivost ne samo nisu štetne, već da naprotiv ove kreposti treba pre¬ 
poručiti s liječničkoga i higijenskoga gledišta.« Zaista, liječnici ne poznaju 
ni jednu bolest koja bi dolazila od suzdržljivosti, ali ih ima veoma mnogo 
kojima je podrijetlo u razbludnosti. 94 

Aksiom je duhovnoga života - izbjegavanje grešnih prigoda 

Čistoća se u prvom redu na taj način čuva da se izbjegavaju opasne, 
grešne prigode. Kada je čovjek osvjedočen o svojoj slabosti, tada se ne izla¬ 
že uzalud opasnosti. Veli Sveto pismo: »Tko pogibelj ljubi, u njoj i propa¬ 
da« (Sir 3,26). Takve su pogibeljne prigode: loše štivo, poznanstva, posjeti, 
nepristojni kazališni komadi, nečedni plesovi, kino. Dobar tjelesni odgoj 
gdje je omladina na okupu veoma je prikladan da se očuva od spomenutih 
grešnih prigoda i da se tako sačuva od grijeha bludnosti. 

Tjelesni napori koji su tijesno vezani s tjelovježbom udovoljavaju 
omladini prirođeni sportski nagon (nagon za gibanjem), odgajaju volju (vr¬ 
sta trapljenja) i pomažu svladavati napasti bludnoga grijeha. 

Koristi dobrog tjelesnog odgoja za suzbijanje bludnosti 

Dobar tjelesni odgoj pomaže suzbijati bludnost poglavito time što 
ucjepljuje ispravna načela o tijelu kao hramu Duha Svetoga i zdravstvenoj 
prednosti čistoće i suzdržljivosti, što daje priliku da se izbjegavaju grješne 
prigode, loša poznanstva, loše štivo, kazalište, kino, sumnjivi razgovori, ne¬ 
čedni plesovi. Nadalje, dobar tjelesni odgoj trapi volju i srce čuvajući ga od 
sjetilnih prijateljstava boreći se protiv koedukacije zaokuplja dušu radom 
te tako čuva maštu, srce i duh od loših utjecaja. Napokon, dobar tjelesni 
odgoj u borbi protiv bludnosti računa na pomoć molitve i sakramenata. 

Osim toga, dobar tjelesni odgoj daje priliku da se gibanjem kod omla¬ 
dine udovolji prirođenom sportskom nagonu koji se lako izrodi u bludnost 
ako mu se ne udovolji razboritim postupkom. Time je omladina zaštićena 
od mnogih bolesti koje su posljedica bludnosti i tako dobar tjelesni odgoj 
pomaže stvarati zdrav naraštaj koji će biti kadar rađati zdrave potomke i 
time umnožavati najveći narodni kapital koji bludnost ugrožava, a to je život. 


94 II. kongres međunarodne konferencije, 1902. - Vidi mnoga druga svjedočanstva u knjizi: F. 
Esclande, Le probleme de la chastete aupoint de vue acientifique , 1919., str. 122-136. 

O sjetilnim prijateljstvima 

Ali da se svlada bludni grijeh, nije samo dovoljno trapljenje sjetila, 
već je veoma potrebno trapljenje srca. Stoga je dužnost svakoga čovjeka 
da se bori protiv ovih sjetilnih ili opasnih prijateljstava. 

Ova kriva prijateljstva počivaju na sjetilnim ili frivolnim svojstvima, 
a imaju cilj da se uživa u prisutnosti i u čarima ljubljene osobe. To je u 
biti skriveno samoljublje jer se u tom slučaju netko ljubi radi užitka što 
ga nalazimo u njegovoj prisutnosti. Sveti Franjo Saleški razlikuje tri vrste 
ovakvih prijateljstava: tjelesna prijateljstva, koja idu za razbludnim užici¬ 
ma; zatim senzualna prijateljstva, koja u prvom redu gledaju na vanjska i 
osjetna svojstva, »kao što su užici u gledanju ljepote, u slučaju blaga glasa, 
u doticajima i slično« 95 ; napokon su frivolna prijateljstva koja se pozivaju 
na stanovita isprazna svojstva. Slabići ta svojstva nazivaju imenom kreposti 
i vrline, kao kada netko znade dobro plesati, lijepo svirati, lijepo pjevati, 
lijepo se odijevati, ugodno se smijati, imati privlačiv izražaj lica. 

Ove tri vrste prijateljstva započinju obično u doba puberteta; dolaze 
od instinktivne potrebe koju čovjek osjeća da ljubi i bude ljubljen. Često 
je to izrođena seksualna ljubav. Između mladića i djevojaka se ta drugova¬ 
nja, ako pređu mjeru, nazivlju imenom ljubakanja. 

Po trima svojstvima možemo prepoznati sjetilna prijateljstva: po 
njihovu podrijetlu, razvoju i posljedicama, a) S obzirom na podrijetlo ta 
prijateljstva počnu naglo i snažno jer izviru iz naravne i instinktivne sim¬ 
patije; počivaju na vanjskim i primamljivim svojstvima ili barem prividno 
na takvim svojstvima. Živa, često i strastvena uzbuđenja prate takva prija¬ 
teljstva. b) Kada gledamo na njihov razvoj, vidimo da ona crpe svoju hranu 
u srdačnim razgovorima o stvarima koje ili ništa ne znače ili su intimne i 
opasne; često su ova prijateljstva vezana čestim pogledima, milovanjima, 
izričitim stiskanjem ruku itd. c) Kada gledamo na posljedice tih sjetilnih 
prijateljstava, opažamo da ona zaokupljaju cijelu dušu i da su ekskluzivna, 
to jest hoće dotičnu osobu imati samo za sebe; tada čovjek umišlja da su 
to vječna prijateljstva, a često pukim slučajem ta prijateljstva naglo završe. 

Opasnosti sjetilnih prijateljstava 

Trostruka je pogibelj takvih prijateljstava: a) Zapreka su usponu duše 
prema kršćanskom savršenstvu, b) Gubitak su vremena; uvijek i u svim 
se poslovima misli samo na dotičnu osobu i duh ne može prionuti ni uz 
što ozbiljno; poglavito se kod mladeži ukoči sav duševni razvoj, c) Mladi 
koji se prerano zaljubljuju osuđuju se na trajnu površnost, volja oslabi jer 
sjetila počinju vladati i napokon ugrožavaju čistoću. Čovjek isprva ima 


95 Sv. Franjo Saleški, Vie devote, pogl. 17. 

dobru nakanu da sve ostane u granicama poštenja; zatim mu se pričini da 
mu prijateljstvo daje stanovita prava i sam sebi dopušta stanovite znakove 
prijateljstva koji postaju sve sumnjiviji. Budući da je kosina skliska opa¬ 
snost, prijeti da se podlegne. 

Lijek protiv sjetilnih prijateljstava 

Veoma koristan lijek protiv ovih sjetilnih prijateljstava jest posve odi¬ 
jeljen tjelesni odgoj muške i ženske mladeži, kako se to i provodi u katolič¬ 
kim organizacijama. Sve dobre katoličke organizacije svijeta vode izrazitu 
borbu protiv koedukacije i na taj način ne daju omladini priliku da sklapa 
takva prijateljstva i podlegne njihovim nepoželjnim posljedicama. Dok se 
ne može pomišljati na brak, valja se čuvati ovih sjetilnih prijateljstava koja 
čine srce mekanim i vode do poraza. S vatrom se ne valja šaliti. 

Na koncu možemo dodati da tjelesni odgoj tako dobro može zao¬ 
kupiti duh mladih da oni i ne dolaze na loše misli. Besposlica je najgora 
savjetnica; naprotiv, aktivnost nas tako obuzme da našu maštu, naše srce i 
naš duh udaljuje od opasnih predmeta. 

Sam tjelesni odgoj u užem smislu nije dovoljan da se svlada napast 
bludnosti. Glavna su sredstva molitva i primanje sakramenata i pomoću 
ovih jaka volja može svladati sve zapreke. 

f) Lijenost 

Narav lijenosti 

Lijenost dolazi od požude tijela jer je ona vrsta ljubavi prema užicima 
i potiče nas da izbjegavamo svaki napor, svaku neugodnost. U nama je 
neka sklonost prema sve manjem naporu i ona koči i umanjuje svu našu 
djelatnost. 

Lijenost je sklonost prema neradu ili barem sklonost prema nemar¬ 
nosti, prema zlovoljnu izvršavanju poslova. Cesto je to neko neugodno 
raspoloženje u čovjeku koje dolazi od slaba zdravlja. U većini slučajeva 
je lijenost bolest volje koja se straši napora i od sebe ga odbija. Lijenčina 
se želi ukloniti svakom naporu, svemu onom što može uznemiriti njegov 
mir, što bi moglo prouzročiti umor. Lijenčina je pravi nametnik koji živi na 
štetu drugih samo ako mu je to moguće. On je blag i spokojan ako ga osta¬ 
vimo na miru, ali postaje zajedljiv i zloban ako ga želimo izbaviti iz nerada. 

Postoji više stupnjeva lijenosti: a) Komotan ili indolentan čovjek zapo¬ 
činje svoju dužnost veoma polako, nehajno, ravnodušno; načini li štogod, 
on to učini slabo, b) Pospanac ne otklanja od sebe svaki posao, ali uvijek 
oklijeva, švrlja naokolo i unedogled odgađa posao što ga je preuzeo, c) Prava 
lijenčina neće uopće nikakav posao koji umara i posve izričito pokazuje da 
mu nije stalo ni do kakva ozbiljna posla, bilo tjelesnoga, bilo duševnoga. 

Kada se lijenost očituje u stvarima koje se odnose na pobožnost, zove¬ 
mo je imenom »acedia«; to je neka odvratnost prema duhovnim stvarima 
tako te ih činimo površno i nastojimo što više skratiti ili ih radi ispraznih 
isprika posve zanemarimo. Ona je majka duhovne mlakosti. 

Zloća lijenosti 

Da uzmognemo shvatiti svu zloću lijenosti, treba se sjetiti da je čo¬ 
vjek stvoren da radi. Kada je Bog stvorio našega praoca, stavio ga je u 
Edenski vrt da u njemu radi: ». ..da ga obrađuje i čuva« (Post 2,15). Razlog 
je tomu što čovjek nije savršeno biće kao Bog; on posjeduje mnogobrojna 
svojstva koja trebaju djelovati ako hoće da se razviju. Tako eto sama narav 
traži da se radi te se odgajaju naše sposobnosti i udovoljava potrebi našega 
tijela kao i naše duše i da se tako teži prema cilju za koji smo stvoreni. 
Prema tome je zakon rada stariji od istočnoga grijeha. Budući da je čovjek 
sagriješio, to rad nije za njega samo potreba naravnoga zakona, već i kazna, 
jer je raditi teško i jer se radom čini pokora. »U znoju svoga lica« trebamo 
jesti svoj kruh, kruh duha kao i tjelesni kruh (usp. Post 3,19). 

O ovaj dvostruki zakon, naravni i pozitivni, ogrješuje se ljenčina te 
tako čini grijeh. Veličina toga grijeha ovisi o veličini dužnosti koja se zane¬ 
maruje. a) Ako zanemaruje vjerske dužnosti koje su mu potrebne za spa¬ 
senje, čini teški grijeh. Isto tako, ako u važnoj stvari svojevoljno zanema¬ 
ruje svoje staleške dužnosti, čini teški grijah, b) Ako zbog lijenosti čovjek 
zanemaruje vjerske i građanske dužnosti od manje važnosti, čini laki gri¬ 
jeh. Ali je kosina skliska i tko se ne bori protiv nehaja, lako će nastradati. 

Lijenost - velika zapreka za duhovnu savršenost 

S obzirom na kršćansku savršenost, duhovna je lijenost veoma velika 
zapreka jer je uzrok teškim posljedicama, a) Naš život postaje neplodan. Na 
dušu se dadu primijeniti riječi što ih Sveto pismo iznosi o oranici ljenčine: 
»Prolazio sam mimo polja nekoga lijenčine i mimo vinograda nekoga luđaka; i 
gle, sve bijaše zaraslo u koprive, i sve pokrio čkalj, i kamena ograda porušena. 
Vidjeh to i pohranih u srcu, promotrih i uzeh pouku: ‘Još malo odspavaj, još 
malo odrijemaj, još malo podvij ruke za počinak, i doći će tvoje siromaštvo 
kao skitač i oskudica kao oružanik!’« (Izr 24,30-34). To je prava slika lijene 
duše: mjesto kreposti u njoj rastu opačine, a zidovi što ih je trapljenje podiglo 
da zaštiti krepost pomalo se ruše i otvaraju put neprijatelju, to jest grijehu, 
b) Doskora se pojave i napasti i postaju sve nemirnije i nametljivije: »Lijenost 
poučava zloćama mnogim« (Sir 33,28). Besposlenost je zajedno s ohološću 
upropastila Sodomu: «Evo opačina sestre tvoje Sodome: gizdavo, u izobilju 
kruha i bezbrižno življaše ona i kćeri njezine« (Ez 16,49). Duh i srce čovjeka 
ne mogu biti nezaposleni; ako se ne usmjere u proučavanje ili u kakav drugi 

posao, doskora će ih zaokupiti mnoštvo slika, misli, želja, sklonosti. U stanju 
pale naravi u kojem se sada nalazimo u nama će prevladati, ako se ne borimo 
proti nje, trostruka pohota: razbludne, ohole, samoljubive misli koje će tako 
okupirati našu dušu da će je izložiti grijehu, c) Lijenost ne ugrožava samo 
savršenstvo naše duše, već i njezino spasenje. Lijenost nas ne navodi samo 
na pozitivne grijehe, nego time što ne vršimo naše dužnosti u opasnosti smo 
da ne postignemo spasenje. Stvoreni smo služiti Bogu i vršiti svoje staleške 
dužnosti. Mi smo radnici koje je Bog poslao da radimo u njegovu vinogradu. 
Gospodar ne traži samo od svojih radnika da ne čine zlo, nego on hoće da oni 
rade. Ako mi, dakle, ne činimo ništa proti pozitivnih Božjih zakona, ali prekri¬ 
žimo ruke mjesto da radimo, zar nam Gospodar neće predbaciti kao radnici¬ 
ma: »Zašto ovdje stojite vazdan besposleni?« (Mt 20,6). Neplodno drvo već 
time što ne rodi plodom zaslužuje da bude posječeno i u oganj bačeno: »Svako 
dakle drvo koje ne donosi dobroga roda, siječe se i u oganj baca« (Mt 3,10). 

Lijek protiv lijenosti 

Jedno sredstvo za lijek protiv lijenosti jest i tjelesni odgoj. Naravno, 
lijenčina treba najprije dobiti jasna načela. Mora biti uvjeren da je rad po¬ 
treban, da se bogataš kao i siromah mora pokoriti tome zakonu i da čovjek 
hrli u vječnu propast ako se ne pokori tome zakonu. Ovo nam veli sam 
naš Spasitelj u priči o neplodnoj smokvi: tri je godine gospodar dolazio k 
njoj da ubere plodove i kada ih nije našao, zapovjedio je vinogradaru da je 
sasiječe: »Posijeci je. Zašto da iscrpljuje zemlju?« (Lk 13,7). 

Nitko prema tome ne smije kazati: bogat sam, ne trebam raditi. - 
Ako ne trebaš raditi za se, trebaš raditi za druge. Sam Bog, tvoj gospodar, 
to ti zapovijeda: ako ti je dao ruke, mozak, pamet, sredstva, trebaš ih 
upotrijebiti na njegovu slavu i na dobro svoje braće. Posla ima uvijek na 
pretek: siromasima treba pomoći, neuke podučiti, žalosne utješiti, organi¬ 
zacije osnovati i voditi. Većina ljudi treba se ženiti i raditi za svoju obitelj, 
za svoju djecu. Nitko ne smije zaboraviti na veliki zakon kršćanske solidar¬ 
nosti prema kojemu rad svakoga pojedinca koristi cijeloj ljudskoj zajednici 
dok je lijenost svakoga pojedinca na štetu toj zajednici. 

Prije samoga tjelesnog odgoja svaki pojedinac treba znati za ova kr¬ 
šćanska načela o radu, a sam će tjelesni odgoj svojim djelovanjem na volju 
veoma uspješno suzbijati sklonost ljudske naravi k lijenosti. Jasno je da 
taj tjelesni odgoj nije sam sebi svrhom, kao što je on to danas u mnogim 
sportskim društvima i na većini svjetskih zabava, gdje rad, bilo tjelesni, 
bilo duševni, nema nikakav koristan cilj. Ove ljude treba sjetiti na ozbilj¬ 
nost života i da svoje sile i svoj rad stave u službu svoje braće. 

Dobar tjelesni odgoj uvijek podsjeća da na zemlji ne smijemo živjeti 
kao kakvi nametnici, već da radom i krepošću trebamo steći nebo. Bog 

nam bez prestanka dovikuje: »‘Zašto ovdje stojite vazdan besposleni?... 
Idite i vi u vinograd« (Mt 20,6-7). 

Dobar tjelesni odgoj treba čovjeka podučavati u suzbijanju lijenosti 
koja je izvor mnogih grijeha i da ga priuči na duševni i tjelesni rad. Pokazu¬ 
je tako da svaki čovjek, želi li spasiti svoju dušu, mora udovoljiti naravnom 
i pozitivnom zakonu rada poglavito time da savjesno vrši vjerske i staleš- 
ke dužnosti i da radom ukloni zapreke kršćanskom savršenstvu pobijajući 
trostruku požudu koja nastaje na tlu lijenosti. 

g) Škrtost 

Škrtost je neuredna ljubav prema dobrima ovoga svijeta. Škrtost se 
rjeđe javlja kod omladine, a više kod starijih ljudi. Na prvi se mah čini 
čudno da bi tjelesni odgoj ili tjelovježba, kako se danas vrši u nekim kato¬ 
ličkim društvima, mogli uspješno suzbijati ovu zlu sklonost. Međutim, ako 
se samo sjetimo da dobar tjelesni odgoj odvraća misli omladine od dobara 
ovoga svijeta, da im daje društvo u kojem se čovjek ne procjenjuje po nje¬ 
govoj novčanoj snazi i koji ga napokon uči svladavati želju za užicima koji 
često iziskuju mnoge troškove i daju poticaj škrtosti da se razvije, onda 
svakom postaje jasno da takav odgoj veoma korisno pomaže suzbijati ovaj 
glavni grijeh škrtosti. 

Dodati možemo da suvremene katoličke organizacije, pa i one gdje 
se gaji tjelovježba, imaju jednu apostolsku značajku: u njima se omladina 
tako odgaja da pomoću tjelovježbe može okupiti i drugu omladinu koja 
bi inače išla tražiti tjelesni odgoj u nekatoličkim redovima. Takav tjelesni 
odgoj s apostolskom zadaćom tek ima ostvariti riječi Spasitelja: »Ne zgr¬ 
čite sebi blago na zemlji, gdje ga moljac i rđa nagrizaju i gdje ga kradljivci 
potkapaju i kradu. Zgrčite sebi blago na nebu, gdje ga ni moljac ni rđa ne 
nagrizaju i gdje kradljivci ne potkapaju niti kradu« (Mt 6,19-20). 

Ove Spasiteljeve riječi označuju smjer svakom koji se hoće boriti 
protiv škrtosti; mladić koji se bavi tjelovježbom i pomoću tjelovježbe hoće 
činiti djela milosrđa među svojom braćom, veoma se uspješno bori protiv 
škrtosti. Tako borba proti glavnim grijesima dokončava borbu protiv onim 
lošim sklonostima koje izviru iz triju požuda. Budući da tjelesni odgoj 
pomaže suzbijati glavne grijehe, i to poglavito bludnost i lijenost, to ga 
zapada važna uloga kod odgoja omladine, to jest kod odstranjivanja onih 
zapreka koje priječe dušu na putu prema kršćanskom savršenstvu. 

Dobar tjelesni odgoj pomaže suzbijati škrtost jer interese omladine 
odvraća od dobara ovoga svijeta, često odgaja omladinu da pomoću tjelo¬ 
vježbe vrši pravi apostolat među svojom braćom koji je u bitnom protu¬ 
slovlju sa škrtosti. 

Dobar tjelesni odgoj pomaže dobro obavljanje molitve i razmatranja 

Duša koja teži sa kršćanskim savršenstvom treba se moliti. Razmatra¬ 
nje je osobito važno za početnike. Svatko iz iskustva znade da se razmatra¬ 
nje mnogo bolje obavlja kada je tijelo svježe. Razmatranjem čovjek izgra¬ 
đuje svoje uvjerenje, postaje mnogo ponizniji jer uspoređuje svoj život s 
Božjim i Spasiteljevim savršenstvima. Poticaji ljubavi što ih duša pri tome 
osjeća i odluke koje stvara čiste dušu, ulijevaju u nju mržnju na grijeh i 
na grešne prigode, čini je otpornijom u napasti i velikodušnijom u pokori. 
Budući da tjelovježba podupire razmatranje, indirektno pridonosi da to 
razmatranje urodi svim navedenim dobrim posljedicama. 


V O NAPASTIMA I KAKO IH NADVLADATI 


1. Općenito o napastima 

Providencijalno značenje napasti 

Bog nas sam nikada ne napastuje. On jedino dopušta da nas naši du¬ 
hovni neprijatelji napastuju, ali nam istodobno daje toliko milosti da napast 
uzmognemo svladati. On dopušta napast jer želi da svojom zaslugom i po¬ 
bjedom zaslužimo nebo. Isto tako je napast sredstvo čišćenja naše duše. 
Ona nas podsjeća da nam je nekada manjkala odlučnost i da smo podlegli i 
tako nas potiče da se skrušimo i ponizimo. Isto tako nas potiče da se ener¬ 
gično opiremo i ovi napori volje čiste našu dušu. Napast je kao udarac biča 
koji nas budi iz tromosti i tako nas goni prema savršenstvu. Uvjerava nas da 
sve jače u sebi moramo trapiti težnju za užicima iz koje izviru naše napasti. 
Napast može biti korisna i stoga Bog i dopušta da dođemo u napast. »Jer 
si bio Bogu ugodan, trebalo je da te napast iskuša«, rekao je anđeo Tobiji. 96 

Psihologija napasti 

Neke su duše često i jako napastovane, a neke rijetko ili slabo. To ovi¬ 
si o karakteru, temperamentu, odgoju i Božjim naumima, a) Ima veoma 
strastvenih duša koje su slabe volje. Na njih napasti mogu jače djelovati. 
Druge su osobe opet mirnije i jače volje i one s mirom podnesu napast. 
Ovisi o temperamentu ili karakteru, b) Duše koje su odgojene u strahu 
Božjem, koje su se privikle na savjesno vršenje dužnosti nisu jako napasto- 


96 »Q uia acceptus eras Deo, necesse fuit ut tentatio probaret te.« Ovaj navod iz knjige Tobijine Merz 
citira prema latinskoj Vulgati: Tob 12,13. 


340 



vane. Naprotiv, tko je odgojen mekoputno, tko zarana nije naučio trpjeti, 
odricati se i tko je u životu vidio mnogo primjera svjetskoga i senzualnoga 
života, toga čovjeka napast znade veoma namučiti, c) Ima napokon duša 
koje Bog hoće očeličiti u borbi i dopušta da budu jače napastovane. 

Tri su stupnja napasti: sugestija, užitak i privola 

a) Sugestija se očituje na taj način da se u mašti ili u duhu pokažu 
sada življe, sada slabije čari zabranjenoga ploda. Ovo unutarnje prikaziva¬ 
nja znade često postati veoma jako. Sve to nije grijeh dok volja ne privoli 
na užitak, b) Sugestiji se potom priljubi užitak. Posve instinktivno se niži 
dio duše prikloni k zlu i u tome nalazi stanovit užitak. Ni to još nije po¬ 
greška dok se tome protivi viši dio duše. Tu već postoji opasnost jer je volja 
na taj način pozvana da pristane na užitak, c) Ako volja ne pristane i ako 
se bori protiv napasti i odbije je, pobijedila je i učinila je zaslužno djelo. 
Ako naprotiv uživa u zabranjenom plodu, ako svojevoljno na nj pristane, 
zgriješila je. Dakle, sva se grešnost sastoji u slobodnu pristajanju volje. 

Tjelesni odgoj pomaže suzbijati napasti 

Dobar tjelesni odgoj pomaže svladavati napasti jer ih predusreće šti¬ 
teći od lošega društva, pobijajući besposlenost i lijenost i služeći kao sred¬ 
stvo trapljenja. Isto tako dobar tjelesni odgoj vježba u odlučnosti, energič¬ 
nosti, ustrajnosti i poniznosti pripremajući tako na borbu s napastima koje 
treba suzbijati odmah čim se pojave, energično, ustrajno i ponizno. 

Vidjeli smo kako dobar tjelesni odgoj stoji u službi čišćenja duše jer 
pomaže činiti pokoru, trapiti i suzbijati glavne grijehe. Napokon dobar 
tjelesni odgoj pomaže također svladavati napasti koje su posljednja zapre¬ 
ka duše do drugoga stupnja u napredovanju prema savršenosti - do puta 
rasvjetljenja. 

Unatoč našim nastojanjima da iskorijenimo iz sebe sve naše opačine 
ipak moramo biti spremni na napasti. Napasti su poticaji na zlo koji dolaze 
od naših duhovnih neprijatelja, to jest od požude, svijeta i nečastivoga. 

2. Kako se vladati u napastima? 

Da uzmognemo svladati napast i da je iskoristimo za dobro naše duše, 
tri su glavne stvari koje valja učiniti: predusresti napast, snažno je odbiti 
i zahvaliti Bogu nakon pobjede ili pridići se nakon poraza. Pokazat ćemo 
kako dobar tjelesni odgoj pomaže da se predusretne napast i da se ona 
snažno suzbije. 

Predusretanje napasti 

Stara je poslovica da je bolje predusresti negoli izliječiti. To je pre¬ 
poručio sam Spasitelj riječima: »Bdijte i molite da ne padnete u napast« 
(Mt 26,41). Bdjenjem i molitvom najbolje se predusreće napast. Bdjenje 
se sastoji u tome da se manje uzdamo u vlastite sile, a da svoje pouzdanje 
stavimo u Boga. Ovo malo pouzdanje što ga imamo u vlastite sile potiče 
nas da se klonimo loših prilika, lošega društva, loših zabava gdje bismo 
mogli podleći. To se malo pouzdanje bori protiv besposlenosti koja zna biti 
povod napasti. Dobar tjelesni odgoj s time računa: on omladinu štiti od 
lošega društva, od loših zabava, dajući dobro društvo i dobre zabave. On se 
bori protiv mlohavosti koja slabi volju. On se bori protiv ispraznih sanjarija 
koje napunjaju dušu i znaju biti veoma opasne. Jednom riječi, dobar tje¬ 
lesni odgoj stavlja se na raspolaganje svim mogućim sredstvima trapljenja 
tako da duši veoma malo vremena preostaje da bude napastovana. 

Odbijanje napasti 

Napasti valja suzbijati odmah, energično, ustrajno i ponizno, a) Do¬ 
bar tjelesni odgoj vježba u stvaranju brzih odluka i na taj način odgaja da se 
odmah u prvi mah odbije napast čim se pojavi u duši. b) Isto tako tjelesni 
odgoj često zahtijeva veliku energiju, veliko napinjanje sila. Duša koja se 
naučila na svladavanje velikih otpora borit će se također energično protiv 
napasti. To čini na dvostruk način. Radi li se o privlačnim užicima, to će ih 
duša odlučno izbjegavati svraćajući svoju pozornost na nešto drugo. Radi li 
se o odvratnosti koju osjećamo da činimo svoju dužnost, da svladamo anti¬ 
patiju, mržnju, tada je najbolje sredstvo da toj napasti ravno gledamo uoči, 
da se s njom uhvatimo u koštac i da je nadvladamo. Tako i tjelesni odgoj 
upućuje kako valja energično izbjegavati zamamljive užitke i energično se 
hvatati u koštac s raznim poteškoćama, c) Katkada se dogodi da smo svla¬ 
dali napast, ali se ona nakon kratka vremena povrati, možda mnogo jača. 
Protiv ove tvrdokornosti neprijatelja treba se boriti velikom ustrajnošću 
jer tek onaj je pobjednik koji ustraje do konca. U toj se ustrajnosti, koja ne 
popušta dok nije iznijela pobjedu, vježbamo dobrim tjelesnim odgojem. 

3. Suzbijanje početničkih napasti: iluzije, 
nestalnost, naglost i skrupule 

Dobar tjelesni odgoj pomaže suzbijati početničku napast iluzije na dva 
načina: učeći svladavati opasnost sjetilne utjehe i napast duhovne suhoće. 
Opasnost sj etilne utjehe suzbija tako što uči odbijati duhovnu uživanje po¬ 
kazujući kako valja vršiti dužnost i onda kada nema utjehe; suzbija napast 
suhoće koja često dolazi zbog naše krivnje, to jest zbog naše privrženosti 

svjetovnim užicima. Suzbija je i onda kada ne dolazi našom krivnjom i to 
na taj način što jača volju i upučuje kako valja Bogu služiti i onda kada pri 
tome nema ni užitka ni utjehe jer je takva zasluga veća negoli kada je naš 
rad popraćen stalnim utjehama. Napokon pokazuje: ako želimo svladati 
napast duhovne suhoće, ne smijemo nikada izgubiti hrabrost ni odustati 
od svojih odluka koliko god nas ta duhovna suhoća i napastovala. 

Početnici u duhovnom životu izloženi su raznim napastima koje dola¬ 
ze od već spomenutih duhovnih neprijatelja: od triju požuda, od svijeta i 
od nečastivoga. Posebne napasti kojima su izloženi početnici u duhovnom 
životu jesu: iluzije, koje izviru iz utjeha i iz duhovne suhoće, zatim nestal¬ 
nost, naglost i katkada skrupule. 

Opasnost utjehe 

Osjetne su utjehe slatka uzbuđenja koja djeluju na senzibilitet i pro- 
uzrokuju zamjetljiv duhovni užitak. Ove osjetne utjehe valja razlikovati 
od duhovnih utjeha koje dobivaju redovito duše koje su naprednije. Te 
su utjehe uzvišene jer rasvjetljuju um i djeluju na volju koju potiču na 
molitvu i krepost. Ove utjehe mogu dolaziti od Boga, od nečastivoga (koji 
može djelovati na živčani sustav, na maštu i senzibilitet i stoga može pro¬ 
uzrokovati stanovita osjetna uzbuđenja) i od prirode. Ta uzbuđenja mogu 
koristiti jer olakšavaju upoznavanje Boga, jačaju volju i u nama učvršćuju 
dobre navike. Uz ove prednosti utjehe povezane su i stanovite opasnosti. 
One prouzrokuju stanovitu duhovnu pohlepu, želju za uživanjem. Ova 
proždrljivost čini da se duša više priljubi uz ove Božje utjehe negoli uz 
Boga ovih utjeha tako te čovjek, iščeznu li one, započinje zanemarivati 
svoje dužnosti jer nema utjeha u svojoj djelatnosti. 

A eto, tjelesni odgoj nam pokazuje da nema prave kreposti koja ne bi 
bila povezana sa žrtvom. Tko se na primjer kod tjelovježbe priučio činiti 
i ono što mu nije ugodno, što mu zadaje poteškoće, taj će isto tako, uz- 
manjka li mu osjetna milost, ostati vjeran svojim odlukama: jednom riječi, 
svladat će početničku napast duhovne pohlepe i želje za uživanjem. 

Napast duhovne suhoće 

a) Narav napasti. Bog, želeći nas učvrstiti u kreposti, šalje nam od 
vremena do vremena duhovnu suhoću. Ova suhoća jest lišenje osjetnih i du¬ 
hovnih utjeha koje nam olakšavaju molitvu i vršenje kreposti. Unatoč svim 
mogućim nastojanjima, čovjek ne uživa u molitvi, štoviše neugodna mu je, 
dosadna, a vrijeme beskonačno. Vjera i pouzdanje kao da je zaspalo, a duša, 
umjesto da je čila i radosna, nalazi se u nekoj vrsti klonulosti. Čovjek tada 
djeluje silom, isprekidanim porivima volje. Ovo je stanje veoma neugodno, 
ali i ono ima svojih prednosti, b) Providencijalni smisao. Ako nam Bog šalje 

duhovnu suhoću, On to čini da nas otrgne od svega stvorenoga, štoviše i od 
one radosti koju nalazimo u pobožnosti i da naučimo ljubiti samo Boga i to 
samo radi njega. On nas time hoće također poniziti, pokazujući da On nama 
ne duguje utjehe, već da su one darovi koje nam daje posve badava. Time 
nas također čisti naših prošlih i sadašnjih pogrešaka. Kada služimo Bogu iz 
uvjerenja i jer to naša volja zahtijeva, trpimo i ovo je trpljenje prava pokora 
koja pak s druge strane daje zadovoljštinu. Napokon nas suhoća učvršćuje 
u kreposti jer moramo energično i ustrajno napinjati našu volju ako ne že¬ 
limo da klonemo u dobru, c) Kako se ponašati? Suhoća dolazi često zbog 
naših pogrešaka. Jedna je od pogrešaka što tražimo svjetovne užitke. Budući 
da tjelesni odgoj suzbija ljubav prema svjetovnim užicima, time istodobno 
suzbija jedan od uzroka suhoći. Kada mi nismo uzrok suhoći, onda moramo 
iskoristiti ovu kušnju. Najbolje sredstvo da u tome uspijemo jest da se uvje¬ 
rimo da je mnogo veća zasluga služiti Bogu kada nam je to teško, kada pri 
tome nemamo ugodnih osjećaja, negoli kada služimo Bogu obdareni mnoš¬ 
tvom utjeha; htjeti ljubiti Boga znak je ljubavi, a najsavršenije djelo ljubavi 
jest kada našu volju prilagodimo volji Božjoj. Tako i dobar tjelesni odgoj, 
koji često traži da se čini što je neugodno, vježba dušu u vršenju volje Božje 
i onda kada je to teško. On nas osobito potiče da nikada, ni kada nam je 
duša tako reći suha, ne odustanemo od svojih odluka, da nikada ne smijemo 
izgubiti srčanost u svladavanju zapreka. 

Svladavanje nestalnosti 

Dobar tjelesni odgoj uči suzbijati početničku napast nestalnosti upu¬ 
ćujući nas da savršeno djelo traži velik napor i da samo onaj može uspjeti 
tko se bez prestanka uvijek novim žarom, unatoč djelomičnim porazima, 
daje na posao postupajući pri tom sustavno svladavajući jednu zapreku za 
drugom, a ne sve najedanput, a) Pojava nestalnosti. Kada se jedna duša 
preda Bogu i kada započinje napredovati na duhovnom putu, tada joj po¬ 
maže milost Božja, čar novosti i stanovit zamah prema kreposti koji uklanja 
razne zapreke. Ali dolazi čas kada nam se milost daje na manje zamjetljiv 
način i tada se umaramo jer moramo uvijek iznova započeti istim nasto¬ 
janjima i tada nam se čini da će uvijek iste zapreke skršiti naš polet. Tada 
duši prijeti početnička napast nestalnosti ili popuštanja, b) Lijek. Valja biti 
uvjeren da djelo našega savršenstva iziskuje velik napor, veliku ustrajnost i 
da tek oni uspijevaju koji se bez prestanka uvijek novim žarom daju na po¬ 
sao, pa makar katkada doživjeli i djelomične poraze. U tome može tjelesni 
odgoj dobro poučavati gdje se čovjek vježba u ustrajnosti. Želi li se postići 
kakav uspjeh, treba se uvijek novim žarom dati na posao i sustavno korak 

po korak svladavati zapreke. Isto se tako nestalnost u nastojanju prema 
kršćanskom savršenstvu nadvladava na taj način da posebnim ispitivanjem 
savjesti čovjek svoju pozornost svraća na jednu točku, na jednu krepost, 
ispitujući se koliko je napredovao. Slično čini tjelovježbač koji sustavno 
od manje savršenoga ide k savršenijem. Tako eto tjelesni odgoj može dušu 
pripravljati na ustrajnost u svladavanju početničkih napasti. 

Nadvladavanje naglosti 

Dobar tjelesni odgoj podučava svladavati početničku napast naglo¬ 
sti, pokazujući da preuzetnost ne dovodi do uspjeha, već da treba raditi 
sustavno, dižući se od stupnja do stupnja i povjeravajući se iskusnom vod¬ 
stvu. Isto tako tjelesni odgoj može nadvladavati napast prenagljivanja time 
što kroti odveć veliku živahnost karaktera koja potiče na prenagle odluke 
i preuzetnost, a koja dolazi od precjenjivanja vlastitih sila. 

Mnogi početnici duhovnoga života koji su puni dobre volje s odveć 
velikom žurbom počinju raditi na svom savršenstvu. Posljedica je da se iz¬ 
more i svoje sile utroše u nepotrebna nastojanja. Razlog je tomu često pre¬ 
uzetnost: htjelo bi se preskočiti preko raznih poteškoća i biti najedanput 
savršen. Jedno od sredstava da se svlada ta napast jest da se treba naučiti 
dobro promisliti prije svakoga čina i da se u svemu valja povjeriti dobrom 
vodstvu. Na primjer tjelovježba zahtijeva da se dobro promisli prije negoli 
se učini koja nova ili teška vježba pa se valja pobrinuti za dobre voditelje 
vježbi, dobre učitelje. Isto je tako i u duhovnom životu. Kao što ni u narav¬ 
nom redu nasilne sile ne rađaju najboljim uspjesima, već sile koje su dobro 
disciplinirane, isto je tako i u vrhunaravnom redu. Treba stoga suzbijati sve 
uzroke prenagljivanja: odveć veliku živahnost značaja koja nas potiče na pre¬ 
nagle odluke te preuzetnost koja dolazi od precjenjivanja naših vlastitih sila. 

Skrupuloznost 

Dobar tjelesni odgoj pomaže katkada suzbijati i početničku napast 
skrupuloznosti, koja nije samo napast početnika, jer odgaja za poslušnost 
bez diskusije koja je tako reći jedini lijek skrupuloznosti. Skrupuloznost je 
fizička i moralna bolest koja prouzrokuje u savjesti neku vrstu ludila i čini 
da se zbog ispraznih motiva čovjek boji da je uvrijedio Boga. Od ove bole¬ 
sti ne boluju samo početnici u duhovnom životu, već je susrećemo i kod 
dosta naprednih duša. Zaista, ima savjesti koje osjećaju pretjeran nemir 
zbog posve ispraznih razloga da su uvrijedile Boga. 

Uzrok skrupuloznosti može biti naravan ili nadnaravan 

S naravnoga gledišta skrupuloznost je često fizička ili moralna bolest. 
Ako je fizička bolest, ona je često neka vrsta živčane depresije, potište- 

nosti koja oteščava mudro procjenjivanje moralnih vrednota i ide za tim 
da prouzroči uvjerenje kojim je čovjek upravo opsjednut da je počinio 
grijeh, a da nema pravoga razloga da se to i pomisli. Ima i moralnih razloga 
koji uzrokuju istu posljedicu: odveč sitničav duh, neupućen duh koji Boga 
smatra nemilosrdnim sucem, tvrdoglavost koja više drži do svoga suda 
negoli do suda svoga ispovjednika. 

Skrupuloznost može također potjecati od izvan-naravne intervencije 
Božje ili od nečastivoga. Bog nas time katkada kažnjava, katkada stavlja na 
kušnju. Nečastivi katkada svoju djelatnost nakalemi na boležljivoj predis¬ 
poziciji našega živčanog sustava da tako unese zbrku u našu dušu. On nas 
uvjerava da smo u smrtnom grijehu, da nas time odvrati od pričesti ili da 
nam smeta u vršenju naših staleških dužnosti. 

Šteta i moguća korist skrupuloznosti 

Tko je tako nesretan te dopušta da skrupuloznost njime vlada, taj će 
na svom tijelu i na svojoj duši osjetiti teške posljedice. Skrupule sustavno 
slabe živčani sustav i unose u nj stanovito neravnovjesje: čovjeka spopada 
strah, neprestane bojazni loše djeluju na tjelesno zdravlje. To može postati 
neka vrsta opsjednuća, neka vrsta monoideizma 97 koja graniči s ludilom. 

Isto tako skrupuloznost zasljepljuje duh i iskrivljuje sud; čovjek po¬ 
stupno gubi vještinu da razlikuje ono što je grijeh i što nije, što je težak 
grijeh, a što opet lagan grijeh; duša postaje brodom bez kormila. 

Srce gubi pobožnost. Budući da čovjek živi u neprestanu nemiru, u 
uzbuđenosti, postaje veoma samoljubiv i ni u koga se više ne želi povjera¬ 
vati, štoviše ni u Boga, koga smatra odveć strogim. Čovjek se tuži na Boga 
da ga ostavlja u tomu bijednom stanju. Naravno, u tom je raspoloženju 
prava pobožnost nemoguća. 

Zbog skrupuloznosti čovjek podlegne katkada grijehu jer svoje sile 
istroši u uzaludnim naporima, a kada ustreba upotrijebiti sile da se svlada 
kakva istinita poteškoća, onda ih više nema. 

Ali ako čovjek podnosi skrupuloznost kao kušnju i ako se postupno od 
nje liječi slušajući mudra duhovnoga vođu, tada i ona može uroditi dobrim 
plodovima. Ona tada čisti dušu jer se čovjek trudi da izbjegne i najmanje 
pogreške. Potiče nas potom da se vježbamo u poniznosti i u poslušnosti 
jer nas sile da naše sumnje iznesemo pred duhovnoga vođu i da slijedimo 
njegove upute, podređujući njegovim uputama našu volju i naš sud. 


97 Monoideizam - abnormalno duševno stanje kada jedan psihički doživljaj (misao, predodžba) poti¬ 
skuje ili prožima sve ostale sastavnice misaonoga života; fiksna ideja. 


346 



Kako se liječi skrupuloznost? 

Već ispočetka se valja boriti protiv skrupuloznosti prije nego što se 
duboko ukorijeni u dušu. Može se reći da je jedini lijek protiv skrupuloz¬ 
nosti potpuna i neograničena poslušnost mudru vođi; budući da je svjetlo 
savjesti ugasnulo, treba se poslužiti drugim svjetlom. Skrupulozan je čo¬ 
vjek lađa bez kormila: treba ga navezati na drugu lađu. 

Vođa koji hoće izliječiti skrupuloznu dušu mora najprije steći njeno 
povjerenje. Kada je to učinjeno, tada neka se služi svojim autoritetom i 
neka traži poslušnost govoreći skrupuloznom: ako želiš ozdraviti, moraš 
slijepo slušati. Ako slušaš u potpunoj sigurnosti, štoviše i kada se tvoj vođa 
vara, u tom času Bog od tebe traži samo jednu stvar, da slušaš. I to je tako 
istinito da ako misliš da me ne možeš slušati, trebat ćeš naći drugoga vođu; 
jedino će te slijepa poslušnost sigurno izliječiti. 

Kada ispovjednik daje zapovijedi, to mora govoriti jasno i točno, 
izbjegavajući svaku dvoznačnost i mora govoriti na kategoričan način, a 
nipošto uvjetno. Npr. ne ovako: ako te to uznemiruje, nemoj činiti. Nego 
posve apsolutno: čini ovo, kloni se onoga, prezri tu napast. U većini slu¬ 
čajeva ne treba navesti ni razlog tim odredbama, pogotovo ne u početku. 

Dobar tjelesni odgoj može prema tome koristiti mladiću koji boluje od 
skrupuloznosti. S jedne strane jača njegov živčani sustav, a s druge ga stra¬ 
ne, kao na primjer tjelovježba, vježba u slijepoj poslušnosti koja će ga lakše 
sklonuti i uvježbati da isto tako bezuvjetno sluša svojega ispovjednika i tako 
svlada ovu napast koja priječi njegovoj duši napredak prema savršenstvu. 

VI. O KREPOSTIMA I KRŠĆANSKOJ 
SAVRŠENOSTI 

1. Put prema kršćanskom savršenstvu 

Put čišćenja, prosvjetljenja i sjedinjenja 

Kršćanska asketika razlikuje tri puta do kršćanskoga savršenstva. To 
su tri etape, tri stupnja kroz koja duša mora proći želi li prevaliti dug i na¬ 
poran put koji vodi do savršenstva. Ova razdioba u tri stupnja nema u sebi 
ništa matematičkoga; ne može se postaviti stalna granica između jednoga 
i drugoga. Vidjeli smo također kako dobar tjelesni odgoj pomaže duši u 
prvom redu na putu čišćenja koji na sebi nosi uglavnom negativnu značaj¬ 
ku težnje za savršenstvom: taj prvi put, put čišćenja, čisti dušu od prošlih 
grijeha, trapi tijelo, unutarnja sjetila, strasti, um i volju te se bori protiv 
glavnih grijeha i napasti. Drugi stupanj ili drugi put sastoji se poglavito u 
tome da se nasljeduje Spasitelj time da se pozitivno vrše kršćanske krepo¬ 
sti. Naša je zadaća da pokažemo kako dobar tjelesni odgoj pomaže duši i 
na ovoj drugoj stepenici da duša stekne stanovite kršćanske kreposti. 

Duša se mora boriti i na prvom kao i na drugom stupnju. Početnici se 
bore protiv grijeha i njegovih uzroka dok se napredne duše bore da urese 
svoju dušu stječući Spasiteljeve kreposti. Jedan put ne protuslovi drugo¬ 
me; jedan je priprava drugome. Kada se duša oslobađa grijeha i njegovih 
uzroka, ona već vrši kreposti u prvom stupnju koji je poglavito negativan; 
na putu rasvjetljenja duša vrši kreposti više u pozitivnu značenju i to pozi¬ 
tivno vršenje kreposti usavršava nastojanje prvoga stupnja, to jest pomaže 
da se duša sve više oslobodi privrženosti stvorenim dobrima. Na putu či¬ 
šćenja glavna se pozornost svraća na negativno nastojanje dok se na putu 
rasvjetljenja ide za pozitivnim ciljevima. 

Cilj puta rasvjetljenja sastoji se u tome da duša učini Isusa središtem 
svoga života. Stoga će duša: a) Posvetiti se molitvi po kojoj će Isusa bolje 
upoznati, uzljubiti i bolje ga nasljedovati, b) Zatim će vršiti na poseban 
način moralne kreposti koje će ukloniti zapreke što ometaju sjedinjenje s 
Bogom i započet će je sjedinjavati s Onim koji je uzor svake kreposti, c) 
Zatim će duša u sebi usavršiti teološke kreposti koje je već vršila na putu 
čišćenja, d) Naposljetku će se boriti protiv nasrtaja neprijatelja kojega će 
trebati pobijediti. 

Teološke i moralne kreposti 

Kada duša, koja je na putu rasvjetljenja, hoće steći krepost, to se ona 
odjene u Isusa koji je savršen uzor dotične kreposti i nastoji vršiti tu kre¬ 
post zajedno s njim. Sve, pa i zabave i odmaranja, sve se vrši tada u Isusovu 
duhu s nakanom da se bolje radi za interese Božje i njegove Crkve. Da se 
taj cilj uzmogne postići, treba posjedovati sredstva. Osim molitve tu je 
trajno nastojanje u vršenju kršćanskih kreposti koje nam pomažu da bolje 
spoznamo, uzljubimo i nasljedujemo Isusa, a zovemo ih teološke i moralne 
kreposti. Koja je razlika između ovih dviju vrsta kreposti? 

Teološkim krepostima neposredni cilj je sam Bog, a motiv je njihov 
jedan Božji atribut. Po vjeri vjerujem u Boga jer se oslanjam na njegov 
božanski autoritet. Po ufanju se nadam da će mi Bog biti nagrada jer je 
Bog neizmjerno dobar i svemoguć. Po ljubavi ljubim Boga zbog njegove 
neizmjerne dobrote. Po vjeri se sjedinjujem s Božjom mišlju, a po ljubavi 
s njegovom ljubavi. 

Moralnim krepostima neposredni je cilj jedno stvoreno dobro, a mo¬ 
tiv jedno pošteno dobro; tako na primjer pravednost ima cilj da svakom 
dade ono što ga ide, a motiv je tomu poštenje. Moralne su kreposti pripra¬ 
va našem sjedinjenju s Bogom jer uklanjaju zapreke (kao npr. nepravdu) i 
time već započinju sjedinjenje s Bogom; jer ako sam pravedan, sjedinjujem 
se s Bogom koji je sama pravednost. Ali tek teološke kreposti dovršavaju 
ovo sjedinjenje. 

Tjelesni odgoj ima također zadaću pomagati duši u stjecanju raznih 
moralnih kreposti (poslušnosti, srčanosti, čistoće itd.); stoga on uklanja 
zapreke sjedinjenju s Bogom i time pomaže duši da bolje nasljeduje na¬ 
šega Spasitelja. Dobar je tjelesni odgoj pomoćno sredstvo duše na putu 
rasvjetljenja, pomaže joj kod učvršćivanja teoloških i moralnih kreposti i 
kod suzbijanja duhovnih neprijatelja. 

2. Općenito o moralnim krepostima 

I nevjernici mogu imati naravne kreposti 

Postoje naravne kreposti, tj. dobre navike koje se stječu čestim ope¬ 
tovanjem istih čina i olakšavaju vršenje poštenoga dobra. Tako bezvjerci i 
pogani mogu uz naravnu pomoć Božju steći moralnu krepost razboritosti, 
pravednosti, snage i umjerenosti i da se u njima usavršavaju. Kod kršćana 
ne dolaze ove naravne moralne kreposti u obzir, već samo vrhunaravne 
ulivene kreposti. 

Budući da je čovjek uzdignut u vrhunaravni red i budući da je njegov 
jedini cilj gledanje Boga u vječnom blaženstvu, to treba težiti prema tome 
vrhunaravnom cilju i pod utjecajem načela i motiva koji su također vrhu- 

naravni. Mora naime postojati odnos između cilja i čina koji dovode do 
toga cilja. Tako, dakle, one kreposti što se u svijetu zovu imenom naravne 
kreposti treba kršćanin vršiti na vrhunaravan način. Prema nauku sv. Tome 
moralne kršćanske kreposti su ulivene i po svojemu formalnom objektu 
bitno se razlikuju od najviših moralnih stečenih kreposti što su ih opisali 
najveći filozofi. Postoji velika razlika između Aristotelove umjerenosti ko¬ 
jom tek ravna zdrav razum i kršćanske umjerenosti kojom ravna božanska 
vjera i vrhunaravna razboritost. Moralne kreposti mogu kod nekršćana biti 
naravne i stečene, a kod kršćana vrhunaravne i ulivene. 

Dobar tjelesni odgoj pomaže stjecati vrhunaravne moralne kreposti 
žrtvama koje umnožavaju habitualnu milost, a time i same moralne krepo¬ 
sti, i daje im lakoću u vršenju vrhunaravnih moralnih čina jer daje priliku 
da se isti vrhunaravni čini često ponavljaju. 

Naravne i ulivene kreposti - sličnost i razlika 

Ulivene su kreposti principi djelovanja koje u nas Bog postavlja da 
one u našoj duši uzmognu igrati ulogu vrhunaravnih svojstava i da nam 
tako omoguće činiti zaslužna djela. Postoji prema tome bitna razlika izme¬ 
đu stečenih i ulivenih kreposti, i to s gledišta podrijetla i načina kako se 
vrše i s gledišta svrhe. 

a) S obzirom na podrijetlo naravne se kreposti stječu ponavljanjem 
istih čina; vrhunaravne pak kreposti dolaze od Boga koji ih postavlja u našu 
dušu istodobno s habitualnom milošću. 

b) S obzirom na vršenje naravne se kreposti stječu opetovanjem istih 
čina i daju nam lakoću da činimo slične čine brzo i radosno; vrhunaravne 
kreposti koje je Bog stavio u našu dušu daju nam tek mogućnost da činimo 
zaslužna djela sa stanovitom tendencijom da ih izvršimo; lakoća će doći tek 
kasnije vršenjem samih tih čina. 

c) S obzirom na cilj naravne kreposti idu za poštenim dobrom i 
upravljaju nas prema Bogu Stvoritelju; naprotiv, ulivene kreposti nas upu¬ 
ćuju prema Bogu Presvetoga Trojstva, kako nam ga iznosi vjera. Isto tako, 
motivi koji potiču ove kreposti moraju imati vrhunaravni izvor i svode se 
na prijateljstvo s Bogom: radim razborito, pravedno, umjereno, snažno da 
budem u suglasju s Bogom. 

Iz toga proizlazi da su čini vrhunaravnih kreposti mnogo savršeniji 
od čina stečenih kreposti; naša umjerenost nas na primjer ne potiče samo 
na onu trijeznost koja je potrebna da sačuvamo ljudsko dostojanstvo, već 
nas potiče na pozitivna trapljenja po kojima postajemo sličniji Isusu; naša 
nas poniznost ne potiče samo da izbjegavamo prijestupe oholosti i srdžbe 
koji se protive poštenju, već djeluje da prigrlimo poniženja koja nas čine 
sličnija našemu Božanskom Uzoru. 


350 


Postoji dakle bitna razlika između stečenih i ulivenih kreposti: njiho¬ 
vo počelo i njihovi formalni motivi nisu isti. 

O naravi moralnih kreposti i njihovu broju 

U čemu je bit moralnih kreposti? Ove kreposti zovemo naravnima iz 
dva razloga: a) da ih uzmognemo razlikovati od čisto umnih kreposti koje 
usavršavaju naš um bez ikakva obzira na naš moralni život, kao što su zna¬ 
nost, umjetnost itd.; b) da ih uzmognemo razlikovali od teoloških kreposti 
koje također djeluju na naše ćudoređe, ali kojima je Bog neposredni cilj, dok 
moralne kreposti idu za stvorenim vrhunaravnim dobrom, kao na primjer 
za svladavanjem naših strasti. Ne smijemo zaboraviti da su vrhunaravne mo¬ 
ralne kreposti također sudjelovanje na božanskom životu i pripravljaju nas 
na gledanje Boga u blaženstvu. Uostalom, ove kreposti, čim se više usavr- 
šuju i ako ih nadopunjuju darovi Duha Svetoga, tako se približe teološkim 
krepostima da ih te teološke kreposti tako prožmu te postanu tek različite 
manifestacije ljubavi koja im postaje njihovo životno počelo. 

3. Četiri stožerne kreposti 

Ako promotrimo sve njihove ogranke, vidimo da ih ima veoma mno¬ 
go. Sve se dadu svesti na četiri stožerne ili kardinalne kreposti (latinska 
riječ car do znači stožer) jer su one tako reći ona četiri stožera o koja se 
oslanjaju sve ostale kreposti: razboritost, pravednost, jakost, umjerenost. 
Ove četiri kreposti odgovaraju svim potrebama duše i usavršavaju sva nje¬ 
zina moralna svojstva. 

a) Razboritost nam je ponajprije potrebna da si izaberemo sredstva 
koja su potrebna, da postignemo svoj vrhunaravni cilj. b) Pravednost se 
sastoji u tome da poštivamo tuđa prava, c) Jakost nam je potrebna da 
uzmognemo braniti našu osobu i naša dobra od pogibli koja nam prijete, i 
to bez straha i bez nasilja, d) Umjerenost nam je potrebna da uzmognemo 
uživati dobra i radosti ovoga svijeta, a da ne prekoračimo mjeru. 

Uzajamna povezanost kreposti i njihovo prožimanje 

Pravednost uređuje naše odnose s bližnjim, jakost i umjerenost s 
nama samima, a razboritost ravna ostalim trima krepostima. Ove kreposti 
usavršavaju sva naša moralna svojstva: razboritost ravna umom, praved¬ 
nost vlada voljom, jakost vlada borbenim strastima (odvažnošću, strahom, 
nadom, očajem, srdžbom), a umjerenost vlada požudnim težnjama (tj. za 
strastima za uživanjem, za ljubavlju, mržnjom, čežnjom, odvratnošću, ra¬ 
došću, žalošću). Budući da borbene strasti i strasti uživanja dobivaju svoju 

moralnu vrijednost tek po volji, jakost i umjerenost stoluju istodobno u 
ovomu višem svojstvu kao i u nižim svojstvima kojima ravna volja. 

Ostale pridružene kreposti i njihova podjela 

Krepost strpljivosti i ustrajnosti su integralni dijelovi stožerne kre¬ 
posti jakosti jer su korisne i potrebne toj kreposti budući da krepost ja¬ 
kosti ne bi bila savršena bez tih sastavnih dijelova. Trijeznost i čistoća te 
poniznost i blagost su subjektivni dijelovi umjerenosti jer su one u neku 
ruku razne vrste koje su podređene glavnoj kreposti. Pojedine pridružene 
kreposti imaju s glavnom kreposti stanovitu sličnost, ali ne mogu u pot¬ 
punu smislu udovoljiti svim uvjetima kreposti. Tako je krepost pobožnosti 
pridružena pravednosti jer ide za tim da Bogu dade čast koja mu pripa¬ 
da, ali to ona ne može učiniti s potpunim savršenstvom ni s potpunom 
ravnopravnošću. Poslušnost očituje poglavarima podložnost na koju imaju 
pravo, ali ni ovdje se ne radi o potpunu pravu ni o odnosu između ravno¬ 
pravnih čimbenika. 


4. Krepost razboritosti 

Krepost razboritosti je moralna krepost koja utječe na naš um da on u 
svakoj prilici odabere najbolja sredstva te se postignu naši ciljevi podredivši 
ih našoj konačnoj svrsi. Budući da strasti često zasljepljuju razum, jasno je 
da sve ono što pomaže krotiti strasti dolazi u pomoć i razboritosti. Dobar 
tjelesni odgoj, osobito kod omladine, veoma pridonosi da se krote njezine 
još neobuzdane strasti i njezin um. Onaj koga ne muči toliko bjesnilo strasti 
može mnogo lakše odabirati što je razboritije i bolje da se postigne cilj koji je 
u skladu s konačnom svrhom čovjeka. Ako je naprotiv mladić pod dojmom 
strasti, tome će um potamnjeti i neće moći razborito djelovati. 

Sv. Jakov, govoreći o razboritosti, veli: »A mudrost odozgor ponajpri¬ 
je čista je, zatim mirotvorna, milostiva, poučljiva, puna milosrđa i dobrih 
plodova, postojana, nehinjena« (Jak 3,17). Po tome je kršćanska razbori¬ 
tost čista jer gaji čistoću tijela i čistoću srca koja nas ujedinjuje s Bogom 
i po tome s vječnom Mudrošću. Zbog toga kod tjelesnoga odgoja valja 
paziti na odgoj čistoće poglavito da razna odijela za vježbe budu čedna da 
tako pokrivaju dijelove tijela te ne budu na sablazan drugome. Razboritost 
dakle traži da odabiremo takva vježbačka odijela da njima ne stavljamo za¬ 
preke našoj konačnoj svrsi niti konačnoj svrsi naših bližnjih. Stoga je briga 
za ovaj izbor vježbačkih odijela veoma zgodno sredstvo da se vježbamo u 
kršćanskoj razboritosti jer pri tome polazimo poglavito s ovoga stajališta: 
ovo je od koristi ili od štete za konačnu svrhu moju ili moga bližnjeg. 


352 


Dobar tjelesni odgoj pomaže duši u stjecanju kršćanske razboritosti 
poglavito što kroti strasti koje iskrivljuju dobar sud. Npr. kod izbora čedne 
nošnje razboritost vidno upozorava na pogibelji koje po sebi i nevina stvar 
može nanijeti konačnoj svrsi čovjeka. 

5. Krepost pravednosti i pridružena krepost poslušnosti 

Legalna, distributivna i komutativna pravednost 

Kršćanska je pravednost vrhunaravna moralna krepost koja potiče našu 
volju da bližnjem bez prestanka daje ono što mu potpuno pripada. Razli¬ 
kujemo dvije vrste pravednosti: općenitu pravednost koja nam zapovijeda 
da dajemo društvima što ih ide i privatnu pravednost koja nam nalaže da 
pojedincima dajemo što im pripada. Prva pravednost je legalna jer obvezuje 
članove društvene zajednice da rade za dobro te zajednice i distributivna jer 
od zajednice traži da poštuje prava pojedinaca. Druga vrsta pravednosti je 
komutativna jer se odnosi na pravne odnose među pojedincima. 

Ova vrsta pravednosti treba štititi sva dobra, i to ne samo pravo vla¬ 
sništva, već i tjelesna dobra te duševna dobra: život, slobodu, čast, dobar 
glas bližnjih. 

U katoličkim se tjelovježbenim organizacijama može odgajati i osje¬ 
ćaj kršćanske pravednosti: a) legalna: valja paziti na društvene sprave i 
inače sve ostalo što pripada zajednici; b) distributivna: ako imamo kakvu 
funkciju u odboru te organizacije, pazit ću da od članova ne tražim više 
negoli imamo pravo da zahtijevamo; c) komutativna: pazit ću na sve pred¬ 
mete koji pripadaju mojemu bližnjem i koje mi na primjer kod vježbe 
dade na pohranu, pazit ću na zdravlje i život svoga druga, poglavito da se 
kod vježbe ne bi ozlijedio ili čak nastradao; d) također ću paziti na dobar 
glas svojih drugova. 

Dobar tjelesni odgoj pomaže duši u stjecanju svih triju vrsta kršćanske 
pravednosti (legalna, distributivna, komutativna), i to poglavito odgojem za 
čuvanje društvene imovine i brigom za tjelesnu nepovrijeđenost sudrugova. 

Poslušnost 

Poslušnost nas uči gledati samoga Boga u onome koji zapovijeda. Ona 
podvrgava našu volju volji Božjoj i time sve ostale naše sposobnosti koji¬ 
ma volja ravna. Poslušnost je žrtvovanje vlastite volje i to je za vrhovnoga 
gospodara najugodnija žrtva jer bolja je poslušnost negoli su žrtve (Sveto 
pismo); ona uspostavlja trajnu vezu između duše i Boga. Ona je ona kre¬ 
post koja je majka i čuvarica svih kreposti jer vršeći volju Božju već činimo 
čin ljubavi (sjedinjenje naše volje s Božjom). Isto tako, po njoj vršimo sve 
druge kreposti (pravednost, pobožnost itd.) što ih propisuju Deset Božjih 

zapovijedi. Poslušnost čini da postajemo slični mučenicima, čak i više od 
samih mučenika jer dok mučenici žrtvuju tek želju za životom, poslušnost 
čini da sve težnje istodobno žrtvujemo. Ona stvara prema tome bitne uv¬ 
jete za kršćansko savršenstvo. Ona nas bez truda nosi u vječnost i jedina 
je koja nam otvara nebeska vrata; zahtijeva da se nezakonitim odredbama 
opremo i da, u sebi dobre stvari, protiv volje poglavara ne činimo. 

Poslušnost se prislanja uz pravednost jer je poslušnost znak pošto¬ 
vanja, čin podložnosti poglavarima, ali se razlikuje od pravednosti jer ne 
postoji ravnopravnost između poglavara i podređenih. 

Dobar tjelesni odgoj pomaže odgajati poslušan naraštaj koji će se po¬ 
koravati zakonitim poglavarima u naravnim (obitelj, država, zvanje) i vrhu¬ 
naravnim društvima (papa, biskup, župnik, odnosno njihov predstavnik). 
Ta poslušnost treba biti vrhunaravna, univerzalna i integralna. Integralna je 
kada je točna, bez ustezanja, trajna i radosna. 

Definicija i opis poslušnosti 

Ona je vrhunaravna moralna krepost koja nas potiče da podredimo 
svoju volju volji zakonitih poglavara ukoliko su oni zastupnici Božji. Posluš¬ 
nost počiva na činjenici da je Bog vrhovni gospodar svega i da mu je svako 
stvorenje potpunoma podređeno. Zbog toga moramo slušati i zastupnike 
Boga. Budući, naime, da čovjek ne može sam sebe zadovoljiti ni u svojim 
fizičkim, ni u umnim, a ni u moralnim potrebama, Bog je htio da čovjek 
živi u društvu. A društvo ne može postojati bez jedne vlasti, bez jednoga 
autoriteta koji treba pak usmjeriti sva svoja nastojanja prema zajedničkom 
dobru. Prema tome je Božja volja da je ljudsko društvo hijerarhijski uređe¬ 
no: da poglavari nose teret upravljanja, a podređeni da slušaju. Da bi, dakle, 
ova poslušnost bila lakša, Bog svoj autoritet delegira zakonitim poglavarima: 
»Nema vlasti doli od Boga« (Rim 13,1). Slijedi: tko sluša poglavare, sluša 
Boga, a tko ih ne sluša, sam se osuđuje: »Stoga tko se suprotstavlja vlasti, 
Božjoj se odredbi protivi; koji se pak protive, sami će na se navući osudu« 
(Rim 13,2). Dužnost je poglavara da svoju vlast vrše tek kao izaslanici Božji, 
brinući se za njegovu slavu i za opće dobro zajednice; ako oni u tome po¬ 
griješe, oni za to odgovaraju Bogu i njegovim zastupnicima. A dužnost je 
podređenih da slušaju zastupnike Božje kao samoga Boga: »Tko vas sluša, 
mene sluša; tko vas prezire, mene prezire« (Lk 10,16). 

O društvima i poglavarima kojima se duguje poslušnost 

Koja su to društva i njihovi zakoniti poglavari? To su oni koje je Bog 
postavio na čelo raznim društvima. 

U naravnom redu možemo razlikovati tri vrste društava: a) obiteljsko 
društvo kojim zapovijedaju roditelji, i to poglavito otac obitelji; b) građan- 

sko društvo kojim vladaju oni koji su zakoniti nosioci vlasti prema raznim 
uobičajenim sustavima kod pojedinih naroda; c) staleško društvo u kojem 
ima gospodara i radnika u kojima su međusobna prava i međusobne duž¬ 
nosti uređene ugovorom. 

U vrhunaravnom redu imamo ova društva i njihove poglavare: a) 
papa koji ima suverenu i neposrednu vlast u općoj Crkvi; b) biskupi koji 
imaju jurisdikciju u svojim određenim biskupijama; c) župnike i kapelane 
koji imaju vlast u granicama kako ih određuje kanonsko pravo. 

Vlast u pojedinim vjerskim zajednicama 

Postoje u Crkvi posebne zajednice čija je pravila potvrdio papa ili 
biskup, koje imaju svoje glavare imenovane prema njihovim ustanovama 
ili pravilima. I to su zakoniti poglavari. Vlast dotičnih zakonitih poglavara 
nije neograničena. 

Ne mora se, niti je dopušteno, slušati poglavara kada bi on zapovjedio 
nešto što bi bilo u očitu protuslovlju s Božjim ili crkvenim zapovijedima. 
Tada treba opetovati riječi svetoga Petra: »Treba se većma pokoravati Bogu 
negoli ljudima!« (Dj 5,29). Ove su riječi magna charta kršćanske slobode 
i zaštita protiv tirana. Isto tako, nitko nije dužan činiti što je nemoguće. 
Ali ako sumnjamo ima li poglavar pravo ili ne, treba vršiti poglavarovu 
volju; u sumnji pravo je na strani poglavara. Isto tako, ako bi netko štogod 
zapovjedio, što ne pada u njegov djelokrug, ne treba slušati. 

Karakteristike savršene poslušnosti 

Poslušnost, ako hoće bito savršena, treba biti vrhunaravna u svojoj 
nakani, općenita u svom opsegu, potpuna u svom izvršenju. 

Poslušnost je vrhunaravna u svojoj nakani. To znači da u svojim pogla¬ 
varima trebamo gledati samoga Boga ili Isusa Krista budući da oni posjeduju 
vlast tek po njima. To čini poslušnost i laganom; jer tko ne bi htio slušati 
Boga! To i sv. Pavao preporuča slugama: »Sluge, slušajte svoje zemaljske gos¬ 
podare kao Krista - sa strahom i trepetom, u jednostavnosti srca. Ne naoko, 
kao oni koji se ulaguju ljudima, nego kao sluge Kristove koje zdušno vrše 
volju Božju, dragovoljno služe - kao Gospodinu« (Ef 6,5-7). Isto je tako pi¬ 
sao sveti Ignacije svojim redovnicima u Portugal: »Želim da se trsite sa svom 
brigom i svim svojim nastojanjem da prepoznate Isusa Krista u bilo kojem 
poglavaru i da po njegovoj osobi iskažete duboko počitanje Božanskom Ve¬ 
ličanstvu. Tako neka oni nikada ne promatraju osobu koju slušaju, već neka 
u njoj gledaju Isusa Našega Gospodina, radi kojega oni slušaju. I zaista, ako 
valja slušati poglavara, to se ne čini zbog njegove razboritosti, njegove dobro¬ 
te ili drugih vrlina koje mu je Bog možda dao, već jedino jer je on zastupnik 
Božji... Ako se naprotiv čini da je u njega manje razboritosti i mudrosti, to 

nije nikakav razlog da ga se sluša s manje točnosti, budući da on po svom 
položaju poglavara predočuje osobu Onoga čija je mudrost nepogrešiva i 
koji će sam po sebi nadoknaditi ono što možda manjka njegovu službeniku 
bilo na kreposti, bilo na drugim dobrim odlikama.« 98 

Poslušnost je općenita. U svom opsegu to znači da moramo slušati 
sve zapovijedi našega zakonitog poglavara, ako zakonito zapovijeda. Tako, 
dakle, kako to veli sv. Franjo Saleški, poslušnost »se podvrgava s ljubavlju 
da čini sve ono što joj se zapovijeda, posve priprosto, a da nikada ne gleda 
je li je zapovijed dobro ili loše učinjena, pod uvjetom da onaj koji zapo¬ 
vijeda ima pravo zapovijedanja i da zapovijed služi da se naš duh sjedini s 
Bogom«. 99 On dodaje: ako poglavar nešto zapovjedi što je u očitu protu¬ 
slovlju sa zakonom Božjim, dužnost je ne podvrći se. 

Poslušnost je potpuna u svom izvršenju i prema tome točna, bez uste¬ 
zanja, trajna i štoviše radosna, a) Točna: Budući da ljubav ravna savršenom 
poslušnošću, čini da slušamo smjesta: »poslušni čovjek ljubi zapovijed i čim 
je izdaleka opazi, makar kakva bila, bila mu ona po volji ili ne, on je zagrli, 
miluje i nježno ljubi.« 100 Isto veli i sveti Bernard: »Tko je istinito poslušan, 
ne poznaje oklijevanja; njega ne hvata odgoda na sutra; ne poznaje zakašnja- 
vanja; on predusreće zapovijedi; njegove su oči spremne, njegove su uši na- 
ćulene, njegov jezik spreman da govori, njegove ruke spremne na rad, njego¬ 
ve noge spremne da skoče; sva je njegova pozornost usmjerena uhvatiti volju 
onoga koji zapovijeda.« 101 b) Bez ustezanja: tko odabire, tko sluša u nekim 
stvarima, a ne sluša u drugim, taj gubi zaslugu poslušnosti jer pokazuje da 
se pokorava onome što mu se sviđa i kako dalje slijedi, ova poslušnost nije 
vrhunaravna, c) Trajna: u ovom je dobar dio zasluge kreposti poslušnosti: 
»Rado se i s veseljem čini stvar ako se zahtijeva jedanput; tada se čini bez 
poteškoća jer to ne stoji ništa. Ali kada vam se kaže: vi ćete to činiti uvijek, 
i kroz cijeli vaš život, u tome je snaga kreposti i poteškoća.« 102 d) Radosna: 
»Bog ljubi veselja darivatelja« (2 Kor 9,7). U teškim je stvarima poslušnost 
tek onda vesela ako je prožima ljubav; onaj koji ljubi taj trud tako reći i ne 
osjeća jer se na trpljenje i ne misli, već na onoga za koga se trpi. Stoga valja 
uvijek gledati Boga u osobi onoga koji zapovijeda. 

Vrijednost poslušnosti 

Sv. Toma tvrdi da je poslušnost nakon kreposti pobožnosti najsavr- 
šenija od svih moralnih kreposti jer nas ona više od ostalih ujedinjuje s 
Bogom i to toliko što nas oslobađa naše vlastite volje, koja je najveća za- 

98 Sv. Ignacije Loyolski, Pismo CXX, trad. Bouix, str. 459-459. 

99 Sv. Franjo Saleški, Entretiens spirituels, pogl. XI., str. 170. 

100 Sv. Franjo Saleški, Entretiens spirituels, pogl. XI., str. 173. 

101 Sv. Bernard, Sermo de diversis, XI, I, 7. 

102 Sv. Franjo Saleški, Entretiens spirituels, pogl. XI., str. 182. 

preka sjedinjenju s Bogom. 103 Ona je uostalom i majka i čuvarica kreposti 
i preobražava naše obične čine u kreposti. 

Po poslušnosti volja nas ujedinjuje s Bogom i čini da trajno budemo 
povezani s njime, a) Poslušnost neposredno podređuje našu volju volji Božjoj 
i time sve ostale naše sposobnosti ukoliko su podložne volji. Ovo je podvr¬ 
gavanje to zaslužnije ukoliko je svojevoljnije; neživa stvorenja slušaju Boga 
iz nužde po samoj naravi, ali čovjek sluša slobodnim izborom. Time on časti 
svoga vrhovnog Gospodara onim što je u čovjeku najplemenitije i prikazuje 
najplemenitiju žrtvu: »Poslušnošću se žrtvuje vlastita volja.« 104 Time duša 
dolazi u vezu s Bogom jer ona tada poznaje tek Božju volju i time opetuje 
junačku riječ Isusovu u smrtnoj borbi: »Ali ne moja volja, nego tvoja neka 
bude« (Lk 22,42). Ova veza veoma je zaslužna i posvećuje dušu jer ona uje¬ 
dinjuje našu volju, dakle naše najdragocjenije dobro, s Božjom voljom, koja 
je uvijek dobra i sveta, b) I budući da je volja kraljica svih naših svojstava, 
to mi time što je sjedinjujemo s Bogom ujedinjujemo istodobno sve moći 
naše duše. Ova je žrtva daleko veća od žrtve vanjskih dobara, na primjer 
od siromaštva, od žrtve tjelesnih dobara koju pridonosimo čistoćom i tra- 
pljenjem: to je zaista najuzvišenija žrtva. - »Bolja je poslušnost od žrtava« 
(1 Sam 15,22). c) Poslušnost je također najstalnija i najtrajnija žrtva ; sa- 
kramentalnom vezom ostajemo ujedinjeni s Bogom tek nekoliko trenutaka 
(pričest), ali redovita, habitualna poslušnost stvara između naše duše i Boga 
neku vrstu trajne duhovne veze (pričesti) koja čini da mi ostajemo u Bogu 
kao što on ostaje u nama, budući da hoćemo sve što On hoće i isključivo 
samo ono što on hoće: »Unum velle unum nolle - isto htjeti, isto ne htjeti.« 
To je u stvari najjača, najtjesnija, najpraktičnija od svih veza. 

Poslušnost - majka i čuvarica svih kreposti 

Lijepo kaže sv. Augustin: poslušnost je majka i čuvarica svih krepo¬ 
sti. 105 a) Ona se poklapa s ljubavlju, kako to naučava sv. Toma: ljubav prije 
svega prouzrokuje vezu volja: »U ovom je ljubav Božja savršena jer prijatelj¬ 
stvo čini isto htjeti i isto ne htjeti.« 106 I sam Spasitelj veli: »Ako me ljubite, 
zapovijedi ćete moje čuvati« (Iv 14,15). Prava je poslušnost u svojoj biti 
izvanredan čin ljubavi, b) Ona čini da vršimo i druge kreposti ukoliko su 
zapovjeđene ili savjetovane. 107 Nadalje, čini da vršimo trapljenje i pokoru 
koju Evanđelje tako često propisuje, zatim pravednost, pobožnost, ljubav i 
sve druge kreposti koje se nalaze u Dekalogu. Ona čini, štoviše, da postane- 


103 Sv. Toma, Summa theologica, Ha Ilae, q. 104, n. 3. 

104 Sv. Grgur, Moral, I, XXy c. 10. 

105 »Obedientia in cretaura rationali mater et quodammodo est custosque virtutum.« - Sv. Augustin, 
De Civitate Dei, 1. Xiy c. 12. 

106 Sv. Toma, Summa Theologica, Ha Ilae, q. 104, a. 3. 

107 Sv. Toma, Summa Theologica, Ha Ilae, q. 104, a. 3, ad 2. 

mo slični mučenicima koji žrtvuju svoj život za Boga, kako to tumači sveti 
Ignacije. »Po poslušnosti su volja i vlastiti sud za sva vremena žrtvovani i po¬ 
loženi na oltar kao žrtve tako da u čovjeku mjesto slobodne volje postoji tek 
volja Našega Gospoda Isusa Krista koju nam očituje onaj koji zapovijeda; i 
poslušnost ne prikazuje samo žrtvu težnje za životom, kao što se to zbiva 
kod mučeništva, već se tu žrtvuju istodobno sve želje.« 108 Slično je rekao sv. 
Bakom redovniku koji je težio za mučeništvom: »Dostatno umire mučenički 
tko se dobro trapi; veće je mučeništvo cijeli život ustrajati u poslušnosti, 
negoli na prečac poginuti od mača.« 109 c) Poslušnost u kreposti i u zasluge 
pretvara i najobičnije dnevne čine: blagovanje, odmore, zabave, posao. Ali 
sve ono što je učinjeno protiv volje poglavara, pa makar u sebi i najbolje, jest 
čin neposlušnosti. Cesto se uspoređuje poslušnost s putnikom koji je ušao 
u lađu s dobrim kapetanom: svaki dan, štoviše i onda kada se odmara, on se 
približuje željenoj luci, luci blažene vječnosti. 

Završimo riječima koje je Bog upravio sv. Katarini Sijenskoj: »Kako li 
je blaga i slavna ova krepost koja u sebi sadržava sve kreposti. Nju je ljubav 
začela i rodila. Na njoj je postavljen kamen presvete vjere... Ona je samo 
središte duše do koje ni jedna oluja ne može doprijeti... Oskudica joj ne 
prouzrokuje nikoju žalost; jer poslušnost ju je podučila da samo mene 
želi koji mogu, ushtjednem li, ostvariti sve njezine želje... O, poslušnosti, 
koja bez truda prebrođuješ pučinu i bez opasnosti dolaziš do luke spasa, ti 
postaješ slična Riječi, mojemu jedinorođenom Sinu! Ti putuješ na brodici 
presvetoga Križa, spremna da sve pretrpiš prije negoli se udaljiš od posluš¬ 
nosti prema riječi i da prekršiš njezin nauk! Kako li te tvoja duga ustrajnost 
čini velikom! Tako velikom da sa zemlje ideš k nebu jer po tebi i jedino po 
tebi se ono može otvoriti.« 110 

Vidjesmo da je poslušnost velika krepost. Tjelesni odgoj ima zadaću 
čovjeka odgajati u toj velikoj kreposti. Od dobroga tjelesnog odgoja, kako 
se npr. vrši u mnogim katoličkim društvima, nema druge koristi negoli da 
se odgoji poslušan naraštaj; već bi tjelesni odgoj imao u katoličkim redovi¬ 
ma posebno pravo na opstanak. 


108 Adolphe Tanquerey, Precis de theologie ascetique et mystique, 5. izd., Pariš, Desclee, 1924., br. 
674. 

109 Sv. Franjo Saleški, Entretiens Spirituels, str. 183. 

110 Sv. Katarina Sijenska, Dialogue, trad. Hurtaud, t. II, str. 259-260. 

6. Krepost jakosti i pridružene kreposti 

Jakost iziskuje odlučnost koja nas potiče da dužnost izvršimo pod 
svaku cijenu; daje nam srčanost i velikodušnost da upotrijebimo onoliko 
sila koliko to traži poteškoća i da ustrajemo do kraja. Ta snaga, koju stje¬ 
čemo dobrim tjelesnim odgojem, uči nas snositi sve vrste kušnje što nam 
ih Providnost šalje; uči nas svladavati strah pred umorom i pogibeljima 
ulivši nam mogućnost da radije gubimo blago, zdravlje, dobar glas, da ra¬ 
dije pretrpimo sva zla ovoga svijeta i izgubimo svoj život negoli da učinimo 
grijeh koji je jedino pravo zlo. Također nas tjelesni odgoj prigodom javnih 
manifestacija uči svladavati ljudski obzir i uči nas da bolje shvatimo riječi 
psalmista: »Ti si, Bože, zaklon moj« (Ps 43,2). 

Pravednost, koju nadopunjuju pobožnost i poslušnost, uređuje naše 
odnose prema drugima; jakost i umjerenost uređuju naše odnose prema 
nama samima. 

Karakteristike kreposti jakosti 

Ova se krepost obično naziva imenom duševne jakosti, jakost značaja 
ili kršćanska muževnost. Ona je vrhunaravna moralna krepost koja učvr¬ 
šćuje dušu u ostvarivanju dobroga koje je teško, a da ne dopusti uzdrmati 
dušu ni od strašivosti ni od straha pred smrću. Predmet njezine djelatno¬ 
sti jest da potisne utiske straha koji hoće zakočiti naša nastojanja prema 
dobrome i ukrotiti odvažnost koja bi bez nje lako postala preuzetnošću. »I 
tako se jakost odnosi na strah i na srčanost, u neku ruku uklanjajući strah 
i krateći srčanost.« 111 

Njezini se čini dadu svesti na dvoje: poduzeti i podnositi teške stvari. 
Krepost jakosti se ponajprije sastoji u tome da se poduzmu i izvedu teške 
stvari. Na putu kreposti i savršenstva brojne su zapreke koje je teško svla¬ 
dati; one se bez prestanka pojavljuju, ali čovjek ih se ne smije bojati, već 
treba, štoviše, poći im ususret i energično upotrijebiti sve sile da ih svlada. 
To je prvi čin kreposti jakosti. - Ovaj čin ima kao preduvjet odlučnost koja 
traži da se izvrši dužnost pod svaku cijenu; zatim srčanost i velikoduš¬ 
nost da se trsimo koliko to zahtijevaju poteškoće i da ta srčanost junački 
djelujući raste s poteškoćama; napokon treba ustrajnosti da se do kraja 
upotrijebe sve sile unatoč tome što poteškoće ostaju ili protivnik ponovno 
navaljuje. Ali treba i trpjeti za Boga brojne i teške kušnje što nam ih šalje: 
trpljenja, bolesti, ruganje, klevete. To je često i teže negoli odvažno djelo¬ 
vati. »Podnositi je teže negoli napasti«, veli sv. Toma. 112 


111 Sv. Toma, Summa Theologica, Ia Ilae, q. 123, a. 3. 

112 »Sustinere difficilius est quam aggredi .« Sv. Toma, Summa theolgica, Ia Ilae,, q. 123. a 6, ad 1. 

Način stjecanja kreposti jakosti 

Ljudi koji se vježbaju u kreposti snage trebaju se najprije boriti protiv 
raznih vrsta straha koji se protivi vršenju dužnosti. Čovjek koji hoće svla¬ 
dati strah pred umorom i opasnostima treba se sjetiti da postoje mnogo 
veća dobra negoli su bogatstvo, zdravlje, dobar glas i život; to su dobra 
milosti koja su tek predigra vječne sreće. Oni trebaju znati da trebaju ve¬ 
likodušno žrtvovati prva dobra da se uzmognu steći ona dobra koja nikada 
ne propadaju; trebaju se uvjeriti da jedino istinito zlo jest grijeh i da se 
toga zla valja kloniti pod svaku cijenu, pa makar čovjek morao podnijeti 
sva vremenita zla koja god se survala na nas. 

Tko se vježba u jakosti, taj svladava strah pred kritikom i podrugiva¬ 
njem, tj. uči se svladavati ljudski obzir koji uzrokuje da zanemarimo svoju 
dužnost iz straha pred lošim sudom, koji će se izreći o nama ili iz straha 
pred ruganjem, prijetnjama, uvredama i nepravdama. Već zarana treba 
omladinu odgajati u ovom preziranju ljudskoga obzira, u muževnoj srča¬ 
nosti koja se znade oduprijeti javnom mnijenju i pod svakim uvjetom živi 
dolično prema svom uvjerenju. Svakako su zgodne katoličke organizacije 
koje gaje i tjelovježbu jer se u njima omladina podučava u srčanosti u svla¬ 
davanju ljudskoga obzira prigodom javnih manifestacija. 

Jakost također zahtijeva da se čovjek, kada je to potrebno, ne boji za¬ 
mjeriti se svojim prijateljima. Treba se sjetiti da se prije valja svidjeti Bogu 
negoli ljudima jer oni koji nas priječe da vršimo volju Božju nisu nam pravi 
prijatelji. »Kad bih sveudilj nastojao ljudima ugađati, ne bih bio Kristov 
sluga« (Gal 1,10). 

Najbolje ćemo se vježbati u jakosti ako nasljedujemo Spasiteljevu du¬ 
ševnu jakost i da molimo Spasitelja da u nas uđe s puninom svoje snage. 
Dobar tjelesni odgoj nas upućuje kako ćemo s Isusom surađivati u vršenju 
ove kreposti, i to ne samo u velikim prigodama već u svim i najneznatnijim 
činima našega života, sjećajući se da trajno vršenje malih kreposti zahtijeva 
isto toliko, pa čak i više, junaštva negoli sjajna djela. 

Dobar tjelesni odgoj pomaže da se razvije krepost jakosti (duševna 
jakost, jakost značaja, kršćanska muževnost) jer uči uklanjati strah i krotiti 
srčanost: uči nas poduzimati, izvoditi i snositi teške stvari i gaji u nama duh 
borbenosti koji traži poteškoće, ide im ususret da ih uzmognete svladati. 

Velikodušnost 

Velikodušnost ili plemenitost značaja jest plemenita i otmjena sklo¬ 
nost da se poduzmu velike stvari za Boga i za bližnjega. Ona se razlikuje 
od slavohleplja koje je po svojoj biti samoljubivo i nastoji se izdići iznad 
drugih svojom vlašću ili časti; posebna značajka velikodušnosti jest da ne 
traži svoj interes: hoće samo da drugima čini usluge. 

Ona pretpostavlja plemenitu dušu koja ima uzvišen ideal; odvažnu 
dušu koja znade svoj život dovesti u sklad sa svojim načelima. Velikoduš¬ 
nost se ne očituje samo plemenitim osjećajima već i plemenitim djelima, i 
to na svim podmčjima; u vojsci sjajnim pothvatima; u građanskom životu 
velikim reformama ili velikim industrijskim, trgovačkim i inim pothvatima; 
u nadnaravnom redu težeći za visokim idealom savršenstva, u neprestanu 
nastojanju da se svlada zlo na sebi, da se steknu kreposti i vrši apostolat u 
svim oblicima, da se osnivaju i vode organizacije itd.; i sve to ne bojeći se 
za svoj imetak, za svoje zdravlje, za svoj dobar glas, štoviše ni za svoj život. 

Pogreška koja se protivi velikodušnosti jest malodušnost, to jest pre¬ 
tjeran strah pred neuspjehom koji čovjeka potiče na krzmanje i nerad. Ta¬ 
kav čovjek, želeći izbjeći neuspjeh, čini time još veće zlo jer ne čini ništa i 
tako uludo živi. Jasno je da je bolje izložiti se katkada kojoj pogrešci negoli 
ustrajati u neradu. 

Dobar nam tjelesni odgoj pomaže da razvijemo velikodušnost, to jest 
mogućnost da za Boga i bližnjega na svim područjima (u državi, industriji, 
Crkvi itd.) činimo velike stvari ne obazirući se na to žrtvujemo li time 
svoj imetak, svoje zdravlje, svoj dobar glas, pa i život. Time se čuvamo od 
slavohleplja i od malodušnosti. 

Strpljivost 

Strpljivost je kršćanska krepost koja čini da ravnodušno za ljubav 
Božju i u zajednici s Isusom Kristom podnosimo fizičke i duševne muke. 
Pravi motiv koji nas potiče na strpljivost jest pokornost volji Božjoj i nada 
u vječnu nagradu. Upravo tjelesni odgoj koji od nas zahtijeva podnašanje 
mnogih muka, poglavito tjelesnih, dobra je škola. Cesto se u vježbaonama 
uči podnositi napor bez mrmljanja i bez otpora; prima se i tako se mogu 
popraviti vlastite pogreške, očistiti srce, poglavito žalost i klonulost. 

Dobar tjelesni odgoj vježba strpljivost jer daje priliku da ravnodušno 
za ljubav Božju zajedno s Isusom Kristom podnosimo fizičke, pa i duševne 
boli i poglavito da suzbijamo žalost i klonulost. 

Ustrajnost 

Ustrajnost u naporu sastoji se u tome da se borimo i da trpimo sve 
do kraja, a da ne podlegnemo umoru, malodušnosti ili mlitavosti. Isku¬ 
stvo nas uči kako se čovjek nakon češćega naprezanja umori čineći dobro, 
dosadi mu što uvijek mora napinjati volju; to posebno naglašava sv. Toma: 
»Duže vremena trsiti se oko nečega teškoga ima svoju posebnu poteško- 

ću. Krepost međutim nije čvrsta ako je vrijeme nije potvrdilo, ako se nije 
učvrstila pomoću navika koje su se duboko ukorijenile.« 113 

Ovaj osjećaj umora često proizvodi malodušnost i mlohavost; čovje¬ 
ku dosadi što bez prestanka mora volju napinjati, i to prouzrokuje neku 
moralnu klonulost, gubitak odvažnosti; drugi je stupanj da se doskora po¬ 
javi ljubav prema užicima i tuga što ih čovjek ne može uživati i čovjek 
napokon popusti svojim lošim sklonostima. 

Dobar tjelesni odgoj koji iziskuje trajan napor pomaže da se ta kre¬ 
post, koja je dar Božji, što bolje u nama učvrsti. Ali to ne isključuje stano¬ 
vit odmor, koji si čovjek treba od vremena do vremena priuštiti, jer čovjek 
ne može dugo živjeti bez stanovite utjehe. Ustrajnost ne isključuje oprav¬ 
dan odmor: odmaraj se da uzmogneš bolje raditi. Naravno da taj odmor 
mora biti u skladu s voljom Božjom. 

Dobar tjelesni odgoj pomaže da se vježbamo u ustrajnosti; uči nas 
kako se valja boriti i kako valja trpjeti sve do kraja, a da pri tome ne pod- 
legnemo umoru, malodušnosti i mlitavosti niti da dopustimo da u nama 
prevlada ljubav za užicima sa svim ostalim lošim sklonostima. Ustrajnost 
što je tako stječemo ne isključuje da si čovjek od vremena do vremena 
priušti kakav odmor u nastojanju za dobrim ciljem. 

7. Krepost umjerenosti i pridružene kreposti 

Ako je jakost tako potrebna da ukroti strah, to je umjerenost isto 
tako potrebna da ukroti težnju za užicima koja nas tako lako odvraća od 
Boga. Umjerenost je moralna vrhunaravna krepost koja svodi u pravu ko¬ 
lotečinu težnju za osjetnim užitkom, poglavito za užitkom ukusa i opipa i 
zadržava ih u granicama poštenja. 

Predmet djelatnosti umjerenosti jest što ona kroti svaki osjetni uži¬ 
tak, poglavito onaj koji je povezan s dvjema velikim funkcijama organsko¬ 
ga života: jelo i piće koje uzdržava život pojedinca, kao i čine kojima je cilj 
da se uzdrži ljudski rod. Umjerenost čini da se služimo tim užicima radi 
jednoga poštenog i vrhunaravnog cilja. Budući da je užitak u sebi privlačan 
i prijeti opasnost da nas namami na područje izvan dopuštenih granica, to 
nas umjerenost potiče na trapljenje, štoviše i u nekim dopuštenim stvari¬ 
ma, tako da nam zajamči vlast uma nad strastima. 

Dobar tjelesni odgoj pomaže da se vježbamo u umjerenosti time da 
u nama kroti težnju za osjetnim užicima, poglavito onima kojima je zada¬ 
ća uzdržavanje pojedinca i ljudske vrste. Potiče nas na trapljenje i priječi 


113 Sv. Toma, Summa theologica, Ha Ilae, q. 137. a. 1. 

dozvoljenom užitku da nas namami izvan dopuštenih granica i tako ugrozi 
prevlast uma nad strastima. 


8. Čistoća 

Dobar tjelesni odgoj pomaže svladavati neuredni spolni nagon koji 
hoće da djeluje izvan zakonitoga braka. Time nas čini sličnima anđelima 
koji su po naravi čisti i potiče da trapljenjem krotimo tijelo i sjetila; takav 
odgoj postiže da ni u duši ne popustimo, već da odmah i odlučno odbije¬ 
mo sve ono što bi nas moglo sklonuti na nedozvoljeni užitak. 

Cilj je čistoće ( castitas ) da uskrati sve što je neuredno u spolnim 
užicima. Ovi užici imaju tek jedan cilj, a taj je da se uzdrži ljudski rod 
stvaranjem novoga života u zakonitom braku. Izvan toga je svaki spolni 
užitak strogo zabranjen. 

S punim pravom se čistoća nazivlje anđeoskom krepošću jer nas čini 
sličnima anđelima koji su po naravi čisti. To je također stroga krepost jer 
je čovjek stječe trapljenjem disciplinirajući i kroteći svoje tijelo i svoja 
sjetila. To je veoma osjetljiva krepost jer najmanje svojevoljno popuštanje 
veoma blati dušu; stoga je to veoma teška krepost jer se valja bez prestan¬ 
ka i velikodušno boriti protiv ove najjače strasti. 

Nekoliko stupnjeva čistoće 

Ima više stupnjeva ove kreposti. Prvi se sastoji u tome da se izbjegava 
sve što bi moglo sklonuti čovjeka da privoli na misao, sliku, osjećaj ili čin 
koji bi bio protivan ovoj kreposti. Drugi je stupanj da se odmah i odlučno 
ukloni svaka misao, slika ili svaki utisak koji bi mogao zasjeniti sjaj ove kre¬ 
posti. Treći se stupanj obično postizava nakon duga nastojanja i napredova¬ 
nja u ljubavi Božjoj tako da čovjek potpuno vlada svojim sjetilima i svojim 
mislima da ostaje posve miran kada iz dužnosti govori o tim stvarima i čini 
mu se kao da govori i o posve drugim stvarima. Neki ljudi imaju posebnu 
Božju povlasticu da ne osjećaju ni jedan neuredan poriv. Takav je bio sv. 
Toma Akvinski nakon jedne odlučne i veoma poznate pobjede. 

Dvije vrste kreposti čistoće: suzdržljivost i bračna čistoća 

Osim ova tri stupnja čistoće razlikujemo dvije vrste ove kreposti: 
bračnu čistoću koja treba da se drže zakonito oženjene osobe i uzdržljivost 
po kojoj se neoženjeni trebaju ravnati. 

Sve osobe koje nisu vezane vezama zakonitoga braka dužne su ob- 
državati potpunu uzdržljivost. Svi, dakle, prije nego što stupe u zakoniti 
brak, te udovice i udovci moraju je obdržavati. Ali ima osoba koje imaju 

posebno zvanje da cijeli život žive u uzdržljivosti, bilo kao redovnici, bilo 
kao svećenici ili da su u svijetu. 

Čistoća je veoma krhka krepost. Ona se sama ne može braniti, već 
je druge kreposti trebaju štititi; ona je poput utvrde koju trebaju čuvati 
razne kule. Ovih kula ima uglavnom pet: poniznost, trapljanje, stidljivost, 
vršenje staleških družnosti i ljubav prema Bogu. Poniznost čini da se ne 
pouzdajemo u vlastite sile i da izbjegavamo opasne prigode. Trapljenje se 
bori protiv ljubavi prema užicima i tako dotiče sam korijen zla. Stidljivost 
je već urođena u našoj naravi. Vršenje staleških dužnosti čuva nas pogibelji 
besposlenosti. Ljubav prema Bogu tako ispunja srce da se ono čuva svjet¬ 
skih i prolaznih ljubavi. 

Tjelesni odgoj već po svojim fiziološkim učincima povoljno djeluje 
na kroćenje svega onoga što je u spolnom nagonu i stoga je on, naravno 
uz mnoga druga naravna i vrhunaravna sredstva, veoma dobro pomoćno 
sredstvo odgoja čistoće, i to poglavito kod omladine u doba puberteta. 

Dobar tjelesni odgoj vježba krepost suzdržljivosti tako što oko nje 
podiže kulu poniznosti, omogućuje izbjegavanje opasnih prigoda kao što 
su koedukacija, želja svidjeti se, promiče trapljenje tijela, sjetila, mašte i 
srca te pomaže izgraditi kulu stidljivosti koju čovjek već ima u naravi. 

Sredstva za očuvanje suzdržljivosti 

Čovjek koji hoće sačuvati krepost suzdržljivosti ne smije se pouzda¬ 
vati u svoje slabe sile, već treba tražiti pomoć od Boga. Mora si uzeti za 
uzor svetoga Filipa Nerija koji bi uskliknuo: »Bože moj, ne pouzdavaj se u 
Filipa jer će te inače izdati.« Isto tako, čovjek se mora pouzdavati u Boga 
pomoću kojega će lako svladati sve napasti »jer Bog ne zapovijeda ništa ne¬ 
moguće, već zapovijedajući nam On nas opominje da činimo što možemo i 
da molimo što ne možemo te će On pomoći da uzmognemo«. 114 

Osim ovih sredstava poniznosti, također je važno izbjegavati greš¬ 
ne opasne prigode. Takve pogibeljne prilike jesu na primjer međusobna 
simpatija osoba raznoga spola. Tako je već sveti Jeronim savjetovao svom 
milom Nepotijanu: »U tvoj stan neka rijetko ili nikada ne stane noga žene. 
Ako radi svoje svećeničke službe pohodiš udovicu ili djevojku, ne uđi ni¬ 
kada sam. Imaj takve drugove da ti njihovo društvo ne pokvari tvoj dobar 
glas.. Sam sa samom ženskom osobom u tajnosti i bez pazitelja ili svjedoka 
nemoj sjediti... Čuvaj se svih sumnjičenja...” 115 

Tjelesni odgoj, kako se vrši u suvremenim katoličkim udruženjima, 
omladini oduzima priliku sastajanja s osobama drugoga spola i daje njiho- 


114 »Nam Deus impossibilia non jubet, sed jubendo monet et facere quod possis, et petere quod non 
possis, et adjuvat ut possis.« Tridentski koncil, sess. VI. cap. II, Denz., 804. 

115 Sv. Jeronim, Epistola LII, P. L. XXII, 531-532. 

voj društvenoj težnji nadoknadu u drugoj osobi. Tako, evo, ovo odlučno 
stajalište protiv koedukacije podiže kulu poniznosti koja je zaštita čistoće. 

Osim toga, poniznost djeluje da izbjegavamo težnju da se drugima 
svidimo; težnju koja je urodila već padom. Ova težnja dolazi istodobno 
od taštine i od težnje za ljubavlju. Ova se težnja očituje u odveć velikoj 
brizi za odijelo, u osobitu biranju riječi, umiljatim pogledima i udvaranju 
ističući s pohvalom vanjska svojstva drugih osoba. 

Tjelesni odgoj, ako je dobar, zahtijeva napore i traži stvarne odlike, 
a ne samo prividne. On se poglavito mora trsiti da se briga za tijelo ne bi 
izrodila u tjelesni kult; paziti valja i da omladina ne bi preveliku neurednu 
brigu posvetila odjeći. 

Dobar tjelesni odgoj učvršćuje krepost suzdržljivosti kod omladine 
jer je protivan svakoj koedukaciji i time pomaže omladini da izbjegava 
grešne prigode koje su opasne po čistoću i tako kulom poniznosti, koja 
iziskuje bijeg pred grešnim prigodama, štiti po sebi krhku krepost čistoće. 
Također, tjelesni odgoj treba svladavati kod omladine težnju za sviđanjem 
drugim osobama gajeći u njima duševna i tjelesna svojstva ne radi ljudi već 
radi kraljevstva Božjega kojemu ta svojstva trebaju služiti. 

Svladavanje (trapljenjej vanjskih osjetila za očuvanje čistoće 

Budući da se nečistoća lako ušulja kroz sve otvore, potrebno je trapiti 
vanjska sjetila, unutarnja sjetila i naklonosti srca. Potrebno je disciplinirati 
i za nuždu i kazniti tijelo ako želimo da ostane pokorno duši: «Nego krotim 
svoje tijelo i zarobljavam da sam ne budem isključen pošto sam drugima 
propovijedao« (1 Kor 9,27). - Poradi toga čovjek mora živjeti trezveno, 
katkada postiti i činiti vanjska djela pokore; isto je potrebno u stanovitim 
zgodama, poglavito u proljeće, da se služi lakom hranom te tako ublaži 
vrenje krvi i žar požude. Čovjek ne smije ništa zanemariti što bi moglo 
zajamčiti prevlast duše nad tijelom. Jasno je da tjelesni odgoj igra važnu 
ulogu u ovom discipliniranju tijela. - Isto tako, loše djeluje predug san; 
uglavnom ne valja ujutro ostati budan u krevetu. Svako pojedino sjetilo 
tijela treba posebno trapiti. 

Sveti muž Job sklopio je ugovor sa svojim očima kojima nije dopu¬ 
stio da zalutaju na osobe koje bi mu mogle postati povodom napasti: »Sa 
svojim očima savez sam sklopio da pogledat neću nijednu djevicu« (Job 
31,1). U knjizi Sirahovoj slično stoji: »Ne upiri pogled u djevicu, da ne 
bi bio kažnjen zajedno s njom... Odvrati pogled svoj od ljupke žene i ne 
gledaj tuđu ljepotu. Mnoge već zavede ženina ljepota, koja želju raspaljuje 
kao vatru« (Sir 9,5 i 8). Svi ovi savjeti Duha Svetoga veoma su psihološki: 
pogled izazivlje maštu, ova zapali želju, želja se obrati na volju, a ako ona 
dade privolu, grijeh uđe u dušu. - Tjelesni odgoj, koji se vrši odijeljeno 

po spolovima, predusreće sve ove pogibli koje nam iznosi zdrav razum i 
Sveto pismo. 

Jezik i sluh se trape umjerenošću u razgovoru. S potpunim pravom 
sveti Pavao kori loše društvo kao izvor pokvarenosti: »Zli razgovori kvare 
dobre običaje« (1 Kor 25,33). Isto tako dodaje: »A bludnost i svaka ne¬ 
čistoća ili pohlepa neka se i ne spominje među vama... Ni prostota, ni 
ludorija, ni dvosmislica, što se ne priliči« (Ef 5,3-4). Iskustvo je pokazalo 
da su mnoge čiste duše bile zavedene time što su slušale nečiste razgovore 
koji su u njima razbudile nezdravu radoznalost. 

Dobar tjelesni odgoj već na taj način trapi jezik i sluh jer se vrši po¬ 
moću katoličkih konfesionalnih društava u kojima se vode samo čestiti raz¬ 
govori. Isto tako iz ovoga proizlazi kako su opasna po čistoću ona tjelovjež- 
bena udruženja koja nisu zasnovana na vjerskoj osnovici jer u njima nema 
dovoljno ozbiljna nadzora da li su razgovori pristojni ili ne. Isto tako, tjelesni 
odgoj trapi opip priučavajući tijelo na naporan fizički rad koji otklanja svaku 
mekoputnost. Ova tjelesna otpornost veoma je dobra pomoć čistoći. 

Budući da je tjelesni odgoj vrsta trapljenja vanjskih sjetila i cijeloga ti¬ 
jela (očiju, jezika, sluha i opipa) te budući da donekle djeluje na trapljenje 
unutarnjih sjetila i srca, to je ovo trapljenje druga kula koja štiti čistoću. 
Dobar tjelesni odgoj trapi cijelo tijelo ublažujući vrenje krvi i žar požude 
trapi oči jer se vrši odijeljeno po spolovima i tako učvršćuje čistoću; trapi 
jezik i sluh jer nepristojnim razgovorima oduzimlje svaku priliku; trapi 
opip priučavajući i tijelo na naporan fizički rad i time otklanja mekoput¬ 
nost koja ugrožava čistoću. 

Svladavanje (trapljenje) nutarnjih osjetila za očuvanje čistoće 

Čist naraštaj odgaja se također trapljenjem unutarnjih sjetila: to su 
pamćenje i mašta. Ako se mladić nalazi u dobrome društvu, svoj među 
svojima, ako on u tomu dobrom društvu gimnasticira i igra razne igre, 
jamačno je to veoma dobro sredstvo trapljenja mašte. U toj dobroj zabavi 
ne može imati nepotrebnih misli koje ga navode na zlo. Sveti Jeronim je 
naglasio da djevičanstvo ne propada samo uslijed vanjskih čina, već i usli¬ 
jed unutarnjih. 116 

Dobar tjelesni odgoj štiti čistoću i na taj način što pomaže trapiti 
unutarnja sjetila (nekorisne sanje i maštu) te time priječi razbludnim i 
opasnim slikama da se ugnijezde u duši. Nadalje onemogućava da dođe 
do tih unutarnjih čina jer svraća pozornost na posve druge stvari i stvara 
poseban čist ambijent među omladinom. Svatko naime zna da sloboda 
nekorisnim mislima znači otvoriti vrata razbludnim i pogibeljnim slikama 


U6 »Perit ergo et mente virginitas.« Sv. Jeronim., Epistolae, XXII, n. 6. P. L. XXII, 398. 

i da je potrebno uopće spriječiti nekorisne misli ako želimo da uopće ne 
dođe do razbludnih ili pogibeljnih. Tako dobru tjelesnom odgoju polazi za 
rukom da maštu stavi pod vlast volje. 

Svladavanje neurednih sklonosti srca 

Kao što kod odgoja čistoće valja paziti da se trapi mašta, isto je važno 
da se i srce trapi. Srce je jedno od najplemenitijih, ali i najpogibeljnijih 
duševnih svojstava. Opasno je jer se od duševne ljubavi veoma lako dođe 
do sjetilne. Ima veoma glasovita rečenica koja se pripisuje sv. Augustinu i 
koja pokazuje taj prijelaz od duševne ljubavi do sjetilne: »Duhovna ljubav 
rađa srdačnu, srdačna privrženu, privržena intimnu, intimna sjetilnu!« 117 
Ovakva su prijateljstva i za katolike pogibeljna jer ako je osoba prema 
kojoj osjećamo simpatije svetija, tim je i privlačnija. Do ovih pogibli rjeđe 
dolazi kod omladine. 118 Ako se tjelesnom odgoju omladine posveti dovolj¬ 
no pozornosti, ako omladina svoje slobodno vrijeme provede među svojim 
drugovima u vježbaonici, na igralištu, a kloni se besposlenosti, korza, kina 
i svih drugih pomagala koja ga upućuju da težnji svoga srca udovolji u 
društvu drugoga spola, tada će i njegova čistoća biti znatno zaštićena. Ako, 
dakle, trapljenje pripada među one kule koje čuvaju krhku utvrdu čistoće, 
to je jamačno trapljenje srca važan čimbenik u toj kuli. I upravo dobar tje¬ 
lesni odgoj znatno udovoljava ovoj psihološkoj potrebi i tako znači veoma 
mnogo za odgoj čistoga naraštaja. 

Dobar tjelesni odgoj pomaže trapiti sklonosti srca jer omladinu od¬ 
vraća od preuranjena druženja s osobama drugoga spola i time mnogo pri¬ 
donosi da se zaštiti krepost čistoće. 


117 »Amor spiritualis generat affectuosum, affeatuosus obsequiosum, obsequiosus familiarem, familia- 
ris carnalem .« Tanaquerey ; str. 703. 

U8 Isto, str. 704. 

9. Stidljivost i odgoj za nju 

Stidljivost je pomoćna krepost čistoće. Dobar tjelesni odgoj na osobit 
način potpomaže veoma čednim vježbaćim odijelom i sustavnim upozo- 
ravanjem zašto je čovjek u stanju pale naravi dužan pokrivati svoje tijelo; 
također upozorava koje je simbolično značenje odijela kao simbola duše 
zaodjevene milošću posvetnom i urešene svim onim krepostima i darovi¬ 
ma Duha Svetoga koji su nerazdruživo vezani s tom milošću. 119 

Sto je stidljivost? 

Sveti Toma ovako govori o stidljivosti: »Ime stidljivost [pudicitiaj do¬ 
lazi od stida kojim se označuje sramežljivost ( verecundia ); stoga je nužno 
da se stidljivost odnosi na ono čega se ljudi najviše srame. A ljudi se najviše 
srame seksualnih čina... utoliko da ni sam concubitus conjugalis, koji je 
urešen poštenjem braka, nije bez sramote i to stoga jer se poriv genitalnih 
udova ne podvrgava vlasti uma kao poriv ostalih vanjskih udova; čovjek se 
ne srami samo onoga veneričnog sjedinjenja, već i nekih njegovih znakova, 
kako to veli Filozof u 2. knjizi Rhet. (cap. 6). I stoga se stidljivost osobito 
odnosi na venerične stvari, a posebice na znakove veneričnih stvari kao što 
su nečedni pogledi, poljupci, doticaji; i jer se ovi obično najbolje zapaža- 
ju, stoga se stidljivost najviše odnosi na ovakve vanjske znakove. Čistoća 
(i castitas ) se više odnosi na samo venerično sjedinjenje i stoga se stidljivost 
prema čistoći ne odnosi kao krepost koja bi se od nje razlikovala, već kao 
nešto što izražava stanovitu okolnost čistoće...« (Sv. Toma II—II; 151, 4). 

Stidljivost je dakle krepost, kaže P. Kiible u duhu sv. Tome, i to po¬ 
moćna krepost čistoće. 120 Kao takva traži da od čovjeka ukloni sve opasne 
utiske i predodžbe ukoliko je to moguće u razboritu životu; svemu se 
čovjek ne može ukloniti jer bi se čovjek inače morao riješiti tijela. Njeno 
najviše načelo jest: stalno nastojanje da pusti što manje opasnih slika i 
utisaka u maštu, a što je već unutra da po mogućnosti istisne dobrim i 
plemenitim slikama i utiscima. 121 


119 Napomena urednika: Na ovome mjestu Merz navodi bilješku kako je o toj temi predao rukopis 
svoga članka Uredništvu isusovačkoga časopisa Život i navodi i naslov toga članka: Borba njemačke 
katoličke omladine protiv sportskoga materijalizma. Članak je stvarno objavljen u tome časopisu u 
dva broja tijekom 1927. Godine. Očito je da je Merz želio da sadržaj toga članka, koji govori upravo 
o kreposti stidljivosti i odgoju za nju, uđe u ovo njegovo djelo pa ga mi donosimo ovdje u prilagođenu 
obliku namijenjenu za ovu studiju, izostavivši samo uvodni dio koji se odnosi na njemačke prilike. U 
izradi ovoga članka Merz se služio člancima njemačkoga isusovca p. Philippea Kublea koje je objavlji¬ 
vao u listu za mladež Deutsche Jugendkraft. 

120 Vidi: Pesch, Comp. theol. dogm. II. (De pecc. orig. str. 195 etc.). 

121 P. Philippe Kiible, SJ, Deutsche Jugendkraft, 8. III. 1926., str. 29. 

Pokrivanje tijela pomaže ostvarenju cilja tjelovježbe 

Muškarac neće pokazati svoje lijepo tijelo. Ponos muža je u svlada¬ 
vanju tijela, a ne u ljepoti tijela... Mi tražimo tjelesnu kulturu koja služi 
čistoći. A čistoća znači svladavanje tijela dok nečistoća crpi svoju hranu 
iz tjelesnih oblika. Stoga valja na prvo mjesto staviti svladavanje tijela, a u 
pozadinu valja potisnuti oblik tijela. Slijedi kako želimo steći nagradu za 
naša djela i da smo odjeveni. Naravni zakon traži odgoj u stidljivosti jer 
gdje nema stidljivosti, stanovita nadopuna po pozitivnome zakonu u mno¬ 
gim drugim stvarima propada, a time i ljudska zajednica. 

Žene se moraju već iz socijalnih obzira čedno odijevati 

»Poznata je stvar da je za mladića borba za čistoću mnogo teža negoli 
kod djevojke. Ova je borba ona vatra u kojoj valja kovati i iskušati muški 
karakter.« 122 »Dok djevojka nema direktnih seksualnih napasti dok nije 
bila zavedena, kod mladića je seksualni nagon aktivan. Nagomilane slike 
golotinja dat će mašti najplodnije dodirne točke za sve moguće napasti.« 123 

Lozinka njemačke omladine u ovoj borbi jest: napola odjeven jest 
nepristojno odjeven. »Ne budimo polovični! - Duh neka vlada tijelom!« 124 
Temeljna misao ove borbe za ćudorednu obnovu muških i ženskih vježba- 
lačkih odsjeka mogu biti ove Spasitelje riječi: »Uđite kroz uska vrata jer su 
široka vrata i prostran put koji vode u propast i mnogo ih ima koji na njih 
ulaze. Kako su uska vrata i tijesan put koji vodi u život i malo ih ima koji 
ga nalaze« (Mt 7,13-14.) 

Cilj tjelovježbe jest svladavanje, a sredstvo pokrivanje tijela 

Ako želimo dobiti jasan pojam o važnosti odgoja stidljivosti za tje¬ 
lesni odgoj, potrebno nam je dublje proučiti ovo pitanje. Tu vidimo kako 
je neposredni cilj tjelesnoga odgoja oduhovljenje tijela, tj. tijelu valja dati 
općenito savršenstvo (kao što duhu valja dati općenitu naobrazbu) tako da 
duša uzmogne nesvjesno vladati nad tim tijelom. Jer čemu najsavršenije 
tijelo ako duša njime ne može gospodariti i to tako spontano kao što guslač 
nesvjesno iz svojih gusala dočarava najljepše zvukove, a i ne pomišlja kamo 
postavlja prste. Taj dvostruki neposredni cilj, općenito savršenstvo tijela 
i nesvjesna vlast duše nad tijelom, treba nastojati postići svaki tjelesni 
odgoj. Ovom cilju kod omladine opiru se poglavito: tromost, težnja bavlje¬ 
nja vlastitim tijelom (robovanje njemu) i spolni nagon. Spolni nagon kod 
omladine najviše se opire drugomu neposrednom cilju tjelesnoga odgoja 
(vlast duše nad tijelom) jer on najjače ugrožava kraljevsku prevlast duše. 


122 Isto, 1. I. 1926, str. 5. 

123 Isto, 8. III. 1926, str. 31. 
124 Isto, 15. V 1926, str. 148. 

Bog po prirodnim zakonima hoće postići tjelesno-odgojne rezultate: 
u dijete je usadio nagon igre, u mladića sportski nagon, a u starijega čovje¬ 
ka nuždu tjelesnoga rada. 

Dijete, koje se igra, nehotice usavršava svoje tijelo i uči dušu da i 
nesvjesno vlada nad tijelom. Isto tako je u mladića nagon za gibanjem 
(sportski) koji postiže isti cilj. Ovaj je sportski nagon Stvoritelj usadio u 
omladinu da joj pomogne svladati opasni spolni nagon. Taj sportski nagon 
goni je za sportskim uspjesima (da načini sklopku, preskoči jarak, pobijedi 
protivnika itd.) i odvraća pažnju od putenoga nagona. No kako je spolni 
nagon za omladinu najopasniji, to joj je Stvoritelj dao još jedno sredstvo, 
a to je prirođena stidljivost. Tako su sportski nagon i prirođena stidlji- 
vost, kako razabiremo iz rečenoga, ona dva naravna sredstva koja pomažu 
omladini svladati krizu puberteta. Zadaća je odgojitelja da taj prirođeni 
sportski nagon sustavnim odgojem bilo Crkve, bilo države svede u pra¬ 
vu kolotečinu, čuvajući ga od izroda i to zato što su i zahtjevi naravnoga 
zakona tek općeniti i u nekim pojedinostima ostavljaju slobodu kretanja 
koja odgovara životnim običajima i svojstvima naroda. Ovu nadopunu u 
pozitivnom zakonu imamo u Smjernicama. (Njemački biskupi izdali su 
takav zakonik: o modi, plesovima, kupanju.) I budimo radosni da nam je 
od Boga postavljeni autoritet zacrtao jasan pravac. Sada barem znamo što 
ćemo činiti dok drugi još traže pravi put. 125 

Sustavan odgoj stidljivosti - preduvjet ostaloga rada 

Svaki odgojitelj omladine zna kako je i u najboljim prilikama teško bez 
smrtnoga grijeha mlada čovjeka provesti kroz godine razvoja. No to je upravo 
nemoguće ako se prije toga razborito i savjesno ne odgaja osjećaj stidljivosti. 
Stoga je za omladinu na sletištima i u vježbaonicama osjećaj stidljivosti životno 
pitanje , 126 Ako ona u svom čuvstvu ne bude imala osjećaj protiv nečistoće, 
naša je omladina propala. Njezina najjača pomoć je upravo stidljivost, pleme¬ 
niti osjećaj koji sve nisko, bez duljega mozganja, s gađenjem odbija od sebe. 
Stoga je zločinac protiv naše omladine pokušaj umorstva njezine ćudorednosti 
ako se u njoj ubije stidljivost. Jer i »omladina zdravih osjećaja« mora vojevati 
boj koji joj se ne smije otežati nedovoljnom nošnjom. 127 

Povijest nam dokazuje da bestidnost i nećudorednost usporedno stu¬ 
paju. Ako se golotinju uvijek gleda, stidljivost otupi, a to upravo nećemo. 
Narod koji se sprijatelji s golotinjom izgubljen je jer, gdje propada čistoća, 
propada i seksualna snaga naroda. Stidljivost, štit čistoće, zid je narodne 
budućnosti. 


l25 Isto, 8. I. 1926, str. 6. 
l26 Isto, 15. V 1926, str. 146. 
127 Isto. 

Odgajati valja već i djecu u stidljivosti 

»Odgoj sramežljivosti nije samo zahtjev kršćanskoga ćudorednog za¬ 
kona, već i naravnoga... Odgoj ne započinje podukom već navikom... Di¬ 
jete ne smije golo biti u javnosti i ne smije se golo pokazivati u javnosti 
jer dijete nije ovdje da se velika djeca raduju njegovoj bezglavosti, već da 
budu odgojena i nije nimalo sporedno što se događa s djetetom. Iz istoga 
se razloga djeca ne smiju gola međusobno igrati, već trebaju biti, kao što 
to moraju i kasnije, pristojno odjevena.« 128 No ne radi se samo o potpunoj 
golotinji, već i o tzv. polugolotinji, o nečednoj - bilo muškoj, bilo ženskoj 
- nošnji. Stoga odbacujemo i polugolu gimnastiku jer dovodi, kako praksa 
pokazuje, do potpune golotinje. 129 

Vježbačka nošnja za javne nastupe prema potrebama slabijih 

Lozinka mora biti: »Lijepa, razborita, zgodna vježbačka nošnja na 
vježbalištima i sletištima.« Pitanje odijevanja kod javnih tjelovježbenih na¬ 
stupa valja odrediti obazirući se na najslabije, tj. na omladinu. Što koristi 
ako djeca i muževi pretrpe štetu, a omladina osurovi i propadne? Vjež¬ 
banjem u stidljivosti (npr. vrlo čednom vježbalačkom nošnjom, ne samo 
kod ženskih već i kod muškaraca) treba omladinu učiniti osjetljivom za 
najmanje porive spolnosti koji bi ugrožavali prevlast duše nad tijelom. 130 

Lijepo tijelo jest posljedica svladavanja, a ne otkrivanja tijela 

Stari su Grci krunili djelo i unatoč tomu su stvorili klasični oblik 
djela time što su tražili prava djela. Najbolja kontrola tijela nije njegovo 
gledanje, već što je u stanju izvršiti. Ovo preveliko naglašavanje tjelesnoga 
oblika suvišno je sa zdravstvenoga gledišta, a pogubno s ćudorednoga. 131 

I sa znanstvenoga se gledišta golotinja protivi cilju tjelovježbe 

Gola gimnastika nije potrebna. Dokaz tomu su zdravi sjeverni narodi, 
osnutak Rimskoga Carstva, borbe vitezova u teškim oklopima, sadašnji 
odgojni sustav u Americi i Engleskoj. Treba naučiti svladati i teret odjeće. 
Narodi golotinje (Grci) su propali. Mtiller ne traži u kasnijim izdanjima 
svoje knjige Moj sustav ni pet minuta gimnastike bez odjeće. 

Sunčane zrake mogu na tijelo štetno djelovati. Otvrdnut ćemo ako se 
ne odijevamo odveć toplo i ako smo dosta na svježem zraku. Isto je dobro 
ujutro cijelo tijelo oprati. 


128 Isto, 8. III. 1926., str. 31. 

129 Biskupi dopuštaju jedino pod stanovitim okolnostima polugolotinju, kod kupanja i plivanja (odi¬ 
jeljeno po spolovima, pristojno kupaće odijelo!). Opasnosti su tu, ali malim opasnostima, kojima je 
omladina dorasla, treba je izlagati. No omladina se ne smije izlagati opasnostima kojima nije dorasla. 
130 Isto, 15. IX. 1926., str. 186-291. 

131 Isto, 15. VI. 1926., str. 147. 

Gimnastika bez odjeće nije ni potrebna da se otkriju tjelesne po¬ 
grješke. One se pokažu ako pojedini organ ne funkcionira. Prigovor da 
je ugodnije vježbati bez odijela otpada jer najugodnije je vježbati uopće. 
Svjetlost djeluje na rast: južnjaci prije dovrše svoj rast. Dakle, zlo je odveć 
izlagati svjetlosti golo tijelo. 

Neispravno je mišljenje da je golotinja pri vježbanju zdravija jer odijelo 
priječi disanje kože. Vježbače odijelo od rijetkoga tkiva nimalo ne priječi to 
disanje kože. Odijelo služi prije svega zadržavanju ljudske topline i priječi 
nagle promjene u temperaturi koje lako dovode do prehlade. Vježbače i 
sportsko odijelo moraju također štititi stidljivost i služiti odgoju estetskoga 
čuvstva. Roditelji su po savjesti dužni, ne samo iz ćudorednih, već i iz zdrav¬ 
stvenih razloga, zabraniti djeci gimnastiku bez odjeće. Iako državna uprava 
neće zabraniti njegovanje bezbožne golotinje, narod si sam može početi kro¬ 
jiti pravdu da tako spriječi svoju propast. »Stoga se moraju katoličke sport¬ 
ske organizacije već iz protesta protiv ovoga pokreta (koji ide za otkrivanjem 
golotinje) odreći i nekih stvari koje bi se po sebi mogle dozvoliti.« 132 

Socijalna svijest nam nalaže da predusretnemo opasnosti 

U doba koje se tako jako skliže po strmoj kosini ne treba otkloniti 
samo one stvari koje znače neposrednu opasnost, već i sve ono što nas je 
u stanju prije ili kasnije povući u ovaj tijek vremena. I ako pojedinac može 
biti uvjeren da osobno bez velike opasnosti može ići velik dio puta, treba 
si danas staviti granice radi velike socijalne ideje što mora pomoći silno 
veliku broju onih koji su u opasnosti. 133 

Sportski materijalizam skršit će se katoličkim tjelovježbenim organizacijama 

Svi njemački biskupi preporučuju katolički sportski pokret. Tako npr. 
piše poznati biskup Keppler: »Radosti što ih vi volite i sve koje nalazite 
u njima (katoličkim sportskim društvima) s vama dijelimo. U njima se 
prije svega njeguju nadnaravne podloge koje mogu jedino dati nadnaravan 
temelj. Kao biskup ne mogu stoga imati drugu želju nego da sva ova udru¬ 
ženja, koja su osnovana radi koristi i obrane omladine, procvatu i uspije¬ 
vaju... Da, mi hoćemo svom ozbiljnošću od vremena do vremena pročitati 
smjernice Fuldske biskupske konferencije i pitat ćemo se je li kod nas sve 
onako kako to hoće biskupi, ti pozvani zastupnici Crkve.« 134 


132 isto, 8. I. 1926, str. 7. 

133 Vidi: P. Joseph Schroteler, SJ, Rhytmik und Erziehung ; u časopisu Schule und Erziehung, 1925. 

134 Biskup Keppler, Deutsche Jugendkraft, br. 7, 1926., str. 21. 

Koje su dužnosti katolika u borbi protiv 
poganskoga shvaćanja tjelesnoga odgoja? 

Na plakatu, što smo ga spomenuli u početku, njemačka se katolička 
omladina ovako obraća svom narodu: »Vidimo kako se na sve užasniji način 
kod tjelesnih vježbi prelazi od odgoja tijela kultu tijela. Ideje kulta golotinje 
u svim slojevima su se na neobično brz način počele širiti i dobivati poborni¬ 
ke. Ove ideje probijaju sve nasipe koji još zaustavljaju prljavštinu i nećudo- 
ređe. Ljudsko je tijelo najviše; ono postaje najvišim idealom; duša ne znači 
ništa. Zar da mirno gledamo kako podzemne sile ruše sve oko sebe? Sveta 
je dužnost katolika da budu prvi koji će pohitati u borbu, koji će se svrstati 
u jurišnim redovima! Ili će bujica propasti nesmetano teći dalje i Njemačka 
će pogibati u blatu i propasti. Ili će svaki pojedinac skočiti u pukotinu i da¬ 
vat će smjer - mora dobiti utjecaj i na druge - i tako moramo u Njemačkoj 
postati pravim putokazima što je prava tjelesna kultura i kako ona djeluje. 
Deutsche Jugendkraft (Njemačka omladinska snaga) - vidi u ovome svoju 
najotmjeniju zadaću. Ova ide za odgajanjem tijela u našem smislu u duhu 
općenitoga katoličkog odgoja. Ali naš je posao uzaludan i bez potrebe ote¬ 
žan ako katolički narod to ne shvati, ako nas kao cjelinu ne potpomogne u 
našim nastojanjima i ne dade našim djelima snažnu prodornu snagu. To je 
stvar savjesti za svakoga pojedinca... Nisu uzalud naši biskupi uvidjeli svoju 
dužnost da u smjernicama zauzmu najodlučnije stajalište protiv takva kulta 
tijela; radi se o pitanju koje, kako nas uči iskustvo, duboko zadire u kršćan¬ 
sko poimanje i u ćudoredni život. Radi se o tome da se suprotstavimo bujici 
koja u našem narodu prijeti odnijeti zadnje nasipe ćudorednosti i dobrih 
običaja. U takvu trenutku treba u pozadinu postaviti sitničave razloge, mož¬ 
da pitanja da ovo ili ono nije možda upravo tako loše kako se govori; možda 
u svim prilikama sve to nije ni tako opasno. U tome slučaju sve mora stupiti 
u pozadinu: sitničave taštine, strah pred izrugivanjima, umišljeni staleški 
obziri itd., sve se treba podrediti velikom općem interesu jer se radi o tome 
da naš narod spasimo od ćudoredne propasti. A ova propast prijeti i silnom 
se brzinom primiče. Tko poznaje znakove vremena i povijesne činjenice, 
vidi da se propast primiče. Svi periodi jednostrane tjelesne kulture u povi¬ 
jesti nose na sebi žig duboke ćudoredne razvratnosti. To su biskupske riječi: 
stara Grčka i stari Rim to najbolje tumače. Stoga radimo za zdravu kulturu 
tijela, a borimo se protiv svakoga kulta tijela! Poduprimo teški, ali zahvalni 
posao Deutsche Jugendkraftal Napunimo njezine redove. To je naša duž¬ 
nost koju imamo prema našoj vjeri, našoj domovini, našoj budućnosti. U 
ovoj ćemo dužnosti pobijediti, na vršenju naše dužnosti sve će se određeno 
‘razmrskati’.« 135 

135 Deutsche Jugendkraft, 15. IV 1926. - Napomena urednika: Ovdje završava članak Ivana Merza Borba 
njemačke omladine protiv sportskoga materijalizma objavljen u isusovačkom časopisu Život 1927. g. 

10. Poniznost 


O poniznosti i njenoj naravi 

Poniznost bi se dala dovesti u vezu s pravednošću jer nas potiče da sa 
sobom postupamo kako to zaslužujemo. Međutim se krepost poniznosti 
obično sjedinjuje s krepošću umjerenosti jer ona svodi na pravu mjeru 
osjećaj što ga imamo o svojoj vlastitoj vrijednosti. 

Krepost poniznosti nisu poznavali pogani: smatrali su poniznost ne¬ 
čim niskim, odvratnim, ropskim, neotmjenim. Kod Zidova je bilo druk¬ 
čije; njih je vjera upućivala da je poniznost velika krepost koja se Bogu 
sviđa. Poniznost je vrhunaravna krepost koja nas upoznaje s nama samima, 
potiče nas da sebe cijenimo prema našoj pravoj vrijednosti i da tražimo te 
budemo neopaženi. Poniznost ima dvostruku podlogu: istinu i pravednost. 
Istina čini da se sami spoznajemo upravo onakvi kakvi smo; pravednost nas 
potiče da postupamo sa sobom u suglasju s tom spoznajom. 

Da se uzmognemo sami spoznati, veli sv. Toma, treba vidjeti što u 
nama pripada Bogu, a što pripada nama samima; sve što je dobro u nama, 
dolazi od Boga i pripada njemu, a sve što je loše i pogrešno, dolazi od nas sa¬ 
mih. 136 A pravednost zahtijeva da se Bogu, i to samo Bogu, dade svaka čast 
i svaka slava: »A kralju vijekova, besmrtnomu, nevidljivomu jedinome Bogu 
čast i slava u vijeke vjekova« (1 Tim 1,17). »Blagoslov i slava, i mudrost, i 
zahvalnica, i čast, i moć i snaga Bogu našemu u vijeke vjekova« (Otk 7,12). 

Bez dvojbe ima u nama nešto dobroga, naše naravno biće i poglavito 
naše vrhunaravne povlastice; poniznost nas nimalo ne priječi da i to vidi¬ 
mo, da se tomu divimo. Ali isto tako, kada se divimo jednoj slici, ne hva¬ 
limo platno na koje je naslikana već umjetnika koji ju je izradio; također, 
kada se divimo darovima i milostima što ih je Bog stavio u nas, to naše 
divljenje moramo upraviti prema njemu, a ne prema sebi. 

Svijest o grešnosti čuva nas u poniznosti 

Budući da smo grešnici, to imamo i drugi razlog da budemo ponizni. 
Mi smo u neku ruku grešnici po sebi jer smo rođeni u grijehu i u sebi ima¬ 
mo pohotu koja nas goni prema grijehu. Čim stupimo u život, već imamo 
na sebi istočni grijeh od kojega nas jedino Božje milosrđe može očistiti, b) 
A koliko li smo aktualnih grijeha učinili otkako smo došli k razumu! Ako 
smo učinili samo jedan jedini smrtni grijeh, zaslužujemo vječno poniženje, 
štoviše, ako smo počinili tek lake grijehe, treba se sjetiti da je najmanji iz¬ 
među njih uvreda Boga, svojevoljna neposlušnost njegovu zakonu, čin pobu¬ 
ne kojim smo našu volju uzdigli nad njegovu, c) Mi u sebi nosimo i nakon 


136 Sv. Toma, Summa theologica, Ha Ilae, q. 161, a. 3. 

našega preporoda duboke sklonosti grijehu, svim mogućim grijesima, tako 
da prema riječima sv. Augustina, ako nismo počinili sve grijehe svijeta, to 
dugujemo milosti Božjoj. 137 U tome je dakle dvostruka podloga poniznosti: 
budući da smo mi sami tek ništavilo, moramo željeti biti zaboravljeni i zapo¬ 
stavljeni, a budući da smo grešnici, zaslužujemo svaki prezir i sva poniženja. 

Stupnjevi poniznosti 

Dvije škole duhovnoga života, benediktinska i ignacijanska, na karakte¬ 
rističan način govore o stupnjevima duhovnoga života. Sv. Benedikt govori 
o 12 stupnjeva poniznosti. Mi ćemo istaknuti tek one stupnjeve koji dolaze 
u obzir kod tjelesnoga odgoja. Među ovim se stupnjevima sedam odnosi na 
unutarnje čine, a pet na vanjske. Treći stupanj govori o poslušnosti prema 
poglavarima iz ljubavi prema Bogu. Mnogo je teže pokoravati se poglavari¬ 
ma negoli samome Bogu; za to treba mnogo više samoodricanja jer se ova 
poslušnost odnosi na mnogo veći broj stvari. - A eto, dobar nas tjelesni 
odgoj, poglavito u vježbaonici, podučava kako se valja pokoravati našim vo¬ 
đama i kako u njima valja gledati zastupnike Božje kojima je povjerena briga 
za naš tjelesni odgoj. Šesti stupanj iziskuje da rado preuzmemo svemoguće 
oskudice, da vršimo najniže poslove i da sebe smatramo nedoraslim da i 
takvu službu vršimo. Naravno, to je već veoma visok stupanj savršenstva, ali 
vježbaonica daje priliku da se i u njemu vježbamo jer često traži da se vrše 
teški poslovi koji se katkada čine ispod našega staleškog ili čak ljudskoga 
dostojanstva. Ali netko mora biti tko će vršiti i ove poslove. Osmi stupanj 
već se odnosi na vanjske čine: izbjegavanje osebujnosti. To znači da ne valja 
činiti ništa izvanrednoga, već se valja zadovoljiti što se čini obično oko nas 
prema zvanju i staležu; htjeti činiti nešto osebujno znak je oholosti i taštine. 
- U vježbaonici poglavito običnim vježbama ima svatko priliku vježbati se u 
tome stupnju poniznosti jer ove vježbe ne daju nikome priliku da se istakne, 
već je, naprotiv, dobra izvedba tih vježbi o tome ovisna da svi rade istovjet¬ 
no i skladno. Deveti stupanj iziskuje da čovjek znade šutjeti kada nije pitan 
ili kada nije važan razlog da govori. U spremnosti da se uvijek kaže svoja 
nalazi se mnogo taštine. - Isto se u toj kreposti svatko lako može vježbati 
kod tjelovježbe. Deseti stupanj je suzdržljivost u smijehu. Sveti Benedikt 
ne osuđuje smijeh ukoliko je izraz duhovne radosti, već jedino neotesan 
smijeh, grub ili podrugljiv smijeh koji pokazuje malo strahopočitanja pred 
prisutnošću Božjom i malo poniznosti. - Kod tjelovježbe čovjek ima priliku 
upoznati nedostatke, tjelesne i duševne, svojih drugova, a dobar tjelesni od¬ 
goj upozorava da je smijeh tek onda znak savršenstva kada je odraz duhovne 
radosti, a da je smijeh podrugivanja ili onaj glasni neotesani smijeh dosta 


137 Sv. Augustin, Confessiones, lib. II, c, 7. - P. L., XXXII, str. 681. 

velik manjak u odgoju. Dvanaesti stupanj traži čednost u držanju. Znači 
da naš hod, naše sjedenje, naše stajanje, naš pogled mora odisati čednošću. 
To mnogo lakše čini onaj koji vlada svojim tijelom negoli čovjek kojem tje¬ 
lesnost vlada voljom. Naravno, to ne smije biti samo vanjski oblik: u tom 
držanju valja imati misli upravljene na Boga s osjećajem poniznosti da nismo 
dostojni oči podići k nebu. 138 

Vrijednost poniznosti 

Valja razlikovati poniznost u sebi i poniznost kao osnovicu ostalih kre¬ 
posti. Ako je promotrimo u sebi, poniznost je, kako veli sv. Toma, 139 niža 
od bogoslovskih kreposti kojima je neposredni cilj Bog, niža je i od nekih 
moralnih kreposti kao npr. od razboritosti, pobožnosti, od legalne praved¬ 
nosti koja se odnosi na opće dobro; no poniznost nadvisuje ostale moralne 
kreposti (osim možda poslušnosti) radi svoga sveopćeg značenja i jer nas 
ona podređuje u svim stvarima božanskom redu. 

Ali ako promotrimo poniznost ukoliko je ona ključ koji otvara riznice 
milosti i ukoliko je ona temelj krepostima, to je ona, prema uvjerenju sve¬ 
taca, jedna od najvrednijih kreposti. Ona je ključ koji otvara riznice milo¬ 
sti jer »poniznima daje milost« (1 Pt 5,5). Osim toga, poniznost čisti naše 
srce od samoljublja i od taštine i tako ostavlja mjesto milosti, koju Bog 
ispunja. Sv. Bernard veli da je velika srodnost između milosti i poniznosti: 
uvijek poniznost običava biti družica božanskoj milosti. 140 

Poniznost je temelj drugim krepostima 

Poniznost je također temelj drugim krepostima; ako im ona nije maj¬ 
ka, to im je barem hraniteljica. Bez nje nema temeljite kreposti i s njom 
sve ostale kreposti postaju dublje i savršenije. - Kao što je oholost velika 
zapreka vjeri, jasno je da poniznost čini našu vjeru mnogo spremnijom, 
lakšom, čvršćom i pronicavijom. - Isto je s ufanjem : oholica se pouzdaje 
sam u svoje sile i ne misli da moli pomoć Božju. Ponizan čovjek, naprotiv, 
stavlja sve svoje ufanje u Boga jer se sam u sebe ne pouzdaje. - Neprijate- 
ljica ljubavi je samoljublje; ljubav prema Bogu raste ukoliko se otresamo 
samih sebe, ukoliko postajemo ponizniji. S punim pravom veli sv. Augu- 
stin da nema ništa uzvišenijega od ljubavi, ali da je jedino ponizni vrše. 141 
Isto, tko hoće vršiti ljubav prema bližnjem, najbolje mu je sredstvo da 


138 Adolphe Tanquerey, Precis de theologie ascetique et mystique, 5. izd., Pariš, Desclee, 1924., br. 
712. 

139 Sv. Toma, Summa theologica, Ha Ilae, q. 161, a. 4. 

140 ))Semper solet esse gratiae divinae familiaris virtus humilitas .« Sv. Bernard, Homilia Super Missus 
est, iy 9. 

141 »Ni/ii/ excelsius via caritatis, et non in illa ambulant nisi humiles .« Sv. Augustin, Enarrationes in 
Ps. CXLl, c. 7. 

bude ponizan jer tako baca mrenu na pogreške bližnjega i čini da žalimo 
njegovu bijedu, a ne da se nad njom zgražamo. 

Pobožnost se bolje vrši jer se bolje uviđa da sve mora iščeznuti da 
se žrtvuje za Boga. Razboritost zahtijeva poniznost jer ponizni ljudi prije 
svakoga čina razmisle i pitaju za savjet. Pravednost se ne može vršiti bez 
poniznosti jer oholica pretjeruje u svojim pravima na štetu bližnjega. Ja¬ 
kost ne dolazi kršćaninu iz vlastitih sila već od Boga. Ona se nalazi jedino 
u ljudima koji su svjesni svoje slabosti, traže oslona u Onome koji ih jedini 
može ojačati. Umjerenost i čistoća iziskuju poniznost (izbjegavanje grešnih 
i pogibeljnih prigoda i dr.). Također, nije moguće biti blag i strpljiv ako 
čovjek nije spreman podnijeti poniženja. 

Tako možemo ustvrditi da bez poniznosti nema ni prave ni trajne kre¬ 
posti i da s njome sve kreposti rastu i hvataju u duši duboko korijene. Može¬ 
mo zaključiti sa sv. Augustinom: »Želiš li postati velik? Počni s najnižim. Že¬ 
liš li podići veliku zgradu koja siže visoko? Ponajprije pomišljaj na podlogu 
poniznosti. Čim zgrada treba biti viša, tim dublji joj moraju biti temelji.« 142 

Vježba u poniznosti 

Kod tjelesnoga odgoja možemo se vježbati u poniznosti u našem sao¬ 
braćaju s našim drugovima. Trebamo gledati što je Bog s naravnoga i vrhu¬ 
naravnoga gledišta u nj dobra stavio; trebamo se diviti njegovim odlikama, 
ne zaviđajući mu; trebamo baciti koprenu preko njegovih nedostataka da 
ih ispričamo ukoliko je to moguće. 

Poradi toga načela čovjek se treba radovati krepostima svoga druga 
i njegovim uspjesima jer je sve to na slavu Božju. Kada vidimo druga da 
upadne u kakvu pogrešku, nećemo se zgražati, već ćemo se moliti da se 
popravi. 

I prema nama samima trebamo se vježbati u poniznosti. Kada vidimo 
dobro, koje je u nama i za nj zahvaljujemo Bogu, trebamo poglavito pro¬ 
motriti sve ono zlo što je u nama, naše ništavilo, našu nesposobnost, naš 
grijeh, tako da smo uvijek prožeti osjećajem poniznosti i skrušenja. 

Nutarnji čini i oblici poniznosti 

Trebamo vršiti poniznost duha. To se odnosi npr. na intelektualnu po- 
učljivost. On se sastoji u tome da se u pitanjima koja se odnose na tjelesni 
odgoj i na sve drugo ne pokoravamo samo službenim odredbama Crkve, 
da prihvatimo spremno i smjernice Svete Stolice; štoviše ni onda kada 
nisu nepogrešive, uvjeravajući se da se nalazi više mudrosti u tim odluka¬ 
ma negoli u našem sudu. 


142 »Magnus esse visi A minimo incipe. Cogitas magnam fabricam construere celsitudinis? De funda¬ 
mente prius cogita humilitatis .« Sv. Augustin, Sermo 1. de Verbis Domini. 

Ova poučljivost čini da ne budemo tvrdoglavi u svojim idejama kada 
se radi o prijepornim pitanjima. Bez dvojbe, svatko ima pravo u pitanjima 
o kojima je slobodna debata prigrliti sustav koji mu se čini najobrazlože- 
niji, ali je također dužan da istu slobodu ostavi drugima. Tvrdoglavost u 
svojim idejama dobar tjelesni odgoj može sretno nadvladati. - Poniznost 
srca traži da čovjek ne traži slavu ni čast, već da se zadovolji u položaju 
u kojem jest i da mu je draži skriveni život negoli kakva sjajna istaknuta 
služba. Za to tjelovježbena vježbaonica često daje dosta prilike. - Vanjska 
poniznost treba biti tek izražaj nutarnjih osjećaja; može se također reći 
da vanjski čini poniznosti djeluju na naše unutarnje raspoloženje, da ga 
učvršćuju i produbljuju. Treba, dakle, dok se tijelom ponizno vladamo, da 
i dušom činimo djela poniznosti. 

Vanjski čini i oblici poniznosti 

Čedno odijelo može biti znak poniznosti. Držanje, hod, čedne i po¬ 
nizne kretnje pomažu vršiti krepost. Također, vršenje niskih tjelesnih po¬ 
slova utvrđuje u poniznosti. Učtivo ponašanje prema svojim drugovima 
pripada istom redu. »Postoji vanjsko stanje poniznosti u kojem ponizna 
duša drži tijelo. Očituje se u suzdržljivosti, povučenosti, mirnoći koja daje 
izgledu i svim kretnjama onu neizrecivu ljepotu, onaj sklad, onaj čar, što 
ga izražava riječ čednost. Čedan je pogled, čedan je glas, čedan je smijeh, 
čedne su sve kretnje. Ništa nije udaljenije od gizdavosti negoli je čednost. 
Sv. Pavao govoraše: 'Čednost vaša neka je znana svim ljudima. Gospodin 
je blizu’ (Fil 4,5). Tu je tajna ovoga uznesenja i ovoga svetog držanja.« 143 
Veoma je važna zadaća tjelesnoga odgoja da upućuje u ponašanje i nastu¬ 
panje koje odgovara ovim zahtjevima poniznosti i čednosti kako ih postav¬ 
lja kršćanska askeza. 

Pod izlikom poniznosti ne treba činiti neobične stvari. Sv. Franjo Sa- 
leški veli: »Ako su se neki veliki službenici Božji ponašali kao da su luđaci, 
da se tako pred svijetom učine više prezira vrijednima, treba im se diviti, 
ali ne ih i nasljedovati, jer oni su imali povoda da postanu tako pretjerani, 
ali nitko ne smije njihov način na sebe primjenjivati.« 144 Već smo istaknuli 
da osobito proste vježbe priječe takvo isticanje i odgajaju u poniznosti koja 
traži da svi rade tako da na sebe ne svraćaju pozornost i ne nadmećući se 
jedan iznad drugoga. 

Prema tome, poniznost je krepost koja je veoma praktična i koja ve¬ 
oma posvećuje; ona obuhvaća cijeloga čovjeka; pomaže nam vršiti druge 
kreposti, i to poglavito blagost. Dobar tjelesni odgoj dobro je sredstvo da 
se omladina vježba u toj kreposti. 

143 Mgr. Gray, Vie et vertus, t. I, str. 357-358. 

144 Sv. Franjo Saleški, Vie devote, I. c., ch. V 

Dobar tjelesni odgoj pomože stjecanju poniznosti 

Dobar tjelesni odgoj pomaže duši da stekne krepost poniznosti budući 
da nam daje prigodu da se vježbamo u poslušnosti prema našim vođama, 
da vršimo neugodne tjelesne poslove, da se klonimo osebujnosti, vježba¬ 
mo u šutnji, krotimo smijeh i da čedno držimo tijelo. Također, zajednička 
tjelovježba stvara poseban ambijent srdačnosti i bratstva tako da se divimo 
kod svojih drugova svemu onom naravnom i vrhunaravnom dobru što im 
je Bog podijelio, ispričavamo njihove greške, radujemo se njihovim uspje¬ 
sima, a kada su pogriješili, molimo za njihovo obraćenje. Osim te vježbe u 
poniznosti prema sebi samima, i to s obzirom na naš duh, treba slijediti i 
u pitanjima tjelesnoga odgoja direktive Svete Stolice i zakonitih poglavara. 
Kloneći se tvrdoglavosti i nastojeći oko poniznosti kod vršenja tjelesnih vjež¬ 
bi treba se zadovoljiti najobičnijom službom i mjestom pri vježbanju. Treba 
nadalje imati u vidu da se poniznost očituje i u našoj vanjštini, a to je: čedna 
nošnja i držanje, obavljanje jednostavnih poslova, uslužnost prema drugima 
te kloneći se da se čine bilo kakve ekstravagantne stvari. S tim u vezi dobar 
tjelesni odgoj sustavno treba ići za tim da izvodi vježbe u vanjskom čednom 
lijepom ponašanju koje također djeluje na produbljenje poniznosti. Budući 
da je poniznost u neku ruku temelj svim ostalim krepostima, to tjelesni 
odgoj po poniznosti produbljuje u nama sve ostale kreposti. 

Krepost blagosti-krotkosti 

Definicija i opis. Krepost blagosti (krotkosti) ima tri sastavna dijela: 
a) stanovita vlast nad samim sobom koja predusreće i kroti porive srdžbe 
pa je s toga gledišta možemo povezati s umjerenošću; b) podnosi pogreš¬ 
ke bližnjega, a to iziskuje strpljivost i time krepost jakosti; c) opraštanje 
uvreda i dobrohotnost prema svima, pa i prema neprijateljima, te s toga 
gledišta uključuje i ljubav. - Prema tome je blagost skup kreposti, a ne 
jedinstvena krepost. 

Krotkost možemo ovako definirati: ona je moralna vrhunaravna kre¬ 
post koja predusreće i kroti srdžbu, podnosi bližnjega usprkos njegovim 
pogreškama i postupa s njim s dobrohotnošću. 

Prema tomu, krotkost nije slabost značaja koja se prema vani pokazu¬ 
je slađahnom, a u duši gaji duboku zlovolju. Krotkost je unutarnja krepost 
koja stoluje istodobno u volji i u sjetilnosti i prouzrokuje u duši velik mir, 
a prema vani se pokazuje umiljatim riječima, kretnjama i ponašanjem. 
Krotkost se očituje prema bližnjemu, ali i prema samom sebi te prema 
živim i neživim bićima. 

Vježbaonica i uopće tjelovježba daje nam priliku da se vježbamo u 
ovoj kreposti, i to poglavito u našem saobraćaju s našim bližnjima; dobar 
tjelesni odgoj nas podučava kako valja krotiti sve porive srdžbe, kako sno- 

siti pogreške naših bližnjih i upućuje nas da s našim bližnjima ostanemo 
u dobrim odnosima ili da se u duši ne uznemirujemo ako bi se drugi na 
nas srdili. Zajednička nas tjelovježba potiče da se klonimo pravdanja, ne¬ 
sređenih povika, riječi i čina koji bi mogli koga uvrijediti i da izbjegavamo 
bile kakvu neotesanost. Ona nas potiče da nikada zlo ne uzvratimo zlim; 
da ništa ne slomimo ili uništimo na goropadan način; da ne govorimo kada 
smo srditi. Naprotiv nas dobra tjelovježba upućuje da blago postupamo 
sa svima s kojima dođemo u doticaj; da svima pokažemo i umiljato lice, 
štoviše i onda kada nam prouzrokuju umor ili dosadu; da blagim riječima 
zasladimo ukore što ih katkada moramo učiniti; da činimo usluge sa sve¬ 
tim žarom, čineći katkada i više negoli se od nas traži, a poglavito da sve 
to činimo na umiljat način. 

Dakle, dobar tjelesni odgoj nam pomaže u stjecanju kreposti krotko- 
sti koja je u neku ruku skup umjerenosti, strpljivosti, jakosti i ljubavi. Na 
krotkost nas potiče dobar tjelesni odgoj tako što predusreće i kroti porive 
srdžbe; poput strpljivosti i jakosti potiče nas na podnašanje pogrešaka naših 
bližnjih; potiče nas na opraštanje uvreda i na dobrohotnost prema drugima. 

11. Stjecanje teoloških i stožernih kreposti 

Dobar tjelesni odgoj pomaže nam da stječemo vrhunaravnu i bogo- 
slovsku krepost vjere poglavito time da nas upozorava kako u svim djelima 
treba vidjeti Stvoriteljevu ruku i kako u svim osobama trebamo gledati 
slike Božje, djecu istoga nebeskog Oca i braću u Isusu Kristu. 

Vjera je vrhunaravna bogoslovska krepost koja potiče naš um pod 
utjecajem volje i milosti da čvrsto uzvjeruje objavljenim istinama radi Bož¬ 
jega autoriteta. Kod tjelesnoga odgoja ovu krepost trebamo vježbati na 
taj način da sve promatramo i prosuđujemo u vidu vjere: stvari, osobe, 
događaje. Kada na primjer kod tjelovježbe gledamo našu braću, vidimo da 
su oni djela Božja koja progovaraju: »On nas stvori, i mi smo njegovi« (Ps 
100,3). U svim se stvarima trebamo Bogu diviti; osobe s kojima se nala¬ 
zimo zajedno čine nam se kao slika Božja, kao djeca istoga Oca nebeskog, 
kao braća u Isusu Kristu. U svemu se kod tjelovježbe valja ponašati u duhu 
vjere: sudovi trebaju biti u duhu Evanđelja, riječi pune kršćanskoga duha 
bez natruhe ljudskoga obzira. 

Dobar tjelesni odgoj nam pomaže da stječemo kardinalne, stožerne 
kreposti; po njima on disciplinira i čini gipkim i usavršava sve naše sposob¬ 
nosti podvrgavajući ih sve vlasti uma i volje. Tako se postupno u našoj duši 
uspostavlja prvobitni sklad, podložnost tijela duši, nižih sposobnosti volji. 

Na taj se način ne uklanjaju samo zapreke koje nam priječe sjedinje¬ 
nje s Bogom, već se time započinje sjedinjenje s Bogom. Razboritost je 

već sudjelovanje u mudrosti Božjoj, naša pravednost jest već sudjelovanje 
u njegovoj pravednosti, naša jakost dolazi od Boga i sjedinjuje nas s njime; 
naša nas umjerenost čini dionicima lijepe sukladnosti i sklada koji postoji u 
njemu. Kada se pokoravamo našim vođama, to se njemu pokoravamo; či¬ 
stoća je tek sredstvo da se približimo njegovoj savršenoj čistoći; poniznost 
ispražnjava našu dušu da se ona uzmogne napuniti Bogom, a naša blagost 
tek je sudjelovanje u samoj Božjoj blagosti. 

Kršćanska krepost ljubavi 

Ljubav, općenito uzevši, jest poriv, težnja naše duše prema dobrome. 
Ako je dobro prema kojem smjeramo osjetno, ako mašta u njemu nalazi 
zadovoljstvo, tada će i sama naša ljubav biti sjetilna; ako je dobro pošteno 
i ako ga naš um spozna kao vrijedno naše hvale, naša će ljubav biti raci¬ 
onalna; ako je dobro svrhunaravno i ako ga spoznaje vjera, naša će ljubav 
biti kršćanska. 

Kršćanska je ljubav ( amor ) dignuta u vrhunaravni red po svom počelu, 
svom motivu i svom objektu. 

a) Ljubav je dignuta u vrhunaravni red po svom počelu radi ulivene 
kreposti ljubavi ( caritasj koja kraljuje u volji: ovu krepost potiče aktualna 
milost i preobražava poštenu ljubav i diže je na viši stupanj. 

b) Nadalje nam vjera pruža vrhunaravni motiv da posvetimo naše 
težnje: ona ih ponajprije upravlja prema Bogu u kojem nam pokazuje naj¬ 
više, neizmjerno dobro koje jedino odgovara našim opravdanim zahtje¬ 
vima; zatim ih upravlja prema stvorenjima u kojima nam pokazuje kao 
neki odsjev božanskih savršenstava tako da time što njih ljubimo ljubimo 
samoga Boga. 

c) Predmet, odnosno cilj naše ljubavi, postaje tako vrhunaravan. Bog 
kojega ljubimo nije apstraktni Bog razuma, već živi Bog vjere! Otac koji 
rađa Sina od vječnosti i nas prima za svoju djecu. Sin koji je jednak Ocu 
i koji je utjelovivši se postao našim bratom. Duh Sveti koji je međusobna 
ljubav Oca i Sina i koji dolazi da izlije u naše duše božansku ljubav. Sama 
stvorenja nam se ne ukazuju u svom naravnom bivstvovanju već kako nam 
ih ukazuje objava; tako su ljudi u našim očima djeca Boga koji je naš zajed¬ 
nički Otac, braća u Isusu Kristu, živi hramovi Duha Svetoga. Sve je dakle 
vrhunaravno u kršćanskoj ljubavi. 

Prema sv. Tomi 145 karitas-kršćanska ljubav nadodaje ljubavi ideju 
stanovita savršenstva koje proizlazi iz velika poštivanja prema ljubljenom 
predmetu. Tako je svaka karitas ljubav, ali svaka ljubav nije karitas. 


145 Sv. Toma, Summa theologica, Ia Ilae, q. 31, a. 3. 

Stoga kršćansku ljubav možemo definirati ovako: to je vrhunaravna 
bogoslovska krepost koja čini da ljubimo Boga načinom kojim on sam sebe 
ljubi iznad svih stvari, radi njega samoga, a bližnjega iz ljubavi prema Bogu. 

Prema tome, ova krepost ima dvostruki cilj: Boga i bližnjega. Ali ova 
dva cilja tek su jedan jer mi stvorenja ljubimo utoliko ukoliko su ona izražaj, 
odsjev Božjih savršenstava; Boga samoga ljubimo u njima. Sv. Toma dodaje 
da mi ljubimo bližnjega „jer je Bog u njemu ili barem da On u njemu bude«. 
Evo zašto postoji jedna jedina i ista krepost kršćanske ljubavi - karitas. 146 

Prema nauku sv. Tome 147 savršenstvo kršćanske ljubavi zapovjeđeno 
nam je kao cilj; treba dakle htjeti postići taj cilj. Ali, dodaje Cajetan, »tko 
posjeduje ma i u najmanjoj mjeri kršćansku ljubav i tako stupa prema 
nebu, nalazi se na putu savršene kršćanske ljubavi i time izbjegava kršenje 
zapovijedi o kojoj ovisi spas«. 

Od ljubavi k Bogu prema ljubavi k bližnjemu 

Budući da ljubiti znači sama sebe dati, naša će ljubav biti to savršenija 
što se potpunije predamo Bogu. Budući da se čovjek na zemlji ne može 
dati, a da se ne žrtvuje, naša će ljubav biti to savršenija što velikodušnije 
budemo gajili duh žrtve, i to iz ljubavi prema Bogu. Za ova djela žrtve pre¬ 
ma bližnjemu tjelovježba nam daje mnogu dobru zgodu, česti saobraćaj s 
našim drugovima kojima možemo iskazati mnogu uslugu. 

Ova bratska kršćanska ljubav jest bogoslovska krepost ako samoga 
Boga ljubimo u našemu bližnjem ili, drugim riječima, ako ljubimo bližnje¬ 
ga radi Boga. Kada bismo ljubili bližnjega samo zbog njega samoga ili zbog 
usluga što nam ih čini, to ne bi bila kršćanska ljubav (karitas). 

Tjelovježba je prigoda za iskazivanje ljubavi prema Bogu i bližnjemu 

Zajednička nas tjelovježba mora poticati da Boga vidimo u našemu 
bližnjem. On se u njima očituje u njihovim naravnim darovima koji su 
sudjelovanje u Božjem bitku i u njegovim atributima; vidimo Boga u vr¬ 
hunaravnim darovima bližnjega koji su sudjelovanje u Božjoj naravi i u 
Božjem životu. Budući da je kršćanska ljubav vrhunaravna krepost, to kod 
tjelesnoga odgoja trebamo vrhunaravne kreposti smatrati motivom naše 
kršćanske ljubavi. A kada promatramo naravna svojstva naših bližnjih, to 
ih moramo također promatrati okom vjere ukoliko su po milosti prožete 
vrhunaravnošću. 

Kod tjelovježbe imamo priliku promatrati ljude u njihovu odnosu 
prema Bogu; tada u svima vidimo djecu Božju, udove Isusa Krista, suba- 


146 »Sic enim proximus caritate diligitur, quia in eo Deus est ut in eo Deus sit.” Sv. Toma, Question.es 
disputatae, De Caritate, a. 4. 

147 Sv. Toma, Summa theologica, Ha Ilae, q. 184. a. 3. 

štinike istoga nebeskog kraljevstva. Pa i onda ako možda naša braća nisu 
u stanju milosti posvećujuće, ipak ih moramo ljubiti jer su pozvani da 
posjeduju ove svrhunaravne darove. Time što činimo uslugu našoj braći 
činimo uslugu samome Isusu prema riječima: »Sto god ste učinili jednomu 
od ove moje najmanje braće, meni ste učinili« (Mt 25,40). U kojem od¬ 
nosu trebamo biti prema našemu bližnjem i kod tjelovježbe, veoma lijepo 
veli sv. Ivan Eudes: »Promotrite vašega bližnjeg u Bogu i Boga u njemu; 
to jest promotrite ga kao predmet koji je izišao iz srca i iz dobrote Božje, 
koji sudjeluje u božanskom životu, koji je stvoren da se povrati u Boga, da 
bude jednoga dana nastanjen u krilu Božjemu, da proslavi Boga na vijeke 
i u kojemu će Bog uistinu za vijeke biti proslavljen, bilo milosrđem, bilo 
pr avednoš ću.« 148 

Kod tjelesnoga odgoja vježbamo se u ljubavi prema bližnjemu ako se 
klonimo ogovaranja i kleveta i svega onoga što se protivi pravdi i ljubavi; 
ako se klonimo uvredljivih riječi, podrugljivih i sličnih; ako se klonimo ne¬ 
slanih šala i nezgodnih dosjetaka, nadmudrivanja, nesloga itd., podnoseći 
pogreške bližnjega i opraštajući mu uvrede što nam ih je nanio. 

Dobar tjelesni odgoj treba pomagati dušu u stjecanju bogoslovske 
kreposti ljubavi tako što nam daje priliku da vršimo djela ljubavi prema 
bližnjemu; daje nam priliku da se klonimo uvredljivih riječi, da snosimo 
njegove pogreške, da mu opraštamo uvrede. Daje nam priliku da u nje¬ 
govim naravnim darovima vidimo odsjev Božjega bivstva i Božjih atributa, 
a u njegovim vrhunaravnim darovima dioništvo samoga božanskog živo¬ 
ta i njegove naravi; nadalje se vježbamo da u našemu bližnjem gledamo 
djecu Božju, udove Isusa Krista i sudionike istoga nebeskog Kraljevstva; 
napokon nas potiče na žrtve za bližnjega i naša će kršćanska ljubav biti to 
savršenija čim se velikodušnije budemo kod tjelesnoga odgoja poradi Boga 
žrtvovali za našega bližnjeg. 

Svladavanje mlakosti 

Mlakost je duhovna bolest: ona se sastoji u duhovnom popuštanju 
koje se očituje u slabljenju volje, u strahu pred naporom, u usporenju kr¬ 
šćanskoga života. To je mlohavost, tronulost koja još ne znači smrt, ali koja 
do nje vodi nečujno jer postupno slabi naše moralne sile. Slična je sušici 
(TBC) koja polagano izjeda jedan od važnih organa. Čovjek koji podliježe 
mlohavosti popušta sjetilnosti i oholosti ponajprije u malim, a onda i u ve¬ 
ćim stvarima. Čovjeku napori nisu mili budući daje volja popustila, čovjek 
počinje kliziti niz kosinu svoje naravi, postane popustljiv, zavoli užitke. 


148 Sv. Ivan Eudes, Le Royaume de Jesus, 2. dio, str. 259. 

Ima više sredstava da suzbijemo mlakost: to su dobar ispovjednik, 
molitva, ispitivanje savjesti, dobro vršenje staleških dužnosti. Uz ovo do¬ 
bar tjelesni odgoj kao tjelovježba može učiniti dobre usluge jer ona jača vo¬ 
lju, uči svladavati težnju prema užicima, iziskuje stanovite napore, traži od 
duše da napinje energije, da jača volju, da kroti u sebi težnju za užicima. 

Tjelesni odgoj - sredstvo kršćanske akseze 

Dobar tjelesni odgoj mora biti pomoćno sredstvo kršćanske askeze, i 
to poglavito na putu čišćenja te na putu rasvjetljenja u stjecanju moralnih 
kreposti (poslušnosti, srčanosti, strpljivosti i čistoće) te u stjecanju bogo- 
slovskih kreposti vjere te ljubavi prema bližnjemu i u suzbijanju mlakosti. 

Dobar tjelesni odgoj pomaže duši na asketskom putu sjedinjenja, i to 
pomažući kod gajenja darova Duha Svetoga, i to osobito darova jakosti i 
znanja, te pripremajući tako dušu da uživa u plodovima i u blaženstvima. 

Dobar tjelesni odgoj pomaže duši da njeguje darove Duha Svetoga, 
i to poglavito dar jakosti jer dobar tjelesni odgoj u nama razvija moralne 
kreposti koje su preduvjet darovima Duha Svetoga i time nas uči žrtvi 
koju također iziskuju ti darovi. 

12. Darovi Duha Svetoga i njihovi plodovi 

Darovi Duha Svetoga su vrhunaravne sklonosti koje našim svojstvi¬ 
ma daju toliku gipkost tako da one hitro rade pod utjecajem inspiracija 
milosti. Postoji razlika između kreposti i darova: kod kreposti čovjek ima 
glavnu inicijativu dok je kod darova glavna inicijativa kod Boga. Kod daro¬ 
va je čovjek više pasivan dok je kod kreposti aktivan. Kako je udio milosti 
veći kod darova negoli kod kreposti, to su čini što ih vršimo pod utjeca¬ 
jem darova obično savršeniji negoli kada ih činimo pod utjecajem samih 
kreposti. Pod utjecajem darova čini se treći stupanj kreposti, to jest vrše 
se junačka djela. 

Teolozi se služe raznim usporedbama da uzmognu bolje protumačiti 
ovaj nauk. Vršiti kreposna djela znači veslati i tako lađu naprijed goniti; 
služiti se darovima znači ploviti u jedrenjači; tako ljudi brže i s manje 
truda plove. Dijete koje uz pomoć majke kroči nekoliko koraka naprijed 
jest kršćanin koji uz pomoć milosti vrši kreposna djela; dijete što ga uzima 
majka u naručaj da ga uzmogne što brže pokrenuti od jednoga mjesta k 
drugome jest slika kršćanina koji se služi darovima. 

Mi dobivamo darove Duha Svetoga istodobno s milošću posvetnom. 
Ali da se oni uzmognu normalno i posvema razviti, potrebno je da je čo¬ 
vjek duže vremena vršio moralne kreposti; ove kreposti čine dušu postu¬ 
pno sve gipkijom i time je čine savršeno pokornom kako to iziskuju darovi. 

Ako dakle želimo gajiti darove, potrebno je prije svega gajiti moralne 
kreposti. To je i nauk sv. Tome. 149 Prije negoli čovjek stekne tu božansku 
gipkost koju nam daju darovi, čovjek treba prije toga ukrotiti svoje stra¬ 
sti i svoje opačine raznim običajima razboritosti, poniznosti, poslušnosti, 
blagosti, čistoće. Kako bi uistinu čovjek mogao poslušno zapažati, primati 
i slijediti nadahnuća milosti kada njime vlada razboritost tijela, oholost, 
neposlušnost, srditost i razbludnostl? Budući da tjelesni odgoj pomaže 
svladavati strasti i stjecanje moralnih kreposti, slobodno možemo reći da 
on time pomaže stjecati darove Duha Svetoga. 

I budući da taj božanski Duh od nas traži žrtve, treba se naučiti da 
smjesta i velikodušno slijedimo njegova i najmanja nadahnuća kada nam 
on govori jasno i sigurno. A i brzo i velikodušno izvršavanje zapovijedi 
učimo kod tjelovježbe. 

Ako proučimo darove u njihovu odnosu prema krepostima koje oni 
usavršavaju, imamo sljedeći pregled: - 1. dar savjeta usavršava razboritost; 
- 2. dar pobožnosti (pietas ) usavršava onu pobožnost ( religio ) koja spada 
u red pravednosti; - 3. dar jakosti usavršava krepost jakosti; - 4. dar straha 
usavršava krepost umjerenosti; - 5. darovi znanja [scientiaj i inteligencije 
usavršavaju krepost vjere; - 6. dar straha povezan je s ufanjem; - 7. dar 
mudrosti s krepošću kršćanske ljubavi. 

Dar savjeta i pobožnosti 

Dar savjeta usavršava krepost razboritosti čineći da sudimo odmah 
i sigurno nekom vrstom vrhunaravne intuicije što valja činiti poglavito u 
teškim stvarima. Dar pobožnosti usavršava krepost pobožnosti tvoreći u 
našim srcima djetinju ljubav prema Bogu i nježnu pobožnost prema bo¬ 
žanskim osobama i stvarima tako da sa svetim žarom vršimo naše vjerske 
dužnosti. Dobar tjelesni odgoj donekle pomaže usavršavati dar savjeta i 
dar pobožnosti jer nas uči poslušnosti i jer nas potiče da sva naša djela 
vršimo kao djela pobožnosti i time se pripravljamo da lakše poslušamo i 
savjete Duha Svetoga. Dobar nas tjelesni odgoj, osim toga, upućuje kako i 
najobičnije stvari trebamo pretvoriti u djela pobožnosti jer ih činimo da se 
svidimo našem Ocu nebeskom. 

Dar jakosti 

Dar Duha Svetoga imenom jakost jest dar koji usavršava krepost ja¬ 
kosti dajući volji jak poticaj i energiju koja joj dopušta da radosno i neu¬ 
strašivo čini i podnosi velike stvari unatoč svim poteškoćama. Ovaj se dar 


149 »Virtutes morales et intellectuales praecedunt dona, quia per hoc quod homo bene se habet circa 
rationem propriam disponitur ad hoc quod se bene habent in ordine ad Deum.« Sv. Toma, Summa 
theolgica, Ia Ilae, q. 68, a. 8 ad 2. 


385 



razlikuje od istoimene kreposti jer ne dolazi od naših nastojanja kojima 
pomaže milost, već od djelatnosti Duha Svetoga koja odozgo hvata dušu 
i daje joj posebnu vlast nad nižim silama i nad vanjskim poteškoćama. 
Djelovati i trpjeti, i to usred najnezgodnijih poteškoća i uz najveće, pa i uz 
junačke žrtve, to su ona dva čina na koja nas potiče dar jakosti. 

Djelovati, to jest bez oklijevanja i bez straha poduzeti najteže stva¬ 
ri, na primjer ostati potpuno sabran u veoma uzburkanu životu kao što 
su bili sv. Vinko Paulski ili sv. Terezija; sačuvati neokaljanu čistoću usred 
najgnjusnijih prilika kao sv. Toma Akvinski ili sv. Karlo Boromejski; ostati 
ponizan usred časti kao sv. Alojzije; prkositi pogiblima, nezgodama, umo¬ 
rima, samoj smrti kao što je to činio sv. Franjo Ksaverski; nogama gaziti 
ljudski obzir, prezirati časti, kao sv. Ivan Krizostom koji se bojao tek jedne 
stvari - grijeha. Mučeništvo se obično smatra kao čin koji najbolje očituje 
dar jakosti, i to s punim pravom jer se Bogu daje najdragocijenije dobro - 
život; ali prolijevati svoju krv kap po kap iz ljubavi prema dušama kao što 
su to činili sv. Pavao, toliki dobri svećenici i pobožni svjetovnjaci, jest pra¬ 
vo mučeništvo kojem se može svatko podložiti i koje je isto tako zaslužno. 

Budući da nas tjelesni odgoj vježba u kreposti jakosti i strpljivosti, to 
je on dobro sredstvo da u sebi gajimo dar jakosti. Vježbaonica nam tako 
daje priliku da se radosno pokoravamo pravilima poslovnika; daje nam pri¬ 
liku da šutimo kada imamo priliku da brbljamo; izleti nam daju priliku da 
bez mrmljanja podnosimo nezgode nevremena, da se pokažemo susretljivi 
prema onima koji su nam možda po naravi antipatični; daje nam priliku 
da strpljivo i ponizno podnosimo ukore, da se prilagodimo tuđim sklono¬ 
stima, željama i temperamentima; jednom riječi, da svladamo naše male 
strasti i da se sami svladamo. Ako to ne činimo samo jednom mimogred 
već redovito, ne samo strpljivo već i radosno, to je pravo junaštvo; tada 
čovjeku neće biti teško biti junakom u velikim zgodama kada se one uka- 
žu. Isto tako, velike javne manifestacije u dekristijaniziranoj javnosti usred 
puka koji zbog ljudskoga obzira ne žele javno ispovijedati svoju vjeru mogu 
pridonijeti da se tim svladavanjem ljudskoga obzira u nama gaji dar jakosti. 
Dobar tjelesni odgoj i javne manifestacije pomažu gajiti dar jakosti jer nas 
vježbaju u radosnu i odvažnu svladavanju zapreka i u vršenju velikih djela 
unatoč raznim zaprekama kao što je na primjer ljudski obzir. Dobar tjele¬ 
sni odgoj pomaže nam da stječemo dar jakosti ako naše trpljenje sjedinimo 
s trpećim Isusom i time od sebe otklonimo grijeh koji se Bogu ne sviđa. 

Dar straha Božjega 

Strah kao dar Duha Svetoga nije nikakva bojazan pred Bogom koja 
nas uznemiruje kada mislimo na svoje grijehe, koja nas ražalošćuje ili po- 
kolebava. Ne radi se tu ni o strahu pred paklom koji čovjeka može pota- 

knuti na obraćenje, ali ne može vršiti naše usavršavanje. Tu se radi o strahu 
punu sinovskoga poštivanja koji u nas ulijeva strah pred svakom uvredom 
koja se nanaša Bogu. Možemo definirati ovaj strah kao dar koji potiče našu 
volju na sinovsko počitanje pred Bogom, udaljuje nas od grijeha ukoliko 
se Bogu grijeh ne sviđa i djeluje da se uzdamo u moć Božje pomoći. Da 
uzmognemo stupiti u ovakav sinovski odnos poštovanja prema Bogu, treba 
stjecati čistoću srca da se sve više sjedinimo s pokorničkim Kristom; što 
više budemo zajedno s njim mrzili grijeh i što više postanemo dionicima 
njegova poniženja, tim više ćemo postati većim dionicima oproštenja. 

Tjelesni odgoj s mnogim svojim naporima može nas potaknuti da sve 
te teškoće u zajednici s Kristom pokornički podnosimo i tako stupimo u 
odnos sinovskoga poštovanja prema Božanskom Veličanstvu i što nadalje u 
nama proizvodi dar straha. 

Dar znanja 

Znanje kao jedan od darova Duha Svetoga o kojem se ovdje govori 
nije filozofska znanost koju stječemo umovanjem niti teološka znanost 
koju također stječe razum protežući svoju djelatnost na vjerske činjenice, 
već je to znanost svetaca koja čini da pravo prosuđujemo koji je odnos 
između stvorenih stvari i Boga. Možemo definirati dar znanja darom koji 
pod rasvjetljujučim učinkom Duha Svetoga usavršava krepost vjere i upo¬ 
znaje nas s odnosima stvorenih stvari prema Bogu. 

Poznati asketski teolog M. Olier veli: »Bog je biće koje sve ispunja i 
okuplja. On se pokazuje na vanjštini stvari. On nam govori i na nebesima 
i na zemlji nešto od onoga što je On sam u sebi... Tako pod svakim stvore¬ 
njem koje je kao neko otajstvo savršenstava Božjih mi se trebamo klanjati 
onome što ono predočuje... Mi bismo to bili lako činili da nam milost 
Adamova nije bila oduzeta... Ali grijeh nam ju je oteo i ona je povraćena u 
Isusu Kristu tek čistim dušama kojima vjera pokazuje dostojanstvo Božje 
svagdje gdje se ono nalazi... Ova se svjetlost vjere nazivlje svojim imenom: 
znanja svetaca. Bez pomoći sjetila, bez iskustva razuma, ona pokazuje ovi¬ 
snost o Bogu u kojoj se nalazi svako stvorenje... Ovo se poznavanje stje¬ 
če bez poteškoće u jednom trenu. Jednim jedinim pogledom se prodre 
do uzroka svih stvari i u svakoj se nalazi predmet neprestane molitve i 
kontemplacij e.« 150 

Prema tome su predmet dara znanja stvorene stvari ukoliko nas vode 
Bogu. Ako promotrimo njihovo podrijetlo, one nam vele da dolaze od Boga 
koji ih je stvorio i na životu uzdržava: »On nas je stvorio, a ne mi sami 


150 M. Olier, Esprit de Dieu, t. II. str. 346. 

sebe.« Ako promotrimo njihovu narav, u njoj vidimo sliku ili odsjev Božji; 
njihov je cilj da nas vode Bogu, one su kao stepenice koje idu sve do njega. 

Tako i tjelesni odgoj mora nam u saobraćaju s ljudima, na izletima i 
vježbama dati priliku da u tom vidu promatramo sve stvari: proizašle su iz 
Boga, Bog ih uzdržava, one su slika ili odsjev Božji i imaju zadaću da našu 
dušu dižu k Bogu. 

Sv. Franjo Asiški može svima i kod tjelesnoga odgoja biti uzorom. On 
je promatrao sva bića u zajedničkoj ovisnosti s jedinim Ocem i svako mu 
se biće pričinjalo kao brat u velikoj obitelji Oca nebeskoga: sunce, bistra 
voda, cvijeće i ptice. Kako li lijep uzor daje onima koji npr. izletima žele 
njegovati kod omladine dar znanja: «Kada je osjetio nepokolebivu čvrstoću 
i moć stijena, istodobno je osjetio i priznavao kako je Bog jak i koju pot¬ 
poru nam pruža. Izgled cvijeta u jutarnjoj svježini, ili mali otvoreni klju¬ 
novi s bezazlenim povjerenjem u ptičjem gnijezdu, sve mu je to otkrivalo 
čistoću i bezazlenu dobrotu Božju, kao i neizmjernu nježnost Božjega srca 
iz kojega je sve to izviralo. I ovaj osjećaj napunjao je Franju nekom vrstom 
neprestane radosti kada je gledao i pomišljao na Boga, kao i neprestanom 
težnjom da mu zahvaljuje.« 151 

Tako nam dar znanja koji možemo stjecati prigodom dobroga tje¬ 
lesnog odgoja, i to osobito kroz izlete, pomaže da se stvorenjima dobro 
služimo te da nam ona služe kao stepenice kojima se uspinjemo do Boga. 
Po prirođenom instinktu mi bismo htjeli u njima uživati i dolazimo u na¬ 
past da od njih načinimo naš cilj; ovom daru valja zahvaliti da u njima 
vidimo tek ono što je Bog u njih postavio i od ovoga se blijedog odsjeva 
božanskih ljepota penjemo do neizmjerne ljepote. I kao sv. Augustin ope¬ 
tujemo: »O, uvijek stara i uvijek nova ljepoto, prekasno te upoznah, pre¬ 
kasno te uzljubih.« 152 Ovaj dar njegujemo tako da bez prestanka držimo 
širom otvorene naše oči vjere kada promatramo stvorenja; umjesto da se 
zaustavimo na ovim sjenama koje prolaze, u njima trebamo gledati prvot¬ 
ni uzrok koji se udostojao da im podijeli sliku svojih savršenstava i da se 
čvrsto privežemo uz taj prvi uzrok, a sve ostalo da prezremo. Tako ćemo 
se postepeno osloboditi od stvorenih bića i u njima ćemo gledati tek ono 
što nas može povesti do njihova Stvoritelja. 

Dobar tjelesni odgoj, poglavito prigodom izleta, potiče nas, dakle, da 
u svim stvarima i osobama gledamo Boga koji ih je stvorio i uzdržava na 
životu; da u svemu vidimo sliku ili odsjev Božji; da su sva stvorenja bića 
stepenice koje nas dižu do Boga. Tu nam u velikoj mjeri pomaže gajenje 


151 Joergensen, S. Francois d’Assise, str. 463-466. 

152 »O pulchritudo semper antiqua et semper nova, sero te cognovi, sero te amavi.« Sv. Augustin, 
Confessiones , I. X, c. 27. 

franjevačkoga duha koji nas upućuje da sva stvorenja gledamo u zajednič¬ 
koj ovisnosti prema jedinom Ocu na nebesima. 

Tjelesni odgoj u službi askeze i postizanja kršćanskoga savršenstva 

Dobar tjelesni odgoj pomaže stjecati skoro sve darove Duha Svetoga 
(osim inteligencije i mudrosti) i time istodobno stvara u duši preduvjete za 
kontemplaciju duše koja za čovjeka znači na zemlji najodličniju djelatnost 
jer najbolje odgovara razumnom biću koje je uzdignuto u vrhunaravni red. 

Tjelesni odgoj ima svoje granice. On se stavlja u službu kršćanske aske¬ 
ze kojoj može iskazati veoma dobre usluge, ali je ne može zamijeniti. On 
pomaže dušu kao sredstvo pokore, kao trapljenje tijela, unutarnjih i vanjskih 
sjetila, kao trapljenje strasti te uma i volje; on je saveznik u borbi protiv glav¬ 
nih grijeha i protiv početničkih napasti, pomoćnik na putu čišćenja; zatim 
on pomaže duši na putu rasvjetljenja u stjecanju moralnih kreposti te teo¬ 
loških kreposti vjere i ljubavi. Napokon je on također pomoćnik pri prvim 
koracima puta sjedinjenja: on pomaže stjecati darove Duha Svetoga, ali se 
zaustavlja pred darom inteligencije i mudrosti. Da se steknu ova dva najviša 
dara, potrebna su, međutim, isključivo čista duhovna sredstva. 

Ipak, uvelike moramo cijeniti dobar tjelesni odgoj koji nas na dugu 
putu do kršćanskoga savršenstva prati daleko, daleko: tik do Božjega pred¬ 
vorja. Ovo Božje predvorje jest kontemplacija, taj najviši čin i cilj svih 
ljudskih zemaljskih nastojanja. Kontemplacija je jednostavan odulji pogled 
pun ljubavi upravljen na Boga i na božanske stvari koji činimo pod utje¬ 
cajem darova Duha Svetoga i posebne aktualne milosti koja nas obuzme i 
čini da djelujemo više pasivno negoli aktivno. 

Prva četiri dara Duha Svetoga koja, kako vidjesmo, možemo gajiti i 
dobrim tjelesnim odgojem, iako ne igraju kod kontemplacije tako veliku 
ulogu kao posljednja tri, ipak imaju na dva načina određeno značenje: oni 
nas čine raspoloživima za kontemplaciju jer čine našu dužu gibljivijom i 
poslušnijom djelatnosti Duha Svetoga. Također sudjeluju kod kontempla¬ 
cije jer pobuđuju u duši pobožne osjećaje koji podržavaju kontemplaciju. 
Tako nam dar straha daje osjećaje skrušenosti i odricanja od stvorova; dar 
pobožnosti osjećaje sinovske ljubavi; dar jakosti osjećaje velikodušnosti i 
ustrajnosti; dar savjeta nam dopušta da primijenimo na se i na druge svje¬ 
tlost što smo je dobili od Duha Svetoga. 

No od darova koje pomažemo njegovati pomoću dobroga tjelesnog 
odgoja najviše djeluje na kontemplaciju dar znanja. »Bog je«, veli sv. Ivan 
od Križa, »ostavio na svakom od svojih stvorova traga onoga što on jest, ne 
samo time što ih je izvukao ni iz čega, već i time što ih je uobličio čarima i 
obdario bezbrojnim svojstvima. On je također povisio njihovu ljepotu div¬ 
nim redom i netaknutom ovisnošću koja ih međusobno povezuje... Stvo- 

renja su sačuvala trag prolaska Božjega, tj. žig njegove veličine, njegove 
moći, njegove mudrosti i drugih Božjih oznaka.« 153 

Upravo dar znanja koji na primjer možemo njegovati izletništvom 
ima svojstvo da nas diže od stvorenja do Stvoritelja, da nam pokaže ljepo¬ 
tu Božju skrivenu iza vidljivih simbola i upravo taj nam dar pomaže kod 
kontemplacije. 

Blaženstva - plodovi darova Duha Svetoga 

Nužna posljedica dobra tjelesnoga odgoja koji promiče stjecanje kre¬ 
posti i darova Duha Svetoga jesu upravo plodovi Duha Svetoga. To su ona 
kreposna djela (kod tjelesnoga odgoja) koja ispunjaju našu dušu svetim 
veseljem i po kojima vršimo još mnogo savršenija kreposna djela ispunjena 
veseljem negoli su sami plodovi, a to su blaženstva koja su predvorje vječ¬ 
noga blaženstva. 

Kada duša vjerno radi pod dojmom aktualnih milosti koje pokreću 
kreposti i darove, tada ona čini kreposna djela koja su najprije nesavršena i 
teška, zatim bolja i slađa, te ispunjaju dušu svetim veseljem. To su plodovi 
Duha Svetoga koje možemo ovako definirati: kreposna djela koja su došla 
do stanovite savršenosti i ispunjaju dušu svetim veseljem. Sv. Pavao nabra¬ 
ja devet plodova: ljubav, radost, mir, velikodušnost, uslužnost, dobrota, 
vjernost, blagost, uzdržljivost (Gal 5,22-23). To nije potpun popis. Sv. 
Toma veli da je taj broj simboličan i označuje sva kreposna djela u kojima 
duša nalazi duhovnu utjehu . 154 Prema tome, sva kreposna djela što ih či¬ 
nimo prigodom tjelesnoga odgoja i koja su popraćena duhovnom milinom 
možemo nazvati plodom Duha Svetoga. U početku kreposna djela izisku¬ 
ju često velike napore i često su veoma gorka kao nezrelo voće. Ali kada 
se čovjek dugo vježba u vršenju kreposti, stječe se lakoća u vršenju čina, 
činimo ih bez teška napora, štoviše s nekim veseljem kao stečene čine; u 
tom ih slučaju nazivamo plodovima. - Kada dobrim tjelesnim odgojem 
njegujemo kreposti i darove, dobijemo kao nužnu posljedicu i plodove, a 
po njima blaženstva koja su predigra vječne sreće. 

Blaženstva su posljednja kruna božanskoga djela u nama. Poput plo¬ 
dova i ona su čini, ali su to čini tako savršeni da nam se čini da više potječu 
od darova Duha Svetoga negoli od kreposti. 155 To su plodovi tako velika 
savršenstva i tolike zrelosti da nam daju kao predokus nebeskoga blažen¬ 
stva; stoga ih nazivamo blaženstvima. - Naš Spasitelj navodi ih osam u Go¬ 
voru u gori: siromaštvo duhom, krotkost, suze, glad i žeđ za pravednošću, 

153 Sv. Ivan od Križa, Cantique spirituel, str. 5. 

154 »Sunt fructus quaecumque virtuosa opera in quibus homo delectatur.« Sv. Toma, Summa theologica, 
Ia Ilae, q.70, a.2. 

155 »Beatudines dicuntur solum perfecta opera, quae etiam ratione suae perfectionis, magis attribuun- 
tur donis quam virtutibus.« Sv. Toma, Summa theologica, Ia Ilae, q. 70, a.2. 

milosrđe, čistoća srca, mirotvornost, strpljivost usred progona. Možemo 
reći da je i taj broj simboličan i ne stavlja nikakve granice. Ova blaženstva 
ne označuju potpunu savršenu sreću; ona su tek sredstva da se dođe do 
vječnoga blaženstva. 

Pomoću dobra tjelesnoga odgoja gajimo kreposti i darove te dobiva¬ 
mo i plodove, a po njima i blaženstva koja nas najbrže dovode do vječnoga 
blaženstva. 

VII. DODATNE BILJEŠKE I TEKSTOVI 


Na kraju svoga rukopisa o tijelu i tjelesnom odgoju Ivan Merz je pri¬ 
ložio razne bilješke, citate i tekstove koji imaju sličnu ili istu tematiku kao 
i samo djelo. Pretpostavlja se da je imao namjeru uklopiti ih u samo djelo. 
Zbog vrijednosti njihova sadržaja donosimo te zapise ovdje na kraju knjige 
jer su i pronađeni na kraju samoga izvornog teksta. 

Tjelesni odgoj je kršćanska dužnost 

Tjelesni odgoj nije nikakvo manje zlo, već je kršćanska dužnost. Kr¬ 
šćanska nam filozofija nalaže taj odgoj, a Objava ga stavlja u vrhunaravni 
red. Kod omladine je taj odgoj od osobite važnosti. Važan je jer s njime 
pridonosi svladavanju krize puberteta. Naravni zakon koji potječe od Boga 
određuje da se omladina mora tjelesno razvijati. U svim vjekovima i svim 
narodima tjelesni je odgoj za omladinu jedan od bitnih odgojnih faktora. 
Tko bude bolje udovoljio ovoj od Boga danoj naravnoj težnji omladine 
za tjelesnim razvijanjem, imat će omladinu. Mi, katolici, moramo biti na 
oprezu. Ne budemo li udovoljili ovomu naravnom zakonu, prijeti opasnost 
da će Krist izgubiti omladinu. 

Tjelesni odgoj u službi kršćanske savršenosti 

Tjelesni odgoj stavlja se u službu kršćanskoga savršenstva koje se u 
svojoj biti sastoji u vezi duše s Bogom po ljubavi. Budući da je Bog sama 
svetost, to ne možemo biti s njime združeni ako nemamo čisto srce. Ovo 
možemo postići na dvostruk način: okajavanjem prošlosti, odricanjem od 
grijeha i izbjegavanjem grešnih prigoda za budućnost. 

Tjelesni odgoj promatran pod vidom pomoći duši na njenu početnom 
putu k savršenstvu mora se staviti u službu okajavanja prošlosti te odri¬ 
canja od grijeha i izbjegavanja grešnih prigoda. To se postiže na dvostruk 
način: molitvom i trapljenjem (odricanjem). Samo trapljenje promatra se 
s četiri gledišta: kao pokora (okajavanje prošlih grijeha), kao trapljenje u 
doslovnu značenju (svladavanje sklonosti prema užicima čime se umanjuje 
broj sadašnjih i budućih grijeha), kao borba protiv glavnih grijeha (svlada¬ 
vanje dubokih sklonosti koje nas dovode do grijeha), borba protiv napasti 
(kojom se opiremo napadajima naših duhovnih neprijatelja). 

Svi su ljudi dužni težiti za kršćanskim savršenstvom; ono je po svojoj 
biti veza duše s Bogom pomoću ljubavi. Da čovjek bude spašen, potrebno 
je da umre u stanju milosti. Sveto pismo i razum rasvijetljen vjerom doka- 

zuju nam da ne možemo dugo ostati u stanju milosti ako se ne trsimo da 
napredujemo u duhovnom životu, da od vremena do vremena ulijemo po- 
gdjekoji evanđeoski savjet, to jest da rastemo u savršenosti. Na putu prema 
kršćanskoj savršenosti razlikujem tri stupnja: put čišćenja [via purgativa ), 
put rasvjetljenja ( via illuminativa) i put sjedinjenja [via unitiva ). Budući 
da se tjelesni odgoj mora staviti u službu duše koja teži za kršćanskim savr¬ 
šenstvom, promotrit ćemo ulogu tjelesnoga odgoja u ovim trima putovima. 

Primjena teologije sakramenata na tjelesni odgoj 

Protivnicima sustavna tjelesnoga odgoja unutar katoličkih organizaci¬ 
ja dajem sljedeću rečenicu sv. Tome o sakramentima na razmatranje: »Zai¬ 
sta je mogao Bog ljude posvetiti bez ikakve pomoći vanjskoga sredstva, ali 
je radije odabrao vanjske znakove jer odgovara ljudskoj naravi da tjelesnim 
sredstvima bude dovedena do duhovnoga« [Quia naturae humanae con- 
venit per corporalia duci ad spiritualia - Sv. Toma, Summa theologica, 3, 
q. 51, a.l.). Ako se dakle Bog i Crkva služe tjelesnim sredstvima da ljude 
tijesno povezuju s Kristom, zar da taj postupak ne smatramo putokazom 
da i u odgoju omladine valja računati s prirodom omladine koja je u razvo¬ 
ju i traži da joj posvetimo osobitu pozornost jer će inače pretrpjeti štetu i 
sam duševni život. 

Papa Pio XI. blagoslivlja katoličke sportske pokrete 

U rujnu 1926. godine trebao se održati u Rimu veliki međunarodni 
katolički tjelovježbeni slet. Poznato je da je Sveti Otac u zadnji čas zaprije¬ 
čio održavanje toga sleta jer su fašisti nekoliko dana prije toga fizički napali 
katoličku omladinu u Mantovi i Macerati. 

Povodom toga velikog međunarodnog sleta trebao je izaći svečani broj 
časopisa Studium i na naslovnici toga broja trebalo je biti objavljeno pismo 
Svetoga Oca što ga upravlja Savezu talijanskih katoličkih gimnastičara koji 
su vodili pripreme za ovaj slet. Budući da je slet bio otkazan, svečani pri¬ 
godni broj toga časopisa nije izišao; jedino je objelodanjeno pismo Svetoga 
Oca. Donosimo nekoliko izvadaka kao dokaz kako Sveta Stolica tjelesni 
odgoj smatra važnim sredstvom apostolata među omladinom. 

»Vatikan 26. kolovoza 1926. - Skori sastanak talijanskih katoličkih 
sportskih udruženja naznačenom Savezu pruža radosnu prigodu da omjeri 
vlastite sile i sretno postignute uspjehe s onima koji će doći iz svih krajeva 
Italije. To Svetome Ocu daje isto tako milu prigodu da očituje svoju radost 
nad tim postignutim uspjesima i da zaželi srčanim, kršćanskim, bratski 

združenim natjecateljima te postignu onaj cilj za kojim vaš sportski Savez 
treba sam težiti kao prema svome najuzvišenijem i najplemenitijem cilju. 

U svojoj majčinskoj brizi da čovjeku ovdje na zemlji, a poglavito 
omladini, osigura ono dobro koje joj je potrebno, to ona ne može i jamač¬ 
no i neće da bude bez zanimanja prema tjelesnom usavršavanju onih koji 
tvore njenu najbolju nadu i to stoga što je takvo usavršavanje - prema sta¬ 
roj poslovici zdrav duh u zdravu tijelu - povezano s duhovnim napretkom. 
Ona mora poticati s majčinskim obodrenjem one odgojitelje koji su vjerni 
načelima kršćanske mudrosti da se trse te tjelesni odgoj mladića dovedu u 
lijep sklad s intelektualnim, moralnim i vjerskim odgojem. Time što će se 
razborito brinuti za zdravlje i tijelo, brinut će se i za više vrijednosti duha 
jer je djelatnost posljednjega to življa ako u podređenim sposobnostima 
posjeduje zdravo i poslušno oruđe. Ovo je od Svetoga Oca dano odobrenje 
cvjetnom i snažnom Savezu talijanskih katoličkih gimnastičara čiji cilj i 
metode na sjajan način odgovaraju spomenutim načelima.« 

Pozdravi pape Pija XI. mladim sportašima okupljenima u Rimu 

Sveti Otac je primio 6. rujna 1926. izaslanike Saveza njemačkih gi¬ 
mnastičara (Deutsche Jugendkraft). Tom im je zgodom rekao: »Dobro 
znam što je vaš Savez i što hoće. Poznajemo vaš lijepi program; ne samo 
snagu tijela, već i snagu duše; ne materijalni sport, već rad s omladinom da 
se odgoji za potpune kršćane. Od srca blagoslivljamo sav vaš rad koji vršite 
u korist omladine] Blagoslivljamo i one koji zajedno s vama rade na dobro 
omladine te omladinu koja dolazi k vama i vama se povjerava« (Deutsche 
Jugendkraft od 15. IX. 1926., X, str. 285). 

»Ovaj skup mladeži bit će za jedne nov poticaj za djelatnost i dobra 
garancija uspjeha, s druge će strane ostalim katoličkim gimnastičarima do¬ 
zvati u pamet najviše i najveće ciljeve prema kojima treba smjerati vaša 
organizacija i kojima mora služiti i od kojih nikada ne smije okrenuti svoj 
pogled i svoj ponos. S ovim uvjerenjem Papa pozdravlja u Rimu sve svoje 
skupljene sinove katoličkih sportskih udruženja i želi im snagu kršćan¬ 
skoga značaja, štoviše jednu veću snagu koju će crpsti iz svojih tjelesnih 
vježba. Šalje njima, pojedinim vođama organizacije i svim katoličkim gi¬ 
mnastičarima koji kod njega sudjeluju, i svim njihovim pripadnicima do¬ 
bročinstvo apostolskoga blagoslova kao znak očinske privrženosti i zalog 
sretna ispunjenja njihovih želja. - S izražajem osobitoga štovanja u ime 
pape Pija XI. Kardinal Gasparri.« [Kipa, 7. IX. 1926.) 

Papa Pio XI. o veliku značenju tjelesnoga odgoja kod omladine 

Circolo San Pietro, što ga u Rimu vode Kolumbovi vitezovi, priredio je 
u Vatikanu pred Svetim Ocem gimnastički nastup. Tom je prigodom Sveti 
Otac rekao prisutnima ove značajne riječi koje jasno pokazuju da je želja 
svete Crkve da se omladina u katoličkim redovima i tjelesno odgaja jer tje¬ 
lesno savršenstvo ima utjecaj i na savršenstvo duha. Evo riječi Svetoga Oca: 

»Kada je osnovan papinski oratorij sv. Petra (Circolo San Pietro ), imao 
je za cilj u što većem stupnju postići pravo dobro duša te tjelesni napredak 
materijalni i duhovni, krepke duše u krepkim tjelesima, kao što to mora biti, 
kao što to svi žele dragoj omladini. Tjelesni udovi trebaju biti krepki kao što 
se pokazuju u zdravim, pametnim, elegantnim, snažnim vježbama koje po¬ 
kazuju snagu, spretnost i eleganciju samih udova. Ali se po sebi razumije da 
sve ovo ide za nečim višim, za nečim drugim, čemu sva ova snaga, krepkost 
i elegancija treba služiti. A to nešto je duša, duša bez koje tijelo nije ništa, 
kao što to dokazuje nepomično mrtvo tijelo iz kojega se duša udaljila. Ali 
također, ako je tijelo bolesno, i duši je slabo jer loše može izvršavati svoje 
uzvišene funkcije. Duši dakle sve mora služiti. I kao što se udovi okorišćuju 
zdravljem, snagom, krepkošću, spretnom elegancijom, tako se i sama duša 
koristi i postaje lijepa, krepka, spretna, elegantna u vršenju svojih funkcija, 
u očitovanju svoje djelatnosti prema istini i kreposti.« 

Sveti je Otac zatim istaknuo da čistoća srca i pobožnost trebaju resiti 
omladinu: »Čistoća je blistavilo duše; ona daje duši kao neku prozirnost u 
kojoj se sva njena ljepota i njezin sjaj također prenosi na tijelo i očituje u 
svim njegovim djelatnostima. Čistoća je osjećaj dostojanstva koje iz duše 
silazi u tijelo i očituje se u ustaljenosti, u druženju cijele osobe... Takav 
mora dakle biti program ove odabrane omladine; krepke duše u krepkim 
tjelesima; krepke duše u ljubavi prema istini i kreposti, u čuvanju i vršenju 
čistoće i pobožnosti; zdrava tijela puna svježine, puna snage, puna spretno¬ 
sti, puna elegancije da duši uzmognu služiti uspješnije i s boljim uspjehom 
u dobrim djelima i u svim životnim smjerovima života« (LOsservatore 
Romano od 28. IX. 1926.). 

Važnost djelovanja po smjernicama Petrova nasljednika 

U izvornom rukopisu ovoga djela Ivan Merz je stavio kao motto dva 
teksta. Prvi je tekst bio izvadak iz poslanice kardinala Rattija, budućega 
pape Pija XI. i lombardskih biskupa, a drugi je izvadak iz enciklike pape 
Leona XIII. Prvi je tekst Merz naknadno prekrižio, a ostavio samo drugi, 
onaj pape Leona XIII. Međutim, zbog zanimljivosti i važnosti sadržaja 
koji je privukao pozornost Ivana Merza taj prvi tekst donosimo ovdje: 

»Nikakva osnova, nikakva akcija, nikakva požrtvovnost ne može biti 
blagoslovljena od Boga niti uroditi plodovima vječnoga živoga ako se ne 
ravna, a još manje ako se usprotivi smjernicama Petrova nasljednika ko¬ 
jemu je naš Gospod Isus Krist povjerio misiju da učvrsti svoju braču u 
episkopatu« (Iz poslanice kardinala Rattija, kasnije pape Pija XI., i lom- 
bardskoga episkopata od 16. XI. 1921.). 

O vladarima i vršenju vlasti 

»Ako vladari i upravitelji koji su zakonito izabrani imaju uvjerenje da 
ne vladaju toliko na temelju svoga prava već kao poslanici i namjesto bo¬ 
žanskoga Kralja, onda se trebaju mudro služiti svojom vlašću... Gledajući u 
vladaru i u drugim poglavarima države ljude po njihovoj prirodi sebi slične, 
ili štoviše nedostojne ili ukora vrijedne iz kojega god razloga, građani zbog 
toga neće zanijekati njihovu vlast jer će u njihovoj osobi gledati sliku i vlast 
Krista, Boga i čovjeka« (Pio XI., Enciklika Quasprimas o Kristu - Kralju). 

Navodi iz djela Zamak duše sv. Terezije Avilske 

U duhovnom braku život duše tako se pomiješa sa životom Božjim 
da je teško razlikovati jedno od drugoga. Sveta Terezija ovako opisuje ovo 
jedinstvo: »Reklo bi se kao voda s neba koja pada u jednu rijeku i s njom 
se tako miješa da se više ne može podijeliti niti razlikovati što je voda kao 
rijeka, a što voda iz neba« (Zamak duše, 7e Dem., ch. II, p. 287). 

»Sto Bog tada daje duši u jednom času je tako velika tajna, tako uzvi¬ 
šena milost i utapa dušu u tako prekomjerne užitke da ne znam s čime bih 
ih usporedila. Reći ću samo da se u tom času Gospodin udostojuje duši 
očitovati blaženstvo neba na takav način da njegova uzvišenost nadmašuje 
sve duhovne slasti. Sve što se može reći jest da duša ili, bolje, duh duše 
postaje, kako se po tome može prosuditi, jedna te ista stvar kao i Bog« 
(isto, str. 286). 

»U tom najuzvišenijem duhovnom stanju pokazuju se tri osobe Presv. 
Trojstva ; kao u nekom sjajnom oblaku. Duša posve jasno spoznaje da su 
sve te tri osobe tek jedna supstanca, jedna te ista moć, jedno znanje, jedan 
jedini Bog. Duša je u silnu čuđenju koje svakoga dana raste jer joj se čini 
da se odsada tri Božanske osobe od nje nisu nikada udaljile; ona jasno vidi 
da one obitavaju u njezinoj unutrašnjosti, u njezinu najskrivenijom dijelu 
i kao u jednom silno duboku ponoru kojega radi pomanjkanja znanja ne 
može opisati« [Zamak duše, 6c Dem., pogl. I., str. 279-281). 

»Duša, koja je postigla takvo savršenstvo, neosjetljiva je prema svemu 
onome što nije Bog; indiferentna je prema životu kao i prema smrti pod 
uvjetom da Bog bude proslavljen. Njezina je jedina briga da mu se sve više 
i više sviđa, da nađe prilike i sredstva da mu posvjedoči svoju ljubav. Ovo 
je svrha molitve, a svrha je ovom duhovnom braku da bez prestanka urađa 
djelima« [isto, pogl. I. c., str. 308). 

»Duša tada ima i ogromnu želju da trpi, ali ta je želja posve mirna i 
u potpunu suglasju s voljom Božjom. Takve se duše ni najmanje ne srde 
na one koji joj čine zlo ili bi joj ga htjele nanijeti. Što velim? One ih vole 
posebnom ljubavlju« {isto, str. 295). »Užitak je tim dušama da budu same 
ili da rade za duhovni napredak bližnjega... Uvijek se brižno bave našim 
Gospodinom i htjele bi da nikada ne prestanu hvaliti ga« (isto, str. 296). 

»U ovom hramu Božjem, u ovom stanu koji je njegov, Bog sam i duša 
uživaju jedno u drugom u dubokom miru. Tada duša osjeća žarku ali ured¬ 
nu ljubav za posvećivanje duša. Duša hoće da djeluje, da stvara, da trpi, da 
postane robinjom Božjom i bližnjega, da napreduje u krepostima, poglavi¬ 
to u poniznosti; jer tko ne napreduje, taj nazaduje. Tu smo u nekoliko riječi 
orisali vrhunce do kojih se već na zemlji može vinuti kršćanska duša, a naša 
je dužnost da težimo za tim vrhuncima, da uklanjamo sve zapreke koje nas 
od njih rastavljaju i da raširimo naša krila ako se Duh Božji udostoji da nas 
ponese već na zemlji u neopisive odaje zagrljaja« (isto, str. 299). 

RECENZIJA 

studije Ivana Merza o ljudskom tijelu i tjelesnom odgoju 

Studiju dr. Ivana Merza pod naslovom Ljudsko tijelo i tjelesni 
odgoj u svjetlu učenja Katoličke Crkve prvi put imao sam priliku su¬ 
sresti za vrijeme studentskih dana na Kineziološkom fakultetu Sve¬ 
učilišta u Zagrebu. Merzov tekst odmah me je osvojio logičnošću 
sadržaja koji je ponudio odgovore na moja promišljanja s područja 
uvijek aktualnoga izazova - poveznice duha i tijela. Kao aktivni spor¬ 
taš, a kasnije i sportski djelatnik, često sam imao priliku uočiti ra¬ 
skorak između ta dva svijeta - onoga materijalnog i onoga duhovnog. 
Razlog više koji je intenzivnije naglašavao ovo pitanje prepoznavao 
sam u napredovanju istočnjačke duhovnosti koja je sve više preplav¬ 
ljivala Europu, uvlačeći se u društvo, škole i ponekad vrlo agresivno 
nudeći »rješenja« za modernoga čovjeka u smislu pronalaženja mira 
u stresnom životu, posebice uz prakticiranje raznih uvezenih oblika 
duhovnosti, meditacije i tjelesnih vježba. 

Suprotno tome, u studiji dr. Ivana Merza iznosi se promišlje¬ 
na jednostavnost u odgovorima na pitanja povezivanja duha i tije¬ 
la; predstavljaju se mogućnosti, ali i snažna egzistencijalna potreba 
suživota vjere i tjelesnosti te načini prakticiranja tjelovježbe u cilju 
stvaranja punine osobnosti pojedinca kao potpuno novoga pristupa 
tjelesnoj kulturi i sportu. Tjelesni odgoj prečesto je smatran aktiv¬ 
nošću koja teško prihvaća, štoviše, ne podnosi duhovnu dimenzi¬ 
ju dok Merzov rukopis - prekriven dugogodišnjom patinom brižna 
arhivskoga čuvanja - donosi na vidjelo novu i do sada nepoznatu 
sintagmu o uzajamnoj upućenosti tijela i duše. Pri tomu ovako snaž¬ 
ne, duboko promišljene metafizičke i filozofske poruke u novom, 
proširenom kontekstu poveznica katoličanstva i tjelesne kulture 
bivaju prezentirane na logičan, neposredan i nadasve pristupačan 
način tako da ih svatko može razumjeti. Upravo stoga one otkrivaju 
svu veličinu Merzove misli koja je - dosegavši visoku razinu promi¬ 
šljanja - znala zadržati jednostavnost izričaja, temeljeći se jedino i 
isključivo na istini. 

U svim spisima o tjelesnoj kulturi koje je Merz već za života 
objavio, a u prvom redu u ovoj njegovoj opširnoj studiji o tijelu i tje¬ 
lesnom odgoju, jasno se prepoznaje njegovo traženje dubljega smi¬ 
sla. Sam Merz tjelesnu kulturu promatra u kontekstu sredstva na 
putu prema višem cilju, pristupajući i promičući višedimenzionalni 
pristup čovjeku, stvarajući na taj način novi model tjelovježbe kao 
jedne od temeljnih značajki hrvatskoga Orlovstva. Nakon privatno¬ 
ga proučavanja filozofije i teologije tijekom nekoliko godina Merz je 
napisao ovu opširnu studiju želeći i u tjelesnoj kulturi pronaći one 
trajne vrijednosti i sadržaje koji oplemenjuju i upotpunjuju čovjeka. 
Studija je pisana u skladu sa životnim usmjerenjima dr. Ivana Merza 
koji za životni poziv odabire katoličku vjeru te je tjelesnu kulturu 
- podjednako kao i brojne društvene aktivnosti - promatrao kroz 
prizmu kršćanske etike i zrelo promišljenih vrijednosti. 

Jedinstvena vrijednost Merzova rukopisa prepoznaje se ponaj¬ 
prije u novosti poveznice duhovnosti s tjelesnošću slijedom filozof- 
sko-teološkoga diskursa i multidisciplinarna pristupa temeljena na 
više znanstvenih područja. Ne dokidajući ni jedan vitalan dio tjele¬ 
snoga odgoja, Merz ga promatra u proširenu kontekstu nadnaravne 
stvarnosti, ističući prevlast duha nad tijelom u izazovnim okvirima 
kršćanskoga savršenstva i askeze, posebno naglašavajući opasnost 
neusklađenosti tijela i duha. Navedenim se pristupom Merz udalju- 
je od materijalističkoga sagledavanja svijeta, posebice rastuće pojave 
sportskoga materijalizma koji naznačuje problematično premješta¬ 
nje težišta prema kultu tijela, dovodeći tako u opasnost moralne i 
etičke vrijednosti na području sporta. 156 Kako bi osigurao puninu 
razvoja ljudske osobe, Merz tjelesnu kulturu i tjelesni odgoj proma¬ 
tra na nov i gotovo revolucionaran način; promatra ih kao integralni 
dio čovjekova razvoja, posebice u moralnom kontekstu utemelje¬ 
nom na učenju Crkve, s jedinstvenim pristupom kojim unosi ravno¬ 
težu i harmoniju između materije i duha, tjelesnosti i duhovnosti, 
kršćanstva i tijela. 

Naglašavajući važnost tijela slijedom supstancijalne veze s dušom 
Merz upozorava na potrebu usavršavanja tjelesnih sposobnosti koje će 
efikasnije služiti duši u izvođenju njezinih nauma te će stoga ljudska 


156 Vidi članak Ivana Merza Borba njemačke katoličke omladine protiv sportskoga materijalizma, Život, 
Zagreb, br. 4., VIII. 1927., str. 230-233; br. 5., XI. 1927., str. 282-289. 


402 



duša upravo po tijelu postići cilj radi kojega je stvorena. U svojoj pre¬ 
poruci o »brizi za tjelesno usavršavanje kao dužnosti svakoga kršćanina« 
Merz jasno naglašava kako tjelesni odgoj treba poslužiti postizanju ve¬ 
ćega dobra, a ovom stremljenju prema ostvarenju punine, prisutnom 
kod svakoga čovjeka, trebao bi pridonijeti upravo tjelesni odgoj koji 
»teži za ostvarivanjem potpuna čovjeka i uspostavom integriteta (...) 
kao sastavnice iustitiae originalisv ., 157 

Ovim pristupom Merz stoga ostvamje prinos novoj kontekstuali- 
zaciji područja tjelesne kulture, vrednujući je kao sredstvo značajno u 
odgoju cjelovite osobe s naglaskom na duhovnu komponentu čovjeka. 
Nadilazeći u svom promišljanju same kineziološke okvire Merz tjelo¬ 
vježbi pridružuje u potpunosti nove vrijednosti, što predstavlja snažan 
iskorak te relevantan prinos humanističko-društvenom razvoju čovjeka 
u njegovu bavljenju sportom. 

Merzov rukopis o ljudskom tijelu i tjelesnom odgoju intenzivno 
me je privukao jasnim, smislenim porukama, postavši 2009. godine 
okosnicom moje doktorske disertacije. Razlog više pronalazio sam i 
u činjenici kako je u strukovnim okvirima kineziološke literature ova 
vrsta studije predstavljala osobit raritet - štoviše, i na teološko-kultu- 
rološkom polju potpunu novost. Osobitu zahvalnost ovom prilikom 
upućujem prof. dr. sc. Božidaru Nagyu bez čije podrške i velikoduš¬ 
nih uputa izrada doktorske disertacije pod naslovom »Doprinos dr. 
Ivana Merza i Hrvatskoga orlovskog saveza hrvatskoj kulturi, pose¬ 
bice tjelesnoj kulturi« ne bi mogla biti u cijelosti ostvarena. Također 
mu zahvaljujem na pruženoj prilici kojom mi je omogućio privilegij 
držati u rukama i iščitavati originalne poteze pera koje je dr. Ivan 
Merz prije gotovo jednoga stoljeća zabilježio na papiru. Uz predanu 
mentorsku podršku koju je pružao tijekom istraživačkoga rada prof. 
dr. sc. B. Nagy prenosio je svoje bogato znanje o dr. Ivanu Merzu, kao 
i dragocjene podatke o prilikama toga razdoblja. Obrana moje diser¬ 
tacije održana je 2013. godine na Filozofskom fakultetu Sveučilišta u 
Zagrebu - na onom istom fakultetu na kojem je Ivan Merz doktorirao 
prije devedeset godina - 1923. godine. 

Uistinu, teško je pojmiti kako je moguće da je dr. Ivan Merz 
uspio toliko toga ostvariti u svojemu kratkom, ali neobično bogatom 
životu. O dometu i veličini Merzove misli i djela u naše vrijeme 


157 Vidi str. 300 i 316 u ovoj knjizi. 

upoznajemo se čitajući promišljanja u kojima sjaj njihova značaja i 
nadalje gori, što je svojedobno lijepo primijetio i Merzov prijatelj i 
prvi biograf dr. Dragutin Kniewald, zapisavši sljedeće: »Obilježje je 
velikih ljudi da sami stvaraju prilike, a ne prilike njih, jer upravo oni 
daju smjer događajima, a ne vuku njih događaji za sobom.« 158 Stoga 
dr. Ivana Merza i danas u cijelosti prepoznajemo kao onoga »koji je 
stvorio jednu epohu unijevši u krugove u kojima se kretao sasvim 
nove misli i ideje« - a koje i nadalje pridonose promišljanju aktual¬ 
nih prilika u potrazi za trajnim vrijednostima. 

U Zagrebu 4. XI. 2014. 

dr. sc. Šaša Cera;, 
magistar kineziologije 


Dr. sc. ŠAŠA CERAJ rođenje 1974. godine u Zagrebu gdje je završio osnov¬ 
no i srednje obrazovanje. Diplomirao je 1999. godine na Kineziološkom fakulte¬ 
tu Sveučilišta u Zagrebu, a poslijediplomski sveučilišni doktorski studij hrvatske 
kulture na Odsjeku za kroatistiku Filozofskoga fakulteta Sveučilišta u Zagrebu 
upisuje 2009. godine s temom »Doprinos dr. Ivana Merza i Hrvatskoga orlovskog 
saveza hrvatskoj kulturi, posebice tjelesnoj kulturi" pod mentorskim vodstvom 
prof. dr. sc. Božidara Nagya, SJ. Doktorsku disertaciju obranio je 2013. godine 
na istom fakultetu. Radio je kao profesor tjelesne i zdravstvene kulture, zatim 
kao savjetnik za sport u Ministarstvu znanosti, obrazovanja i sporta Republike 
Hrvatske, potom kao rukovoditelj Odjela za programe Europske unije i među¬ 
narodne suradnje Zagrebačkoga sportskog saveza. Nadalje, radio je kao voditelj 
međunarodne suradnje u Hrvatskoj olimpijskoj akademiji, a od 2013. godine rav¬ 
natelj je Hrvatske olimpijske akademije - Hrvatskoga olimpijskog odbora. Bio je 
dugogodišnji kategorizirani sportaš imenovan od Hrvatskoga olimpijskog odbora 
te državni prvak i reprezentativac. 


158 Dragutin KNIEWALD, Dr. Ivan Merz - život i djelovanje, Zagreb, 1932., str. 257. 

SVEUČILIŠTE U ZAGREBU 
Filozofski fakultet 


Dr. Ivan Merz 


LESSING I FRANCUZI 

Profesorski habilitacijski rad 


Prijevod s njemačkoga 


Zagreb, 1923. 

PREDGOVOR UREDNIKA 


Dr. Ivan Merz promoviran je na čast doktora filozofije na Za¬ 
grebačkom sveučilištu 31. srpnja 1923. nakon obranjene disertaci¬ 
je pod naslovom »Utjecaj liturgije na francuske pisce od Chateau- 
brianda do danas«. Nakon postignutoga doktorata na Filozofskom 
fakultetu Sveučilišta u Zagrebu, Merz je na istom Fakultetu 20. 
listopada 1923. položio i stručni profesorski ispit iz francuskoga, 
njemačkog i hrvatskog jezika i time je bio osposobljen za profesora 
na srednjim školama. Službovao je kao profesor na Nadbiskupskoj 
klasičnoj gimnaziji u Zagrebu od 1922. do 1928. 

Temu svoje profesorske habilitacijske radnje Merz je uzeo iz 
njemačke književnosti: Lessing i Francuzi. U njoj prikazuje kako je 
Fessing, premda je bio pod jakim francuskim utjecajem, francuskoj 
književnosti svoga doba, osobito Voltaireu i Diderotu, suprotstavio 
Shakespearea i time dao najsnažniji poticaj da se njemačka književ¬ 
nost oslobodi nasljedovanja francuskih djela. Ovu je radnju službeni 
mentor prof. dr. Tropsch ocijenio kao izvrsnu. 

U Arhivu Ivana Merza sačuvan je osobni rukopisni primjerak 
ove njegove radnje ali s mnogim korekcijama i nadopunama. Me¬ 
đutim original ove Merzove habilitacijske radnje, za koji se misli¬ 
lo da je izgubljen, pronađen je u Hrvatskomu državnom arhivu u 
Zagrebu 9. III. 201 l.g.! Zaslužan za ovo važno otkriće jest prof. 
Siniša Jaroš koji je svoj diplomski rad iz pedagogije na Zagrebačkom 
sveučilištu pisao o Ivanu Merzu i njegovim odgojnim metodama te 
je tijekom svoga istraživanja i rada pronašao izvorni rukopis ovoga 
važnoga Merzova djela. Ova Merzova habilitacijska radnja nije pi¬ 
sana strojopisom nego rukopisom i sadrži 120 stranica. Pisana je na 
njemačkom jeziku. Radnju je prepisao iz Merzova originala njegov 
otac Mavro Merz, s obzirom da je imao veoma lijep i čitak rukopis. 
Uz radnju su u Merzovu dosjeu u Hrvatskom državnom arhivu pri¬ 
ložene tri klauzurne radnje koje je pisao prilikom polaganja pisme¬ 
nog profesorskoga ispita. Radnje su pisane na tri jezika: hrvatskom, 
njemačkom i francuskom. Odnose se na razne teme iz književnosti. 
Uz ove rukopise nalazi se i kopija Merzove profesorske svjedodžbe 
koja mu je omogućila da može predavati na svim srednjim školama 
u tadašnjoj državi. 


406 


Kako su ovi rukopisi bi. Ivana Merza s polaganja njegova profe¬ 
sorskog ispita, za koje se smatralo da su izgubljeni, došli u Hrvatski 
državni arhiv? Svi dokumenti o ovom njegovu ispitu zajedno s habi- 
litacijskom radnjom bili su čuvani najprije u njegovu profesorskom 
dosjeu u Arhivu Filozofskog fakulteta Sveučilišta u Zagrebu. Nakon 
1945. god. zajedno s drugim dokumentima predani su u Hrvatski 
državni arhiv gdje se i danas nalaze. 

Zahvaljujemo prof. Vesni Siško koja je radnju prevela na hrvat¬ 
ski, prof. Rebeki Šimunković koja je izvršila pripremne radnje za 
prijevod te Davidu Šimunkoviću koji je surađivao prilikom korek¬ 
ture računalnog prijepisa njemčakog teksta. 

Ova habilitacijska radnja Ivana Merza s područja književnosti, 
ocijenjena izvrsnom, upotpunjuje sliku o njegovoj stručnosti kao 
profesora stranih jezika i književnosti. Međutim, svoje intelektualne 
darove koje mu je Bog udijelio još više je očitovao i upotrijebio za 
obranu i širenje katoličke vjere i njezinoga nauka u hrvatskom naro¬ 
du što dokazuju i brojni njegovi spisi koji se sada objavljuju u okviru 
ovih njegovih Sabranih djela. 


Božidar Nagy, SJ 
postulator 

Faksimil rukopisa Ivana Merza iz knjige Lessing i Francuzi. Uvod 
u knjigu. Tekst je pisan na njemačkom. (Vidi tekst na str. 409.) 

LESSING I FRANCUZI 


UVOD 

Posljednjih desetljeća znanost komparativne književnosti dosti¬ 
gla je razmjerno visoka postignuća. U kratku razdoblju učestalo se 
objavljuju nove stručne studije koje to područje proširuju i na svje¬ 
tlo dana donose do sada gotovo nepoznate činjenice. 

Djela koja obrađuju odnose njemačke književnosti prema fran¬ 
cuskoj napisana su u priličnom broju kako u Njemačkoj, tako i u 
Francuskoj. Djela Meissnera, Rossela, Siipflesa, zatim stručni radovi 
Baldenspergera, Lichtenbergera i drugih opće su poznata. Kratko, 
ali vrlo pregledno djelo Aug. Dupoysa France et Allemagne (Pariš, 
Delaplane, 1913.), iako pomalo zastarjelo, sažeto opisuje međusob¬ 
ni odnos obiju književnosti te na taj način pruža dobar uvid bez 
dugotrajna proučavanja mnogih pojedinačnih i detaljnih studija koje 
su ovom predmetu namijenjene. 

Ako na osnovi toga djela usporedimo obje književnosti do 19. 
st., shvatit ćemo kako je njemačka književnost bila gotovo potpuno 
pod utjecajem francuskih pjesnika dok je francusko pjesništvo goto¬ 
vo nedodirnuto od pisaca i djela s onu strane Rheine. 

Odmah na početku vidimo kako je cijela dvorska poezija Minne- 
sanga i po materiji i po poetičkoj formi posuđena od Francuza; Ro- 
landova pjesma svećenika Konrada (1131.) bila je prerada poznate 
Chanson de Roland, a VVillehalm od Wolframa von Eschenbachsa 
svoj izvornik pronalazi u Chanson d’Aliscamps. Spomenimo nadalje 
još Parcifala od istoga pjesnika, zatim Hartmannova Ereca, odnosno 
Ivaina, u kojima odmah prepoznajemo imitaciju remek-djela Chre- 
stiena de Troyesa, a Gottfriedov Tristan i Isolde vjerojatno potječu 
od djela Thomasa i Beroula. 

Usporedimo li naposljetku još pjesme francuskih trubadura i 
trouversa Concya, Conona de Bethunea i Thibauta de Champagnea 
s vrstama pjesništva Walthera von der Vogefvveide, brzo ćemo se 

uvjeriti u dubok utjecaj koji su francuski pjesnici izvršili na njemački 
Minnesang. 

U prethodnim kratkim navodima spomenuli smo najznačajnije 
pjesnike i djela koja svjedoče o francuskom utjecaju na njemačku 
književnost. Takav utjecaj njemačke pjesnike vraća u 13. stoljeće. 

Temu koju smo započeli istraživati - Lessing i Francuzi - od nas 
zahtijeva da tu usporedbu nastavimo sve do Lessingova razdoblja. U ka¬ 
snijim stoljećima pronalazimo mnogo manje tragova tako plodonosna 
i duboka utjecaja Francuza nego što je to bilo ranije. Osim francuskih 
oda junacima kao što su Fierabras, Les Quatres fils Aymon, koje su 
kao narodne knjige u 15. i 16. st. bile izvrsno primljene u Njemačkoj, 
te beskonačna romana u prozi Amadis, posebno vrijedan spomena je i 
Fischartov Affentheuerlich naupengeheuerliche Geschichtklitterung, slo¬ 
bodna obrada Rabelaisova djela Gargantua. 

U tomu vremenskom razdoblju, kada se francuski utjecaj čini 
snažnijim, susrećemo Opitza koji se veže na Rousarda i preuzima 
ulogu njemačkoga Melherbea, dok Fioffman von Fioffmannswalden 
piše stiliziranim stilom Theophilea i Voiturea. Lohensteinov roman 
Arminius napisan je po uzoru na romane Scuderyja. 

S Gottschedom u 18. st. francuski utjecaj na njemačku književ¬ 
nost postiže svoj vrhunac. Pod utjecajem Boileausove Art poetique 
on odbacuje ulogu Fiansa Wursta i Pickelharinga iz njemačkoga ka¬ 
zališta i reformira iste prema uzoru djela iz stoljeća Luja XIV 

Stigli smo do Lessinga i prekidamo nakratko našu kritiku 
Gottscheda kako bismo mu kasnije mogli posvetiti više pozornosti. 

I. razdoblje: Oponašanje (1729.-1749.) 

Prije nego što istražimo francuski utjecaj na Lessingova djela iz mla¬ 
dosti, potrebno je iznijeti neke napomene. Književnost koja obrađuje ovo 
kao i sljedeće razdoblje tako je bogata iscrpnim dokumentiranim djelima 
da se iznošenje još značajnijih stvari na spomenutom području čini poma¬ 
lo neprimjerenim. Među glavnim djelima, koje svaki Lessingov istraživač 
mora uzeti u obzir, na prvom mjestu treba spomenuti Lessingovu biogra¬ 
fiju E. Schmidta. Sva mjesta koja obrađuju utjecaj Francuza na Lessinga, 
odnosno njegova stajališta prema Francuzima, gotovo nestaju zbog brojnih 
detalja koje je autor skupio u ovom veoma opširnu djelu. 

Međutim, druga djela koja su napisana kao pojedinačna istraživanja, 
npr. Korffov Voltaire im literarischen Deutschland des 18. Jahrhunderts , 
ograničavaju se samo na istraživanja jedne strane toga problema i često se 
izlažu opasnosti gubitka unutarnje poveznice s preostalim problemima. 

Kada smo, dakle, odlučili uputiti kritiku postojećoj studiji, našli smo 
se pred mnogim problemima: ili izabrati glavne predstavnike francuske 
književnosti i istražiti u kojoj su mjeri utjecali na Lessingova djela ili pak 
Lessingova djela kao takva kronološki posložiti i u tome kao u nekom ogle¬ 
dalu promatrati i uočiti utjecaj Francuza na njegov duh. Takva genetička 
analiza činila nam se objektivnija budući da Lessinga možemo shvatiti kao 
predstavnika ondašnjega njemačkog naroda te sva kolebanja koja su se 
u tom pogledu uočavala u njemačkom narodnom duhu pronašla su svoj 
jasan izraz i u njegovim djelima. 

Sada ćemo kronološki pratiti Lessingov razvoj od njegovih mladenač¬ 
kih godina do prevladavanja francuskoga utjecaja, s obzirom na činjenicu 
kako Lessingov razvojni put na simboličan način prikazuje i razvojni put 
njemačkoga naroda uopće od prve do posljednje trećine 18. stoljeća. 

Cijelo razdoblje u kojem je Lessing živio bilo je prožeto francuskim 
duhom. I njegov je otac vladao francuskim jezikom te je s francuskoga 
preveo Lupervilleovo djelo Betrachtungen iiber das Abendmahl. U svomu 
rodnom mjestu dječak Lessing imao je priliku prisustvovati Gottschedo- 
voj tragediji Der sterbende Cato, napisanoj po francuskom uzorku. No tek 
u Meissnerovoj školi za plemiće Lessing je počeo učiti francuski jezik. Pod 
utjecajem tada prevladavajuće mode spjevao je, prema francuskom uzor¬ 
ku, jednu tvrdu pjesmu u stihu aleksandrincu Die Mehrheit der Welt, koja 
s Fontenelleovim djelom Pluralite des mondes ima samo zajednički naslov. 
U isto vrijeme preveo je na svoj materinji jezik anakreontski stih Bernarda 
Demoisellea Si le sage Damon dit (Ako mudri Damon kaže). 

U listopadu 1746. mladi pastorov sin došao je u Leipzig studirati teolo¬ 
giju. Cijeli duhovni život Njemačke u to vrijeme bio je očaran Francuskom. 

Nije samo francuska književnost u Njemačkoj stekla svoje oduševljene po¬ 
klonike, nego je i francuski jezik tada bio službeni i društveni jezik. 

Kulturno stanje duha tadašnje Njemačke svoj najjači izraz poprima u 
dvjema značajnim osobnostima: Freidrichu I. i Gottschedu. Kraljevskim 
prijateljem Francuza bavit ćemo se pri posjetu Lessinga u Berlinu, a što 
se tiče Gottscheda, nužno je i neizostavno pozabaviti se pobliže s ovom 
osobnošću. 

Neosporna je Gottschedova zasluga, toga diktatora njemačkoga Par- 
nasa, što je njemačku dramu oslobodio od svakoga kaosa u kojem se našla 
prije njezine reforme. Zahvaljujući pravilnosti koja je oblikovala temeljni 
zakon francuske drame spasio je njemačko kazalište od krajnjega divljaštva. 
Gottsched je bio potpuno uvjeren kako francusko kazalište predstavlja nor¬ 
malan nastavak antičkoga teatra te nas stoga ne treba začuditi što je reformu 
njemačke pozornice utemeljio na njemu. Zadovoljio se najprije prijevodi¬ 
ma, ali je uskoro pokušao spjevati originalna djela po francuskom uzorku. 
Kazališna skupina Neuberina uvelike je pripomogla spomenutoj reformi 
pravilnosti da odnese kulturnu pobjedu, ali su istodobno, uz sve prednosti, i 
sve greške i nedostaci francuskog kazališta bili preneseni u Njemačku. 

Osim Gottscheda, kazalištem u Leipzigu gospodarila je i njegova su¬ 
pruga Victorie, koja je prevela Molierea i Destuchesa, te još neki pjesnici 
francuskoga utjecaja. 

Ne treba nas, dakle, začuditi ako je još nepristrani dječačić Lessing 
želio postati »njemački Moliere« i težio slavi Boileausa i Voltairea. 

Uskoro je Lessing studij teologije zamijenio filologijom i često se dru¬ 
žio s neuberinskim glumcima koji su u svojim nastupima djelovali potpu¬ 
no u francuskom duhu. Kako bi si osigurao nekoliko besplatnih karata, 
preveo je s prijateljem Weisseom Marivauxova Hannibala te neke Re- 
gnardove komade na francuskom jeziku. Lessingovi prvi dramski pokušaji 
izrasli su na takvu tlu. Vanjska tehnika tih pokušaja potpuno je odgovarala 
Gottschedovoj: tri elementa drame diskretno su sačuvana. Razlikuju se 
samo djelomično od ostalih djela njegovih suvremenika te su čak i imena, 
prema francuskoj praksi, posudili iz antiknih vremena (Damon, Adrast, 
Theophan itd.). 

Kazališni komad Damon ili istinsko prijateljstvo (1747.) napisan je 
slobodno prema La Chaussee, dok se u komediji Der junge Gelehrte može 
primijetiti utjecaj Destoucheovih djela Envieux (V E. Schmidt, 1/127, 
142), Irresolu (isto, 1/139), Ingrat (isto, 1/142) te mnogih Moliereovih 
djela (isto, 1/138; 140), Regnardovih (isto, 1/141), kao i Marivauxova Les 
deux surprises de l’amour (isto, 1/141). Marivaux, na kojega se Lessing bo¬ 
lje nadovezao karakterizirajući zajedljivu sobaricu Lisette, u Gottschedo- 

vim očima bio je već revolucionar i zato u tom djelu vidimo prvu pobunu 
našega pjesnika protiv pravilnosti staroklasične francuske komedije. 

Još uočljiviji francuski utjecaj od prethodno spomenutih djela očituje 
se u djelu Der Misogyne (1748.) ; napisanom godinu kasnije (E. Schmidt, 
11/133-136). Osim toga, u njemu pronalazimo i mnoge motive posuđene 
od Molierea i Mariveauxa. 

II. razdoblje: Širenje horizonata (1749.-1751.) 

U prvom razdoblju mladi je Lessing bio potpuno zanesen francu¬ 
skom komedijom. U Friedrichovu Berlinu, kamo je 1748. prvi put došao, 
njegovi se horizonti značajno šire. Upoznaje se brzo s francuskim pro¬ 
svjetiteljskim idejama, Voltaireovim tragedijama i znanstvenom književ¬ 
nošću Francuske. Prijestolnica, kojom je ovladao francuski duh, u njemu 
je izazvala oštre reakcije i tek tu vidimo kako Fessing svjesno zauzima stav 
protiv takve nacionalne sramote. Ipak, u književnom pogledu, njegov se 
hod prema oslobođenju kreće sporo te se još punih deset godina strogo 
drži triju dramskih cjelina sve do 1759. 

Istražimo, najprije, djela iz toga razdoblja te krenimo potom prema 
značajnim Beitragen zur Historie und Aufnahme des Theaters (X/1749), 
koji nam najjasnije daju uvid u Fessingov napredak na putu emancipacije. 

Kazališni komad Der Freigeist (1874.) ukazuje i na, osim približa¬ 
vanja Moliereu i Gottschedu antipatičnom Mariveauxu, pojedine crtice 
iz De Fisleova Caprices du coeur et de l'esprit (E. Schmidt, 1/144-145). 
Nešto novo moramo još istaknuti u ovom djelu, a to je revolucionarni citat 
uzet od enciklopedista Baylea kako nereligioznost nije nemoral. To nas 
upućuje na Fessingovo novo razvojno usmjerenje: pored reminiscencija iz 
francuskih komedija, francuska znanstvena književnost i prosvjetiteljske 
ideje postaju mu bliske. 

S pjesnikom strave, Crebillonom, Fessing je čak htio uspostaviti i 
pismeni kontakt i već je bio započeo prevoditi njegovu tužaljku Catilina, 
međutim, od toga su ga odvratili drugi planovi. Vjerojatno se bavio Voltai- 
reom kojega je zapravo pobliže upoznao tek tijekom prvoga boravka u Ber¬ 
linu. Kazališno djelo Juden (1749.) prvo je koje nam daje dokaz o odnosu 
Fessinga prema Voltaireovim prosvjetiteljskim idejama. Berlinski feljto¬ 
nist preuzima, po uzoru na Calasova branitelja, vjerske motive progonje- 
nosti. Ipak, vanjština njegovih djela oslanja se još uvijek na već navedeni 
uzor Molierea, Regnarda i Marivauxa (V E. Schmidt, 1/148) te se i sadržaj 
može djelomično prepoznati, a u komediji Der Schatz (1750.), napisanoj 
po uzoru na Plautovu komediju Tritumnus, vidljiv je utjecaj Molierea i 
Destouchesa [isto, 1/174-176). 

Ipak, i u tehničkom pogledu u ovoj godini možemo uočiti napredak 
u odnosu na leipciško razdoblje i zamijetiti drugi korak na putu prevlada¬ 
vanja uzvišenoga francuskog stila. Voltaire mu je u ovom slučaju služio kao 
putokaz prema tom cilju. Radi se o dramatizaciji jednoga u ono vrijeme 
vrlo poznatoga dnevnog događaja: Henzijeve urote. 

Voltaire je već sa svojom tragedijom Zaire nagovijestio dolazak fran¬ 
cuske romantike tako što je predstavnike francuskoga plemstva doveo na 
pozornicu te je u tom smislu Lessingov Henzi, prekršivši pravilo klasične 
tragedije - koja je pravo na pozornicu dodjeljivala samo osobama iz antič¬ 
koga svijeta - bio samo tehnički pod Voltaireovim i Crebillonovim utjeca¬ 
jem te je nadmašio koncept Voltaireove Zaire jer nije samo na pozornicu 
doveo likove iz nacionalne povijesti, nego je, kako smo ranije istaknuli, 
potpuno obradio aktualna zbivanja. 

Lessing je bio posve svjestan te novosti. Ono što je u navedenim djeli¬ 
ma praktično proveo, razjasnio je još iste godine u teoretskom djelu (1749.) 
Beitragen zur Historie und Aufnahme des Theaters, koje je objavio zajedno 
s Myliusom. Već u predgovoru odlučno kori oponašanje Francuza koje je 
razorno djelovalo na njemačko kazalište i koje je na taj način postalo jedno¬ 
lično. Taj izazovan ton u ono vrijeme bio je opravdavajući jer se pod zaštitom 
Friedricha II. francuski utjecaj u Berlinu tako proširio da je Voltaire 1750. 
iz Potsdama svojem prijatelju u Pariz mogao napisati sljedeće: »Ovdje se 
osjećam kao u Francuskoj. Govori se samo naš jezik. Njemački je za vojnike 
i konje; potreban je samo za putovanje« (Stahr, str. 270). 

Unatoč Lessingovu odlučujućem stavu prema francuskom utjecaju, 
njegovo je oslobađanje išlo veoma sporo. On se još uvijek kategorički drži 
triju cjelina te jednostranu priklonjenost Francuzima želi obogatiti studi¬ 
jem antičkih autora, Talijana, Engleza, Španjolaca i Nizozemaca. Glede 
Francuza, skloniji je modernijim pjesnicima koji su se namjeravali odreći 
tradicije 17. stoljeća. Stoga Lessingu na repertoaru Berlinskoga kazališta 
nedostaju Destouscheova i Voltaireova djela, raspravlja o francuskim dra¬ 
mama i još uvijek nije u stanju njemačkoj kazališnoj umjetnosti ukazati na 
novi put. Budući da su nedostajale znanstvene pripreme, bio je prisiljen u 
svome ranije spomenutom teoretskom djelu Beitrage... jedan velik dio - 
često kontradiktornih - stvari posuditi iz francuskoga. Ne smije nas, stoga, 
čuditi ako u tom djelu, pored pseudoaristotelovskih rasprava Corneillesa 
o drami, otkrijemo i jedan Voltaireov članak. 

I u znanstvenom pogledu u to su vrijeme Lessingovi učitelji bili Fran¬ 
cuzi. On kritizira englesku komediju iz Voltaireove perspektive i uspostav¬ 
lja prvo poznanstvo sa Shakespeareom upravo preko pjesnika u djelima 
Zaire i Semiramis. Lessing već naslućuje da je engleski karakter mnogo 
bliži njemačkom nego francuskom te Nijemci stoga trebaju birati englesko 

kazalište ispred francuskoga. Tek s Literaturbriefen iz 1759. Lessing toga 
postaje posve svjestan. 

Voltaire mu u isto vrijeme također pruža fragmentarne misli koje su 
u njegovoj duši omogućile razvoj plana za Nathana: »Da, svađe različitih 
religija tamo (tj. na pozornici) se mogu najsnažnije predstaviti.« 

Lessing proučava, kako smo već spomenuli, grčke dramatičare i u tu 
svrhu služi se djelom isusovca Brumoya Discours sur le theatre des Grecs. 
O životu pjesnika komedije Plauta sakuplja pojedinosti po metodi koju ga 
je naučio Bayle i, osim toga, dvije godine kasnije, tijekom svoga witten- 
berškog boravka, »na Bayleov će način proširiti« i Opći stručni leksikon dr. 
Fochera (isto, str. 226). 

III. razdoblje: Prijelazno razdoblje (1751.-1754.) 

Kada je Lessingov prijatelj Mylius, s kojim je objavio Beitrage zur 
Historie und Aufnahme des Theaters, umro, postao je nasljednik njegova 
feljtona, »didaktičkoga članka u Vossischer Zeitung « te je uz to izdavao i 
dodatak: »Najnovije iz carstva šale« (II.-1751). Iz feljtona istih novina 
uviđamo kako je dubok utjecaj Voltaire izvršio na cjelokupni razvojni put 
toga razdoblja. U prvim godinama Lessing gotovo slijepo prihvaća njegove 
povijesne, literarne i političke ocjene (E. Schmidt, 1/185-189). 

Kada tvrdi da bez povijesnoga obrazovanja pojedinac postaje »nevje- 
što dijete« ili kada teoretičarima savjetuje da sustav umijeća vladanja osta¬ 
ve svjetskim mudracima, ne moramo nadugo istraživati izvore tih misli. 
Osobni dojam francuskoga pisca je na njega toliko snažan te Lessing poka¬ 
zuje da je još uvijek odan njihovim poetskim ostvarenjima. U tragedijama 
je sklon pratiti »božanskoga Voltairea« jer je francuska tragedija za njega, 
kao i za njegove suvremenike, bila poetski ideal »kojem je Voltaire nepre¬ 
stano predstavljao najnovije modele« (Korff, 572). Prilikom rasprave o 
odnosima na berlinskoj kazališnoj sceni Voltaireu je dao gotovo beskonač¬ 
nu pohvalu. 

Lessing je bio i prvi koji je njemačku publiku upozorio na Voltaireovo 
bilježenje povijesti (Vossischer Zeitung, 28. list. 1751.) i započeo je pre¬ 
voditi njegova djela. Prema Korffovu poimanju, najvjerojatnije su sebični 
motivi poticali mladoga feljtonista da objavljuje Kleine historische Schrif- 
ten von Voltaire (1751). Cijeli je svijet već govorio o velikom historijskom 
djelu koje je Voltaire namjeravao završiti u Potsdamu -Siecle de LouisXIV 
(Stoljeće Luja XIV.). Kako to!? Pa već je Lessing na nekim manjim proba¬ 
ma ukazivao kako je on čovjek za to - on će iznijeti taj zahtjevni njemački 
prijevod ovoga velebnog djela. Zar ne bi veza njegova imena s Voltaireovim 
bila blistav uvod te, po mogućnosti, dobra preporuka kod velikoga poklo- 

nika onoga stoljeća, Friedricha II.? S takvim nadama vjerojatno je započeo 
prijevod onih Voltaireovih malih povijesnih spisa (str. 587.). Da Lessing 
nije u potpunosti svladao francuski jezik, dokazuju neke smiješne pogreš¬ 
ke koje se nalaze u tom prijevodu Voltairea. Tako on zamjenjuje riječ ouris 
(Huri - orijentalna ljepota) sa souris (miš) te imenice Genevois (Ženevci) 
sa Genois (ozdravljeni) te ne uspijeva reproducirati kratkoću originala. U 
predgovoru za petnaest prevedenih eseja koje je naručio Voltaire Lessing 
tu i tamo ubacuje voltairovske uzrečice, rado se pravi malim Voltaireom 
i hvali epigramski jezik pjesnika koji je postao povjesničar. Ta studija za 
Lessinga nije samo značila obogaćivanje ideja, nego se može smatrati i 
značajnom stilskom školom za njega. Tek kada se Lessingu pružila prilika 
da mu se približi u osobnom ophođenju, ubrzo je spoznao niskost njegova 
karaktera, a njegov pjesnički sjaj također je počeo malo-pomalo blijedjeti 
u Lessingovim očima. 

Preko svojega prijatelja Richiera de Louvaina, kod kojega je usavršio 
znanje francuskoga, Lessing je dobio posao tumača u jednom Voltairevu 
procesu koji je vodio u vezi s dijamantnom aferom protiv jednoga Zidova. 
Mali kulturno-historijski dokument odnosa između dvojice pjesnika odra¬ 
žava epigram iz toga razdoblja napisan Lessingovim perom: 

»Kako bismo brzo i dobro shvatili zašto Židovu lukavstvo nije uspjelo, 
odgovor se nesumnjivo nazire: Gospodin V bio je veći mudrijaš nego on.« 

Međutim, uskoro je došlo do raskida između dvojice pjesnika. Vol¬ 
taire je svom tajniku Richieru dao neke dijelove svojega Siecle de Louis 
XIV, koje je on pak posudio Lessingu. Kada je to Voltaire saznao, naslutio 
je izdaju i razvila se između Potsdama i Wittenberga, kamo je u među¬ 
vremenu Lessing bio otputovao, velika korespondencija koja je dovela do 
potpuna raskida između njih (E. Schmidt, 1/221; Korff, str. 591, Stahr, 
str. 92). Lessing je, unatoč tomu, hvalio Voltaireov poetski talent te 14. 
prosinca 1752. piše oduševljeni članak o neznatnoj Amelie. On je na takav 
način dokazao svoju literarnu nepodmitljivost. Ipak, pod utjecajem studija 
Grka i Engleza Lessingov sud o Voltaireu postaje postupno temeljitiji i du¬ 
blji tako da mu je u godini njegove smrti (1778.) sastavio sljedeći epigram: 

»Ovdje leži - ako vam se može vjerovati, vama, pobožna gospodo! - 
onaj koji je već odavno ovdje trebao ležati; dragi Bog neka mu milostivo 
oprosti njegove Henriade i njegove tragedije i stihove njegove mnoge: ina¬ 
če, sve što provede u djelo bijaše prilično dobro.« 

Tako smo prozreli Lessingov konačni sud o Voltaireu i iz toga uviđa¬ 
mo da je u vrijeme pisanja svoje drame Nathan der Weise cijenio samo 
njegovu povijesnu i znanstvenu oporuku, a potpuno se već bio udaljio od 

poštovanja prema pjesniku Voltaireu. Kako je do toga došlo, vidjet ćemo 
tijekom naše studije. 

U isto vrijeme u kojem se feljtonist novina Vossauer Zeitung iscrpno 
bavio Voltaireovim djelima i osobnosti, zabilježio je najznačajnije literarne 
događaje Francuske. Tako je posvetio dulji članak Rousseauovu Discours 
sur les Sciences et les arts i pobija njegovu tvrdnju kako napredak kulture 
za posljedicu mora imati nećudoređe i nezadovoljstvo. Ipak, prepoznaje 
Rousseauovu originalnost i priznaje da »osjeća tajnovito strahopoštovanje 
pred čovjekom koji se uvijek bori za čast i vrjednotu boreći se protiv svih 
odobrenih predrasuda, pa čak i kada ide predaleko«. »Kako bi Francuska 
bila sretna,« kaže on, »kada bi imala mnoge takve propovjednike.« Četiri 
godine kasnije Lessing povodom njegova djela Discours sur l'origine et les 
fondements de l’inegalite (1755.) jednako dobronamjerno istupa u odnosu 
na toga francuskog topnika. 

Ipak, svi sudovi koje Lessing u to vrijeme donosi o francuskim pis¬ 
cima i njihovim djelima nisu potpuno utemeljeni i bez predrasuda. On 
precjenjuje djela Voltairea, Marivauxa, Gresseta, a Crebillona ne šte¬ 
di. Odlučno zauzima stajalište protiv diletantskoga Le Mettriejeva dje¬ 
la Lhomme machine i stavlja ga po strani za razliku od Bernardova djela 
Kunst z u lieben. Batteuxove estetske teorije, koje sada upoznaje, još nije 
bio potpuno razumio i tek ćemo kasnije vidjeti kako odlučno zauzima stav 
protiv tih teorija. 

Stil svih ovih članaka je plastičan i dramatičan i lako je prepozna¬ 
ti kako njegovo bavljenje Voltaireom, Rousseauom i Diderotom, o kome 
ćemo nešto kasnije još govoriti, nije ostalo bez traga na njemu. 

Prijevodi francuskih novela Llamant ennobli par l’amour (koji podsje¬ 
ća na Diderota) i LHistoire toute veridique iz Du Fresnyjevih Nouvelles 
historiques , koji su kao feljtoni izašli u novinama Vossauer Zeitung, za nas 
spadaju u one prijevode koji imaju svrhu, putem objektivne evaluacije 
povijesti zapadnoga svijeta, analizirati vlastito razdoblje u aktualnim okol¬ 
nostima i mogućnostima poboljšanja. 

Lessing je, potaknut Bayleom, preveo Huartovo djelo Examen de in- 
gentos para las sciencias i germanizirao je od 1749. do 1752. četvrti, peti 
i šesti svezak Charlesa Rollina Romische Geschichte (iz Histoire ancienne ), 
čiji prijevod pod utjecajem Voltairea ipak nije priveo kraju. Marignyov rad 
Geschichte derAraber unter der Regierung des Kalifen (1753.), čiji je prvi 
svezak također preveo i u čijem je predgovoru hvalio načela Voltaireovih 
povijesnih bilježaka, pružio mu je priliku da susretne jednu povijesnu ve¬ 
lesilu čiji su anali bili ispunjeni obiljem prekrasnih priča. U tim dijelovima 

zanimala ga je naročito osobnost sultana Saladina koju je već upoznao pri¬ 
likom prijevoda Voltaierovih spisa (1751.). 

Tako smo pomalo iskoračili od Lessingova rada na poetskim djelima 
Francuza prema studiju njihove znanosti. Cesto smo spominjali ime Bayle 
tijekom naših istraživanja. Zbog objektivnosti moramo istaknuti činjenicu 
da je upravo urednik Dictionnaire historique bio onaj koji je našem pis¬ 
cu ulio sklonost za povijesnu znanost. Prepoznajemo Bayleovu metodu 
kod njegova spašavanja Horazensa (1753.) i Cardanusa. (Ovo je djelo 
vjerojatno također bilo pod utjecajem Voltaireove procesne pjesme Les 
systemes .) Lessing, kojem je Dictionnaire historique dobro koristio, tvrdi 
da je vrlo lako replicirati Baylea, ali ono što je beskrajno teško jest replici¬ 
rati ga bayleistički (E. Schmidt, I/str. 204). 

Ako k tome još dodamo Lessingovu naklonost prema Rabelaisu (vidi 
Rumerovo pismo od 26. lipnja 1758.), nameće nam se zaključak kako je 
francuske literarne i kulturne odnose poznavao bolje nego mnogi njego¬ 
vi suvremenici te se zbog toga činio najpozvanijim da uspješno nadvlada 
francuski utjecaj koji se razvio pod Friedrichom II. čija je ljubav prema 
francuskoj književnosti i francuskom kazalištu sputavala svaki polet nje¬ 
mačkoga glumačkog umijeća. 

IV razdoblje: Etapa prevladavanja (1754.-1759.) 

Usred svoga rada na izdavanju Teatralne biblioteke (1754.-1758.) 
Lessing je već počeo pokazivati svoj stav protiv oponašanja Francuza. Prvi 
kojem se suprotstavio bio je njegov prijašnji uzor: Gottsched. Ali on još 
uvijek ne sumnja u bezuvjetnu povezanost triju cjelina. Tako u Teatralnoj 
biblioteci, prema francuskom klasicizmu, obrađuje Senekine tragedije. 
U recenziji Herkulesa strogo i s hvalom naglašava zadržavanje elemenata 
vremena i mjesta te kori one komade u kojem ono nedostaje ( Thyest ). U 
naputku Vorschlag fur den heutigen Dichter izriče mišljenje kako svako 
djelo mora težiti najvišem. 

Osim velikoga broja djela koja su prevedena iz Riccobonijeva pri¬ 
ručnika Histoire du theatre italien, u njemu se nalaze i analize značajnih 
umjetničkih drama. Lessing se u Teatralnoj biblioteci služi Voltaireovom i 
Brumoyovom metodom uspoređivanja: on stavlja Seneku i Euripida s jed¬ 
ne strane i uspoređuje ih s Corneilleovom Medeom. Istu opet uspoređuje 
s Racineovom Phedrom i ova metoda polako ga je odvukla od Francuza 
prema Grcima i Englezima. 

Posebno cijeni Corneilleov jezik i tvrdi kako je nemoguće oponašati 
njegova kao i Racinova djela. S već spomenutim isusovcem patrom Bru- 
yomom također je nezadovoljan jer je davao prednost Euripidu pred Se- 

nekom. Isto tako oštro osuđuje pjesnika strave Crebillona i tako nam već 
približava buduću metodu i stil Hamburške dramaturgije 1 

Općenito već u nekim analizama Teatralne biblioteke spoznajemo 
(naročito u onima koje su posvećene Seneki) pobunu protiv retoričke tra¬ 
gedije Francuza i njihovih oponašatelja u Njemačkoj. To je isto moćan 
iskorak od njegovih suvremenika. Istaknimo i činjenicu da Lessing bira 
»grčku pravilnost« ispred »francuske pravilnosti«, nepravilne Corneilleve 
Horaces pozdravlja s više simpatije nego pravilna djela njegova sina Tho- 
masa te, najzad, pomno obrađuje u Engleskoj i Francuskoj istovremeno 
nastale melodrame i također uočavamo kako će Lessing uskoro postati 
svjestan svoje misije: njemačko kazalište mora biti oslobođeno od duhov¬ 
ne snage Francuza. 

Prije nego što prijeđemo na glavnu epohu, nužno je pobliže se osvr¬ 
nuti na Lessingovo poznanstvo s melodramama i Diderotom. 

On je već u Teatralnoj biblioteci preveo Chassironove Reflexions sur 
le comique larmogant i u predgovoru toga te Gellertova spisa Pro comoe- 
dia commovente ističe, zaboravljajući Steelea, kako melodrama potječe 
od Francuza. Diderot je, osim toga, bio onaj Francuz koji se protivio Cor- 
neillovoj čvrstoći i tako je Lessingu pružio oslonac za oslobađanje njemač¬ 
ke pozornice od francuskoga utjecaja. 

Proučavajući Diderotovu dramaturšku revoluciju, kojega je već oko 
1751. najsrdačnije pozdravio recenzijom njegova Pisma o gluhonijemima i 
s čijim se ocjenama dramske umjetnosti nije složio (E. Schmitdt, 1/580), 
Lessingova nelagoda prema tradicionalnim francuskim djelima veoma je 
ojačala pa je konačni rezultat bio prekid objavljivanja Teatralne biblioteke. 

Ipak, najzreliji plod te zajedničke borbe dviju duhom bliskih osob¬ 
nosti Lessinga i Diderota 2 bila je građanska tragedija Miss Sara Sampson 
(1755.). 

Godinu dana prije Diderot je završio svoj Fils naturel i Lessing je 
pozorno studirao to djelo, iako ga nije ispunilo oduševljenjem. Također 
melodrama Cenie Mme de Graffigny i neke patetične scene u Voltaireovu 
Mahometu pomogli su građanskoj tragediji u sazrijevanju. 

Nije samo utjecaj Miss Sare Simpson, koja je postigla izvanredan uspjeh 
jer je umjesto francuskih polubogova, prinčeva i sultana dovela na pozornicu 
obične građane te posvjedočila Lessingov novi smjer, nego je i prikazivanje 
pojedinih glavnih likova ojačalo naše predviđanje o njegovu novom smje- 

1 Ipak se Lessing inspirirao Crebillonom; njegov Masanielloversuch teži produbiti njegovu Catalinu. 

2 Donosimo ovdje uspoređivanje E. Schmidta: »Diderot i Lessing su familijarne naravi. Proizišli iz 
škrtih odnosa, junaštva pera, ustrajne težnje, istinitoga rada na obrazovanju karaktera, odbijanju svake 
gomile naklonosti; osobne slobode bez zlatnih okova, dobrote, svjetsko biće, nemir - u kojem nitko 
drugome ne popušta, ali Diderot je pristupačniji, hirovitiji, osjećajniji, ponekad u svojoj dorohotnosti 
naivan i u životu kao i pisanju netaktičniji nego čvrsti Lessing.« (1/ 304) 

ru. Tako je Mellefontova stara ljubavnica, Manvood, sada modernizirana 
građanska Medea budući da jedna takva strašna žena nije bila prikladna da 
se pojavi na pozornici ni kod Corneillea ni kod njegovih uzora Euripida i 
Seneke sa svojim antičkim kostimima. Mellefonta bi se moglo usporediti 
s Jasonom, Saru s Corneillovom Kreusom, a Sampsona s ocem Kreonom. 

Prevladavanje klasičnoga francuskog utjecaja temelji se na tome da je 
sve antičke tipove s pozornice postavio u moderne kostime i u moderne vre¬ 
menske odnose. Inače su tri elementa u tom djelu još zadržana, a glavnim 
su osobama, prema francuskom običaju, dodijeljene službene osobe od po¬ 
vjerenja (Sara - Betty; Manvood - Hannah; Mellefont - Norton; Sampson 
- Weitwell). I nakon objave ovoga djela Lessing nastavlja potpuno teoretski 
baviti se problemom građanske tragedije. Iz ostavštine objavljenih rasprava 
(Failberov Honnete criminel) razvidno je mnoštvo nesređenih misli (npr. 
njegova korespondencija s Mendelsohnom 18. prosinca 1756.) koje potječu 
iz 1756. Suosjećanje i ganutost, spominje se u pismima Mendelsohnu koji 
dijeli stav, glavna su odrednica tragedije ne samo kako bi odbacili francusku 
tragediju temeljenu na divljenju, nego da istovremeno u skladu s poimanjem 
i svrhom odgovarajuća tragedija također predstavlja onaj pravac osjećaja koji 
je Lessing već bio aktivirao iz novije engleske književnosti, a to je građanska 
tragedija, žanr koji je u svakoj sceni poticao ganuće i suosjećanje, kojem je 
pripadala i Sara Simpson (str. 151). 

Neke tek u ostavštini objavljene recenzije (Falbaireove Honnete cri¬ 
minel) to dovoljno pokazuju. Tragedie sainte u kojoj suosjećanje, po Le- 
ssingovu viđenju, nestaje pred divljenjem i stoga se mora promatrati kao 
suprotni pol u odnosu na uzornu melodramu, odlučno je svladana. «Zato 
smatram«, piše Lessing Mendelsohnu, »kako Corneilleova Polyeuctea tre¬ 
ba ukoriti, iako mi se on zbog drugih ljepota nikad neće prestati sviđati. 
Polyeucte teži postati mučenikom; čezne za smrću i mučeništvom; on je 
promatra kao prvi korak u oduševljeni život; divim se pobožnom entuzija¬ 
stu, ali morao bih se i pobojati da ne podjarim njegov duh u krilu vječnoga 
blaženstva« (Schmidt, 1/341-342). 

Lessingov je Kodras (1758.) jedna vrsta Antipolyeuctea; budući da 
naš pjesnik nije prepoznao dramatični moment Corneilleova vrhunskoga 
djela, htio je stvoriti »dramatična« i »nereligiozna«, tj. političkoga muče¬ 
nika. Godinu dana ranije nastalo djelo Befreites Rom ima s Voltaireovim 
Rome sauvee samo zajednički naslov te cjelinama i ravnomjernošću samo 
izvanjski podsjeća na umjetnost Francuza. Ipak, oskvrnuta Lucretija ovoga 
djela pojavljuje se na pozornici i nakon što je očitovala svoju sramotu pred 
ljudima, probada samu sebe naočigled sviju i to je potpuno protivno ukusu 
Francuza. Lessingova reakcija protiv francuskoga utjecaja vidi se i u njego¬ 
vu Wdrterbuch zu Logan u kojem se izjašnjava protiv stranih riječi hvaleći 

pritom Gleimove nacionalne vojničke pjesme: »Druge kritičare, osobito 
one mlađega kova koji općenito podupiru francusku poeziju, vjerojatno 
sam želio zabraniti« (Schmidt, 1/334). 

V razdoblje: Samosvijest (1759.-1767.) 

U pismima koja se tiču najnovije književnosti, koja je Lessing izdavao 
zajedno s Ramlerom i Mendelsohnom, on dolazi do potpune spoznaje vla¬ 
stita poslanja i zauzima najodlučniji stav protiv francuskoga utjecaja koji 
smatra zlom koje treba nadvladati. U sljedećem poglavlju Lessing produ¬ 
bljuje svoje nazore, proširuje ih, ali iskreno, u ovom razdoblju točno se 
pridržava svoga novonađenog smjera. 

Kako je izgledalo njemačko kazalište u to vrijeme? Dopustimo da 
nam sam Lessing to kaže: «Mi nemamo kazalište, mi nemamo glumce, 
nemamo slušatelje... Francuz ima barem još pozornicu, a Nijemac jedva 
da ima i staju. Pozornica Francuza ipak je zadovoljstvo velebnoga glavnog 
grada, a u glavnim gradovima Njemačke staja je ruglo običnog puka. Fran¬ 
cuz se barem može podičiti zabavom za veliki divan dvor, velike i dosto¬ 
janstvene muškarce cijeloga carstva, najfiniji svijet, a Nijemac mora biti 
veoma zadovoljan što ga žele poslušati tek desetci običnih privatnih ljudi 
koji su se sramežljivo došuljali u staju« (18. literarno pismo). 

Sto će Lessing poduzeti kako bi pripomogao njemačkom kazalištu? 
Njegov je prvi korak bio uspješan napad na idola Gottscheda, kao i vlastite 
uzore Corneillea i Racinea. Gottsched je htio postati tvorcem frankofono- 
ga kazališta, a nije ni istražio je li takvo kazalište primjereno njemačkom 
načinu mišljenja. Nadalje, Lessing je želio pokazati kako su Francuzi po¬ 
grešno razumjeli Aristotelova pravila i zato, zahvaljujući izvrsnosti njiho¬ 
vih tragedija, nisu ni posjedovali tragično kazalište. 

Potom ukazuje na Shakespearea i tvrdi da se on u bitnome više pri¬ 
bližio antici nego Corneille koji se samo izvanjski nadovezao na antičku 
dramu. Njemački nacionalni duh više naginje ukusu Engleza negoli Fran¬ 
cuza budući da Nijemci u svojim tragedijama »žele više vidjeti i misliti, 
nego... što to strašna francuska tragedija pruža«, da na njih bolje utječe 
»veličina, strahota i melakoličnost« »nego vrsnost nježnost, zaljubljenost« 
(Stahr, str. 185) i, na kraju, velika jednostavnost Nijemce više umori nego 
prevelik zaplet. Gottsched je, dakle, počinio kardinalnu grešku sa svo¬ 
jim okretanjem prema Francuzima. Bilo bi bolje, smatra Lessing, da se, 
umjesto Corneillea i Racinea, prevodilo Shakespearea uz neke izmjene. 
To mišljenje Lessing opravdava tvrdnjom da je Shakespeare veći pjesnik 
od Corneillea, makar je on bolje poznavao antičke pisce, a Shakespeare 
gotovo uopće nije. »Corneille im je samo mehanički bliži, a Shakespeare 

u bitnome. Englez gotovo uvijek postiže svrhu, kakve god jedinstvene i 
autonomne puteve izabrao, a Francuz je gotovo nikada ne dostiže, iako 
korača utabanim stazama drevnih pisaca.« 3 

Lessing čak tvrdi kako ni jedno Corneilleovo djelo ne djeluje nimalo 
kao Voltaireov Zaire ali Za'ire je opet podređen Shakespeareovu O thellu, 
»od kojega je preuzet cijeli Orosmanov karakter« (Schmidt, 1/426). Tom 
je prigodom predvidio kako je ovaj naglasak na Shakespeareovu veličinu 
u odnosu na francusku tragediju bio od temeljna značenja za razvoj nje¬ 
mačke književnosti. Kasnije je u Hamburškoj dramaturgiji dostigao svoj 
potpuni razvoj. U 17. literarnom pismu Lessing je neopravdano izrekao 
smrtnu osudu Gottschedu pri čemu je potpuno zanemario važnost i nuž¬ 
nost francuskoga elementa za razvoj njemačke drame. To se čini tim para- 
doksalnije što je Lessing u isto vrijeme još vjerovao u neopozivost triju ele¬ 
menata (Hettner, str. 457), i «imao je stotinu puta više Voltairea u tijelu 
nego gospodin Gottsched koji, iako je svoju klasičnu tragediju beskrajno 
poštivao, upravo on ju je žestoko porazio« (Korff, str. 15). 

Već spomenuto 17. literarno pismo poprimilo je kapitalno značenje jer 
je on prvi prekršio strahopoštovanje prema Voltaireu u Njemačkoj i svatko 
tko je branio dramatične koncepcije starije generacije i tko je želio zaštititi 
literarnu naklonost prema Voltaireu morao se opremiti za borbu. Tek ne¬ 
koliko godina kasnije Hamburškoj dramaturgiji uspjelo je potpuno slomiti 
Voltaireov kult te Shakespeareova djela dovesti do potpuna priznanja. 

Lessing je također u to vrijeme tijekom borbe protiv klasične fran¬ 
cuske tragedije podržavao proučavanje Diderota. U priručniku Vorrede z u 
Diderots Theater (1760.) Lessing opisuje umjetnički ideal francuske tra¬ 
gedije kao ljubaznu pristojnost, obrtničku silu, hladnu etiketu, neshvaćenu 
umjetnost. Tako on ima još više očekivanja od nove, dramatičnije Dideroto- 
ve umjetnosti. On ne zazire pred paradoksom što su učitelji ovoga Francuza 
morali naći publiku baš u Njemačkoj, »iako smo i mi jednom htjeli pripadati 
civiliziranim narodima od kojih je svaki imao svoju pozornicu« (Hettner, 
str. 471). U novom izdanju rada Theater des Herrn Diderot, objavljenom 
uz Lessigovu godišnjicu smrti, donosi čak i priznanje kako bi njegov ukus, 
bez Diderotova utjecaja, »možda krenuo autonomnijim, ali težim putem s 
kojim bi na kraju moj razum bio zadovoljniji« (E. Schmidt, 1/ str. 371). 

Lessinga su više zanimala Diderotove teoretske rasprave koje su popra¬ 
tile Le fils naturel i Pere de famille. U njima Diderot ističe vrijednost stra¬ 
stvenoga izraza, najsnažnije pantomime kojoj su se riječi morale podvrgnuti. 
Lessing je to hirovito Diderotovo ponašanje - unatoč njegovu Kleomisu - 
samo djelomično prihvaćao, ali pojedine stvari, kao npr. kratki monolozi 


3 Schroter, S. LIX-LX. 

prilikom smirivanja radnje, rado je preuzimao od toga enciklopedista, finoga 
tehničara. S vremenom je Lessing u određenim točkama prerastao Didero- 
tove nazore pa tako i njegov »veto protiv faktora iznenađenja kod uljuljanih 
gledatelja i... nesređene misli o odnosu drame prema romanu ili prema filo¬ 
zofiji i povijesti« te njegovu jednostrano definiranu razliku između komičnih 
»vrsta« i tragičnih »individua«. Moralnu je prosudbu drame Lessing očito 
preuzeo od Diderota, ali njegovu odbojnost prema karakternim kontrastima 
najvjerojatnije nikada nije dopustio. Lessing se, znači, povezao s Diderotom 
i definitivno odbacio pofrancuzene »trule glave na čijem je čelu bio profesor 
Gottsched« (E. Schmidt, 1/304-316). 

Od drugih Francuza, koji su u tom razdolju utjecali na Lessinga, mo¬ 
žemo navesti već u prethodnom poglavlju obrađenoga Baylea. Njegovo 
ime otvara biografiju Sophokles (1760.) te je njegova metoda odredila ci¬ 
jeli uređivački dio djela. Moramo još pridodati osobni odnos s »tankoćut¬ 
nim, za njemačku književnost i filozofiju dostupnim i djelatnim Francu¬ 
zom Premontvalom« (Stahr, 1/122). Danas neodrživo poimanje koje je 
Lessing tada zastupao - kako su stvarni historičari samo oni koji su pisali 
povijest njihova doba i zemlje - izgleda da se približava Montaigneovu 
iskazu: »Dobra je povijest samo ona koju su pisali oni koji su je stvarali, a 
(E. Schmidt, 1/ str. 418). 

Lessingovo cjelokupno buduće djelovanje nije niša drugo nego isto¬ 
dobno približavanje uzvišenoj francuskoj kulturi i protestiranje protiv po¬ 
našanja njihovih djela. Francuzi su »narod sastavljen od komplimenata...« 
(Stahr, str. 174), izjavio je, »čije tragedije na sebi nose karakter ženstve¬ 
nosti«. To stajalište Lessing je htio osporiti s Philotusom (1759.), no ipak 
nije dugo ostao takva mišljenja budući da je isto djelo Lessingov posljed¬ 
nji pokušaj bez žena. Vanjska forma Faustova fragmenta (1758.) te izbor 
peteronožnoga Jambusa znači - kao i već prije u Kleonnisovu fragmentu 
- raskid s tradicionalnim francuskim aleksandrincem, no ovo djelo ipak 
svojom veličinom i cjelinom svjedoči o značajnim francuskim utjecajima. 
Nastavlja se na Voltaireovu pripovijetku Le blanc et le noir (koja je kasnije 
također potaknula Grillparzerovu dramu Der Traum ein Leben ) i s Prevo- 
stovim djelom Manon Leseant dijeli zajedničko mjesto (E. Schmidt, 1/ str. 
379). Ostali ulomci, kao Das Befreite Rom i Aleibiades in Persien mogu se 
protumačiti kao Shakespeareov utjecaj. 

Sto se tiče Lessingovih 3 Biicherfabeln i njegovih Abhandlungen iiber 
die Fabel, možemo koristiti jednaka načela koja smo do sada susreli u 
svojim istraživanjima. Isto kao i Corneille, autor Miss Sare Simpson Le¬ 
ssing, želeći prevladati francustvo ukazujući na antičku dramu i na bolje 
razumijevanje aristotelovskoga stajališta i koji je u svojoj mladosti opona¬ 
šao Lafontainea (npr. basna Alix maladej, njegova učenika Gellerta, La 

Martiniera i druge Francuze (E. Schmidt, 1/ str. 95-98), sada je na isti na¬ 
čin ukazivao na Ezopa i time zauzeo odlučujuće stajalište protiv francuskih 
basnopisaca. Ne samo da je Gleima cijenio više od nekih njegovih radova, 
a on je oponašao La Fontainea te je također oštro kudio francuskoga este- 
tičara Batteuxa, kojega je prevodio Rammler, nego je najvećem francu¬ 
skom basnopiscu osporio svako djelo. On fanatično propisuje, s Ezopova 
stajališta, najveću moguću kratkoću basne jer je, po njegovu nahođenju, 
neophodno nužno basnu potpuno razumjeti ako u njoj želimo iščitati mo¬ 
ralnu istinu. Zato Lessing potpuno odbacuje lafontainoveske temelje kao i 
definiciju basne - » opširna komedija u sto različitih činova « - iako on sam 
Lafontainea drži »dražesnim«, »genijalnim«. Gledajući iz neo-antičke per¬ 
spektive Lessing je općenito posve krivo shvatio La Fontaineovu veličinu. 

Istodobno pobija alegorije La Mottea, Richiera, Dubosa i radove 
Batteuxa te daje prednost prozi na račun poezije. U svakom slučaju po¬ 
činio je pogrešku želeći raznolikost literarnih pojava dovesti do jednoga 
jedinog nezaobilaznog tipa. Kako je već sa stajališta »ispravna« tumačenja 
aristotelovskoga misaonog smjera nepravedno potukao remek-djela Cor- 
neillea i Racinea, tako ni jednoj basni, koja se nije podudarala s ezopov- 
skim žanrom, nije htio priznati literarnu vrijednost. 

Sada prelazimo na kratku prosudbu dvaju posljednjih djela ovoga 
vremenskog razdoblja koji se već mogu nazvati njemačkim, ali se ipak 
naslućuju pomalo francuski tragovi - radi se o Minni von Barnhelmu i 
Laokoonu. Diderotove literarne teorije pomogle su Lessingu da za Nijem¬ 
ce dokine one prepravilne i krute oblike francuske klasične drame te da 
stvori djelo koje nam istodobno mami suze iz očiju kao i osmijeh na lice. 
To je djelo, unatoč Lessingovu teoretskom neprijateljstvu s Francuzima, 
najbolji dokaz kako je Gottschedova reforma bila nužna i bez njegova utje¬ 
caja nikad ne bi uspio usavršiti oduševljene, bujne, dramatične materija¬ 
le Nijemaca. Sve francuske elemente u ovim svenjemačkim komedijama 
potpuno je iscrpio E. Schmidt u svojoj već navedenoj Lessingovoj studiji, 
stoga nam ništa drugo ne preostaje nego iz toga i iz Stahrove biografije 
sistematično složiti najvažnija mjesta i doslovce citirati: »Već duže tijekom 
istraživanja Plauta, prema jednostranim metodama Chassirona i Gellerta, 
Lessing je težio kako dirljivoj, tako i smiješnoj komediji između comedie 
larmagante i burleske. Ako je stvarno stvorio komediju s ozbiljnim juna¬ 
kom koja je izazivala salve smijeha i osmijeh svake vrste, kao i suze ljubavi 
prema čovjeku samome, tako ga je Diderotova dramaturgija poticala samo 
prema poticanju jednoga starog cilja« (1/464). Dobar dio pjesnika živi u 
Tellheimu čiji je »melankolični izgled« otuđio jednoga recenzenta. Do sada 
se samo Moliere usudio izvoditi tako ozbiljna, bolesno prikazana čovjeka 
u Mizantropu, u njemačkoj je pak komediji to bilo potpuno novo (1/ str. 

484). »Diderot je ukazao na to kako su ozbiljni, ako ne i tragični konflik¬ 
ti časnih karaktera u odnosima građanskog života temelji dramatičnoga 
pjesništva. Das ehrenhafte Honnete, koje je dramatičnim pjesnicima po¬ 
vremeno preporučivao za obradu, nije umanjivalo sudioništvo gledatelja, 
nego ga je, naprotiv, još više uvećavalo kroz smijeh i komediju... Je li ovo 
zaista središte Lessingova novoga pjesništva« (Stahr, str. 214-215). 

Minna von Barnhelm, osim toga, poštuje sljedeće Diderotovo pravi¬ 
lo: »Što će pjesnik raditi unutar naroda čiji su običaji slabi, mali i usilje¬ 
ni? On će običaje toga naroda proljepšati.« Ali, za »razliku od Diderota, 
Lessing nije prikazao toga nekog vojnika i smjestio pored njega drugačije 
tipove« (Schmidt, 1/465). Osim toga, »Lessing je pojednostavljeni Dide¬ 
rot jer se, kako se Hegel izrazio, u punoj slobodi i karakteru priklonio na 
stranu realne prirodnosti koja je bila u sukobu s konvencionalnom retori¬ 
kom kazališnoga jezika i kazališnoga osjećaja« (Stahr, str. 214). Tellheim 
ima neke zajedničke crte s Monrose iz La Chausseesova Ecole des femmes 
(1/467). Konobar je sličan sudskom izvršitelju u Tartuffe koji cijelu obitelj 
hoće profinjeno izbaciti van (»/e monsieur porte un air bien deloyal «, citira 
Lessing u jednoj teološkoj raspravi) (1/475). U francuskom stilu Wernero- 
vo i Franciskino sjedinjenje zaokružuje cijelu priču (1/476). Franciska nije 
nježna Marivauxova Soubrette, ma koliko njezina razgovorljivost i djelo¬ 
tvorna umiješanost na početku Minnine intrige odavale određenu famili¬ 
jarnu sličnost s dotičnim narodom (1/477). K tome,»Lessing je uspješno 
usvojio lagani Moliereov put« (u Tartuffe ), gdje glavnoga lika ugledamo 
tek u trećem činu, i to posve pripremljeni i napeti... no ipak je Lessingova 
građa znatno opuštenija nego francuska mašinerija (1/473). Također je i 
ulazak, Justov san i buđenje, nastao po u Literarnoj biblioteci proučenom 
Riccobonijevu Soupgonneuxu (1/478). Francuska neuglednost, koja je sve 
scene smjestila u predsoblje, ovdje je izbjegnuta (1/474). U poručniku 
Riccautu, francuskom emigrantu, Lessing je svjetski poznatu ulogu ko¬ 
njičkoga Capitana spojio s omiljenom mu ulogom varalice kako bi prema 
Rossbachu i ostalim ratnim državama legendarne hrabrosti velikih naroda 
zadao mali udarac s boka (1/481). Kada je lajavi junak pridobio Minnu za 
francusko ćaskanje, odgovorila je značajno: »Moj gospodine, u Francuskoj 
bih ja htjela govoriti. Ali zašto ovdje?« Opomena cijeloj Njemačkoj i nje¬ 
zinu francustvu (1/482). 

Riceautova figura ima mnogo sadržajnih točaka s različitim fran¬ 
cuskim junacima komedije. Djelo Jouer d’adresse et d’une ame reduile 
(prema Moliereovoj Ecole des femmes) razumije savršeno i na »corriger le 
hasard « on odgovara » corriger lafortune « kao što 1758. već u naslovu kaže 
Francisque Michelova knjiga LHistorie des Grecs ou de ceux qui corrigent 
la fortune du jeu. Figura jako podsjeća na Regnardova Tout-a-bas, maitre 

de tric-trec koji u djelu Joueur pogreškom dođe ocu Geronteu i oslika 
život na zelenom stolu. Riccautovim C ertaines dames odgovaraju Regnar- 
dove tand de demoiselles qui, sans le lansquenet et son produit cache, de 
leur foible vertu feroint fort bon marche. 

Tako Du Frenyova djela pored Igrača stavljaju i Igračicu. Na Riccau- 
ta, koji nije glupan, slobodno možeš uložiti novac; na nastavu kod gospo¬ 
dina Tout-a-basa ide se potpuno sigurno. Riccaut zna monter un coup, filer 
la carte avec une adresse, faire sauter la coupe avec une dexterite; njegov 
prethodnik hvali se da popravlja sudbinu umjetnosti: 

»Je sais, quand ii le faut, par un peu d’artifice, 

Du sort injurieux corriger la malice; 

Je sais, dans un tric - trač, quand ii faut un sonnez, 

Glisser des des heureux, ou charges, ou pipes ...« 

Ricceaut stavlja Minninu milostinju u džep i želi si pridobiti novake, 
onaj moli trostruki iznos za buduća predavanja. Riccaut se nada kako će 
se sutra vratiti sa stotinu pištolja i ne uzbuđuje se ni najmanje zbog bijesa 
gospođice Minne što će Tout-a-basa doslovce izbaciti iz kuće te između 
vrata i šarki najavljuje drugi posjet za sutra. Ali Riccaut ima još mnogo 
rođaka: prema Prevostu tijekom i nakon namjesništva varanje je bilo raši¬ 
reno i među najviše rangiranima kao što je brat Manona Lescauta, majstor 
Voltschlagena i slični (1/482-483). 

Minnu von Barnhelm preveo je 1772. Grossman na ne tečni fran¬ 
cuski (1/493); ona je više puta i s pljeskom izvedena u Parizu (Stahr, str. 
215.), pri čemu se Riccaut pretvorio u Gaskonca. Inače, namjerno ništa 
drugo nije bilo promijenjeno. Godine 1774. dramski tvorac Rochon de 
Chabanes usudio se detaljno procijeniti djelo i uništiti ga u svome djelu 
Les amants genereux (Schmidt, 1/493). Interesantno je da je ovo djelo u 
svojoj uništenoj francuskoj obradi pronašlo čak svoj povratak u Njemačku 
gdje je Lessingov brat, na njegovu ljutnju, vidio kako se izvodi. Sto Minna 
von Barnhelm u literarnom pogledu znači, može se izreći sa znanstvenoga 
stajališta Laokoona. To je djelo koje se djelomično služi francuskim znan¬ 
stvenim studijama kako bi se okomili na francuski utjecaj u Njemačkoj, ali 
i na same francuske učenjake. Lessingu se to ne smije zamjeriti budući da 
je u ono vrijeme puninom svojih djela francuska znanost potpuno nadma- 
šivala njemačku. I ovdje nam se čini najbolje citirati najmarkantnija mjesta 
iz E. Schmidta budući da se čini kako je u ovom slučaju - kao i kod Minne 
- on potpuno iscrpio svoju temu tako da novija istraživanja gotovo ništa 
više ne mogu nadodati. Sadržaj Laokoona pretpostavljamo da je poznat: 
Diderotov Taubstummenbrief, kaže E. Schmidt, djelovalo je poticajno na 
Lakoon (1/514). Lessing je za građu upotrijebio golemo djelo l’Antiquite 

expliquee et representee en figures ili mali isječak iz toga, »mali Montfa- 
ucon«. U slikarstvu je J. Richardson postao putokaz Lessingu s Descripti- 
on de divers fameux tableux, »ugodnim opisom predstavljanja antičkoga 
i modernoga blaga Italije« (1/521). U Laokoonu je Lessing zauzeo stav 
»protiv zaslužnoga Spencea i aristokratskoga vođe pariške arhelogije« jer 
je kod njihove »prečeste usporedbe poezije i slikarstva vjerovao kako je 
konstatirao nemar svih razlika između poezije i slikarstva« tako da je izgle¬ 
dalo da »jedna umjetnost u potpunosti pljačka drugu« (1/527). U Du Fre- 
snoyevoj poučnoj pjesmi De arte graphica (1668.) kritizira također krivi 
prijenos slikarskoga ideala u poeziju (1/505). Lessingu se također učinilo 
lošim što je Caylus likovnoj umjetnosti preporučio nastavljanje na poezi¬ 
ju. To čini pomoču Homera, uglavnom u 16. poglavlju, u kojem pokazuje 
kako Ilijadu «ništa drugo ne oslikava nego radnja u tijeku.« Homer ne čini 
nikakav tašti pokušaj da bi nam pokazao Pindarovu strijelu, «mnogo više 
nam pobuđuje ineteres za dotični izvrsni komad oružja kako priča nasta¬ 
je...« (1/533). Sto se tiče »slikovitosti homerskoga motiva lijepe Helene«, 
Lessing je nije opovrgnuo, »nego je samo opovrgnuo naputak grofa Caylu- 
sa koji je govorio o ‘požudnim pogledima’ antičkih pisaca (1/539-540). 
Lessing ipak naglašava kako pjesnik kod beživotnih predmeta uopće nije 
vezan za povijest razvoja; on će našoj mašti naznačiti predstojeća obilježja, 
presvući će izgled sobe raspoloženjem te u udobnu opisu prikazat će nam 
karakter stanara, međutim, ipak će izbjeći neizdrživu maniru modernih 
Francuza koji, ovisni o opisivanju, opisuju dvorac od tavana do podruma, 
salon do najmanjega ukrasnog predmeta na kaminu, kao da se radi o po¬ 
pisu hotela Druot« (1/537). K tome, Lessing u djelu Besprechung des Phi- 
loctet... zauzima stajalište protiv neizrecivo smiješnoga Chateaubrunova 
djela jer pariški Philoctet - kojem je, umjesto kao kod Sofokla, ukraden i 
vlastiti luk - za društvo ima zaljubljenu kćerku i njezinu Confidente. Pri 
tome ova gorko-zla polemika protiv pseudoklasicističke opuštenosti anti¬ 
ke nema svoj kraj, nego se ponavlja što se prije nekoliko godina zamjeralo 
tragedie sainte i njezinu stoicizmu, a haute tragedie suočava se s prezirnim 
dobacivanjem jer je »čista ljudskost Sofokla osporila njihove poput polu¬ 
bogova osvetoljubive junake.« (1/514-515). 

U istom smislu kao što i Diderotovo »lagano pero, nauka o djelovanju 
i podražaju, teorija asocijacije, budi dopadljivost pojedinca« i pjesnik mora 
samo potaknuti našu maštu prema figuri pars pro toto, improvizacijski 
ubacujući i istodobno sažimajući neizmjernu moć biranih riječi te pore¬ 
tka riječi, ritma i tonskoga oslikavanja; na isti je način i Lessing razradio 
studije i istraživanja o rimskim pjesnicima kao što je to na Ovidiju učinila 
Kolektanea« (1/547). Lessing također odmah predbacuje Diderotu »slabo 
pjesničko slikarstvo« (Salon iz 1767) (1/547). Kod recenzije Diderotova 

»moment presque indivisiblev. i » moment frappant slikarstva« oba pisca se 
podudaraju kod izbora njihovih primjera. Radi se o «jednom Homerovu 
mjestu koje je Diderot proglasio neprevedivim, a koje je Lessing (poglav¬ 
lje 13.) obradio u glazbenom slikarstvu«. 

Lessing, jednako kao i Diderot, analizira »furije, prikrivenoga Agame- 
mnona, jadajućega Philocteta i nježnu Francusku...« Ako Lessing odbacu¬ 
je La Metriea koji se smije, smatra isto i Diderot, na portretu će smijeh 
postati podsmijeh: » Smijeh je prolazan, čovjek se smije usputno, ali to mu 
nije uobičajeno stanje « (1/545). Ipak, tamo gdje se oba kritičara umjet¬ 
nosti ne slažu jest to da Diderot uvijek ostaje u najživljoj povezanosti s 
umjetničkom proizvodnjom dok kod Lessinga to nije slučaj (1/548). 

Mi iz svega ovoga vidimo kako Njemačka Lessingu djelomično zahva¬ 
ljuje svoju nacionalnu samosvijest. On je ucrtao novi put razvoja njemač¬ 
koga duha i rijetki su oni koji su predviđali od kakva su presudna značenja 
za razvoj njemačke drame bila njegova dotadašnja literarna kao i znanstve¬ 
na djela. Friedrich II., koji je imao razumijevanje samo za njemačku slavu 
po oružju, a njemačke je muze prezirao, nije Lessingu dodijelio mjesto 
bibliotekara u kraljevskoj biblioteci, koje je smrću Francuza Gautiera de 
la Croze na početku godine 1765. bilo oslobođeno. 4 Bez posla, napušten 
od vlastitoga kralja, naš je pjesnik prihvatio ponudu da dođe u Hamburg 
kako bi tamo surađivao kao dramaturg i savjetnik u mjesnom nacionalnom 
kazalištu. Kakav utjecaj su Francuzi izvršili na njegovo djelovanje u Han- 
sastadtu (gradu prekomorske trgovine) i kako su se Lessingove osobine 
ondje razvile do potpune zrelosti, prikazat ćemo u sljedećem poglavlju. 


4 »Kada Lessing 1766. godine nije dobio mjesto ( Anstellung ) od Friedricha u Berlinu, poslužio se 
je Molierovom riječju u ironičnom tonu: »’Sto sam ja imao tražiti na očajnom vojničkom brodu?’ 
Berlinova jako poznata tolerancija otkriva mu gorku parodiju: baca samozadovoljnom građaninu i 
prosvjetitelju Nicolaiu teške riječi protiv pofrancuzenom Berlinu...« (E. Schmidt, 1/561). 

VI. razdoblje: Zrelost 

Hamburška dramaturgija: 1767.-1769. 

Svi potencijali koje smo u prethodnim poglavljima pratili u razvitku do¬ 
stigli su u Hamburgu svoju punu zrelost i s razlogom pripisuju Lessingu ono 
mjesto u razvitku njemačkoga narodnog duha koje će mu u književnoj povije¬ 
sti Njemačke biti dodijeljeno. U tomu vremenskom razdoblju potpuno preki¬ 
da s klasicističkim pristupom Francuza, odbacuje i Corneillea i Voltairea, čiju 
je literarnu plitkost relativno kasno shvatio, te prepoznaje divovsku veličinu 
Shakespearea pored kojega mu Francuzi izgledaju kao mali pigmejci. 

Kada je Lessing došao u Hamburg, imao je posla s publikom sklonoj 
Francuzima kojoj se ništa njemačkoga nije sviđalo. On je bio daleko od toga 
da osporava vrijednost francuske književnosti, ali cjelokupnim svojim izno¬ 
šenjem dokaza želio je pojasniti kako francuska tragedija Nijemcima ništa 
ne znači, no kako francuski pjesnici komedije mogu postati njihovi učitelji. 
Hamburška dramaturgija nosi stoga dvojak karakter: ona je istodobno fran¬ 
cuski prijateljska i francuski neprijateljska. Lessing ne misli na francuski na¬ 
rod kao takav, nego se okomio na dva idola čiji je autoritet u svakom slučaju 
želio pretvoriti u prašinu: Corneillea i Voltairea. Od ovoga trenutka zapo¬ 
činje prevladavanje francuske tragedije, iako je sam Lessing već u sebi upio 
francuski duhovni stil, kako smo prije već naveli. Voltaireova zapostavlje¬ 
nost u Njemačkoj počinje tek s Lessingovom Hamburškom dramaturgijom. 

U svom iznošenju dokaza Lessing se prije svega pouzdao u Aristo¬ 
telovu poetiku i pokazao je kako su Francuzi sa svojom pravilnošću krivo 
razumjeli antičke pisce. On je htio, kako Hettner s pravom tvrdi, »na mje¬ 
sto Corneilleovih zakonitosti postaviti zakonitost Aristotelove poetike...« 
(11/487). Polazeći s toga stajališta ne treba nas začuditi Lessingova tvrdnja 
da Francuzi «još nemaju nikakvo kazalište« (Stahr, 1/ 328). 

Mi ćemo sada prijeći na raspravu o pojedinostima iz Hamburške dra¬ 
maturgije, ne pridajući pažnju njemačkim djelima nastalim pod francu¬ 
skim utjecajem (npr. Cronegkov Richard III.) ili prijevodima komedija s 
toga jezika kojima on nije bio naklonjen zbog teškoće jezika i nerazumije¬ 
vanja mnogih uzrečica. 


1. Komedija 

Glavni dio Hamburške dramaturgije posvećen je francuskoj tragediji 
i kako istraživanje toga predmeta predstavlja i najvažniji dio naše studije 
te zahtijeva posebnu pozornost, najprije ćemo se u kratkim obrisima po¬ 
svetiti francuskoj komediji. 

U ocjeni iste, po Lessingu, nije zabilježen gotovo nikakav napredak. 
Od vremena koje je proveo u Leipzigu, kada je želio postati »njemački 
Moliere ili Regnard«, pa sve do kraja života, on je uvijek osobito cije¬ 
nio francusku komediju. Najvećega francuskog komediografa, Molierea, 
koji je izvršio velik utjecaj na Lessingova djela iz mladih dana, nije tako 
često obrađivao u Hamburškoj dramaturgiji vjerojatno zato što njego¬ 
va djela nisu tako često dolazila na repertoar. U 53. komadu recenzira 
njegovu Žensku školu i štiti je od Trubletovih kritika. Na drugom mjestu 
Moliereove komade stavlja kao primjer komičnoga. Ali čini se kako mu se 
post-molierovski komadi više sviđaju i, među svima njima, Regnardov Spi- 
eler mu je najdraže djelo (14. komad), iako je pjesnik strukturu za to djelo 
preuzeo od Rivierea du Fresnyja. Lessing hvali i brani Regnardova veselog 
Demokrita (17. komad), unatoč njegovim brojnim pogreškama, budući da 
to djelo najočitije prikazuje francuske običaje u grčkom kostimu. Komedi¬ 
ji Die Zerstreuten (28. i 26. komad) istodobno zamjera slabu versifikacija 
i oponašanje karaktera. 

Quinaltovoj komediji C oquette Mutter (14. komad) Lessing daje go¬ 
tovo jednaku pohvalu kao i regnardovskom Spieleru s napomenom kako 
razvitak radnje nije nezahtjevno postavljen. Komediju iz 15. stoljeća 
Avocat Pathelin (14., 22. i 36. komad) u moderniziranoj formi Bruyesa 
i Palaprata hamburški dramaturg također smatra veoma uspjelom. Mari- 
vauxa, tankoćutnoga pjesnika ljubavnoga buđenja, Lessing je naizmjence 
obasipao i pohvalom i pokudom. Kao njegovo najlošije djelo navodi Der 
Unvermutete Ausgang (73. komad) jer naslov želi prikriti krivi unutar¬ 
nji razvojni put. Više pohvale dao je kompoziciji komedije Die falschen 
Vertraulichkeiten (18. djelo), ali opisivanje likova u komediji, prepovrš- 
no raslojavanje ljudskoga srca ostalo je prilično nedorečeno. Izgleda da je 
Lessing djelo Der Bauer mit der Erbschaft (28. djelo) više volio od dvaju 
prethodno navedenih. 

Destouchesa, kojega smo pored Marivauxa često spominjali kod 
obrade Lessingovih mlađih drama, naš je kritičar u tom pogledu cijenio 
čak više i od Molierea. Što se tiče stvaralaštva ne odveć komičnih scena, 
Lessing priznaje kako Destouches nije ni blizu tvorcu Ecole des femmes. 
Posebnu pohvalu upućuje djelu Der verheiratete Philosoph koje naziva re- 
mek-djelom francuske pozornice (12. djelo). 

Destouches, koji je imao mnoge oponašatelje u Njemačkoj, veći je od 
njih sviju »za glavu« (17., 13., 10., 86., 26., 9. djelo). 

Unatoč nekim životno vrijednim smiješnim situacijama, koje nalazi¬ 
mo u Le Grandovu Triumph der vergangenen Zeit (5. komad), Lessing to 
djelo proziva zbog nekih odvratnih bezumnika. Još manje obzira zaslužuje 
užasno djelo Hondarda de la Mottesa Matrone von Ephesus (36. komad), 

koje je jednom prilikom (1754.) kod pjesnika Minne pobudilo želju drugom 
Vojničkom srećom pokazati kako se dramatizira ovakav škakljivi epski mate¬ 
rijal. Voltairea ne spominje kao pjesnika komedije. On cijeni njegova djela 
Kaffeehaus ili Schottlanderin (12. komad) i Frau, die Recht hat (83. djelo). 

Saint-Foixovo djelo Finanzpachter (20. komad), djelo koje francuska 
povijest književnosti većinom više ne spominje, Lessing pak ističe zbog 
njegova zdrava morala i opisa karaktera s poštovanjem. I neukusnom Gre- 
ssetovu Sidneyu (17. i 83. djelo), rugalici samoubilačkoga raspoloženja, 
Lessing čak odbija priznati i dobre strane. On također ne kritizira prestro¬ 
go Forvartovu operetu Soliman II (33. djelo), koju u jednom pismu opi¬ 
suje mrskom i nepodnošljivom za njemačku pozornicu, a njezin prijestup 
protiv povijesne predaje te loša karakterizacija doimaju mu se neukusnima 
(E. Schmidt, 1/603-604). 


2. Vesela komedija 

Gotovo pohvalnije od francuske komedije Lessing govori o francu¬ 
skoj ((komediji od suza«. Tomu je jako privržen; ipak su njegove Miss Sara 
Sampson i Minna napisane pod utjecajem te dramske vrste. Pod termi¬ 
nom »od suza« on razumije što nas dovodi do suza i najradije bi mnoga 
djela procijenio »od suza« koja naime ne pripadaju toj vrsti. Tom inter¬ 
pretacijom Lessing pokušava obraniti ovu poetsku vrstu od onih koji žele 
samo tradicionalna dramska djela proglasiti dopadljivima za pozornicu u 
kojima pak također ima mnogih mjesta koja izazivaju suze. Zbog toga je 
Nanine (str. 21, 28, 36, 73), omraženoga mu Voltairea, u Lessingovim 
očima naišla na milost. Lessing je naime vjerovao kako ta vrsta odgovara 
prije njemačkom nego francuskom duhu te da se zbog sklonosti Francuza 
za naslov i čast «kod njih neće proslaviti« (14. djelo). Da je razvoj francu¬ 
skoga kazališta uništilo Lessingovo proročanstvo, danas je potpuno jasno. 

Naročito je pohvalio Diderotovu komediju za plakanje Hausvater 
(84. djelo) koje je »djelo za Njemačku, a ne za Francuze«, ali se opet nije 
tako pohvalno izrazio oko njegova djela Der natiirliche Sohn (85. djelo). 
Još kratko prije svoje smrti Lessing je u svom drugom izdanju priručnika 
Das Theater des Herrn Diderot istaknuo kako je velik utjecaj ovaj Francuz 
imao na »formaciju njegova ukusa«. On se, također u jedinstvu s Dide- 
rotom, buni protiv Voltaireove teorije iznenađenja 5 i pokazuje u čemu se 
sastoji razlika između iznenađenja i uzbuđenja. Međutim, Lessing se ne 
slaže u svim detaljima s njegovim shvaćanjem. Tako je zauzeo stav protiv 
Diderotova razlikovanja komičnih »vrsta« i tragičnih »individua«. 

5 Ova teorija zastupa stav kako se razvoj dramske radnje mora sastojati od iznenađujućih momenata 
i ne bi se smio predvidjeti iz osobnosti likova. 

Preostala »od suza« komična djela koja Lessing obrađuje u Hambur- 
škoj dramaturgiji često precjenjuje jer su mu se činila kao protuudarac 
njemu antipatičnoj aristokratskoj ograničenosti. Prije svega, tu je suzama 
bogata Cenie Mme de Graffignya (20. i 63. djelo), koja se ističe kao »pri¬ 
mjer plemenite komedije«, zatim La Chausseova Melanide (8. djelo), kao 
i 1761. g. u Parizu ponovno izvedeno djelo Les trois sultanes. 

Prijeđimo sada ipak na najvažniji dio naše studije, na odnos Lessinga 
prema klasičnoj francuskoj tragediji. 

3. Tragedija 

Prije nego što sakupimo Lessing ove ocjene o francuskim tragedijama 
kao takvima, želimo čuti i njegov sud o različitim pojedinačnim djelima 
kako bismo tada sukcesivno prešli na opći pregled. Mora se još napome¬ 
nuti da su Lessingove analize općenito bile uvjetovane repertoarom tako 
da on primjerice nije recenzirao nijedno Racineovo djelo, a kod drugih 
beznačajnih pjesnika prilično se dugo zadržavao. 

Ipak, ponekad bi svoj pogled upućivao postrance na dotične pisce i tra¬ 
gedije koji nisu odgovarali formatu njegova časopisa te tako usput daje i svoj 
osvrt o Racineu i drugim pjesnicima. Tako tvrdi da su drame učenika Port- 
Royala remek-djela, hvaleći, kao i Racinea, njegovu sposobnost uporabe 
boja te zbog uglađena jezika kojim je prikazao govor kraljica. Ipak, Lessing 
ne osjeća nikakav poticaj detaljnije ulaziti u njegova djela koja samo odaju 
krivi smjer, ali ne istodobno i krivoga učitelja kao što to čine Corneilleove i 
Voltaireove drame. Povodom De Bellina velebnoga umjetničkog patriotskog 
djela Die Belagerung von Calais (18. djelo), koje je u Francuskoj izazvalo 
oluju domoljubnog oduševljenja, Lessing se sljedećim riječima žali na nera- 
zumnost njemačke publike: »Ako ovo djelo i nije zaslužilo da Francuzi od 
njega rade toliku galamu, onda ta galama ipak ide Francuzima na čast. Poka¬ 
zuje ih kao narod koji je ljubomoran na svoju slavu, koji velika djela svojih 
predaka još uvijek pamti, koji je uvjeren u vrijednosti pjesnika i utjecaja 
kazališta na vrlinu i tradiciju, koji ih ne pribraja u njegove beskorisne udove 
i ne smatra ih predmetima kojima se bave samo zauzeti besposličari. Koliko 
smo mi Nijemci u tom dijelu još daleko iza Francuza! Sada to moram javno 
reći: mi smo u usporedbi s njima još pravi barbari.« 

De Bellin rad Zelmire, unatoč svojim slabim stranama, Lessing brani 
od napada Voltairea koji je povijesnim materijalima davao prednost nad iz¬ 
mišljenim. Ipak, naš pjesnik ukazuje, oslanjajući se na Aristotela, da tragični 
pjesnik nema što poučavati što su učinili veliki ljudi »nego što bi svaki čovjek 
određenoga karaktera u danim okolnostima mogao učiniti« (19. djelo). 

Iz istoga je razloga Lessing u zaštitu od Voltairea uzeo i djelo Thomasa 
Corneillea GrafEssex (22. i 54. djelo) tako što naglašava kako pjesnik može 
promijeniti povijesne činjenice, ali da »najmanja promjena karaktera« nije 
dopuštena (Stahr, str. 334-335). Inače, to djelo ne smatra tako dobrim kao 
Rodogune Pierrea Corneillea i u nekim procjenama se slaže s Voltaireom. 

Lessingove analize djela Pierrea Corenillea izvrsne su kvaliete. One 
nam ocrtavaju njegovo najdublje temeljno razmišljanje i kritikom Voltaire- 
ove tragedije potiču onu književnu revoluciju koja je Njemačku 18. stolje¬ 
ća oslobodila od jarma francuskoga utjecaja. Lessing ne recenzira ona djela 
koja sadašnja literarna povijest spoznaje kao najbolja, nego posvećuje 29. 
komad te djelomično i 75. i 82. djelu Rodogune, kojem se kao remek-djelu 
divio i sam Corneille, zatim cijela Francuska čak 100 godina, pa i Europa. 

Kompozicija djela Rodogune, po Lessing ovu mišljenju, nije uspjela. 
Konflikti su preopterećeni i njihovo ponavljanje djeluje jednolično. Ka¬ 
rakteri su neprirodni i pretjerani. Mnoge strahote, koje su u njoj prisutne, 
Lessing prilično pripisuje ljubomori, a ne ženskom ponosu. Osim toga, on 
usput osporava monstruozne prodike te odbojni heroizam poroka koji je 
dolazio iz Rima. Corneille je beskorisno gomilao strahotu na strahotu kako 
bi postigao uzvišenost dramskim gomilanjem neprirodnoga. »Trebali su ga 
prozvati ogromnim, gigantom, ali ne i velikim. Naime, ništa nije veliko što 
nije istina.« Lessing drži kako bi on svaki Corneilleov komad bolje napra¬ 
vio i pokazuje kako bi istinski pjesnik obradio građu Rodogunea jer »genij 
voli jednostavnost, zaplet kao od šale«. 

Još nesimpatičnijom Lessing ocjenjuje lijepu kršćansku tragediju, 
Corneilleova Polyeucte (2., 75. i 82. djelo). On je principijelan protivnik 
tragedie sainte i ne nalazi u njoj ni teatralni pokret ni duševnu veličinu. 
Nevini mučenik, po njegovu mišljenju, ne može biti dramatičan junak. 
Tom bi se pobožnom junaku gledatelj morao diviti, a to je loše budući da 
u dobroj tragediji suze ne smiju biti izazvane samo na kraju, nego tijekom 
cijeloga čina. Između mora biti samo nekoliko mirnih točaka u kojima se 
divimo junacima. 

Lessing je na ovaj malo nepravedan način spustio Corneilleov autoritet 
u Njemačkoj. Djela ovoga Lrancuza snažno djeluju jer su u njima herojska 
raspoloženja, koja izmamljuju naš admiratio, prejako iskorištena. Corneillea 
dodatno kritizira jer njegova djela ne odaju djelovanje svojstveno tragediji: 
ganuće te izazivanje višestruko krivo shvaćena pročišćenja od strasti putem 
sažaljenja i straha. Lrancuzi, a Corneille posebno, dramu su iz temelja razo¬ 
rili tako što su se odrekli jednostavnosti i istine. Lessing također osporava 
Corneilleovo stajalište, koje je on podmetnuo Aristotelu, da je jedna od dvi¬ 
ju tragičnih strasti, odnosno sažaljenje (u Polyeucteu] i strah (u Rodoguneu) 
dovoljna za tragediju. Uz pomoć Aristotela Lessing je uništio taj nedodirljivi 

kanon valjanih zakona u Francuskoj i Njemačkoj. Osim što protestira pro¬ 
tiv ovoga pseudoaristotelovskog odnosa straha i sažaljenja prema gledatelju, 
Lessing protestira i protiv patnje ćudoređa koja ne može dati nikakvu tragič¬ 
nu građu ( Polyeucte ) te protiv glavne uloge zloće ( Rodogune ). 

Corneille je od francuskih dramatičara bio onaj pisac koji je napravio 
najveću štetu i imao najštetniji utjecaj na francuske tragičare. Jer Račine 
je svojim primjercima samo zavodio, ali Corneille je kroz svoje primjerke 
istodobno mnoge i poučavao (Stahr, str. 350). 

Corneille je tvorac i primjer francuske klasične tragedije. Lessing ju 
je napao u korijenu kada je dokazao kako je najveći tragični pjesnik u 
Francuza tragediju izgradio na potpuno krivim načelima. Taj krivi princip 
općenito se temelji na neispravnim shvaćanjima Aristotelova nauka o biti 
tragedije (isto, str. 342.). 

Također je s mnogo uspjeha Lessing vodio i napad na Voltairea. On je 
u Hamburškoj tragediji bio najčešće prosuđivan, ali i najčešće osuđivan. 
Lessing ga je pokušao, unatoč njihovu berlinskom susretu, kao pjesnika 
objektivno ocijeniti. Tako on priznaje kako Voltaire na primjer Thoma- 
sa Corneillea nadaleko nadmašuje. Budući da je Voltaire često uvrijedio 
njemački nacionalni osjećaj, tako si je Lessing pripisao »zavidan zadatak 
osvete uvrijeđenom nacionalnom duhu njemačkoga naroda«. On u to vri¬ 
jeme još uvijek nije htio priznati Voltairea kao genija, ali ga je ipak jednom 
nazvao »velikim«. Nije ga baš držao moralnom osobnošću i stoga je jednom 
izrekao vrlo značajne riječi: »Jao onome koji Voltaireove spise ne čita skep¬ 
tična duha u koji je on jedan dio sebe već unio.« Cesto Lessing ukazuje na 
drskost, površnost i taštinu francuskoga pjesnika koji je svuda želio pri¬ 
govarati umjetnicima, iako je i sam češće trebao usvajati šire znanje kao, 
primjerice, u svome ponašanju prema Th. Corneilleu i njegovu velikom 
bratu (Schroter, S. CXXIX-XC). 

Kada se Lessing prihvatio kritike Voltaireovih djela, krenuo je aristo- 
telovskom metodom koja najprije samo treba nekoga s kim bi se kritičar 
mogao svađati, kako bi malo-pomalo ušao u materiju: »Ovdje sam u ovom 
djelu, iskreno priznajem, pomno odabrao francuske pisce, a među njima 
poglavito plemenitig gospodina Voltairea« (Stahr, str. 330.). Budući da je 
Voltaire bio njegov najveći i najopasniji neprijatelj, upravo mu je zato Le¬ 
ssing morao posvetiti malo više pozornosti. Za svoju je borbu Lessing sam 
sakrio oružje od Francuza i Voltairea, što Lessing i ne poriče. Tako on citira 
nekoliko strašnih odlomaka iz Diderotova Bijoux indiscrets te poticajno 
komentira perfidni Voltaireov komentar o Corneilleu kao i razne predgo¬ 
vore te druge umješne zaključke bez upućivanja na izvore. 

Tako je Lessing dokazao na Voltaireu da Francuzi nemaju kazalište bu¬ 
dući da ne posjeduju pravu tragediju koja se mora uzeti kao mjera najviše 

forme dramatične poezije. Nadalje, ismijava njegovu pohotnu drskost »ko¬ 
jom mudra dob božanskoga Voltairea« raduje mladi svijet »poučnim bajka¬ 
ma«. Da je on njegov osobni karakter temeljito prezirao, već smo naveli. Taj 
je prijezir zaoštrio bodlju Lessingove kritike koja je držala nemogućim da 
jedan inače istinski veliki dramski pjesnik nema moralnu karakternu ple¬ 
menitost (Stahr, str. 328.). Prava i prijeka gorčina rađa se u Lessingu kada 
on, osvrćući se na neko Voltaireovo pismo, engleskom prevoditelju njegove 
Zaire kaže: »Nisu više nego samo tri neistine na ovom mjestu, no to za gos¬ 
podina Voltairea uopće nije puno« [isto, str. 329.). Ipak, bilo je momenata 
u kojima je Lessing, milostivijega raspoloženja, smatrao kako svome nepri¬ 
jatelju ne smije uskratiti priznanje za pojedina postignuća. U usporedbi s 
drugim piscima Lessing je potpuno svjestan provalije koja dijeli Voltairea 
od Corneillea. Što se tiče odnosa Diderota i Voltairea, Lessing daje sljedeću 
definiciju: »Voltaire je lakim, dražesnim brodićem polazio na sretna putova¬ 
nja prema svim poznatim lukama svoga vremena u kojima je očekivao dobar 
poziv, a on je, opet, svaki poziv znao jako dobro iskoristiti. Diderot je pak 
nepoznat plovio vodama s ciljem opažanja i otkrića stvarnosti. Tražio je kao i 
Diaz novi put prema istočnoj Indiji: on je kao i Diaz, doduše, stigao na neki 
rt, ali ne u istočnu Indiju« (Korff, str. 181.). 

Svako mjesto u kojem Lessing izjednačuje Voltairea sa Shakespea- 
reom najvažnije je u cijeloj dramaturgiji. U njima on konačno usmjerava 
poglede njemačke publike od francuskih književnih aktera sve do Sha- 
kespeareove divovske veličine. To se događa uglavnom u recenziji djela 
Semiramis (10., 26. i 80. djelo). Voltaire je u tom komadu, pozivajući se 
na Shakespeareova Hamleta, na pozornici prikazao duha. Lessing tada pri¬ 
skače i ukazuje na Shakespeareovu dubinu shvaćanja u usporedbi sa smi¬ 
ješnom mrtvom mašinerijom prikazivanja duhova kod Voltairea (Stahr, 
str. 331.). Lessing priznaje velike poetske prednosti u drami Semiramis, 
ali i dokazuje kako je spomenuta upotreba duha u drami potpuna pogreš¬ 
ka. Glede istog djela Lessing Voltaireovu aroganciju prema antičkim pis¬ 
cima te plitkoću njegovih odanih njemačkih obožavatelja tretira razornom 
ironijom. »Sto vrijedi«, kaže on, »gospodinu Voltaireu nešto prigovoriti? 
On govori i vjeruje mu se.« Prijezir prema čovjeku posvuda je prisutan u 
kritici ovoga pisca i pjesnika (Stahr, str. 329.). Osim toga, Lessing i ovdje 
tvrdi, što smo već rekli povodom Du Bellayove Zelmire, da historijska 
istina nije svrha nego sredstvo prema toj svrsi. Nakon Semiramis (15. dje¬ 
lo), Voltaireove poznate tragedije, Lessing i Zaire podvrgava svojoj kritici. 
Ovdje se Voltaire također pokušao osloniti na Shakespearea jer je njegov 
ljubomorni Orosman oblikovan prema Shakespeareovu Othellu. Ali »iz 
lomače shakespearovskoga pjesništva francuski se pjesnik mogao dočepati 
samo jednoga pojedinačnog požara, i to takva koji više dimi i pari nego što 

svijetli i grije«. Jedan laskavi francuski kritičar hvalio se da je sama lju¬ 
bav Voltaireu diktirala Zaire. »Bolje bi bilo«, smatra Lessing, «da je rekao 
uljudnost.« Zatim izriče vrlo značajne riječi o Shakespeareovoj tragediji 
Romeo und Julia koja je u ono vrijeme zacijelo djelovala prijelomno. »Ja 
poznajem samo jednu tragediju u kojoj je sudjelovala sama ljubav, a to je 
Shakespeareov Romeo und Julia. Istina je, Voltaire dopušta svojoj zalju¬ 
bljenoj Zaire da svoje osjećaje izrazi jako nježno, uljudno, ali što je takav 
izraz naspram one žive slike svih najmanjih tajnih čina kojima se ljubav 
ušulja u našu dušu, svih neprimjetnih zasluga koje po njoj zadobivamo... 
Voltaire divno razumije, ako smijem tako reći, kancelarijski stil ljubavi; to 
je taj jezik, taj ton jezika koji ljubav izražava na najoprezniji i najprimje¬ 
reniji način i ne želi ništa drugo prenijeti osim čiste sofistike i hladnoće 
umjetničkoga suca. Ali ni najbolji službenik ne poznaje većinu tajni uprav¬ 
ljanja. Ili Voltaire ima dubok uvid u bit ljubavi koju je imao Shakespeare 
tako da ga on ovdje ipak nije htio pokazati pa je pjesma ostala daleko ispod 
pjesnika« (15. djelo). U usporedbi Shakespearea i Voltairea Lessing tvrdi 
da je Shakespeare znao pjesničkim pogledom uroniti u pradubine ljudskih 
strasti, «a Voltaire nije dublje zaronio, nego se samo spustio do površine 
njihove konvencionalne pojave.« (Korff, str. 97.). Tako se Voltaireova veli¬ 
čina skupila u susretu s divom Shakespeareom. 

Posljednja Voltaireova tragedija, koju je Lessing secirao, bila je Mero- 
pe (36. i 74. djelo). Takva analiza, remek-djelo dramaturške kritike, zorno 
razotkriva sve ljudske i poetične Voltaireove slabosti koje se pojavljuju u 
tom tako hvaljenu djelu. On pokazuje da se ni sam Voltaire ne pridržava 
pravila koja su on i francuski umjetnički suci proglasili najhitnijim i da on, 
savršeno to shvaćajući, možda okove umjetnosti čini malo lakšim i širim, 
no ipak se najčešće kreće tako nespretno i teško »da se može pomisliti 
kako je svaki njegov ud prikovan na poseban trup«. On tu najjasnije poka¬ 
zuje kako se nemarno pjesnik nosio s cjelinama mjesta i vremena i kako 
je počinio nebrojene prekršaje protiv istoga zakona; kako on ne pokazuje 
nikakav smisao za povezivanje scena, nikakav osjećaj za pravu motivaciju 
istoga te nalikuje svim drugim pjesnicima svoje nacije te se snažno udalja¬ 
va od pravila, umjesto da ih zbiljski razvije po nauku pisaca antike (Stahr, 
str. 337.-338.). Lessing, osim toga, pokazuje kako je Voltaireov Merope 
oslikana kopija istoimenoga Maffeiova djela. On pri tome igra najperfidni- 
ju spletkarsku igru, brendira Voltairea kao lažljivca te do krajnosti ismijava 
toga stručnjaka podsmijeha. Lessing zapravo pokazuje kako je prazna i 
ništetna precijenjenost zbog koje je Voltaire vjerovao da je po svojim djeli¬ 
ma nadmašio i Euripida te se ova kritika njegova djela Merope proširuje na 
opći sud o cjelokupnoj francuskoj tragediji. Tijekom analize ovih tragedija 

Lessing također povremeno napada Voltairea i kao kritičara i te rečenice 
pripadaju najzgodnijim dosjetkama hamburškoga dramaturga. 

Korff sažima Lessingov sud o Voltaireu i mi mu se u tome posve pri¬ 
družujemo: »Voltaire je za njega u dramaturgiji glasio kao najveći! Samo 
kako netko može biti stručnjak u jednoj umjetnosti, a opet imati krive 
pojmove o toj umjetnosti; zato je Voltaire za njega bio predstavnik pogreš¬ 
nih pojmova umjetnosti; tim opasniji predstavnik jer nije bio samo čovjek 
izvanrednih talenata, nego je bio i onaj o kojemu su poklonici francuskoga 
kazališta dizali najviše galame« (str. 100.). Gdje god se u dramaturgiji go¬ 
vori o Voltaireu, Lessingov ton vremenom postaje oštriji i ne izbjegava ni 
jednu priliku da linčuje Voltaireove slabosti: želju da se prikaže historiča- 
rem, nedovoljno poznavanje antike, djetinjastu taštinu, sofističko nepra¬ 
vednu šikanirajuću obradu drugih dramatičara, drske laži, pakosna falsifi¬ 
ciranja pri pisanju Merope i slično. Lessing prati Voltairea u najudaljenija 
skloništa i cijedi tragičara Voltairea kao nitko do tada. On se služi Ham- 
burškom dramaturgijom kako bi pjesnika Merope pred cijelim svijetom ra¬ 
skrinkao kao šarlatana. On također najdublje prezire »lukavoga spletkara« 
koji nijednom «nije muški stao iza svojih spisa.« (Korff, str. 591.). 

Lessing je, dakle, ovom kritikom Voltaireove i Corneilleove drame 
zadao najjači udarac estetskom autoritetu ovoga Francuza i na taj je način 
njegov autoritet u Njemačkoj sve do današnjih dana konačno osporen. 

4. Opći sud o Hamburškoj dramaturgiji 

Ono što smo do sada pojedinačno razmatrali o komediji i tragediji 
radi preglednosti moramo jasno sažeti, isto tako i Hamburšku dramatur¬ 
giju kao cijelo djelo, a potom obilježiti njezin stav prema Francuzima. 

Lessing je već ranije osjećao potrebu za teorijom kazališta, i to naro¬ 
čito nakon što je obradio Dubosovu Raspravu o antičkom teatru. I kada 
je Lessing 1754. u dijelovima izdavao Comedien Remonda de Sainte-Al- 
binesa, namjeravao je izdati manje apstraktno djelo o teatralnoj rječitosti. 

Mi, dakle, vidimo dva francuska pisca koji imaju svoje zasluge u ideji 
dramaturgije. Čini se kako su Diderotove procjene glumačke umjetnosti, 
s kojima se Lessing ne slaže potpuno jer ne želi mimici dati prevlast nad 
riječima, također bile obilježene njegovim skromnim utjecajem. 

Budući da je Lessinga francuska poetika izazvala da do temelja istraži 
veliko pitanje drame i kako periodični časopisi ne mogu biti nikakva plat¬ 
forma za to, pa je stoga razumljivo kako u njima nalazimo samo plodono¬ 
sne traktate, no ne i zaokružene teorije. Njegov je glavni cilj bio da si pri¬ 
pomogne realizirati životni cilj, tj. Njemačkoj darovati narodno kazalište. 
Kada pri tome zauzima stav protiv Francuza, on to ne radi kao neprijatelj 

francuske književnosti uopće, nego kao stanoviti protivnik francuskih pra¬ 
vaca i pojedinačnih pisaca. Pri tome mu je Diderot njegov najrevniji save¬ 
znik. Lessing mu pretežno duguje samo one negativne strane: stav protiv 
prošlosti francuske dramatike, kritičan stav prema francuskom klasicizmu 
i prekid s neučinkovitošću tadašnje dramatike (Schroter, LXXV). Ipak 
Lessing, suprotno od Diderota, pokušava razumjeti uplitanje komičnih 
elemenata u tragediju. Oni su bili njegovi željeni protivnici - kako smo 
već istaknuli - koji su mu praktično i teoretski pokazali da Francuska ne 
posjeduje pravu tragediju. Stoga se on prije svega bori protiv Corneille- 
ova Discoursa o Aristotelova tri jedinstva i teži dokazati kako je Francuz 
Grka potpuno krivo razumio. Umjesto da je više vremena posvetio Cor- 
neilleovim djelima, Lessing je njegove teoretske spise pogrešno smatrao 
posljednjim pečatom njegovih načela. Lessingu je općenito bilo stalo da 
uništi zabludu pravilnosti francuske pozornice. Da je on najprije iz korije¬ 
na morao iščupati Gottscheda i njegov doprinos koji ohrabruje oponašanje 
francuske pravilnosti kao sredstvo spasa iz vira nekultivirane njemačke 
pozornice, već smo i ranije dovoljno istaknuli. 

Lessing pokušava pravednom rukom odmjeriti prednosti i nedostatke. 
Najveći dio svojih analiza posvećuje francuskoj tragediji i pokazuje kako su 
Francuzi upravo Grke, koje su oponašali i pri tome umišljali da su najveći, 
posve krivo razumjeli. Zato su se i upleli u mrežu izmišljenih pogrešnih 
pravila koja su im pripriječila put do istinite umjetničke visine (Schroter, 
XCVII). Lessing je čvrsto morao dokazati kako jedan francuski pisac nije 
nikakav oponašatelj pisaca antike, da Corneilleovo pravilo nije aristotelov- 
sko i da nijedna nacija nije tako pogrešno procijenila zakone antičkih drama 
kao upravo Francuzi. On, nadalje, dokazuje da su Francuzi potpuno krivo 
protumačili Aristotelov »strah«; isti se odnosi na gledatelja koji se boji da če 
on sam morati proživjeti patnje dramskoga junaka, no one nemaju nikakve 
veze s onim »strahom« kojega je na neugodan način promicao Crebillon. 
Istinska tragedija mora sa sućuti i strahom izazvati čišćenje strasti, a fran¬ 
cuske su tragedije »glatke i hladne«. Drugi razlog hladnoće i neprirodnosti 
francuske drame su dva postignuta jedinstva - mjesta i vremena - o kojima 
kod Aristotela nema riječi. Kod Lessinga se prije svega radi o Aristotelu bu¬ 
dući da vjeruje kako će kod njega pronaći »vječna načela« (Schmidt, 1/625). 
Ipak, takvo stajalište protiv francuske tragedije njegovim je suvremenicima 
nalikovalo na pretjeranu gorčinu pa Aysenhoff oko 1808. tvrdi da se Lessing 
u svojoj Hamburškoj dramaturgiji »bacio na posao iz vidljive nacionalističke 
mržnje prema Francuzima« (Korff, str. 119.). 

Međutim, na mjesto palih Francuza Lessing je postavio novoga, ali 
manje kobna idola na pijedestal njemačke pozornice - Shakespearea. Ono 
što je nagovijestio prije gotovo jednoga desetljeća u Literaturbriefen, kako 

Shakespeare također poštuje uzor pisaca antike i uz to je daleko bolji tra¬ 
gični pjesnik nego Corneille i Voltaire, on je to ovdje zanosno izveo. Pa¬ 
dom francuskoga autoriteta klasične tragedije vraćena je iz sjene helenska 
tragedija i otvoren je pogled prema titanu Shakespeareu. 

Teoretski, francuska je tradicija preko Hamburške dramaturgije do¬ 
živjela krah. U praktičnom su životu stvari izgledale potpuno drugačije. 
Krajem 1768. u Hamburg je stigla kolona francuskih glumaca koja je pri¬ 
vukla gomilu dobroga društva tako da su njemački poduzetnici bili prisi¬ 
ljeni 4. prosinca zatvoriti narodno kazalište. Njemačka je publika ostavila 
Lessinga na cjedilu. Već povodom izvedbe Du Bellayova djela Belagerung 
von Calais i pojave Wielandova Agathona tvrdio je kako francuska publika 
uvelike nadilazi njemački ukus i zrelost 6 , ali nijedna od ovih primjedaba 
ne nadmašuje moć i gorčinu posljednjih riječi Hamburške dramaturgije: 
»Mi smo još uvijek zakleti oponašatelji svega inozemnog, još uvijek smo 
posve podčinjeni obožavatelji nikada dovoljno obljubljenih Francuza. Sve 
što nam dolazi s onu strane Rheine jest lijepo, šarmantno, ljupko, božan- 
sko: radije si uskraćujemo vid i sluh, umjesto da tražimo ljepotu; radije 
prihvaćamo nezgrapnost za opuštenost, drskost za gracioznost, grimasu za 
izraz, zveckanje rime za poeziju, urlanje za glazbu, i damo se nagovoriti da 
ni najmanje ne sumnjamo u superiornost koju je ovom ljupkom narodu, 
ovom prvom narodu svijeta, koji se naziva skromnim u svemu što je dobro 
i lijepo, uzvišeno i pristojno, sudbina pravedno udijelila« (19. IV 1768.). 


6 »U Francuskoj bi bio« Wielandov (Agathon) »načinjen vanjski izgled... Naši velikani uče najprije 
Kanon i uistinu je sok iz francuskog romana ukusniji i probavljiviji« (Schmidt, 1/606). 


439 



VII. razdoblje: Završetak (1770.-1781.) 

Razdoblje prosvjetiteljstva 

U svih obrađenih šest epoha vidjeli smo da se Lessingova glavna bri¬ 
ga usmjerila na ona francuska djela koja se moraju svrstati u lijepu knji¬ 
ževnost. U posljednjem periodu, osim već navedenih francuskih utjecaja, 
probio se još jedan novi element: filozofske ideje francuskoga prosvjeti¬ 
teljstva. Ipak, prije nego što bliže pristupimo istima, analizirat ćemo one 
francuske struje koje su se još slijevale u ranijim razdobljima. Tako Lessing 
u Vermischte Schriften obrađuje epigram i tom prigodom kritizira Boile- 
auovu i Batteuxovu interpreaciju te nudi korekciju vavassorske teorije iz 
1669. koja je, umjesto da se bavila »očekivanjem« i »informacijom«, bara¬ 
tala s »ekspozicijom« i »klauzulom«. 

Građanska tragedija Emilia Galotti (1772.) također obiluje oslonci¬ 
ma na Francuze. Motiv za to Lessing je zamijetio već 1754. u Hesmillyo- 
voj Virginii koja je u njemačkom prijevodu izašla u Theatralische Bibli- 
othek. Onda je proučio isti materijal kod Campistona te je preuzeo neke 
značajne motive za svoje djelo. 

Tehnika drame je izvanjski francuska: Marinelli, intrigant tragedije, 
stoji pored princa kao Narcis pored Nera u Racineovu Britannicu.su. Zavr¬ 
šetak 5. čina, gdje viši dvorski službenik želi osigurati svoje odstupanje, uzet 
je iz Moliereova DonJuana. Hettoresova pritužba, kako knez ne može imati 
nijednoga prijatelja, uzeta je iz usta kralja iz Voltaireove Henriade. 

Strogom kompozicijom Lessing je dokazao pjesniku Merope kako mu 
prigovor lako, a ni popravak mu teško ne pada. Osim jako razrađene proze 
ovoga djela, koja bi mogla vrijediti kao protest protiv sentenciozno alek- 
sandrinske deklamacije po francuskom ukusu, u njemu nalazimo i druge 
antifrancuske motive. Tako je Lessing već u svom praplanu Virginie želio 
ublažiti apres vertu oca u Corneilleovu Horacesu nježnijim osjećajima. U 
trećem činu Lessing je Klaudijevim moćnim izrazima pokušavao prkositi 
bienseance Aggripine u Racineovu Britannicusu. S nepogrešivom sigurno¬ 
šću Lessing u nastavku na pučku dramu Francuske uspostavlja vladavinu 
nad pozornicom: jedan čin u kabinetu princa, drugi u predsoblju Galotti- 
jevih, tri posljednja - bez spuštanja zastora neprestano u dvorskoj sali kod 
Dorsola. Kao i Diderot, Lessing ne želi početkom djela iznenaditi gledate¬ 
lje, nego odmah otkriti razvoj prve scene. Osim toga, Lessing u ovom djelu 
nudi dokaz kako se slaže s Diderotovim gledištem da se »očajnu majku na 
pozornici može prikazati kao poludjelu očajnu ženu« (Schmidt, 11/30). 

U isto vrijeme nastao je Lessingov Spartacus pod utjecajem stoičke 
tragedije Francuza Laurina. 

Bibliotekar VVolffenbiittela gnjavio se i s drugim francuskim pjesnicima 
u ono vrijeme. Osim njegova osobnoga odnosa prema Cacaultu (1773.), 
koji je uz mnoga kraćenja prevodio Hamburšku dramaturgiju, navedimo 
još njegov rad s Montaigneom tijekom putovanja Italijom (1775.). On sluša 
kako govore nepristojni i ugledni ljudi te uspoređuje doživljeno s analizama 
iz Montaigneovih Essays. Lessingov znanstveni rad o Francuzima i njegov 
nutarnji kontakt s prosvjetiteljskim idejama, o kojima će još biti riječi, po¬ 
činje odmah nakon Lessingova dolaska u Wolffenbuttel. On je u tamoš¬ 
njoj biblioteci otkrio analizu Berengariusa Turonensisa, Traktat o euharistiji 
(De cena Domini et transubstantione) , koji je smatran izgubljenim. To djelo 
Lessing koristi kao svojevrsni protestantski crkveno-povijesni arsenal protiv 
katoličkih teologa Francuske. Da je Lessing u svojoj antikatoličkoj polemici 
otišao ponešto dalje, dokazuju imena njegovih protivnika. Tu se nalaze, prije 
svega, obrazovani benediktinci u Histoire literaire de la France, Marterie i 
Mabillon, tvorac novih historijskih pomoćnih znanosti čija djela do danas 
nisu izgubila svoju znanstvenu vrijednost. 

U borbi protiv teologa Lessing je bio snažno pod utjecajem Voltairea. 
Ako se usporede Fragmente eines Ungenannten i ostali Lessingovi teološki 
spisi s Voltaireovim, nije čudno da se Lessinga često nazivalo »njemač¬ 
kim Voltaireom«. Voltaire je izdao oporuku svećenika Mesliersa, gorljivi 
spis jednoga poricatelja objave; Lessing je objavio wolffenbiittelovske fra¬ 
gmente, »skup Voltaireova vica, humeovske oštroumnosti te Lasdnerove 
učenosti« - prema jednoj izreci Coleridgea. Voltaire je bio jedan od naj¬ 
energičnijih proroka »prirodne religije«; Lessing također, barem u svojim 
srednjim godinama. »Revnujući za prirodnu religiju« (kaže Mendelssohn u 
osvrtu na te godine) »Lessing ubuduće nije želio podnositi nikakve objave 
pored nje; on je vjerovao da mora ugasiti sva svjetla kako bi omogućio 
nepodijeljeno izlijevanje totalnoga prosvjetljenja iz svjetla uma. I baš kako 
je Voltaire uputio na Kristove riječi: aimez Dieu, mais aimez les mortels, 
tako je i Lessingova posljednja oporuka bila iz Ivanova Evanđelja: ‘Dječi¬ 
ce, ljubite jedni druge!’« (Korff, str. 309.-310.). Iako je poštovanje pre¬ 
ma Voltaireu kao pjesniku bilo već splasnulo zbog Lessingova proučavanja 
Grka i Engleza, Lessing je ipak uvijek ostao pod duhovnim utjecajem ovo¬ 
ga čovjeka čiju je moralnu osobnost prezirao. 

Poznati spisi pod naslovom Anti-Goeze (1778.) tipičan su primjer 
plitkih ideja prosvjetiteljstva koje su iz Francuske prešle na ovu stranu i 
koje su imale borbeni prizvuk s posebnom naklonošću prema teološkom 
području. Sumnja se kako su ti spisi pod utjecajem Pascalove Provinciales , 
no to još nije sa sigurnošću utvrđeno. Kao dvanaesti Anti-Goeze može po¬ 
služiti dramska pjesma Nathan der Weise koju ćemo nešto kasnije opširni¬ 
je obraditi. Lessingu nije uspjelo nastaviti Anti-Goeze i stoga je tražio izlaz. 

On je po Voltaireovu primjeru odlučio, jer po njegovu mišljenju nitko nije 
tako taktično obradio religiozne probleme na pozornici, bojišnicu prosvje¬ 
titeljske borbe smjestiti na kazališne daske i svoju oporuku »dječice, ljubi¬ 
te jedni druge« oglasiti umjesto putem brošura živim jezikom pozornice. 
»Moram ustanoviti dopušta li mi se na mojoj staroj govornici, u kazalištu, 
barem nesmetano propovijedati« (Schmidt, 11/34). 

Već u njegovu prvom dramaturškom časopisu, Historie und Aufna- 
hme des Theaters (1749.), Lessing se kao vatreni zagovornik uzvišene po¬ 
zornice vratio na Voltaireovu Zaire (1732.) i istodobno proročki ustvrdio: 
»Da, čak i sukobi različitih religija mogu se na njoj najuvjerljivije predsta¬ 
viti...« (Schmidt, 11/322). 

Prakoncepcija sultana Saladina potječe još iz onih godina (1751.) 
kada se Lessing bavio Voltaireovim Essais sur les moeurs. U tomu radu 
Voltaire više cijeni nevjernike Bliskoga istoka od Franaka i zdušno je uka¬ 
zao izdavaču Juden (1749.) na osobnost pravedna, samostalna, velikoduš¬ 
na i prije svega nenadmašno strpljiva ispovjedatelja islama. Dvije godi¬ 
ne poslije (1753.) Lessing je u Marignyovu djelu Geschichte der Araber 
među kalifima po drugi put našao onoga vladara istoka koji, prema njemu, 
u sebi utjelovljuje sve osobine idealna vladara - Saladina. 

Cijeli ambijent toga djela, niz likova i motiva, Lessing je posudio od 
Voltairea. I temeljna misao je voltaireovska: djelo je istiniti traite de la 
tolerance po uzoru na Mahometa, Zaire, Alzire i Les Guebres, u kojem se 
dogodio prijelaz s francuske tolerancije na njemačku humanost. 

Ova dramska pjesma njemačkoga Voltairea hvaljena je zbog njezina 
optimizma kao »divan hvalospjev Providnosti te kao Anti-Candide Mose- 
sa Mendelssohna« (Schmidt, 11/410.). 

Kao zadnje djelo nastalo pod utjecajem francuske prosvjetiteljske 
kritike religije te zbog neposrednih dodirnih točaka s dvojicom Francuza - 
pariškim biskupom Wilhelmom von Auvergneom i Pascalom - jest Lessin- 
govo Erziehung des Menschengeschlechtes (1777.). Tridesetosmogodišnji 
wolffenbiittelski bibliotekar u tom djelu spominje mišljenje francuskoga 
prelata o Božjoj pedagogiji koja je djeci Izraela ostavila »temeljnu lekciju 
ili abecedu«. Iz Pascal ovih Pensees Lessing preuzima njegova mišljenja o 
odnosu bezbožništva - židovstva - kršćanstva (Schmidt, 11/474). 

Ako sada želimo još jednom proći i dopuniti glavna mišljenja ovoga 
poglavlja, moramo prije svega istaknuti činjenicu da je Lessing imao čvr¬ 
sto uporište u francuskoj filozofiji prosvjetiteljstva. Po njoj je cjelokupno 
djelovanje čovjeka podvrgnuto prirodnim zakonitostima; on jest, dok god 
pripada vanjskom svijetu, zaista kao što tvrdi La Mattrie, mašina. »Lessing 
je također metafizički dogmatičar, kao i njegovi suvremenici, francuski 

dogmatičari ; možda čak i više, a među njima barem neki su, npr. Condil- 
lac, zadržali kritičko držanje« (Schmidt, 11/522). 

Ovime smatramo da smo Lessingov odnos prema Francuzima dovolj¬ 
no iscrpili, ali zbog cjelovitosti, uz pomoč Ericha Schmidta (11/532-592), 
želimo još istražiti stil našega pisca u svjetlu našega zadatka. Lessing je odu¬ 
vijek bio svjestan stilističke superiornosti Francuza. Uvod u Fontenelleovu 
prozu već je posramila dječaka od rime. Njegovo prvo svladano jezično pra¬ 
vilo podrazumijeva zakon priučene dražesne prirodnosti koju je, stigavši iz 
Francuske, prvi uvježbao Gellert: piši kako govoriš i pisat ćeš lijepo. On o 
Marignyju tvrdi (1753.): »Kako je on o svemu govorio umjetnički te je po¬ 
sjedovao silnu plemenitu bezazlenost u riječima i izražavanju, može se već 
zaključiti da je Francuz. Ne dopustimo barem da se ovome narodu oduzme 
zasluga što većina spisa, ako već ne plijene teškom učenošću, ipak pokazuje 
dobar ukus« (Schmidt, 11/537). Lessing glasno hvali francusku »čistoću«, 
spreman također precijeniti i ne tako umješne glumce te piscu kao obvezu 
stavlja Voltaireovo geslo » bon sens, raison, nettelev. - »jasnoća i dražesnost«. 
Njegovo vjerovanje glasilo je ovako: »Velika je jasnoća velika ljepota« ili, u 
skladu s tim francuski rečeno, njegov stilski ideal ide u ovom smjeru: D’etre 
clair et precis. Lessing mrzi »dragocjenost«, »cvjetove«, onu baštinu Flote- 
la Rambouilleta čija urešena družina, koju je izrugivao Moliere, »ne može 
izreći ni jednu sitnicu bez pustih fraza« (Schmidt, 11/560). I Voltaireov spis 
Conseils a un journaliste, koji su mu preporučivali još u nesređenoj prvoj 
izvornoj verziji, upozorio ga je na gotička dotjerana zdanja, na mješavinu sti¬ 
lova i bezvrijednu novogradnju; zbog široka djelovanja na publiku preuzimali 
su obvezu novinskoga primjera jezičnoga svladavanja {isto, 11/536). Ipak, 
Lessingova Berlinska Pisma, čija je forma pisma preuzeta od Voltairea, još su 
kruta {isto, 11/572). Lessing, kao i Voltaire, želi »najvažnije događaje svesti 
na epigram i izreći sve određenom oštrinom« {isto, 11/536). Tako je svoje 
teze želio aktualizirati i pri tome izazvati suradnju pjesnika u znanstvenom 
prikazu, želi raspravljati, ne iščitavati materijal kao u školskoj bilježnici, jer u 
njemačkom historičaru prezire »profesora koji uvijek nešto s visine docira« 
(isto). Gerstenberg zamjera Lessingovoj prozi francusku školu i Korff tvrdi 
da je obojici pisaca - francuskom Lessingu i njemačkom Voltaireu - snažni 
tempo » allegro confuoco e con spirito « njihovih pera bio zajednički i to ih je 
predodredilo za rat (str. 115). 

Osim Voltaireova utjecaja u Lessingovu stilu možemo primijetiti i 
ostale struje. Tako je u Rettungen des Horaz (1753.-1755.), motiviranom 
Rousseauom, pokušavao oslikati izraz strasti i njihov nemir. Lessing je već 
1751. razmišljao o Jean-Jacquesovoj »muškoj rječitosti« i nekoliko godina 
kasnije znao je oštro razlučiti taj jezik srca od tona podmitljivih sofista, ali 
s obzirom na Lessingovu razumljivu prozu, Rousseauova pjenušavost bila 

mu je mrska (Schmidt, 11/538). Ne možda tako čvrsto kao u Voltaireovu 
prozu, Lessing ipak vjeruje u neobuzdanost mlađe Francuske. Diderota 
1751. smatra neurednim piscem koji posvuda od svega odstupa i u po¬ 
sljednjoj riječi ipak pronalazi neku poveznicu, no ipak, dodaje, ti su osvrti 
puni novih i ljepših misli. Stoga on oprašta bezbrižnost, detaljno i u svoju 
korist proučava slobodarski članak o inverzijama te sluša delikatne riječi o 
zvuku (isto). U Lessingovu Duplik (1777.) između biblijskih, patriotskih, 
moderno-teoloških citata mogu se naći i Moliereovi vicevi. 

Lessing se k tome povremeno znao teoretski i praktično koncentri¬ 
rati i na najmanje jezične cjeline. On se pokazao aktivnim i na leksičkom 
ratnom pohodu: »Ah! Ovaj uzvik zaslužuje na sve načine da ga se preuzme 
iz francuskoga u njemački jer se ne da izraziti ni kroz naš ach ! niti och ! i 
skoro je prirodan ton jasnih izričaja bjesnila i odvratnosti...« (11/569). 

Na kraju još želimo istaknuti kako i pojedinosti Lessingova stila odra¬ 
žavaju francuske karakteristike. Ipak je znao dobro francuski - njegovo 
uredno pismo Richieru, njegov Palaion te uloga Riccautsa to dokazuju - i 
ne smijemo se čuditi što ćemo u fragmentu Laokoona povremeno nailaziti 
na uzvik bez stila » risquons done le paquet « te također drugdje mnoštvo 
galicizama, francuskih fraza, oblika i konstrukcija itd., unatoč njegovoj 
strogoći u ulozi jezičnoga suca i antipatije prema »francuskim Nijemci¬ 
ma« (isto, 538-539). Mnoge je riječi uzeo iz francuskoga, kao na primjer: 
toaletni stolić - coiffeuse; obrađivati - marehander; lijevo - gauche; drago¬ 
cjen - precieux) cijeniti - daigner (isto, 11/545). To čini da potakne nove 
mlade odlične pisce u otkrivanju mnogih dobrih i korisnih riječi kako bi ih 
potom preuzeli od Francuza (isto, 548). Lessing je donedavno bio purist, 
kada je prevodio i kovao Voltaireove književne te državno-političke izraze 
u njemačke novotvorenice, pri čemu je među njima nešto pošlo krivo. On 
je, osim toga, prigovarao kaosu francuskoga u Wielandovim mlađim djeli¬ 
ma te je i u vlastitom njemačkom smatrao neprikladnim uporabu stranih 
riječi u kulturno zahtjevnu vremenu (oko 1780.). Tako je čovjek, koji si je 
zacrtao osloboditi Njemačku iz ralja francuske kulture i podariti svojem 
narodu nacionalno kazalište, vodio borbu protiv Gala po cijeloj fronti, od 
filozofskih načela tragedije do beznačajnih uzvika. 

Zaključak 

Mi smo genetički pratili Lessingovo sazrijevanje od nesvjesna opo¬ 
našanja francuskih predstava sve do emancipacije i otvorene borbe protiv 
učitelja njegova naroda. Vidjeli smo da se ovaj proces jako sporo odvijao. 
Buđenju njegove samosvijesti pripomogla su francuska znanstvena djela i 
Diderotova naučavanja. Diderotove građanske drame u njemu su potresle 
vjeru u klasičnu francusku tragediju i kada ju je počeo kritizirati, nehotice 
se obratio njihovim prvotnim naučiteljima - Grcima. 

Prilikom proučavanja Aristotelovih djela uvjerio se kako su Francuzi 
krivo razumjeli njegovu poetiku i kako je Shakespeare, s aristotelovskoga 
stajališta, daleko veći pjesnik od Corneillea i Voltairea. U Hamburškoj 
dramaturgiji Lessing je sažeo konačan izraz svojih ideja te, utemeljivši se 
na Shakespeareu, poražava kult Francuza. No unatoč borbi protiv Fran¬ 
cuza, nije se mogao potpuno istrgnuti od njihova utjecaja; Lessingova naj¬ 
bolja djela postižu svoje tehničko dostignuće zahvaljujući Gottschedovoj 
reformi kazališta, a njegove teološke prosvjetiteljske ideje potječu od Vol¬ 
tairea i enciklopedista. 

Lessingu je, dakle, uspjelo Njemačku osloboditi od duhovne snage 
francuske literature. Tek je drugim misliocima bilo omogućeno othrvati se 
plitkosti francuskih prosvjetiteljskih ideja i uspješno ih prevladati. Lessin- 
gov razvoj ocrtava duhovni razvoj njegova naroda onoga vremena i stoga 
znanstvenicima pruža najviši interes. To je mali kulturno-povijesni fragment 
koji u sebi skladno sjedinjuje plodove prošlosti s klicama budućnosti. 

